
        
            
                
            
        

    Omnibus 25
Ena Murray



Nuwe horison
Toe die aantreklike dr. Luther Lubbe onverwags by haar verjaardagpartytjie opdaag, klim ’n duiweltjie op Hendrien Hugo se skouer. Sy flankeer openlik met die stugge man en geniet dit om te sien hoe warm hy onder sy boordjie raak. Maar dan kap hy terug met ’n opmerking wat haar heeltemal onkant vang: dat sy aantreklik en gewild mag wees, maar dat hy nie aangetrokke voel tot mooi, leë poppe nie. Sonder dat Hendrien kan verklaar waarom, bly dié opmerking haar by, en kyk sy skielik met nuwe oë na haar sorgvrye rykmeisiebestaan. Sy het nog nooit voorheen haar lewenstyl betwyfel nie, maar nou voel sy vreemd skuldig as sy elfuur in die oggend gaan tennis speel en laatmiddag by skemerkelkpartytjies opdaag. Toe sy kort daarna hoor dat dr. Lubbe se hospitaal op soek is na jong vroue soos sy om as saal-gasvroue op te tree, weet sy wat sy gaan doen. Sy sal dr. Lubbe op sy eie terrein gaan konfronteer en aan hom bewys dat sy nie net ’n popgesiggie is nie!
Bloeisels in die ryp

Die skrander kinderhuiskind Renske Conradie se droom om ’n universiteitsgraad te verwerf en ’n onafhanklike bestaan vir haarself te skep, spat aan skerwe toe sy hoor sy is swanger. Sy het nooit kon dink dat een enkele aand van passie so ’n verskriklike gevolg kan hê nie, maar dan troos sy haar daaraan dat Desmond, haar beste vriend en geesgenoot, haar so nooit as te nimmer in die steek sal laat nie. Hy sál met haar trou en hulle sal gelukkig wees, werklik gelukkig. Maar toe sy uiteindelik Desmond se tuisadres opspoor en gaan aanklop by die imposante herehuis, tref sy net sy broer daar aan. Volgens Brand Laubscher is Desmond Engeland toe, en beplan hy nie om gou terug te keer nie.
Renske staan skielik vrou-alleen voor die grootste krisis van haar lewe: sy het geen heenkome en geen geld nie; boonop dra sy ’n nuwe lewe onder haar hart. Wat staan haar te doen? Moet sy aan haar trots vasklou, of moet sy iemand soos Brand Laubscher se huweliksaanbod aanvaar?
Zuleka Bordeaux
Toe Zuleka se jonger sussie aankondig dat sy op die tuinier verlief is en dat hulle wil trou, is Zuleka nog meer ontsteld as haar ouers. Hoe durf Suzanne hul familie so in die skande steek? Besef sy dan nie dat ’n huwelik tussen ’n adellike en burgerlike uit die staanspoor gedoem is nie? Ter wille van die familienaam stel Zuleka voor dat sy Suzanne op ’n bootreis na Batavia vergesel. Uit die oog, uit die hart, só glo sy, en Batavia is bitter ver van Frankryk.
Maar dan word hul boot deur die berugte seerower Juan Costeaux, die Leeu van die See, gebuit en Zuleka leer vir die eerste keer die krag van haar eie emosies ken. So sterk as wat Suzanne se liefde vir die tuinier steeds blyk te wees, so sterk is Zuleka se haat vir dié seerower. Sy wil hom laat boet vir elke vernedering, elke ontbering wat hy haar en Suzanne laat ly het, en sy weet hóé om dit te doen …



Ena Murray is op die klein Karoodorpie Loxton gebore, die middelste van drie dogters. Haar pa was die plaaslike geneesheer, en dis hier waar haar groot belangstelling in die geneeskunde ontstaan het. Verskeie van haar verhale het dan ook ’n hospitaal as milieu. Deesdae woon sy op Mosselbaai saam met haar man, Jacques.

Dokter Luther Lubbe frons toe hy agter die stuurwiel inskuif en teen die pakkie druk wat op die sitplek langs hom lê. Hy het skoon vergeet dat hy dit nog wou gaan aflewer. Momenteel voel hy lus om dit maar vir ’n ander keer te laat, maar aangesien hy tog by tant Alberta se huis verbyry op pad na sy woonstel, kan hy seker maar gou daar aangaan en die pakkie afgee. Dan is dit ook afgehandel.
Toe hy egter met die rylaan opry na die huis wat tant Alberta met haar oorlede broer se dogter deel, is hy jammer dat hy nie maar verbygehou het nie. Die hele wêreld staan vol motors en die onderste verdieping is helder verlig. Musiek kom deur die groot, oop vensters aangesweef.
Teësinnig neem hy die pakkie en stap nader. Hy sal maar kyk of hy die huishulp gewaar en dit vir haar gee.
Dis egter teen tant Alberta self wat hy hom vasloop toe hy die voordeur nader.
“Luther! Wat ’n aangename verrassing! Kom binne.”
Verleë besef hy dat sy hom, soos so dikwels in die verlede, na dié partytjie genooi het. Soos altyd het hy maar weer ’n vae verskoning aangebied.
“Ek is jammer, tante, maar ek het nie partytjie toe gekom nie. Ek kom nou van die hospitaal af. Ek het net die pakkie wat my ma gestuur het, gebring. Ek moes dit al eerder gebring het, maar daar was werklik nie tyd nie.”
“Natuurlik, Luther, dit maak nie saak nie. Baie dankie.” Sy neem die pakkie by hom en laat dan oorredend hoor: “Maar terwyl jy nou hier is, kan jy gerus bly, al is dit net ’n paar minute.”
Hy aarsel. Hy voel regtig nie nou lus vir jolyt nie. Hy het ’n lang dag agter die rug en dis reeds amper halfelf. Dan kapituleer hy maar. “Nou goed, tante. Maar net ’n paar minute. Ek kan regtig nie lank bly nie.”
Tant Alberta knik geredelik en lei hom na binne waar haar blik soekend oor die gaste dwaal.
“A! Daar is Hendrien. Kom, ek gaan stel jou aan haar voor. Ek stuur nou die kelner om jou te bedien.”
Luther Lubbe sug innerlik. Hy het meer as ses ure gebukkend oor die operasietafel gestaan en hy is beslis nie nou in ’n bui om met sosiale vlinders te gesels nie. Maar met die wete dat hy hom nie dadelik hier sal kan losdraai nie, laat hy toe dat sy gasvrou hom dieper die groot vertrek in lei, na waar ’n groepie mans om ’n jong meisie saamgedrom staan.
“Hendrien, net ’n oomblik, asseblief. Ek wil hê jy moet vir Luther ontmoet. Ek en sy ma was skoolmaats.”
Die meisie se blou oë keer na hom en sy sê: “En haar seun is die beroemde dokter Luther Lubbe van wie al wat verpleegster is die stuipe wil kry. Goeienaand, dokter, en welkom. Ek is verbaas dat jy vir ons tyd kon inruim in jou bedrywige program.”
Hy buig styf om die bekendstelling te erken, maar sy oë vertel haar dat haar goedige geterg hom nie aanstaan nie. “Goeienaand, juffrou. Ek is bevrees dat jy klaarblyklik net leuens oor my gehoor het.”
“Werklik?” Hendrien Hugo glimlag. Hy lyk so styf tussen die vrolike partytjiegangers dat sy die versoeking om hom te terg nie kan weerstaan nie. “Nou van watter dokter Luther Lubbe praat die mense dan so?”
Hy antwoord haar nie, neem net ’n glasie van die skinkbord af.
“Hendrien kan soms ’n vreeslike terggees wees. Moet jou nie aan haar steur nie, Luther. Verskoon my ’n oomblik, asseblief. Ek wil net gaan kyk of al die gaste geholpe is,” en tant Alberta gee haar broerskind ’n waarskuwende kyk.
Hy antwoord toe sy al begin dink het dat hy haar heeltemal gaan ignoreer. “Ek doen net my werk en die verpleegsters hulle s’n. Ons is besig om ’n diens te lewer en het nie tyd om ligsinnig te wees nie.”
Hendrien se wenkbroue wip. Die man is sowaar op sy perdjie! Van watter planeet kom hy, dat hy nie eens ’n grappie kan verdra nie?
Sy bekyk hom met meer aandag. Dan is dit nou dié Luther Lubbe waaroor tant Alberta so te kere gaan. Sy moet erken, op die oog af ’n aantreklike man, maar daar is iets in sy houding wat haar nie aanstaan nie. Hy kom so krities voor, asof hy afkeurend op haar en haar gaste neerkyk.
Gedurende die ses maande wat hy hier as hoofchirurg aan die hospitaal verbonde is, het haar tante hom seker al ’n honderd keer genooi en ’n honderd keer het hy net eenvoudig nie opgedaag nie. Hendrien het haar later so stilweg begin vererg vir die man. Laat hom bly as hy nie wil kom nie, het sy gevoel, maar tant Alberta het koppig volgehou om hom te nooi. Sy aankoms vanaand is sowaar ’n verrassing.
“Ek is werklik verbaas om jou hier te sien, dokter. Dit het begin lyk asof jy uit beginsel weier om ons uitnodigings te aanvaar.”
Sy blik keer terug na haar, ’n bietjie koud, asof die ligte betigtiging in haar stem hom irriteer. “Ek het ook nie vanaand gekom nie, juffrou Lubbe. Ek het bloot ’n pakkie kom aflewer en jou tante het my omgepraat om ’n paar minute te bly, dis al.”
Hendrien se oë dans. Sy kan sweer die dokter is nie daarvan bewus dat dit haar verjaardagpartytjie is nie. Óf tant Alberta het nagelaat om dit teenoor hom te noem óf die groot dokter het daarvan vergeet. Sy is geneig om die laaste te glo.
Haar geamuseerdheid verdiep toe ’n kamera flits en dokter Lubbe duidelik ontevrede laat hoor: “Laat jy altyd ’n fotograaf kom om jou huispartytjies af te neem?”
“O nee! Net vir spesiale geleenthede – soos vanaand,” antwoord sy sedig.
Hy kyk haar nou vir die eerste keer werklik reguit aan. “En wat is die geleentheid vanaand?”
“Net my verjaardag – dis al.” Sy kan die tevrede darteling nie uit haar oë hou toe sy sien dat hy onverhoeds betrap is nie.
Natuurlik. Nóú onthou hy. Tant Alberta het iets gepraat van ’n verjaardag.
Hendrien sien die effense rooi gloed wat by sy boordjie verskyn, en vra onskuldig: “Kry jy warm, dokter? Dit ís ’n bietjie benoud hier binne.” Sy lag innerlik toe hy soos ’n drenkeling na die verskoning gryp.
“Ja, dit ís benoud. Ek is nie juis gewoond aan so ’n gedrang nie.”
“Ons kan ’n bietjie buite op die balkon gaan staan. Daar behoort jy genoeg vars lug te kry.” Sy stap sommer aan en hy is verplig om haar te volg.
Op pad na die balkon wonder Hendrien hoekom sy haar met die man bemoei. Hy is so openlik teësinnig hier dat sy dit eintlik as ’n belediging moet beskou. Tog prikkel hy haar belangstelling op ’n onverklaarbare wyse.
Sy besef dat sy en dokter Luther Lubbe in twee heeltemal verskillende wêrelde leef, en sy is skielik lus om meer van sy wêreld te wete te kom. Op die balkon is die stilte van die nag ’n antiklimaks.
“Sit gerus, dokter. Daar is ’n stoel.”
“Dankie, maar ek sal staan. Ek kan nie veel langer bly nie. Dit was ’n lang dag.”
Sy vra, sonder enige egte belangstelling: “Wat het jy dan gedoen?”
Daar heers ’n oomblik stilte in die donkerte. Dan kom sy stem prosaïes. “Gewerk.”
Sy frons liggies, skielik nie meer geamuseer nie. “Ek weet jy is ’n chirurg. Het jy baie operasies gehad vandag?”
“Ek het tot ’n halfuur gelede geopereer. Daar was ’n groot busongeluk.”
“Ek het oor die nuusflitse daarvan gehoor. Daar is ook mense dood, nie waar nie?”
“Ja.” Sy stem is bot – asof hy nie graag daaroor wil praat nie.
“Hulle het gesê daar is ’n paar wat baie ernstig beseer is. Dink jy hulle sal die paal haal?”
Weer antwoord hy nie dadelik nie, maar toe hy praat, is sy stem duidelik afsydig. “Ek weet nie, juffrou. Ek hou nie die lewe in my hande nie. Ek kan maar net my bes doen. Luister maar weer môre na die nuus, dan sal jy hoor. As jy werklik belang stel.”
Hendrien frons. Die man is werklik openlik beledigend. Haar stem het nou ook ’n kilheid in. “Dit klink nie asof jy dink ek kan opregte belangstelling in my medemens hê nie, dokter.”
Sy stem is nog ’n graad koeler. “Dit durf ek natuurlik nie beweer nie, want ek ken jou nie. Maar ek is oortuig dat die soort lewe wat ek voer, vir jou uiters vervelig sal wees. Net soos jou soort lewe my tot raserny sal dryf.”
“My soort lewe? Wat weet jy van my soort lewe af, dokter?” Sy het haar nou billik vererg vir die man. Sy toon is darem so duidelik neerhalend dat sy dit nie kan ignoreer nie.
“Hoe oud is jy vandag?” wil hy weet.
“Vier en twintig.”
“Wat kan jy vir al daardie jare wys, juffrou?” Sy is heeltemal stomgeslaan en die kritiese stem gaan voort: “Watter gebruik het jy gemaak van die gesondheid en kragte en talente wat die Skepper jou gegee het? Het jy iets daarmee gedoen om die wêreld ’n beter of mooier plek te maak? Of is dit leë jare wat agter jou lê?”
“Bedoel jy ek moes ’n verpleegster geword het?” wil sy sarkasties weet.
“Nee. Maar as ek jou en jou vrolike gaste kan ompraat om verpleegsters te word, sal daar nie so ’n tekort aan personeel wees dat dié wat wel bereid is om in dié edele beroep te staan hulle tot breekpunt toe moet werk nie.
“Hier is seker vanaand goed vyftig jong meisies wat hul lewenskragte op dansbane verspil in die najaag van sinlose plesier. Hulle lewe asof hulle op aarde geplaas is net vir een ding: om hul eie begeertes en wense uit te leef. So ’n ledige lewe van jolige gemaksugtigheid sal elke regdenkende mens ten hemele wil laat skree.”
Hendrien is te verslae om dadelik iets te sê. So ’n regstreekse aanval het sy darem nie verwag nie. Wie gee hom die reg om so onvleiend van haar en haar vriendinne te praat? Sy is nie gewoond daaraan om so afkeurend aangespreek te word nie. Sy is seker een van die mees gesogte jong meisies in die stad en sekerlik nie van sy goedkeuring afhanklik nie.
“Jy het beslis nie ’n hoë dunk van my en my vriende nie. Nou verstaan ek hoekom jy nooit ’n uitnodiging van ons aanvaar het nie. Jy verag ons omdat ons ’n gemaklike lewe kan bekostig en nie nodig het om ons dood te werk nie.”
“Jy het gelyk. Ek kom in opstand wanneer ek sien dat ’n mens wat potensiaal het, wat iets vir die lewe en die wêreld kan beteken, deur geld en ledigheid versmoor word.”
“Dis dus ’n sonde om ryk te wees en dit te geniet?”
“Nee, jy verstaan my opsetlik verkeerd. Ek ken baie ryk mense wat baie hard werk. Hulle het my respek en bewondering. Maar dan ken ek ander wat hul lewens om dans en om ginnegaap.”
“Soos ek, byvoorbeeld,” sê sy sarkasties.
Kalm antwoord hy: “Soos jy, juffrou Hugo. Ek voel lus om jou aan jou skouers te gryp en te skud tot jy tot jou sinne kom. Jy is net ’n mooi, leë pop – en niks meer nie.”
Sy is so verontwaardig as wat sy nog nooit in haar lewe was nie. “Dankie. Maar wat jy van my dink, kwel my nie in die minste nie.”
“Nee, natuurlik nie, want vir ’n pop maak níks saak nie. Ek wil amper wens dat daardie enorme erfporsie wat jy van jou ouers ontvang het, oornag moet verdwyn. Dan sal jy miskien ’n mens word – een wat nie hol is van binne nie, maar vol deernis en liefde.”
“Dokter Lubbe, nou gaan jy te ver!”
“Waaroor ontstel jy jou, juffrou? Jy het pas gesê dit kan jou nie skeel wat ek van jou dink nie. Waarom sal dit ook? Jy is dié Hendrien Hugo en ek is maar net ’n armoedige doktertjie wat so dwaas is om sy lewe om te werk, pleks van te speel. Ons leef elkeen in ons eie wêreld met verskillende standaarde en maatstawwe. Ons bepaal die waarde van die lewe met verskillende gewigte. Dus …” Hy staan op. “Dankie vir die drankie. Dra asseblief my verskoning aan tant Alberta oor. Ek moet nou gaan. Ek het presies agt ure voordat ek weer moet begin opereer. Goeienag, juffrou Hugo. Ek is seker jy sal die res van jou partytjie geniet.”
Hendrien kyk hom fronsend agterna toe hy sonder meer by die trap aan die sykant van die huis afstap en verdwyn. Enkele oomblikke later hoor sy ’n motor dreun en sy sien die ligbaan met die rylaan afgaan en dan wegraak. So ’n ongepoetste man. Dis ’n wonder dat hy nog pasiënte kry. Die frons tussen haar wenkbroue verdiep. Om haar sommer so ongevraag aan te val, en dit in haar eie huis én op haar verjaardag!
Sy trek haar skouers op. Ag, wat maak dit tog saak? Haar en die wonderlike dokter Lubbe se paaie sal nie weer kruis nie. Daarvan sal sy seker maak. Tant Alberta sal hom beslis nie weer nooi nie.
Sy keer terug na haar gaste, maar dis of sy skielik nie meer so spontaan kan meedoen nie. Sy vererg haar vir haarself. Sy gaan tog nie toelaat dat daardie man haar aand bederf nie. Wat traak dit haar wat hy dink?
Tant Alberta lyk openlik teleurgesteld toe sy hoor dat Luther al weer vertrek het. Sy wag al só lank om hom aan Hendrien voor te stel, maar te oordeel na die meisie se gesig moet sy nie te veel drome oor vanaand se ontmoeting droom nie. Hendrien lyk beslis nie beïndruk nie.
Teen die vroeë oggendure neem Hendrien van haar laaste gaste afskeid. Sy pluk haar skoene uit en sak op die leunstoel in haar slaapkamer neer, moeg maar glad nie vaak nie.
Luther Lubbe se kwetsende woorde bly die vaak verdryf en laat haar in hierdie onmoontlike uur van die nag skielik introspeksie hou.
Sy mag baie van die dinge wees waarvan hy haar so ongevraag beskuldig het, maar een ding is sy nie. Sy is nie oneerlik nie, nie eens teenoor haarself nie. Sy is ook nie ’n lafaard nie. Daarom probeer sy nou elke ding wat hy kwytgeraak het so objektief en onpersoonlik moontlik bedink.
Die eerste keer in baie jare neem sy bestek van haar lewe. Sy is in ’n ryk gesin gebore. Niks het haar ooit ontbreek nie. Sy weet nie wat dit is om ’n rand twee keer om te draai nie. Sy weet nie wat dit is om vir ’n bestaan te werk nie.
Haar oë vernou peinsend. Alles het nog altyd in Hendrien Hugo se skoot geval. Noudat sy met aandag terugkyk op haar lewe, voel sy ’n ligte verbasing in haar opstoot. Dis net ongelooflik hoe glad en sonder probleme haar lewe tot dusver verloop het.
Dis eintlik onnatuurlik, besef sy nou. Geen mens se lewe kan vier en twintig jaar lank so gemaklik en gelukkig verloop nie. Net een keer is die kalm patroon van haar lewe versteur: met haar ouers se afsterwe in ’n motorongeluk; maar die smart het sy verwerk deurdat tant Alberta dadelik op die toneel was met haar liefdevolle geaardheid. Natuurlik het sy haar ouers gemis, maar die daaglikse gang van haar lewe was gou weer in ’n vaste roetine.
Ook met die teenoorgestelde geslag het sy nog geen noemenswaardige probleem ondervind nie. Sy het baie vriende, maar nie een wat werklik spesiaal is nie. Haar vriende dateer grotendeels uit haar kinderjare in ’n eksklusiewe elitekring.
Op skool het sy sonder moeite gepresteer, en ná matriek was sy outomaties een van die stad se gesogste en aantreklikste jong hubare meisies. Mense bewonder en beny haar en sy glo sy is gelukkig en tevrede. Maar is sy?
“Wat kan jy vir al daardie jare wys, juffrou?” het Lubbe Luther reguit gevra.
Hendrien frons terwyl sy konsentreer om ’n lys te maak van wat sy kan wys. Sy is baie gewild in haar uitgelese groepie. Sy ken etiket op die punte van haar vingers. Sy is ’n sjarmante gasvrou. Met haar grimering en kleresmaak kan niemand fout vind nie. Wat nog? Sy speel goed tennis, dans soos ’n droom, kan ’n intelligente gesprek voer oor sake van die dag. Sy begin vashaak. Ja, sy help tant Alberta dikwels met die liefdadigheidsfunksies wat sy so lief is om te reël, soos mannekynparades en vonkelontbyte en sangaande …
Die frons tussen haar wenkbroue verskerp. Is dit al? Maar dit kan nie wees nie!
Sy voel skielik onrustig. Is dit werklik al wat Hendrien Hugo het om op te roem? Sy het nog nooit só daaroor gedink nie.
Sy voel iets in haar saamtrek. Het sy al die jare in ’n droomwêreld geleef? Al die jare gedink sy lewe ’n vol, gelukkige lewe terwyl die een jaar na die ander leeg verbygerol het?
’n Mooi, leë pop. Dis wat hy haar genoem het. Was hy dalk reg?
Luther Lubbe dink dat sy eers ’n ware mens sal word as sy oornag al haar aardse besittings verloor. Veronderstel dit gebeur? Sy voel meteens koud. As sy hierdie lieflike huis en al haar beleggings moet verloor; as sy moet werk vir ’n bestaan; as sy net arm Hendrien Hugo is … Wat sal van haar word?
Sy sal verlore wees, kom die onwelkome erkenning. Hendrien roep die dokter se gesig terug in haar gedagtes, en nou eers sien sy die moeë lyne om sy oë raak, besef sy dat hy nie meer baie jonk kan wees nie, onthou sy hoe bondig hy elke woord uitgespreek het sodat selfs die langste sin kort klink. ’n Man wat gewoond is om bevele te gee. ’n Man wat nie baie tyd het nie, veral nie vir partytjies en mooi, leë poppe nie.
Hendrien glimlag skeef. Sy kan dit maar erken. Hierdie beskrywing krap aan haar. Hoekom? Omdat dit die waarheid is?
Sy staan stadig op en begin verklee. Toe sy voor haar spieëltafel gaan sit, bekyk sy haarself aandagtig. Sy is mooi, maar nie beeldskoon nie. Daar is karakter in haar gesig met die wye, oop oë en reguit neus. Haar blou oë kyk reguit na haar beeld in die spieël: na die vol, vroulike lippe, na die glansblonde, reguit hare en die slanke, soepel sonbruin liggaam met net genoeg rondings op die regte plekke.
Toe sy die volgende oggend teen elfuur haar verskyning maak, tref sy tant Alberta op die sonstoep aan. Die winterluggie het reeds geniepsig begin word.
“Gaan jy dan nie tennis speel nie?” vra die ouer vrou verbaas.
Hendrien skud haar kop. “Nie vanoggend nie. Ek is nie lus nie,” sê sy met haar oë afgewend.
Tant Alberta het egter ’n baie fyn waarnemingsvermoë. Sy sien dat haar broerskind ’n taamlik slapelose nag agter die rug het, maar sy laat dit daar.
Hendrien laat haar blik oor die tuin voor hulle dwaal. Sy het nou eers opgestaan omdat sy eers teen ligdag aan die slaap geraak het, omtrent die tyd toe Luther Lubbe al weer moes begin gereed maak om te gaan werk. Sy wonder wat hy nou doen. Opereer hy of doen hy saalbesoek? Sy roer haar skouers ergerlik. Liewe land, sy het die man op haar brein. Kan sy aan niks anders dink nie?
Tant Alberta kyk haar broerskind na ’n ruk fronsend aan. Vanoggend is daar iets verkeerd. Die partytjie was ’n sukses. Daarvan is sy seker. Tog lyk dit vir haar asof Hendrien vanoggend nie baie gelukkig voel nie.
Sy frons bekommerd. Sy is baie lief vir hierdie dogter van haar oorlede broer. Hendrien is haar oogappel en dit pla haar dat die kind so ongelukkig lyk. Sy begin ongeërg vis. “Wat dink jy van Luther Lubbe? ’n Aantreklike man, nie waar nie? Jammer dat hy so besig is en ons so min van hom te sien kry.”
Hendrien sug. Hoe gouer haar tante in die prentjie kom, hoe beter. Sy draai dan ook geen doekies om nie en dra die gesprek van die vorige aand byna woord vir woord oor. Haar stem is afsydig toe sy afsluit. “Nou weet tante wat sy opinie van ons is. Staak dus maar tante se uitnodigings aan hom. Ons sal hom nie weer sien nie en ek wil hom ook nie weer hier hê nie. Hy kan maar sy iesegrimmigheid en vals beskuldigings op iemand anders gaan uithaal.”
“Wás dit vals, Hendrien?”
Hendrien se kop ruk ongelowig omhoog. “Tante! Wil tante vir my sê tante dink ook ek is ’n mooi, leë pop?”
Alberta Hugo aarsel. Só lank al wil sy graag baie reguit met Hendrien praat, maar elke keer begewe haar moed haar. Miskien is dit vanoggend die geleentheid waarop sy nog altyd gewag het. Sy is verbaas oor Luther se optrede. Sy weet sy ma het hom ’n goeie opvoeding gegee. Dalk oordryf Hendrien ’n bietjie.
“Hendrien, jy gaan my miskien nou baie kwalik neem, maar ek gaan vanoggend ook reguit met jou gesels.”
Hendrien kyk haar tante ontevrede aan. “Ons was nog altyd reguit met mekaar, tante. Altans, so het ek gedink.”
“Kind, moet nou nie dwars trek nie. Ek is lief vir jou, daarom gaan ek nou sê wat ek op die hart het. Luther het gelyk. Hy het jou nie vals beskuldig nie. Ek wou al lankal met jou praat, maar …” Sy sug toe sy die seerkry in die blou oë sien. Sy druk dringend deur. “Hendrien, jy is te intelligent om jou lewe so te verspeel. Jy bestaan net. Jou lewe is ’n dolle gejaag na niks. ’n Meisie met jou potensiaal, met jou talente, jou intellek … Dis ’n hemeltergende vermorsing! Jy gaan eindig waar ék geëindig het as jy nie besin nie.”
Hendrien frons. “Wat praat tante dan nou?” vra sy skoon uit die veld geslaan.
“Ek is ’n vereensaamde oujongnooi. O, ek kon ook kies uit die room van die stad. Maar op jou ouderdom het ek ook nog nie ’n vaste verhouding met ’n spesifieke man gehad nie. Ek kan sien dat jy dieselfde fout as ek sal begaan.
“Jy gaan jou jong lewe verkwis op plesier en as jou oë die dag oopgaan, gaan jy vind dat jou jeug verby is. Jy sal baie swaar ’n keuse vir ’n lewensmaat kan maak, want jy gaan, net soos ek, altyd wonder of hy jou werklik liefhet en of hy net agter jou geld aan is. Geld is ’n vloek – as dit die enigste metgesel is wat jy het en waarmee jy jou oudag moet slyt. ’n Power metgesel, dit kan ek jou sê.”
Hendrien kyk haar tante verslae aan. Die vrou het nog nooit tevore só intiem oor haar verlede met haar gesels nie. “Maar het tante my dan nie vertel dat daar ’n man was wat tante baie liefgehad het nie?”
“Ja, maar hy was so arm soos ’n kerkmuis. Ek het te veel geld gehad en hy te veel trots. Hy het ’n ander lewensmaat gekies en ek en my geld het alleen agtergebly.” Tant Alberta glimlag sinies. “Hendrien, ek wil nie hê jy moet ook op ’n doellose verlede terugkyk nie. My geld het al die smaak uit my lewe gehaal. Moenie dat dit met jou ook gebeur nie. Dit was van die begin af so bedoel dat die mens moet arbei en spartel. God het tog aan Adam gesê dat hy in die sweet van sy aanskyn sy brood sal eet.”
Hendrien kyk haar tante onbegrypend aan. “Nou wat moet ek maak met die geld wat Pappa vir my nagelaat het? Wat moet ek daarmee maak? Weggee?”
“Tot vandag nog, Hendrien, kan ek my laaste bietjie hare uit my kop trek dat ek nie toentertyd my geld vir ’n weeshuis gegee het en met die man wat ek liefhet, getrou het nie. Dan sou ek nie vandag eensaam gewees het nie. Dan sou ek miskien kinders en kleinkinders gehad het en die heerlike voldoening van ’n vol, waardevolle lewe.
“Die man wat ek liefgehad het, het ek verloor. Hy is getroud en ’n ander vrou het kosbare jare met hom gedeel, sy kinders in die wêreld gebring en saam met hom gebou en gewerk. En by my het die jare verbygerol, en toe ek my oë uitvee, is ek ’n oumens met ’n sak vol geld en nie ’n enkele dag van volmaakte geluk om te onthou nie.
“Al wat ek vir jou kan sê, Hendrien, is dat ek vir jou nóg ’n sak vol geld gaan nalaat by dié wat jy reeds het, dis al.”
Hendrien voel asof daar iets versmorends op haar bors saampak. Gisteraand was sy net vererg oor Luther Lubbe se astrante vermetelheid. Nou het haar tante haar by hóm geskaar, hier op die bekende stoep … Die ergernis het verdwyn en iets soos vrees het die plek daarvan ingeneem.
Die hoendervel slaan skielik op haar uit. ’n Tweede tant Alberta? Gaan sy werklik ’n tweede tant Alberta word?
Terwyl dokter Luther Lubbe ’n welverdiende koppie tee tydens sy moordende operasieprogram drink, flits sy gedagtes terug na die vorige aand.
Hy weet self nie hoekom hy haar so ingeklim het nie. Hy was, om dit sagkens te stel, onbeskof. Nie dat hy nie reg was nie, maar dit was seker nie nodig om so blatant te wees nie. Hy het tog net sy asem gemors. Maar hy was prikkelbaar van uitputting. Gister was ’n verskriklike dag. Nie dat vandag veel minder veeleisend is nie.
Hy was sommer net op die daad geïrriteerd toe hy so oor die onbesonne jong mense kyk wie se talente en kragte so goed in diens van ’n lydende mensdom ingespan kan word.
Een ding is seker. Hy sal nie weer na Parkweg 11 genooi word nie en dit pas hom uitstekend.

Twee weke ná Hendrien se verjaardag weet tant Alberta dat daar ’n merkbare verandering by haar peetkind ingetree het – ’n verandering wat sy met ’n mate van kommer én afwagting monitor.
Dis of die energieke Hendrien skielik lusteloos geword het. Tot tant Alberta se grootste verbasing bly sy selfs ’n paar aande tuis – ’n ongehoorde ding vir dié nommer een meisie van die stad.
Het haar en Luther Lubbe se woorde iets daarmee te doen, of sou die kind dalk siek wees? Sy begin Hendrien nog fyner dophou en merk dat die meisie nog minder as gewoonlik eet en dat sy werklik gewig begin verloor.
’n Maand later kan tant Alberta nie langer stilbly nie. “Hendrien, kind, voel jy sleg?”
Hendrien kyk haar verbaas aan. “Bedoel tante siek? Nee, natuurlik nie. Wat laat tante so dink?” vra sy te vinnig.
“Jy eet sleg en jy is deesdae so belangeloos.”
Hendrien lag onoortuigend. “Ag, tante, ek is ’n bietjie uitgekuier met die dolle gejaag. Ek dink ek het ’n verandering van omgewing nodig.”
“Waarheen wil jy gaan?”
Sy roer haar skouers ongeërg, haar antwoord net so belangeloos soos haar houding. “Ag, ek weet nie. Ek het nog niks definitiefs besluit nie. Daar is niks om oor bekommerd te wees nie, tante. Daar kom Charl nou. Ons gaan tennis speel en daarna gaan ons na die Munniks vir ’n skemerkelkie. Moet my nie te vroeg terug verwag nie.”
Sy staan op, soen haar tante vlugtig op die wang en stap die jong man tegemoet, maar te bly om onder tant Alberta se speurende blik weg te kom.
Op pad is sy stil en dit is Charl de Koker wat die geselskap aan die gang hou. Sy laat hom begaan terwyl sy net met ’n halwe oor luister, haar oë ernstig, ’n ligte frons tussen haar wenkbroue.
Sy sal haar moet regruk, besluit sy. Tant Alberta is nie onder ’n kalkoen uitgebroei nie en haar beste vriendin het haar ook al gevra of daar iets skort.
As Luther Lubbe liewer nie daardie aand die pakkie kom aflewer het en sy liewer nie hul gesprek aan tant Alberta oorgedra het nie. Sy kom net nie op stryk sedert daardie aand nie. Daar is ’n ergernis in haar elke keer wanneer sy aan Luther Lubbe dink – en dit is gans te dikwels, besluit sy fronsend. ’n Mooi, leë pop …
Sy roer onrustig. Dit is vir niemand maklik om te erken dat jy as ’n hol mens beskou word nie. En om te erken dat Luther Lubbe dalk reg is, maak dit nog erger.
Hoewel sy haar bes doen om dokter Lubbe se mening met ’n onverskillige lag van haar af te skuif, is dit net nie moontlik nie. Op die onmoontlikste tye en plekke kom staan hy met beskuldigende oë voor haar – wanneer sy soggens om elfuur haar eerste hou op die tennisbaan skoon van koers af slaan, wanneer sy klaarmaak om die aand uit te gaan, wanneer sy sit en gesels om ’n braaivleisvuur, wanneer ’n man voor haar buig om haar te vra vir ’n dans. Onwillekeurig plaas dit dan ’n demper op haar geesdrif en voel sy tot haar grootste ergernis skuldig.
Sonder dat sy dit doelbewus doen, begin sy die gesprekke om haar met al meer aandag volg, en kom telkens tot die slotsom dat dit ’n ligsinnige en oppervlakkige gebabbel is. Almal praat net om die tyd om te kry tot die volgende afspraak. Niemand sê werklik iets van belang nie. Vrae word gevra sonder dat iemand werklik in die antwoorde belang stel. Jy luister na wat die mans te sê het oor die aandelebeurs, na menings oor die huidige wêreldtoestand, na kritiek op die politiek of hierdie en daardie partytjie – maar niks getuig van enigiets anders as selfbelang nie.
En elke aand wanneer sy in die bed klim, is sy doodmoeg en sy weet nie waarvan nie. Sy vra haarself af: Waarheen lei hierdie dolle gejaag?
Snags lê Hermien met oop oë die donker en instaar. Dan treiter sy haarself om te erken dat dit leë dae en leë jare is wat verby is. Luther Lubbe was reg. Jy is net ’n mooi, leë pop.
Die volgende oggend staan sy onvergenoeg op en omdat sy in ’n groef van ledigheid en gemaksugtigheid verval het en nie eintlik weet hoe om daar uit te kom nie, is dit maar weer tennis om elfuur, middagete met hierdie of daardie man, ’n kunsuitstalling of mannekynparade later die middag, ’n skemerkelkie by dié of daai en dan miskien na ’n rolprent of so iets, koffie by iemand ná die vertoning. Dan huis toe, bed toe. En nog ’n leë dag is omgeworstel.
Want dis presies wat haar dae geword het. ’n Worsteling. En wanneer sy eindelik voor haar spieëltafel plaasneem om haar grimering te verwyder en sy haarself in die weerkaatsing van die spieël sien, weet sy dit. Sy is ’n mooi, leë pop.
Terwyl Hendrien Hugo besig is om ’n innerlike stryd te voer, is daar ’n ander soort stryd aan die gang tussen die wit hospitaalmure waar Luther Lubbe die grootste deel van sy lewe slyt. Die hospitaal het twee maande gelede ’n nuwe matrone gekry, ’n dame met die hoogste kwalifikasies vir haar beroep en iemand wat haar saak baie sterk kan stel en die deursettingsvermoë besit om dit deur te voer. Dit vind dokter Lubbe tot sy ergernis baie gou uit.
Tydens ’n hospitaalraadvergadering is die ou kwessie van ’n tekort aan personeel weer ter sprake. Die matrone het ’n voorstel wat die hoofchirurg summier verwerp. Maar matrone Aspeling hou voet by stuk en knoop bedaard die stryd met haar hoofchirurg aan.
Die res van die hospitaalraad sit swyend en toekyk hoe die maer, reeds grys vroutjie haar saak teen die bekwame dokter Lubbe se sin deurvoer. Oortuig van watter stoffasie die nuwe matrone gemaak is, gee hulle haar hul heelhartige ondersteuning.
Natuurlik nie te openlik nie. Dokter Luther Lubbe is nie ’n man wat enigeen van hulle sommer die harnas sal wil in jaag nie.
“Ek dink u gaan die personeeltekort eerder beklemtoon as help verlig, matrone,” kap dokter Lubbe teë. “Watter tipe meisie gaan belang stel in so ’n nutsmanbesigheid? Net dié wat nêrens anders kon regkom nie sal aansoek doen. Hulle sal net heeldag onder ’n mens se voete wees en ons werk bemoeilik.”
Matrone Aspeling bly kalm. “Ek verstaan u standpunt, dokter, maar tydens my toer in Engeland het ek gesien dat hierdie konsep met groot sukses toegepas word. Deur nutswerkers aan te stel, neem jy geweldig baie van die werk wat nie regstreeks met verpleging te doen het nie uit jou opgeleide personeel se hande – wat vanselfsprekend meer aandag aan die pasiënt kan gee.
“Die nutswerkers sorg vir daardie dinge wat andersins ure van ’n opgeleide verpleegster se tyd in beslag sou neem, soos briewe vir die pasiënte skryf, geselsies aanknoop, omsien na blomme en ruikers – alles tydrowende diensies wat verrig móét word en nou deur die verpleegsters gedoen word.” Haar blik gaan goedig oor die raadslede.
“Kom ons noem dié werkers saal-gasvroue. Ons moet hulle besonder streng keur, want hierdie vroue moet ’n opbouende rol speel in die saal. Dokter Lubbe dink dat net ’n onintelligente meisie vir so ’n pos sal aansoek doen, maar ek kan julle verseker dat dié poste oorsee ’n uiters gewilde betrekking onder jong meisies geword het en dat hulle daar uitstekende aansoeke kry. Elke aansoeker sal persoonlik gekeur word, en ek kan julle verseker dat ek hoë eise gaan stel.”
“Dan gaan u niemand kry nie, matrone.”
Sy glimlag vriendelik vir die knorrige dokter Lubbe, maar onder daardie glimlag is ’n onwrikbare vasberadenheid. “Wel, laat my toe om die teendeel aan u te bewys. Laat my toe om so ’n pos te adverteer en ons kyk wat gebeur.”
Dit is ’n direkte uitdaging en die hoofchirurg is in ’n hoek, en hy weet dit.
Luther Lubbe kyk die matrone fronsend aan. Die vrou wil nou oorsese idees hier kom toepas; vreemde idees van leëkop-vroumense wat blomme rangskik, liefdesbriefies skryf en pasiënte se handjies sit en vashou. En heeldag onder sy voete sal wees as hy sy werk wil doen.
Die matrone gaan paaiend voort. “Dokter, u moet erken dat ons personeel geweldig daarby sal baat as hierdie sleurwerk uit hul hande geneem word. Ek is oortuig daarvan dat ons goeie meisies gaan kry wat belang stel in siek mense, maar nie in verpleging as sodanig nie. Daar is baie wat graag iets vir hul medemens wil doen, maar nie kans sien vir bloed en binnegoed nie.”
“Dan leer hulle vir maatskaplike werksters.”
“Ja, of gaan werk maar in ’n kantoor agter ’n tikmasjien omdat sy nie geld het vir ’n universiteit nie. Dis dáárdie meisie wat ek gaan soek. En ek gaan haar kry.”
Die superintendent van die hospitaal leun belangstellend vorentoe. Hy hou ál meer van hierdie idee van die matrone. “Watter kwalifikasies gaan ons vir so ’n saal-gasvrou stel? As ons daarop besluit,” voeg hy vinnig by.
“Wel, sy moet ten minste in besit wees van ’n matrieksertifikaat en sy moet aantreklik wees …”
’n Ligte kreun ontsnap die hoofchirurg en almal se oë draai in sy rigting.
“Is daar iets verkeerd, dokter Lubbe?”
“U wil dus ons hospitaal met ’n klomp mooi, leë poppe volstop,” laat hy gepynig hoor.
Matrone Aspeling kyk hom ernstig aan. “My gasvrou móét aantreklik en netjies wees en ek sal verkies dat sy nie uniform dra nie. So ’n vrolike, mooi meisie sal die pasiënte opbeur en gretig maak om so gou moontlik gesond te word, nie waar nie?”
Die frons tussen sy wenkbroue is nou werklik onheilspellend. “Matrone, dit klink my u wil ’n huweliksburo hier stig.”
Nou glimlag matrone Aspeling. “As daar ’n paar gelukkige huwelike uit hierdie plan van my voortvloei, dokter, dan sal hierdie idee selfs ’n groter sukses wees as waarop ek gehoop het.”
Onder gelag gaan sy voort. “Sy moet tweetalig wees, goeie maniere hê, geduldig wees en lief wees vir mense. Haar hooftaak sal wees om die pasiënte in haar saal gelukkig te hou terwyl hulle verpleeg word.
“Ag, ek kan my net voorstel van watter onskatbare waarde so ’n meisie byvoorbeeld in die kindersaal gaan wees. Die ou kleintjies wil so graag vertroetel word. Die verpleegsters doen hul bes, ek weet, maar hulle het net eenvoudig nie die tyd om ekstra aandag aan die kleintjies te gee nie. Daar kan die gasvrou tydelik die plek van Mamma inneem.
“Dames en here, ek dink werklik julle moet my tegemoetkom in hierdie saak en my toelaat om dit vir ’n proeftydperk te probeer. Slaag dit nie, sal ek die eerste een wees om aan dokter Lubbe te erken dat ek verkeerd was.”
“En werk hierdie vergesogte plan uit, matrone, sal ek die eerste persoon wees wat u sal kom gelukwens,” laat die hoofchirurg nog duidelik skepties hoor. “Goed. Ek kan sien dat die res met u is, dus is ek verplig om te swig. Maar ek wil u vooraf waarsku, matrone. Ek wil nie ’n giggelende vroumens om my manspasiënte hê nie. U gasvrou,” en dit word met skaars bedekte minagting uitgespreek, “moet baie goed verstaan dat hulle aangestel word om te werk, nie om met Mona Lisa-glimlaggies en swaaiende heupies te paradeer nie.”
“My gasvroue sal onberispelik van gedrag wees, dokter. Ek sal hulle deeglik skool. Ek neem daardie verantwoordelikheid op my.”
“Ek wonder net waar u hierdie engeltjies gaan kry,” brom hy hard genoeg vir almal om te hoor.
Met ’n goedkeurende glimlag in matrone Aspeling se rigting beklink die superintendent die saak. Die eerste keer in die hospitaalgeskiedenis van Suid-Afrika gaan gasvroue vir ’n proeftydperk aangestel word om die verpleegsters se las te verlig. Matrone Aspeling sal dadelik begin adverteer en elke aansoeker sal deur haar persoonlik gekeur word.
Luther Lubbe kan niks anders doen as om sy hande in onskuld te was nie. Matrone Aspeling gaan lank soek, daarvan is hy oortuig. Maar dit pas hom. Hoe langer, hoe beter.
Daardie middag gaan lê Lulu Aspeling besoek af by haar goeie vriendin, Alberta Hugo. Matrone is omtrent verbaas toe sy Hendrien ook tuis aantref. Sy het haar nog nie persoonlik ontmoet nie, hoewel sy al baie van haar gehoor het.
Hoewel Alberta altyd net met lof van haar broerskind praat, is die bekwame matrone ’n mensekenner en sy het reeds haar eie mening oor hierdie meisie gevorm. Soos Luther Lubbe het sy ook tot die slotsom gekom dat die juffrou te veel geld en te min verstand het. Die onbaatsugtige matrone Aspeling het nog nooit veel tyd vir sosiale vlinders gehad nie.
Sy kyk dus aanvanklik sonder veel erg na die meisie wat aan haar voorgestel word. Tog tref iets in die gesig haar en algaande verdiep haar belangstelling. Sy het ’n popmooie Venus verwag; ’n dametjie alte bewus van haar geld en prestige.
Wat sy wel voor haar sien, is ’n besadigde gesig met groot, helder oë met ’n intelligente blou blik. Dat hierdie rykmansdogter haar lewe omluier met partytjies en skemerkelkies kan sy beswaarlik glo. Dié meisie het karakter en potensiaal – sy sal die ideale saal-gasvrou wees, dink sy en sy moet glimlag vir haar eie vergesogte gedagte.
“Ek moet julle tog vertel van die opstootjie tussen my en ons hoofchirurg. Alberta, ek wens jy was daar. Jy, met jou fyn humorsin, sou dit geweldig geniet het.”
Alberta Hugo kyk belangstellend op. Sy en die matrone was saam met Luther Lubbe se ma op skool.
“Haar seun aard beslis nie na die sagsinnige Ella nie,” laat die matrone beslis hoor. “Hy is net sag wanneer hy oor ’n pasiënt buk. Verder loop hy voortdurend met ’n kritiese oog rond en bewaar die een wat uit sy spoor trap.”
Hendrien voel of sy kan hande klap. “Dis ’n baie raak opsomming van u hoofchirurg, juffrou Aspeling.”
“O, dan ken julle mekaar?”
“Glad nie. Ek het hom net een maal vlugtig ontmoet, en ek moet sê hy is nie net krities nie. Hy is direk onbeskof,” antwoord Hendrien droog.
Alberta Hugo frons. “Maar ek vind hom dan so ’n aangename mens, Lulu.”
“Hy is – as jy hom verstaan. Onder daardie uiterlike dra hy ’n hart van goud, maar as hy my nou moet hoor, sal hy seker beswyk aan skok,” lag Lulu Aspeling. “Hy sal hom breek vir enige mens wat hom nodig het, buite en binne die operasiesaal. Maar hy kan genadeloos veroordeel as daar foute gemaak word en hy het al verpleegsters só afgeransel dat selfs ek ’n bietjie aardig gevoel het. Maar dit het altyd die gewenste uitwerking. Luther Lubbe kry net die beste uit die mense wat saam met hom werk. Die laaste een, tot ek, is op die punte van ons tone wanneer die hoofchirurg in die omtrek is.
“In sy werk is hy ’n perfeksionis, en soms kan ons nie sy hoë standaarde handhaaf nie. Dan vind daar ’n klein oorloggie plaas. Maar as hy tevrede is, bly die lof nie uit nie. Ek weet van geen dokter in die hospitaal van wie so baie verduur word en vir wie die personeel hulle terselfdertyd so afsloof as juis vir Luther Lubbe nie.”
“Wat is die opstootjie waarvan jy gepraat het?” wil tant Alberta nuuskierig weet, en teen haar sin sit Hendrien ook in afwagting na haar en kyk. Sy stel tog nie werklik in die man se doen en late belang nie, maak sy haarself wys, maar luister tog aandagtig na die humoristiese skets.
“Hoewel ek voor hom baie selfversekerd geklink het, is ek glad nie so seker van my saak nie,” erken Lulu Aspeling nou met ’n klein fronsie. “Dit is waar wat hy gesê het. Daar is min kwaliteitsmeisies wat nog nie goeie betrekkings het nie, maar ek gaan probeer. Slaag dit nie, dan is dit maar net nog ’n oorwinning op ons groot dokter se kerfstok.”
Hendrien frons ook nou. ’n Vreemde styfheid het oor haar bors begin saampak. Sy vra aarselend: “Watter soort meisie soek u presies, juffrou Aspeling? En wat gaan van haar verwag word?”
“As ek jou moet vertel, sal jy dalk met dokter Lubbe saamstem dat ek die onmoontlike verwag,” laat matrone Aspeling hoor.
“Ek twyfel of ek ooit met dokter Lubbe oor enigiets sal saamstem, juffrou. Ons beweeg in twee aparte wêrelde en kyk met verskillende oë na ’n saak. Vertel my gerus wat u in gedagte het.”
Matrone Aspeling kyk speurend na die meisie wat klaarblyklik nie deur Luther Lubbe beïndruk is nie. Inteendeel. Sy klink selfs ’n bietjie vyandig teenoor hom.
“Wel, sy sal eintlik ’n eie aanvoeling moet hê van waar sy kan help om die verpleegsters se lewe makliker te maak en terselfdertyd minsaam met die pasiënte om te gaan.
“Daar is die blomme van die pasiënte wat moet water en aandag kry. Daar is min dinge wat so neerdrukkend kan wees soos ’n spul dooie blomme. Pasiënte wat ver van die huis is, wil graag briewe laat skryf as hulle dit nie self kan doen nie. Daar is byvoorbeeld die pasiënte in die oogsaal wie se briewe voorgelees moet word. Kos fyn sny en aangee, telefoonoproepe maak en ontvang, goedjies wat hulle nodig kry, gaan koop … ag, dis te veel om alles in een asem te wil opnoem.
“Wat veral belangrik is, is dat die pasiënte gelukkig moet wees terwyl hulle verpleeg word. Sy moet bereid wees om na probleempies te luister; aandag aan klagtes te gee.
“Alle klagtes word natuurlik deur die saalsuster gehanteer, maar pasiënte raak soms ongelukkig en wil dan nie by haar kla nie. Die gasvrou is die een wat ’n skouer moet aanbied om op te huil. In die kindersaal, byvoorbeeld, moet die ou kleintjies wat vreemd is en oor Mamma huil, vertroetel en getroos word.
“Selfs grootmense het ’n hand nodig om vas te hou wanneer die skaduwees nader kruip en die duiwel hulle allerhande dinge begin wysmaak. Grootmense word afhanklike kinders wanneer die dood skielik voor hulle staan. Grootmense verlang ook huis toe as hulle siek en bang voel.” Sy glimlag verskonend. “Luther Lubbe praat sommer van nutswerkers.”
“Nogtans klink dit baie interessant, juffrou Aspeling,” laat Hendrien tot haar tante se verbasing hoor.
“Interessant sal dit wel wees. ’n Goeie gasvrou sal nie een enkele oomblik tyd hê vir verveling nie. Haar werk sal gedurig wissel. Maar, en dit moet ek in alle eerlikheid byvoeg, sy sal bereid moet wees om baie van haarself te gee.”
“Wat nog?” dring Hendrien aan.
“Wel, sy sal intelligent moet wees, met ’n eerlike drang om elke siek pasiënt in haar saal tevrede te hou. Sy sal ’n intuïtiewe aanvoeling moet hê vir mense se behoeftes; ook die behoeftes van die hart. Sy moet veral weet hoe om moeilike mense te hanteer; taktvol en geduldig wees. Sy moet aantreklik wees, goeie smaak hê en …” Weer lag Lulu Aspeling verleë. “Dokter Lubbe reken ek soek engeltjies wat nie bestaan nie. Die grootste probleem is dat hulle maar met ’n skamele salaris sal moet begin. Hoewel ek hoë eise stel, kan ons hierdie dames, wat geen opleiding nodig het nie, nie meer betaal as ’n leerlingverpleegster nie. Dit gaan ook nog ’n groot haakplek wees.”
“Nie noodwendig nie.” Hendrien se oë is peinsend voor haar op die grond gerig en dan kyk sy op asof sy meteens ’n besluit geneem het. “Juffrou Aspeling, ek twyfel of ek al die eienskappe het waarna u soek, maar …”
Sy kyk na tant Alberta en sy moet glimlag vir die verdwaasde uitdrukking op die ouer vrou se gesig. Dan keer haar blik terug na die matrone en sy vind die dame se oë stip en afwagtend op haar.
“Maar as u dink ek kan miskien help, is ek bereid om u eerste saal-gasvrou te wees. Ek kan nie beloof om ’n sukses te wees nie, maar ek kan beloof dat ek sal probeer. My bes probeer, as u my ’n kans sal gee.”
“Hendrien!” Tant Alberta lyk asof sy van haar stoel gaan afval. “Maar kind …”
Matrone Aspeling tree vinnig tussenbeide, uiterlik heeltemal kalm, maar innerlik so opgewonde soos ’n skooldogter. “As jy dit werklik ernstig bedoel, Hendrien, sal ek jou innig dankbaar wees. Geen mens weet waartoe hy in staat is voordat hy nie eers probeer het nie, nie waar nie? Slaag dit nie, dan los jy dit eenvoudig. Dis al. Jy het niks om te verloor nie.”
Hendrien knik, maar in haar hart weet sy sy het alles om te verloor en alles om te wen. Faal sy, sal sy maar aan haarself moet erken dat sy wel die pop is waarvoor Luther Lubbe haar aansien. Slaag sy, behou sy haar selfrespek en sal sy almal, ook die grote dokter Lubbe, verkeerd bewys. Bewys dat sy ook iets in die lewe kan beteken as sy wil; ook diensbaar kan wees en iets vir haar medemens kan doen – nes hy.
En dan is daar nog iets wat haar skielik hierdie vergesogte uitdaging laat aangryp het. Sy wil matrone Aspeling help om die stryd teen dokter Lubbe te wen. Sy kan haar voorstel hoe hy uitsien na die dag dat dié matrone sal moet erken dat sy ’n droom nagejaag het en dat die briljante dokter Lubbe weer gelyk gehad het. Maar hierdie keer gaan hy die onderspit delf as sy, Hendrien, enigiets aan die saak kan doen.
“Ek weet van ’n vriendin wat ook moontlik in so ’n betrekking sal belang stel, juffrou. Ek sal haar nader. Sy is ’n lugwaardin, ’n baie oulike meisie. Sy het my nou die dag vertel dat sy verplig sal wees om vaarwel te sê aan haar loopbaan omdat sy so baie van die huis af weg is en haar ma nou invalidesorg nodig het en nie so baie alleen kan bly nie. Sover ek weet, het sy nog nie ’n ander betrekking in die oog nie en ek is byna seker sy gaan belang stel, want sy is lief om met mense te werk. Sy sal nooit in ’n kantoor agter ’n woordverwerker of voor ’n liasseerkabinet aard nie.”
Matrone Aspeling is opnuut dankbaar dat sy vandag van alle dae besluit het om haar vriendin te kom besoek. Sy kan kwalik die opwinding uit haar stem hou toe sy gretig antwoord. “Vertel haar gerus en bel my sodra jy iets weet. Sal dit nie lekker wees om dokter Lubbe in kennis te stel dat ek sonder om eens te adverteer reeds twéé gasvroue gekry het nie?” Haar oë vonkel van pret.
Hendrien waarsku haastig: “Moet eers nog niks sê nie, asseblief. Ek is seker Serelda gaan ’n sukses wees as sy besluit om ons te help, maar ek is nie so seker van myself nie.”
“Miskien is dit juis jý wat die grootste sukses gaan wees. Wanneer kan jy begin?”
Hendrien aarsel. Twyfel begin al klaar aan haar vreet. Het sy nie ’n bietjie oorhaastig besluit nie? Maar die koeël is deur die kerk. Sy het haarself aangebied en sy is aanvaar. Sy gaan in die hospitaal werk en hoe gouer dit gebeur, hoe beter. Anders blaas sy dalk nog die aftog voordat sy begin het. Sal Luther Lubbe dít nie geniet nie!
“Net wanneer u sê,” antwoord sy kalm en die matrone knik goedkeurend.
“Dis vandag die vyf en twintigste. As dit nie te kort kennisgewing is nie, kan jy die eerste begin. Meld jou die oggend om halfnege by my kantoor aan. Jy sal kantoorure werk, met ander woorde, van halfnege soggens tot eenuur, en dan weer van twee tot vyf. Saterdae tot eenuur. Dis net voorlopig. Later sal alles in heroorweging geneem word. Gedurende die eerste drie maande is julle geregtig op vier en twintig uur kennisgewing, en omgekeerd. Ná drie maande sal besluit word of julle permanent aangestel sal word.”
Tant Alberta is steeds stom van verbasing nadat Lulu Aspeling baie ingenome gegroet en vertrek het. Sy luister swyend terwyl Hendrien ’n lang gesprek met haar vriendin oor die telefoon voer, en toe sy eindelik aflui, kyk sy haar tante met ’n glimlag aan.
“Serelda is bereid om dit te probeer. Sy kan ook aanstaande maand begin, want sy maak die einde van hierdie maand klaar. Ek moet erken ek voel meer gerus met dié dat Serelda by sal wees wanneer ek die dag by die hospitaal instap.”
Tant Alberta glimlag skielik. Dan het Hendrien die uitdaging aanvaar. Wat die dryfveer ook al is, sy is bly dat haar peetkind eindelik in die rigting beweeg waarin haar tante haar al so lank sou wou sien gaan – die teenoorgestelde rigting as die gemaksugtige lewe van ’n rykmansdogter. Sy glimlag skamper. Sy sou darem graag by wou wees wanneer Luther Lubbe ontdek dat die nuwe gasvrou einste die pop is in wie hy so ’n hekel het.
Ook matrone Aspeling kan skaars wag dat die nuwe maand moet aanbreek. Voorlopig gaan sy niks sê nie. Sy sal ook graag dokter Lubbe se gesig wil sien as sy aan die begin van die maand haar eerste twee troefkaarte aan hom voorstel.

Hendrien en Serelda Human lyk beslis nie soos twee werkende meisies toe hulle met Hendrien se rooi sportmotor hospitaal toe ry nie.
“Waar sal ons parkeer?” wonder Hendrien.
Serelda kyk om haar rond en wys na ’n plek. “Daar anderkant staan Personeel. Ons kan seker maar daar stilhou. Ons is mos ook nou personeel,” lag sy en Hendrien lag saam.
Albei klink maar taamlik onseker en senuweeagtig. Serelda wonder of sy ooit die regte ding gedoen het. Dit is nie vanselfsprekend dat, as jy ’n goeie lugwaardin was, jy outomaties ’n goeie saal-gasvrou gaan wees nie. Op haar beurt weet Hendrien sy was nog nooit in haar lewe aan ure gebonde nie. Ander oggende hierdie tyd is sy nog in droomland. Maar vanoggend ligdag het sy al voor haar kas gestaan en kopkrap. Die een rok na die ander is uitgehaal en ná kritiese oorweging eenkant toe gegooi. Dié een is te deftig. Daardie een te helder. Hierdie een te bont, daardie een te kort. Eindelik het sy besluit op die stemmigste uitrusting in haar kas en dadelik gewonder wat sy dan die volgende oggend sal aantrek.
Niemand sal ontken dat die twee meisies wat by die hoofingang instap uiters aantreklik en treffend vertoon nie. Hulle staan ’n oomblik besluiteloos in die portaal. Waarheen nou? Hendrien voel hoe die benoudheid om haar keel vou. Gee haar ’n groot en belangrike funksie of ’n spogaand by die opera en sy weet presies en selfversekerd wat om te doen. Maar nou voel sy soos ’n vis op droë grond.
“Waarheen gaan ons nou, Serelda? ’n Mens kan maklik in hierdie plek verdwaal …” laat sy onrustig hoor.
’n Woedende stem onderbreek haar van agter ’n houtafskorting. “Thomas, vind uit watter imbesiel het op my plek gaan parkeer en sorg dat daardie verspotte verskoning vir ’n motor onmiddellik verwyder word of ek stamp dit weg.”
“Seker, dokter Lubbe. Ek sal dadelik gaan kyk.”
Hendrien en Serelda se oë ontmoet.
Dan fluister Serelda onnodig. “Dit lyk my jy het op iemand se plek geparkeer.”
Hendrien knik en sluk. Ja, en sy weet ook op wie s’n. Thomas, die ontvangsklerk, maak sy verskyning en is op pad voordeur toe. Hendrien se dun stemmetjie bring hom tot stilstand.
“Meneer, ek wonder … Ek dink dis ék wat verkeerd geparkeer het. U sien, ek het nie geweet nie. Daar het gestaan Personeel en …”
Thomas glimlag gerusstellend, dankbaar dat hy die skuldige so gou opgespoor het. “Dis alles reg, juffrou. Enige mens kan ’n fout begaan. Maar daar staan darem uitdruklik Doctors Only. As u so vriendelik sal wees om net u motor te verwyder, sal ek bly wees.”
“Ja, seker. Kom saam, Serelda. Jy los my nie alleen nie,” en die twee wikkel vinnig daar uit.
Misnoeg staan hulle oomblikke later die toedrag van sake en beskou. ’n Groot bottelgroen motor staan reg agter teen Hendrien se rooi motortjie met sy sykant teen haar buffer.
“Praat van imbesiel!” laat Hendrien vererg hoor.
Serelda loer by die venster in. “Die sleutel is uit, maar die deur is darem oop. Ons sal dit moet terugstoot om eers jou motor uit te kry. Dan kan ons syne op sy plek stoot. Hy het ontstoke geklink, daardie dokter. Ons moet gou maak,” laat sy benoud hoor.
So gesê, so gedaan. Gelukkig is dit effens afdraand en die stotery is glad nie moeilik nie – net ’n bietjie te vinnig. Die volgende oomblik klink daar ’n dowwe geluid op en twee paar benoude oë sien hoe die bottelgroen motor se modderskerm teen die lamppaal druk.
“Hemel, wat nou? Daardie dokter gaan ons afslag.”
“Kom. Kom help gou, Serelda. Ek maak net dat ek hier uitkom en ons stoot sy motor terug op sy plek en ons bid net dat niemand ons sien nie.”
“En wat van daardie duik?” protesteer haar vriendin nog, maar Hendrien se karretjie snork reeds weg en ’n rukkie later voeg sy haar weer by haar ontstelde vriendin.
“Stoot, Serelda. Stoot hard! Dis opdraand,” beveel sy en na ’n paar minute se gespook staan die groot motor eindelik reg. Hendrien kyk na die duik en skud haar skouers ongeërg. Gedane sake het geen keer nie. Sy sal maar aanbied om die duikklopper se rekening te betaal. Dis al wat sy kan doen. ’n Pragtige begin, dink sy meewarig. Dat sy nou juis op die hoofchirurg se plek moes gaan parkeer!
“Kom. Ons is al amper laat. Ek sal ’n boodskap by die ontvangsklerk los.”
Voor by ontvangs vra sy ’n pen en papier en skryf vinnig ’n nota. Sy oorhandig dit toegevou aan die klerk.
“Gee dit asseblief aan dokter Lubbe. Ek is Hendrien Hugo as hy dalk my naam vra. Waar is die matrone se kantoor?”
“Net om die draai regs, eerste deur aan die linkerkant. Dankie, juffrou. Ek sal sorg dat dokter Lubbe u boodskap kry.”
“Wat het jy in die nota geskryf? Het jy dan nie jou naam onderaan geteken nie?” wil Serelda nuuskierig weet.
Nog half uitasem van die stotery, antwoord Hendrien kamma manhaftig: “Ek het gesê hy moet die rekening vir my stuur en ek het dit onderteken as Imbesiel.”
Serelda giggel senuweeagtig. “Hy gaan jou braai,” laat sy hoor en dan is daar nie verder tyd om hulle oor dié episode te bekommer nie. Die deur waarop Matrone staan, doem voor hulle op en Hendrien klop bewerig aan. Hulle staan aan die begin van ’n uiters vreemde dagtaak. Die duikie aan dokter Lubbe se buffer is ’n kleinigheid in vergelyking daarmee.
Op hierdie oomblik kan hulle onder die hofie Bekwaamheid net ’n ronde nul invul. Maar dit sal nie so bly nie. Teen die einde van hierdie dag sal albei wonderlike goed, ongelooflike goed, onder die hofie Ervaring kan invul. Maar dít lê nog in die toekoms – die nabye toekoms.
In haar donkerblou uniform, haar hare netjies gekap, met epoulette op haar skouers wat van haar hoë kwalifikasies getuig, lyk tant Alberta se vriendin vir Hendrien heeltemal anders. Hoewel die matrone verwelkomend glimlag, besef Hendrien dat sy vandag met ’n ander Lulu Aspeling te doen het. Vriendskap gaan hier nie ’n rol speel nie. Tussen hierdie mure verloor jy jou identiteit wat daar buite so belangrik is. Hier is jy bloot bekwaam of onbekwaam en weer voel sy hoe haar keel toetrek. Hier is Lulu Aspeling nie tant Alberta se vriendin nie. Hier is sy matrone Aspeling en Hendrien is haar werknemer.
Toe sy begin praat, besef Hendrien dat sy hoë eise stel en hoë verwagtings koester. Sy herhaal wat sy die middag tydens haar besoek aan tant Alberta gesê het, en sy sluit af: “Soos ek reeds teenoor juffrou Hugo genoem het, is die veld so wyd dat u u eie diskresie en inisiatief sal moet gebruik om te weet waar hulp nodig is en waar nie; waar u plig as gasvrou begin en waar dit ophou. Indien daar die geringste twyfel ontstaan, moenie aarsel om met my daaroor te praat nie. Énige probleem kan met my bespreek word.”
Sy bly ’n oomblik lank stil en vervolg dan met die sagte glimlag wat haar so bemind maak onder haar personeel en pasiënte, maar met dieselfde vasberade lig in haar oë wat haar so ’n voorslag van ’n matrone maak: “Hierdie konsep van my dra nie almal se goedkeuring weg nie. U sal dus ook met kritiek te doen kry. U gaan goed dopgehou word. U gaan baanbrekers wees op ’n heel nuwe gebied. Dit gaan van ú afhang of daar in die toekoms saal-gasvrouens in hospitale in ons land aangetref gaan word of nie. U dra dus, behalwe die verantwoordelikheid van u werk, ook nog ’n ander verantwoordelikheid op u skouers – om die onontbeerlike plek van saal-gasvrouens in verpleging te bewys. Ek hoop u sal dit kan doen.”
Sy kyk af na haar lessenaar. “Ek het intussen nog net drie aansoeke gekry. Ek het al drie afgekeur. Julle is dus die enigste twee wat vandag begin. Ons hoop daar sal later nog by julle aansluit. Ek stuur julle na die sale waar ek voel julle die dringendste nodig is. Juffrou Human, jy gaan na die kindersaal. Suster Van Deventer is ’n dierbare mens en ’n puik suster. Jy sal van haar al die ondersteuning kry wat jy maar kan verlang. Ek kan jou verseker dat jy nie hoef te huiwer om met enige probleem na haar te gaan nie.”
Serelda Human se senuweeagtigheid verdwyn heeltemal. Sy is lief vir kinders en sy het ’n slag met hulle. Sy voel sommer intuïtief aan dat sy gelukkig gaan wees in die kindersaal.
Hendrien sit en wag in spanning langs haar en matrone Aspeling kyk nou na haar.
“Juffrou Hugo, ek stuur jou voorlopig na C en D. Saal C is die chirurgiese saal vir vroue en saal D vir mans. Ek dink jy moet voorlopig die oggend in saal D deurbring en die middag in saal C. As jy later voel jy wil die tydrooster verander, kom spreek my gerus. Is daar enige vrae?”
Die twee meisies skud hul koppe en matrone Aspeling staan op.
“Dan sal ek julle nou na jul onderskeie sale toe neem. Julle sal ’n kort oorjassie kry om bedags te dra, net om julle klere te beskerm. Maar ek het daarop aangedring dat julle nie in formele uniform geklee gaan nie.” Sy stap vooruit en die twee volg haar. Sy lei hulle met ’n lang gang langs en sê: “Ons kindersaal is op grondvlak sodat die kleintjies wat al gesonder is in die son op die grasperk kan speel of sit.”
Met oë wat nuuskierig om hulle beweeg, volg hulle die matrone en toe sy by twee groot swaaideure ingaan, kan hulle dadelik aan die geluide hoor waar hulle is.
Suster Van Deventer staan dadelik op toe sy die matrone in die deur van haar kantoor gewaar. Die bekendstellings word gedoen en Hendrien beny Serelda wat saam met hierdie suster gaan werk. Sy is sommer met die eerste oogopslag ’n dierbare mens met haar sagte glimlag, haar plomp lyfie en groot grys oë. Haar verwelkoming is warm en opreg.
“Juffrou, jy weet nie hoe bly is ek om jou te sien nie! Ek het jou broodnodig en ek hoop dat jy baie gelukkig en tevrede hier tussen my kleintjies gaan wees.”
Met ’n hart wat onrustig bons en ’n laaste verlangende blik na Serelda, verlaat Hendrien en die matrone die kindersaal om na die hysbak te stap wat hulle na die tweede verdieping sal neem.
Matrone stap eerste in by die kantoor van saal C en stel haar aan suster Henning voor. Die bejaarde vrou heet Hendrien sonder veel entoesiasme welkom en dan stap hulle oor na saal D. Hendrien word aan suster Marks voorgestel, wat sy haar eie ouderdom skat. Nogal mooi en uiters beleef, maar duidelik glad nie gaande oor die idee van ’n gasvrou in haar saal nie. Haar hele houding sê dat sy goed genoeg oor die weg kom, dankie.
Matrone Aspeling neem met ’n bemoedigende glimlag afskeid en Hendrien bevind haar alleen met suster Marks wat dadelik voortgaan met dít waarmee sy besig was, kamma onbewus van Hendrien wat nog op dieselfde plek staan en half hulpeloos om haar rondkyk.
Sy voel die vyandigheid wat uit die suster se houding straal intuïtief aan en sy wens met haar hele hart dat sy met Serelda kan plekke ruil. In saal D ís sy beslis nie welkom nie.
Die suster kyk half gesteurd op. “Juffrou Hugo, u moet maar self u weg vind. Daar is nie tyd om u aan die pasiënte voor te stel nie. Ons sit met ’n groot personeeltekort.”
Hendrien stap woordeloos in die gang uit, haar moed in haar skoene. Om haar is almal haastig om iets te doen. Hier skarrel ’n verpleegster met ’n blink ding onder ’n doek by haar verby, daar kom ’n bed om die draai met ’n pasiënt in. ’n Suster in spookagtige teaterklere draf by haar verby en ’n volgende een haas in die teenoorgestelde rigting met iets wat soos ’n drup lyk. Hier vlieg iemand by die instrumentekamer uit, ’n bakkie en spuitnaald in die hand.
Dis net sy wat doodstil en onbeholpe alles gadeslaan. Die bed met die pasiënt op kom al nader. Sy sien nou dat dit ’n trollie is. Dan sien sy ook die groot gestalte by die koppenent raak en verdwyn haastig by ’n deur in. Sy bevind haar tussen ’n klomp blink bottels. Daar is ’n reuk in die kamer wat haar nie aanstaan nie, maar geen reuk gaan haar beweeg om nou in die gang uit te stap nie.
Die jong verpleegster wat netnou by haar verbygeskarrel het, kom vinnig in en toe sy die deftig geklede meisie gewaar, rek haar oë verbaas.
“Kan ek iets vir u doen?” vra sy vriendelik en Hendrien kan haar byna om die hals val. Iemand het haar eindelik te hulp gekom.
Sy glimlag dankbaar. “Ja, asseblief. Jy kan my sê wat om te doen. Ek is veronderstel om die saal se gasvrou te wees.”
Die verpleegstertjie se oë rek belangstellend. “O! Ek het gehoor van die ding. Ek is Naudé.”
“Ek is Hendrien Hugo.”
“Bly te kenne.” Sy byt haar onderlip vas. “Wat is jy veronderstel om te doen? Het suster …?”
“Suster is te besig om haar aan my te steur. Matrone het gesê ek moet sorg dat die pasiënte gelukkig is, maar op die oomblik is ek vir hulle so bang soos kan kom,” erken sy heeltemal reguit. “As ek net weet waar om te begin.”
“Wel, die blomme moet nog reggeruk word. As jy kans sien om dít solank te doen, sal ek netnou kyk of ek ’n kansie kry om jou aan almal te gaan voorstel.”
Hendrien kan haar gerus soen. Natuurlik, die blomme.
“Waar is hulle? Ek bedoel, die blomme?” vra sy gretig.
“Hier om die draai. Daardie klomp daar hoort in die twee groot sale. Hierdie is die privaat kamers s’n. Kyk net dat almal water het en haal die dooies uit. Dan sal ek jou wys waar hulle moet kom. Ag, hemel, daar lui nommer dertien al weer. Daardie ou man …”
Sy verdwyn haastig by die deur uit en Hendrien trek die eerste blompot nader. In die gang kom dokter Lubbe en suster Marks tot stilstand.
“Ek verstaan die eerste gasvroue het vanoggend begin. Het jy ook een gekry?”
“Ja. Ongelukkig. Ek wens matrone wil haar liewer vir ’n ander saal gee. Ek weet nie wat om met haar te maak nie. Vyfde wiel aan die wa.”
“Laat haar bottels en panne aandra. En skrop en skoonmaak. Dit sal haar gou genoeg die hasepad laat kies.”
Hulle lag saam en dan vervaag hul stemme as hulle by die suster se kantoor indraai. Rooi in die gesig buk Hendrien oor die hoeveelste blompot. Mooi, leë pop, maal dit in haar ontstoke gemoed en haar lippe sluit ferm op mekaar. Ons sal sien, dokter Luther Lubbe.
Verpleegster Naudé kom weer haastig verby. Sy verduidelik vinnig watter ruiker by watter kamer hoort. In die eerste privaat kamer tref Hendrien ’n ou omie aan van wie sy dadelik hou. Sy stel haarself bekend en verduidelik dat sy hier is om te help.
“Dis te gaaf, juffie. Ek het juis gewonder hoe ek nog ’n pak pajamas in die hande sal kry. My een stel is vreeslik gevlek van die bloed.”
Hendrien knik en sy glimlag gerusstellend. “U kan my maar net die nommer en die geld gee. Dan sal ek sorg dat u dit môre het. Ek wil baie graag help.”
“Dankie, juffie. Dis tog te gaaf dat jy hier is. ’n Mens wil nie die verpleegsters pla nie. Die arme goed werk so hard, hol hul bene van hul lywe af met daardie gifangel van ’n suster altyd op hul hakke. Ja, as jy net vir my ’n glas water kan bring. My kraffie is leeg, asseblief.”
Hendrien het ’n mooi glimlag om haar lippe toe sy uitstap. Sy is darem nie hééltemal oorbodig nie. Op pad na die tweede privaat kamer loop sy haar byna in dokter Lubbe vas toe hy by die suster se kantoor uitkom. ’n Oomblik lank staan hulle mekaar net en aankyk.
Dan sien hy die ruiker in haar hand. “So vroeg op besoek, juffrou Hugo?” Dan frons hy skielik hewig. “Wag ’n bietjie … Dan is dit mos jý wat my motor gestamp het. Dan hét ek Thomas reg verstaan.”
Sy kyk koel terug. “Ja, dokter. Maar vir die manier waarop jy parkeer het, kan jy bly wees dis net ’n duikie.”
“’n Duikie! My hele modderskerm is in sy peetjie.”
“Ek het gesê ek sal die rekening betaal. En volgende keer hang jy ’n rooi vlag waar jy parkeer sodat almal dit kan sien.” Sy stap sonder meer weg, haar kop omhoog en sy verdwyn by nommer veertien in.
Sy frons is onheilspellend toe hy hom na die swyende suster langs hom draai. “Van wanneer af ken sy dan vir Luttig? Ek sien sy dra blomme vir hom aan. Nie die soort in wie ek sou dink sý belang sou stel nie.”
Dis of Zona Marks die nodige inligting teësinnig gee. “Sy, dokter Lubbe, is die nuwe gasvrou.”
“Wat!” Hy kyk haar ongelowig aan. “Hemel, jy speel seker. Wat makeer matrone? Wat kan ’n mens met dáárdie leë pop uitrig?”
Zona Marks glimlag verlig, selfs lieftallig toe sy na hom opkyk. “Sy kan darem blomme dra en … panne, nie waar nie?”
Hy lag hoogs geamuseerd. “Hendrien Hugo met ’n pán in haar hand. Sy sal ’n oorval kry.”
“Dan moet sy hom maar net kry en klaar,” is die koel antwoord. “Sy is hier om te help en dit is tog nie so moeilik om ’n pan te dra nie, is dit?”
Dokter Luther Lubbe se oë vonkel. “Beslis nie, suster, maar ek wed jou jy sit môre weer sonder ’n gasvrou in jou saal.”
“Moontlik. Heel moontlik, dokter,” antwoord die suster en Hendrien se kil stemmetjie kink agter hulle rûe op.
“Mag ek asseblief verbykom?”
Sy weier om na een van die twee te kyk toe sy verbystap. Dit lyk of sy ’n laaistok ingesluk het, so styf is haar rug toe sy in die pankamer verdwyn. Nog met die geamuseerde glimlaggie om sy lippe, stap dokter Lubbe na saal C. Wat dit is wat die andersins stugge dokter vanoggend so amuseer, kan suster Henning nie peil nie. Klaarblyklik het iets die hoofchirurg se lagspiere ontydig geprikkel …
Maar toe hy eindelik weer by sy motor uitkom en die ingeduikte modderskerm sien, glimlag hy glad nie. Verduiwels! En dan is sy nog op haar perdjie en gee hóm die skuld.
Op daardie oomblik klink suster Marks se stem skerp op by die deur van die pankamer. “Juffrou Hugo, nommer dertien wil ’n bottel hê. As u klaar is, kom asseblief na my kantoor.”
Hendrien se oë gaan hulpsoekend na verpleegster Naudé wat besig is om ’n monster vir die laboratorium uit ’n bottel te gooi.
“Wat bedoel sy met … met bottel? Watse bottel?”
Verpleegster Naudé verberg haar glimlag en sy hou een van die blink bottels ernstig na haar uit. “Hierdie soort bottel, juffrou Hugo. Gooi net ’n lappie oor. Dis die gróótste sonde om met ’n oop bottel of pan rond te loop.”
Hendrien is so rooi soos ’n beet toe sy die bottel huiwerig neem. “Moet … moet ek dit net gee?”
“Ja. Hy sal self verder regkom.” Die jong verpleegster kan haar lag nie langer hou nie. “Dis nie so erg nie. Gee hom net die bottel en maak dat jy wegkom. Jy kan dit oor ’n rukkie weer gaan haal. Maar pas op vir hom. Daardie ou oom is baie vatterig. Hy laat niemand met rus nie. Staan maar ver.”
Hendrien glimlag bewerig. Hemel, waarin het sy haar begeef! Sy probeer ’n flou grappie maak. “Dis glo ook een van my pligte om pasiënte se handjies vas te hou.”
Die ander meisie lag. “Glo my, daardie oubaas sal nie by handjies vashou begin nie. Hou jou lyf maar skraal. Hy is baie onnutsig.” Sy frons skielik. “Ek twyfel darem of matrone bedoel het dat jy moet bottels uitdra. Ek weet darem nie. Dit pas nie vir my by ’n gasvrou nie.”
“Verpleegster Naudé, jy kan óf onmiddellik met jou werk aangaan óf ons kan saam na matrone se kantoor toe gaan. Dan kan jy haar vertel dat jy my nie bekwaam vind om my saal te organiseer nie en dat jy sal oorneem.”
Verwilderd verdwyn die jong verpleegstertjie haastig by die deur uit en Hendrien kyk op in die blitsende oë van suster Marks.
“As u elke keer só lank gaan neem om ’n bottel te gee, sal ons elke tien minute ’n bed moet oortrek. Gaan gee onmiddellik die bottel vir nommer dertien en kom direk na my kantoor.”
Hendrien kners op haar tande terwyl sy gehoorsaam. Sy is nie gewoond daaraan om op só ’n toon aangespreek te word nie. Maar sy gaan in die nabye toekoms daaraan gewoond raak en aan nog baie ander dinge ook, as dit van suster Marks afhang.
In privaat kamer dertien word sy met ’n breë, verligte glimlag verwelkom.
“Gou, nursie! Ek kan nie meer hou nie!”
Hendrien gee die bottel woordeloos aan en nog voor die ou oom ander pliggies vir haar kan uitdink, is sy by die deur uit. Bedees klop sy aan die kantoordeur en stap binne.
“Maak die deur agter u toe.”
Hendrien gehoorsaam, baie bewus daarvan dat suster Marks nie die nodigheid sien om asseblief te sê nie. Op haar tyd skryf sy eers klaar en Hendrien staan soos ’n stout kind wat na die hoof se kantoor geroep is, haar hande gevou, voor die lessenaar.
Eindelik kyk sy op en haar oë, soos haar stem, is kil en vyandig. “Juffrou, ek kon nie help om netnou die gesprek tussen u en dokter Lubbe te hoor nie. Ek wil u net daarop attent maak dat geen personeel, en beslis nie senior personeel nie, sommer ge-jy en ge-jou word deur juniors nie. Die etiketreëls van ’n hospitaal is baie streng en geen vrypostigheid word toegelaat nie. In die toekoms verwag ek dat u alle personeel met die nodige respek sal aanspreek.” Haar oë vernou effens toe Hendrien nie ja of amen hierop te sê het nie.
“Hier, juffrou Hugo, tel geld en status nie. U is ’n junior personeellid met geen definitiewe, afgebakende werk nie. U is bloot ’n paar hande wat moet help om die werk te verminder. As u nie kans sien om dit te doen nie, verhoed niks u om dit vir die matrone te gaan sê nie. Sy het miskien nie duidelik genoeg verduidelik wat van u verwag word nie.”
“Sy het heeltemal goed genoeg verduidelik, suster, maar beslis nie alles nie,” laat Hendrien betekenisvol hoor. Haar oë word uitdagend. “Maar ek is bereid om my bes te probeer, al is junior personeel blykbaar nie geregtig op dieselfde respek as die senior personeel nie. Mag ek asseblief nou gaan? Ek dink nommer dertien is teen hierdie tyd klaar met sy bottel.”
Zona Marks knik met haar lippe verbete op mekaar gepers en Hendrien stap doelgerig terug na nommer dertien waar sy die bottel kalm ontvang en daarmee terugkeer na die pankamer waar sy dit skoonmaak en weer op die rak terugsit. As suster Marks en haar groot senior personeellid dink dat hulle haar gaan afskrik, moet hulle nog ’n slag dink. Haar lippies kan sy ook verbete op mekaar pers.
Hier is jy bloot ’n naam, Hendrien Hugo, vertel sy haarself. Gasvrou Hugo. Skielik kom haar humorsin haar te hulp. Sal tant Alberta dit nie geniet het om haar broerskind met ’n bottel in die hand te sien ronddraf nie! Maar daar is ook ’n traan agter die glimlaggie. Dis beslis ’n vreemde wêreld waarin sy haar bevind – ’n wêreld van breë gange, van allerhande reuke, van gesteriliseerde instrumente, van lewe en dood, van panne en bottels. Die wêreld van Luther Lubbe. ’n Wêreld wat sy nie verstaan nie, maar waarin sy haarself gaan dwing om ’n plekkie los te skop om te bewys dat sy ’n intelligente vrou is wat ook vir haar medemens van nut kan wees. Net soos suster Marks.
In die loop van die oggend leer sy die pasiënte ken en die stafverpleegster is baie gaaf en maak geen geheim daarvan dat sy Hendrien as ’n verlossende engel beskou nie.
Hendrien leer ook elke pasiënt se behoeftes ken en dit begin vir haar duidelik word waar sy tot hulp kan wees. Nog voor sy elfuur tee kry, is sy volstoom aan die werk. Oom Jossie wil ’n bietjie aanmaakkoeldrank koop, meneer Van Wyk het ’n brief van die huis gekry en wil hê juffroutjie moet dit tog sommer nou vir hom beantwoord. ’n Ander een gee sy bestelling by haar in vir spesiale skeerroom wat gekoop moet word, daardie een vir vrugte en ’n stukkie bros volstruisbiltong. ’n Pasiënt wat al geruime tyd daar is, het omtrent nie meer ’n knoop aan sy pajamas nie. Sal juffroutjie tog nie die knope aanwerk nie? Sy mense is so ver en kan net een keer ’n maand kom kuier.
’n Liewe oupatjie is blind en moet stoep toe gehelp word om ’n bietjie buite te sit. ’n Jong polisieman het so lank laas iets van sy meisie gehoor. Sal juffroutjie tog nie dié nommer bel en net uitvind hoe dit gaan nie? Toe dit tyd word vir middagete, het Hendrien ’n lang lys van pligte om af te handel wanneer sy die middag van diens gaan.
Dis eers toe sy langs die tafel in die groot personeel-restaurant neersak dat sy besef hoe moeg sy is. Sy het nog nie een keer gesit sedert sy die oggend aan diens gekom het nie. Selfs die koppie tee om elfuur het sy sommer staan-staan gesluk. Die kos is nie soos sy daaraan gewoond is nie. Tog eet sy met oorgawe en merk Serelda eers op toe sy langs haar inskuif.
Haar vriendin se oë vonkel. “Hmm. Jy eet soos ’n mens wat al gewerk het vandag,” laat sy tergend hoor.
Hendrien glimlag. “Jy kan dit weer sê! My voete brand soos vuur.”
Serelda glimlag simpatiek. “Myne brand ook, maar nie so erg nie. Ek is darem gewoond aan lang ure op my bene. Hoe gaan dit?”
Hendrien aarsel. Dan antwoord sy met oortuiging. “Besonder goed. Ek vind dit stimulerend.”
“Ek ook. O, Hendrien, die ou kleintjies is te dierbaar! Ek speel net pop.”
“Hmm.” Hendrien glimlag meewarig.
“Dis darem wonderlik wat ’n mens alles in een kort oggend kan leer, is dit nie, Hendrien? Weet jy, toe ons vanoggend hier ingeloop het, het ek nie die vaagste benul gehad van babaluiers nie. Nou is ek so gekonfyt soos ’n moeder van twaalf nie kan hoop om te wees nie!”
Hendrien lag. Ja, dis wonderlik wat ’n mens alles in een korte les kan leer. Sy weet nog steeds niks van babaluiers af nie, maar van hospitaaletiket weet sy alles. Maar daaroor swyg sy voorlopig. Sy gaan by niemand simpatie soek nie. En netnou hoor tant Alberta daarvan en laat iets teenoor haar vriendin val. Dan is die gort gaar as suster Marks en haar wonderlike hoofchirurg hoor sy kan nie uithou nie. Sy het gaan kla; net soos hulle verwag het.
Daarom swyg sy maar en voel soos ’n veteraan toe sy saal C ná middagete binnestap. Sy staan nie verdwaal en hulpeloos in die pad en wonder waar om te begin nie. Die behandeling wat sy van suster Henning kry, is ook ten minste menslik. Sy neem haar by elke pasiënt om en lig hulle in vir watter doel die gasvrou daar is. Eerlank het Hendrien se lysie só aangegroei dat sy begin wonder wanneer sy alles ooit gedoen gaan kry.
Toe sy om vyfuur van diens gaan, hoor sy in die verbygaan ’n bekende stem in suster Henning se kantoor sê: “’n Nuwe besem vee altyd skoon, suster. Ons sal maar moet sien. U gasvrou moet môre en oormôre ook nog haar slag wys. Ek dink u is dalk te optimisties, suster.”
Hendrien stap by die voordeur van die hospitaal uit en sien dat Serelda reeds in die motor wag. Sy trek haar asem stadig in. Ek sal jou wys, jou selfvoldane bees, dink sy ontstoke.

Hendrien laai Serelda by haar ouerhuis af en slaak ’n sug van dankbaarheid toe sy met die rylaan na haar eie huis opry. Sy kan nie onthou dat haar voete al ooit so gebrand het nie. Tog is daar ’n gevoel van tevrede voldoening in haar. Van hierdie dag kan sy rekenskap gee.
Tant Alberta wag haar gretig by die voordeur in. Haar oë word bekommerd toe sy die trae pas sien waarmee haar broerskind aankom.
“Hendrien! Hoe het dit gegaan?” vra sy vinnig, en haar kommer verdiep toe Hendrien uitgeput glimlag en dadelik op die eerste die beste stoel plaasneem.
“Ek is so moeg dat ek dadelik kan gaan slaap, en my voetsole brand soos vuur,” erken sy heeltemal eerlik en sy skop haar skoene uit.
“Kind, maar as jy dit te veel vind …”
“Asseblief, tante. Ek kla nie. Ek sê maar net. Dis net omdat ek nie daaraan gewoond is om soveel ure op my voete te bly nie. Glo my, in daardie plek loop ’n mens nie, jy draf die hele liewe dag. Ek kan dit eintlik nie verstaan nie. Ek is tog gewoond aan dans en tennis speel.”
“Dis heeltemal iets anders. Hendrien, ek wil nie hê jy moet jou ooreis nie. Dis nie nodig dat jy jou moet afsloof nie. As jy voel dit raak te veel vir jou …”
Hendrien kyk haar tante onvergenoeg aan. “Tante dink ook, nes ’n sekere dokter, dat ek nie in staat is om deur te druk nie, nè? U stem mos saam dat ek net ’n nuttelose sosiale vlinder is.”
“Hendrien …”
“Luther Lubbe is baie seker dat ek dit nie sal kan volhou nie, maar ons sal sien.”
“Wat is daardie papier wat jy vashou?”
“Dit is ’n lang lys van inkopies en telefoonoproepe wat ek vir die pasiënte moet doen. Ek weet eintlik nie wanneer ek die inkopies sal doen nie, want wanneer ek van diens kom, is die besighede al toe.”
Tant Alberta sê belangstellend: “Laat ek sien. Ek kan dit mos maar vir jou gaan doen. Ek het die wêreld se tyd.”
“Sal tante?” Hendrien sug verlig. Sy het werklik nie geweet hoe sy die inkopies sal inpas nie.
“Natuurlik sal ek. En wat is in daardie pak?”
“Dis pajamas van ’n ou omie wat ver van die huis af is en niemand in die stad ken nie. Ek het beloof om vir hom knope aan te werk, maar tante sal my moet wys hoe.”
Tant Alberta lag. Hendrien Hugo, besig om ’n vreemde ou oom se pajamaknope aan te werk, is net ’n prentjie wat sy haar nie kan voorstel nie. “Gee dit vir my. Ek sal gaan kyk in my naaldwerkkassie. Moontlik het ek die regte grootte knope. Is daar nog iets?”
“Net die telefoonoproepe. Dié sal ek sommer nou afhandel.”
“Goed. Ek sal solank die knope aanwerk. O ja, Malcolm het gebel. Hy wil ’n afspraak met jou maak vir ’n rolprent wat vanaand vrygestel word. Hy het reeds die kaartjies. Hy sê hy is jammer dat hy so op die nippertjie bel, maar hy was uitstedig en het maar eers vanoggend teruggekom en toe was jy reeds weg.”
Hendrien frons. “Niks op hierdie aarde, nie watter vertoning ook al, sal my beweeg om vanaand uit te gaan nie. Ek gaan net ná aandete bad en slaap. Sal tante hom nie asseblief terugbel nie? Ek is nie lus vir verduidelikings nie. Sê hom ek het reeds ’n ander afspraak vir vanaand.” Sy glimlag guitig. “Ek het mos – met my bed.”
Haar tante knik instemmend en ’n tevrede glimlaggie speel om haar lippe terwyl sy in haar naaldwerkkassie rondkrap op soek na knope. Op die agtergrond hoor sy Hendrien op die telefoon.
“Dit gaan baie goed met hom, juffrou. Jou vriend is heelwat beter. Hy wou maar net ’n slag gehoor het hoe dit met jou gaan.” ’n Oomblik stilte. “Ek is bly om te hoor jy is beter. Ek sal hom sê. Nee, nee, ek sal hom nie ontstel nie. Ek sal hom net vertel dat jy self daar in die dorpshospitaal beland het met ’n gebreekte been en daarom so lank laas gebel het. Ek sal jou groete oordra. Jy kan heeltemal gerus voel oor hom. Ons kyk mooi na hom. Ek sal nie sê jy kom die naweek kuier nie – ek sal dit vir ’n verrassing hou.”
Ná aandete gaan hulle die lys saam deur en tant Alberta luister in stilte na Hendrien se opdragte.
“Dit moet nommer veertien pajamas wees, tante. Koop ’n goeie maak.”
“Maar ’n ordentlike pak pajamas kos baie meer as wat die oom gegee het, Hendrien!”
“Dit maak nie saak nie. Ek sal die res byvoeg. Dit lyk nie vir my of oom Poggie dit breed het nie. Ek wil graag vir hom iets koop wat sal hou.”
Tant Alberta se hart swel. Daar wag ’n groot verrassing op ’n sekere dokter.
“Oom Japie wil vrugte hê. En hy is vreeslik lief vir volstruisbiltong. Koop genoeg. En oupatjie Vermeulen …” Hendrien is nie bewus daarvan nie, maar haar stem raak teer, haar oë sag. “Hy is blind, tant Alberta. ’n Eenvoudige, arm oubaas van sewentig, maar so dierbaar. Hy kruip net eenvoudig hier in jou hart in. Van al die pasiënte gee hy die minste moeite. Hy sal liewer ure lank sy dors uithou voordat hy iemand om ’n glas water sal pla.
“Suster Marks het hom verbied om sy pyp in die saal te rook. Dit stink glo te veel. Ek gaan vir hom ’n nuwe pyp koop met sy geliefkoosde tabak en hom dan uithelp op die balkon waar hy in vrede sy pypie kan geniet sonder dat dit iemand pla. Koop dus vir hom ’n goeie pyp en ’n sakkie …” Sy frons en dink hard. “Ja, ’n sakkie Springboktabak. Hy hou die meeste van Springbok. Sal tante onthou?”
Hendrien is so ernstig dat tant Alberta haar glimlag verberg en ewe sedig neerskryf, Springboktabak en pyp. In haar enigheid dink sy: bottels, panne, vrugte, pajamaknope en Springboktabak! Wat ’n interessante dag moes Hendrien gehad het! Tant Alberta kan amper wens sy was so ’n paar jaar jonger. Dan het Lulu Aspeling dalk haar derde gasvrou aangestel.
Die volgende oggend is Hendrien se motortjie van hoek tot kant gelaai met tydskrifte, vrugte, pajamas en tabak. Tant Alberta het alles voor winkeltyd gekry deur net twee intieme vriende in die sakewêreld te bel. Toe Hendrien om twintig oor agt wegtrek, is al die bestellings uitgevoer en in die motor.
Serelda se oë rek. “Liewe aarde, gaan jy smous?” wil sy laggend weet.
Hendrien verduidelik. “Daardie tant Alberta van my kry wonderlike goed reg. Sy het onderneem om die inkopies vir my te doen, want die plekke is reeds toe wanneer ons in die middag van diens kom. Sy is net so geesdriftig soos ek oor die hele besigheid.”
“Dan ís jy nog geesdriftig?” vra Serelda en hou haar maat ernstig dop. Gistermiddag het Hendrien so moeg gelyk dat sy gewonder het of hierdie vriendin van haar sal kan volhou. Maar vanoggend lyk Hendrien vuur en vlam en Serelda glimlag bly toe sy haar antwoord hoor.
“Natuurlik. Ek sien eintlik uit na die dag wat voorlê. Die wonderlikste van hierdie werk is dat jy nie weet wat om te verwag nie. Elke dag gaan iets nuuts oplewer.”
“Behalwe babaluiers. Dié bly elke dag presies dieselfde,” laat Serelda laggend hoor.
Hendrien knik en beaam: “Panne en bottels ook.”
In haar hart weet Hendrien dat sy nie sommer net praat nie. Sy kan nie onthou dat sy al ooit ’n dag met meer afwagting tegemoetgegaan het as vandag nie. Gisteroggend was sy bang, werklik bang dat sy te impulsief was, te gou die uitdaging aanvaar het. Maar ná ’n nag se slaap waarin sy soos ’n moeë kind vas en droomloos weggesink het, sien sy selfs vir suster Marks en die hoofchirurg kans.
Een ding het sy haar voorgeneem: Sy gaan sorg dat suster Marks nooit weer rede het om haar oor haar vingers te tik nie, en wat die hoofchirurg betref … vir hom gaan sy net ignoreer waar sy hom nie kan vermy nie. Sy het met die dokters niks uit te waai nie.
Met arms vol goed stap sy en Serelda aan nadat sy haar motor geparkeer het, en haar wenkbroue wip omhoog toe hulle verby Doctors Only kom. Die bottelgroen motor is nog nie op sy plek nie, maar ’n man is besig om die dowwe letters op die teerblad weer oor te skilder.
“Ek sweer dis op dokter Luther se bevel,” laat Serelda geamuseerd hoor. “Jy weet, Hendrien, hy het miskien gister na ’n regte ou knorpot geklink, maar ek wens jy kan daardie man met kinders sien werk. Hy is net fantasties. Hy behoort eintlik ’n kinderspesialis te wees.”
Hendrien is bly dat hulle al die hoofingang bereik het en sy haar vriendin ’n antwoord skuldig kan bly. Daar sal nog baie water in die see moet loop, en baie panne en bottels aangedra moet word, voordat sy lofliedere oor Luther Lubbe sal begin sing.
Hulle groet en Hendrien draai af na die hysbak waar ’n man in ’n wit doktersjas reeds wag. Hy groet vriendelik, sy oë belangstellend. Hy is nie ’n indrukwekkende persoon nie, maar die opregte vriendelikheid en minsaamheid op sy gesig laat Hendrien dadelik van hom hou. Hier is nou ’n dokter met wie sy goed oor die weg sal kom, besluit sy. Jammer almal is nie so nie.
“Laat ek u help dra,” bied hy hulpvaardig aan, maar sy skud haar kop. “Dankie, dokter. Ek sal regkom. Ek lyk seker soos Vader Krismis, maar dis my sale se inkopies …”
“Dan is u een van die twee gasvroue? Ek is bly om u te ontmoet. Ek is Gerber, die superintendent. Ek moet verskoning maak dat ek u nog nie persoonlik in ons midde verwelkom het nie, maar ’n mens bly so aan die gang …”
“Dis alles reg, dokter. Aangename kennis.”
Sy oë gly weer goedkeurend oor haar. “Sal u om elfuur ’n koppie tee saam met my en matrone kom drink? Ek was juis op pad om julle uit te nooi. Ek het gister reeds u kollega in die kindersaal ontmoet en haar genooi.”
“Dankie, dokter. Dit sal gaaf wees. Ek kry darem om elfuur ’n tydjie af vir tee.”
Hy lag. “Hou hulle u baie besig? U moenie toelaat dat hulle misbruik van u maak nie. U moet natuurlik help waar u kan – dis die idee – maar u moenie ander se pligte ook op u neem nie.”
“O, ek kom heeltemal goed reg, dankie.”
“En geniet u dit, juffrou Hugo?” vra ’n stem skielik agter haar en spontaan gaan haar kennetjie omhoog.
“Elke oomblik daarvan, dokter.”
Die hoofchirurg se wenkbroue lig skepties. “Werklik?”
Hendrien voel ’n ergerlike blos teen haar wange opslaan. Vir wat moes hy nou op hierdie oomblik hier aangesit kom? Sy en die superintendent het so lekker gesels.
“Ek het juffrou Hugo so pas vir tee genooi. As jy ’n kansie kry, kom loer ook in, dokter Lubbe. Jy is mos darem ook op die hospitaalraad.”
“Dankie. Ek sal kyk.” Hy buk en tel iets van die grond af op en staar fronsend daarna. Dan kyk hy op. “Moenie vir my sê jy smokkel rookgoed vir die sale in nie. Suster Marks sal nie toelaat dat daar in die sale gerook word nie.”
Hendrien neem die pakkie Springboktabak onhandig met haar volgepakte arms by hom en laat koel hoor: “Daar sal nie in die saal gerook word nie.”
“Nie? Vir wie is dit dan? Vir jouself?”
Dokter Gerber lag hartlik. “Mense, ek sal moet spore maak. Onthou om elfuur, juffrou Hugo. En bring maar jou pyp en tabak saam. Ek sal nie omgee nie.”
Met ’n vriendelike wuif stap hy aan en Hendrien slaak ’n sug van verligting toe die hysbakdeure oopgaan. Maar dokter Lubbe volg haar en sy hou haar kop afgewend om enige verdere op- of aanmerkings van hom te ontmoedig. Haar houding is afsydig, hoewel sy daarvan bewus is dat hy haar die hele tyd staan en beskou. Asof sy iets onder ’n mikroskoop is, dink sy innerlik vererg.
Moet die man haar altyd ontstig? Sy is glad nie lus vir sy grappies nie, want daar is altyd ’n verskuilde angel iewers versteek. En wat soek hy hierdie tyd van die oggend in die hospitaalgange? Moet hy nie in die teater wees nie? wonder sy onredelik.
Sy wil net by die kantoordeur verbyglip, toe suster Marks se stem opklink.
“Juffrou Hugo, net ’n oomblik.”
Hendrien kom in die deur tot stilstand. “Is jy nie veronderstel om halfnege aan diens te kom nie?”
“Ja, suster.”
“Wel, dis twintig voor. Dit moet nie weer gebeur nie.” Haar blik verskerp. “Wat het jy daar? O, nee, daardie gemors kom nie in mý saal nie.”
Hendrien klou die sakkie Springboktabak stywer vas. Oupatjie Vermeulen gaan sy Springboktabak kry, al beteken dit ook dat sy en suster Marks vanoggend handgemeen raak.
“Hy is van plan om dit op die balkon te rook, suster. Daar kan dit niemand hinder nie, kan dit?”
“Ek laat dit nie toe nie, juffrou. Kort voor lank rook hy dit in die saal. Ek laat daardie goed nie in my saal kom nie.”
Hendrien val byna op haar rug toe daar uit ’n onverwagse oord hulp opdaag.
“Suster, ek dink ek is die skuldige. Ek het die oubaas gesê hy kan maar sy pypie rook, solank hy dit nie in die saal doen nie. Dit sal sy senuwees goed doen. Hy het my belowe hy sal dit net op die balkon rook.”
Suster Marks ondergaan ’n totale metamorfose. “O, maar natuurlik, dokter. As u so sê. Dis alles reg, juffrou Hugo. Maar waarsku hom dat hy dit nie in die saal mag rook nie, hoor?” Dan wend sy haar dadelik tot die hoofchirurg. “Is daar iets waarmee ek kan help, dokter?”
“Ek het net kom hoor in verband met ons afspraak vanaand …”
Hendrien maak haar haastig uit die voete. Sy lewer al die bestellings af en doen verslag oor die oproepe wat sy moes maak. Sy bêre oupatjie Vermeulen vir laaste.
Langs sy bed buig sy oor hom en fluister geheimsinnig: “Môre, Oupatjie. Lekker geslaap? Dis juffroutjie.”
“Môre, my kind. Ja, dankie. En jy?”
“Soos ’n klip,” erken sy laggend. “Ek het vir Oupatjie ’n groot verrassing. Ons wag net tot dit warm genoeg is om balkon toe te gaan.”
Hy knik sameswerend en sy sit die nuwe pyp en sakkie tabak vinnig in sy bedkassie. Daarna begin sy dadelik met die blomme.
So gou dit moontlik is, help sy oupatjie Vermeulen uit die bed balkon toe. Daar draai sy sy bene lekker warm toe, sit ’n kussing agter sy rug en sorg dat hy gemaklik is. Sy haal die nuwe pyp uit en begin dit onhandig stop.
Skielik reik ’n hand by haar verby en ’n stem sê droog: “Moenie die kosbare goed so mors nie. Alles beland op die balkon. Gee hier. Wat weet ’n vroumens nou van manswerk? Of hoe, Oupatjie?”
Oupatjie lig sy kop en glimlag breed. Hy het natuurlik dadelik die stem herken. “Môre, dokter. Ja-nee, juffroutjie sal seker nie regkom nie. Maar sy is darem so dierbaar, so goed vir ons almal. Reken, sy het glad ’n verrassing vir my vanmôre, sê sy.”
Luther Lubbe gaan doodluiters voort om die pyp stewig vol te stop. Hy neem sonder ’n woord die vuurhoutjies uit haar vingers en steek die pyp op. Diep trek hy die teue in terwyl Hendrien hom met groot oë dophou en Oupatjie snuif skielik in die lug.
“Maar dis mos … dis mos Springboktwak wat ek ruik!”
Die hoofchirurg neem nog ’n trek en blaas die rook doodluiters onder Hendrien se fyn neusie in sodat sy terugsteier. Dan antwoord hy terwyl hy die pyp tussen Oupatjie se lippe plaas. “Net hom. Proe ’n bietjie daar. Egte Springbok. Ai, dit laat my terugdink aan my kinderdae. Ek het altyd uit my oupa se sakkie ’n stopseltjie gesteel en agter die kraalmuur daaraan gaan weglê. Die meeste van die tyd was ek so naar dat ek iets kon oorkom, maar ophou was min.”
Oupatjie lag lekker, maar laat tog bekommerd hoor. “Suster sal nie daarvan hou dat ek …”
“Ek het vir suster gesê u kan maar rook, maar net hier op die balkon, hoor? Die goed ruik darem ’n bietjie skerp.”
Hendrien sien tot haar verbystering hoe die hoofchirurg skielik effens bleek word en dan vinnig omdraai en wegloop.
“Wat het nou van die dokter geword?” wil Oupatjie weet.
Hendrien sê met ’n helder lag: “Ek dink dokter Lubbe het weer naar geword. Nes toentertyd. Hy het ’n paar stewige skuiwe getrek toe hy die pyp opgesteek het.”
Om elfuur bel matrone self na die saal en verwittig suster Marks dat haar gasvrou saam met haar en die superintendent moet kom tee drink. Hierdie boodskap dra die saalsuster teësinnig oor. Hendrien en die hoofchirurg loop mekaar by matrone se kantoordeur raak. Sy is verbaas om hom te sien. Sy het nie verwag dat hy die moeite sou doen om hierdie formele verwelkomingstee by te woon nie. Miskien beskou hy dit maar net as sy plig, aangesien hy tog darem ook op die hospitaalraad is.
Sy kyk hom vas aan met ’n ernstige gesig. “Ek wou u nog bedank het vir u hulp vanoggend.” Hy kyk haar net fronsend aan, nie seker of sy regtig ernstig is nie en sy vervolg bedees: “Voel u darem al beter?”
Sy gesig lyk soos ’n donderwolk. “Beter?”
Haar wenkbroue gaan omhoog en die blou oë kyk onskuldig terug in syne. “O, u het vanoggend eensklaps so bleek gelyk. Ek het maar net gewonder.”
Sy oë flits vererg, maar daar is ’n speling om sy mondhoeke. “Jy is nie hier om oor mý te wonder nie, juffrou. Bepaal jou maar by die pasiënte en wie môreoggend oupa Vermeulen se pyp vir hom gaan opsteek.”
Ook haar gesig bly doodernstig. “O, ek is nie bekommerd nie. Ek weet van iemand hier in die hospitaal wat ’n ou Springbokroker is, al van toentertyd agter die kraalmuur af. Ek sal maar sý hulp inroep.”
“Jy sal lank wag voor ek weer aan daardie goed raak.”
Matrone en die superintendent kyk mekaar vlugtig aan toe gasvrou Hugo en die hoofchirurg saam glimlaggend binnekom. Wonderwerke gebeur tog nog, vertel Lulu Aspeling haarself swyend.
Dis ’n aangename kwartiertjie wat oor die teekoppies verwyl word. Die hoofchirurg bly egter nie lank nie. Hy maak verskoning net toe sy koppie leeg is.
“Ek is jammer, maar my operasieprogram lol. Ek sal moet gaan.”
Eienaardig tog dat daar iets uit die atmosfeer verdwyn toe Luther Lubbe die deur agter hom toetrek. Dis maar net omdat hy so ’n groot, dominerende persoon is dat ’n mens dadelik ’n leemte voel wanneer hy nie daar is nie, praat Hendrien met haarself.
En dis ook omdat sy altyd effens gespanne voel in sy teenwoordigheid, besluit sy en skenk haar volle aandag aan Jan Gerber. Volgens die juniortjie Naudé is hy ’n wewenaar van ses en veertig met ’n seun van sestien. ’n Stil, gawe, vriendelike man en menige suster sal glad nie omgee om hom sy kind te help grootmaak nie. Tot dusver egter het hy nog niemand uitgesonder nie en dit lyk of hy vir die res van sy lewe ’n wewenaar gaan bly.
Eintlik jammer, dink Hendrien. ’n Man soos Jan Gerber behoort weer te trou. Hy sal die ideale eggenoot uitmaak; ’n man by wie ’n vrou rustigheid en sekuriteit sal hê.
Toe hulle terugkeer na hul onderskeie sale, voel Hendrien en Serelda asof hulle nou eindelik ook deel van die hospitaal is en daar is ’n vreemde gevoel van vreugde in Hendrien toe sy by saal D inloop. Sy dwaal nie meer langer soos ’n los perd rond nie. Eensklaps is sy ook deel van ’n span. ’n Klein ratjie in ’n groot masjien. Dis wonderlik om te weet dat sy iewers hoort en iets beteken.
Toe Hendrien die middag na saal C oorstap, tref sy in een van die privaat kamers ’n nuwe pasiënt aan. Mevrou Greyling is ’n vrou van vyf en sestig. Dis die eerste keer in haar lewe dat sy in ’n hospitaal beland en sy is ontsettend bang vir die galblaasoperasie wat voorlê. Haar vrees het haar al op die randjie van histerie en suster Henning is innig dankbaar om haar gasvrou te sien.
“Gaan kyk of jy iets met haar uitgerig kry, juffrou. As sy só aanhou, sal ons die operasie moet uitstel. ’n Mens kan nie op ’n persoon opereer wat in so ’n oorspanne toestand is nie.”
“Help kalmeermiddels nie?” wil Hendrien weet.
“Sy weier om iets te neem. Sy glo net sy sal doodgaan.”
Hendrien gaan dadelik na nommer vyftien. Die klein witkopvroutjie kyk haar met pieringoë aan toe sy binnestap. Hendrien glimlag en sy gaan sommer op die kant van die bed sit terwyl sy haar een hand uitsteek en die styfgespanne hande streel.
“Hoe voel u vanmiddag, mevrou? ’n Bietjie beter?” vra sy rustig, terwyl sy met innige jammerte op die bang gesig afkyk.
“Ek sal doodgaan, ek weet. En daar is niemand … niemand wat gaan omgee nie … wat my sal begrawe nie …”
“A nee a, hoe kan mevrou so sê? Ons gee almal om. Maar u sal nie doodgaan nie. ’n Galblaasoperasie is vandag net so maklik soos blindederm uithaal. Hier lê hope pasiënte in die groot saal en hulle almal lewe en gaan binnekort huis toe. Hoekom sal mevrou dan doodgaan?” Sy kyk met sagte oë na die angsbevange vroutjie. “Waaroor is u so bekommerd? Vertel my. Dis nie vir die dood as sodanig nie, is dit?”
Die angstige oë sak en vul stadig met trane. Dan skud die vroutjie haar kop en erken: “Nee, ek is nie eintlik so bang vir doodgaan nie. Ek is gereed as dit so moet gebeur. Dis net … As ek hier moet doodgaan, gaan hulle my sommer êrens in ’n gat gooi en toemaak, want ek het geen naasbestaandes nie. Daar is niemand wat my liggaam sal terugneem na my plek toe nie. En ek wil … wil by my plekkie lê, nie hier tussen vreemdes nie.”
Die patos gryp Hendrien aan. Sy het nooit besef hoeveel eensame mense daar in die wêreld is nie. Daar is Oupatjie in saal D, oud, afgeleef, blind, eensaam, ook sonder enigiemand wat hy sy eie kan noem. Die jong polisieman van die platteland verlang hom dood na sy meisie. En hier lê ’n arme ou vroutjie en daar is niemand wat sal huil as sy moet sterf nie, niemand wat sal omgee as sy hier in die vreemde stad sommer in ’n gat gegooi en toegemaak word nie.
Sy vou haar hande styf oor die verrimpeldes en sê sag: “En as ek belowe dat ék persoonlik sal toesien dat u teruggaan na u plekkie, waar dit ook al mag wees?”
Die swemmende oë lig vinnig na haar op. “Sal jy, kind? Regtig? Maar jy is ’n vreemdeling. Hoekom sal jy jou belas met ’n ou mens soos ek?”
Hoekom? Hendrien voel die knop in haar keel dikker word. Hoekom sal sy, Hendrien Hugo, wat nooit enige nood van enige aard in haar lewe geken het nie, haar belas met die vrese van ’n vreemde ou vroutjie? Hoekom sal sy beloftes maak wat sekerlik nie by haar pligte as gasvrou ingesluit is nie?
“Omdat ons hier op die aarde geplaas is om mekaar te help en mekaar se laste te dra as dit nodig is. Niemand leef tog net vir homself nie, nie waar nie? Al het ’n mens geen familielid op hierdie aarde nie, het jy altyd jou naaste.” Van wanneer af weet sy dat ’n mens nie net vir jouself leef nie? Is dit werklik net van gister af? Innig kyk sy op die klein gesiggie af, sien sy hoe vrede die plek van vrees inneem. “U sal teruggaan na u plekkie, mevrou – lewend of dood, dit beloof ek.”
“Dankie, kind. Ai, jy weet nie watter groot las jy van my wegneem nie. Nou gee ek nie meer om nie. Nou kan daardie goeie dokter maar sny as hy so dink.”
“Die goeie dokter is baie bly om dit te hoor. Hoe gouer ons daardie lastige ou galblaas verwyder, hoe gouer is mevrou Greyling weer terug in die Koue Bokkeveld.”
Hendrien wip soos sy skrik toe sy stem skielik agter haar opklink en sy spring skuldig regop. Suster Marks sal haar verseker dis nie etiket om op pasiënte se beddens te sit nie. Waar kom hy so skielik vandaan? En hoekom het hy die nare manier om altyd so geluidloos op te duik?
Hy is in teaterklere geklee en dis of die groen hom nog groter laat vertoon – soos ’n berg. Hy buk vooroor, praat kalm met mevrou Greyling en sy begrip en gerusstelling laat die wanhoop plek maak vir nuwe hoop.
Dat hierdie man ’n besondere manier het om met sy pasiënte te werk sonder om sentimenteel te wees, is vir haar duidelik. Dat Luther Lubbe onteenseglik ’n toegewyde dokter is, moet sy erken. Dat hy ’n man is wat sy nie verstaan nie en van wie sy nie veel hou nie, het niks met sy kwaliteite as geneesheer te doen nie.
“Ja, dokter. Reg in die hartjie van die Koue Bokkeveld. Vir ander mense is dit nie so ’n mooi deel nie, maar vir my … dis mý wêreld daardie. Hierdie kind was so dierbaar om te beloof dat ek daar sal gaan rus as ek iets sou oorkom. Nou gee ek nie meer om as jy wil sny aan my nie. Ek vertrou julle twee.”
“Dis gaaf om dit te hoor. Maar u moet my tog vertel hoe u dit regkry om hierdie liewe kind so om mevrou se pinkie te draai. Glo my, teenoor mý was sy nog nooit lief en dierbaar nie.”
Hendrien trek haar asem hoorbaar in en mevrou Greyling kyk ongelowig van die een na die ander. Dan lag sy lekker.
“Ai, doktertjie, dan kan jy nog grappies ook maak. Ek laat my niks vertel nie. Sy kan niks anders as lief en gaaf wees nie. Sy is dan so dierbaar teenoor my wat ’n vreemdeling is, en julle twee ken mekaar natuurlik baie goed.”
Hy glimlag en kom regop. “Dis miskien juis waar die moeilikheid lê. Ons ken mekaar té goed.” Dan word hy ewe saaklik. “Ons gaan mevrou nou kom regmaak en dan haal ons sommer nog vanmiddag daardie ou galblaas uit, nè? Dan is dit ook klaar.”
Toe ’n verpleegster by haar oorneem, gaan Hendrien eers die privaatheid van die pankamer, waar sy omtrent alleen koning kraai, opsoek.
Hoekom, hoekom moet hy altyd alles bederf? wonder sy met branderige oë. Hy het natuurlik hul gesprek afgeluister en sy woorde kan net een ding beteken. Jy kan ander bluf, Hendrien Hugo, maar nie vir my nie. Ander kan jy beweeg om te dink jy is lief en dierbaar, maar ek bly by my eerste bevinding.
Dokter Jan Gerber maak later onverwags sy opwagting in die saal. Hy word nie dikwels in die sale gesien nie, want die meeste van sy pligte is administratief. Hy keer Hendrien in die gang voor.
“Juffrou Hugo, ek het gewonder. U moenie dink ek is voorbarig nie, maar ek … ek het twee kaartjies vir ’n kabaret. Ek bedoel, sal u nie vanaand saam met my uitgaan nie, asseblief?”
Hy lyk so verleë soos ’n skoolseun wat sy eerste afspraak maak en Hendrien glimlag. Eers aarsel sy, maar besluit dan om ja te sê. Waarom nie? Dit sal help om hierdie skielike neerslagtigheid wat so onverklaarbaar oor haar toegesak het, te verdryf.
“Baie dankie, dokter. Dit sal lekker wees.”
“Om halfagt dan?”
Sy knik en hy stap vinnig weg asof hy bang is dat sy miskien van plan kan verander.
Hendrien draai om en kyk vas in ’n paar oë wat hard van bokant ’n masker na haar staar. Mevrou Greyling is pas terug van die teater en soos altyd het Luther Lubbe self sy pasiënt na die saal vergesel.
Dan stap hy sonder ’n woord by haar verby.

Hendrien se dae begin ’n vaste patroon aanneem, maar sy ken nie ’n minuut van verveling nie.
Al meer en meer kom sy tot die besef dat die ou Hendrien Hugo net bestaan het, maar nooit werklik gelewe het nie. Haar vroeëre lewe kom nou so onwerklik voor dat sy diep in haar hart verbaas is dat sy soveel jare lank met so ’n oppervlakkige bestaan tevrede kon wees. Sy besef dat Luther Lubbe en tant Alberta gelyk gehad het in hul oordeel, maar sy sal liewer sterf voordat sy dit aan die hoofchirurg sal erken.
Waar almal sommer gou op haar begin steun het, soms met byna onmoontlike eise, weier Luther Lubbe en suster Marks steeds om te erken dat sy ’n aanwins in die groot hospitaal is.
Hendrien het gehoop dat die antipatie van die saalsuster mettertyd sal afneem as sy sien dat haar gasvrou tog diensbaar en handig inpas, maar suster Marks se skaars bedekte vyandigheid neem eerder toe en sy laat geen geleentheid verbygaan om die ander meisie af te haal of te kritiseer nie. Hierdie vyandigheid maak Hendrien ongelukkig en sy kan net nie verstaan hoekom die vroumens háár so uitsonder om op te pik nie.
Wat Hendrien nie weet nie, is dat ’n baie mooi foto van haar en die hoofchirurg ’n rukkie gelede op die sosiale blad van die oggendkoerant verskyn het. Suster Marks weet natuurlik nie dat die hoofchirurg ’n baie onwillige gas by Hendrien Hugo se verjaardag was nie. Sy weet ook nie dat sy besoek byna in ’n fiasko ontaard het nie. Al wat sy weet, is dat Hendrien Hugo met haar mooi gesig en geld en status gevaar inhou. Die feit dat Luther Lubbe geensins toon dat hy enige persoonlike belangstelling in die gasvrou het wanneer sy aan diens is nie, stel haar geensins gerus nie. Met Luther Lubbe kan jy nooit seker wees nie.
Eintlik is Zona Marks ’n baie gefrustreerde meisie. Sy kry genoeg belangstelling van die ander dokters, maar van die begin af het sy op dokter Lubbe besluit. En toe hy haar die eerste keer gevra het om saam met hom uit te gaan, was sy in die wolke. Haar optimisme het egter gou getaan toe hy haar daarna net af en toe uitgenooi het, duidelik nie van plan om by ’n verhouding betrokke te raak nie.
Toe verskyn die foto in die koerant en sy het die onbekende Hendrien Hugo verwens. Om die kroon te span, moes sy ’n paar dae later dieselfde meisie as haar saal-gasvrou verwelkom. Dit was net te veel vir Zona Marks en die arme Hendrien het nie die vaagste benul waaroor alles gaan nie. Haar verweer is om maar die saalsuster se onredelike giftigheid gelate te verduur. Nie dat dit altyd maklik is nie.
Maar elke keer as sy voel sy gaan ook losbars, sien sy Luther Lubbe se meerderwaardige gesig voor haar en kan sy hom duidelik hoor sê: “Net wat ek verwag het. Sy ken nie dissipline nie. Sy bly maar net ’n mooi, leë pop.”
Dan sluk sy maar die vinnige woorde terug en dink by haarself: O, ek gun hom hierdie meisie vir ’n vrou. Hulle pas uitstekend by mekaar. Albei so selfvoldaan dat hulle kan bars daarvan.
Gelukkig is die hoofchirurg en die suster van saal D die enigste vlieë in die apteker se salf. Andersins gaan Hendrien elke dag huis toe met ’n warm gevoel van bevrediging en stille geluk in haar binneste. Saans gaan slaap sy met die wete dat sy vandag iets vir haar medemens beteken het, in welke geringe mate ook al. Telkens wanneer die dood ’n kamer of saal binnesluip, is dit asof sy tot stilstand geruk word en gesonde mense – en haarself – in ’n ander lig sien; skielik herwaardering doen.
Sy ontdek dat selfs die sterkste en onafhanklikste pasiënt ’n hand nodig het om aan vas te hou wanneer vrees vir die onbekende hom of haar wil verswelg. Daar is groot waarde in klein dingetjies: Om die droë lippe, uitgedor van die narkose, nat te maak en die dankbaarheid aan te voel. Om oupatjie Vermeulen rustig op die balkon te sien sit terwyl die Springbokdampe om hom vou en, wanneer die verlange te groot word, belangstellend te luister as mevrou Greyling van haar geliefde wêreld, die Koue Bokkeveld, vertel.
Hendrien raak intiem betrokke by “haar” pasiënte. Hoe kán ’n mens afsydig bly wanneer hartsgeheime aan jou verklap word? Wanneer vrees, teleurstelling, en ook vreugde met jou gedeel word? Hoe kan jy passief bly as jy iemand se hand sit en vashou en saam teen die dood stry en die oorwinning eindelik behaal word?
Vir Hendrien voel dit asof sy skielik ’n groot familie ryker geword het. Sy ken elkeen: Waar hy of sy vandaan kom, die omstandighede tuis, die besoeke wat afgewag word.
“Hierdie is nou my seun van wie ek jou vertel het, juffroutjie,” word daar trots gesê. En: “Hierdie is onse juffroutjie wat so gereeld laat weet hoe dit met my gaan,” op ’n volgende keer.
As daar ’n probleem is wat ’n sieke pla, word daar al meer gesê: “Vra vir juffroutjie,” want almal weet al dat “juffroutjie” altyd geredelik luister om te hoor of sy nie kan help nie.
“My arme ou man wil my kom haal, maar hy het nog nooit in die stad bestuur nie en hy sal nie weet waar om tuis te gaan nie. Ons kan nie die duur hotelle bekostig nie. Weet juffroutjie nie van ’n plek, ’n ordentlike plek, waar hy sal kan tuisgaan, maar wat nie te duur is nie?”
“Moet u nie bekommer nie,” is die gebruiklike trooswoorde. “Die oom moet net laat weet watter tyd hy in die stad gaan aankom, dan ontmoet ek hom by die eerste robot en ry voor hom uit tot waar hy moet wees. En wat losies betref, sal ek kyk wat ek kan doen. Kry ek nie ’n goedkoop plekkie nie, dan kan hy by ons tuisgaan. Ons het ’n groot huis en hy sal nie in die pad wees nie.”
Gewoonlik volg daar vele proteste, maar Hendrien vee dit met oortuiging weg. “Ek en my tante sal hom graag ontvang en tant Alberta sal hom besoektyd hospitaal toe bring sodat u u nie hier hoef te lê en bekommer dat hy ’n ongeluk sal maak nie.”
“Maar ons wil nie lastig wees nie, juffroutjie.”
“Watse lastig? Dis ’n plesier. Ek wil geen teenstribbeling hoor nie. Alles is gereël. Word nou net gesond. Die oom verlang seker al baie, nè?”
“Ai, juffroutjie, dis die eerste keer in al die jare dat ons van mekaar af is.”
“Toe maar wat. Een van die dae is julle weer bymekaar.”
Hierdie gesprekkies word met groot omhaal en verering aan Luther Lubbe oorgedra – wat sonder kommentaar luister. Net die skeptiese optrek van sy wenkbroue verraai wat hy werklik van al hierdie stories dink.
’n Front, ’n valse front wat sy voorhou om indruk te maak. Dis al.
Maar nie net Hendrien se lewe verander nie. Ook tant Alberta se daaglikse lewe raak intiem verstrengel met die nuwe koers wat haar peetkind skielik ingeslaan het. Hoewel sy aan die begin net die barmhartige Samaritaan op die agtergrond is wat inkopies doen en telefoonoproepe behartig waarvoor Hendrien nie tyd kry nie, bly dit nie daarby nie.
Hendrien se vertellings wakker haar belangstelling aan en eerlank ken sy elke pasiënt se omstandighede net so goed soos die gasvrou. Ook in háár lewe is daar skielik nuwe sin.
Toe mevrou Roodtman se man opdaag, is Hendrien aan diens, en dit is tant Alberta se plig om hom by die robot te kry en deur die stadsverkeer tot by hul huis te lei. Die oubaas is die ene senuwees toe hy eindelik agter die stuurwiel uitklim. Hy is amper pateties dankbaar dat hy nie in ’n hotel – blykbaar ’n gevreesde plek vir hom – hoef tuis te gaan nie, maar by hierdie gawe vrou.
“Noem my oom Klaas, niggie. Ons is mos Boeremense,” laat hy sommer uit die staanspoor hoor en tant Alberta glimlag.
“En my naam is Alberta. Ons drink net gou ’n koppie koffie, dan neem ek oom hospitaal toe. Ons sal net betyds wees vir die besoektyd.”
“’n Koppie koffie sal nou vorentoe smaak. Ai, ek het darem vreeslik verlang na Ralie. Maar as ek geweet het hier is sulke gawe mense in die stad, sou ek my minder bekommer het. Niggie, sodra ek terug is op die plaas, stuur ek vir jou ’n slagdingetjie.”
“Ai, oom, Karoo-vleis is ’n baie skaars artikel hier in die stad. Dit sal baie welkom wees.”
Toe Alberta Hugo ’n rukkie later saam met oom Klaas die lang hospitaalgang afstap, gaan haar blik lewendig heen en weer. Sy probeer uit Hendrien se vertellings aflei wie is wie sonder dat sy voorgestel word.
Tant Ralie huil sommer toe sy haar man sien, so eg boers in sy uit-die-mode Sondagpak, sy smal snorretjie en warsgeknoopte das. Maar tant Ralie sien net vir Klaas raak, die liefde in sy oë, die bewing van sy vereelte hande, die effense trek by sy mondhoeke wat verraai dat ook hy ’n stryd teen die trane voer.
“Aarde, vrou, ’n mens sou sê jy is jammer om my te sien as jy so grens. A nee a, Ralie, hou dan nou op en vertel my liewer wat het hulle alles met jou aangevang.”
“Vertel … vertel jy eers van die huis, Klaas. Ek wil alles weet.”
“Nou, Witlies het toe gekalf en sy spog nie bietjie nie. Die lammeroes lyk nie te sleg nie, maar nou moet jý eers vertel.”
Tant Alberta draai om. Haar geselskap is nie nou hier nodig nie. Sy stap sommer by ’n privaat kamer in en niemand hoef haar te vertel wie dit is wat in die bed lê nie.
“Middag, mevrou. Ek is julle juffroutjie se tante. Sy sê vir my dit gaan sommer baie beter ná die operasie.”
“Ja, mens, ek is skoon skaam as ek dink aan die bohaai wat ek voor die operasie opgeskop het. Reken, dat ’n mens net aan doodgaan kan dink as jy skielik in ’n hospitaal beland. Ek skaam my so.”
“Dis maar menslik, mevrou. Maar nou gaan dit soveel beter, nè? En ek sien die nagbaadjie pas perfek. Dit lyk alte fraai.”
“Ja, juffroutjie sê vir my dis ú wat die inkopies vir my gedoen het. Ag, ek weet nie hoe ek julle vir alles moet bedank nie. Ek sou so hulpeloos gewees het sonder julle.”
Tant Alberta gesels nog ’n rukkie, dan neem sy afskeid met die belofte dat sy weer sal kom. In die gang wonder sy hoekom sy nie al voorheen daaraan gedink het om besoek by die hospitaal te kom aflê nie. Soos mevrou Greyling opgemerk het: “Alles kan nog gaan, maar besoekure is vreeslik. Dis dán wanneer jy agterkom hoe ver jy van jou plek af is en hoe alleen jy hier is.”
Met die vaste voorneme om van nou af gereeld besoekure by die hospitaal te gaan deurbring, stap sy terug om oom Klaas te gaan haal, want die besoekersklokkie het reeds gelui.
Ná drie maande brand Hendrien se voetsole nie meer so erg nie en die daaglikse roetine van die hospitaallewe is vir haar doodnormaal.
Pasiënte kom en gaan. Van die meeste hoor sy nie weer nie, maar daar is tog ’n paar wat die vriendelike glimlag en hulpvaardigheid onthou.
So kom oom Klaas se slagdingetjie, vetstert en al, eendag daar aan. Kort daarna arriveer ’n groot kartondoos met growwe boerebeskuit uit die verre Koue Bokkeveld. Blykies van waardering, van dankbaarheid, van liefde – en met elke pakkie besef Hendrien en tant Alberta opnuut hoeveel ryker hul lewens is.
Daar kom voortdurend nuwe pasiënte in. Dit beteken nuwe vriende, nuwe naastediens om te verrig, nuwe inkopies vir tant Alberta om te doen, nuwe hande vir Hendrien om vas te hou, nuwe mense om te bemoedig en te kalmeer.
En dan gebeur dit ook dat jy moet afskeid neem. Finaal. Soms sien jy dit aankom, weet jy dat dit onvermydelik wag. Soms is dit skielik; só onverwags dat jy dit nie kan glo nie. Gister nog het hy op die balkon gesit en sy geliefkoosde tabak gerook, die blinde oë starend voor hom uit, vrede en kalmte op sy afgetakelde ou gesig.
Gedurende die nag het die dood die oorwinning behaal, want as jy die volgende oggend aan diens kom, hoor jy, of lees jy in die nagverslag, meneer Vermeulen is verlede nag halfelf in sy slaap oorlede. Oorsaak: trombose.
Jy glo dit nie. Jy kán dit nie glo nie. Maar as jy in die saal kom, sien jy die bed is netjies skoon en styf oorgetrek, gereed vir die volgende toelating. Jy stap uit op die balkon en daar waar hy altyd gesit het, lê die pyp en ’n amper leë sakkie tabak. Jy tel dit op en saam met die vol sakkie wat tant Alberta gister met besoekure gebring het, neem jy dit huis toe, lê dit woordeloos voor tant Alberta neer en huil tot jy voel jou hart wil breek.
Maar in ’n hospitaal is daar nie tyd om te lank by die dooies te verwyl nie. Dis die lewendes wat tel. Saam met die traan is daar altyd ook die lag; te midde van pyn en lyding vind jy die stukkies egte humor waarsonder die lewe ondraaglik sou wees.
En dan natuurlik is daar altyd nog dokter Luther Lubbe om jou dan en wan terug te ruk aarde toe, na die werklikheid toe. Hoe vol vreugde of trane daardie dag ook al was, die hoofchirurg bly onversteurd. Hoe dit ook al kom en gaan, die bonkige gestalte is elke dag dieselfde en sy arendsoë sien alles raak – ook dít wat hy liewer nie moet sien nie. En sy wenkbroue bly skepties opgetrek wanneer die gasvrou in die omtrek is.
Toe hy een oggend met ’n klomp mediese studente in die saal besig is, besef hy gou dat hy nie die volle aandag van die groepie het nie. Dat hul oë telkens in een rigting dwing. Tot sy humeur totaal handuit ruk en hy soos ’n stoomroller op die niksvermoedende Hendrien afpyl. Sy is besig om aan die oorkant van die saal ’n brief vir ’n pasiënt af te neem, haar knieknoppe onbewustelik taamlik ontbloot. Hendrien kyk verskrik op toe sy stem woedend bokant haar kop opklink.
“Maak dat jy uit die saal kom voordat ek my totaal en al misgaan. En bly buite tot ek klaar is met hierdie klomp idiote.”
Hendrien kan niks anders doen as om haar uit die voete te maak nie, maar in die pankamer klink dit soos ’n storm soos sy die gebruikte panne bydam en hardhandig begin skoonmaak net om iets te doen sodat sy haar nie dalk aan iets gevaarlikers te buite gaan nie.
O, hy is … is … Sy het geen woorde om hom te beskryf nie. In haar is dit nog rou en seer oor Oupatjie se dood, net ’n dag gelede. Dis of sy ruwe woorde, die openlike beskuldiging in sy stem en oë hierdie smartvolle gevoel in haar verontheilig het. Skielik sit sy die pan waarmee sy besig is neer en met ’n vasberade trek op haar gesig stap sy terug saal toe. Sy besef nou eers dat sy nie nodig het om bevele van hom te ontvang nie. Haar plek is in die saal en as hy haar daar wil uit hê, moet hy dit vir matrone gaan sê.
Dis ook presies wat sy hom vertel – tot die heimlike plesier van die studente – toe sy weer die saal binnekom en hy haar woedend aanstaar.
Enkele minute later klop hy aan matrone se kantoordeur. Tot sy verbystering vind hy geen simpatie nie. Inteendeel. Matrone Aspeling se stem is beslis koel toe sy op die relaas reageer.
“As die mediese studente deur so ’n kleinigheid ontstig word, moet hulle liewer nie dokters word nie. Hulle gaan nog baie in hul lewens met mooi meisies te doen kry, en as hulle dan so gou kop verloor, is dit vir die gemeenskap veel beter om sonder hul dienste klaar te kom. As juffrou Hugo doelbewus hul aandag probeer aftrek het van die lesing, is dit natuurlik ’n ander saak …”
“Maar sy hét.”
“So?”
Dit lyk of die hoofchirurg gaan ontplof. “Haar knieknoppe was kaal tot … tot …”
Matrone Aspeling se gesig bly streng, maar ’n lag slaan deur in haar stem toe sy droog wil weet: “En het u of u studente nog nooit kaal vroueknieknoppe gesien nie, dokter?”
“Matrone, dis geen grap nie.”
“Ek stem volkome saam. Ek dink u moet ’n slag u studente ’n lesing gee oor doktersetiket en die versoeking wat in hul werk op hulle wag. En laat maar my saal-gasvroue aan my oor. Ek kan tot dusver net met die hoogste lof van hulle praat. As u my nou sal verskoon. Ek moet met my saalrondes begin.”
Intussen word ’n regte don Juan in saal D opgeneem. Neville Kruger veroorsaak omtrent ’n gefladder onder die verpleegsters met sy blonde kuif, dartelende blou oë en skamper glimlag.
Dat hy ’n haan met ’n hoofletter H onder die nooiens is, besef Hendrien met die eerste oogopslag. Sy ken sy soort en is glad nie beïndruk deur al sy pogings om haar ook voor sy sjarme te laat swig nie. Sy is beleef en vriendelik soos altyd, maar van die begin af hou sy die jong man op ’n afstand.
Hy kan dit nie kleinkry nie, maar sy taktiek werk nie met die aantreklike saal-gasvrou nie. Op geen manier wil sy soos ’n oorryp appelkoos swig nie. Hendrien vind sy pogings eers amusant en later vervelig. Sy wens met haar hele hart dat die dokters nou sekerheid kry oor sy geval en opereer en klaarkry, want hy ontbied haar tot vervelens toe na sy privaat kamer vir die onbenulligste redes.
Sy is verlig toe Saterdag aanbreek en sy net halfdag hoef te werk. Maar Neville Kruger laat sy ontsteltenis hieroor duidelik blyk.
“Nog nooit sal ek sonder jou kan lewe tot Maandagoggend nie,” laat hy dramaties hoor en vra pleitend: “Jy gaan my darem seker vanmiddag en môre kom besoek, nie waar nie?”
“Ag nee. Ek het darem mos ’n private lewe ook,” sê Hendrien, hoewel sy glimlag by die gedagte aan hoe min van haar private lewe oorgebly het. Haar hele lewe draai nou om die hospitaal, of sy aan diens is of nie.
Die jong kêrels van die stad het dit ook al agtergekom. Hendrien Hugo is net nie meer beskikbaar vir laat aande nie. Met dokter Gerber het sy al ’n paar keer uitgegaan, maar nooit tot laat nie, want hulle is (en sy woorde het ’n warm gevoel van samehorigheid in haar gebring) “werkende mense”. Dié dat sy, wanneer sy lus voel vir ontspanning, graag saam met Jan Gerber gaan.
Hy weet dat sy nie kans sien om ure lank op ’n dansbaan deur te bring nie, aangesien sy die hele dag op haar voete moes bly. Hy weet ook dat sy vroeg genoeg moet gaan slaap om die nodige nagrus te kry. Hierdie bedagsaamheid maak dat sy al meer van Jan Gerber begin hou en dat daar ’n mooi vriendskap tussen haar en die superintendent ontwikkel. Maar hiervan hoef Neville Kruger nie te weet nie.
Sy oë trek saam. “Is daar ’n kêrel ook?”
Hendrien bedwing ’n haastige antwoord. “Natuurlik. Ons is amper verloof,” jok sy, hopende dat dit hom sal ontmoedig.
“Solank ’n voël kan vlieg, kan enigiemand hom nog skiet,” is sy selfversekerde antwoord.
Hendrien vervies haar half. “Jy sal net koeëls mors, meneer Kruger. Ek is baie lief vir hom en ek sal hom vir niemand op aarde verruil nie.”
“So?” hy lyk werklik verontwaardig. “Ook nie vir mý nie?” Voordat sy nog kan dink wat sy plan is, gryp hy haar skielik aan die arm en trek haar vas teen hom. Dan soek sy mond hare in ’n wilde, onbeteuelde gebaar en Hendrien is momenteel te verlam van verbystering om iets te doen.
Toe sy eindelik losruk, het die deur wat halfpad oopgestaan het, reeds heeltemal oopgeswaai en staan die groot gestalte van die hoofchirurg die opening vol.
Maar Hendrien is te kwaad om bang te wees. Sy kan nie onthou dat sy al ooit só kwaad was nie. Sy laat sissend hoor: “Ek hoop jy is teen Maandag óf gesond om ontslaan te word óf te siek om stuitig te wees.”
“Juffrou Hugo!”
Hy haal haar by die pankamer se deur in, want soos altyd vlug sy daarheen wanneer sy ontsteld is. Sy noem dit al haar kantoor.
Sy gluur hom aan.
“Juffrou Hugo, jou taal en optrede teenoor pasiënte laat veel te wense oor. Hierdie soort van gedrag …”
“Soos ’n vorige keer moet ek u daaraan herinner dat, indien jy enige klagtes oor my het, jy dit aan matrone moet rapporteer, dokter. En hou in hemelsnaam op om soos ’n kat agter my aan te sluip op soek na foute. Jy is selfs erger as Neville Kruger.”
Sy weet dat sy hieroor beslis in die warm water gaan beland en dat matrone nie hierdie keer vir haar in die bresse sal kan tree nie. Een regulasie van die hospitaal geld onder alle omstandighede: Senior personeel word met agting en respek behandel. Sy wag dat die storm oor haar kop moet losbars, maar tot haar verstomming sien sy hoe hy skielik doodsbleek word en met half verstarde oë stadig grondwaarts syg.
Verdwaas, ongelowig staar sy na die groot gestalte aan haar voete.
Gebeure volg mekaar nou vinnig op. Waar almal so skielik vandaan kom, weet sy nie, maar binne ’n ommesientjie is hulle daar: die suster, matrone, Jan Gerber, die tweede chirurg in bevel.
Luther Lubbe word dadelik na ’n privaat kamer geneem en ’n teater word in gereedheid gebring. Blindederm, hoor sy iemand sê. Op die punt om te bars. Kon die kêrel dan nie lankal sy mond oopgemaak het nie? Hy moet al dae met ondraaglike pyn rondloop. Hemel, hy is tog ’n dokter. Maar jy weet mos hoe dit gaan. Verbeel hulle hulle kan nie ook siek word nie. Noodoperasie. Kry die pasiënt onmiddellik gereed.
Hendrien is so verdwaas dat sy die hele doenigheid net doodstil staan en beskou. Iemand druk ’n bakkie goed in haar hande. “Neem dit solank. Ek kom nou.”
Sy stap sy kamer binne met knieë wat wil swik. Dis of sy nog lam van skrik is. Sy sit die bakkie neer, haal die inhoud uit en pak dit netjies op die lappie uit sonder dat sy werklik besef wat sy doen. ’n Skeermes en lemmetjie. Poeier, seep …
“Jy raak nie aan my nie! Jy raak so wragtig nie aan my nie! Loop hier uit!” Sy oë is wyd oop, maar glasig van pyn en sy gesig vertrek toe hy orent probeer beur.
Sy kyk hom onnosel aan. Sou hy yl? “Dokter,” probeer sy hom kalmeer, maar dit ontstel hom net nog meer.
“Loop, of ek smyt jou uit, jou leë pop! Jy kom nie met ’n skeermes naby my nie …”
Dan sink hy skielik weg en sy sien dat hy weer bewusteloos is. ’n Verpleegster neem die skeermes uit haar willose hande en sê: “Ons sal gou moet speel. Hulle wil binne tien minute opereer.”
Luther Lubbe is nog in die teater toe dit tyd word vir Hendrien om van diens te gaan. Net so bly as wat sy ’n rukkie gelede was dat dit naweek is en sy minstens ’n dag en ’n half van Neville Kruger se onwelkome attensies ontslae sal wees, net so eindeloos strek die naweek nou voor haar uit.
Maar sy het geen rede om langer as eenuur in die saal te bly nie. As sy onnodig talm, sal suster Marks gou iets agterkom. Sy het duidelik te kenne gegee dat sy nie van diens gaan voordat dokter Lubbe nie terug is uit teater nie. Almal verstaan dit, nie net omdat die hoofchirurg ’n baie belangrike pasiënt is nie, maar ook omdat Zona Marks die enigste meisie is wat dokter Lubbe tot dusver uitgeneem het en almal vermoed dat daar ’n verhouding tussen hulle bestaan.
Maar vir Hendrien Hugo is daar geen besondere rede om langer aan diens te bly nie en sy stap dus om eenuur uit die saal, terwyl alles in haar skree om net te kan bly tot sy seker is dat hy veilig is.
Sy wil nie haar emosies te diep ontleed nie. Sy voel maar net ontsteld omdat sy besig was om met die man rusie te maak toe hy so skielik voor haar voete neergesyg het. Dis die onverwagsheid daarvan, die ongelooflike feit dat die briljante dokter ook kan siek word, ook kan sterf …
Skielik voel sy hoe iets in haar saamtrek, hoe iets haar wurg. Maar hy kan nie sterf nie! Die hospitaal sal net nie meer dieselfde plek wees sonder hom nie. Hy is so deel van die daaglikse roetine. Luther Lubbe ís die hospitaal, besef sy. Sy kan haar net nie die lang gange sonder sy bonkige gestalte voorstel nie. Sy kan haar net nie ’n dag voorstel dat sy nie die opgetrekte wenkbroue, die skeptiese blik, sal sien nie.
By die huis kom tant Alberta dadelik agter dat daar êrens groot fout is. In ’n plat stem, ontdaan van emosie, vertel Hendrien haar tante wat gebeur het.
Toe hulle klaar geëet het, of liewer tant Alberta, want Hendrien het net haar kos deurmekaar gekrap, lui die telefoon. ’n Kort gesprek volg en toe tant Alberta terugkeer, sê sy in ’n ongeërgde stem:
“Dis Lulu. Sy het my gevra om Luther se moeder te laat weet, aangesien ons ou vriendinne is.” Sy maak asof sy nie die skielike verbleking van die wange sien nie. “Hy is terug uit die teater,” vertel sy, “en onder omstandighede gaan dit heeltemal goed. Die derm was glo op die punt om te bars, maar hulle het betyds geopereer. Sy sê as alles goed gaan, behoort hy oor sowat ’n week weer reg te wees. Ek sal sommer dadelik vir Ella bel.” Sy slaan haar arms vinnig om die skraal skouertjies toe Hendrien in onbeheerste snikke uitbars. “Hendrien! Kind. Alles is reg. Hoekom is jy so ontsteld?”
“Ek … ek het gedink … gedink hy gaan … dood,” kom die erkentenis gedemp en tant Alberta laat haar maar begaan, ’n verwarde uitdrukking in haar oë. Dan, skielik, lê sy haar kop op die blonde hare neer en glimlag.

Sondagoggend aan die ontbyttafel kos dit Hendrien al haar moed om haar tante in die oë te kyk en met ’n skaam glimlaggie te sê: “Ek is jammer oor my uitbarsting van gistermiddag. Ek weet nie wat tante van my moet dink nie. Ek was natuurlik net moeg. Dit was ’n harde week wat agter die rug is. Ek was natuurlik net moeg. Dit en …” Sy swyg omdat sy nie eintlik weet wat om verder te sê nie.
Tant Alberta verseker haar haastig, haar houding ongeërg: “Maar natuurlik, kind. Ek weet dat jy Oupatjie se dood baie diep gevoel het. Ek dink ook jy werk te hard. Jy swoeg jou tot niet om elke pasiënt se geringste wens uit te voer.”
Hendrien glimlag en nou is dit nie moeilik om haar tante in die oë te kyk nie. “Maar ek was nog nooit so gelukkig in my lewe nie, tante. Ek kan my net nie my lewe sonder hulle voorstel nie en ek het dit aan tante te danke. Ek wil tante bedank dat u so reguit met my was, daardie dag.”
Tant Alberta knik net. Dat dit eintlik Luther Lubbe is wat sy moet bedank, gaan sy nie hardop sê nie. Hulle weet dit albei, maar Hendrien het nog nie die punt bereik waar sy dit hardop sal erken nie. Met die wysheid van baie jare laat die ouer vrou dit daar.
“Gaan tante vanmiddag hospitaal toe?” probeer Hendrien ongeërg vra.
“Ja. Hoekom?”
“Ek het daaraan gedink om saam te gaan. Ek moet mevrou Van Niekerk ’n boodskap gaan gee. Ek het darem toe gisteraand haar man in die hande gekry, maar met al die drama het ek skoon vergeet om haar te sê.”
“Goed.” Tant Alberta sê nie dat sy heeltemal gewillig is om die boodskap oor te dra nie.
Toe hulle die middag tydens besoekure by die hospitaal aankom, draai Hendrien links af na saal C om mevrou Van Niekerk se boodskap te gaan gee en tant Alberta swaai regs af na saal D.
Hendrien verwyl ’n rukkie in saal C en stap dan stadig oor na saal D terwyl sy wonder wat van tant Alberta geword het. Sy voel verlig toe sy verpleegster Naudé uit die pankamer sien kom. Hoekom weet sy nie, maar sy wil nie hê dat die ander personeel haar so ontydig hier moet sien nie.
“Hallo. Ek het net ’n boodskap gebring vir ’n pasiënt in saal C. Toe loer ek maar hier in terwyl ek vir my tante wag,” verduidelik sy breedvoerig. “Hoe gaan dit met die groot dokter?”
Verpleegster Naudé lag. “So beduiweld soos altyd. Het jy dan gedink daar bestaan ’n derm op aarde wat hóm tot bedaring sal bring? Gelukkig kuier suster Marks al die hele middag by hom en is sy klokkie darem nou stil. En lýk sy nie fantasties nie! Ek het haar amper nie herken sonder haar uniform nie. Maar jy moes vanoggend hier gewees het.”
“Hoekom?” vra Hendrien nuuskierig, en sonder dat sy dit besef, verraai haar stem ook bekommernis.
Maar die junior kom niks agter nie en vertel met smaak: “Nee, Swarts wou hom glo was. Maar waar was jy! Hy het haar byna met die skottel water gegooi. Gesê hy laat géén vroumens aan hom vat nie.”
Hendrien kan haar die toneeltjie goed genoeg voorstel en sy lag grensloos verlig. As hy al begin voel na skottels rondgooi, kan hy nie te siek wees nie.
Gerusgestel draai sy haar om. Tog is daar ’n onwilligheid in haar om sommer weg te stap. Maar die gedagte aan Zona Marks in privaat klere langs die hoofchirurg se bed smoor alle begeerte om net beleefdheidshalwe daar in te loer en te hoor hoe dit gaan. Wanneer sy by die halfoop deur verbyloop, herken sy tant Alberta se stem en hink op die gedagte dat sy nou ’n verskoning het om in te loer, maar pleks daarvan stap sy by die deur regoor dié van die groot dokter in.
Neville Kruger lyk aangenaam verras om haar te sien. Verwaand maak hy homself wys dat hierdie aantreklike meisie tóg meer vir hom omgee as wat sy wil voorgee, al sê sy wat.
“Ek het jou nie spesiaal kom besoek nie, Neville,” sê Hendrien afwysend toe sy die uitdrukking op sy gesig sien. “Ek moes ’n boodskap kom afgee en het gedink dis die ideale geleentheid om sommer met jou te praat. Ek is nou van diens en ons kan mekaar op gelyke vlak ontmoet.”
Hy gee voor dat hy die dieperliggende betekenis van haar woorde nie snap nie en laat met ’n don Juan-glimlag hoor: “Dis iets waarna ek uitsien. Om jou op gelyke vlak te ontmoet. Jy is bedags alte bewus van jou amp.”
Maar Hendrien laat haar nie van stryk bring nie. Sy is regtig kwaad oor wat gebeur het en sy kan die jong man gerus iets aandoen. En dat dit juis Luther Lubbe moes wees wat op die toneeltjie moes afkom!
Haar lippe pers op mekaar. “Kyk, Neville, ek wil hê ons moet mekaar goed verstaan. As jy ooit weer so iets probeer, gaan jy spyt wees. Ek waarsku jou. Ek dink regtig nie jy is onweerstaanbaar nie. Ek vind jou vervelig, onvolwasse en kinderagtig. As jy dit ooit weer waag om ’n vinger op my te lê, gaan ek ’n klag van seksuele teistering lê. En as jy miskien nie weet nie, ek het genoeg geld om so ’n saak hof toe te neem.”
Hulle meet mekaar met die oë en dan kom Neville se gekrenkte ego tot sy redding.
“Ons begryp mekaar baie goed, juffrou Hugo, maar ek dink jy ruk die saak uit verband. Jy het tog nie vir een oomblik gedink ek was ernstig nie? Ek was net verveeld van al die gelê. Moenie te veel waarde heg …”
Sy val hom met ’n fyn glimlaggie in die rede. “Dan verstaan ons mekaar nou. Tot siens. Sien jou Maandagoggend.”
Voordat hy nog iets kan sê, maak sy haar uit die voete en op daardie oomblik swaai die deur aan die oorkant oop en tant Alberta maak haar verskyning. Oor haar skouer kyk sy vas in die oë van die hoofchirurg en sy sien ’n suster Marks wat werklik ’n mooi prentjie vorm daar voor sy bed.
“Waar was jy al die tyd, Hendrien?” vra haar tante.
“Ek het sommer hier by Neville ingeloer, tante.”
Duidelik hoor sy Zona Marks sê. “Voëls van eenderse vere, daardie twee. Sy boer bedags by hom in die kamer. Wat sy daar doen, weet nugter, want hy is tog nie werklik so siek dat hy homself nie kan help nie.” Toe daar geen reaksie kom nie, kan Hendrien nie langer wag nie en volg tant Alberta gangaf. Die res van die gesprek sou haar éérs ontstel het, want Zona vervolg: “Arme dokter Gerber. Hy is blykbaar so ’n bietjie verblind deur ons gasvrou, en dit is nogal jammer. Ek sal nie graag wil sien dat hy seerkry nie. Hy is so ’n opregte mens dat hy nie verdien om misbruik te word nie.”
Hierdie keer kom daar beslis reaksie. “Wat bedoel jy, Zona? Wat het Jan met hierdie meisie te doen?”
Sy kyk hom verbaas aan. “Maar weet jy dan nie? Dokter Gerber het haar al dikwels uitgeneem. Ek het hulle weer verlede Sondag saam sien ry. Jan se seun was ook by en hulle het heeltemal gelukkig in mekaar se geselskap gelyk. Intussen flankeer sy met ’n losbol soos Neville Kruger. Ek hoop tog regtig nie dokter Gerber raak ernstig oor haar nie, want sy is beslis nie die regte vrou vir hom nie.
“Ek het so gehoop dinge sal weer regkom tussen hom en Esther van Deventer, maar noudat hierdie … hierdie Hendrien op die toneel verskyn het, sien hy haar blykbaar nie eens meer raak nie. Ek weet dat Esther diep seergemaak is, maar dit wys nou maar net weer wat ’n mooi gesiggie en ’n klomp geld alles in die lewe kan vermag.”
Terwyl Luther Lubbe met ’n frons wat al meer onheilspellend word na Zona luister, stap Hendrien saam met haar tante terug na haar motor. Teen wil en dank weet sy nie wat haar makeer dat sy skielik in so ’n swaarmoedige bui is nie. Daar het mos niks verander nie, het daar? Wat makeer haar dan dat sy met alle mag die trane agter haar oë moet terugdwing? En hoekom kan sy nie net doodnatuurlik met haar tante gesels nie?
“Suster Marks is nogal ’n aantreklike meisie. En dit lyk asof sy en Luther goed klaarkom. Hulle noem mekaar op die naam. Tog het ek die gevoel gekry dat sy nie die vrou vir hom is nie. Wat dink jy, Hendrien? Dink jy …”
Hendrien hou haar oë op die pad en val haar tante bot in die rede. “Ek weet nie, tante. Dit het niks met my te doen nie. Ek weet net hulle is albei ewe onbeskof. Dalk pas hulle uitstekend by mekaar.” As daar ’n tikkie bitterheid in haar stem deurskemer, merk sy dit nie op nie, maar vir die res van die rit is tant Alberta stil en diep ingedagte.
Maandagoggend wens Hendrien vir die eerste keer ’n dag om nog voor sy begin werk het.
Suster Marks is haar kille self en telkens wanneer die rooi liggie bokant die deur van ’n sekere privaat kamer aangaan, soek Hendrien vervaard na verpleegster Naudé om te gaan hoor wat die pasiënt wil hê. Elke keer is dit iets waarmee Naudé hom ook kan help en word dit Hendrien gespaar om die hoofchirurg se kamer binne te gaan.
Sy begin net gerus voel dat sy ten minste vandag nie nodig sal hê om in daardie kritiese oë vas te kyk nie, toe die rooi liggie weer aangaan en Naudé terugkom met die nuus dat die pasiënt in privaat kamer nege die saal-gasvrou se aandag verlang.
Sonder dat sy dit doelbewus doen, maak sy haar skouers vierkantig en sy haal ’n slag diep asem voordat sy die deur oopstoot.
Sy hoor haar eie stem kalm sê: “Goeiemôre, dokter. Ek hoop u voel beter vanoggend. Is daar iets waarmee ek kan help?”
Vanonder die gebruiklike frons kyk hy haar net swyend aan totdat sy verplig is om haar blik vanaf die boonste pajamaknoop te verskuif na sy oë.
“Goeiemiddag, juffrou. Die oggend is lankal verby. Dis amper halfeen,” help hy haar krities reg. “Een van jou pligte is mos om briewe te skryf, nie waar nie?”
“As u nie self kan nie,” laat sy betekenisvol hoor. Sy wil nie ’n oomblik langer in hierdie kamer bly as wat nodig is nie.
Hy kyk haar stip aan. “Wel, ek wil aan my ma skryf. Sal jy dit asseblief afneem.”
Hendrien se lippe pers op mekaar. Hy wil natuurlik kyk of die dom pop darem in staat is om ’n brief af te neem. Hy sal die brief natuurlik met ’n arendsoog deurgaan om te kyk of hy tog nie ’n spel- of leestekenfoutjie kan kry waaroor hy weer ’n bohaai kan opskop nie. Dis al hoekom hy skielik háár hulp met die skryf van ’n brief nodig het.
Sy het egter geen keuse nie en haal die skryfblok en pen uit en gaan sit op ’n stoel langs die bed.
“Ek is gereed,” sê sy, haar kop ver oor die skryfblok op haar skoot gebuig.
In kortaf, vinnige sinne vertel hy sy ma dat sy nie bekommerd hoef te wees nie en dat hy al weer so te sê gesond is. Die eerste bladsy is nog maar halfpad toe sy gesels blykbaar op is. Hy lê fronsend voor hom en uitkyk asof hy in sy gedagtes na nog iets soek om te sê.
“Ek weet nie juis wat verder nie,” erken hy dan. “Ek het geen nuus nie.”
Hendrien kyk hom ’n oomblik stil aan. Dan waag sy dit. “Sal sy nie graag meer van u lewe wil hoor nie, dokter? U kan haar byvoorbeeld vertel van die nuwe saal-gasvroue wat aangestel is en …” Sal sy dit waag? “En hoe verkeerd u in verband met hulle was. Hier sien u nou vandag self dat ’n gasvrou tóg nuttig kan wees.”
Sy oë flits. “Juffrou Hugo, u is hier om my te vermaak, nie te vererg nie. Maar nou goed. Dit is iets wat ek haar kan vertel. Skryf!”
Tot Hendrien se ontsteltenis begin hy sy ma vertel van die aand toe hy haar pakkie by haar vriendin gaan aflewer het, van sy ontmoeting met Hendrien Hugo en wat daarop gevolg het.
Hendrien skryf swyend, maar in haar begin dit kook. Hy probeer haar net verneder, dis al. En uitlok, besluit sy. Maar sy sal nie byt nie. Hy kan kwytraak wat hy wil, maar sy sal nie wys dat sy seergemaak voel nie. Dit kos egter al haar wilskrag om nie die pen te laat bewe nie. Hy gaan voort om sy ma te vertel van die mal idee van saal-gasvroue en hoe Hendrien Hugo in een ontpop het.
“Hou jy nog by, juffrou? Sê maar as ek te vinnig dikteer,” laat hy skielik ewe inskiklik hoor.
Hendrien antwoord gedemp, haar gesig onleesbaar. “Ek hou by, dokter. Gaan gerus voort. Ek is seker jou ma gaan dit baie interessant vind.”
Onverwags is daar ’n effense glimlag in sy een mondhoek. “Dink jy so? Nou goed, laat ons voortgaan. Waar was ons laas?”
“Hoewel die pasiënte, veral die mans, te verstane, haar as ’n engeltjie van die lig beskou, vind ek haar …” herhaal Hendrien die laaste sin.
“O ja. Vind ek haar nog steeds … Hoe sal ek dit nou stel … Nog steeds …”
’n Ligte kloppie aan die deur en Jan Gerber stap binne. “Jammer, steur ek?”
“Nee, nie juis nie. Dis net ’n brief huis toe. Ons kan dit maar later klaarmaak,” antwoord die pasiënt en Hendrien kan die superintendent gerus om die hals val vir sy tydige binnekoms. Sy sou nie ’n oomblik langer haar mond kon hou nie.
Luther Lubbe kyk haar vas aan. “Juffrou, jy kan maar gaan. Ons sal later klaarmaak. Kom sit, Jan. Ek het jou lank laas gesien. Hoekom so skaars?”
Die skerp oë mis nie die vriendelike knik en glimlag van die superintendent in die rigting van die gasvrou nie en skielik lyk hy nie meer so bly om sy vriend te sien nie.
Hendrien sien dankbaar dat dit reeds etenstyd is toe sy die deur agter haar toetrek. Een ding is seker. Al gebeur wat ook al, sy gaan nie dokter Lubbe se korrespondensie vir hom verder behartig nie. Hy kan vir Zona Marks vra om dit vir hom te doen. Sy sal dit met graagte doen, veral as sy met die inhoud bekend is.
Laatmiddag laat matrone haar ontbied. Op haar senuwees stap Hendrien die kantoor binne en sien dadelik aan matrone Aspeling se gesig dat dit darem seker nie oor klagtes is dat sy na die kantoor ontbied is nie.
“Ek het jou laat roep om te hoor hoe jy daarvan sal hou om in die kindersaal oor te neem, juffrou Hugo.”
“Kindersaal? Maar Serelda …”
“Juffrou Human moet ongelukkig ’n paar dae verlof neem. Haar moeder het onverwags siek geword en aangesien daar niemand is om na haar om te sien nie, gaan sy ’n paar dae van diens af wees.”
“O, ek is jammer om dit te hoor,” sê Hendrien bekommerd. “Ek hoop nie dis iets ernstigs nie.”
“’n Baie ligte hartaanval, maar sy sal nietemin ’n rukkie in die bed moet bly en dus haar dogter se sorg nodig hê. Ek het gelukkig vanoggend nog twee gasvrouens aangestel. Die een is ’n onderwyseres wat moeg geword het vir die beroep, en die ander was ’n verpleegster voor haar troue. Sy voel sy sal graag nou, ná haar man se dood, weer deel van die hospitaallewe wil wees, maar sien nie kans om weer te verpleeg nie.
“Albei geval my baie en ek ag myself gelukkig om hulle te kon kry. Tog voel ek dat ek jou liewer sal wil oorplaas na die kindersaal omdat jy reeds bewys het dat jy weet wat van jou verwag word. Wel, wat dink jy? Sien jy kans vir die kinders?”
Hendrien frons. “Ek ken nie kinders nie, soos u self weet. Ek weet glad nie of ek met hulle sal regkom nie. Ek gee egter nie om om te probeer nie.”
Matrone knik. “Goed. Ek weet jy het geen kennis van kinders nie, maar miskien verras jy ons almal én jouself. As jy egter nie regkom nie, moenie bang wees om met my daaroor te praat nie, Hendrien. Ek wil my pasiënte gelukkig sien. Maar ek wil ook hê dat my personeel tevrede moet wees.” Sy glimlag nou vriendelik. “Tot dusver moet ek jou gelukwens. Jy het my grootste verwagtinge oortref. Ek kan nou aan jou erken dat ek aan die begin oor jou getwyfel het. Maar ná alles wat ek van jou gehoor het, weet ek dat ek die ideale gasvrou in jou gevind het.”
Hendrien bloos verleë. “Maar waar het u gehoor dat ek … dat ek …”
Matrone glimlag. “Dis my plig om te weet wat in my hospitaal aangaan, Hendrien. Ek weet ook dat die atmosfeer nie altyd so aangenaam vir jou gemaak word daar in saal D nie. Dis een van die redes hoekom ek jou na die kindersaal wil oorplaas.”
Hendrien se oë rek. “Ek het nooit gekla nie, matrone. Ek hoop nie tant Alberta …”
“Nee. Jou tante het nog nooit ’n woord teenoor my laat val nie. Maar ek weet wat in my sale aangaan. Ek wil jou gelukwens met die wyse waarop jy ’n moeilike situasie hanteer het sonder om ooit te kla. Suster Marks is een van my waardevolste susters.”
Daar hoef niks verder gesê te word nie. Hendrien verstaan en matrone Aspeling weet sy verstaan.
Sy staan op en Hendrien kom ook orent. “Maak dus jou sake vanmiddag in saal C klaar. Môreoggend neem jy oor in die kindersaal en sale C en D kry ’n nuwe gasvrou.”
Hendrien keer terug na saal C, maar sy weet nie of sy bly of jammer is oor die skielike verandering nie. Sy sal haar pasiënte mis, maar dit sal ’n verligting wees om ’n slag onder suster Marks se giftige tong uit te kom en nie dokter Lubbe se brief vir hom hoef klaar te maak nie. Sy is innig dankbaar dat sy nie daardie laaste sin sal hoef te skryf nie … vind ek haar nog steeds ’n mooi, leë pop – soos ek daardie eerste aand gesê het. Natuurlik kan die sin net só eindig. Hoe anders?
Dis met huiwering dat Hendrien die volgende oggend die kindersaal binnestap. Sy was ’n enigste kind en het nog selde met kinders te doen gekry. Sal sy met hulle regkom? Sy sê dit ook heeltemal eerlik vir Esther van Deventer, maar die saalsuster lyk nie bekommerd nie.
“Ek het volle vertroue in matrone Aspeling se besluite en mensekennis. Sy sou jou nie hierheen oorgeplaas het as sy nie seker was dat jy wel ’n sukses sal wees nie,” laat sy met ’n mooi glimlag hoor en Hendrien besef opnuut dat daar meer in en aan Esther van Deventer is as wat jy met die eerste oogopslag agterkom. Serelda het net die grootste bewondering vir haar en sy het dikwels laat val dat dit ’n sonde is dat ’n vrou wat soveel aanvoeling vir die behoeftes van ’n kind het, nie haar eie kinders het nie.
Hoekom sou sy nooit getrou het nie? wonder Hendrien nou terwyl die suster haar van die een bedjie na die ander lei. Esther van Deventer is seker agt en dertig. Sy is nie ’n skoonheid soos suster Marks nie, maar die sagtheid in haar effens ronde gesiggie, die vriendelike oë en minsame glimlag maak haar mooi.
In die dae wat volg, vind Hendrien ’n paar dinge uit wat haar verbaas en selfs ontstel.
Sy vind dat sy sukses behaal met die kleintjies en dat elke oomblik van haar dagtaak tussen hulle suiwer plesier is. Dat sy ’n natuurlike aanleg het om met kinders te werk, sou sy nooit kon droom nie en opnuut kom sy tot die besef dat matrone Aspeling ’n fyn mensekenner is.
Die atmosfeer waarin sy werk, verskil ook hemelsbreed van dié in saal D. Suster Van Deventer word ’n liewe vriendin en teetyd word daar tog te lekker saam gekuier.
’n Week nadat sy in die kindersaal begin werk het, gaan die hoofchirurg met siekteverlof – veertien dae lank – ondanks sy geredekawel dat hy nie ’n baba is nie. Ten spyte daarvan dat hy met alle mag teengestribbel het, bly Jan Gerber die hoof van die hospitaal en moet sy bevele gehoorsaam word, ook deur die hoofchirurg. En dokter Gerber het onwrikbaar volgehou dat hy nie onmiddellik mag begin werk nie, maar eers ’n rukkie by sy ma moet gaan aansterk.
Dus gaan Hendrien se eerste drie weke in die kindersaal sonder enige haakplekke verby. Daar is egter een klein dingetjie wat haar mettertyd al meer ontstel. Dit neem haar nie lank om uit te vind dat daar iets haper tussen die superintendent van die hospitaal en die suster van die kindersaal nie. In die begin dink sy dat sy haar dit seker maar verbeel, maar later kan sy dit nie meer ignoreer dat hul optrede glad nie normaal is wanneer hulle in mekaar se teenwoordigheid is nie.
Sodra Jan Gerber sy verskyning in die kindersaal maak, skulp Esther van Deventer toe en laat sy Hendrien baie aan Zona Marks dink. Jan Gerber, op sy beurt, word die streng, formele hoof van die hospitaal en daar is geen teken van sy minsame glimlag en vriendelikheid nie. Hy kom stug en bot voor en sy stem klink selfs kortaf.
Vir Hendrien is die metamorfose wat die twee mense ondergaan ’n bron van kommer en verbasing. ’n Mens sal nooit dink dat hulle twee sulke dierbare mense is wanneer jy hulle bymekaar sien nie. Hoewel sy en Esther besonder goed oor die weg kom, het Hendrien nie die vrymoedigheid om haar direk te vra wat aangaan nie.
Een aand, toe sy ná ’n vertoning saam met Jan Gerber terugkeer huis toe, roer sy die saak versigtig aan, maar hoe sy ook al haar hoeke uitgooi, hy wil nie byt nie. Hy is duidelik onwillig om oor suster Van Deventer te gesels en sy het ook nie genoeg moed om hom sommer trompop te vra nie.
Aan die einde van haar eerste maand in die kindersaal maak die hoofchirurg skielik op ’n oggend sy verskyning in die suster se kantoor.
Niemand het hom verwag nie en hy betrap hulle onverhoeds toe hy so skielik in die deur verskyn.
Hendrien se hart mis ’n slag toe sy die bonkige gestalte in die wit doktersjas herken. Dan is hy terug. Van nou af sal die hospitaal weer ’n hóspitaal wees. Hoewel sy nog nooit so gelukkig was en so lekker gewerk het as hierdie afgelope weke nie, was dit tog al asof daar iets kortkom; asof daar ’n gemis is. Noudat hy terug is met sy kop so effens vooroor gebuig om op hulle af te kyk, die altyd aanwesige frons tussen die wenkbroue, besef sy wat dié leemte was. Sy het die hoofchirurg gemis.
Maar sy toon geen teken van blye verwelkoming nie. Haar gesig word eerder geslote, onleesbaar – veral toe hy oudergewoonte sy donker wenkbroue omhoog trek en sy oë duidelik sarkasties sê: Dan is jy jou werklikwaar nog hier. Ek het sowaar verwag dat jy al teen hierdie tyd spore sou gemaak het.
Dis Esther van Deventer wat geen geheim daarvan maak dat sy bly is om hom te sien nie. Sy spring op en sonder enige inhibisies soen sy hom spontaan, iets wat Hendrien uiters vreemd vind. Sy het nooit geweet daar is só ’n goeie verstandhouding tussen die knorrige hoofchirurg en die sagmoedige suster nie.
“En hoe gaan dit met jou ma?” wil Esther weet.
“Baie goed. Sy stuur groete. Ek het vir jou ’n pakkie van haar af saamgebring. Ek sal dit vanaand vir jou bring as jy tuis is.”
“Ek sal sorg dat ek daar is en baie dankie.”
Hendrien staan en luister maar swyend. Eintlik wens sy sy kan liewer loop, maar sy het pas haar koppie tee begin drink en dit sal snaaks lyk as sy nou skielik verdwyn. Daar is ’n ligte frons tussen haar wenkbroue terwyl sy aandagtig na die koppie voor haar kyk. Sou Zona Marks weet van die vriendskap met Esther? En sou Esther weet dat hy Zona ook soms uitneem?
Op daardie oomblik lui die telefoon en Esther antwoord.
Hendrien weier steeds om na die groot man op te kyk. Sy weet dat dit net goeie maniere is om darem na sy gesondheid te verneem en of hy sy vakansie geniet het, maar sy voel onverklaarbaar seergemaak omdat hy haar ná drie weke se afwesigheid net met ’n stywe kopknik gegroet het.
“Dis vir jou,” laat die suster hoor en hou die gehoorbuis na Hendrien toe uit. “Die superintendent wil met jou praat.”
Dis Jan Gerber se stem wat opklink. “Wil jy nie vanaand saam met my en Jaco uitgaan nie, Hendrien? Dis sy verjaardag en hy het pertinent gevra dat jy ook saamgaan.” Hy lag. “Jy is ’n groot sukses by hom.”
Hendrien glimlag. Sy hou ook baie van Jan Gerber se seun. Hy is regtig ’n oulike knaap en sy antwoord nou geredelik. “Dankie, Jan. Dit sal heerlik wees. So agtuur se kant?”
“Ons maak dit sewe-uur as dit jou sal pas.”
“Goed dan. Sewe-uur.”
Sy plaas die gehoorbuis terug en betrap die kil en afkeurende blik op haar. Klaarblyklik dra haar afspraak met Jan Gerber nie die briljante dokter se goedkeuring weg nie. Esther se oë is ontwykend, soos altyd wanneer Jan Gerber se naam opduik, en Hendrien frons.
Sy voel skielik ongemaklik, asof sy op die een of ander wyse oortree het, maar hoekom sy skielik selfbewus oor haar afspraak moet voel, weet sy nie, want wat het haar private lewe met dié twee te doen? Net so min traak dit haar as Luther Lubbe met Zona Marks uitgaan, terwyl Esther van Deventer hom met ’n gul soen groet …
Sy trek haar skouers agteroor en stap met ’n stywe rug by die deur uit, maar tog het sy die eienaardige gevoel dat al hierdie dinge tog saak maak, dat daar op die een of ander manier ’n verband tussen hulle is.

Dis die aand van die hospitaaldans.
Al wat leef en beef drom in die groot lesingsaal saam.
Vir hierdie een aand meng almal onbesorg en word van die streng hospitaaletiket ’n bietjie vergeet.
Hendrien glimlag opgewonde. Sy sien uit na die aand wat voorlê. Wanneer laas was sy op ’n dans? Sy kan nie meer onthou nie. Die afgelope maande het haar sosiale lewe byna tot stilstand gekom en hierdie party is skielik ook vir haar net so ’n luukse soos vir die meeste van die hardwerkende personeel. Nog ’n lewenswaarheid het tot die ryk Hendrien Hugo deurgedring: Alle dinge in die lewe moet matig gedoen word, anders verloor dit sy bekoring.
Hendrien frons. Sal dit Zona Marks of Esther van Deventer wees wat aan die briljante chirurg se sy gaan verskyn? Sy wonder wie die vorige keer sy maat was. Of ruil hy hulle elke jaar om?
Hier is iets wat haar hinder. Luther Lubbe gee ’n mens beslis nie die indruk dat hy ’n man is wat twee meisies aan ’n lyntjie sal hou nie, of dat hy ligtelik met enigiemand se gevoelens sal speel nie. Tog lyk dit op die oog af asof dit presies is wat hy besig is om te doen en sy maak nog ’n kruisie agter die hoofchirurg se naam. Sy gee nie soveel vir die suster van saal D om nie. Daardie vrou kan vir haarself sorg. Maar sy voel gesteur oor die dierbare Esther. Sy verdien nie om onnodig seer te kry nie.
Hendrien besef nie dat haar verskyning saam met Jan Gerber ’n opskudding onder die personeel veroorsaak het nie. Sy is onbewus daarvan dat haar duur rok en selfversekerde houding, van kleins af vir haar so vanselfsprekend, druk bespreek word. Die glimlag op Jan Gerber se gesig getuig van trots en hy verlustig hom in die afgunstige blikke wat hy op hom betrap.
’n Feit waarvan Hendrien totaal onbewus is, is dat Jan Gerber Esther van Deventer twee jaar na mekaar hospitaaldans toe gebring het. Dis te verstane dat daar allerhande gissings ontstaan en as Jan Gerber bewus is daarvan, wys hy dit nie en Hendrien geniet die aand in volslae onskuld.
Superintendent Gerber het sy hande vol om die studente en sy kollegas te laat verstaan dat hý darem haar maat vir die aand is en op meer danse geregtig is. Tog kan almal in sy oë lees dat hy trots is op sy gewilde maat.
Die aand het al goed gevorder toe sy teenoor hom opmerk: “Ek soek nou al die hele tyd na Esther, maar ek gewaar haar nie. Ek wonder by watter groep is sy. Het jy haar al gesien?”
“Sy is nie hier nie. Sy is aan diens.”
“Aan diens?” Hendrien kyk hom ontstig aan.
“Sy werk in die nagsuster se plek. Sy het self aangebied en ek en matrone het toestemming gegee. Daardie meisie met die swart hare is die nagsuster, suster Krone. Sy is …”
Maar Hendrien stel nie in die nagsuster belang nie. Sy voel ontsteld oor Esther. “Hoekom sou Esther dit gedoen het? Sy dans tog graag, nie waar nie?”
“Ja, natuurlik.” Jan Gerber se oë is ontwykend en Hendrien kyk hom skerp aan. Wat loop oor sy lewer elke keer wanneer Esther ter sprake kom? Sy begin haar so stadigaan vervies vir die spulletjie. Eendag is eendag, dan gaan sy hom sommer reguit vra wat skort.
Die frons is nog tussen haar wenkbroue toe ’n groot gestalte voor haar buig en die hoofchirurg sê: “Mag ek? As Jan nie omgee nie?”
Eintlik het Hendrien nie verwag dat hy haar vir ’n dans sal vra nie en, na sy gesigsuitdrukking te oordeel, put hy klaarblyklik geen plesier daaruit nie. Maar op die oomblik kan sy nie haar kop oor Luther Lubbe breek nie. Sy voel ontevrede oor Esther se afwesigheid.
Al het dokter Lubbe haar nie gevra nie, maar soos sy sien, met Zona Marks opgedaag, is sy seker Esther sou genoeg ander uitnodigings gekry het. Sy is baie gewild. Almal hou van haar.
Waaroor sy selfs ’n bietjie vies is, is dat Esther haar nie gesê het dat sy nie dans toe kom nie. Die hele week het almal oor die groot geleentheid gepraat en daar was genoeg kans vir haar om Hendrien te vertel dat sy nie van plan is om te kom nie. Hoekom so geheimsinnig? wonder Hendrien ontevrede.
“Juffrou Hugo, ek weet jy geniet dit nie om met my te dans nie, maar jy hoef dit darem nie so openlik te toon nie.”
Sy ruk haar gedagtes terug na die hede. “Ekskuus? My gedagtes het gedwaal …”
“So? Dit verbaas my nie. Jolyt hou is mos jou lewe. Vanaand is jy in jou element. Wat kan so belangrik wees dat jou gedagtes wegdwaal?”
Sy kyk vererg na hom op. “As jy moet weet, ek het aan Esther gedink. Esther van Deventer. Ek mis haar en ek wonder hoekom sy nie ook hier is nie.” Haar stem klink uitdagend en sy kyk hom vas aan, maar sy gesig toon nie dat hy die stekie voel nie.
Sy mond krul net meer spottend. “Nou werklik? En het jy al ’n antwoord daarop gekry?”
“Nee, maar ek sal nog. Ek gaan haar reguit vra hoekom …”
“Bly weg van Esther af,” val hy haar streng in die rede. Verbaas sien sy dat hy werklik kwaad lyk. Sy oë is ook yskoud toe hy vervolg. “Jy het al genoeg kwaad aangerig. Dis nie nodig om sout in die wonde te vryf nie.”
Verward stamel sy: “Wat … in hemelsnaam bedoel jy? Ek en … ek en Esther is vriendinne …”
“Regtig? ’n Mens sou dit nooit sê nie. Esther kan sonder mooiweersvriende klaarkom. Ek …” Hy kyk vinnig sywaarts toe iemand hom aan sy arm neem om sy aandag te trek en hulle gaan staan.
“Jammer dokter, maar daar het ’n boodskap van die hospitaal gekom. U moet dadelik na die kindersaal gaan, asseblief.”
Hy frons, knik en terselfdertyd span sy vingers stywer om Hendrien se pols. Tot haar verbasing trek hy haar saam met hom by die deur uit.
“Kom saam. Ons sal nie lank weg wees nie. Altans, ek hoop nie so nie.”
Sy rem terug. “Nee, ek dink nie …”
Die kilheid in sy oë bring haar tot swye. “Waarvoor is jy die bangste? Dat Jan Gerber sal uitvind dat jy saam met my weg is, of is dit dat jy nie die moed het om jou vriendin Esther in die oë te kyk nie?”
“Ek het nie die vaagste benul …” begin sy ontstoke, maar weer kry sy nie kans om haar sin te voltooi nie. Hy maak haar met ’n swaai van sy hand stil.
“Laat staan maar. Daar is geen salf aan jou te smeer nie. Ek wonder net om wie se onthalwe jy so hard probeer om ’n wanindruk te skep, en hoekom jy nie gebly het in die valse, oppervlakkige lewe waarin jy tuishoort nie.”
Met hierdie verdoemende woorde stap hy weg en Hendrien kan hom net verward en seergemaak agterna kyk. Die hele aardigheid van die partytjie is vir haar verlore en hoewel sy haar bes doen dat niemand, veral nie Jan Gerber, dit agterkom nie, dwaal haar blik telkens in die rigting van die deur. Dis egter eers laat in die aand dat hy weer sy opwagting maak en toevallig is Zona Marks op daardie oomblik in hul geselskap en moet hy hom dus noodgedwonge by hulle aansluit.
“Jammer, Zona,” maak hy dadelik verskoning. “Dit het langer geneem as wat ek verwag het.”
Sy glimlag gerusstellend na hom op. “Alles reg, Luther. Wat was die moeilikheid?”
“Dis klein Fransie Poggenpoel in die kindersaal. Daar het skielik komplikasies ingetree en …”
“Maar dit was mos nie nodig om jou lastig te val nie,” laat Jan Gerber fronsend hoor. “Sy kon …”
“Ek het haar gesê sy moet my dadelik ontbied as Fransie se toestand versleg,” word hy kortaf in die rede geval. “Of het jy gedink sy sou jóú vanaand lastig val?”
’n Ligte blos kleur Jan Gerber se wange en Hendrien kyk van die een na die ander. Sy was nog altyd onder die indruk dat die hoofchirurg en die superintendent groot vriende is, maar vanaand is hier beslis iets in die atmosfeer wat eerder as vyandigheid beskryf kan word. Wat gaan aan? wonder sy ongelukkig. En hoekom het sy die gevoel dat dit alles om háár draai, asof sý verantwoordelik is?
“Hoe gaan dit nou met Fransie?” wil sy weet en sy verbreek só die ongemaklike stiltetjie wat daar heers.
“Ek dink alles is onder beheer,” antwoord Luther Lubbe en kyk haar koel aan asof hy haar skielike belangstelling in die pasiëntjie nie opreg genoeg ag om meer breedvoerig daarop te antwoord nie.
Dink seker sy probeer weer ’n valse indruk skep, dink Hendrien en sy slaan haar oë vinnig neer. Dis egter geen gemaakte belangstelling by haar nie. Fransie is een van haar oogappels in die kindersaal. Met sy rooi kuif en sproetgesiggie het hy sommer die eerste dag al diep in haar hart gekruip en skielik wens sy dat die partytjie nou wil end kry.
Dis of alle smaak daaruit verdwyn het, en toe Jan Gerber ’n rukkie later voorstel dat hulle maar kan gaan, stem sy geredelik in. Hulle is die eerste wat vertrek en hierdie feit gaan nie onopgemerk verby nie. Kort daarna vertrek die hoofchirurg en sy maat ook en albei pare voel dat daar vanaand iets met die partytjie verkeerd geloop het.
Op pad terug is Zona Marks se gesig in ’n ontevrede plooi saamgetrek. Luther Lubbe kyk voor hom uit met ’n onheilspellende frons en toe hy voor Zona se woonstelgebou stilhou, wys hy koffie van die hand.
Jan Gerber is ook buitengewoon stil en teruggetrokke op pad terug en dat Hendrien se gedagtes nie so aangenaam is nie, vertel haar gesigsuitdrukking. Toe hy voor haar huis stilhou, nooi sy hom nie binne nie, maar kyk direk na hom met ’n vasberade uitdrukking op haar gesig.
“Jan, luister, jy moet my verskoon as jy dink dat ek te persoonlik raak, maar ek moet weet wat aangaan.”
“Jy bedoel met die partytjie? Ek weet self nie. Die een oomblik was dit nog heerlik en toe het die atmosfeer meteens verander en was dit asof almal se blus skielik uit was. Ek weet self nie wat dit veroorsaak het nie. Ek vra om verskoning.”
“In hemelsnaam, ek praat nie van die partytjie nie. Dis van geen belang nie. Ek praat van wat tussen jou en Esther aangaan en hoekom ék skuldig voel oor iets wat ek nie eens in woorde kan vaspen nie. Ek het die hele aand verskriklik ongemaklik gevoel en ek weet nie waaroor nie. Dis die ergste van alles.”
“Jy verbeel jou dit.”
“O nee, ek verbeel my niks nie. Luther Lubbe het my so te sê direk beskuldig dat dit deur my toedoen is dat Esther nie vanaand op die dans was nie. Maar ek kan nie dink hoe hy mý daarvoor verantwoordelik kan hou nie behalwe … behalwe as sy natuurlik altyd in die verlede saam met jou na die hospitaaldans gegaan het. Het sy?”
Die dokter lyk ongemaklik, maar sê dan eerlik: “Wel, ja … sedert my vrou oorlede is, was sy altyd my maat vir die dans.”
“Ek sien. Was daar ’n verhouding tussen julle voordat ek op die toneel verskyn het?”
“Nee, nie juis nie. Ek het haar soms uitgeneem, maar daar was niks definitiefs nie.”
“En nou, sedert jy mý leer ken het, neem jy haar nie meer uit nie.” Hendrien sug en die ongelukkigheid in haar neem toe. “Almal is blykbaar onder die indruk dat ek Esther se hand in die as probeer slaan by jou, almal behalwe ek self. En die ergste van alles is dat Esther ’n mens is vir wie ek die wêreld se respek het, afgesien van die feit dat ek haar opreg liefhet as vriendin. En nog nie een keer het sy al in woord of daad teenoor my gewys dat sy nie van my hou nie. Dis hoekom dit my so lank geneem het om agter die waarheid te kom. As sy ook snaaks en vyandig teenoor my was …”
“Sy sal dit nooit wees nie. Dis die een groot tekortkoming in Esther van Deventer se lewe. Sy staan te gou terug. Sy veg vir niks nie, ook nie vir die man wat sy liefhet nie.”
Daar is iets bitters in Jan Gerber se stem en Hendrien kyk hom vinnig aan en probeer sy gesigsuitdrukking in die skemerte peil.
“Jan, daar wás meer as net blote vriendskap tussen jou en Esther, nie waar nie? Moet asseblief nie vir my kwaad word nie, maar as jy nie vanaand eerlik met my gaan wees nie, kan ons nie vriende wees nie. Ek wil nie snaaks wees nie, maar dis nie lekker om ongewild te wees as jy heeltemal onskuldig is nie. En ek sê jou reguit, ek weet nie hoe ek môre vir Esther in die oë gaan kyk nie, veral as sy nog steeds lief en dierbaar teenoor my gaan wees soos altyd. Ek sal soos ’n skurk voel.”
“Hendrien, werklik. Jy ruk die saak nou heeltemal uit verband,” en hy sug ontevrede. “Nou goed. Ek sal jou die hele verhaal vertel en dan sal jy self sien dat jy niks het om oor skuldig te voel nie. Ek ook nie,” voeg hy uitdagend by, maar Hendrien kry die indruk dat hy homself meer wil oortuig as vir haar.
“Ek en Esther het mekaar leer ken toe ek ’n mediese student in my finale jaar was en sy ’n leerlingverpleegster. Daar was ’n wonderlike verhouding tussen ons, maar toe, in my hospitaaljaar, ontmoet ek Rina de Jager. ’n Pragtige meisie met ’n baie ryk pa. Sy het sommer van die begin af duidelik getoon dat sy op my verlief was en ek moet erken, dit het my gevlei. Met haar skoonheid en geld het sy vir my ’n strik gestel en ek het daarin getrap.” Hy kyk nie na haar nie, maar strak voor hom uit, en sy stem klink nou amper net so stug soos dié van die hoofchirurg.
“Goed, ek erken ek was ’n tyd lank ’n bietjie verblind, maar ek is seker dit sou oorgewaai het as Esther die geringste poging aangewend het om my liefde te probeer behou. Maar sy het nie. Van die oomblik dat Rina op die toneel verskyn het, het Esther haar teruggetrek en my so te sê op ’n skinkbord aan Rina oorhandig. Ek was seergemaak en het gevoel dat sy ook nie juis veel vir my omgee nie. Ek en Rina het aan die einde van my hospitaaljaar verloof geraak en ons is ’n jaar later getroud.”
Ná ’n peinsende stilte vervolg hy: “Ons was nie ongelukkig nie, maar ook nie waarlik gelukkig nie. Wat groot onenigheid tussen ons veroorsaak het, is dat ek beslis geweier het dat my skoonpa vir my ’n praktyk in die stad koop soos Rina wou hê. Ek wou egter op my eie bene staan. ’n Jaar ná ons troue is Jaco gebore. Sewe jaar later is Rina skielik oorlede. Ek het die pos as superintendent van die hospitaal voorverlede jaar aanvaar en … wel, dis eintlik al.”
“Nee, Jan, dis nie al nie. Esther het weer op die toneel verskyn, nie waar nie?”
Hy glimlag. “Ja. Ek was verskriklik bly toe ek haar weer teëkom. Sy was steeds ongetroud en ek het begin hoop, begin glo dat sy … dat ons … ag, jy weet wat ek bedoel. Maar dinge wou nie vlot nie. Esther het my nooit die indruk gegee dat sy anders teenoor my voel as teenoor enige ander dokter nie. Sy het my op ’n afstand gehou; my vriendelik maar tog koel behandel. Ek het darem daarin geslaag om haar ’n paar keer te oorreed om saam met my uit te gaan, maar dit het geen verandering in ons verhouding gebring nie.
“My geduld het begin opraak. Ek het besef dat ons nie vir ewig so kan voortgaan nie. Ek is nie meer so jonk nie en ek sal graag weer wil trou, veral ter wille van Jaco. Ek gaan nie die res van my lewe tevergeefs wag op ’n vrou wat blykbaar nie meer ’n flenter omgee of ek kom of gaan nie. Ek begin wonder of sy óóit werklik vir my omgegee het,” beklemtoon hy bitter. “Ek het haar toe voor ’n ultimatum gestel. Óf ons raak dadelik verloof en sy staak nou hierdie kat-en-muisspeletjie met my, óf ons breek alles net daar stomp af en ek begin maar uitkyk vir ’n ander vrou.”
“Jy het dit tog seker nie só aan haar gestel nie?” roep Hendrien verwytend uit.
“Nou hoekom nie? Ek was teen daardie tyd so gefrustreerd dat ek kon skree daarvan. Esther het weer in my lewe gekom en sy was nog steeds ongetroud. Ek het gedink …”
Hendrien val hom vinnig in die rede sonder om doekies om te draai: “Juis. Dis ’n siekte waaraan al wat man is, ly. Vermetelheid. Verwaandheid. Denkfoute. Toe jy haar as oujongnooi in die kindersaal aantref, het jy sommer aangeneem dat sy al die jare bly treur het en net vir jou gesit en wag het om jou arms oop te maak sodat sy soos ’n oorryp appelkoos daarin kon val. O, Jan, julle mansmense maak my soms so boos dat ek … dat ek gerus iets onverantwoordeliks kan aanvang. Wie dink jy is jy altemit dat ’n wonderlike mens soos Esther haar hele lewe lank oor jóú sal huil?”
“Hendrien!” Hy klink opreg verslae en seergemaak.
Sy voel effens skuldig en haar stem versag: “Ek is jammer, Jan, as ek ’n bietjie kras klink, maar dink ’n bietjie goed na. Is dit nie die houding wat jy ingeneem het nie? Noudat die ander vrou nie meer daar is nie, nou is sý weer goed genoeg.”
“Hendrien, asseblief. Jy sê vreeslike goed. Ek het Esther … ek bedoel, daar was al die jare ’n plekkie in my hart wat net aan Esther behoort het, áltyd aan haar sal behoort. Jy laat my soos ’n skurk klink.”
“Wás dit nie skurkagtig van jou om jou getroue nooi in die steek te laat vir die eerste mooi gesiggie wat jou pad gekruis het nie? En hoe durf jy beweer dat Esther jou sonder om te veg op ’n skinkbord aan die ander meisie oorhandig het? Dink jy dan ’n vrou het nie ook trots nie? Daar is vroue wat tot die bitter einde sal veg vir die man wat hulle liefhet. Maar dan kry jy ook die Esthers wat eerder vergaan van smart as om oor ’n man te baklei. As sy gevoel vir haar nie sterk genoeg is om hom getrou aan haar te hou nie, dan moet die ander meisie hom maar vat, maar dit beteken nie dat sy hom nie bemin en dat sy ontrouheid nie soos dolke deur haar hart gaan nie.”
Hy sit kop onderstebo, maar Hendrien weet dat haar woorde diep tref en sy vervolg sag, haar een hand begrypend oor syne gedruk. “En toe jy weer in haar lewe kom … Jan, ’n mens vee nie jare se eensaamheid en hartseer in een enkele oomblik uit nie. ’n Mens wen nie verlore vertroue in een dag terug nie. Hoe kon jy verwag het dat Esther net maar weer in jou arms moet instap asof niks gebeur het nie? Sy moes mos eers seker maak dat sy jou kan vertrou, dat jy haar nie weer in die steek sal laat nie. Jy het dit een maal gedoen. Wat verhoed haar om te dink dat jy dit ’n tweede keer ook sal doen?”
“Maar ek het nie. Hemel, Hendrien, ek sal haar nie ’n tweede keer weer laat gaan nie. Maar sy wil nie …”
“Maar sy dink jy hét, Jan. Sy dink jy het haar al klaar weer opsy geskuif en die tweede keer agter ’n mooi gesig aangehardloop. Myne.” Sy lag veelbetekenend en sy skud haar kop. “Aarde, kan ’n slim dokter werklik só onnosel wees? Nou verstaan ek al die vyandigheid so duidelik soos daglig. Net toe dit begin lyk asof sake tog gaan regkom, toe verskyn ek op die toneel en siedaar. Jan Gerber los haar weer soos ’n warm patat en hol agter ’n mooi, leë pop aan.” Onwetend is haar stem bitter.
Jan Gerber laat vinnig hoor: “Maar jy het niks met die saak te doen nie, Hendrien. Hoe kan die mense jóú kwalik neem? Ek het Esther voor ’n ultimatum gestel en sy het my goed laat verstaan dat sy nie eens daaraan dink om te trou nie en toevallig kom jy toe op die toneel en ek begin jou uitneem. Moet ek dan nou vir die res van my lewe op ’n bondeltjie gaan sit en huil omdat Esther my die trekpas gegee het?”
“Maar kan jy dan nie sien dat jou ultimatum die verkeerdste ding was wat jy kón doen nie? Hemel, Jan, wat kon Esther anders doen as om jou in jou peetjie te stuur? Ek sou ook as ek sy was. Verbeel jou: Óf jy trou met my óf ek soek vir my ’n ander vrou. Bid jou aan!”
Jan sug diep en daar heers ’n somber stilte. Dan sê hy, en sy stem klink moeg: “Dit lyk my hierdie keer het ek werklik só ’n gemors van die saak gemaak dat ek maar alle hoop moet laat vaar. Esther is finaal vir my verlore. Ek kan nou niks anders doen as om wél op die uitkyk te wees vir iemand anders nie.”
“Jan, moenie dwaas wees nie. En moet asseblief nie na mý kant toe kyk nie. Jy weet dat ons net goeie vriende is. Baie goeie vriende, maar niks meer nie. Esther is die vrou wat jy liefhet en …”
“Hoekom kan ons nie meer as goeie vriende wees nie, Hendrien? Ek weet ek is heelwat ouer as jy, maar ons kom goed klaar en Jaco is baie erg oor jou …”
“Jan, moenie ’n tweede keer in jou lewe ’n fout maak nie. ’n Mens trou nie met ’n vrou omdat jy goed met haar klaarkom en omdat jou kind van haar hou nie.” Sy tel haar aandsakkie op. “Dis al laat. Ons moet gaan slaap. Ons praat later weer oor hierdie saak. Dit moet regkom.”
Hy neem skielik haar hand styf in syne en hy laat haar op hierdie oomblik baie aan klein Fransie in die kindersaal dink. “Dink jy dit sal regkom? Dink jy daar is hoop …?”
“Solank daar lewe is, is daar hoop,” laat sy glimlaggend hoor. “Feit is, Esther is nog nie verloof of getroud nie, dus … Soos daardie don Juan in saal D gesê het, solank ’n voël nog vlieg, is dit allemansreg om te skiet.”
Maar wanneer sy die voordeur agter haar toetrek, verdwyn haar glimlag. Is dit nie dalk reeds te laat nie? Het iemand anders nie dalk al klaar die doodskoot gevuur nie? Het Esther van Deventer intussen op Luther Lubbe verlief geraak? Sy was so openlik verheug om hom terug te sien.
Hoewel dit reeds ná middernag is, stap sy nie reguit na haar kamer nie, maar na die portaal waar die telefoon is. Sy sal nooit vannag slaap as sy nie eers seker gemaak het dat klein Fransie buite gevaar is nie.
“Kindersaal hier. Verpleegster De Vries.”
“Dis Hendrien Hugo wat praat, Elsa. Ek wil net hoor hoe gaan dit met Fransie Poggenpoel.”
“O, hallo, juffrou Hugo. Nie so goed nie. Hy is op die gevaarlys. Suster het gesê ons moet hom goed dophou, maar …”
“Maar wat?”
“Maar ons het so deksels baie werk dat dit maar moeilik gaan om iemand pal by sy bed te hê.”
Hendrien aarsel en vra dan vinnig: “Kan ek nie miskien help nie? Ek gee nie om om by hom te sit as ek tot hulp kan wees nie. Waar is suster?”
“Sy is besig met haar ronde. Ek sal haar in die hande probeer kry en u terugbel … as u ernstig is …”
“Natuurlik is ek ernstig. Ek sal dit met graagte doen. Bel my terug sodra jy suster in die hande gekry het.”
’n Rukkie later lui die telefoon en Hendrien haal dit vinnig van die mik af sodat die gelui tant Alberta nie wek nie.
“Hendrien, ek verstaan van verpleegster De Vries dat jy bereid is om by Fransie te kom sit?”
“Ja, as ek kan help, doen ek dit met graagte, Esther.”
“Maar is jy nie moeg nie? Was jy dan nie by die dans nie?”
“Ja, maar ons was vroeg terug en ek sal in elk geval tog nie nou kan slaap nie. Ek voel so bekommerd oor Fransie. Kan ek maar kom?”
Esther van Deventer se stem klink verlig. “Met graagte. Jy weet nie hoe dankbaar ek vir jou hulp is nie.”
“Goed. Ek kom dadelik.”
Hendrien beweeg so stil moontlik na haar kamer en sy verklee vinnig in ’n los oorrok. Daarna trek sy haar motortjie uit die motorhuis en binne enkele oomblikke skiet sy deur die stil strate, vreemd verlate in die vroeë môreuur.
Esther is juis besig om die drupbottel na te sien toe Hendrien langs haar verskyn en sag vra: “Hoe gaan dit nou?”
“’n Bietjie beter, maar ons moet hom gedurig dophou. Dokter Lubbe het gesê hy sal weer oor sowat twee uur kom inloer. Sy pols en asemhaling moet elke tien minute aangeteken word. Hier is die kaart.”
Hendrien knik en sy sak op die stoel langs die bedjie neer.
“Dis dierbaar van jou, Hendrien. Veral nadat jy so laat uit was …”
“Ag, die partytjie was nie so ’n groot sukses nie. Ek … ons het jou daar gemis.” Esther laat haar oë vinnig sak en Hendrien vervolg fluisterend: “Jy weet, suster Van Deventer, ek wens ek het jou goed genoeg geken om jou ’n slag deeglik te skud. Vir jou én Jan Gerber. Dat twee sulke hoogs intelligente mense só ’n gemors van hul liefdesake kan maak, gaan my verstand te bowe.”
Esther kyk haar vriendin stil aan. Dan draai sy haar kop vinnig weg en fluister terug: “Dis nie nou die tyd om daaroor te praat nie, maar ek kan maar net sê dat jy onder ’n wanindruk verkeer. Daar is niks tussen my en Jan Gerber nie. Sal ook nooit wees nie. Ek stel nie meer belang nie.”
Sy stap vinnig weg, maar Hendrien het die bewing in haar stem gehoor en sy kyk fronsend voor haar op die wit beddeken neer. Maar sê nou Esther bedoel regtig dat sy nie meer in Jan Gerber belang stel nie, wat dan? Wat as Luther Lubbe sy plek in haar hart ingeneem het? Wag daar nie dan ook maar net weer trane op haar nie? Dokter Lubbe is wel baie partydig vir die kindersaal se suster, maar het hy enige ernstige bedoelings met haar as hy Zona Marks ook op sleeptou hou?
Al hierdie gedagtes sweef deur haar kop terwyl haar oë die stil gesiggie voor haar op die kussing dophou en haar vingerpunte liggies op die klein polsie druk. Hoe klein en weerloos lyk hy nie in hierdie oomblik van doodstryd nie, dink sy met dwarrelende gedagtes. Teer en liefdevol rus haar oë op die sproetjies wat nou skerp afsteek teen die wasbleek vel en sy voel haar hart krimp. Hy behoort gesond te wees en buite rond te speel, die rooi kuif waaiend in die wind, die blou oë ondeund en vonkelend. As hy háár seuntjie was …
Twee gestaltes verskyn ure later stil langs haar en Esther van Deventer sê besorg: “Ek het nou iemand wat kan aflos. Die pasiënt in saal A is oorlede. Dokter Lubbe het aangebied om jou huis toe te neem. Baie dankie vir jou hulp, Hendrien.”
Sy kyk met brandende oë op en eien nou eers die persoon langs die suster. Maar sy is te moeg om haar aan sy fronsende blik te steur. Laat hom tog maar dink wat hy wil.
“Ek het my motor hier. Ek …”
“Ek neem jou huis toe. Jy kan nie in hierdie toestand van uitputting jou motor bestuur nie.”
’n Flou vlammetjie van weerstand brand op, maar dit klink nie oortuigend nie. “Jy was ook op die partytjie, dokter.”
“Dit het niks met die saak te doen nie. Ek is ’n groot man en …”
“En ek is ’n mooi, leë pop. Hoeveel keer gaan jy dit nóg sê?” Sy weet sy praat te veel, maar sy is skaars bewus van wat sy sê. Sy is dankbaar dat daar skielik ’n sterk arm is om op te leun toe sy opstaan en iemand om haar arm vas te hou toe sy met ’n dowwe kop en oë mat van moegheid begin aanstap na die hoofingang van die hospitaal.
Sy is half aan die slaap toe hy die motor voor haar huis tot stilstand bring. Die vroeë môreskemering hang reeds oor die stad. Oor nog ’n halfuur sal die son opkom.
Sy is skaars daarvan bewus dat sy arm stewig en ondersteunend om haar is, en by die voordeur hoor sy hom sussend sê: “Gaan slaap dadelik. Ek sal vir matrone sê dat jy eers vanmiddag aan diens kom.”
“Ek makeer niks nie,” mompel sy flou. “Ek gaan netnou aan diens …”
“Hou op stry. Moet jy altyd stroomop wees? Luister nou ’n slag na my.”
Sy sukkel om na hom op te kyk. “Ek? Stroomop? En wat doen ek anders as om na jou te luister? Maar as jy my nog één keer ’n pop noem, sal ek …”
Hy lag skielik en druk haar willose liggaam by die voordeur in. Dan buk hy af en ’n oomblik lank lê sy lippe vol op hare. Deur ’n waas hoor sy hom sê: “Jy is nie nou in staat om met my te baklei nie. Lekker slaap, my pop.”

Hendrien is ontsteld toe sy wakker word en gewaar dat die son reeds hoog sit. Sy kyk tant Alberta beskuldigend aan toe sy, in haar kamerjas geklee, haar verskyning in die sonkamer maak.
“Hoekom het tante my nie kom roep nie? Hoe laat is dit al? My horlosie het gaan staan.”
“Dis elfuur en dis op Lulu Aspeling se bevel dat ek jou nie geroep het nie. Sy het gebel en gesê jy moet eers vanmiddag aan diens kom.”
Hendrien frons ontevrede. Sy weet wie agter hierdie opdrag sit en die ergernis styg in haar op. Daardie Luther Lubbe steek sy neus net mooi oral in.
Sy was heeltemal in staat om vanoggend gewoonweg aan diens te gaan nadat sy ’n uur of twee gerus het, maar omdat die hoofchirurg meen dat ’n leë pop geen stamina het nie, neem hy sommer oor. Hy het ewe min rus gehad, maar die groot, superfikse dokter was natuurlik vanoggend op die gewone tyd in die operasiesaal. O, sy wens die man wil hom by sy eie sake bepaal en haar uitlos!
Terwyl sy verklee, dwaal haar gedagtes terug na verlede nag, maar haar herinnering is vaag. Veral oor die laaste gedeelte daarvan. Sy was op pad terug huis toe so moeg en aan die slaap dat sy kan sweer dat dit maar haar verbeelding is dat Luther Lubbe haar gesoen het.
Voordat sy by klein Fransie gaan sit het, het sy seker kilometers afgedans, want sy het nie vir een dans nee gesê nie. Sy was reeds moeg toe sy aangebied het om by die rooikopseuntjie te sit en toe volg die lang ure van spanning en konsentrasie om die geringste verandering ten goede of ten kwade onmiddellik te rapporteer. Afgesien van haar bekommernis oor hom, was daar ook die intrige waarby sy onvoorbereid by betrokke geraak het.
Nee, sy het haar maar seker verbeel dat sy Luther Lubbe se lippe op hare gevoel het, maar hoekom sy haar iets so onsinnig moet verbeel, kan sy regtig nie dink nie. Sy gaan beslis nie ook in die tou staan vir die hoofchirurg se attensies nie. Dit moet die groot dokter maar weet. Sy stel glad nie belang daarin om met Zona of Esther mee te ding nie.
By hierdie gedagte sug sy diep. In die oë van die hospitaal en sy hoofchirurg is sy reeds Esther van Deventer se opponent en dit sonder dat sy eens daarvan bewus was. As iemand haar net gesê het, maar almal swyg ewe taktvol en Esther is die vriendelikheid vanself.
Sy voel ook sommer vies vir Jan Gerber. Sy het juis met hom begin uitgaan omdat sy gevoel het die vriendskap tussen hulle sou ongekompliseerd en sonder gevolge wees.
En gisteraand moes sy ontdek dat die hele hospitaal haar kwalik neem, want Esther is ’n baie gewilde personeellid. Moes sy ook uitvind dat Jan Gerber, van alle onsinnige dinge, maar besluit het om sy visier op háár te plaas, aangesien Esther nie soos ’n lappop in sy arms wil val nie. En dit terwyl sy duidelik kon aflei dat hy steeds tot oor sy ore verlief is op die gawe suster.
Natuurlik pas al hierdie dinge pragtig in die hoofchirurg se kraam. Dit bewys maar net aan hom dat Hendrien Hugo ’n mooi, leë pop bly. ’n Verwende rykmansdogter wat net vir haarself lewe en alles vir haarself wil inpalm ten koste van haar medemens se geluk.
Dit is dus nie ’n oorvriendelike gasvrou wat daardie middag in die kindersaal opdaag nie. Die eerste mens teen wie sy haar vasloop, is die hoofchirurg. Op ’n ander tydstip sou sy verbaas gewees het dat hy homself enigsins sou verwerdig om na haar welstand te verneem, maar vandag is sy net bewus van die ergernis in haar; ’n ergernis wat grotendeels deur die man voor haar veroorsaak is.
“Goeiemiddag. Darem uitgerus?” vra hy toe hy haar gewaar.
Miskien bedoel hy dit nie so nie, maar vir haar klink hy sarkasties en sy voel die bloed na haar kop stoot. Sy gee hom ’n koel antwoord: “Dokter, aangesien Zona Marks nie nou hier is om my weer ’n lesing oor hospitaaletiket te gee nie, wil ek net vir jou sê: In die vervolg hou jy jou neus uit my sake uit, asseblief. En as jy so voel, gaan meld gerus my gedrag by matrone aan. Maar verstaan my goed: Bepaal jou by jou eie sake. Soos dit vir my lyk, is hulle deurmekaar genoeg sonder dat jy jou nog oor my ook hoef te bekommer.”
Sy stap dadelik aan en voel sommer heelwat beter, asof sy iets uit haar gestel gekry het. Esther van Deventer kyk vriendelik op toe Hendrien binnestap. “Môre, Hendrien. Goed geslaap? Ek het ook pas eers aan diens gekom. Toe matrone laat weet het dat ek eers vanmiddag hoef te begin werk, het ek haar sommer ook van jou goedhartigheid van verlede nag vertel en toe het sy gesê dat jy ook eers vanoggend goed moet uitrus. Ek was so bang dat jy nie betyds die boodskap sou kry nie.”
Hendrien kyk haar ontsteld aan. “Jy bedoel … jý het vir matrone gesê?”
“Ja. Hoekom? Is daar iets verkeerd?”
Hendrien laat haar blik bedremmeld val. “Nee … nee.” Sy vra gedemp: “Hoe gaan dit met Fransie?”
“’n Geringe beterskap. Dokter verwag egter nie verdere komplikasies nie.” Sy kyk Hendrien skerp aan. “Hendrien … in verband met ons gesprek van gisteraand – ek wil hê jy moet goed verstaan. Daar is niks, absoluut niks, tussen my en Jan Gerber nie. Enige mens wat iets anders beweer, praat onsin. Jy hoef dus nie skuldig of sleg te voel nie. As jy met hom wil uitgaan of … of … Jy het die volste reg.”
Hendrien beskou haar ’n rukkie in stilte. Die altyd minsame gesig is selfbeskermend geslote, en skielik roer die ergernis opnuut in Hendrien. “Ek sien. Maar terwyl ons nou oor persoonlike sake praat, wil ek net vir jou dít sê, Esther. Ek dink jy is die grootste dwaas om ’n man soos Jan Gerber vir Luther Lubbe te verruil. Ek sê dit reguit vir jou omdat ek myself as jou vriendin beskou. En omdat jy my vriendin is, sê ek jou nou ook dat hoe gouer jy Luther Lubbe aan Zona Marks oorlaat, hoe beter vir jou – of jy gaan vir ’n tweede keer seerkry en hierdie keer gaan dit ook jou skuld wees.” Esther van Deventer se oë rek gebelg en Hendrien glimlag verskonend. “As ek so aanhou, gaan ek beslis voor die dag om is in matrone se kantoor beland. Maar ek bedoel dit goed.”
“Jy is heeltemal reg, juffrou Hugo,” sê ’n stem agter haar. “Ek dink jy het genoeg vir een agtermiddag kwytgeraak. Wat jy netnou vir my in die gang gesê het, geld wedersyds. Ek hoop ons verstaan mekaar.” Dan keer die hoofchirurg sy rug doelbewus op die lamgeslane Hendrien en vra kortaf vir Esther: “Ek het netnou vergeet om jou te vra of Fransie se laboratoriumtoetse al gekom het.”
Hendrien verlaat die kantoor met bewende knieë, en Esther kyk fronsend na die dokter op.
“Vergeet daarvan. Dis nie die moeite werd om jou kop daaroor te breek nie.”
“Maar dit klink amper asof sy dink daar is iets … Aarde, waar sou sy aan so ’n gedagte kom?”
Die frons tussen Luther Lubbe se oë is onheilspellend. “Sy probeer maar net haar gedrag verontskuldig. Hoe voel jou kop vanmiddag?”
“Dis nog altyd half dik en seer. Ek drink gereeld die kapsules wat jy gegee het.”
“Hou aan daarmee en drink hulle stiptelik. Die hele stad is vol griep. Ons kan nie bekostig dat personeel siek word nie. Ons het reeds so min mense.” Hy kyk haar vriendelik aan. “Dis jammer jy was nie ook gisteraand daar nie, maar eintlik het jy niks gemis nie. Dit was nie juis ’n sukses nie.”
“O? Snaaks. Hendrien het dieselfde gesê. Wat was dan verkeerd? Ander jare was dit altyd so lekker.”
Hy trek sy skouers ongeërg op. “Jy weet ek is nie juis ’n man vir dié soort ding nie. Gewoonlik verveel ek my dood op sulke plekke.”
Esther lag. “Jy moet dat Zona jou hoor!” raak sy tergend kwyt. Toe die dokter niks hierop te sê het nie, sê sy: “Dan is ek maar bly ek het liewer kom werk. Ek het eerlikwaar eerder kans gesien om te werk as om met hierdie dik kop ure aanmekaar te dans. Maar ek voel darem heelwat beter vandag.”
“Ek is bly om dit te hoor. Dan het jy nie net as gevolg van Jan Gerber van die partytjie af weggebly nie?”
Esther frons ontevrede. “Werklik, Luther, jy en Hendrien het Jan op julle brein! Van gisteraand af sanik sy ook gedurig oor hom.”
“So? Waar die hart van vol is … Moet jou nie aan haar steur nie.”
“Dis nie wat ek bedoel nie.”
Hy maak haar met ’n handgebaar stil. “Asseblief, Esther. Ek is nie lus om oor hierdie vroumens te gesels nie. Wanneer ek aan haar dink, voel ek lus om iets onverantwoordeliks aan te vang. Ek moet nou gaan. Laat weet my sodra die laboratoriumtoetse deurkom.”
“Maar, Luther …” Hy is egter reeds weg en Esther staar fronsend op haar lessenaar neer. Êrens is ’n yslike skroef los, of een of ander allemintige misverstand, maar sy weet nie presies waar nie. Dan sug sy. Haar werk wag. Daar is nie nou tyd om te staan en tob oor waarom Luther so kras oor Hendrien oordeel nie, en hoekom Hendrien blykbaar die vergesogte gedagte het dat sy meer vir haar neef voel as wat betaamlik is.
Twee dae later word die hoofchirurg se hoop beskaam dat die griepepidemie wat in die stad woed nie sy pad na die hospitaal, en veral sy personeel, sal vind nie. Een na die ander verpleegster steier onder die griepaanslag en ’n ruk lank moet alle persoonlike probleme en getob op die agtergrond geskuif word, want die mense wat die werk moet doen, verminder elke dag onrusbarend.
Ook Hendrien se daaglikse take begin ’n wyer veld dek en sy help net waar sy kan – selfs met direkte verpleging, en Esther van Deventer merk goedkeurend op dat Hendrien al die eienskappe van ’n baie goeie verpleegster besit en sekerlik ’n sukses van haar loopbaan sal kan maak as sy haar as verpleegster sou wou bekwaam. Hierop het Hendrien niks te sê nie, maar sy dink swyend: Jy moet dat ’n sekere hoofchirurg jou hoor, dan kry jy sekerlik ’n oorveeg.
Die personeeltekort bereik ’n krisispunt en ná veertien dae word daar ’n beroep gedoen op alle opgeleide persone wat bereid is om te help om hulle dringend by die hospitaal aan te meld. Daar is ’n goeie reaksie hierop, en hoewel dit ’n mate van verligting bring, bly die werk ophoop.
Hendrien sien die hoofchirurg nou maar selde en Jan Gerber is ook byna permanent in die teater. Hy laat maar vir eers sy administratiewe pligte links lê, en geniet dit nogal om weer direk met die pasiënte te werk.
Hendrien sien hom dikwels in en uit die kindersaal kom, maar daar is nie tyd vir gesels nie, nog minder vir sosiale verkeer. Doodmoeg gaan sy laat saans huis toe en met net een begeerte en dit is om in haar bed te kom en te slaap en nogmaals te slaap.
Toe die personeeltekort op sy hewigste is, gaan Hendrien na matrone met ’n voorstel waarvoor die dame eers nie te vinde is nie, maar later noop die haglike toestand haar om toe te stem. Benewens haar normale ure, werk Hendrien ook nou oortyd: óf voornag óf nanag, na gelang van omstandighede en waar haar dienste die nodigste is.
Sy dra nou ook maar die verpleegstersuniform, en die hoofchirurg is totaal onbewus daarvan dat dit die dom pop is wat dikwels pasiënte van die sale na die operasiekamer vergesel, of agter die masker skuil terwyl sy saam met ’n ander verpleegster besig is om die teater vir die volgende operasie gereed te kry.
Eerlank is die vreemde, groen, gesteriliseerde wêreld van Luther Lubbe nie meer vir haar so vreemd of skrikwekkend soos toe sy die eerste keer daar ingestap het nie. En hier sien sy hom vir die eerste keer werklik in die wêreld waar hy koning kraai.
Sonder dat dokter Lubbe dit weet, is daar ’n paar oë wat hom fyn dophou en sien hoe die moeë lyne al dieper om sy oë en op sy voorkop inkerf, bekommerd toekyk hoe sy gesig al gryser word van afmatting. Geen mens, ook nie ’n groot, sterk man soos die hoofchirurg, kan teen hierdie tempo volhou sonder om te breek nie. Sy besef nie dat haar eie gesiggie al kleiner en fyner begin word en dat die reeds skraal gestalte duidelik maer word nie.
Soos dokter Lubbe lank gelede, wens Hendrien nou ook dat sy al haar vriende van weleer bymekaar kan skraap om die ekstra hande te kry wat so dringend nodig is. Sy kyk met alwyse oë terug op daardie aand van haar verjaardagpartytjie, en sy sien, net soos Luther Lubbe destyds, ’n skreiende vermorsing van lewensenergie terwyl die mensdom hulp so dringend nodig het. Terwyl ’n paar toegewyde mense hul bene van hul lyf af werk, terwyl een man uur na uur oor ’n operasietafel staan tot hy grys in sy gesig is van uitputting, word daar in die rykmanswêreld tyd verspeel.
Hendrien weet nou sy het sy veragting verdien; elke woord wat hy daardie aand gesê het, het sy ten volle verdien. Sy is innig dankbaar vir die masker wat sy voortdurend moet dra; dankbaar dat ’n mens so baie dinge agter so ’n masker kan verberg.
Een nanag is sy weer aan diens en hulle het weer net die een teater gereed, toe die teatersuster Hendrien beveel om dokter Lubbe te gaan roep. “Hy lê op die bank in die personeelkamer. Die pasiënt is gereed.”
Hendrien stap huiwerig die personeelkamer binne. Die groot gestalte lê uitgestrek op die rusbank en sy stap nader. Dit is twee-uur in die oggend. Sy weet daar was ’n taxi-ongeluk en dat hy sedert die oggend vroeg al op sy voete was. Hy het nie eens huis toe gegaan nie, maar sommer halftwaalf hier op die bank kom lê en onmiddellik aan die slaap geraak. Toe sy om twaalfuur aan diens kom, het hy nog daar gelê en sy het die personeelkamer se deur saggies agter haar toegetrek.
Sy buk by die bank en kyk vol deernis op hom af. Dit is ’n genade dat hy darem ’n paar uur van onverstoorde rus kon geniet. Sy moet hom egter nou wakker maak, want ’n nuwe geval wag op hom. Sy aarsel toe sy na die moeë lyne op sy gesig kyk. Tog is sy mond ontspanne – dit lyk amper sag. Daar lê ’n verdwaalde sliert hare oor sy voorkop en skielik lyk hy glad nie soos die hoofchirurg nie. Onwetend word Hendrien se oë teer bokant die masker. Waar dit vandaan kom, weet sy nie, maar skielik moet sy stry teen ’n byna onkeerbare behoefte om oor sy voorkop te vee en oor die moeë lyne op sy gesig te streel. Sy ruk haar reg.
Dis tyd dat dinge terugkeer na normaal, vertel sy haarself grimmig. Ek is meer oorwerk as wat ek self besef het as ek nou al sulke belaglike begeertes begin kry.
Tog is haar stem teer toe sy hom saggies aan sy skouer skud. “Dokter … dokter Lubbe!”
Maar hy slaap vas en sy skud ’n bietjie harder. “Dokter! Luther! Luther, word wakker. Luther, jy word in die teater benodig. Luther!”
Sy ooglede gaan oop en hy kyk haar met slaapdeurdrenkte oë aan. Sy glimlag, onbewus daarvan dat die oë bo die wit masker baie innig na hom kyk.
“Ja, my pop, wat is dit?”
“Jy … u moet teater toe kom. Die pasiënt … die pasiënt is gereed.” Sy voel ’n rooi gloed onder die masker brand. Hoekom kyk hy so na haar? “Dokter, is u wakker? Het u gehoor …?”
Hy sug diep en sluit weer sy oë. “Ja, ek het gehoor, maar ek dink ek slaap nog. Ek droom seker dat ek daardie paar oë ken.” Skielik lig sy ooglede en hy betrap haar dat sy met haar hart in haar oë na hom kyk. Hy sit vinnig regop, frons. “Hendrien! Dit ís mos jy? Haal af daardie masker.”
Sy retireer vinnig en voordat hy nog iets kan sê of doen, is sy by die deur uit.
Hendrien is uitermate verlig toe die teatersuster haar beveel om na saal B te gaan om by ’n ernstige siek pasiënt te gaan sit. Tevergeefs soek die hoofchirurg se oë ná die operasie na ’n paar bekende oë. Nee, nie een van die verpleegsters aan diens het blou oë nie. Tog kon hy sweer dit was blou oë wat na hom gekyk het.
Terwyl Hendrien die res van die nag langs die pasiënt in saal B sit, waar net die flou bedlampie ’n skemerlig in die siekekamer versprei, het sy genoeg tyd om haar gedagtes te laat gaan. Daardie aand toe hy haar huis toe geneem het nadat sy by Fransie Poggenpoel gewaak het, het sy haar verbeel dat hy haar “my pop” genoem het, haar selfs verbeel dat hy haar gesoen het.
Maar vannag, hoewel moeg en oorwerk, was sy wawyd wakker en hierdie keer is sy oortuig daarvan dat dit nie haar verbeelding was nie. Hy het duidelik “my pop” gesê. Dalk is dit maar ’n aanspreekvorm wat hy algemeen gebruik, maar sy het nog nooit gehoor dat hy van die verpleegsters so aanspreek nie en dit strook ook nie met Luther Lubbe om al wat vroumens is naampies te noem nie. Beslis nie lede van sy personeel nie.
Sy roer onrustig. Wat makeer haar om sulke … sulke onmoontlike dinge te dink vannag? As Luther Lubbe moet weet wat op hierdie oomblik in haar gedagtes aangaan, sal hy seker iets oorkom. Sy sal hom ook nie kan kwalik neem nie. Dis belaglik, om die minste daarvan te sê. Belaglik en onmoontlik.
En hoekom sy skielik wil huil, weet sy ook nie. Dit moet van uitputting wees. Natuurlik. Daar kan geen ander rede wees vir die warm trane in haar oë nie. Maar hierdie seer binne-in haar? O, sy wens hierdie nag is al verby sodat sy kan huis toe gaan en gaan slaap en alles vergeet, veral vir Luther Lubbe.
Moet die man haar altyd ontstig? En hoekom moet sy “my pop” haar skielik so intens bly maak?
Dit bly “pop”, Hendrien, praat sy woordeloos met haarself. Pop is pop, en alle poppe is mooi en leeg. Waarom sou hy vannag skielik ’n ander soort pop bedoel het? Dit op ’n ander manier uitgespreek het? Jy is vaak en moeg. Dis al. En jy is besig om ’n gek van jouself te maak. Ruk jou in hemelsnaam reg.
Dit is nie net Hendrien wat haarself skielik nie verstaan nie. Ook Esther van Deventer vind in hierdie tyd wat sy en dokter Gerber verplig word om meer intiem saam te werk, dat haar kalmte baie maklik versteur word. As die superintendent die kindersaal binnestap, gaan haar hart ongevraag aan die bons en bly bokspring, al betig sy haarself ook hoe. Veral as hy peinsend in haar oë kyk, voel dit letterlik of haar hart wil gaan staan.
Ná sy ultimatum en haar verwerping daarvan, was hulle amper soos vyande, maar met die ongewone drukte is dit asof dit net te veel energie vereis om altyd die skanse op te hou.
Toe Jan Gerber dan ook eendag doelgerig voor haar lessenaar kom staan, moet Esther al haar wilskrag inspan om beheers en kalm te bly.
“Sodra hierdie toestand tot normaal teruggekeer het, moet ek en jy weer ’n slag praat, Esther.”
“Daar is niks om te bespreek nie, dokter.”
“Is jy bang om te luister na wat ek te sê het?”
“Nee, hoekom? Ek stel nie belang in nog ’n ultimatum nie. Dis al.”
“Dit kan in elk geval nie kwaad doen nie, kan dit? Ek dink ook, by nabetragting, dat ek dit liewer so gou moontlik van my hart af moet kry. Kan ek jou vanaand kom sien?”
“Beslis nie.” Esther van Deventer se stem is ferm, maar Jan Gerber sien die onsekerheid in haar oë en is gou om dit uit te buit.
“Ek dink tog so. Verwag my net ná agt.”
“Dokter, moet my asseblief nie dwing om onbeskof te wees nie. Ek sal net weier om die deur vir jou oop te maak.”
“Sal jy, Esther? Ons sal sien.”
Die res van die dag is suster Van Deventer dankbaar dat daar soveel werk is dat daar net nie tyd is om aan persoonlike sake te dink nie. Dis eers toe sy privaat in haar woonstel is dat sy vrye teuels aan haar gedagtes gee.
Hoe sy ook al probeer om dit te ignoreer, Hendrien se woorde bly haar treiter: “Jy het net soveel skuld daaraan …”
Sy ruk soos sy skrik toe daar skielik ’n klop opklink. Vrees spring in haar oë. Sy wil nie hoor wat Jan Gerber te sê het nie. Een maal het hy haar diep seergemaak en al sê Hendrien ook wat, sy sien nie kans om ’n tweede keer verneder te word nie.
Laat hom klop, besluit sy met ’n verharde hart. Laat hom klop tot hy blou is. Sy gaan haar nie weer blootstel nie. Nie weer nie.
“Esther, ek weet jy is hier. Maak oop die deur.”
Sy bly roerloos sit en sy stem klink weer op. “Ek beloof jou ek sal nie inkom nie. Ek wil net iets vir jou sê, maar ek wil in jou oë kyk as ek dit sê. Dan sal ek gaan. Ek beloof dit. Maak asseblief die deur oop.”
Sy stap aarselend na die voordeur toe. Eers toe hy weer “Asseblief, Esther” sê, maak sy die deur oop.
Dan sê Jan Gerber sag: “Ek wil vir jou sê, Esther, hoe jammer ek is omdat ek jou destyds verloor het. Ek erken dit was my skuld. Maar as ons geluk hierdie keer weer deur ons vingers glip, gaan die skuld voor jóú deur lê, net voor joune. Ek het jou lief. Ek wil met jou trou, maar ek gaan nie aanhou met kruip nie. Jy het jou trots – maar ek het myne ook. Goeienag.”
Hy draai onmiddellik om en stap weg.
Esther van Deventer kan hom net met ’n mond wat letterlik oopgaan van verbasing agterna kyk. Sy probeer hom terugroep, maar nie ’n geluid kom oor haar lippe nie.
Op daardie oomblik kyk tant Alberta haar broerskind ontevrede aan. Hendrien het opmerklik maerder geword en daar is duidelike tekens van afmatting en ooreising op die pikante gesiggie.
“Hendrien, jy kan nie teen hierdie tempo voortgaan nie. Jy gaan ingee. Kyk hoe lyk jy al.”
Hendrien beduie moeg met haar hand waar sy aan haar kos sit en peusel. Wat tant Alberta nie weet nie, is dat sy nie so lyk net omdat sy oorwerk is nie. Daar is ontstellende dinge in haar wat die spanning en afmatting nog verder verhoog. Dinge wat sy skaars nog aan haarself wil erken, waarteen sy hewig stry, hoewel sy diep in haar hart weet dat sy aan die verloorkant is. Sy vrees die dag dat sy verplig gaan word om daardie feite vierkant in die oë te moet kyk en sy is heimlik dankbaar vir die ontsettend baie werk wat haar te besig hou om aandag te gee aan die behoeftes van haar hart.
“Tante moet sien hoe lyk van die ander. In vergelyking met wat húlle verrig, is my bydrae maar baie beskeie. Luther Lubbe, byvoorbeeld, lyk soos ’n gees. Wat hý doen, oorskry alle menslike perke.”
“Hendrien.” Tant Alberta se oë verteder. “My kind, jy kan jou mos nie vergelyk met ’n groot, sterk man soos Luther nie. Dink jy nie jy dryf hierdie ding darem nou net te ver nie?”
Hendrien kyk haar tante fronsend aan. “Watter ding?”
“Jou obsessie met die mooi-leë-pop-storie. Jy wil nou aan Luther bewys dat jy net soveel as hy kan doen en dis dwaas, Hendrien.”
Hendrien frons. “Ek wil niks aan daardie man bewys nie, tante. Ek het niks met hom te doen nie. Ek doen net my plig,” antwoord sy opstandig, maar haar oë is ontwykend, want diep in haar hart weet sy dokter Lubbe is die groot dryfveer agter alles wat sy doen. Maar dit sal sy nie erken nie.
Nog twee nagte lank doen Hendrien halfnagdiens en dan stel matrone haar in kennis dat die personeel nou weer só aangevul het dat sy weer gewone skofte sal kan begin werk. Hendrien besef dat hierdie uitkoms net betyds gekom het, want dit voel vir haar dat sy geheel en al ineen sou gestort het as sy nog een enkele nag moes werk. Daar is ’n moegheid in haar wat tot in haar murg deurdring en sy weet dis nie net liggaamlike uitputting nie.
Teen die einde van die week is alles normaal en Jan Gerber keer Hendrien in die gang voor. “Hendrien, ek moet met jou praat. Asseblief, ek weet jy is moeg, maar dis dringend. Ek het jou raad nodig. Sal jy vanaand saam met my gaan eet?”
Hendrien het nie die minste lus om uit te gaan nie. Al waarna sy uitsien, is om vanaand so vroeg moontlik in haar bed te kom. Maar die superintendent se vermoeide, half desperate gesig laat haar maar instem.
Toe hulle die aand teenoor mekaar in die restaurant sit, bieg Jan Gerber dadelik. “Ek het weer ’n gemors van my en Esther se saak gemaak, Hendrien. Ek is raadop.” Hy vertel haar dat Esther hom nie eens in haar woonstel wou toelaat nie. “Dit lyk nie of enigiets enige indruk maak op haar nie. Sy ontwyk my nou nog meer as tevore.”
“Miskien … Nee, ek dink jy het reg gedoen. Ek sal met haar praat. Ek dink sy sal vrymoediger wees met my as met jou.”
Ná ete staan hulle dadelik op en vertrek. Hulle sien nie die motor wat by die parkeerplek wat hulle pas verlaat het, intrek nie.
Die volgende oggend stap die hoofchirurg direk op Hendrien af waar sy besig is om ’n kleintjie bottel te gee. Sy kyk net vlugtig op toe hy inkom en laat dan weer haar kop sak. ’n Hand onder haar ken dwing haar egter om sy oë te ontmoet en soos altyd is die onheilspellende frons tussen sy wenkbroue.
“Jy lyk ellendig. Hoe laat het jy verlede nag in die bed gekom?”
Sy het amper nie die krag om haar teen hom te laat geld nie, maar sy kry dit tog reg om sonder veel vuur te antwoord: “Dit is seker my saak, dokter.”
“Dis ook mý saak as jy die volgende oggend aan diens kom in die toestand waarin jy nou is. Juffrou Hugo, hierdie is ’n hospitaal. As jy hier wil werk, sal jy jou sosiale lewe moet aanpas of bedank. Jy is ’n gevaar vir die pasiënte. Ek staan jou al ’n hele rukkie en dophou. Jy kan skaars jou oë oophou. As jy jou werk bevredigend wil doen, kan jy nie tot snags watter tyd rondrits nie.” Hendrien kan haar ore nie glo nie. Is die man ooit reg wys? “Ek wil nie sien dat jy ooit weer aan die slaap aan diens kom nie. En hierdie keer sal dit nie help as Lulu Aspeling aan jou kant is nie. Ek gaan baie beslis nie toelaat dat jy snags tot watter tyd jollifikasie hou en die volgende dag my pasiënte se lewe in gevaar stel nie. Ek praat nie weer hieroor nie. As jy nie gedissiplineerd kan wees nie, moet jy dié werk los.”

Toe Hendrien later in die dag na die matrone se kantoor ontbied word, is sy nie verbaas nie. Maar sy is te moeg om verontwaardig te reageer omdat die hoofchirurg al weer sy neus in haar sake gesteek het.
Hendrien stap met ’n donker wolk van swaarmoedigheid oor haar die kantoor binne en daar is nie eens ’n flou vlammetjie van die eens vurige weerstand sigbaar toe sy voor die lessenaar plaasneem nie.
Die ouer vrou sien meer raak as wat Hendrien besef toe sy die strak, bleek gesig bestudeer. As sy al ooit in haar lewe met ’n mens verras was, aangenaam verras was, was dit met Hendrien Hugo. Sy het in die krisistyd duidelik getoon wat in haar steek. Dat sy iemand is op wie tot die dood toe staatgemaak kan word, het sy dubbel en dwars bewys.
“Hendrien, voordat ek jou sê waaroor ek jou eintlik laat roep het, wil ek net eers my innige en opregte dank aan jou betuig vir wat jy gedurende die afgelope weke vir die hospitaal beteken het. Ek het ook teenoor die hospitaalraad genoem dat ek nie weet wat ek sou gedoen het as ek in hierdie moeilike weke nie my getroue gasvroue gehad het om op te steun nie. Ek weet ek het soms byna onmoontlike eise gestel.” Sy glimlag effens. “Ek is jammer dat ons hoofchirurg nie teenwoordig was sodat hy kon hoor watter bydrae die gasvroue gelewer het nie. Maar dit daar gelaat. Nou is die ergste verby en dinge is weer normaal, dus voel ek dat jy ’n vakansietjie werklik verdien.”
Hendrien frons. “Gaan u ál die gasvroue verlof gee?”
“Nee, dit is natuurlik onmoontlik om almal terselfdertyd verlof te gee. Maar aangesien Serelda Human weer van môre af kan begin werk, het ek net gedink dat …”
Hendrien sou onder gewone omstandighede nooit so ongemanierd gewees het om die matrone in die rede te val nie, maar dis nie normale omstandighede nie en sy is nie meer die ou Hendrien nie. Haar stem is bitter en ontevrede toe sy vinnig opkyk. “Hendrien Hugo, die softy onder die klomp, moet maar eerste gaan. Ek begryp, matrone.”
Matrone Aspeling is totaal uit die veld geslaan. “Softy? Wat bedoel jy daarmee?”
Hendrien sug en gee ’n swak, verskonende glimlaggie. “Dis Fransie Poggenpoel se woord. Hy vertel my heeldag hy is geen softy nie. Veral as die tyd vir die inspuiting nader kom.”
Maar matrone glimlag nie. “Jy verstaan my heeltemal verkeerd, Hendrien. Ek stuur jou eerste met vakansie omdat jy baie harder gewerk het as die ander. Nie een van hulle het nagdiens gedoen nie. Daarom voel ek jy verdien om eerste ’n bietjie weg te breek.”
Hendrien voel skielik skaam. Sy besef dat sy baie ondankbaar geklink het, en dis nie die geval nie. Dis net dat sy onder geen omstandighede anders as al die ander behandel wil word nie. Sy kan haar voorstel wat ’n sekere persoon weer sal kwytraak as hy moet hoor dat, van almal wat die afgelope weke so hard gewerk het, Hendrien Hugo uitgesonder is om vakansie te kry.
“Matrone, ek waardeer u gebaar en u moet verstaan dat ek nie ondankbaar is nie, maar … asseblief, ek sal liewer wil bly en aangaan met my werk tot ek geregtig is op verlof. Asseblief.”
Matrone Aspeling se oë is peinsend. “Wel, Hendrien, ek kan jou natuurlik nie dwing om verlof te neem nie. Maar wanneer jy voel jy wil ’n bietjie uitspan, moet jy my kom sê. Jy is geregtig daarop en dit sê ek nie vir jou net omdat jy Hendrien Hugo is nie. Ek wens dit was vir my moontlik om elke personeellid ’n paar dae verlof te gee.”
Hendrien voel verlig en sy knik geredelik. “Dankie, matrone. U sê Serelda kom môre terug? Moet ek oorgaan na ’n ander saal?”
“Nee. Ek gaan jou voorlopig in die kindersaal hou. Ek stuur juffrou Human na saal B. Suster Van Deventer vind jou wonderlik met die kinders. Daarom sien ek geen rede waarom jy verskuif moet word nie. Behalwe as jy daarop aandring.”
“O nee, matrone. Ek werk heerlik in die kindersaal. Dis ook nie moeilik om onder suster Van Deventer jou beste te lewer nie. Sy is ’n wonderlike mens vir wie jy nie genoeg kan doen nie.”
Matrone Aspeling knik net, maar toe die deur agter Hendrien toegaan, verskyn ’n frons tussen haar wenkbroue. Op die wonderlikste maniere vind alles wat in die groot hospitaal aangaan hul weg na die matrone se kantoor en haar personeel sal verbaas wees om te weet hoeveel hierdie dame ook van hul privaat lewens af weet.
Ook sy weet dat Hendrien blykbaar Esther van Deventer se hand in die as geslaan het by die superintendent. Maar die betrokke suster het ’n wonderlike verslag oor haar gasvrou na die matrone deurgegee en die gasvrou praat net met die hoogste lof van die suster. Dit klink nie asof hulle eintlik teenstanders is nie. Iewers is iets verkeerd, besluit sy. Sy ken haar eie geslag te goed om te glo dat, as daar enige waarheid in die gerugte steek, die verhouding tussen dié twee meisies só goed sal wees.
Wat ook al die waarheid, sy is dankbaar dat daar sulke goeie samewerking tussen haar personeellede is. Net die hoofchirurg veroorsaak soms ’n bietjie wrywing, maar dan … Sy glimlag. Dis seker ook nodig. Dit hou hulle op hul tone. Maar dat hierdie heer se humeur by die dag korter word, is ’n voldonge feit. Ook hý het soos ’n slaaf gewerk, maar sy sal dit nie eens waag om die woord vakansie voor hom te noem nie.
Dit was net met die ernstigste dreigemente dat Jan Gerber daarin geslaag het om hom ’n rukkie verlof te laat neem ná sy operasie. Maar die superintendent sal dit nie weer regkry nie, want daar is beslis iets uit pas tussen daardie twee vriende. Dis of hulle mekaar die laaste tyd net nie kan vind nie.
Matrone sug. Almal is oorwerk, besluit sy.
Die seisoene skuif aan en stadig maar seker begin Kersfees nader kruip.
Hendrien, wat doelbewus werk soek om haar gedagtes besig te hou, wil by Esther weet: “Versier julle die sale vir Kersfees?”
“Ag, ons het nooit veel tyd om behoorlik moeite te doen nie. Maar ek sorg darem altyd dat daar ’n Kersboom is met liggies en ’n paar ballonne teen die dak van die grootsaal. Hoekom vra jy?”
“Ek sal graag vanjaar die versiering wil doen as jy nie omgee nie.”
“Nee, natuurlik nie. Ek sal maar te dankbaar wees. Jy moet maar sê as ons jou kan help.”
“Goed. En baie dankie. Ek wil vanjaar hierdie afdeling iets baie besonders maak.” Sy vertel van haar planne en Esther se oë skitter.
“Dis wonderlik, Hendrien. Maar gaan jy tyd hê vir alles? Dit gaan baie werk verg.”
“As tant Alberta my help, sal ek maklik alles klaarkry as ek vroegtydig begin.”
Esther van Deventer laat spontaan hoor: “Ek dink jy sal eendag ’n wonderlike ma wees, Hendrien.”
Hendrien kyk haar ’n oomblik stil aan. Dan sê sy sag: “Eienaardig. Ek het al dikwels dieselfde van jou gedink.”
Die twee meisies kyk mekaar ’n bietjie selfbewus aan. Dan draai die suster haar om, maar Hendrien se vasberade stem dwing haar tot stilstand.
“Nou begryp ek wat Jan Gerber bedoel het. Niks op hierdie aarde is vir jou van genoeg waarde om daarvoor te veg nie. Jy sal nie eens veg om jou eie kinders te hê nie, ’n ideale ma soos jy.”
Esther kyk om en dit lyk of sy iets wil sê, maar Hendrien spring haar voor. “Ek is jammer as jy vir my gaan kwaad wees, maar ek moet ook soos die Engelse sê: God helps those who help themselves. As jy iets in die lewe wil hê, moet jy bereid wees om daarvoor te veg. Niks wat die moeite werd is, val sommer in ’n mens se skoot nie. Ook nie die man wat jy bemin en jou eie kinders nie.”
Bleek gooi Esther die klomp lakens neer wat sy Hendrien gou in die linnekamer help regpak het. “Hendrien, ek dink nie jy weet waarvan jy praat nie. Asseblief …”
“Esther, trots is ’n goeie eienskap. Groothartigheid ook. Dwaasheid en koppigheid nié. Wat verlang jy werklik, Esther? Wat kan Jan meer doen as om te sê hy is jammer en al die skuld van die verlede op hom te neem, wat beslis nie so is nie, en vir jou te sê dat hy jou liefhet?
“As ’n ander vrou hom weer voor jou gaan wegraap, wie se skuld gaan dit dan wees? Weer syne? Jan het ’n vrou nodig. Vir sy seun, maar ook vir homself. Hy is ’n te dierbare mens om die res van sy lewe sonder geluk en liefde te moet klaarkom. Hy sal ’n wonderlike man vir jou wees. En dit sal jou skuld wees, en joune alleen, as dit die tweede keer ’n ander vrou gaan wees wat in hom ’n wonderlike man gaan vind.” Skielik is haar stem weer formeel en sy spreek haar saalsuster in haar professionele hoedanigheid aan. “Ek is nou klaar met die linnekamer, suster. Sal ek gaan help met die kleintjies se voeding?”
Esther kyk haar besluiteloos aan. Dan knik haar kop. “Asseblief, juffrou Hugo.”
Hendrien begin Kerstooisels maak en saans hou dit haar besig genoeg om nie tyd te hê om te veel in ’n sekere rigting te dink nie. Bedags sorg sy dat sy in die linnekamer besig is wanneer die hoofchirurg sy verskyning maak en sy vind dit amper te maklik om hom te vermy – ’n feit wat haar laat vermoed dat hy ewe gretig is dat hulle so min moontlik van mekaar te siene kry – en dit pas haar goed, vertel sy haarself.
Sy weet en sien byna niks van hom nie en dit is soos sy dit wil hê. Nou en dan hoor sy uit ander se gesprekke dat hy en Zona Marks nog uitgaan. Andersins kon sy en Luther Lubbe ewe goed in twee aparte hospitale gewerk het.
Ná hul gesprek in die linnekamer merk Hendrien op dat Esther besonder stil en ingetoë is. Sy het nie die moed om die onderwerp weer aan te roer nie, al sien sy dat die minsame Jan Gerber al meer strak en gespanne begin lyk.
Hendrien kry hom uit haar hart uit jammer. Hoewel sy aanvaar dat hy Esther gemeen behandel het in die verlede, voel sy tog dat geen mens vir die res van sy lewe moet boet vir wat hy in jeugdige onbesonnenheid aangevang het nie en sy kan maar net hoop dat haar woorde hul weg na Esther van Deventer se nugter denke sal vind.
Omdat sy weet dat Jaco op sy jeugdige ouderdom reeds besondere tekentalent openbaar, nooi sy hom om haar met die illustrasies vir die Kersversierings te help.
Jaco is die ene geesdrif en so gebeur dit dat sy pa hom elke aand na Hendrien se huis toe bring waar hulle hulle baie goed besig hou tot laat in die nag, tant Alberta en Jan inkluis.
Jaco teken die diere, Hendrien en tant Alberta verf en sny uit en dit is Jan se taak om die toutjies vas te maak sodat, wanneer jy daaraan trek, die diere begin dans. Hulle sal teen die mure opgehang word en wanneer Kersvader kom presente uitdeel, sal elke kind een van hierdie dansende diere kry.
’n Sekere motor, met fyn merkies aan die agtermodderskerm wat verraai dat dit die een of ander tyd gestamp is, ry drie aande na mekaar die rylaan op na Hendrien se huis – en tref Jan Gerber se motor elke keer voor die voordeur aan. Hendrien is salig onbewus daarvan dat die besoeker elke keer net so vinnig omdraai en ongesiens vertrek. Ná die derde aand maak die bottelgroen motor nie weer sy verskyning nie.
Toe die eerste paar diere klaar is, bring Hendrien hulle vir inspeksie.
Die saalsuster is in ekstase. “Hendrien! Maar dis te oulik. Hoe kry jy dit reg dat die goedjies so dans? Kyk net hierdie olifantjie. Tot sy slurp en stertjie beweeg.”
“Dis eintlik tant Alberta se geheim. Dit lyk maar so eenvoudig, maar as jy nie die toutjies reg bind nie, wil hulle nie dans nie. Tant Alberta sê hulle het dit as kinders baie gemaak, want daardie jare was daar mos nie soveel klaargemaakte speelgoed te kry soos vandag nie.”
Esther knik en sy speel weer met die vet olifantjie. “Ja, dis eintlik jammer dat vandag se kinders alles op ’n skinkbord kry. Dit het kinders hul eie inisiatief ontneem. Herhalende videospeletjies van gewelddadige ruimtegevegte en karateskoppe maak dat kinders verslaaf voor masjiene en woordverwerkers sit met niks om self uit te vind en te doen nie.”
“Ja, dis waar. Ek sien maar hoe verskriklik Jaco dit geniet het om my te help. Sy pa bring hom elke aand, en glo dit as jy wil, maar hy is die tekenaar.”
Esther kyk verras op. “Jy speel. Kan hy werklik so goed teken?”
“O ja. Daardie kind is ongelooflik talentvol. Jy moet die skilderye sien wat hy in waterverf doen. Ek is seker hy gaan nog eendag bekend word. Hy het wonderlike idees.”
Esther is stil, maar Hendrien sien hoe haar blik weer na die olifantjie terugkeer.
Sy glimlag. “Jy kan maar daardie olifantjie vir jou vat. Ek is seker Jaco sal nie omgee om vir ons nog een te teken nie.”
“Mag ek? O, dankie, Hendrien. Ek sal sorg dat daar daardie aand ook vir Jaco ’n mooi geskenk onder die Kersboom is.”
Hendrien glimlag weer. “O, hy sal dit baie waardeer, want hy werk werklik baie hard. Alles moet net perfek wees. En glo my, Jan geniet dit net so. Ek wens jy wil een aand kom kyk.”
“Miskien … miskien doen ek dit nog,” laat die suster aarselend hoor.
Hendrien smee die yster vinnig terwyl dit warm is. Haar stem klink ongeërg, maar sy hou haar vriendin se reaksie fyn dop. “Jy kan gerus kom help. Daar is nog geweldig baie wat ons wil doen en die tyd word min. ’n Ekstra paar hande sal goed te pas kom. Jan kan jou sommer oplaai – hulle ry tog so te sê by jou woonstel verby.”
Sy sien hoe die meisie ’n stryd met haarself stry en dan skielik bes gee. “Goed. Ek sal kom. As dit nie te veel moeite vir Jan sal wees nie. Anders kan ek maar self ook kom.”
Jan is só ingenome toe hy van dié verwikkeling hoor dat hy Hendrien speels om haar nek gryp. “Hoe het jy dit reggekry?” wil hy weet.
Hendrien lag ingenome. “Fyn taktiek, my vriend. Vergeet jy nou net nie om haar vanaand op te laai nie, hoor?”
“Dink jy dít sal maklik gebeur?” vra hy opgetoë en skielik is hy weer die ou Jan. Spontaan gee hy haar ’n drukkie. “Hendrien, hoe sal ek jou ooit kan bedank? Dit was voorwaar ’n wonderlike dag toe matrone besluit het om jou aan te stel. Vir háár gaan ek nog ’n baie mooi geskenk koop.”
Hendrien lag en hulle stap aan na die parkeerplek voor die hospitaal. Agter hulle skiet ’n bottelgroen motor vinnig verby, ’n hewige frons tussen die bestuurder se oë wat stip oor die stuurwiel staar.
Daardie aand vorder hulle fluks en Esther bewys dat sy ’n paar handige hande het. ’n Paar aande lank kom sy saam en toe is alles gereed.
“Jy het nou ’n lat vir jouself gesny, Hendrien. Van nou af gaan ek elke jaar die Kersversierings aan jou oorlaat,” sê sy die volgende oggend in die kantoor.
Hendrien se antwoord ontstel haar egter. “Ek sal nie volgende jaar hierdie tyd nog hier wees nie. Ek is van plan om julle te verlaat.”
“O? Ek … ek sal jammer wees om jou te verloor,” laat Esther afgehaal hoor en Hendrien is innig dankbaar dat die telefoon op daardie oomblik lui. Sy ledig haar koppie haastig en maak dat sy wegkom.
In saal D was dit die pankamer waarheen sy altyd gevlug het sodra dinge ’n bietjie begin druk. In die kindersaal is dit die linnekamer. Sy druk die deur agter haar toe en sy kyk fronsend teen die rye netjies gevoude lakens en slope vas.
Sy dink sy was net so verras soos die suster. Tog weet sy dat sy al lankal met hierdie gedagte speel. Dis egter op die ingewing van die oomblik dat sy tot ’n finale besluit gekom het. Ja, dis beter dat sy hier padgee, al is dit met die grootste teësin. Sy was nog nooit in haar lewe so gelukkig soos die afgelope paar maande nie. Tog weet sy dat sy nie langer hier kan bly nie.
Sy moet padgee voordat sy dalk ’n gek van haarself maak. Sy wil nie hier wees die dag wanneer ’n sekere dokter en ’n sekere saalsuster se verlowing aangekondig word nie. Sy kan nie langer met soekende oë rondloop en dan, as sy hom gewaar, vinnig skuiling soek nie. Sy kan nie so voortgaan nie. Een ding weet sy egter. Sy sal nooit weer na haar vorige lewe van ledigheid en gemaksug kan terugkeer nie. Luther Lubbe het haar ’n nuwe manier van leef getoon en sy sal hom die res van haar lewe daarvoor dankbaar wees.
Lank nadat Esther die telefoon teruggeplaas het, staar sy nog bedroë af op die verslagboek voor haar. Dan sal Hendrien nie meer lank by hulle wees nie. Dit kan net een ding beteken, want sy weet dat Hendrien gelukkig is in haar werk. Sy sal net om een rede weggaan. Sy vang haar onderlip vas.
Wel, Esther, vertel sy haarself swyend, jy kan nie sê sy het jou nie gewaarsku nie. Sy was baie reguit met jou. Sy het jou nie in die rug gesteek nie. Wat meer is, sy is ’n wonderlike meisie en sy sal vir enige man, ook vir Jan Gerber, ’n wonderlike vrou wees. En jy, jou arme swaap, sal die res van jou lewe, tot jy te oud is om te werk, die suster van die kindersaal bly, en soos Hendrien gesê het, sal jy niemand anders as jouself hê om te blameer nie.
Sy staan nog so toe die hoofchirurg binnestap.
“Suster, in verband met klein Klasie Viljoen …” Dan frons hy. “Wat makeer, Esther? Jy is bleek.”
Dis duidelik dat Esther ’n daadwerklike poging aanwend om normaal voor te kom, maar nie juis daarin slaag nie. “Nee. Nee, niks. Ek makeer niks nie.”
Sy blik is nou speurend. “Voel jy gesond? Moet nie vir my vertel jy gaan nóú eers met griep inval nie. Anders …”
“Luther, asseblief, ek makeer niks nie. Jy verbeel jou dinge. Wat wou jy van Klasie weet?”
Maar hy laat hom nie so maklik afskrik nie. Hy ken hierdie niggie van hom te goed. Daar is iets verkeerd. “Uit daarmee, Esther. Wat is fout?”
Sy sug en sy sak terug in haar stoel. Dan kyk sy moedeloos op. Sy kan maar net sowel erken. “Ek het so ewe ’n ligte skok gehad. Dis al.”
“Wat was die skok?”
“Hendrien het my vertel dat sy van plan is om weg te gaan. Dit was onverwags, want ek weet hoe gelukkig sy hier is.” Haar oë is ontwykend. “Ek sal bitter jammer wees om haar te verloor. Sy is ’n meisie uit een stuk en …”
“So? Dan gaan ons sosiale vlindertjie weg. Hmm. Ek moet darem erken sy het langer uitgehou as wat ek ooit sou gedroom het.”
Esther kyk vinnig op. “Maar, Luther, ek dink nie sy gaan weg omdat sy die werk te veel vind nie. Inteendeel. Sy het my al hoeveel keer gesê dat sy nog nooit in haar lewe so gelukkig was as vandat sy hier kom werk het nie. As sy die werk te veel vind, sou sy nie tydens die griepepidemie so uitgehou het nie. Wat Hendrien darem nie tóé gedoen het nie …”
“Wat bedoel jy? Wat het sy gedoen?”
“Liewe land, Luther, sy het haarself gedryf tot sy amper ineengestort het. Ons het almal baie hard gewerk, maar Hendrien Hugo het dubbel haar deel gedoen en nog meer.”
Hy neem skielik teenoor haar plaas en hy vou sy arms oor sy bors. “Ek het tien minute tyd om na jou te luister. Het jy tyd om my te vertel presies wat hét Hendrien Hugo gedoen?”
Esther kyk hom fronsend aan. Luther se optrede is beslis eienaardig. “Wel, dis teetyd. As jy regtig so graag wil weet, kan ek maar my koppie lafenis opoffer en jou vertel.”
“Asseblief. Ek sal jou op ’n ander dag twee koppies tee gee.”
“Wel, Hendrien het, benewens haar gewone ure as gasvrou, ook elke nag halfnag gewerk. Sy het soos ’n gees gelyk toe dinge weer tot normaal teruggekeer het. Ons was almal oorwerk, maar Hendrien het vir my regtig sleg gelyk.”
“Weet jy miskien of sy snags in die teater ook gehelp het?”
“Dit ook, ja. Teaters gesteriliseer en so aan. Hoekom vra jy?”
“Nee, ek vra maar net. Wat nog?”
“Matrone het my gesê dat sy haar ná die tyd met vakansie wou stuur, maar Hendrien het glo subiet geweier om te gaan voordat sy op verlof geregtig is. Tog dink ek matrone moes haar gedwing het om te gaan. Sy lyk darem al beter, maar Hendrien is baie maerder as wat sy die dag was toe sy hier begin het en sy is oorspanne. Onder omstandighede is dit half vreemd, maar … Nou ja, dis haar persoonlike sake daardie.”
“Wat bedoel jy … onder omstandighede?”
“Wel …” Esther lyk selfbewus. “Wel, Luther, ek kan maar net aflei dat Hendrien net om een rede sal weggaan. Om te gaan trou.” Haar stem en oë verraai die ongelukkigheid wat dié vermoede meebring.
Sy mond trek grimmig. “Dis ’n logiese afleiding om te maak, maar jy kan nie honderd persent seker wees nie,” probeer hy haar troos, maar sy woorde klink bra onoortuigend, want hy dink grimmig aan Jan Gerber se motor wat so knaend voor haar deur staan en hoe die superintendent se arm so eie om haar geslaan was voor hulle na die parkeerterrein aangestap het; die wyse waarop hulle breed teenoor mekaar geglimlag het.
Esther kyk droewig op haar hande af. “Nie honderd persent nie, nee. Maar ek is oortuig dit is die rede, want sy het my eendag baie subtiel gewaarsku dat dit gaan gebeur.”
“Werklik?” Sy stem is yskoud.
Esther kyk met ongelukkige oë op. “Ja. Sy het my reguit gesê dat dit my skuld sal wees as ’n ander vrou hom ’n tweede keer voor my neus gaan wegraap, en dat dit baie maklik kan gebeur, of iets in daardie rigting.
“En sy is natuurlik reg. Ek het net myself te blameer vir wat nou gebeur het. Ek het die soveelste kans gekry om dinge tussen my en Jan reg te maak, maar my trots het weer alles verbrou. Ook in hierdie opsig was sy reg: As ’n mens te trots is, maak jy net jouself seer. Dis waar. Dit is net ek wat gaan seerkry. Jan en Hendrien gaan baie gelukkig wees, want hulle is eintlik twee besonderse mense wat mekaar verstaan en respekteer. Daar sal geen lelike wantroue en agterdog in hul verhouding wees nie.
“Tog, eienaardig, gun ek Hendrien haar geluk. Ek kan nie vir haar kwaad wees nie, Luther. Sy is so ’n eerlike mens. En hoewel ek jammer is om haar dienste te verloor, gun ek haar kinders van haar eie om te vertroetel. Hendrien sal ’n pragtige ma wees.”
Die hoofchirurg staan vinnig uit sy stoel uit op, só vinnig dat dit lyk asof hy opspring. Daar is ’n donker frons tussen sy wenkbroue, en sy gesig vertoon skielik effens wit. “In hemelsnaam, Esther! Verwag jy dat ek nou moet hande klap? Die eerste keer in my lewe stem ek saam met Hendrien Hugo. Jy sál net jouself kan verwyt. En ek, sot wat ek is, het ook al die tyd meegehelp dat dinge in daardie rigting ontwikkel. Weet jy wat dink ek, Esther?” vra hy aan die verbaasde suster. “Ek dink in hierdie hospitaal loop daar nie groter swape rond as ons twee nie. In verband met Klasie … Ek opereer môre. Tot siens.”
Hendrien is hierdie keer nie vinnig genoeg om in die linnekamer te verdwyn nie. Sy kom om die draai net toe hy by die kantoor uitgestap kom. Sy versnel haar pas linnekamer toe, maar hy haal haar in en neem haar ferm aan die arm.
Sy kyk verslae op in sy gesig. Sy het hom nog nooit so kwaad gesien nie. Waar sou sy nou weer verbrou het?
“Mejuffrou Hugo, ek is nou moeg daarvoor dat jy jou bene afhardloop om onder my oë uit te kom elke keer wanneer ek my verskyning maak. Doen dit nog één keer en ek kom haal jou uit waar jy ook al wegkruip. Ek eet nie mense nie. En maak asseblief in die toekoms jou mond oop en verdedig jouself as ek jou dalk onwetend vals beskuldig. Ek haat dit om vir die gek gehou te word, verstaan?”
Hy draai kort op sy hakke om en verdwyn deur die dubbele glasdeure. Hendrien kan hom net verslae agterna staar. Dan skud sy haar kop asof daar iets fout is met haar brein. Sy verstaan niks hiervan nie. Sy wil ook liewer nie verstaan nie. Sy het lankal opgehou om die ongepoetste man enigsins te probeer peil. Nog ’n oomblik staan sy so. Dan sit sy die pak goed wat sy in haar hande het op ’n trollie neer en sy stap in die rigting waarin die ontstoke hoofchirurg oomblikke gelede verdwyn het. Sy het nou af vir tee, maar sy is nie op pad na die personeelkamer toe nie. Sy is op pad na matrone se kantoor. ’n Mens kan net sóveel vat en niks meer nie.
“Ek het gedink om te kom vra of ek ’n paar dae verlof kan kry, matrone,” val sy ook sommer met die deur in die huis. “Ek sal onbetaalde verlof neem, maar ek moet … ek moet ’n paar dae hier wegkom. My senuwees … my senuwees is nie van die beste nie,” erken sy met bewende lippe.
“Ek is bly jy het my kom spreek, Hendrien,” sê die matrone en kyk met ’n bekommerde uitdrukking na die jong meisie. “Jy het maer geword en jy is bleek. Is jy seker jy voel nie siek nie?”
“Nee, matrone, ek is net ’n bietjie moeg. Ek is seker ek het net ’n paar dae rus nodig. Dan sal ek weer heeltemal reg wees.”
“Nou goed dan. Ek is bly jy is eindelik verstandig oor die saak. Wanneer wil jy gaan?”
“Net wanneer u my kan spaar,” antwoord sy, maar in haar hart sê sy so gou moontlik, asseblief. Vandag nog as dit kan.
“Van môre af tot volgende Dinsdag dan.”
“Dankie, matrone. Dit pas my uitstekend. Baie dankie.”
’n Ernstige motorongeluk wat die hoofchirurg se vernuf en kennis by die operasietafel vereis, hou hom besig tot diep in die nag en toe hy die volgende oggend by die kindersaal instap, lyk hy amper weer soos ’n gees.
Esther kyk verbaas op toe sy hom sien. “Klasie is gereed, maar dis nog nie halftien nie. Jy het mos gesê jy wil hom halftien hê …”
“Ek …” Die eerste keer in haar lewe sien Esther hoe hy na woorde soek. “Ek wou eintlik ’n oomblik met jou gasvrou praat. As sy beskikbaar is. Dit sal nie lank neem nie.”
“Met Hendrien? Sy is nie hier nie.”
“Nie hier nie?” Sy stem klap soos ’n sweep. “Wat bedoel jy?”
“Ek bedoel sy het tot Dinsdag verlof geneem. Matrone sê sy het ’n bietjie gaan rus, maar ek dink sy het seker reëlings om te tref vir die troue.”
“Esther van Deventer, hou op om onsinnighede kwyt te raak. As ek jou nie soveel jare al geken het nie, sou ek gesê het my eie bloedniggie is ’n idioot.” Haar seergemaakte gesig laat hom berouvol maar bot sê: “Ek is jammer. Vergeet daarvan.”
“As dit iets dringends is, kan ek probeer om vir jou ’n boodskap …”
Nee, dankie. Dis nie van belang nie. Dit kan maar wag.”
Hy stap weer net so vinnig weg en Esther kyk hom nadenkend agterna.
Sy skud haar kop. Ook sý kan hierdie man skielik nie meer verstaan nie.

Hendrien besluit om na ’n klein strandoordjie te gaan waar sy as kind altyd saam met haar ouers gaan vakansie hou het. Sy het geen begeerte om na ’n gesofistikeerde vakansieplek te gaan nie.
Die ou Hendrien sou nie gedroom het om ’n hele week op ’n plekkie deur te bring wat niks meer bied nie as wit sandduine, die blou lug en ’n meestal onrustige see. Daardie Hendrien sou in een van die luukse hotelle langs ’n rykmanstrand tuisgegaan het waar daar altyd ’n gedrang is en ’n ooraanbod van ontspanningsgeriewe.
Maar dis nie meer die ou Hendrien wat agter die stuur van haar rooi motortjie die kilometers laat verbygly nie. Dis ’n nuwe Hendrien en hierdie Hendrien is so heeltemal anders as die oue dat sy dit soms moeilik vind om haarself te herken.
’n Skewe glimlaggie, half ironies, trek nou aan haar mondhoeke. Ja, haar lewe het dramaties verander van daardie oomblik af toe ’n sekere dokter met kritiese oë en ’n veragtende klank in sy stem die vermetelheid gehad het om haar ’n mooi, leë pop te noem.
Om die kroon te span, gaan staan en raak sy boonop op die man verlief. Was dit nou nodig, Hendrien? vra sy haarself af. Jy kon kwalik ’n erger keuse gemaak het, weet jy? ’n Man wat jou, ten spyte van al jou patetiese pogings om die teenoorgestelde te bewys, steeds met veragting bejeën. Jy, jou arme gek, het nie net jou hele lewe omvergewerp in jou vrugtelose pogings om hierdie man se mening verkeerd te bewys nie, jy het boonop op hom gaan staan en verlief raak. Regtig, Hendrien, iets meer simpel kon jy nie bedink het nie.
Maar dan … Sy het dit glad nie bedink nie. Dis die ergste van alles. Dit was die laaste ding wat ooit in haar gedagtes was. Sy wou hom maar net wys. Om haar trots en selfrespek terug te win, wou sy hom klinkklare bewyse in sy eie wêreld gaan gee. Waar en wanneer liefde ter sprake gekom het, weet sy nie. Toe sy haar kom kry, was dit net daar – haar liefde vir die onmoontlike, beduiwelde dokter.
Eindelik erken sy dit as ’n voldonge feit. Sy het Luther Lubbe lief. Hardop sê sy: “Ek het Luther Lubbe lief.” Maar die klank maak die feit nie minder ongelooflik nie. Dit is ongelooflik, maar waar.
Hoe gouer sy dit aanvaar en besluit wat om met hierdie onverwagse en onwelkome gevoel vir die hoofchirurg te doen, hoe beter. Nie dat sy juis enige hoop het om tot ’n bevredigende oplossing te kom nie.
Sy gee ’n desperate veeg deur haar hare. Wel, sy het ’n week tyd om daaroor te besluit, maar diep in haar hart weet sy dat sy eintlik haar bedanking moet indien en vir iets anders moet uitkyk. Dalk by ’n kliniek of inrigting. Net nooit wil sy weer in ’n groef van ledigheid en niksdoen terugval nie.
Terwyl Hendrien haar dae langs die stil strandjie omluier en elke uur van die vroeë somerdae verbyrol sonder dat sy tot ’n vaste besluit kom, vind daar ingrypende verwikkelinge op die tuisfront plaas.
Jaco het skielik ’n inspirerende idee gekry om nog vir oulaas iets te maak vir Kersdag, en omdat die kind soveel vreugde daaruit put, moedig sy pa hom aan. Maar nie om heeltemal onselfsugtige redes nie.
Dit gee hom rede om die kindersaal se suster weer te betrek – hierdie keer tot in Jan Gerber se woonstel. Eers is Esther openlik huiwerig, maar Jan het sy ammunisie gereed.
“Jaco wil dit so graag doen, Esther, maar hy sal nie betyds klaarkry as ons hom nie help nie. Sal jy nie kom help nie, asseblief?”
“Wat is dit wat hy nou nog wil maak?” wil Esther eers weet.
“Iets te doen met kreukelpapier wat teen die dak moet vaskom. Dit kos my alreeds ’n fortuin aan kreukelpapier,” lag hy, maar hou haar gespanne dop. “Asseblief. Jy sal móét kom help. Onthou, dis vir jóú saal.”
“Dokter, is jy besig om my af te pers?”
Hul oë ontmoet … en kleef. Toe antwoord hy met so ’n komiese uitdrukking op sy gesig dat sy nie anders kan as om te glimlag nie.
“Ja, suster.”
“Goed. Ek sal kom help. Jy kan my om agtuur kom haal.”
Die atmosfeer is die eerste aand maar effe styf, maar die aande daarna gaan dit al gemakliker en geselliger. Miskien het die komende Kersgety iets daarmee te doen; hierdie tyd van die jaar kan ’n mens mos nie kwaad bly nie. Dis of ’n mens dit gedurende die Kerstyd soveel makliker vind om verskonings te aanvaar. En om te vergewe.
In hierdie tyd word tant Alberta ook aangenaam verras deurdat sy ’n paar keer van haar ou skoolmaat se seun besoek ontvang. Alte dikwels draai die gesprek om haar broerskind en Hendrien sou heftig gereageer het as sy moes weet hoe baie klein besonderheidjies omtrent haar lewe aan ’n sekere dokter uitgelap word, om nie eens te praat van die feit dat Luther Lubbe nou skielik tyd het vir besoeke waarvoor daar in die verlede kamma nooit tyd was nie.
Dis teen die einde van die week dat hy met ’n verrassing vorendag kom: “My ma het laat weet dat sy Kersfees kom kuier.”
“O, Luther, maar dis wonderlike nuus,” roep tant Alberta bly uit. “Ek wil haar so graag weer sien. Sy moet by my kom bly. O ja, moenie teëpraat nie – wat sal sy die hele dag in jou woonstel maak? Jy kan haar hier kom besoek,” sê sy hoopvol en anders as wat sy verwag het, protesteer hy nie.
“Goed. Ek sal haar sê. U sê u verwag Hendrien môreaand?”
“Ja. Sy het netnou gebel. Sy vertrek môreoggend vroeg.”
Daar is ’n frons tussen sy wenkbroue. “Ek hou nie van die idee dat ’n vrou alleen ry nie. As sy teen laatmiddag nog nie hier is nie, moet u my skakel.”
“Goed, ek sal, maar Hendrien is gewoond om alleen rond te ry. Sy het al die jare maar haar eie gang gegaan.”
“Nietemin. Bel my as sy teen vyfuur nog nie aangekom het nie.”
Toe hy wegry, byt tant Alberta haar onderlip peinsend vas. Van waar die skielike bekommernis oor Hendrien? Kan dit maar net beleefdheid wees?
Daardie aand is daar geen nodigheid vir Esther om weer na Jan Gerber se woonstel te gaan nie, want alles is eindelik klaar.
Tog bedink Jan weer ’n plan. “Jaco het dit in sy kop gekry om ons twee vanaand te onthaal. Dis glo beloning vir ons hulp,” laat hy uitnodigend hoor.
“Maar dis ék wat julle eintlik moet onthaal en beloon. Dis vir mý saal wat julle so hard gewerk het. Geen ander saal sal vanjaar by die kinderafdeling kan kers vashou nie.”
Jan hoor die ligte trots in haar stem. Hy skud sy kop. “Laat Jaco maar begaan. Jy kan my op ’n ander geleentheid betaal vir al my harde werk.”
Sy kyk agterdogtig op en hy laat vinnig hoor: “Jaco het klaar besluit dat ons gaan uiteet en hy sal baie teleurgesteld wees as jy nie instem nie. Asseblief, Esther.”
“Nou goed dan. Ek sal gereed wees. Gewone tyd, nè?”
“Gewone tyd.” Jan Gerber draai om en hy moet hom inhou om nie soos ’n bok in lentetyd die lang hospitaalgang af te huppel nie.
Jaco is die perfekte gasheer en soos ’n wafferse grootman trek hy vir Esther die stoel uit en ná ete stap hy na die toonbank om self die rekening te betaal. Dan keer hulle terug na die woonstel en na ’n ruk sê Jaco nag. Die eerste keer in ’n baie lang tyd is Esther en Jan alleen, en sy voel skielik senuweeagtig.
Sy vryf oor haar arms, want die aande kan soms nog met ’n skelm koelte uitkom en sy sê vinnig: “Dan kan ons maar seker gaan. ’n Vroeë aand sal nie een van ons kwaad doen nie. Ons het die afgelope weke byna elke aand laat gewerk. Ek moet jou bedank, Jan. En ek wil jou gelukwens met jou seun. Jaco is … is ’n seun om op trots te wees.”
“Hy kan ook jou seun wees, Esther.”
Sy kyk blosend op in sy ernstige gesig, maar sê niks nie.
Meteens lê sy hande op haar skouers en sy hoor hom teen haar agterkop sê: “Esther, my liefling, asseblief. Ek is net ’n mens. Hoe lank moet ek nog wag? Wat moet ek nog doen; wat kan ek nog doen om jou te oortuig?”
Dis ’n lang oomblik stil terwyl sy roerloos onder sy hande staan. Dan draai hy haar stadig om en hy kyk in haar bekommerde oë af. “Nog nooit in my lewe het ek so gewens dat Kersdag nie moet aanbreek nie. Weet jy hoekom? Omdat ek jou dan dalk weer gaan verloor, Esther. Wil jy nie maar hierdie Kersfees die gelukkigste Kersfees van ons lewens maak nie, asseblief? Moenie weer uit my lewe uitstap nie, weer die afsydige saalsuster word nie.”
Sy lek eers oor haar droë lippe voordat sy ’n geluid uitkry. “Maar wat dan van Hendrien? Sy het gesê … Ten minste, ek het verstaan julle … jy en sy … gaan trou …”
“Trou? Waar kom jy daaraan? Hendrien sou nóóit so iets gesê het nie! Wie praat sulke bog?”
“Maar sy het my self vertel dat sy weggaan. Sy gaan nie langer werk nie. Ek het gedink dis omdat jy en sy …”
Hy skud sy kop en hy trek haar sag teen hom vas. Daar is geen teenstribbeling in haar nie.
“Nee, Esther. Hendrien is ’n wonderlike meisie en ek sou baie maklik op haar verlief kon raak as ’n sekere suster nie lankal my hart gesteel het nie. Maar dis al wat sy vir my is – ’n wonderlike vriendin. Was dit nie vir haar aanmoediging en bemoediging nie, sou ek seker lankal heeltemal moed opgegee het met jou.”
“Jan, is jy nou heeltemal eerlik? Is jy seker dat jy nie iets vir Hendrien beteken nie?”
Hy kyk besorg in haar oë af. “Natuurlik is ek seker. Wat gee jou die idee dat sy …?”
“Ek weet nie. Ek weet net dat Hendrien nie haarself is die laaste tyd nie. Sy is gespanne en sy lyk nie gelukkig nie. Iets is nie pluis met haar nie. Ek het gedink sy is bekommerd omdat sy jou liefhet terwyl sy weet hoe ek oor jou voel …” Sy swyg vinnig, maar dis reeds te laat.
Daar ontspring ’n lig in die besadigde Jan Gerber se oë wat soos ’n vuur oor haar brand. “Dan erken jy dit eindelik, Esther. Esther, my liefste! Hoe lank het ek vir hierdie oomblik gewag.”
Esther weet dat sy eindelik die stryd teen haar hart verloor het toe sy haar oë toemaak en haar in volle oorgawe aan hom gee. Tog bly sy bekommerd oor Hendrien, want dit is nou maar eenmaal hierdie meisie se geaardheid. Haar geluk sal nooit volkome wees as sy weet dat dit ’n ander seermaak nie.
Later stoot sy Jan ’n bietjie weg en sy kyk verskonend na hom op. “Jan, asseblief, ek … moenie weer vir my kwaad word nie, maar … ek is so bekommerd oor Hendrien. Sy is die laaste mens wat ek sal wil seermaak.”
Hy kyk teer op haar af en skielik sien hy hierdie vrou wat hy al die jare lank bemin het in ’n heel ander lig. Opeens verstaan Jan Gerber die dinge wat hom in die verlede so gekwets het soveel beter. Esther van Deventer is van die min mense wat waarlik onbaatsugtig dink en leef – ’n vrou wat haar eie geluk altyd ondergeskik stel. As daar maar net meer Esthers in die ou wêreld was, dink hy met ’n hart wat pyn van teerheid en deernis.
“My liefling, ek kan nie dink waar jy aan die gedagte kom dat Hendrien op my verlief is nie. Sy het dan so alles in die stryd gewerp, allerhande planne beraam om ons bymekaar te kry,” probeer hy redelik redeneer.
Maar Esther skud haar kop. “Jan, watter man sal ooit die logika van ’n vrou se hart begryp wat soms so verstommend teenstrydig is dat sy dit self nie altyd verstaan nie? Hendrien sal alles doen om óns gelukkig te sien al het sy jou net so lief soos ek. Dis maar wat ek ook daardie tyd gedoen het,” erken sy verleë, haar oë vas op hom. “Ek het besef dat Rina jou soveel meer kon gee as ek – sosiale aansien, verhoogde status, geld … alles. Ek het geglo dat jou geluk by haar lê, en wat kon ek anders doen as om terug te staan? Jou geluk het nog altyd meer by my getel as my eie.”
Hy trek haar weer stewig teen hom vas en dit lyk amper asof hy ’n pyntrek op sy gesig het. “Moenie! Asseblief, moenie. Ek is jou nie werd nie. Hóé min, besef ek eers in hierdie oomblik.”
Sy soen hom teer op sy lippe, haar hele hart in haar oë. “Ek verduidelik maar net, my skat. Ek verwyt nie. En ek vertel jou hierdie dinge sodat jy kan begryp hoekom ek nie sommer ons geluk kan aangryp voordat ek seker is dat Hendrien nie daardeur sal seerkry nie. Jy moet dit verstaan, Jan, asseblief,” pleit sy.
“Maar ek gaan jou nie weer prysgee nie, Esther. Asseblief, dít mag jy nie van my vra nie. Ek is seker jy is verkeerd, maar goed, ek sal ook sleg voel as dit die geval is. Maar wat kan ’n mens daaraan doen?” vra hy hulpeloos.
“Ek wil eers met Hendrien praat, haar self vertel dat alles tussen jou en my weer reg is. Ek wil nie hê sy moet dit op straat hoor nie. Ná alles wat sy vir ons twee beteken het, verdien sy ons eerlikheid. Sy kom môre terug en ek sal haar gaan vertel. Intussen mag jy aan niemand iets oor ons sê nie.”
Hy sug. “Goed. Ek sal stilbly, hoewel ek dit eerder van die huise se dakke af sal wil verkondig. Maar as iemand dalk ’n vermoede kry, moet jy nie dink ék het uit my beurt gepraat nie. Ek kan my mond hou, maar ek sal nie kan ophou met glimlag en pronk nie.” Sy gesig word ernstig. “Langer as Kersdag gaan ek egter nie wag nie. Hierdie Kersdag gaan aan my en jou behoort, aan ons twee saam.”
“En aan Jaco,” voeg sy stil by.
“En Jaco. Aan ons drie,” sê hy effens skor en trek haar innig teen hom vas.
Tant Alberta wag Hendrien gretig in en groet haar vrolik: “Hendrien! O, ek het jou gemis!”
“Tant Alberta!” Hendrien se stem is skielik onvas van trane.
Gekweld frons tant Alberta. Sy het gehoop hierdie paar dae van ontspanning sou Hendrien regruk, maar sy lyk nie juis beter as die dag toe sy hier weg is nie. Dis ook nie Hendrien se geaardheid dat die trane so na aan die oppervlak lê nie. Iets is met hierdie oogappel van haar verkeerd, radikaal verkeerd. Maar wat?
Sy laat egter niks van haar bekommerde gedagtes blyk nie en praat opgewek terwyl hulle binnestap. “Ek sal Luther moet laat weet dat jy veilig aangekom het.” Sy bemerk Hendrien se verbaasde oë en verduidelik: “Hy het my nogal dikwels die afgelope week kom besoek. Toe hy hoor jy kom vandag terug, het hy my laat belowe dat ek hom sal skakel as jy nie voor vanaand terug is nie. Baie bedagsaam van hom. Ek beter dit nou eers doen, dan kan ons lekker gesels.”
Hendrien sit swyend voor haar en uitkyk terwyl tant Alberta die daad by die woord voeg. Hoe verspot van haar hart om so onstuimig aan die klop te gaan. Nee, sy moet hier wegkom. Sy gaan net nog ’n groter gek van haarself maak. Hy het dit maar net gesê omdat hy weet hoe erg tant Alberta oor haar is. Dit was blote beleefdheid en niks anders nie. Natuurlik nie. Hoekom sal die hoofchirurg hom skielik oor háár veiligheid bekommer?
“Hy laat weet groete en hy sê hy hoop jy het lekker gerus.”
Hendrien het hierop niks te sê nie. Blote beleefdheid, besluit sy.
“Sy ma kom Kersfees kuier. Ek verwag haar ook vanmiddag. Ek het vir Luther gesê dat sy hier by ons moet tuisgaan. Wat sal sy tog die hele tyd alleen in sy woonstel maak wanneer hy werk? Ek is bly jy sal haar ook ontmoet, Hendrien. Ella is ’n dierbare mens.”
Hendrien knik net weer. Luther Lubbe se ma in hierdie huis. Dank die gode sy begin weer môre werk.
“Tante, ek gaan netnou hospitaal toe om te begin met die versiering van die saal. Hulle wil vanaand die Kersboom daar hou en dan moet die saal gereed wees. Ek sal moet wikkel. Ek gaan net gou stort, en dan is ek weg.” Sy glimlag teenoor haar tante. “Ek is jammer dat ek sommer dadelik weer moet gaan, maar as Luther … dokter Lubbe se ma opdaag, sal tante darem geselskap hê.”
“Natuurlik, kind. Ons kom ook vanaand na die Kersboom toe. Lulu het laat weet ek en Ella moet ook kom. Van die pasiëntjies se ouers kom ook op spesiale vergunning.”
“Dan gaan dit ’n groot geleentheid wees en ek mag Esther nie in die steek laat nie,” sê Hendrien oor haar skouer en verdwyn in die rigting van die trap.
By die kindersaal word sy deur ’n entoesiastiese Jaco ontvang. Hy is al van vroegoggend af besig met die versierings en die grootste deel is reeds klaar.
Hendrien probeer haar weemoed agter ’n dapper glimlag verberg. Almal lyk so gelukkig, maar die Kersfeesstemming maak haar eerder verdrietig as opgewonde.
Sy ruk haar doelbewus reg. Van selfbejammering het sy nog nooit gehou nie. Met ’n glimlag wat niks verraai van haar innerlike hartseer nie, stap sy Esther se kantoor binne en die twee meisies omhels mekaar spontaan. Hoewel Esther niks sê nie, sien sy dadelik dat Hendrien blykbaar min baat gevind het by die paar dae vakansie.
“Ek moet dringend met jou praat, Hendrien. Privaat.”
Hendrien se mond trek skeef. “Die linnekamer,” sê sy.
“Ja. Die linnekamer. Kom gou.”
Hendrien volg Esther fronsend en kyk speurend na die saalsuster toe sy die linnekamer se deur beslis agter haar toetrek.
Esther val sommer dadelik met die hele deur in die huis en toe sy afsluit, sê sy baie ernstig: “Maar ek wil net eers by jóú weet, Hendrien … Hoe voel jý? Ek bedoel …”
Hendrien se blye glimlag bring haar tot swye. “Esther! Dis die grootste Kersgeskenk wat julle twee my kon gegee het. Ek is so bly … so bly …”
Esther kyk verward na haar vriendin se traangevulde oë – duidelik trane van blydskap. “Dan gee jy nie om nie? Ek bedoel, jy voel nie seergemaak nie?”
Hendrien lag. “Seergemaak? In hemelsnaam, wat bedoel jy? Ek sukkel dan al van wanneer af om julle twee hardekoppe by mekaar te kry. Hoekom op aarde sal ek nou seergemaak voel?”
Maar Esther glimlag nie. “Hendrien, moenie rondspring nie. Sê my reguit. Het jy ook vir Jan lief?”
Hendrien staar haar verdwaas aan. Dan is dit of daar ’n lig vir haar opgaan en sy glimlag en druk haar vriendin styf teen haar vas. “Esther! Jou liewe, lawwe vroumens. Natuurlik is ek lief vir Jan, maar ek is nie verlief op hom nie. Hemel, waar kom jy aan die vergesogte gedagte?”
Hendrien se antwoord kom so eerlik, haar blik is so reguit, dat Esther verlig, effens verleë glimlag.
“Ek weet self nie mooi nie. Dis net … jy …” Sy kyk Hendrien opeens beslis aan. “Jy is deesdae ongelukkig, Hendrien. Jy lyk soos ek destyds gelyk het toe ek Jan verloor het. Daar ís iets verkeerd, nie waar nie?”
Hendrien is onverhoeds betrap. Sy soek na iets ongeërgs om kwyt te raak, maar haar vriendin se bekommerde oë maak haar meteens só hartseer dat sy dit nie regkry om toneel te speel nie. Tot Esther se ontsteltenis sien sy hoe die blou oë skielik met trane vul en dan breek die huil sommer oorstelpend uit.
Esther slaan haar arms vinnig om haar vriendin. “Hendrien! Ag, Hendrien, wat is verkeerd? Vertel my, asseblief.”
Hendrien klou aan Esther vas en sy huil haar hart uit. “O, Esther,” snik sy verwese, “van al die onnoselste, simpelste dinge op aarde het ek verlief geraak op … op …” Sy kyk met stomende oë op en haar patetiese glimlaggie ruk aan Esther se hart. “Ek sal nie kwaad wees as jy hardop lag as jy hoor op wie nie. Dis eintlik snaaks, skoon belaglik as ’n mens goed daaroor dink.”
“Ek sal nie lag nie. Die liefde is geen grap nie, Hendrien.”
Die mooi, vol lippe trek wrang. “Dít kan jy nog ’n keer sê. Dis beslis nie ’n grap om op ’n briljante, beduiwelde hoofchirurg verlief te raak nie. Glo my, ek weet.”
“Bril … Luther! Op Luther!” Esther kyk Hendrien stom aan. Dan verander die suster se gesigsuitdrukking. Bly-verras sê sy: “Maar, Hendrien, hoekom nie? Daardie neef van my is ’n wonderlike man. Jy moet hom net eers verstaan …”
“Neef? Neef?”
“Ja. Ons het so te sê saam grootgeword. Het jy nie geweet nie?”
“Nee. Hoe moes ek geweet het? Niemand het my vertel nie.”
“Dit maak in elk geval nie saak nie. Dis van geen belang nie. Feit bly …”
“Feit bly dat ek die grootste gek van myself gaan maak as ek een dag langer hier bly. Daarom gaan ek weg. Móét ek weggaan.”
Esther kyk fronsend voor haar uit. “En ek, soos ’n absolute gek, het hom vertel dat jy van plan is om weg te gaan omdat jy en Jan gaan trou. Ek moet hom dadelik sê …”
“Nee! Nee, Esther, jy bly stil. Asseblief, ek weet jy bedoel dit goed, maar asseblief, los dit.”
“Maar hy dink … die stomme man is nog onder die indruk dat jy en Jan …”
“Dit maak nie saak nie,” laat Hendrien dringend hoor. “Vir hom is dit om te ewe. Wat sal dit hom skeel op wie ek verlief is en met wie ek gaan trou? Asseblief, Esther, jy gaan my nie verraai nie. Ek sal sterf as hy moet weet. Ek was van die begin af vir hom net ’n steen des aanstoots. As daar een mens in die hospitaal is wat bly sal wees om die laaste van my te sien, dan is dit Luther Lubbe.”
Esther lyk nog onseker en Hendrien vervolg haastig: “Kom. Ons kan nie die hele dag hier rondstaan nie. Vergeet wat ek jou vertel het. Nou sal ek sowaar moet spore maak, anders kom die saal nie betyds klaar nie.”
Esther maak die deur oop net toe ’n bulderende stem in die gang opklink.
“Waar in hemelsnaam is hierdie saal se suster?”
“Hier is ek, dokter.”
Hy ruk om en hy kyk kwaai van die een meisie na die ander. Nie een van hulle twee se gesigte verraai dat Kersfees om die draai is nie. Inteendeel. Sy arendsoog sien dadelik dat die suster diep bekommerd lyk en selfs bleek is en dat haar gasvrou beslis gehuil het.
“Middag, juffrou Hugo.”
“Middag, dokter. Ek … verskoon my, asseblief.”
Toe Hendrien oorhaastig om die eerste hoek verdwyn, kyk hy kwaai op Esther af. “Wat gaan hier aan?”
“Niks nie. Hoekom?”
“Nou goed. Braai in jul eie sop. Ek het gekom in verband met baba Van Heerden. Kom ons gaan kantoor toe. As dit só gaan aanhou, sal ons maar weer vanjaar min van Kersfees hê. Sal seker maar weer die hele Kerstyd oor die operasietafel gebuk staan.”
“Ag nee, Luther. Ek het dan so gehoop jy sal ook na ons Kersboom kan kom.”
“Miskien,” sê hy vaag.
“Het jy al ons saal gesien?” vra sy met duidelike trots. “Dié Hendrien is darem net te wonderlik.”
“Wat is nou weer so wonderlik?”
“Jy moet die saal sien. Sy het alles op haar geneem. Ek en Jan en Jaco het haar gehelp. Ons het elke nag tot watter tyd by haar huis gewerk om alles klaar te kry, maar dit was maar eintlik sy …”
Hy gaan skielik staan en kyk met nougetrekte oë op haar af. “Jy weet, Esther, ek dink ek en jy gesels te min. Jy moet my meer dikwels oor al die nusies van die hospitaal inlig.”
“Wat bedoel jy?”
“Jy sê julle het saans by Hendrien se huis gewerk? Is dít waarom Jan Gerber se motor aand vir aand voor haar huis gestaan het?”
“Ja. Maar hoe weet jy?”
“Ons praat later,” val hy haar vinnig in die rede. “Daar is nie nou tyd nie, maar voor hierdie dag om is, wil ek duidelikheid oor ’n paar sakies kry. Ek sal kyk wanneer ek kan wegbreek. Nou, in verband met …”
“Daar is iets wat ek jou wil vertel.”
“Nie nou nie. Dit sal moet wag vir later. Baba Van Heerden word …”
Terwyl Hendrien halfhartig besig bly om die saal te versier, draai haar gedagtes al om wat Esther gesê het. Verbeel jou, niggie en neef. Dan bly net saal D se suster oor. Sy keuse is dus Zona Marks.
Hendrien weet dis lelik, maar sy bly ten slotte ’n mens, en sy kan nie help dat daar ’n gevoel van diepe verydeling in haar binneste is by hierdie gedagte nie. As dit Esther was, sou dit nie so swaar gewees het nie. Maar om hom aan Zona Marks af te staan …
Sy dwing haar gedagtes weg in ’n ander rigting. Dan het sake nou eindelik reggekom tussen Jan en Esther. Sy voel so bly daaroor dat sy weer die trane in haar oë voel opwel. Esther se eensame jare is eindelik verby.
En hare begin nou eers.

Toe die saal kort voor sononder klaar is, staan Hendrien, Esther en Jaco tevrede en trots terug om hul handewerk te bewonder. Nog nooit, kry hulle die versekering, het die kindersaal al ooit so Kersvrolik gelyk nie.
Van die ander sale se verpleegsters kom loer ook in, want die nuus versprei soos ’n veldbrand en Hendrien voel ’n klein bietjie warmte in haar dooie hart inkruip met elke woord van bewondering. Sal hy ook dink dis mooi? Sal hy dit ooit raaksien?
Sy wag egter tevergeefs vir die groot gestalte om ook sy verskyning te maak, want, soos hy voorspel het, het die eerste ongeluk van die Kersnaweek gebeur en brand die rooi waarskuwingsliggies bo elke teater.
Moeg maar tevrede laai sy Jaco af en ry dan huis toe om gereed te maak vir die eintlike okkasie: die uitdeel van die Kersgeskenkies en die sing van Kersliedere. Tog sien sy met ’n swaar hart daarna uit.
Dis haar eerste, maar ook haar laaste Kersfees in Luther Lubbe se wêreld. Waar sal sy aanstaande jaar hierdie tyd sit? wonder sy somber toe sy haar motor voor die deur tot stilstand bring. Aanstaande jaar dié tyd … sal Jan en Esther al getroud wees en die hoofchirurg en die suster van saal D dalk ook. En sy sal êrens op ’n vreemde plek sit. Alleen.
Die eerste keer in haar lewe gee Hendrien haar oor aan die weelde van selfbejammering. Sy moet die drang onderdruk om haar kop op die stuurwiel neer te lê en haar hart uit te snik.
Maar sy moet gaan klaarmaak. En teen hierdie tyd het Luther se ma seker ook al aangekom. Sy kan nie met dikgehuilde oë voor die vreemde vrou verskyn nie.
Dus stap Hendrien kop omhoog die sitkamer binne.
Nie een van die twee vroue wat opkyk toe sy binnekom, sal ooit raai hoeveel dit van haar verg om ’n vriendelike glimlag om haar lippe te kry en die vreemde vrou vas in die oë te kyk nie.
Ella Lubbe maak geen geheim daarvan dat sy bly is om Hendrien te ontmoet nie.
“Luther het my al so baie van jou vertel in sy briewe dat dit vir my voel ek ken jou persoonlik,” laat sy hoor en Hendrien voel ’n wrang smaak in haar mond. O ja. Sy sal glo dat hy veel te vertelle gehad het. Daardie halfklaar brief het hy seker self tot op die laaste belediging voltooi.
Hendrien is dankbaar dat daar nie veel tyd is om te gesels nie. Toe sy weer by die trap afkom, wag die twee vroue reeds op haar.
Spontaan en met opregte bewondering sê mevrou Lubbe: “Luther het beslis nie oordryf nie. Jy ís werklik pragtig, Hendrien.”
Sy kry dit reg om skertsend te antwoord: “Ja – soos ’n pop. Ek weet. Hy het dit al dikwels vir my gesê.”
“Ja. Soos ’n delikate Dresdenpoppie. Dit is geen wonder …”
“Ek dink ons sal moet gaan,” laat tant Alberta vinnig hoor, haar blik bekommerd op haar broerskind. Hendrien lyk regtig nie gesond nie. Sy is pragtig vanaand, besonder pragtig. Maar sy sien die bleekheid onder die grimering en voel die spanning in haar aan.
By die kindersaal is baie van die ouers van die pasiëntjies al daar. Lulu Aspeling loop haar twee skoolvriendinne tegemoet en laat stralend hoor: “Kyk, as iemand dit ná vanaand nog waag om te sê my gasvrou-idee was sommer nonsies, is ek in staat om hom te lyf te gaan. Hendrien, ek is bitterlik trots op jou. Maar wat vertel suster Van Deventer my? Van praatjies dat jy wil weggaan? Dit kan mos nie waar wees nie?”
Tant Alberta is openlik geskok. “Maar, Hendrien, jy is dan so gelukkig hier! Wat is dan …?”
“Asseblief, tante, ons kan later daaroor praat. Maar dit is heeltemal waar. Ek bedank die einde van die maand. Ek voel ek wil ’n verandering maak. Ons sal moet nader stap,” verander sy sommer in dieselfde asem die onderwerp. “O, kyk hoe pragtig lyk die boom.”
Die matrone en tant Alberta se oë ontmoet veelseggend en Luther se ma frons asof sy ’n klou by die oor probeer bring.
Die ernstig siek pasiëntjies is verskuif na ’n saal waar hulle nie gesteur sal word nie. Verder is almal wat maar moontlik kan in die groot saal vergader, omring deur liefdevolle familie.
Die hoogtepunt van die aand is toe Jan Gerber, alias Kersvader, instap en elke blinkende ogie hom gretig, amper angstig aankyk. Nou gaan hulle presente kry!
Waar Hendrien sit, sien sy nie die groot gestalte langs Esther verskyn waar sy met ’n wakende blik in die deur van die saal staan nie.
Esther kyk bly op. “O, Luther, dan het jy darem gekom. Ek was so bang jy sou dit nie maak nie.”
“Dis gelukkig nou stil. Ek was so haastig om betyds hier te kom dat ek nie eens van my teaterklere ontslae geraak het nie.” Hy laat sy blik oor die saal dwaal. “Hmm. Puik. Voortreflik. Dit lyk beslis nie na ’n hospitaalsaal nie.”
“Ek dink ook dis pragtig,” laat sy met openlike trots hoor. “Ek moet sê, ek is amper jammer dat dit my laaste Kersfees hier gaan wees as ek so na my saal kyk.”
“Jou laaste Kersfees hier? Wat bedoel jy?” vra hy skerp.
’n Blos slaan teen haar wange op. Dan erken sy verleë. “Ek het nou my mond verbygepraat. Die bedoeling was eintlik dat ek en Jan julle van ons planne sou vertel wanneer ons hierna saam met matrone ’n glas sjampanje drink. Maar nou is die kat klaar uit die sak. Ek en Jan het vanaand verloof geraak en trou oor twee maande. Ek gaan net my bedankingsmaand uitwerk.”
Hy gryp haar hande vas en daar is opregte vreugde in sy stem toe hy sê: “Jy weet hoe ek oor hierdie sakie voel. Dis nie vir my nodig om te sê dat ek julle al die geluk in die wêreld toewens nie. Dit was omtrent tyd dat julle twee tot julle sinne kom.”
Esther knik. “Ja. En dis óók alles aan Hendrien te danke. Was dit nie vir haar nie, het ek seker nooit tot my sinne gekom nie. Dit was voorwaar ’n wonderlike dag toe matrone op haar gasvrou-idee gekom het.”
“Hendrien?”
“Ja. Ek het jou mos al vertel dat sy ons almal ingespan het om te help met die versierings, maar eintlik was dit net ’n slim plan om my en Jan weer by mekaar uit te bring. ’n Mens kan net nie kwaad bly as jy vet, dansende olifantjies en varkies moet maak nie. Dit pas net nie.”
Hy knik, maar glimlag nie. Sy oë soek deur die skare na ’n gesig en sy arendsblik sien meer as net ’n pragtige meisie met glansblonde hare.
“Jy en Jan moet my ook maar leer hoe om olifantjies en dies meer te maak. Ek kry dit dalk ook een van die dae nodig.”
Esther volg sy blik en kyk dan verskonend na hom op. “O ja, Luther, ek wou jou nog sê. Ek was toe heeltemal verkeerd in my veronderstelling …”
Die telefoon lui skril agter hulle in die kantoor en sy draai vinnig om. “Ek hoop tog nie dis moeilikheid nie.”
Sy kyk op toe hy in die kantoordeur verskyn. “Ongevalle soek jou. Hulle sê dis dringend.”
Hy trek sy skouers op en knik. “So is dit maar. Geniet die aand verder. Ek sal my bes doen om by matrone se sjampanje uit te kom. Sien jou daar.”
Hy verdwyn haastig en Esther sug teleurgesteld. Sy wou hom nog so graag vertel dat sy skoon onnosel was om te dink dat Hendrien op Jan verlief is. Maar nou sal dit maar moet wag tot later.
Hendrien is nog meer teleurgesteld. Toe die verpleegsterskoor afsluit met “Stille Nag” kan sy kwalik die trane bedwing. Sy wou so graag gehad het dat hy darem net die saal moet sien.
Langs haar sê suster Swart: “Dis jammer dat dokter Lubbe nie vanaand hier kon wees nie. Dan sal hy met sy eie oë gesien het hoeveel gasvroue vir personeel én pasiënte beteken. Kersfees is gewoonlik ’n hartseer tyd in die hospitaal, maar ek sien vanaand nie een ongelukkige gesiggie nie. Kyk net hoe stralend is die spulletjie.”
“Hulle is seker besig in die teater. Kersfees is ongelukkig ook ’n tyd van verminking en dood,” antwoord ’n ander.
“Ja, moontlik. Of hy en Zona Marks vier die aand op hul eentjie. Sy het mos gister weer begin werk.”
“Waar was sy dan?” vra Hendrien.
“Sy het mos laat ingeval met griep. Net ’n ligte aanval, maar sy was darem ’n paar dae af. Dit was net in die tyd toe jy ook weg was. En hét ons liewe chirurg nie met sy vlymskerp humeur op ons losgebrand nie. Seker verlange wat hom so ontsenu het. Só kort van draad het ek hom lank laas gesien. Maar sedert Zona Marks terug is, is hy darem weer redelik menslik.”
Hendrien klou haar geskenkies met bewende hande vas. Daar is ’n kunstige sleutelhouer van tant Alberta, ’n botteltjie reukwater van Jan, ’n paar handgemaakte skaapvelpantoffels van Esther en ’n houtskooltekening van Jaco, baie besonders geraam. En tot haar verrassing, ook ’n geskenkie van Luther se ma.
“U moes dit nie gedoen het nie, mevrou,” het sy geprotesteer nadat sy haar geskenke ontvang het. “Ons ken mekaar skaars. Ek het nooit gedink om vir ú iets te koop nie. Nou voel ek skoon skaam.”
“Dis iets wat ek spesiaal vir jou van die huis af saamgebring het, Hendrien. Ek gee dit aan jou met my hele hart, want dit pas by jou.”
Toe sy die pakkie oopmaak, het die fyn kunswerkie haar na haar asem laat snak. Dit was ’n Dresdenpoppie, so delikaat dat sy amper trane in haar oë gekry het. “O, mevrou, dis net iets … iets te wonderliks.”
Ella Lubbe het ingenome geglimlag. “Ek is bly jy hou daarvan. Dit was my ouma s’n, wat my ma by haar geërf het. Ek het ongelukkig net ’n seun. Dus gee ek dit nou aan jou.”
“Maar …” Hendrien het ongemaklik gevoel. “Dis ’n te groot geskenk, mevrou. Ek is ’n vreemdeling …”
“Ek weet jy sal dit waardeer en bewaar. Jy is glad nie ’n vreemdeling vir my nie – ek hoor al maande lank alles van jou. Ek weet die poppie hoort by jou.”
Hiermee was die saak afgehandel, hoewel Hendrien steeds onseker gevoel het. Dis ’n familie-erfstuk. Sou Luther nie liewer dat sy ma dit aan sy toekomstige vrou gee nie? Sy behoort dit eintlik aan suster Marks te gegee het, nie aan háár nie.
Daar is egter niks wat sy daaraan kan doen nie, want om verder te protesteer, sal onbeskof wees en ondankbaar klink. Luther se ma is ’n ware dame en ’n dierbare mens. Zona Marks is voorwaar gelukkig om haar as skoonma te kry.
Hendrien help eers die nagpersoneel om die kleintjies tot bedaring te bring en aan die slaap te kry nadat die besoekers vertrek het. Dit neem ’n hele tydjie, en wanneer sy eindelik wegbreek om by matrone se sjampanje uit te kom, skuif sy op die eerste oop sitplek in wat sy gewaar. Dis reeds halftien in die aand en op die agtergrond kan die verpleegsterskoor gehoor word waar hulle by elke saal ’n Kerslied sing.
“Ek sal ook ’n glasie klink, dankie,” hoor sy skielik ’n stem opklink en die hoofchirurg skuif langs haar in. Dan kyk hy op haar af. “Goeienaand, juffrou Hugo. Ek wil jou nog komplimenteer met die kindersaal. Esther sê dat jý daarvoor verantwoordelik was.”
Hendrien hou haar blik stip op haar glas. “Almal het gehelp en almal het baie hard gewerk. Jan en Esther en Jaco en … almal. Ek het nie geweet jy … u het dit gesien nie.”
Hy lag saggies en skielik vind sy dat haar een hand toegevou word. “Dis Kersfees, Hendrien, en hospitaalformaliteite geld nie. Ja, ek was ’n paar oomblikke daar, maar toe moes ek weer teater toe.” Hy los haar hand en kyk na die pakkies onder haar stoel. Hy glimlag. “Ek sien Vader Krismis het ons hardwerkendste gasvrou nie vergeet nie. Wys my wat jy alles gekry het.”
Sy kyk vinnig na hom op, haar oë waaksaam. Hierdie skielike gemeensaamheid vind sy baie vreemd. Maar sy dink nie hy is sarkasties nie. Hy kyk vriendelik na haar, sonder die altyd teenwoordige frons.
Sy sug saggies en sy laat haar ooglede val. Soos hy gesê het, dis Kersfees. ’n Mens begrawe die strydbyl, al is dit dan ook net terwyl die Kersliedere in die agtergrond opklink. Hy onthou natuurlik ook dat sy ma op die oomblik van hul huis se gasvryheid gebruik maak. Dis net ordentlik om beleef en vriendelik te wees.
Moet nou asseblief nie weer op loop sit net omdat hy effens menslik teenoor jou opgetree het nie, waarsku sy haar bonsende hart.
“Dis almal so spesiaal uitgesoek, ek voel skoon aardig. Veral jou ma het my iets van onskatbare waarde gegee. Ek voel so ’n geskenk …”
“Ja?”
“Wel, ek voel dis iets te waardevol om sommer vir ’n vreemdeling te gee,” druk sy deur.
“Is dit die Dresdenpoppie?”
Sy kyk vinnig op. “Ja. Hoe weet jy?”
Hy glimlag fyn. “Daardie ma van my, sal jy nog uitvind, is ’n dame met ’n rats verstand. Sy som ’n situasie altyd reg op.”
Sy kyk hom verward aan. “Ek verstaan nie wat jy bedoel nie. Wat het dit …?”
“Alles, my pop. Maar ek sal later verduidelik. Die Dresdenpoppie kan jy maar met ’n geruste hart ontvang. As sy jou nie waardig geag het nie, sou sy jou nie daardie besonderse geskenk gegee het nie, want dis vir haar, en ook vir my, van groot sentimentele waarde.”
Hendrien is nou heeltemal verward. Sy woorde maak haar net méér selfbewus oor die kosbare geskenk wat sy so onverwags ontvang het. “Sy het my gesê dis ’n erfstuk. Dis hoekom ek voel …”
Die tweede keer voel sy hoe ’n hand warm om hare vou.
“Juis daarom moet jý dit kry. Jy sal wel mettertyd verstaan hoekom. Geniet die geskenkie en onthou dat dit gegee is met ’n oop en ruim hart. Spesiaal vir jou.” Hy kyk op. “Hier kom matrone nou. Daar is iets wat ek aan haar moet sê.”
Matrone Aspeling kom voor hulle tot stilstand.
“Ek is bly om te sien u kon loskom uit die teater, dokter. Het julle al iets te ete gehad?”
“Dankie, matrone. Ons is tevrede en ek hoop, ek bid, dat ek nie weer vanaand teater toe geroep sal word nie, want ek het ’n paar belangrike sakies om af te handel. Een daarvan is om u geluk te wens met u gasvrou-idee en te erken, ruiterlik te erken, dat ek heeltemal verkeerd was.”
Matrone Aspeling se wenkbroue lig. “Verstaan ek u reg, dokter?”
Hy glimlag op die skraal vroutjie voor hom af: “U was heeltemal reg en dit was ’n puik idee. Volgens my die beste innovering in die geskiedenis van die hospitaalwese in ons land. Ek was verkeerd en bevooroordeeld en eendag gaan ek u nog ’n groot geskenk gee omdat u u man so een my gestaan het en aan my bewys het dat ek verkeerd was.”
Die matrone se gesig straal en sy kyk tevrede na die verdwaasde Hendrien wat alles net doodstil en stomgeslaan sit en aanhoor.
“Wel, Hendrien, het jy gehoor? Jy kan onmoontlik nie nóú meer jou bedanking indien nie, kan jy?” Daar is kommer in haar oë hoewel sy glimlag. “Alberta sê my jy is van plan om ons te verlaat, maar ek sal my hoofchirurg aansê om jou die saak weer te laat oorweeg. Ons wil jou nie verloor nie. Jy het een van my steunpilare geword.”
“Miskien maak u nou vir wolf skaapwagter, matrone, maar ek sal beslis op die sakie ingaan,” beloof die nuwe, vreemde, laggende Luther Lubbe en albei vroue kyk hom skerp aan.
“Wat bedoel u, dokter? Wolf skaapwagter maak?”
Voordat hy egter kan antwoord, voeg Zona Marks haar by hulle en Hendrien sien hoe die twee teenoor mekaar glimlag.
“Daar roep Jan my. Verskoon my. Ek moet glo vanaand hier ’n belangrike aankondiging doen.”
Dis stil tussen Zona en Hendrien toe Luther en matrone sy aan sy aanstap na die verhogie. Daar ontstaan ’n gemurmel toe die hoofchirurg die superintendent en die suster van die kindersaal se verlowing aankondig.
“Dit lyk my ons gaan ’n personeelkrisis beleef. Ons verloor klaar die puik suster Van Deventer, en nou het suster Marks van saal D my ook nog verlof gegee om aan te kondig dat sy binnekort ons diens verlaat. Ons is jammer om van hulle afskeid te neem, maar ons is saam met hulle bly en ons kan hulle net die grootste moontlike geluk toewens. Alle sukses aan julle albei in die onderskeie rigtings wat julle hiervandaan gaan inslaan.”
Hy gee ’n onkarakteristieke laggie. “Dit lyk my hierdie soort van ding werk aansteeklik en dit sal my glad nie verbaas as nog ’n personeellid nog oor die naweek haar bedanking kom indien nie. Selfs ék oorweeg dit om ’n ring hierdie naweek aan iemand se vinger te sit as ek dit enigsins kan regkry.”
“Hoor! Hoor!” en “Bravo!” klink dit onder gelag en handegeklap van alle kante af op en met ’n breë glimlag keer hy terug na waar Hendrien en Zona Marks nog langs mekaar sit. Hy steek sy hand na laasgenoemde uit.
“Ek het nog nie die geleentheid gehad om jou persoonlik geluk te wens nie, Zona, maar ek doen dit nou. Ons verloor ’n bekwame suster, maar jou nuwe werkkring wen ’n puik matrone. Daaraan twyfel ek nie.” Hy kyk na Hendrien. “Zona het die pos van matrone op haar geboortedorp gekry. Dis ’n groot prestasie as ’n mens in aanmerking neem dat sy nog baie jonk is vir so ’n groot verantwoordelikheid.”
Hendrien hou ook haar hand uit. Zona Marks is nie ’n te aangename mens as sy nie van jou hou nie, maar oor haar werk kan niks gesê word nie. “Baie geluk, suster. Daar bestaan by my geen twyfel dat u ’n groot sukses daarvan sal maak nie.”
“Dankie, juffrou Hugo. Ek hoop ek sal,” lag sy die eerste keer vriendelik en trots teenoor Hendrien.
Hendrien is dankbaar toe sy van hulle geskei word deur ander wat ook hul gelukwensing aan suster Marks wil oordra en sy skuif stil langs tant Alberta in. Dan gaan Luther sorg dat Zona eers sy verloofring aan haar vinger het voordat hy haar gaan toelaat om weg te gaan. Sy kan nie die sin in die matronepos sien as hulle tog binnekort gaan trou nie. Maar dit is hulle sake, vertel sy haarself heftig en probeer konsentreer op wat mevrou Lubbe te sê het.
“Dié suster Marks wat weggaan … Sy is ’n mooi meisie, nè?”
“Ja, mevrou, en baie bekwaam ook. Die hospitaal ly beslis ’n verlies.”
Die ouer vrou knik en sy glimlag. “Ja. Ek verstaan so van Luther. Maar nou ja, miskien kom sy weer eendag terug.”
Hendrien voel haar hart ineentrek. Sy weet maar te goed wat Luther se ma met hierdie laaste woorde bedoel. Wanneer Zona en Luther trou, sal sy natuurlik moet terugkeer en moontlik die eerste rukkie weer kom verpleeg tot tyd en wyl daar ’n gesin is.
Toe sy hieraan dink, sluit sy haar gedagtes vinnig. Teen daardie tyd moet sy hier weg wees, ver weg, besluit sy die hoeveelste keer.
Esther trek haar neef ’n bietjie weg van die ander en sy kyk hom betigtigend aan. “Luther, wat het jy bedoel dat jy ook hierdie naweek ’n ring aan iemand se vinger gaan steek?” vra sy vrymoedig.
Hy lag en kyk haar tergend aan. “Ek het gedink dit sal jou verbaas. Nuuskierig?”
Sy frons en sy kan nie heeltemal die kommer uit haar oë weer nie. “Moenie grappies maak nie. Was jy ernstig of …?”
“Heeltemal. Ek verseker jou, as dit van mý afhang, is ek ook voor die naweek verby is ’n verloofde man. Jou en Jan se koors werk aansteeklik.”
“Luther, asseblief, wees ernstig. Wie is dit? Zona?”
Hy kyk haar met vernoude oë aan. “Hoekom wil jy weet? Kan jy nie wag …?”
“Nee. Ek kan nie. Want daar is iets wat ek jou moet vertel voordat jy aan ’n ander meisie verloof raak. Maar miskien maak dit nou ook nie meer saak nie.”
Hierdie keer is dit sy wat stewig aan haar arm geneem en heeltemal eenkant toe getrek word. Nou is sy gesig ernstig. “Wat is dit wat jy my wou vertel?”
Sy kyk hom onseker aan. “Dis in verband met ’n misverstand, of liewer, ’n wanindruk wat ek geskep het en wat ek wil regstel, maar ek dink ek moet liewer nou maar stilbly. Dis seker nie van belang vir jou nie.”
Hy kyk fronsend op haar af. “Sal jy asseblief nou ophou bontpraat en tot die punt kom, Esther?”
Esther lyk diep ongelukkig. Sy sit tussen twee vure. Sy durf Hendrien se geheim nie verklap nie, veral nie as daar ’n moontlikheid bestaan dat hy hom aan Zona Marks gaan verloof nie. Maar haar gewete dwing haar om die wanindruk wat sy geskep het, reg te stel.
“Dis in verband met Hendrien …” begin sy eindelik.
“Hendrien? Ja, wat van haar?”
“Ek het jou vertel dat sy op Jan verlief is … en dit is nie so nie.”
“O, nie?” Hy klink nie juis geïnteresseerd nie en Esther se hart sak in haar skoene. Sy voel amper wanhopig. Sy het so gehoop …
“Nee. Sy is beslis nie op Jan verlief nie en was ook nooit gewees nie.”
Hy kyk haar met opgetrekte wenkbroue aan. “Wel, moenie mý so kwaai aankyk nie. Dis jý wat dit geïnsinueer het. Maar as ek goed onthou, het jy gesê sy is nie haarself nie, tree soos ’n verliefde meisie op, of iets dergeliks. As sy dan nie op Jan verlief was nie, moet daar volgens jou iemand anders wees.”
“Wel, daar is.” Esther weet sy beweeg nou op gevaarlike terrein, maar sy is skielik sommer boos vir hierdie geliefde neef van haar. Sy wens sy kan hom aan sy skouers gryp en ’n paar keer goed skud. Die kortsigtige aap, raas sy in haar gedagtes.
“O. Het sy jou gesê wie?”
“Ja, maar dit het niks met jou te doen nie,” sê sy kwaad. “Ek weet wie dit is, maar sy het my gevra om dit nie uit te basuin nie.”
“O. Wel, dan het jy geen rede om verder ongelukkig te wees nie. Waaroor is jy nog bekommerd?”
Esther byt haar onderlip hard vas voordat sy dalk iets onverantwoordeliks kwytraak. Sy draai haar stug om. “Ek is oor niks bekommerd nie. Dis net … Ek hoop net jy gebruik jou verstand as jy dan hierdie naweek móét verloof raak.”
Hy lag geamuseerd en plaas sy arm om haar skouers. “Niggie, skaam jou. Gun jy my dan nie ook die geluk wat jy en Jan nou smaak nie?”
“Ja, natuurlik, maar …” Sy kyk pleitend na hom. “Dis so skielik. Is dit omdat sy wil weggaan dat jy sake nou so dringend na ’n punt wil dryf?”
“Ja. Ek is bang dat, as sy eers weg is, ek haar nie weer sal kan vaspen nie,” erken hy openlik. “As ek haar oor die naweek kan oorreed om aan my verloof te raak, kan ek haar dalkies nog in die kennisgewingmaand oorreed om glad nie weg te gaan nie, maar sommer die end van die maand met my te trou.” Hy glimlag skeef. “Jy sien, Esthertjie, ek het oud geword voordat ek ’n vrou liefgekry het. Kyk hoe slaan die grys al teen my slape uit. Maar noudat dit wel gebeur het, gaan niemand, nie eens jy nie, in my pad staan nie.”
“Ek sien.” Esther slaan haar ooglede verslae neer. Dan is dit tot daarnatoe. Sy dwing ’n glimlag na haar mond. “Wel, alle voorspoed met jou groot planne. Jy behoort te weet wat jy doen,” kan sy egter nie help om skepties by te voeg nie.
Weer is daardie tergende glimlaggie om sy lippe. “Ek sou so dink. Ek het genoeg tyd gehad om ’n fyn studie van haar te maak in die tyd wat ons saam gewerk het. Ek is seker ek sal die netelige situasie suksesvol hanteer en my verloofde aan jou kom voorstel voor die naweek verby is.”
“Julle is baie welkom,” kom die ietwat ongeesdriftige antwoord toe sy wegstap.
Haar neef kyk haar peinsend agterna. Dan skud hy sy kop. Vroumense sal ’n mens ook nooit verstaan nie. Jare lank al preek sy vir hom dat hy behoort te trou. En noudat hy haar raad volg, lyk sy sowaar gesteur.
Hy stap na waar sy ma-hulle sit. “As julle dames my sal verskoon, ek gaan net gou vir Zona terugneem na haar woonstel toe en dan kom ek julle haal. Goed?”
Dis Hendrien wat antwoord. “Dis glad nie nodig nie, dokter. Hulle kan maar saam met my teruggaan. Ek gaan tog ook nou huis toe.”
“Baie gaaf van jou, juffrou Hugo. Dan sal julle my verskoon? Dankie vir alles, matrone.”
“Geseënde Kersfees ook vir u, dokter. En ek is so bly dat ons eindelik eenders dink,” glimlag matrone Aspeling.
Hy buig met ’n glimlaggie en hulle sien hoe hy na Zona loop en haar liggies aan haar arm neem.
Tuis maak tant Alberta tee voordat hulle gaan slaap. Hendrien wens dat sy liewer maar reguit na die privaatheid van haar slaapkamer kan vlug, maar dit sal ongemanierd wees. Daarom is sy verplig om maar te bly en Luther se ma geselskap te hou.
“Ek is so bly om te hoor dat my seun nou eindelik besluit het om te trou. Jy weet, ’n man wat so ’n besige lewe lei, het ’n vrou baie nodig.”
Hendrien dwing haarself om saam te praat. “Ja, dis waar. Die ongetroude dokters is geneig om hulself te verwaarloos. Ek is seker dokter Lubbe eet nie elke dag behoorlik nie.”
“Daarom is ek so bly dat hy met ’n meisie trou wat kennis van sy soort werk het. ’n Vrou wat niks van ’n dokter se soort lewe af weet nie pas moeilik aan.”
“Dis waar,” beaam Hendrien maar weer en sy kyk verras op toe hy die sitkamer binnestap. Sy het verwag dat hy ten minste tot twaalfuur by Zona sou bly – wanneer Kersdag aanbreek.
“Ma, sal u en tant Alberta my en Hendrien verskoon?”
“Ja, seker, my kind.”
“Dankie. Ek moet in my woonstel wees, want ek het gesê hulle moet daarheen bel as hulle my nodig kry. Kom, Hendrien.”
Sy kyk hom verskrik aan terwyl hy haar optrek uit die stoel. “Maar hoekom? Wat …?”
“Jy skuld my ’n klomp geld, juffrou Hugo, en ’n mens gaan nie Kerstyd in met ou skuld nie. Dan is daar nog ’n ander takie wat jy ook nie afgehandel het nie, en ek dink dis hoog tyd dat jy dit klaarmaak. Ek haat werk wat halfpad klaar rondlê. Ons kan al hierdie dinge afhandel – in my woonstel.”
Tant Alberta kom met die tee in en tref net haar gas daar aan. Toe sy hoor waarheen Hendrien verdwyn het, kyk hulle mekaar glimlaggend aan en dan sê tant Alberta: “Kom ons klink daarop.”
“Op liefde en geluk,” beaam Ella Lubbe en klink haar koppie tee teen Alberta Hugo s’n.

Hendrien sit heeltemal verslae langs die hoofchirurg in sy motor terwyl hulle deur die besige Kersverkeer vleg. Die strate is nog besonder woelig, want oor ’n anderhalf uur sal dit Kersfees wees.
Wat die bedoeling van hierdie nagtelike ontvoering is, kan Hendrien nie dink nie. Sy het nie die vaagste benul na watter skuld hy verwys nie. Nog minder weet sy van enige taak van haar wat nog onafgehandel is.
Maar dis of daar ’n demper op haar gees geplaas is. Dis of sy geen strydkrag meer in haar het om haar wil teen hierdie man se dominerende persoonlikheid te laat geld nie. Sy is soos ’n stom skaap wat haar willoos laat rondlei, al is dit ook na die slagpale.
Hoekom hy dit skielik so dringend nodig ag om haar juis op hierdie aand en op hierdie late uur onder vier oë te kry, weet sy nie. Vir ’n verloofde man, of byna verloofde man, is sy optrede baie eienaardig. Hy is veronderstel om Kersfees saam met Zona Marks in te wag, nie om hierdie spesiale aand met onbenullige dinge deur te bring en dit nogal in die geselskap van ’n gehate gasvrou nie.
Daar is darem een troos. Hy het rondborstig voor almal erken dat matrone se idee van gasvroue ’n oulike een was en dat sy en haar kollegas darem hul doel gedien het. Haar lippe trek wrang. Sy het darem iets om voor dankbaar te wees. Al is dit ook in watter geringe mate, sy het haarself aan hom bewys.
Die swye tussen hulle op pad na sy woonstel is swaar en ongemaklik. Sy het niks te sê nie en hy blykbaar ook nie. Hy lyk diep ingedagte en Hendrien kan raai waaroor. Weer flits die pyn deur haar asof dit van fisieke oorsprong is. En weer neem sy haar voor – die einde van die week dien ek my bedanking in.
In sy woonstel aangekom, laat sy haar blik om haar dwaal. Dis net soos sy verwag het dit sal lyk. Dit weerspieël hierdie man se karakter. Sterk, stewige meubels sonder fieterjasies. Dienlik en tog mooi. Vergeefs soek sy na ’n foto van saal D se suster. Dit staan seker voor sy bed in die slaapkamer.
“Sit asseblief en verskoon my net ’n oomblik. Ek wil net gou die hospitaal bel om te hoor of hulle my nog nie gesoek het nie.”
Sy knik net en haar oë volg hom toe hy deurstap.
Hy laat die deur agter hom oopstaan en onwillekeurig soek haar oë ook deur die slaapkamer. Maar steeds gewaar sy geen foto nie en sy demp dadelik die vreemde gevoel van verligting in haar.
Hy is nie die sentimentele soort nie. Dit sal nie by hom pas om foto’s oral in sy woonstel uit te stal nie, ook nie van sy aanstaande vrou nie. Wat meer is, as jy die persoon in jou hart het, is ’n foto glad nie nodig nie. Sy weet dat, al sien sy hom nooit weer nadat sy die hospitaal verlaat het nie, geen foto sy beeld duideliker sal laat voortleef as wat haar liefde dit sal doen nie.
Toe hy terugkeer, is die frons weer terug tussen sy wenkbroue. “Ek is jammer, maar hulle het my mening by die hospitaal nodig. Gelukkig is dit nie ’n operasie nie.”
Sy kyk hom net stil aan en hy vervolg, sy blik speurend op haar: “Ek is lus en neem jou saam, maar as ek jou woord het dat jy hier vir my sal wag, sal ek so gou maak as wat ek kan en terugkom.”
Sy kyk hom fronsend aan. “Ek kan nie sien hoekom dit so belangrik is dat jy juis vanaand nog met my wil praat nie. Kan dit nie wag nie? Ek sal tog nie wegloop nie.”
“Nee, dit kan nie wag nie,” sê hy sommer kortaf. “Hierdie sakies gaan vanaand afgehandel word. Ek is nou terug. Maak jou solank tuis.”
Hy verdwyn by die deur uit en Hendrien kyk hulpeloos voor haar op die mat. As sy net kan dink na watter sakies hy verwys. Sy sug en lê terug teen die bank. Sy voel skielik ontsettend moeg. Sy het ’n lang ent pad bestuur vandag. Daarna nog die saal versier en gereed gekry en nou is dit reeds laat in die nag. Wat skuil agter Luther Lubbe se vreemde gedrag? Die wete dat hy finaal aan ’n ander behoort, laat haar diep sug. Sy maak haar oë toe en wens sy is al in haar eie bed.
’n Uur later tref Luther ’n slapende Hendrien op die rusbank aan. ’n Lang ruk kyk hy op haar af en dis of sy skielik deur die slaapnewels bewus word van sy oë wat stip op haar rus.
Sy roer onrustig en maak dan haar oë stadig oop.
’n Oomblik lank kan sy nie onthou waar sy is en hoekom Luther Lubbe se oë so diep in hare afkyk nie. Dan keer die werklikheid tot haar terug en sy sit vervaard orent, blosend van verleentheid.
“Jy is moeg. Ek weet jy is moeg, maar ek kan nie anders as om jou vanaand ’n bietjie te verniel nie. Ek is jammer ek was so lank.”
Sy vee oor haar oë en stamel selfbewus. “Ek … ek weet nie eens hoe lank jy weg was nie. Ek het sowaar aan die slaap geraak. Hoe laat is dit?”
“Amper Kersfees. Kom. Ons moet gou ons sake afhandel voor dit Kersfees is.” Hy stap na sy lessenaar en trek ’n laai oop. Hy kom terug en gooi ’n rekening op haar skoot neer. “Daar kan jy sien wat jy my skuld. Aangesien die skuld al ’n hele paar maande uitstaande is, voel ek dit het nou tyd geword dat jy dit vereffen.”
Hendrien kyk indringend na die rekeningstaat. “Wat is dit?”
Sy stem is droog, sy gesig onleesbaar. “Die rekening vir die herstel van my motor se agtermodderskerm. Onthou jy daarvan?”
Haar oë rek. “O!” Weer slaan die verleë blos op haar wange uit. “Ek het al totaal daarvan vergeet,” erken sy.
“Ek het so vermoed.”
Sy kyk hom vererg aan. So stadigaan begin die doodsheid haar verlaat. Liefhê of nie, maar hy moenie dat sy haar vir hom vererg nie.
“Dis jou eie skuld. Hoekom het jy my nie lankal die rekening gestuur nie? Ek het nie nou ’n tjekboek by my nie. Ek sal jou die geld stuur.”
’n Fyn glimlaggie huiwer in sy een mondhoek, maar hy laat vasberade hoor: “Ek kan jou ’n skuldbewys laat teken.” Doodluiters stap hy terug na die lessenaar en skeur ’n blad uit ’n skryfblok. “Hier is ’n pen. Dis vandag die vier en twintigste Desember.”
Hendrien voel iets soos kille woede in haar opkruip. Sy het Luther Lubbe nog nooit aangesien vir ’n man wat kinderagtig is nie, maar vanaand is hy dit beslis. Om darem só te kere te gaan oor ’n paar rand.
Sy neem die pen by hom en vra ysig. “Het jy die deposito op ’n verloofring so dringend nodig?”
Sy het verwag dat hy hom sal vererg, maar weer klink sy stem doodkalm op. “Jy is heeltemal reg. Ek het elke sent waarop ek my hande kan lê nou dringend nodig, want die meisie aan wie ek verloof gaan raak, is net die beste gewoond en ek wil haar natuurlik ook net die beste gee.” Hy neem die bladsy by haar en tot haar verdere ergernis kyk hy dit eers goed deur. Dan sit hy dit op die tafeltjie langs hom neer en stap weer lessenaar toe. Hierdie keer kom hy met ’n skryfblok terug.
“Hier is die half voltooide brief aan my ma. Onthou jy nog daarvan? Jy het dit mos nie kom klaarmaak nie. Mos weggehol.”
“Wat bedoel jy, weggehol? Matrone het my na die kindersaal oorgeplaas. Serelda se ma het siek geword en sy moes dadelik verlof neem. Toe het matrone my in haar plek kindersaal toe gestuur. Waarom sou ek weghardloop?” reageer sy heftig en die eerste keer in ’n lang tyd sien die hoofchirurg hoe die blou oë weer soos toentertyd blits.
“O, is dit wat gebeur het? Ek het gedink jy het matrone gaan ompraat om jou oor te plaas na ’n ander saal omdat jy bang was om my brief klaar te maak.”
Hendrien voel hoe haar hande bewe. Nee kyk, hierdie man is verregaande. “Hoekom sou ek bang wees om jou brief klaar te skryf?”
“Nee, ek weet nie. Dalk is jy bang om die waarheid oor jouself te hoor. Maar as jy dan nie bang is nie … hier is my pen. Laat ons dit klaarmaak. Soos ek reeds gesê het, haat ek halfgebakte werk. Lees net weer vir my die laaste sin dat ek kan hoor waar ons opgehou het.”
“Dokter Lubbe, probeer jy snaaks wees? Hoekom moet die brief klaar geskryf word? Jou ma is mos nou hier. Jy kan haar mos alles persoonlik vertel …”
“Dit, mejuffrou Hugo, is my saak. Hierdie brief het jy begin en dit is jou plig om dit klaar te maak. En jy gáán dit klaarmaak. Vanaand nog. Voor die horlosie twaalfuur slaan. Lees wat ek al geskryf het, asseblief.” Die asseblief kom soos ’n bevel en Hendrien vind dat sy die skryfblok optel en gehoorsaam.
“Hoewel baie pasiënte, veral die mans, haar as ’n engeltjie van die lig beskou, dink ek nog sy is …” sluit sy af en sy kyk stip voor haar op die skryfblok neer. As ’n mens dieselfde man tegelyk kan haat en liefhê, is dit nóú die geval, dink sy stomend van woede. Wat probeer hy met hierdie onsinnigheid bewys? Haar verneder? Maar hoekom?
“O ja. Nou het ek weer die draad … dink ek nog sy is ’n mooi, leë pop, want sy flankeer met al wat don Juan is wat opgeneem word …”
Hendrien se oë blits. “Dis ’n leuen. Waar kom jy daaraan?”
“Kyk, mejuffrou Hugo, dis mý brief. Jy het niks te sê oor die inhoud nie. Maar aangesien jy vra, is dit nie so nie? Wat van die don Juan wat in saal D was? Jy het volgens suster Marks in daardie blonde pierewaaier se kamer geboer en ek het jou selfs in sy arms betrap. Kan jy dit ontken?”
Hendrien moet al haar kragte inspan om ’n mate van kalmte te behou. “Dokter, ek het in sy kamer geboer omdat hy gedurig die klokkie gedruk het. Dit was my plig om te gaan hoor wat hy wil hê, al weet ek ook dis sommer kaf. Maar as ek sy klokkie geïgnoreer het, sou die bekwame suster Marks nóg ’n storie aan matrone te vertel gehad het. En daardie dag toe jy my in sy arms betrap het, het hy my onverhoeds nader getrek en van balans geruk. Ek het hom beslis nie omhels nie.”
“So?” Sy stem en gesig bly skepties asof hy maar swaar sluk aan haar verduideliking. “Jy het hom darem nog die Sondagmiddag gaan besoek.”
“Ja, ek het. Nie eintlik vir hom spesifiek nie, maar terwyl ek op tant Alberta moes wag, het ek daar ingestap en hom goed laat verstaan dat as hy dit ooit weer durf waag om weer ’n vinger op my te lê, ek hom van seksuele teistering sou aankla. En ek sou ook.”
“My wêreld. Is jy só bang vir jou verloofde of amper-verloofde?”
Sy frons verward. “Waarvan praat jy? Ek is g’n verloof of amper verloof nie.”
“Nie? Maar het jy hom dan nie daardie selfde middag nog vertel dat jy ’n kêrel het aan wie jy amper verloof is nie? Hy het daardie storie aan suster Marks vertel.”
“Ek het net so gesê om hom af te skrik.”
“Dan is jy nie amper verloof nie?”
“Nee, beslis nie!”
“En jy het ook nie ’n kêrel nie?”
“Nee! Dokter …”
“Wel, laat ons voortgaan met die brief. Maar ek dink nog steeds sy is ’n mooi, leë pop … Ons was laas daar, nie waar nie? Hmm. Laat ek sien. En seker die onredelikste mens wat ek al teëgekom het. Sy val ’n mens sommer aan sonder dat jy skuldig is en dan ook nog in geen onseker taal nie.”
Die pen huiwer bokant die skryfblok. “Watter reg het jy om dit te sê? Waar was ek onredelik en wanneer het ek jou in geen onseker taal aangeval?”
“Ag, mejuffrou Hugo, onthou jy daardie middag, die nag ná jy by Fransie Poggenpoel gewaak het?”
Hierdie keer slaan sy haar ooglede neer en dis ’n blos van verleentheid wat nou oor haar wange vlek. “Ja. Ek is jammer. Ek wou al vir jou sê … om verskoning vra, maar ek het nog nie die geleentheid gehad nie.”
“Hmm. Mag ek weet waaraan ek daardie dag skuldig was? Ek kon tot nou toe nog nie agterkom nie.”
“Ek het gedink dit was jy wat matrone gesê het om my daardie oggend te laat slaap. Later, eintlik pas daarna, het ek gehoor dit was Esther wat haar vertel het dat ek die nag by Fransie gewaak het.”
“Maar jy was nie vir háár kwaad nie.”
Weer die verleë blos. “Nee.”
“Ek sien. Dis net as ék iets doen dat dit nie reg is nie.”
“Dis nie waar nie,” verweer sy flou. “Dis net …”
“Ja?”
Sy dwing haarself om op te kyk. “Dis jou eie skuld. Dis omdat jy my altyd en oral en nog steeds vir ’n mooi, leë pop aansien. Ek beteken mos niks in jou oë nie.”
“O. Hinder dit jou?”
“Nee. Glad nie. Hoekom sal dit?”
“Presies. Wel, laat ons voortgaan met die brief. Dit kom nooit klaar nie … Ek dink nog steeds sy is ’n mooi, leë pop, want snags flankeer sy tot watter tyd met ander meisies se kêrels en soggens lyk sy soos ’n uitgewaste vadoek wanneer sy aan diens kom.”
Hendrien smyt die skryfblok en pen op die bank neer en sy staan op. Kyk, nou het sy genoeg gehad. Oorgenoeg.
“Neem my asseblief huis toe.”
“Hoekom? Omdat dit die waarheid is?”
“Dink wat jy wil. Ek is nou moeg vir hierdie speletjie. Nou gaan ek huis toe, al loop ek ook terug.”
“Hendrien, ek het jou gesê dat indien ek jou onwetend beskuldig van iets waaraan jy onskuldig is, jy jou mond moet oopmaak en jouself moet verdedig. Ek het dit bedoel. Verdedig jouself.”
“Ek sal nie.” Sy is so kwaad dat sy gerus kan huil. “Hoekom sal ek? Wie is jy …?”
“Stadig nou. Jy sê netnou goed wat jy nie bedoel nie. Ontken jy dat jy daardie oggend toe ek jou so uitgetrap het oormoeg was van werk en nie van rondflankeer en kattemaai tot laat in die nag nie? En ontken jy dat jy my een nag kom wakker maak het in die personeelkamer om my te kom roep vir ’n operasie?”
“Wie … wie het uit sy beurt gepraat?”
“Esther – die meisie wie se kêrel jy amper-amper afgevat het.”
“Ek het nooit niks van die aard gedoen nie! Hoe durf jy so iets sê? Daar was nooit sprake van so iets nie,” roep sy nou totaal oorstuur uit. “Jan is ’n baie gawe vriend en Esther is ’n dierbare vriendin. Hemel, ek het alles probeer om hulle bymekaar te kry. Waar kom jy aan al die snert wat jy vanaand kwytraak?”
“Seker net waar jy en Esther daaraan kom dat ek en Zona Marks gaan trou.”
Sy kyk hom oopmond aan. “Gaan julle dan nie?”
“Nie waarvan ék weet nie. Ek het haar nie gevra nie en is ook nie van plan om dit te doen nie. Maar moet my nie tempteer nie,” laat hy dreigend hoor en die eerste keer verloor hy ’n mate van sy kalmte.
Hendrien knip haar oë. “Maar jy het dan voor die hele hospitaal gesê dat jy … dat julle …”
“Korreksie, asseblief. Zona Marks se naam is nie genoem nie. Dink ’n bietjie goed na.”
“Maar dis tog vanselfsprekend dat sy die meisie is wat … met wie … Is sy nie?”
Hy sug en maak ’n hulpelose gebaartjie. “Laat ons voortgaan met die brief. Dis al amper twaalfuur. Ons sluit af. Maar vir my sal sy altyd ’n pop bly, pragtig en delikaat, soos daardie Dresdenpoppie van Oumagrootjie op die kaggelrak. Sy is ’n dierbare mensie, Ma, en onweerstaanbaar. Wanneer jy haar ontmoet, sal jy onmiddellik weet hoekom ek haar met die Dresdenpoppie vergelyk. Sy sal ’n waardige erfgenaam daarvoor wees. Ek hoop om haar op Kersdag aan Ma voor te stel en onthou om die familiering saam te bring. Ek sal dit oor die Kersnaweek nodig kry.”
Op dieselfde toonhoogte verduidelik hy. “Jy sien, die familiering waarna ek verwys, is ’n diamantring wat al geslagte lank in ons familie gebruik word wanneer die oudste seun verloof raak. Geen Lubbe het al met ’n ander ring verloof geraak nie.”
Sy kan hom net onseker aankyk en hy vervolg: “Ek glo dit sal pas, maar as dit te wyd of te klein is, laat ons die band verstel. Maar ek hoop jy sal nie omgee om dit as verloofring te ontvang nie, want dis al tradisie, soos ek gesê het. Nie dat ek omgee om jou ’n moderne verloofring te gee nie, maar aangesien ek nie Hendrien Hugo se geld daarvoor kan gebruik nie, sal ek nooit ’n deposito vir so ’n ring gou genoeg bymekaar kan skraap nie.”
Voor haar verbysterde oë tel hy die skuldbewys wat sy ’n rukkie gelede uitgeskryf het op en skeur dit in fyn stukkies voor haar op.
“En nou, mejuffrou Hugo, voordat ek u terugneem, wil ek ’n bietjie raad van u hê. Volgens matrone is jy ’n vrou met die puikste idees op aarde en het jy al die wysheid in pag. Sê vir my, hoe gaan ’n mens te werk as ’n man ’n meisie wil vra om met hom te trou en jy is nie seker van jou saak nie?”
In Hendrien word dit stil en vredevol. Stadig ontplooi ’n glimlag om haar lippe en begin die blou oë dartel. Met die grootste wilsinspanning kry sy dit reg om ook haar stem egalig te hou. “Wel, dokter Lubbe, die prosedure is dat jy jou arms om haar sit, diep in haar oë kyk en haar vertel dat jy haar bitter baie liefhet.”
“Is dit maar al?”
“Ja. Dis maar al. Al wat werklik nodig is.”
“Hmm. Maar ek het dit nog nooit tevore gedoen nie. Kan jy my nie ’n bietjie wys nie? Jy sê ek …” en skielik is sy arms om haar. “En dan …” Die hoofchirurg se oë brand met ’n heel ander gloed as dié van woede, wat sy al so dikwels gesien het, in hare af. “En ek sê: Hendrien, ek het jou lief, so oneindig lief. Van daardie eerste aand af toe jy soos ’n feëprinses voor my in jou aandrok verskyn het en jy, as dié Hendrien Hugo, so onbereikbaar ver vir my gelyk het.
“Ek het dadelik besef dat ek die vrou wat ek met my hele hart kan bemin eindelik raakgeloop het, maar dat ons in twee aparte wêrelde leef en dat jy seker nie jou wêreld vir myne sal verruil nie. Jy het netnou gesien hoe dit gaan met ’n dokter se lewe. Nie eens met Kersfees is daar rus nie, kan hy sy tyd onvoorwaardelik aan sy beminde en gesin afstaan nie. Daardie aand was ek seker dat ek haar ontmoet het, maar dadelik weer sal moet afskeid neem. Sy is nie vir my beskore nie.
“En toe duik jy skielik in my wêreld op en omdat ek bang was vir teleurstelling, het ek myself probeer inprent dat dit nooit sal deug nie, dat jy nooit werklik deel van my wêreld sal kan word nie. Maar met elke dag wat verbygegaan het, het jy só innig deel van my gedagtes en my lewe geword dat my hart yskoud in my geword het toe Esther my vertel dat jy van plan is om weg te gaan. Dít kon ek nie toelaat nie, behalwe op een voorwaarde. Ek kan jou alleenlik toelaat om weg te gaan uit my professionele lewe as jy deel van my privaat lewe sal word. In een van my wêrelde moet jy wees, Hendrien, want ek kan nie meer sonder jou bestaan nie. Watter een van die twee verkies jy?”
Oop en helder en sonder enige geheime kyk die blou oë na hom op. “Jou professionele wêreld was vir my geweldig interessant en ek sal dit vreeslik mis. Ek was nog nooit so gelukkig in my lewe soos wat ek die afgelope maande was nie. Maar as ek moet kies, sal ek verkies om liewer deel van jou private lewe te wees, om hier te wees wanneer jy van jou geliefde teater af kom. In my wese is ek seker maar die mooi, leë pop waarvoor jy my aangesien het, want ek is selfsugtig en soek net my eie belang. In hierdie ander wêreld van jou met sy gesteriliseerde instrumente en lang, wit gange sal ek jou met te veel moet deel. Wanneer jy tuiskom van daardie wêreld af, sal ek jou vir myself hê. Daarom kies ek die tweede, as ek mag.”
“Jy mag.” Sy kop buig laer en bly dan in luisterende houding oor hare hang. By die oop venster kom die gebeier van die klokke na binne gesweef.
“Dis twaalfuur,” fluister sy teen sy lippe. “Geseënde Kersfees, my skat.”
“Geseënde Kersfees, my pop.”

Renske Conradie se oë is groot op die man agter die lessenaar gerig. “Ekskuus, meneer?” vra sy met ’n bewerige, verbaasde stemmetjie.
Sarel Mostert glimlag. “Ek weet dat dit vir jou ’n groot verrassing is, maar ek hoop ook ’n baie aangename een. Dit is die eerste keer in die geskiedenis van hierdie inrigting dat een van ons kinders hierdie gesogte beurs wen. Renske, ek wil dit benadruk dat dit ’n groot eer is – ek weet jy het dit werklik verdien. Jy is baie pligsgetrou en ek weet dat jy die beste gebruik daarvan sal maak. Baie hartlik geluk!”
Maar die jong meisie van agtien lyk verslae, selfs ontsteld. “Moet ek … móét ek dit aanvaar, meneer?”
Sarel Mostert frons, glimlag dan. Die arme kind is nog oorweldig deur die nuus. “Kom nou, Renske! Honderde studente het gewerk vir hierdie een. Hulle sou buite hulself van vreugde gewees het as hulle op hierdie oomblik in jou skoene kon staan. Besef jy dan nie, Renske? In elke mens se lewe kom daardie één groot kans. Joune het gekom – vandag!” Hy bly ’n oomblik stil om asem te skep en vra dan onseker, ongelowig: “Jy dink tog nie ernstig daaraan om die beurs af te wys nie?”
“Ek weet nie, meneer,” herhaal sy terwyl sy voel hoe haar ingewande bewe en haar hart onstuimig klop.
“Daar is een ding in hierdie lewe en op hierdie aarde wat niemand, werklik niemand, van jou kan steel nie, Renske. Dit is die enigste ding wat jy saam met jou graf toe neem en nie kan nalaat nie. Die ryk man, al besit hy ook die helfte van die wêreld, kan niks saamneem nie. Maar jou kennis, jou geleerdheid … dít kan niemand jou ooit ontneem nie. Kennis beteken mag. Die wêreld daar buite vereis kennis en geleerdheid. Daarsonder is jy net ’n meulsteen om die nekke van diegene wat dit wel besit.”
“Ek weet, meneer. Maar … ek is … bang.”
Hy kyk vas in die paniekbevange oë van die mooi meisie voor hom – ’n jong meisie wat op die drumpel van vrouwees staan; op die drumpel van die lewe. Op hierdie oomblik moes haar oë geblink het van selfvertroue en trots. Maar in plaas daarvan is hulle bang – bang vir die mooiste gawe wat God aan sy skepsels gegee het: die lewe en al die wonders wat daarin opgesluit lê! En terwyl hy in haar oë kyk, voel hy soos ’n skuldige voor die regbank en hy soek naarstiglik na woorde om aan hierdie kind ’n vastrapplek in die lewe te gee.
Sy stem is sag toe hy eindelik weer praat. “Renske, jou woorde grief my dieper as wat ek jou ooit kan sê. My kind, hoekom sal jy bang wees vir die lewe? Dis vir almal gegee; nie net vir diegene aan die ander kant van die hekke nie, maar ook vir jou! En dit hang van jóú af of dit ’n sukses of ’n mislukking gaan wees. Ek, en almal hier by Goeie Hoop, vertrou op jou. Ons is vandag só trots op jou. Moet ons nie teleurstel nie. Toon aan die wêreld wat en wie jy is. Jy het niks om voor skaam te wees nie. Lig op jou kop en aanvaar die uitdaging. Al ken jy nie die wêreld nie, ék ken dit, en ek kan jou verseker dat ek weet dat jy ’n sukses daarvan sal maak – want ek ken jóú.”
Haar stem is yl. “As … as u so dink, meneer.”
“Moet nooit minderwaardig voel teenoor die res van die wêreld nie. Moenie skaam wees omdat Goeie Hoop jou tuiste was nie. Dis nie die plek waar jy vandaan kom of die huis waarin jy bly wat jou ’n beter mens maak nie, Renske. Dis dit wat jy in jou omdra wat jou ’n wenner of verloorder maak.”
Hy kyk in die oë wat, ten spyte van haar agtien jaar, nog so onskuldig, so weerloos is, en hy voeg by: “Jy is intelligent en jy besit karakter – en dis meer as wat baie mense kan sê. Sal jy – al is dit net om Goeie Hoop se onthalwe – nie maar goed nadink oor die saak nie?”
Renske kyk onseker op haar hande af. Sy woorde maal in haar kop. Ter wille van Goeie Hoop … Haar hart word week. Haar lewe in die kinderhuis was geensins een van weelde of altyd vreugde nie. Maar tog is dit al huis wat sy ken, die plek wat haar skuiling gebied het.
Vir die kinderhuisdogter breek daar nou ’n wondertyd aan. Dis asof sy in ’n droomwêreld beweeg terwyl die voorbereidings vir haar universiteitsloopbaan getref word. ’n Paar keer op ’n dag sluip sy stilletjies na haar kas en betas en bewonder die paar nuwe rokke wat sy en die koshuismoeder gaan koop het. Hoewel hulle eerder dienlik en duursaam is as mooi, is dit die eerste keer in haar lewe dat sy meer as een rok op ’n slag kry, en haar jongmeisiehart verlang na die dag wanneer sy hulle sal kan aantrek. Maar toe die groot dag aanbreek dat meneer Mostert haar in sy ou afgeleefde motor na die universiteit moet neem, word sy oorval deur hartseer.
Sy slaag daarin om dapper te begin groet, maar verloor haar selfbeheersing toe sy by die heel kleintjies kom. Hulle klou aan haar vas en huil hardop, want Renske is die een wat altyd persoonlike aandag aan hulle gegee het. Dit was by haar wat hulle kom troos soek het as hulle snags nagmerries kry; wat stories vertel het; wat die sand en gruis afgestof het as hulle geval het; wat altyd tyd gehad het om na hulle klagtetjies en vreugdetjies te luister. En nou gaan hul geliefde Rensie weg …
Dit neem Renske ’n ruk om aan te pas by die universiteitslewe wat so anders is as dié waaraan sy gewoond was. Sy bly teruggetrokke en maak nie maklik vriende nie. Nadat ’n paar pogings aangewend is om haar te betrek, aanvaar die studente haar maar met ’n traak-my-nieagtige houding en Renske voel heimlik verlig hieroor, want hoe hard sy ook al probeer, sy kan maar nie vergeet hoe verskillend hul agtergronde is nie, en kan nie help om in hul teenwoordigheid ongemaklik te voel nie. Vir haar, wat haar lewe lank nog net met die allernodigste tevrede moes wees, kom dit voor asof die oorgrote meerderheid van hulle die einde van hul aardse skatte nie ken nie.
Die manstudente vind die stil meisie nie interessant nie. Die enkele pogings tot toenadering loop op niks uit nie en so kom dit dan dat Renske miskien die enigste meisie aan die universiteit is wat haar volle aandag aan haar studies wy. Niemand is dan ook verbaas toe sy in die eindeksamen die hoogste punte behaal nie.
En dan breek haar tweede jaar aan.
Sy is besig om met die trap op te klim na die Engelse lesingsaal toe sy haastige voetstappe hoor en die volgende oomblik sou sy geval het as ’n sterk arm nie vinnig om haar gegaan het nie. Haar kop bots teen ’n breë bors, en dan sê ’n jong, manlike stem ewe vrolik: “Wat ’n interessante vangs!”
Sy deins terug en sy kyk op in ’n paar laggende blou oë. Sy herken hom natuurlik dadelik. Desmond Laubscher, die aantreklikste en ook, soos menige meisie al tot haar verdriet moes uitvind, die glibberigste kêrel op die kampus. Hy staan haar openlik en uitlag, en sy voel hoe haar wange rooi word. Tog begin haar hart onwillekeurig bons, want watter meisie se hart sal nie op loop sit as Desmond Laubscher só vir haar glimlag nie?
Selfs die stil, teruggetrokke meisie van die kinderhuis het ook al haar drome gedroom, hoewel sy maar te goed besef het dat dit tevergeefs en onverstandig is. Sy voel pynlik selfbewus en verbouereerd in sy teenwoordigheid, en dis miskien daarom dat haar stem koel en afsydig is toe sy antwoord.
“Baie dankie, maar ek dink nie ek stem saam nie. Sal u asseblief my tas aangee?”
Sy glimlag word nog breër en sy oë blink vrolik en tergend in hare af toe hy haar tas optel en aan haar oorhandig. “Ek is vreeslik jammer, juffrou!” maak hy verskoning en probeer sy gesig op ’n ernstige plooi kry, maar behaal nie veel sukses nie.
Sy laat haar blik vinnig voor syne sak en sê weer kamma koel: “Dankie.” Maar daar is ’n merkbare bewing in haar stem, ’n feit wat die jong man nie ontgaan nie.
Sy wil wegdraai, maar hy tree vinnig voor haar in. “Ag, juffie, ek is werklik jammer. Regtig, ek is! Laat my asseblief toe om vir jou ’n koeldrank of iets te koop, asseblief!” pleit hy en val langs haar in.
Sy antwoord nie en sy hand op haar arm dwing haar tot stilstand. “Is jy werklik kwaad vir my?” vra hy verbaas, sy gesig nou ernstig.
“Ja.”
“Maar dis verspot!” protesteer hy gebelg. “Kinderagtig. Ek hét om verskoning gevra, het ek nie? Ek is selfs bereid om my laaste paar rand op jou te spandeer om aan jou te toon hoe jammer ek is oor my onverskilligheid. Ek het dit tog nie doelbewus gedoen nie. Dit was ’n ongeluk!”
Sy stem is heeltemal ernstig, maar weer vertel sy oë haar ’n ander storie, en haar verbouereerdheid neem toe.
“Ek is nie kinderagtig nie!” verweer sy haarself, en haar senuweeagtigheid maak dat haar stem heftiger klink as wat sy dit bedoel het.
“Ons gedra ons soos kleuters!” sê hy laggend en neem haar aan die arm. “Ag, kom nou. Moenie kwaad wees nie. Kom ons gaan kafeteria toe. Ek is Desmond Laubscher,” stel hy homself voor, en sy voel hoe haar bene hom gewillig volg.
“Ek is Renske Conradie,” antwoord sy selfbewus.
“Aangename kennis,” sê hy tergend en neem haar hand.
Toe sy opkyk in sy oë wat so vriendelik en wellewend na haar kyk, verlaat die ergste senuweeagtigheid haar skielik en glimlag sy spontaan na hom op. “Aangename kennis!”
Sy is maar te bewus van die verbaasde oë en opgetrekte wenkbroue toe hulle die kafeteria binnestap. Dit is seker die eerste keer dat hulle haar in ’n openbare plek in die teenwoordigheid van ’n jong man sien, en die feit dat haar metgesel nogal Desmond Laubscher is, maak dit natuurlik nog meer opspraakwekkend. Desmond word van alle kante gegroet, en sy slaak ’n sug van verligting toe hulle eindelik by ’n tafeltjie neersak.
Toe hulle later van mekaar afskeid neem, is daar ’n tikkie weemoed in haar hart terwyl sy na die dameskoshuis terugstap. Hy was baie vriendelik en gaaf, maar sy weet dat hy haar seker al klaar weer vergeet het. Desmond Laubscher kan nie anders as om sjarmant en gaaf te wees teenoor ’n lid van die teenoorgestelde geslag nie, al is sy ook die vaal ou meisietjie van die kinderhuis. Dit is sy geaardheid. Maar Renske het geen illusies oor die voorval van vanoggend nie. Desmond het teen hierdie tyd heel waarskynlik al haar naam vergeet. Dit sal wys wees om sy voorbeeld te volg, gee sy haarself raad toe sy haar kamerdeur oopstoot. Maar sy word nie toegelaat om dit te volg nie, want haar kamermaat, Cilie Victor, sit haar op hete kole en inwag.
“Wel, jy is darem nou weer ’n ander een!”
Renske kyk haar verward aan. “Waarvan praat jy?”
“Jy vra vir mý? Kom nou, Renske, dit help nie om jou tant Cilie ’n rat voor die oë te probeer draai nie. Die hele universiteit praat oor niks anders nie. Dis so goed asof dit in die koerante geadverteer is!” Sy neem langs die verslae Renske op haar bed plaas en vervolg tergend, maar met ’n ernstige lig in haar oë: “Vertel vir tant Cilie, skattebol. Ek wil oopskeur van nuuskierigheid!”
Renske frons. “Regtig, Cilie, ek het nie die vaagste benul waarvan jy praat nie. Het ek iets verkeerd gedoen?” vra sy onrustig.
“Eintlik nie, maar die meisies is besig om hul tande en tonge vir jou te slyp.”
Renske is nou werklik bekommerd. “Asseblief, Cilie, waarvan praat jy? Wat het ek gedoen?”
“Nie veel nie, liewe kind, behalwe dat jy by ene Desmond Laubscher gaan aanlê het,” antwoord haar kamermaat droog en hou haar stip dop.
Renske kyk haar verslae aan. “Desmond Laubscher? Maar ek het nie … Cilie, hy het eerste met my gepraat en my so te sê gedwing om saam met hom kafeteria toe te gaan!” roep sy ontsteld uit.
Cilie trek haar skouers op. “Dit kan so wees, Renske, maar die jaloerse vrouegeslag sal dit nie glo nie. Jy moet maar liewer jou verduidelikings agtermekaar kry.”
“Maar wat het hulle met my en Desmond uit te waai? Hy het tog seker die volste reg om met wie ook al ’n koeldrank te gaan drink? Hy is tog nie verloof of getroud nie!”
“Jy is natuurlik reg, maar hier is ’n paar meisies wat dink dat hulle die monopolie op hom het, en miskien is hulle nie so verkeerd nie.”
“Jy bedoel hy is een van dáárdie soort?” Haar oë rek. “Ag nee, Cilie!”
“Ag ja, Cilie!” aap haar kamermaat haar na. “En moenie maak asof jy nie geweet het dat hy dáárdie soort is nie!”
“Dit is nie waar nie, Cilie! Ek … ek het geweet hy is baie gewild, maar … Jy weet tog dat ek geen kennis van die manstudente het nie. Hoekom het jy my nie eerder vertel nie?”
Cilie Victor sug. “My liewe kind, ek sou nooit kon droom dat jý die soort meisie is in wie hy sou belang stel nie. Om die waarheid te sê, begryp ek die ding nie mooi nie. Jy is heeltemal die teenoorgestelde as die meisies in wie hy in die verlede belang gestel het. Verskoon my as ek reguit praat. Dis nie dat jy nie aantreklik is nie, maar … wel, jy grimeer nie juis nie, om maar een puntjie te noem. As jy my nou sal toelaat …”
“Nee, dankie,” val Renske haar haastig in die rede. “Ek het jou al tevore gesê dat ek nie daarin belang stel om soos ’n winkelpop te lyk nie. Trouens, Desmond Laubscher het al klaar vergeet dat daar so ’n meisie soos Renske Conradie aan hierdie universiteit is.”
“Hm. En het Renske Conradie al vergeet dat daar so ’n man soos Desmond Laubscher in die omtrek is?” vra Cilie skepties.
Tot Renske se ontsteltenis voel sy ’n verraderlike blos oor haar wange spoel. “Natuurlik! Moenie verspot wees nie, Cilie!”
Cilie staan op en sê met ’n sug: “Ek hoop maar jy praat die waarheid, kinta. Jy is te jonk en onervare om met aasvoëls te kompeteer.”
“Cilie, skaam jou! Dis ’n baie onvriendelike ding om te sê!” bestraf Renske haar, maar Cilie ken die lewe al ’n bietjie beter.
“Onvriendelik? My liewe mens, ek kon ’n ander woord gebruik het wat baie meer toepaslik is, maar jou preutse klein hartjie sou tot in sy fondamente geskud gewees het.” Sy staar af op die bekommerde gesiggie en sê moederlik: “Ek liewer ’n ogie oor jou hou, kinta – én oor meneer Laubscher.”
In die dae wat volg, betrap Renske haar dat sy besig is om haar medestudente met meer belangstelling te beskou, asof sy op soek is na ’n sekere gesig. Sy raak ook bewus van die skaars bedekte vyandigheid in die blikke van sekere meisies. Sy doen haar bes om dit te ignoreer, maar tog laat dit haar diep ongelukkig en ongemaklik voel.
Eendag, terwyl sy besig is om haar boeke bymekaar te maak ná ’n lesing, hoor sy ’n gesprek wat haar ontsteltenis laat toeneem. Sy is nog te onervare om te besef dat die gesprek doelbewus binne hoorafstand plaasvind.
“Wat het van Desmond Laubscher geword?” hoor sy iemand vra en sy verstyf onwillekeurig.
“O, weer aan die rinkink soos gewoonlik. Ek weet nie hoe hy verwag om sy eksamens deur te kom as hy so voortgaan nie. Soms dink ek dat hy meer geld as verstand het.”
“Dis darem nie hý wat die geld het nie, Val. Dis glo sy broer, advokaat Brand Laubscher.”
“Hoe dit ook al sy, ek het hom ’n hele week lank met geen oog gesien nie. Hy moet baie kwaad wees vir my.”
“Het julle dan rusie gehad?”
“Ja, en net om my te vermaak, neem hy mos toe daardie klein Renske Conradie kafeteria toe. Wel, ek weier toe om jaloers te raak. Verbeel jou, Jean, ék jaloers op daardie vaal ou muisie! En toe sit hy af na die hemel weet waar.”
Haar vingers bewe toe sy haar tas optel en stadig die lesingsaal verlaat. Sy is baie na aan trane toe sy begin aanstap en skielik die oorsaak van al haar ongelukkigheid in lewende lywe voor haar sien staan.
“Hallo!” groet hy vrolik. “Ek het gedink ek sal jou hier kry.”
“Wat wil jy hê?” vra sy stug en sluk wanhopig die trane terug.
“A nee a, meisiekind! Ek het jou ’n hele week nie gesien nie. Dis nie die manier om ’n lang verlore vriend terug te verwelkom nie,” protesteer hy tergend.
“Jy is nie my vriend nie,” sê sy en hoop met haar hele hart dat hy nie die blink glinstering in haar oë sien nie.
Die glimlag verdwyn van sy gesig en hy kyk haar speurend aan. Dan kom hy vinnig nader en lê sy hande op haar skouers. “Wat makeer, kindjie, hoekom huil jy?” vra hy sag.
“Ek huil nie en laat my asseblief alleen. Ek wil nie … het nie jou vriendskap nodig nie,” storm die woorde oor haar lippe, en sy probeer haar uit sy greep loswikkel.
Daar kom ’n flikkering in sy oë. “Goed. Jy huil nie en jy hou nie van my nie, maar …”
“Ek het dit nie gesê nie …” protesteer sy flou, maar sy kan sien dat hy kwaad is.
“Dit kom op dieselfde neer. Jou hele houding straal dit uit. Maar ek gaan jou nie alleen laat voordat jy my vertel het wat verkeerd is nie. Ek het ’n suspisie dat dit met my te doen het!” Hy stuur haar in die teenoorgestelde rigting van die koshuis. “Ek dink ek en jy moet weer ’n koeldrank gaan drink …”
“O nee!”
Hy kyk vinnig op haar byna beangste gesig af en dan skud hy sy kop begrypend. “So, dit is waar die fout lê. Daar is praatjies in omloop. Wel, laat hulle praat. Kom!”
Maar Renske rem terug. “Nee! Ek gaan my nie nog ’n keer blootstel nie. As jy iemand nodig het om jou vriendinne mee jaloers te maak, moet jy liewer iemand anders soek. Ek is nie beskikbaar nie.”
“Luister, kindjie …”
“En hou op om my kindjie te noem!” roep sy uit, die trane nog steeds na aan die oppervlak.
“Maar jy ís ’n kindjie, liefling,” sê hy, en sy oë word teer. “Net ’n verspotte ou kindjie om jou aan die praatjies van die spul jaloerse katte te steur. Kan jy dan nie sien dat hulle afgunstig is op jou nie?”
“Afgunstig op mý? Is jy van jou verstand af, Desmond Laubscher? Maar ek weet van een ding waarop ék jaloers is: my reputasie.”
Oombliklik verander sy gelaat en sy blou oë word hard. Die greep van sy vingers om haar pols verstyf sodat dit haar seermaak. “So? Dan is jy bang vir jou reputasie as jy saam met my gesien word? Die spulletjie moes hulself hierdie keer oortref het om jou só erg teen my te vergiftig. Wel … Daar is dan seker niks verder tussen ons te sê nie. Ek is jammer as ek jou deur my vriendskap in ’n ongemaklike posisie geplaas het.”
Hy begin aanstap, maar Renske gryp hom aan die arm. “O, Desmond, ek is jammer! Ek het nie bedoel om dit só kras te stel nie …”
“Watter verskil maak dit? Hoe jy dit ook al stel, maak geen verskil aan die betekenis nie.”
“Nee!”
“Nee?”
Hy kyk in die pleitende groen oë af en skielik gee sy hart ’n vreemde draai. Hy is bewus van die reputasie wat hy onder die studente het en dat wat van hom gesê word nie altyd vleiend is nie. Sy reputasie skeel hom egter min. Tot op hierdie oomblik het hy nog nooit ’n bloue duit omgegee wat mense van hom dink en sê nie. Vir hom is die lewe ’n snoekerspel: die balle op die tafel is soos die harte van meisies om na willekeur in te palm. Daar is net een ding wat hom ’n bietjie bekommerd maak: sy broer Brand se waarskuwing dat, indien hy nie vanjaar sy graad behaal nie, hy geen finansiële hulp meer van hóm te wagte kan wees nie.
Terwyl hy in die helder en eerlike oë van die meisie voor hom afstaar, klop daar skielik ongevraag iets aan sy gewete. Hy voel verbaas. Hierdie meisie, wat eintlik nog meer kind as vrou is, beteken tog vir hom niks nie. En tog hou hy meteens nie van die gedagte dat sy moet seerkry nie.
Sy oë versag. As enige ander meisie vir hom gesê het wat sy vir hom gesê het, sou hy haar die res van sy lewe nie weer gegroet het nie. Maar Renske is anders. Hy probeer nie deur selfondersoek analiseer hoekom hy haar sonder meer kan vergewe nie, want hy is nie ’n man wat daaraan glo om sy gevoelens gedurig te ontleed nie. Al wat hy weet, is dat hy haar reeds vir die haastige woorde van ’n paar minute gelede vergewe het en dat hy nie meer vir haar kwaad is nie!
“Renske, ek dink ek en jy moet ’n slag rustig gesels. Ek het my motor hier. Sal jy ’n entjie saam met my gaan ry …?”
“Ja. Ja ons kan,” stem sy haastig in, bang dat hy weer sal kwaad word.
Daardie aand kyk Cilie met ’n bekommerde frons op haar voorkop op toe Renske hul kamer binnekom. Aan die geskinder in die koshuis het sy agtergekom dat Renske saam met Desmond uit is, en sy kyk veelbetekenend op haar polshorlosie toe Renske se blik hare ontmoet.
“Wel?” vra Renske, selfbewus onder die wyse oë van haar kamermaat.
Cilie trek haar wenkbroue op. “Wel?” vra sy onskuldig.
“Wel, gaan jy my nie vra waar ek tot elfuur toe was nie?” vra Renske reguit, en daar is ’n verdedigende klank in haar stem.
Cilie sug en maak die boek waarin sy probeer lees het, toe. “My liewe kind, ek hoef nie. Die hele vroulike bevolking van die universiteit het my reeds ingelig.”
“O!” Renske se lang wimpers sluier oor haar oë en sy draai weg en begin haar ontklee.
Daar heers ’n paar minute stilte terwyl Cilie haar krities beskou.
Dan kan Renske dit nie langer verduur nie. “Hou dadelik op om so na my te kyk, Cilie! Ek het net ’n entjie saam met Desmond Laubscher gaan ry. Maar te oordeel na die manier waarop jy na my kyk, sal ’n mens sê dat ek iemand vermoor het!”
“Jy het ’n menigte drome vermoor, my skat, en jy gaan betaal daarvoor. Ek wonder nou net of hy dit werd is,” antwoord Cilie reguit.
Renske swaai haar om en kyk haar vriendin woedend aan. “Jy is net soos die res!” verwyt sy. “Het ek nie miskien jóú drome ook vermoor nie?”
“Nou is jy regtig verspot, Renske! Jy weet my hart behoort aan my ou Mike. Ek sal nie droom om hom te verruil vir ’n honderd Desmond Laubschers nie. Ons trou vroeg in Januarie – jy weet dit tog.”
Renske bloos en neem vinnig langs haar vriendin op die bed plaas. “Ek is jammer, Cilie. Dit wás verspot. Maar dit maak my woedend om skuldig te voel net omdat ek saam met hom gaan ry het. Hy is tog nie ’n getroude of verloofde man nie! Ons het die volste reg om saam uit te gaan as ons wil!”
“Jou Desmond het te veel harte gebreek om hulle nou sommerso te ignoreer, Renske.”
“Ek weet. Hy het my alles vertel en hy is jammer en skaam daaroor. Dit is werklik waar, Cilie. Hy gaan ’n ander blaadjie omslaan. Hy het vanaand vir my gesê dat hy van nou af die meisies alleen gaan laat …”
“En jy? Wat is jy dan? ’n Mummie?” vra Cilie openlik skepties.
Renske glimlag. “Nee, natuurlik nie! Maar hy stel nie in my belang as ’n meisie nie, Cilie. Ons is net vriende. Ons gaan albei vanjaar baie hard werk en mekaar in ons studies help. Wat tussen ons is, is net platonies, en ons gaan dit so hou!”
Cilie Victor uiter ’n geluid wat baie na ’n snork klink. “O, jou arme, onskuldige kind …!”
Renske glimlag weer. “Hy het my ook so genoem,” merk sy heeltemal gelukkig op.
Cilie se oë rek. “Dit glo ek jou goed! My liewe Renske, kan jy dan nie sien dat …”
Renske staan vinnig op. “Ek kan sien dat jy besluit het om naar te wees oor my nuwe vriendskap. Jy het my altyd vertel dat ek meer vriende moet maak en meer met die studente moet meng, sodat ek ’n bietjie ervaring kan opdoen. En noudat ek eindelik besluit het om jou raad te volg, nou is jý die een wat my kop wil afbyt!”
Cilie sprei haar hande in ’n magtelose gebaar oop. “Ek weet dat jy die een of ander tyd ervaring van mans in die besonder en van die lewe in die algemeen moet opdoen, maar, in hemelsnaam, hoekom moet Desmond Laubscher nou juis jou leermeester wees?” roep sy vererg uit, diep ontsteld oor die wending van sake.
“En wat is verkeerd met Desmond? Ek het jou gesê dat hy …”
“Ek weet! Ek weet! Hy het jou ’n volmaak platoniese vriendskap belowe! Van al die kaf wat ek darem al gehoor het …!”
“Luister hier, Cilie …”
“Moenie op my skree nie, Renske!”
“Ek skree nie …”
“Ja, jy skree! Maar luister nou asseblief na my,” laat die ouer meisie vasberade hoor. “En luister goed. Moet nooit, nooit die beloftes van ’n man so maklik glo nie. Moet jou nooit laat bedrieg deur die vleiende woordjies en beloftes wat so maklik van hul tonge afrol nie.”
“En wat van jou Mike? Ek veronderstel jy glo hóm, anders sou jy tog nie aan hom verloof geraak het nie!”
“Maar hy is …”
“Ek weet! Hy is die enigste betroubare mansmens in die hele wêreld, en jy is die gelukkige meisie wat hom gekry het.”
“Ek het dit nie gesê nie!” verdedig Cilie flou.
Renske glimlag onwillekeurig. “Ag, ou maat, ons is werklik verspot om oor hierdie saak rusie te maak. Jy is net bevooroordeeld teenoor Desmond. Cilie, aanvaar nou maar ons vriendskap – al is dit net ter wille van my, asseblief!”
Cilie sug vir die soveelste keer daardie aand. “Nou goed dan, Renske. Daar is diegene wat net uit die swaarkry van persoonlike ervaring leer.”
“Dankie, Cilie, skat!” roep Renske verlig uit en soen haar op die wang. “Moenie dink dat ek jou bekommernis versmaai nie. Jy is die enigste vriendin wat ek het. Maar moenie jou verder verknies nie. Alles is reg.”
“Maar ek keur dit nog steeds nie goed nie, Renske – en dit is ’n feit,” sê sy met ’n suur glimlaggie.
“Maar jy sál nog. Wag maar!” belowe Renske haar laggend.
“Ek glo nie,” brom Cilie terwyl sy die bedlamp afskakel.
Renske weet dit nog self nie, maar sy is klaar verlief op die rakker, dink Cilie angstig in die donker. Maar sy sal haar dit nie vertel nie. Laat slapende honde met rus, sê die spreekwoord, en wat Cilie Victor betref, kan hulle maar vir ewig lê en slaap!
Dit is nie net Cilie wat in die maande wat volg haar by hierdie nuwe en vreemde vriendskap moet berus nie, maar ook die ander damestudente. In die begin was daar ongeloof toe hulle sien dat die vriendskap tussen Renske en Desmond standhou en dat al hul pogings om dit in die wiele te ry, futiel is.
Cilie vertrou egter nie die vrede nie. Elke aand wat Desmond en Renske uitgaan, lê sy wakker totdat Renske weer veilig tuis is in die kamer. Renske is bewus van hierdie feit en loop dan gewoonlik nader, soen die ouer meisie goeienag en sê: “Nou kan jy maar jou oë toemaak, ou moederhen. Jou kuiken is terug en alles is nog volmaak platonies! Ons het die hele tyd gestudeer.”
Dan eers draai Cilie haar om om te slaap.
En Renske vertel nie leuens nie. Selfs ná byna nege maande is daar nog net vriendskap en niks meer nie tussen haar en Desmond. Die een wat hieroor seker die meeste verbaas is, is Desmond self. Hy het nooit kon dink dat platoniese vriendskap tussen die twee geslagte moontlik is nie. Maar hy is nou verplig om dit te glo, en dit amuseer hom geweldig dat hý die volmaakte voorbeeld daarvan is!
Hy kan nie anders as om by homself te glimlag as hy aan sy broer Brand dink nie. Hy wonder wat Brand te sê sal hê as hy hiervan moet weet! Hy twyfel of hy hom ooit sal glo, al bring hy die hele universiteit as getuie!
Maar hy voel baie dankbaar teenoor Renske. Nie net vir haar vriendskap nie, maar veral vir wat sy vir hom doen en beteken deur hom aan te spoor om werklik hard te studeer.
So breek die eindeksamen aan en Renske weet sy slaag weer met vlieënde vaandels. Tot almal se verbasing, sy eie inkluis, aanvaar Desmond dat hy ook die pyp gaan rook en ’n nuwe lewe as gekwalifiseerde ingenieur tegemoetgaan.
Renske besef met beklemming dat Desmond die jaar wat kom nie weer na die universiteit sal terugkeer nie.
Dit is hul laaste aand saam. Hulle sit stil en woordeloos langs mekaar by die rivier waar hulle soveel ure saam gesit en studeer het.
Vanaand het hulle skielik niks om vir mekaar te sê nie.
Dis Desmond wat eindelik die stilte verbreek. “Renske …”
“Ja?”
“Ek sal jou mis,” erken hy sag, verbaas oor die knop wat skielik in sy keel vorm.
“Ek sal jou ook mis,” erken sy hartseer.
Hy neem haar hand in syne en trek haar saggies nader. “Sal jy, meisietjie? Hoe baie?” fluister-vra hy in haar hare.
Sy snak sag na haar asem. “Ontsettend baie!” antwoord sy met ’n stem wat skielik bewe.
“Kindjie …”
Hy skuif sy hand onder haar ken in en buig haar gesig op na syne. Die maanlig vang haar hare en in die silwer skynsel is sy prentjiemooi.
“Hoekom het ek nog nooit tevore opgemerk dat jy so pragtig is nie, Renske?” vra hy verwonderd, en dan voel hy ’n traan teen sy hand afrol. Sy stem verdiep. “Hoekom huil jy, kindjie?”
’n Snik breek in haar keel en die volgende oomblik lê sy snikkend teen sy bors. Hy hou haar besorg teen hom vas. Vir die eerste keer in baie maande voel hy die sagte liggaam van ’n vrou in sy arms en sy greep versterk. Hy buig haar kop terug teen sy skouer en kyk intens af op die traannat gesiggie. En dan soen hy haar, en in die oomblikke wat volg, sweef hulle verby die werklikheid op na die wolke van ekstase. Die bloed donder in hul are en verdoof alle vermanende gedagtes.
Later vra hy versigtig: “Renske, is … is jy kwaad vir my?”
“Nee, Desmond,” stel sy hom gerus.
Hy hou haar teer teen hom vas en hulle kyk diep in mekaar se oë. “Ek is jammer,” kry hy dit eindelik uit.
Maar sy wil nie daardie woorde hoor nie. “Nee! Moenie dit sê nie! Asseblief. Moenie die wonder daarvan bederf nie. Ek is nie jammer nie,” en sy verberg haar kop onder sy ken.
Bokant haar kop kyk Desmond hulpsoekend na die sterre en sy gewete flits ’n waarskuwing uit. Sy is nog so onskuldig. Hy wonder of sy ooit daaraan dink dat hul daad gevolge kan hê …
“Ek sal vir jou skryf. Pas jouself goed op – vir my,” fluister hy sag. Toe die woorde uit is, besef hy dat sy meer daarin kan lees as wat hy bedoel, maar hy het nie die moed om haar te ontnugter toe hy in haar oë afkyk nie. Haar hart is ’n ope boek en hy weet dat Renske Conradie hom liefhet en skielik kry hy haar baie jammer, want hy het geen illusies oor wat so pas gebeur het nie. Hy weet dat dit maar net die ou honger van die man na die vrou is wat hom tot die finale uiterste gedryf het. Hy weet nou dat Desmond Laubscher die afgelope maande nie verander het nie. Hy glo nog steeds daaraan dat gister verby is en môre vir homself kan sorg.
Die volgende dag soen hy haar vaarwel en met vaste tred stap hy van haar af weg, uit haar lewe uit. In sy hart is hy oortuig daarvan dat dit vir hulle albei die beste is.
Maar waar Renske nou aanstap na die taxi wat haar na die stasie sal neem, is sy onbewus van Desmond se planne en is daar ’n sagte glimlag om haar lippe. In die oë wat die wêreld met soveel onskuld aanstaar, het daar nuwe drome ontwaak, en ’n misterieuse geluk gloei in haar en omstraal haar hele wese, sodat sy byna ’n vreemde voorkoms het.



2



Dit is met gemengde gevoelens dat Renske die voordeur van die Goeie Hoop-kinderhuis oopstoot. Die enigste huis wat sy ooit geken het … Sy is bewus daarvan dat dit ver te kort skiet by ’n werklike ouerhuis, maar in hierdie oomblik van tuiskoms onthou sy net die gelukkige ure wat sy hier beleef het, en is die trane en hartseer, die ure van skreiende eensaamheid, vergete.
Onwillekeurig gaan haar gedagtes terug na die studente wat so opgewonde uitgesien het na die lang Desembervakansie by hul ouerhuise. Dit is net menslik dat sy met ’n tikkie afguns na al hul vakansieplanne geluister het, want vir haar was dit elke vakansie maar net terug kinderhuis toe. Aan die geklink van eetgerei kan sy hoor dat hulle met die aandete besig is, en sy glimlag. Sy ken die toneeltjie so goed.
Selfs meneer Mostert lyk bly toe sy die eetkamer binnestap. “Renske! Welkom terug! Hoe gaan dit?” groet hy haar vriendelik en bied haar ’n stoel aan.
“Baie goed, dankie, meneer,” antwoord sy en neem plaas terwyl sy in die rigting van die kleintjies aan die onderent van die tafel knipoog. Haar oë verteder toe sy van alle kante wye haasbekglimlaggies ontvang.
Dis duidelik dat hulle oorstelp is omdat hul Rensie terug is, en haar hart word warm. Vakansietye help sy maar altyd soos in die verlede met die kleintjies. Dit het ’n instelling geword dat sy voor slapenstyd vir hulle ’n storie vertel. Daarná luister sy na die onskuldige gebedjies wat soms ’n glimlag, soms ’n traan by haar opwek. En wanneer elkeen in sy of haar bedjie lê, beweeg sy van die een na die ander en gee hulle ’n goeienagsoentjie op die punt van hul besproete neusies. Voordat sy die lig afskakel, sê sy altyd soos ’n ware moeder: “Soet slaap, my skapies.”
Haar gedagtes word teruggeruk na die hede toe die koshuisvader weer langs haar praat. “Jy het die afgelope jaar mooi geword,” merk hy waarderend op met sy oë op die sagte bruin krulle, die blink oë en die mooi mond.
“Dankie, meneer,” antwoord Renske in ademlose verbasing. Kan dit werklik wees dat die koshuisvader haar ’n persoonlike kompliment gemaak het?
“Jy vind seker las van die manstudente,” sê hy eerder as om te vra. “Het jy ’n spesiale vriend?” wil hy reguit weet, sy oë ondersoekend op die blosende gesiggie.
“Nee … ja, ek bedoel … Ons is net vriende, meneer,” antwoord sy hakkelend.
“Ek is bly om dit te hoor. Nie dat daar iets mee verkeerd is vir ’n jong meisie van jou ouderdom om ’n spesiale vriend te hê nie, maar jy het nog ’n hele jaar oor. Gewoonlik gaan liefde en studies nie juis saam nie,” merk hy droog op.
“Ja, meneer,” stem sy swak saam, maar binne-in haar protesteer haar hart luid. Hulle gaan saam! Wat weet meneer Mostert – hy is ’n ou verdorde fossiel!
In die dae wat volg, word dit vir almal in die kinderhuis duidelik dat daar ’n verandering by Renske ingetree het. Wat dit is, kan hulle nie vasstel nie, maar selfs die kleintjies kom agter dat Renske verander het. Dis egter die koshuismoeder wat ’n vae suspisie het wat die jong meisie se oë so laat blink. Sy is verlief, daarvan is mevrou Mostert byna seker. Maar sy het nie die moed om Renske direk daarna uit te vra nie, want Renske het nog al die jare haar gevoelens vir haarself gehou en nooit dít wat in haar hart omgaan, met iemand anders gedeel nie.
Mevrou Mostert begin haar ongemerk dophou en sien hoe sy saans in die skemering onder die groot ou peperboom gaan staan, haar oë vol drome en verlange. Wanneer die pos kom, vra sy altyd op so ’n ongeërgde manier of daar nie miskien vir haar ’n brief is nie, en dan sien die koshuismoeder hoe die gesiggie verdonker, hoe die oë vertroebel, wanneer die antwoord ontkennend is.
In Renske word die verlange al groter soos die dae verbygaan. As sy maar net aan hom kan skryf. Maar sy het geen idee waar om met hom in aanraking te kom nie. Al wat sy kan doen, is om maar geduldig te wag totdat hy skryf. Veertien dae gaan egter verby sonder ’n woord van hom, en Renske raak al stiller.
Op ’n dag neem sy lusteloos ’n koerant op en sonder veel belangstelling begin sy daarin blaai. Skielik sit sy regop. Dis onmiskenbaar Desmond wat haar so vriendelik vanuit die sosiale blad toelag. Sy skenk geen aandag aan die tweede persoon op die foto met wie Desmond hande skud nie, maar haar blik dwaal gretig na die onderskrif.
Meneer Desmond Laubscher skud hande met sy broer, advokaat Brand Laubscher. Eersgenoemde het hom onlangs as ingenieur bekwaam en vertrek vandag na Engeland waar hy verbonde sal wees aan een van die grootste ingenieursmaatskappye in Europa. Moontlik gaan hy hom vir goed daar vestig.
Die woorde dans voor haar oë. Engeland! Dis onmoontlik! Wat van háár? Soos dikwels die afgelope veertien dae sê ’n waarskuwende stemmetjie weer in haar dat Desmond nie een keer gesê het dat hy haar liefhet of dat hulle mekaar weer sal sien nie.
Haar hart word koud, maar dan glimlag sy dapper. Dis verspot om hom nie te vertrou nie! Sy weet dat sy binnekort ’n brief van hom sal ontvang waarin hy alles sal verduidelik. En natuurlik is dit ’n wonderlike kans vir hom dié en mag sy hom dit nie misgun nie.
Dit moet ’n baie belangrike betrekking wees wat hy nou gaan beklee en sy behoort trots op hom te wees. Hierdie nuwe verwikkelinge het natuurlik ook so skielik gekom dat hy nog nie kans gekry het om aan haar te skryf nie. En wat die laaste sin van die berig betref, naamlik dat hy hom in Engeland gaan vestig … wel, dis moontlik maar net gissings.
Sy ignoreer die skerp steek van vrees in haar hart en doen haar bes om ter wille van Desmond opgewonde te voel oor hierdie nuwe betrekking.
Renske probeer dapper om haar gewone self te wees, maar sy behaal nie veel sukses nie. Dikwels maak die ongelukkige glinstering in haar oë plek vir die skaduwees van twyfel en vrees. Dikwels word die minsame glimlag verdryf deur ’n treurige, amper patetiese trek. En soos die tyd verbygaan, en die dae in weke verander, word dit al hoe swaarder om ’n glimlag aan die wêreld te toon; word die skaduwees onder haar oë dieper en donkerder.
Die jong, vroulike liggaam word maerder, die wange sak in en die pragtige groengrys oë is meestal versluier. Met elke dag wat verbygaan, raak sy meer in haarself gekeer, en in onbewaakte oomblikke lê die seer in haar hart duidelik in haar oë weerspieël.
Maar al is haar hart besig om binne-in haar te breek, gaan die alledaagse lewe voort. Sy doen nog steeds saans haar rondes by die kleintjies, maar skielik ken sy geen stories meer om vir hulle te vertel nie. Dis in hierdie oomblikke wanneer sy in die vraende kinderogies kyk, ogies wat verward en seergemaak na haar opstaar, dat sy met moeite die bewing van haar mond onder beheer kry.
“Asseblief, Rensie! Vertel vir ons ’n storie!”
“Ek het julle reeds ál die stories vertel wat ek ken,” antwoord sy dan ontwykend, maar die kleingoed is nie daarmee tevrede nie.
“Vertel die oues weer!” Dis klein Annie met die vosrooi haartjies en plomp lyfie wat aanhou met neul. “Vertel ons van Goue Lokkies. Ag toe tog, Rensie! Jy is vir my net so mooi soos Goue Lokkies!”
Renske se oë word teer, en sy druk die vet liggaampie koesterend teen haar vas, die treurige glimlaggie weer om haar lippe. “Maar ek het nie goue lokkies en blou oë nie,” protesteer sy.
Die kinderogies bestudeer haar ’n oomblik ernstig. “Ja, maar jou hare is mooi. Dit blink en voel lekker sag,” sê die stemmetjie en kort, vet vingertjies trek aan haar krulle. “Maar hoekom lag jy nie meer nie? Hoekom lyk jy so hartseer, Rensie, nes Mary toe sy nou die dag pak gekry het? Het jy dan iets verkeerd gedoen?” kom die onskuldige vraag, en die ogies is angstig op haar geliefde Rensie gerig.
Renske probeer lag om haar gerus te stel, maar daar is skielik trane in haar oë. Uit die mond van die suigeling … “Het jy dan iets verkeerd gedoen?”
Dis dieselfde vraag wat elke minuut van die dag by haar bly spook, haar bly agtervolg. Het sy verkeerd gedoen? Saans op haar knieë voor haar bed vra sy: “O, Vader, het ek verkeerd gedoen?” Sy het nog altyd gedink dat die liefde heilig is, omdat liefde en die oorsprong daarvan God self is. Daarom moet alles wat deur en vir liefde gedoen word, heilig en reg wees.
Sy het Desmond lief, en omdat sy hom liefhet, het sy aan hom die heiligste wat ’n vrou besit, gegee. Is dit verkeerd om iemand só lief te hê? Sy het eendag êrens gelees dat volmaaktheid nie op hierdie wêreld toegelaat word nie. Dis eers in die hiernamaals dat die onvolmaaktheid vervolmaak kan word. En by haar spook die vraag of haar liefde vir Desmond dalk te volmaak was om toegelaat te word.
“Jy huil!” Klein Annie se stemmetjie bewe, en dan vertrek die gesiggie. “Moenie huil nie, Rensie! Asseblief, moenie!” roep sy snikkend uit, en die armpies word styf om die jong meisie se nek geslaan.
“O, jou klein liefling! Moenie jy ook huil nie!” Renske druk haar troostend teen haar vas en probeer ongemerk haar eie trane afvee. “Kom, ek sal vir julle ’n storie vertel, maar dan moet julle daarna soet gaan slaap.”
Daardie aand, nadat die ou gebou reeds stil geword het, sit sy voor haar venster en staar met somber oë op die maanverligte tuin uit. Sy wag alreeds so baie dae. Hoeveel dae lê nog voor? Hoeveel eensame nagte sal sy nog moet wakker lê, starend na die plafon bokant haar, terwyl sy voel hoe die donkerte van die nag ook van haar hart besit neem? Hoeveel trane wag nog om gestort te word? Wanneer sal daardie langverwagte brief dan kom wat die vrees in haar sal stil? Daar is nog net twee weke oor van haar vakansie. Hoe kan sy terugkeer na die universiteit en teenoor almal erken dat sy niks van Desmond gehoor het nie, dat sy nie eens geweet het dat hy Engeland toe sou gaan nie?
Dokter Smuts is al twintig jaar die kinderhuis se huisdokter en daar is dadelik belangstelling en kommer in sy oë toe hy van die koshuismoeder hoor wie sy pasiënt is.
“Waarvan kla sy?” wil hy weet.
“Naarheid. Renske tree al die hele vakansie snaaks op. Sy eet sleg en ek vermoed sy slaap ook sleg. Sy lyk vir my glad nie gesond nie.”
Terwyl hy haar ondersoek, verdiep die bekommerde frons tussen sy oë en dis met verbystering dat hy ’n ruk later sy tas toeknip. Hy ken hierdie kind van die dag dat sy hier aangekom het …
“Renske, is daar nie iets wat jy my moet vertel nie?”
Dis amper skokkend om te sien hoe die oë groot en onskuldig na hom opkyk. Sy skud haar kop verward.
“Nee, dokter. Wat …?”
“Ek stuur mevrou Mostert na jou toe.” By die kamerdeur draai hy ’n oomblik terug. “Ek sal by jou staan, kind. Ek glo … hoop Goeie Hoop sal ook.”
Daar is net een manier om skokkende feite oor te dra … op die man af. Hy gebruik geen omhaal van woorde toe hy by Stella Mostert kom nie.
“Renske is swanger.”
“Nee!”
Hy skud sy kop. “Ek wil dit ook nie glo nie, maar … Dat dit juis sý is wat dit moes oorkom! Dis so teenstrydig met alles wat Renske is.” Hy druk ’n hand op die verdwaasde vrou se skouer. “Sterkte. Ons sal dit almal nodig hê, veral wanneer die komitee hiervan hoor.”
Dit neem Stella Mostert eers ’n tydjie voordat sy haar ontsteltenis onder beheer kry en genoeg moed het om Renske se kamer binne te stap. Dit sny deur haar toe sy in die groot, bevreesde oë kyk.
“Wat sê dokter Smuts, mevrou? Wat … makeer ek?”
Weer kan daar geen omhaal van woorde wees nie.
“Hy sê jy verwag ’n baba.”
Verstomming staan op die jong gesig. “’n … Baba?”
Dis skok, teleurstelling, diepe ontsteltenis en kommer wat Stella haar selfbeheersing laat verloor. Hoe durf Renske sulke algehele verbystering veins!
“Ja. En moenie probeer voorgee jy weet nie waar babas vandaan kom nie!”
Besef en herinnering spoel deur die verbystering. Daardie aand toe hulle afskeid geneem het … Natuurlik weet sy waar babas vandaan kom, maar … nooit, ooit gedink daar sal gevolge wees nie! Die heerlike storm van emosie wat hulle saam beleef het, het ’n vrug gebaar! Meer tot haarself prewel sy, haar hand op haar hart: “Maar dit was net één keer … Dit het net … gebeur!”
“Één keer is genoeg.” Haar stem klink amper bars. “Jy moes tog iets agtergekom het. Jou liggaam wat nie sy normale funksie verrig nie. Die naarheid … O, Renske! Hoekom? Hoekom!” Dan kom die trane en die jong meisie kan haar net verslae aankyk.
“Mevrou … ek het niks agtergekom nie, nie aandag gegee nie … Ek is … ek is jammer!”
Ek is jammer. O, maar hierdie jammer gaan nie al die hartseer en ontwrigting wat noodwendig gaan volg, keer nie. Ander wat al daardie jammer geuiter het, het darem ouers gehad wat kon bystaan en help dra, maar hierdie weeshuiskind …
Volle besef begin Renske se verstarde verstand binnedring. Sy gaan ’n kind kry … Desmond s’n …
“Dis ’n skande! Dis ’n sonde wat jy gepleeg het!” val die woorde onnadenkend op haar neer. “Besef jy nie wat hierdie ding aan jou lewe gaan doen nie? Wat van jou toekoms, jou studies … alles? Jou hele toekoms is daarmee heen! Hierdie man … Hy sal nie met jou trou nie! Hy …”
“Hy sal.” Natuurlik sal Desmond …
“Is jy seker? Wie ís hy? Self ’n student?”
Die ooglede val. “Nee, hy … is klaar gestudeer.” Dan kyk die oë weer reguit. “Maar hy sál met my trou as hy hoor …” Die twyfel in haar eie hart sien sy ook in die ouer vrou se oë weerkaats. “Hy sal, mevrou …”
Stella Mostert se selfbeheer knak onder die spanning. “As hy jou regtig liefgehad het, sou hy ten minste voorsorg getref het! Waar is hy? Wanneer laas het jy van hom gehoor? Ek weet nie van ’n brief of oproep wat hier vir jou gekom het nie.”
“Hy … hy is op die oomblik oorsee. Hy … Ek sal hom kontak …”
“Hierdie man gaan nie met jou trou nie, Renske. Gewoonlik wil hulle nie. Dit moes menige jong meisie al tot hulle spyt uitvind. ’n Man wil nie gedwing word in ’n huwelik nie. Maar vir jou part hoop ek …”
“Hy sal, mevrou. Ek weet hy sal. U verstaan nie …”
Dis sy wat nou knak, en Stella se woede verlaat haar, en sy trek die bewende jong meisie teen haar bors vas.
“Ek verstaan meer as wat jy besef. Ek was ook eenmaal jonk, het ook verlief geraak. Die lewe is net een sonskyndag, en niemand op aarde is gelukkiger as jy nie. Maar dit bly nie so nie, Renske. Niks op hierdie aarde is so verraderlik as die gevoel tussen twee mense nie. Ek weet. Die lewe het my ook ’n paar lesse geleer.” Sy kyk af op die traannat gesig. Miskien … miskien is Renske gelukkig …
“Goed, Renske. Kom met hierdie man in aanraking en vertel hom wat gebeur het. Ek gee jou ’n paar dae kans … net ’n paar dae, Renske. Ons kan nie veel langer hiermee sloer nie.”
Renske besef daar is net by een plek aan te klop – Desmond se broer. Sy kan nie eens meer onthou hoe het die man gelyk wat saam met Desmond op die foto was nie. Haar oë was net op Desmond se laggende gesig en die skokberig daaronder.
Die volgende dag kry sy Brand Laubscher se tuisadres in die telefoongids, en omdat daar nie munisipale busse daarheen loop nie – dis immers dié luukse deel van die stad – moet sy ’n huurmotor neem. Sy keer die huurmotorbestuurder toe hy met die oprit tot by die huis wil ry.
“Ek sal sommer hier afklim. Dankie.”
Sy klem haar verweerde handsakkie vas terwyl haar oë groot en rond om haar gaan terwyl sy halfpad na die voordeur in die paadjie tot stilstand kom. Dan is dít die plek wat Desmond huis noem … hierdie amper herehuis voor haar en ’n tuin wat lyk asof dit uit ’n kweker se katalogus gespring het. Vlugtig verskyn Goeie Hoop voor haar geestesoog en haar wild kloppende hart sak tot in haar skoene. Dis of sy intuïtief weet dat die man wat hier bly, haar nooit sal aanvaar nie. Sy pas nie hier nie. Maar nood dwing haar, keer haar om dadelik om te draai en pad te gee. Sy móét Desmond se adres kry! Sy móét!
“Hou jy hiervan?”
Die stem laat haar verskrik sywaarts kyk, en ’n fyn frons keep tussen sy oë. Hy het haar sien aankom, verbaas toegekyk hoe sy halfpad met die oprit uitklim en die huurmotor laat gaan. Hy was beslis niemand te wagte nie. Terwyl sy met vrees en bewondering om haar staan en rondkyk het, het hy op sy beurt tyd gehad om haar te bestudeer en sy ervare oë het hom alles, of byna alles van haar vertel. Die dienlike rokkie uit ’n kettingwinkel, die verslete handsakkie, die vingers wat dit onnodig styf vasknel, die jong gesig waarop verwondering, onsekerheid, miskien ook angs mekaar afgewissel het. Net een ding kon sy ervare oë hom nie vertel nie: Wat soek sy hier?
Opsommend staar sy na die man wat stadig nader gestap kom. Hy is langer as Desmond en donker, waar Desmond lig is. En hy is ’n hele paar jaar ouer.
“Jammer dat ek jou laat skrik het.” Nog praat sy nie en sy frons verdiep verder. “Sal ons nader stap?”
Stilswyend gehoorsaam sy, kyk stip voor haar uit, probeer haar lam tong kry om iets te sê.
“Sal ons ingaan of sommer hier op die stoep sit?”
“Die stoep, asseblief,” adem sy. Hy wag dat sy plaas neem voordat hy gaan sit, en vlugtig kyk sy in sy oë. Hy het donker oë, merk sy verward op. Harde oë … Sy draai hare weg. “Die tuin. . . Dis baie mooi.”
Sy blik dwaal ook nou weg, sy stem heeltemal vriendelik-onpersoonlik.
“Die eer kom my oorlede ma toe. Ek hou dit nou maar net in stand. Sal ek vir ons iets kry om te drink? Tee?”
“Nee, dankie, ek … sal nie lank bly nie.” Sy weet sy kan dit nie langer uitstel nie. Sy moet die doel van haar besoek bekend maak. Sy sluk swaar. Dit het eers so maklik gelyk. Sy kom vra net Desmond se adres. Dis al. Sal sê hulle was vriende op universiteit. Hy sal die adres gee en sy sal loop. Wat gebeur het, het tog niks met Desmond se ouer broer te doen nie.
Maar nou. Die woorde wurg in haar keel. Desmond se broer is nie net ’n skadufiguur daar eenkant nie. Sy dominante persoonlikheid oordonder haar. Die oë wat so skerp kyk, die oënskynlik ongeërgdheid in sy stem vertel haar dat hy iemand is wat nie sommer eenkant toe geskuif word nie.
“Ek is Renske Conradie.” Sy kop knik net, vind dit duidelik onnodig om homself ook voor te stel. Sy moet immers reeds weet wie hy is. Sy worstel voort ná die kort stilte. “Ek en … Desmond was saam op universiteit. Ek het gewonder … gewonder of u my nie sy adres sal gee nie.”
Sy dwing haarself om na hom te kyk, sien hoe die frons verdwyn, hoe sy gesig amper ’n maskeragtige uitdrukking aanneem. Maar die donker oë gloei skielik.
“Hoekom?” bedaard, baie bedaard. Te bedaard.
Renske staal haar. “Ek … sou net graag met hom in aanraking wil kom.”
“Hoekom?”
“Ons … ons was groot vriende op universiteit,” spartel sy voort, hoewel sy reeds intuïtief besef sy is met ’n verlore stryd besig.
“Hoe groot vriende?”
Sy trek haar asem in, lig eindelik haar blik reguit in syne, en hy weet nie dis nie moed wat haar dit laat doen nie, maar paniek.
“Groot vriende, meneer Laubscher.”
Die wenkbroue lig effens, en nou is daar ’n definitiewe krul in die mondhoek wat, as sy hom geken het, haar sou gewaarsku het dat Brand Laubscher op die aanval is.
“So groot soos met ’n paar ander goeie damesvriende van die universiteit?” Sy kan hom net bleek en weerloos aanstaar, en hy vervolg toe daar geen antwoord op sy vraag kom nie. “Wat het jý my kom vertel? Dieselfde ou storietjies van ’n verhouding? Of het jy iets interessanter om my te vertel? ’n Meer hartroerende storietjie?”
En skielik kom haar paniek haar te hulp, word ’n woede daaruit gebore. Haar ken lig.
“Nee, meneer Laubscher, ek het jou niks kom vertel nie. Jy is die laaste mens … Ek het net sy adres kom vra. Ek moet dit hê.”
“Hoekom móét?” Die oë priem, en tot sy heimlike verbasing gee sy hom kyk vir kyk terug. Wat hy nie weet nie, is dat dit nie ’n jong universiteitstudentjie is wat voor hom sit nie. In ’n paar ure het sy ’n vrou geword wat ’n kind verwag.
“Dit is mý saak hoekom ek aan Desmond wil skryf. Hy is tog ’n volwasse man en nie ek of hy is vir elke daad en beweging teenoor u aanspreeklik nie. Wat daar ook al tussen ons is, is ons saak. Dit het niks met u te doen nie.”
’n Oomblik lank dink sy dat hy haar iets gaan aandoen. Die branding van sy oë in hare is byna onuitstaanbaar.
“Ek sal jou nié sy adres gee voordat jy my vertel hoekom jy dit wil hê nie,” sê hy ongenaakbaar.
“En as ek u vertel het en u weier nog om dit te gee?”
“Dit hang af van wat jy my vertel. As ek dit nodig vind, sal ek jou sy adres gee, anders nie.”
“Nee, dankie.” Sy tel haar handsak op. “Ek dink nie ons het meer iets vir mekaar te sê nie. Goeiedag, meneer Laubscher. Dankie … vir u tyd.”
Sy beweeg bloot op gevoel vorentoe, want haar oë is verblind deur trane. Sy stap soos ’n slaapwandelaar met die leiklippaadjie na die hek terwyl die trane vrylik oor haar wange loop, nou blind vir die baldadige kleureprag van die tuin. Al waarvan sy bewus is, is die gevoel van bittere teleurstelling en mislukking in haar. Toe sy onder ’n berankte smeedysterboog deurloop, huiwer sy en leun daarteen aan, asof sy nie in staat is om verder te gaan nie. Toe sy die ysterstawe wanhopig vasgryp, vreet die dorings van die klimoproos deur die vel van haar handpalms, maar sy kom dit nie eens agter nie.
Waar Brand Laubscher op die boonste stoeptrappie staan, sluit sy hande opnuut weer tot vuiste saam. Daar is ’n broeiende lig van donker woede in sy oë toe hy ’n gedempte woord uiter en die trappies begin afklim. Toe hy by haar kom, staar hy ’n oomblik swyend na die geboë kop. Dan plaas hy sy hande op haar skouers en swaai haar om. Hy neem haar hande voor haar gesig weg en staan ’n stonde sprakeloos voor die wanhoop wat in haar oë lê.
“Hoekom huil jy so?” vra hy bruusk terwyl sy sterk, bruin vingers in die sagte vleis van haar boarms invreet.
“Laat my alleen! Los my!” fluister sy skor.
“Ek sal jou nie laat gaan voordat jy my vertel het wat aangaan nie.”
“Nooit! Nóóit!” Sy kyk hom vyandig aan, byna met haat. “Jy maak my seer!”
Sy greep verslap onmiddellik en sy ruk haarself los uit sy hande. En dan begin sy hardloop, maar by die hek draai sy terug en haar oë lyk koorsig toe sy uitroep: “Ek sal self Desmond se adres in die hande kry – al moet ek ook aan elke ingenieursmaatskappy in Engeland skryf!”
Toe sy haar kamer bereik, is Stella Mostert by, praat nie toe sy die verwese gesiggie sien nie, maar sê net bondig: “Hier het ’n brief vir jou gekom.” Met ’n swaar hart trek sy die kamerdeur agter haar toe. Soos sy bevrees was, was Renske se besoek nie suksesvol nie.
Renske herken Desmond se handskrif op die koevert en dadelik wyk alle vrees en teleurstelling. Die verlore kyk in haar oë maak plek vir opgewondenheid toe sy met bewende vingers die koevert oopskeur. Sy het geweet hy sou skryf! Sy het mos vir mevrou Mostert gesê!
En dan begin sy lees:
Liewe Renske
Teen hierdie tyd weet jy seker al dat ek in Engeland is en dat ek my hier gaan vestig. Ek is jammer dat ek nie al eerder geskryf het nie, maar om heeltemal eerlik te wees, ek het nie die moed gehad nie. Ek was nog altyd ’n lafaard – al sal jy my seker nie glo nie. Ek wil jou baie innig bedank, Renske, vir wat jy vir my beteken het in die paar maande waarin ons mekaar so goed leer ken het. Dis net aan jou te danke dat ek vandag my graad het. Ek het hard probeer om te verbeter en volgens jou standaarde te lewe, maar dis hopeloos, Renske. Êrens in my is ’n duiwel wat sorg dat ek nooit sal verander nie. Daarom is dit ook vir jou eie beswil as ek alle bande met jou verbreek.
Platoniese vriendskap tussen ’n man en ’n vrou is ’n klug. Ek het amper daaraan begin glo, maar ons laaste aand saam het vir jou seker ook bewys dat so iets nie moontlik is nie.
Ek weet dat jy op my verlief is – as jy my sal vergewe dat ek dit so prontuit sê – en ek is regtig jammer dat dit juis ek moet wees wat jou gaan seermaak, maar dit kan nie anders nie. Ek het jou nie lief nie, Renske. Ek dink aan jou as ’n baie liewe en dierbare maat, ’n soort jonger sussie, maar as ’n vrou … nee! Jy is net nie my tipe nie.
Ek is jammer. Ek druk my seker verkeerd uit, en dit lyk asof ek ’n gemors van hierdie brief maak, al bedoel ek dit goed. Daarom sal ek nou liewer sluit en jou alles van die beste toewens met jou studies en die toekoms.
Jou dierbare vriend
Desmond Laubscher
Daar is geen adres nie. Sy staar roerloos na die vel papier in haar hande. Haar gedagtes is leeg. Die skok is te groot. In hierdie eerste oomblikke ervaar sy geen emosie nie. Haar oë is droog.
Stemme uit die verlede kom stadig na haar toe aangerol. Daar is Cilie se stem: “Hy het jou ’n volmaak platoniese vriendskap belowe. Van al die kaf wat ek darem al gehoor het …! Moet jou nooit laat bedrieg deur daardie vleiende woordjies en beloftes wat so maklik van ’n man se tong rol nie!”
Waarskuwings! Waarskuwings wat sy geïgnoreer het!
Daar is mevrou Mostert se stem: “Hy sal nooit met jou trou nie. Dis gewoonlik die geval.”
En Brand Laubscher: “Wat het jy my kom vertel? ’n Hartroerende storietjie?”
Êrens sê ’n stem: “Jy verwag ’n baba. Dis ’n skande … ’n sonde!”
’n Kreun so vol ellende en onbeskryflike wanhoop klink agter die toe deur op, dat Stella Mostert haar hand terugtrek van die deurknop. Wysheid van jare laat haar omdraai en terugstap kombuis toe. Dis beter om Renske nou alleen te laat. Daar kom tye in elke mens se lewe dat hy rekenskap moet gee. Daar mag geen inmenging van buite wees nie, want dis dan wanneer die Skepper tot sy skepsel spreek; dis dan wanneer die hart gesuiwer word.

“Nee!”
Hoewel daar innige jammerte vir die jong meisie in mevrou Mostert se hart is, ondervind sy ook moeite om haar geduld te behou: “Asseblief, Renske. Wees tog redelik! Jy sal ons die man se naam móét gee.”
“Nee!” Haar gesiggie is wit en gespanne. “Nee! Ek sal nie! Nooit! Al mag dit snaaks klink om so iets van my te hoor, het ek darem nog ’n klein bietjie trots. Ek sal nooit ’n man dwing om met my te trou nie.”
“Maar wat gaan jy doen?” roep die koshuismoeder ontsteld uit. “Renske, my kind, luister, asseblief. As jy dan nie vir jouself omgee nie, is dit jou plig om aan jou kind te dink. Hy het nie net ’n moeder nie. Hy het ’n vader ook – ’n vader wat, as dit nie anders kan nie, gedwing moet word om sy plig na te kom soos jy joune sal moet nakom. Hoekom sal jy alleen betaal en hy gaan skotvry?”
’n Patetiese glimlaggie wat aan die ouer vrou se hart ruk, verskyn om haar lippe. Daar is ’n gebrokenheid in die mooi oë toe sy sag sê: “Die man betaal nooit nie, mevrou. Uiteindelik is dit die moeder en die kind wat moet ly. Dit het ek nou uitgevind.”
Mevrou Mostert wring haar hande inmekaar. “O, Renske! Renske! Wat moet ek doen?”
Renske kyk na haar op met oë wat amper leweloos vertoon. “Al wat u kan doen, is om die komitee in kennis te stel dat Renske Conradie, die puik en voorbeeldige student van Goeie Hoop, ’n baba verwag, sodat hulle my in fyn repies kan skeur.”
Mevrou Mostert huil nou openlik. “O, Renske, jy weet dat ek enigiets sal gee om hulle nie hiervan te vertel nie. Is daar dan geen ander plan nie?”
“Nee, mevrou. Daar is geen ander weg oop nie. Vir my is daar maar net die één pad: om my kind van skande te dra en aan hom die lewe te skenk; om vir die res van ons lewens gebrandmerk te staan.”
Mevrou Mostert vee haar trane af. “Dink jy aan jou baba as ’n kind van skande?” vra sy huiwerig.
’n Bitter laggie val van haar lippe. “Nee. Vir my is hy alles wat dierbaar en mooi is, die kosbaarste wat ek nog ooit besit het; al wat daar nog vir my oorgebly het. Vir my is hy alles; my hele lewe, en niemand, niemand op hierdie aarde gaan hom van my af wegneem nie. Maar dit is soos die wêreld aan hom sal dink – as ’n kind van skande en sonde.”
Sy laat haar kop sak en sê fluisterend: “Hoekom moet ’n klein, onskuldige bloedjie gestraf word vir iets waarvoor hy nie verantwoordelik is nie? Selfs nou, voordat sy verstandjie nog gevorm is, voordat hy nog enigiets kan begryp en verstaan, sal hy verkleineer en beswadder word.”
“Renske, verstaan jy dat ek die komitee hiervan sal moet vertel, al is dit teen my sin?”
Die jong meisie se oë versag en sy druk die twee styf inmekaargeklemde hande innig: “Ja, mevrou. Ek weet dat dit u plig is.”
“En, Renske …” en die koshuismoeder se oë pleit, “sal jy ook begryp as ek nie te simpatiek teenoor jou probleem sal kan staan nie? Sal jy verstaan dat ek jou nie sal kan beskerm of verdedig nie? As ek dit doen, sal hulle miskien die indruk kry dat ek ongeskik is vir my werk as koshuismoeder,” verduidelik sy senuweeagtig.
Renske haas haar om haar gerus te stel: “Maar natuurlik, mevrou,” antwoord sy en bedoel dit. “Wanneer kom die komitee weer byeen?”
“Vanmiddag.”
Daar is ’n oomblik stilte.
“Dit is so gou!” sê mevrou Mostert wanhopig.
“Nee, mevrou. Dis beter so. Hoe gouer ons dit verbykry, hoe beter.” Daar is ’n gelatenheid in haar stem, asof sy haar reeds by die onvermydelike neergelê het.
“Miskien sal dit nie so erg wees as wat ons dink nie, my kind. Dokter Smuts is ook in die komitee,” probeer die ouer vrou haar teen haar beterwete troos.
Maar Renske glimlag net haar klein hartseerglimlaggie en probeer nie eens antwoord nie.
Daardie middag huiwer Renske op die drumpel. Soos gewoonlik vergader die komitee in die eetsaal, en sy moet ’n lang ent stap voordat sy voor hulle tot stilstand sal kom. Toe sy haar verskyning in die deur maak, kyk almal op, en tien paar oë word op haar gerig.
Sy stap stadig nader, haar kop omhoog, haar skraal skouers vierkantig. Dit is net die onrustig kloppende pols in haar kuiltjie wat die spanning in haar verraai.
Die verloop van die onderhoud bly vir Renske soos die herinnering aan ’n aaklige nagmerrie. In die oë wat op haar gerig is, lees sy alles – veroordeling, skok, teleurstelling, maar ook simpatie – waarvan dokter Smuts s’n die duidelikste is. En sy staan stom en luister hoe hulle met nugter verstand beraadslaag oor haar lewe … oor haar toekoms en haar kind se toekoms.
Tot dokter Smuts skielik opstaan en baie pertinent laat hoor: “Ons kan nog vir ure hier sit en redeneer wat die beste is om te doen, maar teen die end is dit Renske alleen wat oor haar toekoms en die toekoms van haar kind moet besluit. Sy is negentien en val streng gesproke nie meer onder hierdie komitee se jurisdiksie nie. Die finale besluit lê dus by haar. Ek dink ook ons is almal hopeloos te haastig om vandag al tot ’n besluit te wil kom. Renske self het nog nie tyd gehad om oor alles na te dink nie. Ek stel voor ons vergader weer oor ’n maand om die saak te bespreek.” Hy kyk na haar, sy oë teer op die wit wange en neergeslane ooglede. “Van my kant wil ek jou die versekering gee, my kind, dat jy my ondersteuning te alle tye het. Jy kan maar gaan.”
Sy vlug by die deur uit na haar kamertjie, die enigste tuiste wat sy ooit geken het. Sy haal die halfverslete tas van die kas af, sit dit op die bed neer en maak dit oop.
“Renske! Wat doen jy? Wat … wat het in die vergadering gebeur?”
“Nie veel nie, mevrou.”
“Wat doen jy met die koffer?”
“Ek pak in.”
Mevrou Mostert hyg na asem en haar oë skiet vol trane. “Het hulle jou weggejaag?”
Vreemd kalm kyk Renske op na haar. “Nee, mevrou. Hulle sal oor ’n maand weer die saak bespreek, maar dokter Smuts het gesê die finale besluit berus by my alleen en ek het besluit ek gaan weg.”
“Waarheen?”
“Ek het ’n plek.”
Die ouer vrou se stem is openlik agterdogtig. “Wat is die adres?”
Maar Renske kyk die ander vrou bedaard in die oë. “Nee, mevrou. Ek sal die kinderhuis ewig dankbaar bly vir wat dit vir my gedoen en beteken het, maar vandag sluit ek my verbintenis daarmee af. Ek stap van nou af my eie pad.”
En niks en niemand kan haar tot ander insigte bring nie. Uit desperaatheid probeer mevrou Mostert dokter Smuts in die hande kry, maar hy is uitgeroep na ’n pasiënt. En dis skemeraand … en Renske wil loop …
“Wag dan net tot môreoggend!” pleit die ouer vrou.
Maar Renske is beslis. “Nee, mevrou. Ek kry die bus hier op die hoek. Ek sal niks oorkom nie.” Sy kyk verbaas na die geld wat skielik in haar hand gedruk word. “Wat …?”
“Ek wens ek kon jou meer gee, my kind, maar …” en sy trek haar skouers op.
Renske se oë vul vir die eerste keer met trane. “Dankie, mevrou,” sê sy skor en soen die een wang vlugtig.
Toe Renske die hek agter haar toetrek, kyk sy ’n lang oomblik terug na die Goeie Hoop-kinderhuis. Die nag is reeds op hande, en hier en daar begin ligte deur die vensters skyn, sodat dit lyk soos groot, treurige oë wat met haar pleit om terug te kom. Onder die mantel van die nader kruipende donkerte is die aftakeling van die ou gebou nie so sigbaar nie en lyk dit amper vir haar mooi, soos ’n veilige hawe waar ’n mens kan skuil teen die aanslae van die wrede, harde wêreld daar buite.
Haar oog val op die stukkende stoeptrappies en met weemoed wonder sy hoeveel keer sy met daardie paadjie langs geloop het. En die ou peperboom … hoeveel duisende trane het sy onder sy gewillige beskutting gestort? Hoeveel hartseer en geheime drome lê nie aan dié kant van die hekke begrawe nie? Haar hande gryp die roeserige ystersporte krampagtig vas. Vir hoeveel jare het sy nie gewens om deel te wees van die lewe aan die ander kant van die hekke nie. Vanaand het daardie oomblik aangebreek en kyk sy terug na Goeie Hoop … maar dis rou en seer in haar. Die hekke het agter haar toegeklap … vir altyd. Sy sal nooit weer terugkeer nie. Sy moet in hierdie skemeruur vaarwel sê aan die enigste anker wat sy ooit gehad het.
Met haar rug na die kinderhuis gekeer, kyk sy na die lang, leë pad voor haar. Dáár lê haar toekoms – en die toekoms van haar kind. Sy tel haar koffer op en neem onseker ’n paar tree vorentoe. Dan kom sy weer tot stilstand en lig haar oë na die donker hemel op.
“O, Vader, neem my hand en lei U my op hierdie vreemde pad!”
’n Kalmte kom oor haar en sy begin weer aanstap, vinnig en altyd vinniger in die rigting waar die stadsliggies lokkend blink.
“Pasop! Wil jy selfmoord pleeg?”
Sy word met geweld op die sypaadjie teruggepluk. Asof sy ook uit ’n nagmerrie teruggeruk is na die werklikheid, staar sy op in die konstabel se gesig wat vererg op haar neerkyk.
“Ek is jammer. Ek het nie gesien nie …” maak sy deur droë lippe verskoning.
“U moet versigtiger wees, dame. Die straat is nie die plek vir dagdrome nie,” merk hy op en draai weg.
’n Galbitter glimlag flits oor haar gesig. Dagdrome! ’n Nagmerrie – ja! Sy moes baie ver gestap het, want sy voel meteens totaal uitgeput. Die koffer hang aan haar arm soos ’n stuk lood, en sy sit dit langs haar neer en kyk om haar rond. Sy is omtrent in die middel van die stad. Rondom haar is die hele wêreld helder met kunsmatige beligting. Die sypaadjies wemel van mense en almal is haastig, stuur doelgerig op ’n plek af, weet waarheen hulle op pad is. Dis net sy wat onseker twyfel waarheen sy moet gaan. Waar gaan sy vannag slaap? Sy kan nie die res van die nag op die sypaadjies rondslenter nie. Die enigste geld wat sy het, is wat mevrou Mostert haar gegee het, en dié moet sy vir kos hou.
Sy begin weer stadig verder stap, haar voete slepend op die harde teer. Niemand kyk in haar rigting nie. Niemand het tyd om die naakte ellende in haar oë, die vrees, die wanhoop raak te sien nie. Met rukkies leun sy teen helder verligte winkelvensters aan. ’n Ander keer weer val sy uitgeput op ’n bank by ’n bushalte neer. Haar rug pyn, haar kop wil oopbars, en haar hart voel soos gloeiende koper wat uit ’n smeltoond kom. Maar na ’n oomblik stap sy maar weer verder, asof iets haar aandryf na ’n onbekende bestemming toe, asof iets afgrysliks haar agtervolg.
Maar eindelik kan sy nie verder nie. Sy is in ’n halwe beswyming van vermoeienis en honger toe sy die koffer uit haar hand laat val en teen ’n muur aanleun. Sy sluit haar oë en wieg onseker op haar bene. En skielik is daar ’n hand op haar skouer.
“Voel u siek, dame? Die dameswagkamer is net om die hoek,” hoor sy ’n stem uit die verte sê.
Met moeite lig sy haar swaar ooglede en maak haar lippe oop om die man te bedank, maar daar kom geen geluid uit nie.
Sy knik net stom en met ’n sug van gelatenheid tel sy weer die koffer op en moet aan die mure vashou om haar ewewig te behou. Sy beweeg swaar en strompelend toe sy die wagkamer binnekom, maar sy merk nie die nuuskierige oë van die ander dames op nie. Nadat sy dorstig by die kraan gedrink het, gaan lê sy op een van die banke met die koffer onder haar kop en raak byna dadelik weg in ’n onrustige slaap waaruit sy telkens gewek word deur die geruk van haar oorspanne liggaam.
Die volgende oggend begin sy werk soek en soos honderde ander soos sy, vind sy gou uit dat werk skaars is. Ten einde raad probeer sy naderhand by die winkels en kafees. Daardie aand stap sy weer langs die sypaadjie, maar baie moeër en wanhopiger as die vorige aand. Sy koop vir haar toebroodjies en koffie in ’n klein kafeetjie en bly daar sit totdat dit toemaak.
Daar is ’n waas van trane voor haar oë toe sy later weer by ’n bushalte neersak. Sy trek haar skoene uit, want die brand van haar voetsole is onuithoudbaar. Haar hele liggaam pyn van uitputting, en terwyl sy sit en wonder of sy maar weer die nag in die stasiewagkamer sal gaan deurbring, begin dit skielik reën. ’n Snerpende wind kom op, en toe sy om haar kyk, is die strate skielik verlate, behalwe vir ’n motor wat haastig in die reënvlae by haar verbyspoed. Die afdak bied maar ’n skamele skuiling, en binne enkele minute is sy nat tot op haar vel en bibberend van die koue. Haar gedagtes word leeg, asof haar verstand nie meer werk nie. Dis net die pyn van haar vermoeide liggaam en die koue in en rondom haar waarvan sy bewus is.
Dan val daar ’n swaar hand van agter op haar skouer. Sy sit roerloos onder die aanraking asof sy nie daarvan bewus is nie.
“Wag u op ’n bus?”
Sy antwoord nie, maar sluit haar oë.
Die man se voetstappe klink hard op die teer toe hy om die bank stap en voor haar tot stilstand kom. Die oë onder die polisiepet kyk haar agterdogtig aan.
“Wat maak jy hierdie tyd van die nag op straat en in hierdie weer?” vra hy reguit. Haar oë is koorsig toe sy haarself eindelik so ver kan bring om na hom op te kyk. “Hoekom gaan jy nie huis toe nie?”
“Ek het nie ’n huis nie,” antwoord sy eenvoudig.
“Waar kom jy vandaan? Jy moet tog ’n plek hê waar jy bly. Familie of vriende?” vra hy, innerlik ontevrede met homself vir die jammerte wat onwillekeurig in hom opstoot. Hy betig homself streng. In ’n stad kan ’n mens nooit weet nie – veral met ’n vrou wat hierdie tyd van die nag nog alleen in die strate ronddwaal.
“Ek het niemand nie,” fluister sy weer en sluit haar oë asof net die beweging van haar lippe te veel vir haar is.
Hy staar onseker neer op die ineengekrimpte, nat bondeltjie mens op die bank. Nie vir die eerste keer nie vra hy homself af hoekom hy ooit ’n geregsdienaar geword het. Hy het nie die hart om streng te wees met hierdie meisie nie. As hy sy plig wil nakom, behoort hy haar na die polisiekantoor te neem, maar tog kan hy homself nie daartoe bring nie. Sy lyk nie na een van dáárdie soort nie. Hy kan haar ook nie hier laat bly nie, want sy sal verkluim van die koue as sy tot môreoggend hier moet bly sit. Met ’n sug buk hy af en neem haar aan die arm.
“Kom saam met my.”
“Nee!” Daar is ’n afgryslike vrees in haar oë.
“Jy hoef nie bang te wees nie,” stel hy haar vinnig gerus. “Ek sal jou geen kwaad aandoen nie. Maar jy kan nie hier bly nie. Jy sal verkluim. Ek wil jou na ’n kamer neem waar jy jou kan droogmaak en slaap.”
Sy sagte stem het ’n kalmerende uitwerking op haar. ’n Bed! O, om haar moeë, koue, pynende liggaam op ’n bed te kan neerlê!
“Kom nou. Ek is ’n konstabel en op diens vir die res van die nag. Jy kan my kamer solank gebruik. Dis nie ver hiervandaan nie.”
Sy laat hom toe om haar te ondersteun terwyl hulle aanstap. Sy strompel langs hom en as hy nie geweet het dat dit van koue en swakheid is nie, sou hy gesweer het sy is dronk. Toe hy haar eindelik in sy kamer het en weer die deur agter hom toetrek om met sy pligte voort te gaan, is daar kommer en onsekerheid in sy hart. Hierdie klein hartjie van hom het hom heel moontlik ’n groot klomp moeilikheid op die hals gehaal. Hy sug. Wel, dis nou te laat om hom daaroor te verknies.
Toe hy die oggend van diens kom, is daar geen teken van die meisie nie. Die bed is netjies opgemaak en op die bedkassie lê ’n kort briefie.
Mag u vergoed word vir wat u vir my gedoen het, meneer. U het my lewe gered. Baie dankie.
Daardie aand, toe sy weer op die harde bank in die stasiewagkamer lê, besluit sy om die volgende oggend in die minder gegoede deel van die stad te gaan werk soek. Miskien sal sy daar makliker geholpe raak. Oral waar sy nog om werk aangeklop het, het hulle getuigskrifte en skoolsertifikate gevra … wat sy natuurlik nie kon toon nie. Haar verbleikte bont rokkie en die maer, bleek gesig waaruit verwaarlosing straal, het natuurlik haar kanse nie verbeter nie.
Sy kan ’n siddering van walging nie onderdruk toe sy die volgende oggend in die nou straatjie afstap nie. Party van die geboue lyk soos ruïnes en die res lyk nie veel beter nie. Oral speel kinders in die strate rond, en dis seer in haar hart toe sy die vuilheid en verwaarlosing, die duidelike tekens van ondervoeding, selfs honger, opmerk. Oral op die stoepe, op lamlendige balkonne, soms selfs amper in die straat, hang verflenterde wasgoed, en die reuke wat in haar neusgate opstoot, laat haar mislik voel. Dis alleen die groot nood waarin sy verkeer wat haar eindelik met slepende, onwillige voete na ’n kafeetjie laat stap waar die uithangbord vertel dat dit die Golden Eagle Restaurant is. Sy huiwer op die drumpel en kyk na binne. Dit is in ’n halwe skemerte gehul en die reuk van vis en verrotte vrugte wil haar amper versmoor. Instinktief tree sy terug, maar dan onthou sy van die geld in haar beursie wat so ontstellend vinnig minder geword het. Haar hele wese is in opstand toe sy eindelik in die rigting van die toonbank begin beweeg. Sy kan skaars die walging in haar verbloem toe sy in die klein, swart ogies van die man agter die toonbank vaskyk. Daar is ’n voorbarige glimlag om sy dik lippe en ’n gretige lig in sy oë.
“Ja?” Sy stem is swaar, stroperig.
“Ek … ek …” Sy sluit haar oë ’n oomblik. O, Vader, is daar dan geen ander pad vir haar nie? Maar daar kom geen antwoord nie. Sy maak weer haar oë oop. “Ek soek werk. Kan u … my help?”
Die man se oë vernou terwyl hy haar openlik op en af beskou. “Watter soort werk?” vra hy en daar is ’n veelbetekenende klank in sy stem.
Dit voel vir Renske asof sy nakend voor hom staan en impulsief draai sy effens weg van daardie priemende oë, haar hande nat van die koue angssweet.
“Wil jy in die kafee werk?” hoor sy hom weer vra en sy kan sy nabyheid aanvoel, die reuk van ou sweet om haar.
Sy knik woordeloos en hou haar oë stip op die vloer voor haar gerig.
’n Duiwelse glimlag kom in die slu, swart ogies. “Goed,” en hy noem ’n bedrag wat belaglik klein is.
Maar sy is die bedelaar en sy sê sonder sarkasme: “Dankie. U … u weet nie miskien waar ek ’n kamer te huur sal kry nie?”
“Hier is ’n leë kamer agter die kafee. Jy kan dit kry – verniet,” antwoord hy terwyl sy oë nog steeds gulsig oor haar dwaal.
Dis ’n beknopte hokkie en volgens die stof wat dik op die vloer lê en die rommel wat tot byna vensterhoogte reik, is dit klaarblyklik ’n pakkamer. Maar Renske is dankbaar dat sy darem ’n dak oor haar kop het. Nadat sy die kamertjie op ’n manier skoon gekry het, begin sy in die kafee werk.
Die gure karakters wat daar inkom, probeer in smerige taal hul attensies op haar afdwing en ten spyte van die weersinwekkende gevoel wat haar baas in haar opwek, voel sy ook dankbaar teenoor hom vir die manier waarop hy haar teen hulle beskerm.
Dis harde werk. Sy moet die plek skoonmaak voordat die deure oopmaak soggens. Sy moet by die tafels bedien en saans nog help met die skottelgoed.
Dit gebeur meer as een keer dat sy met klere en al op die lendelam bed neerval en sommer so aan die slaap raak van skone uitputting.
Een aand kom daar weer ’n man die kafee binne – ’n man wat sy al ’n paar keer daar opgemerk het en wat sy sonder rede meer vrees as enige van die ander. Hy bly by die tafeltjie sit totdat die kafee om twaalfuur sluit. Teen daardie tyd is Renske se senuwees al rou gevreet, want sy oë het haar die hele aand gevolg op ’n wyse wat duideliker as woorde spreek. Sy is dankbaar toe sy eindelik na haar kamer kan gaan, maar toe sy om die hoek kom, gryp ’n sterk arm haar om die middel en ’n stem, dik met begeerte, sê grof by haar oor: “Kom hier, jou mooi ding.”
Sy maak haar mond oop om te skree, maar sy is te verlam van vrees om ’n geluid uit te kry. Dan klink daar haastige voetstappe uit die teenoorgestelde rigting op.
“Jou vark! Ek het so iets verwag!” roep ’n stem uit en sy voel swak van verligting toe sy haar werkgewer se stem eien. Maar die volgende oomblik keer die ontsettende vrees terug toe hy sis: “Laat staan haar! Sy behoort aan my! Sy is myne!”
Die arms val van haar af weg en in die donkerte kan sy die vae buitelyne van die twee stoeiende mans uitmaak. Sy staan roerloos, nie in staat om ’n enkele tree te beweeg nie, terwyl die geluid van vuiste teen vleis haar ore bereik. Hulle skenk geen aandag aan haar nie. Op hierdie oomblik is hulle net twee diere, besig om oor ’n vrou te veg – oor háár! En sy behoort aan die een wat wen!
Dis hierdie laaste gedagte wat skielik weer die lewe in haar verlamde liggaam laat terugvloei. Met ’n laaste, bevreesde blik op die twee rollende gestaltes op die grond, begin sy hardloop.
Weer is sy op straat, sonder werk, sonder geld, sonder klere. Al wat sy besit, lê nog in die klein kamertjie agter die kafee, asook die bietjie geld wat oor is van dié wat mevrou Mostert haar gegee het. Aangesien dit nog nie die end van die maand is nie, het sy vir al die harde werk in die vuil kafee nog geen betaling ontvang nie. Sy begin maar weer aanstap, doelloos en rigtingloos. Waarheen? Waarheen nou? Sy staar met nikssiende oë voor haar uit, maar word dan skielik tot stilstand geruk deur die geur van kos wat na haar aangesweef kom. Met verlangende oë staar sy na die naam van die kafee voor haar: Koffiehuis-Restaurant. O, as sy net ’n koppie koffie kan kry! Onseker, bang stap sy na die restaurant. Sy huiwer. Sy sal sterf as daar ooit weer ’n herhaling van verlede nag se gebeure moet wees. ’n Oomblik speel sy met die gedagte om Brand Laubscher weer te nader, maar byna onmiddellik verwerp sy dit weer. Sy sal haar nie weer voor hom verneder nie. Sy is bereid om enigiets te doen – enigiets – behalwe om weer na daardie man te gaan.
“Wat wil jy hê?”
Sy kyk verskrik op. “Ek … soek werk …”
“Jammer, maar ons het op die oomblik nie ’n opening nie.”
“Maar … maar ek sal enige soort werk doen! Enigiets! Asseblief, help my!” smeek sy met hande uitgestrek asof sy bid. “Asseblief! Ek sal vloere ook skrop … enigiets!” Haar stem breek in ’n snik af.
“Wel, ek weet nie … Net ’n oomblik.” Renske hoor die vrou met iemand praat en dan sê sy: “Die een wat altyd die vloere skoonmaak, was in ’n motorongeluk betrokke. As jy werklik bereid is om sulke werk te doen …”
“O, ja! Ja! Enigiets!” roep sy uit en kan die trane van blydskap nie keer nie. “O, dankie! Baie dankie! U is so vriendelik …”
Die ouer vrou kyk ongemaklik weg. Wat ’n pragtige kind en tog so verwaarloos en amper vergaan, dink sy met innige jammerte toe sy die deur vir Renske oophou. Nog een van die vele tragedies van die stad.
Maar vir Renske bestaan daar op hierdie oomblik geen tragedie meer nie. Dit voel vir haar asof die hemel self vir haar oopgegaan het. Sy het werk gekry by ’n ordentlike plek. Sy is oortuig daarvan dat alles nou eindelik sal regkom.

Brand Laubscher sit op die breë voorstoep van sy huis toe sy huishulp die jongste koerant vir hom bring. Hy staar fronsend daarna met ’n diep keep tussen sy oë, asof dit permanent daar ingegraveer is. Soos dit die afgelope weke gegaan het – in sy werk en met alles waarmee hy te doen gekry het – is sy aandag verdeeld terwyl hy vlugtig na die opskrifte kyk. Hy blaai om, maar doen nie die moeite om verder te lees nie. Die koerant lê op sy skoot, sy oë somber op die tuin voor hom gerig.
Wat makeer hom dat hy nie die vroumens kan vergeet nie? Dít vra hy homself die hoeveelste keer af. Maar net so vinnig as wat hy haar beeld uit sy gedagtes sit, net so vasberade keer dit terug. Hy kan Renske Conradie nie vergeet nie. Sy is selfs besig om hom in sy drome te agtervolg. Hy kan goed onthou hoe senuweeagtig en angstig sy gelyk het. Haar pleitende oë en skraal, wit gesiggie bly hardnekkig voor hom opdoem. Hoekom was sy so gretig om Desmond se adres in die hande te kry?
Hy kan nie anders as om haar heimlik te bewonder vir die manier waarop sy haarself teen hom gehandhaaf het nie, hoewel hy ook eerlik genoeg is om te erken dat ook dit aan hom bly krap.
Hy tel weer die koerant op. Hierdie gewonder oor wat van haar geword het en waar sy is, moet nou end kry, betig hy homself streng. Hy begin vasbeslote lees, en dan word sy aandag getrek deur ’n naam in die persoonlike advertensiekolom. Hy lees dit en sy liggaam verstyf. Is dit moontlik …? Hy lees dit weer: Renske, kom asseblief dadelik met my in aanraking. Dokter Smuts.
Met geweld gooi hy die koerant van hom af weg en spring uit die stoel uit op. Sy hande lê gebal in sy broeksakke toe hy doelloos tussen die rose begin rondstap.
Eindelik, asof hy tot ’n besluit gekom het, draai hy kort in sy spore om en stap met die gemaklike grasie van ’n atleet haastig die huis binne. Minute later dreun sy motor by die hek uit …
Ook dokter Smuts se gedagtes bly met Renske besig. Hy is juis aan die wonder of sy sal reageer op sy advertensie toe die volgende pasiënt sy spreekkamer binnestap. Met moeite vestig hy sy aandag op die man aan die ander kant van sy lessenaar.
“Ek is Brand Laubscher.”
Dokter Smuts kyk verras op. Daar is goedkeuring in sy oë terwyl hy na die aantreklike, sterk gesig en breë skouers kyk. “Natuurlik! Die bekende advokaat. Dis ’n eer om u te ontmoet. Sit gerus.”
“Dankie.”
Die dokter kyk die man voor hom opsommend aan. “Wat kan ek vir u doen, meneer Laubscher?”
“Ek is nie ’n pasiënt nie, dokter. Ek het u kom spreek in verband met ’n meisie …” Dokter Smuts se wenkbroue gaan omhoog, maar hy antwoord nie, en Brand vervolg: “Ek is hier in verband met die advertensie in die koerant. Dit is ú wat dit geplaas het, nie waar nie? Die een aan Renske …”
Dokter Smuts staar die man waaksaam aan. Wat het Brand Laubscher met Renske te doen?
“Meneer Laubscher, watter verband is daar tussen u en Renske? Wat wil u eintlik weet?”
Hulle kyk mekaar stip aan.
“Ek wil weet of sy op die advertensie gereageer het,” sê Brand eerlik.
“Ken u haar dan?”
“As sy Renske Conradie is, ken ek haar.”
“Wat wil u doen as u weet?”
“Omdat ek ook met haar in aanraking wil … moet kom.”
“Hoekom?”
Brand frons vererg. Gewoonlik is dit hý wat die vrae stel. Skielik is hy agterdogtig. Hoekom stel die dokter sulke versigtige vrae? Dit sterk sy vermoede dat iets vreemds met Renske Conradie aan die gang is. En dit maak hom nog meer vasbeslote om uit te vind wát. Hy sal hierdie man moet oortuig dat hy en Renske mekaar baie goed ken voordat hy enige inligting aan hom sal verstrek. Sy stem is kalm en hy kyk die geneesheer vas aan toe hy antwoord: “Ek en Renske …”
Hy swyg. Soos hy verwag het, vertolk dokter Smuts sy woorde soos hy dit wou gehad het. Hy glimlag heimlik. Hy het eintlik nog niks gesê nie, maar die dokter reageer bevredigend op die suggestie. Wat dokter Smuts natuurlik nie weet nie, is dat hy in dieselfde strik trap wat die beroemde advokaat so dikwels in die hof vir sy teenstanders stel.
Die dokter se oë vernou. Die vlugtige gedagte dat hierdie bekende advokaat verantwoordelik kan wees vir Renske se toestand is vergesog, maar die lewe het hom al geleer dat niks onmoontlik is nie. Net die feit dat die man navraag doen, moet iets beteken. “O? Hóé goed?”
’n Flits van ergerlikheid trek oor sy gesig. Skerp sê hy: “Ek dink dis ons persoonlike saak.”
Advokate weet hoe om met woorde te speel, maar dokter Smuts is ’n man wat reguit praat en hy doen dit nou ook, aangevuur deur sy kommer oor Renske: “Verskoon my as ek u nou te na gaan kom, maar is u verantwoordelik vir haar toestand?” Die slim advokaat is duidelik onkant gevang deur hierdie vraag en toe hy die dokter net sit en aankyk terwyl sy brein die stukkie informasie verwerk, lees dokter Smuts daarin ’n erkenning en hy sukkel om sy humeur te beteuel. “En u skryf vir haar ’n brief dat u niks verder met haar te doen wil hê nie! Skaam …”
“’n Brief?”
“Dit sal nie help om dit te ontken nie. Net nadat sy ’n brief gekry het, het sy aan die matrone van die kinderhuis gesê sy sal geen man dwing om met haar te trou net omdat daar ’n kind gaan wees nie.” Die dokter kug ongemaklik. Iets in die man se gesig vertel hom dat hy miskien te vinnig tot ’n gevolgtrekking gekom het.
“Die … matrone van die kinderhuis?”
“As julle mekaar so goed ken soos u beweer, behoort u te weet dat sy in die Goeie Hoop-kinderhuis grootgeword het. En u sal dan ook weet dat Renske nog baie onervare en onkundig is, maar van goeie inbors en karakter. Sy was die sterkind van die kinderhuis. En nou … dít! As u nie die pa van haar kind is nie, wat het u hier kom soek vandag? Of weet u wie verantwoordelik is vir hierdie tragedie?”
Die advokaat se brein werk in die hoogste versnelling. Hy moet Renske eers in die hande kry. “Daar is ’n misverstand,” antwoord hy versigtig. “Waar kan ek Renske kontak? By die kinderhuis?”
“Sy is weg daar. Niemand weet waar sy is nie. My advertensie in die koerant het nog geen reaksie opgelewer nie.”
“Maar hoekom is sy daar weg? U sê dan sy is ’n inwoner daar.”
“Was. Sy is op universiteit met ’n beurs. Sy kom nog net vakansies kinderhuis toe omdat sy nêrens anders het om heen te gaan nie.”
’n Onheilspellende frons skiet tussen die oë in. “Is sy daar weggejaag omdat …”
“Nee, sy het self geloop. Net ’n koffer gepak en verdwyn. Ek dink sy is bang sy sal gedwing word om van haar kind afstand te doen. U moet onthou sy is ’n weeskind. Sy het nie ouers of familie om haar by te staan en op wie sy kan reken nie.” Weer kyk dokter Smuts hom ondersoekend aan. “Maar as julle mekaar ken, behoort u al hierdie dinge te weet. Meneer Laubscher, u het my nog nie geantwoord nie. Waar pas u in hierdie prentjie in?”
Die antwoord word weer baie goed oorweeg. Dis baie duidelik dat die dokter ’n baie sterk beskermingsdrang teenoor hierdie weeskind het. As hy reken hy is nie die vader nie, kan alle inligting in die toekoms van hom weerhou word, ook wanneer sy opgespoor word. Ten spyte van al die lofredes oor haar, staan hy baie skepties teenoor die feit dat sy kamma so totaal onskuldig is. Maar sleg of goed, feit bly dat sy die draer van ’n Laubscher is – as twee en twee wel vier is. Haar beeld verskyn voor hom soos sy daardie dag gelyk het toe sy met trane van woede en vernedering voor hom gestaan het, maar die ken trots omhoog.
“Renske is baie trots … kinderagtig trots. As sy reguit met my was, sou dit nie nodig gewees het dat ek u vandag besoek nie.”
“Wat bedoel u met ‘reguit’?”
Hy kyk vas terug. “Ek het tot op hierdie oomblik nie geweet dat sy … swanger is nie.”
Dokter Smuts kan die man voor hom nie peil nie. Dis of hy nie kan glo dat hy vir Renske se penarie verantwoordelik is nie. En die man het dit nog nie erken of weerspreek nie!
“Ek glo dit swaar, meneer Laubscher. Hoekom dan die afsêbrief? Of weet u daarvan ook niks af nie? U was netnou verbaas om te hoor sy is ’n weeskind, maar as die brief van u gekom het, hoe het u geweet om dit na die kinderhuis te adresseer? Hou op speletjies speel, advokaat Laubscher!” laat dokter Smuts openlik vererg hoor.
Hierdie man weet hoe om vinnig te dink wanneer hy in ’n hoek gedryf is. “Hoekom dink u is ek vandag hier? Hoekom sal ek moeite doen om haar op te spoor as ek my rug op haar wil keer?” En sy flinke brein borduur voort: “Renske het nie op die brief geantwoord nie en nog minder het sy my vertel dat sy swanger is. Sy het net verdwyn soos u self gesê het. En nou is ek hier om te hoor of u nie iets van haar gehoor het nie. Het sy regtig nie op die advertensie gereageer nie?”
Dokter Smuts sug vertwyfeld. “Nee. Maar goed. Ek aanvaar dat u nie geweet het van die omstandighede nie. Sy het dwaas, selfs kinderagtig opgetree. Miskien het sy gevoel u sal gedwonge voel om met haar te trou as u moet weet dat sy verwag.” Hy sug. “Ek is meer as gretig om te glo dat hierdie hele treurige besigheid op ’n misverstand berus en dat dit reggestel kan word. Sy is ’n liewe, dierbare kind en enige man kan trots wees om haar as lewensmaat te kry. Sy sal ’n wonderlike vrou vir ’n man wees.”
Brand versluier sy oë haastig sodat die dokter nie miskien sy gedagtes in sy oë lees nie. As sy haar plek geken het, sou hierdie ding nie gebeur het nie. Hy verskoon sy broer se aandeel in die saak glad nie, want hy ken hom. Maar wat hom betref, is die een party net so skuldig soos die ander. Die feit dat sy ’n kind uit ’n weeshuis is, laat hom wonder of sy nie doelbewus hiervoor gesoek het nie. Die kind wat sy in haar omdra, is ’n Laubscher. Vreemd genoeg, hy twyfel nie aan hierdie feit nie.
“Maar ons moet haar vind!”
“Ek weet. Maar waar? Hoe? Al wat ons kan doen, is om geduldig te wag. Miskien het sy nog nie die advertensie gesien nie.”
“Of miskien het sy, maar haar hardkoppige trots weerhou haar daarvan om daarop te antwoord,” antwoord Brand ongeduldig.
Dokter Smuts trek sy skouers op. “Miskien. Maar ek dink tog dat ons nog ’n paar dae moet wag. Sê nog ’n week.”
“En wat dan?”
Die ouer man kan skaars ’n glimlag bedwing. Hierdie man is werklik baie ongeduldig, en dis ’n goeie teken, dink hy tevrede. Hy voel meteens nie meer so onrustig oor Renske nie. Die advokaat is vasbeslote om haar op te spoor, dis duidelik, en dat hy daarin sal slaag, daarvan voel dokter Smuts oortuig.
“As ons nog niks teen die einde van hierdie week gehoor het nie, kan ons die saak weer bespreek.”
Brand kom voor die ouer man staan en sy oë is staalhard toe hy hom vas aankyk. “Dokter, u is nie miskien besig om my om die bos te probeer lei nie?” vra hy op gevaarlik sagte toon.
“Ek gee u my woord. Ek wens ek het geweet waar Renske is.”
Brand hou sy hand uit. “Tot siens, dokter, en dankie. Hier is my visitekaartjie. Laat my asseblief onmiddellik weet sodra u iets gehoor het.”
“Ek sal.” Daar is egter nog ’n sakie waaroor dokter Smuts absolute sekerheid wil hê. “En ek het u belofte dat u bedoelings met Renske eerlik en eerbaar is?”
“Ek is bereid om met haar te trou, dokter,” antwoord Brand en verlaat die spreekkamer.
Intussen moet Renske meer as die helfte van haar salaris afgee vir ’n dak oor haar kop – ’n skamele kamertjie in iemand se agterplaas. Die paar rand wat oorbly, kan sy nie op haarself spandeer nie. Daar is ’n baba aan wie sy moet dink, vir wie sy voorbereidings moet tref … want haar baba gaan sy hê … en hou.
Dis hoekom sy instinktief van die kinderhuis en veral die komitee weggevlug het. Sy het dit in hul oë gelees: Haar kind sal vir aanneming gegee word by geboorte. En dit kan nie. Nooit nie! Nog nooit in haar lewe het sy aan iets of iemand behoort of gevoel iets is háre nie. Maar hierdie kind is háre … en niks en niemand sal dit van haar wegneem nie.
As sy aan haar baba dink, droom sy drome en vergeet van die lang dag van harde werk wat verby is en die ure wat môre op haar wag. Dan vergeet sy van die pyne van vermoeienis wat in haar rug opskiet en die krampe van uitputting en ooreising in haar bene en arms. Sy vergeet selfs dat sy nie vandag heeltemal haar honger kon stil met die oorskiet van die kafeetafels nie en dat sy gister amper in ’n floute oor die mop neergesak het.
Maar in die donker, stil ure van die nag laat sy die trane van ontnugtering oor haar wange rol en proe sy die sout daarvan op haar lippe. Toe sy die eerste, sagte bewegings van die nuwe lewetjie in haar voel, is dit in die donker, eensame ure, terwyl sy bibberend van koue onder die een dun kombersie lê. En sy drink diep teue uit die beker van gal wat voor haar lippe is.
Sondae is die enigste tyd wat sy vry het, en dan gaan sy, as haar kragte dit toelaat, gewoonlik langs die see sit en mymer. As sy so oor die rustelose blou see uitstaar, speel sy soms met die gedagte om liewer ’n einde aan alles te maak. Baie keer sit en kyk sy roerloos na die menigte wat lag en speel tussen die branders en op die sondeurdrenkte strand. Sy hoor die kommerlose, sorgvrye gelag van meisies van haar eie ouderdom en sy sien hoe hulle speel en swem met die uitbundigheid van die jeug – en die pyn in haar binneste raak byna ondraaglik. Hoe gou het háár jeug nie verbygegaan nie! Dan draai sy haar gesig weg van die vrolike menigte en staar met traangevulde oë oor die see uit, en dis of die branders haar onweerstaanbaar aanlok en die stem van die see haar nooi om haar smart in sy koel, groen dieptes te kom vergeet.
Hoewel sy die stuwing van nuwe lewe onmiskenbaar in haar voel, is die baba vir haar op hierdie tydstip nog net ’n droom – ’n droom wat ééndag in die toekoms nog werklikheid sal word. Sy dink nog nie aan hom as ’n mensie van vlees en bloed nie. Daarom sal dit so maklik wees om rus en ontsnapping in die arms van die see te vind.
Maar een middag, terwyl sy stadig aanstap na die rots waar sy gewoonlik ’n entjie van die skare af sit, kom ’n seuntjie van omtrent agtien maande na haar toe aangehardloop. Sy sien hom val, maar voordat hy nog grondgevat het, het sy hom in haar arms opgeraap en sy voel die warmte van sy plomp lyfie teen haar bors. Met verwondering kyk sy na die rosige wangetjies en lippies, die hemelblou van die ogies, die goue krulle en klein oortjies. Terwyl sy laggend na sy deurmekaar gebrabbel luister, streel haar hande onbewus die vet armpies. Dan druk sy hom skielik styf teen haar vas, terwyl die wete verblindend na haar kom: hy kon haar seuntjie gewees het! En op daardie oomblik word die baba wat sy verwag ’n werklikheid vir haar, en haar arms voel skielik leeg toe sy hom aan sy ma oorhandig.
Toe sy weer op haar rots plaas neem, staar sy oor die see uit met die wete dat sy nooit die moed sal hê om haar kind leed aan te doen nie. Op hierdie oomblik is daar ’n hemelse glimlag van geluk om haar mond, en daardie onbeskryflike gevoel van goddelike vreugde wat alleen ’n ma ken, wel in haar op en vul haar hele wese.
“Renske!” klink daar skielik ’n stem langs haar op.
Sy kyk verskrik op, herken hom dadelik.
’n Sterk bruin hand neem hare gevange, en hy frons toe hy die wilde paniek in haar oë sien. Tevergeefs probeer sy uit sy greep ontsnap.
“Renske, asseblief, luister na my!” pleit hy dringend, en sy hart krimp onwillekeurig ineen toe hy sien hoe verwaarloos sy is.
“Los my!”
“Renske …”
“Ek gaan skree!” waarsku sy met ’n harde, yl stem.
Hy trek sy hand teësinnig terug, maar hou sy oë waaksaam op haar bleek gesig. “Ons soek jou al weke lank. Sal jy nie asseblief saam met my kom nie?”
Sy staan woordeloos voor hom, haar oë op sy kaal, breë bors, sy fris, bruingebrande bene, die water wat in sy koolswart hare glinster. Sy kyk na sy lippe en op in sy donker oë, en vrees oorval haar toe sy onthou hoe hard en wreed hy na haar gestaar het die dag toe sy hom gaan besoek het.
Brand gaan voort: “Ek en dokter Smuts het boodskappe vir jou in die persoonlike kolomme van Die Burger geplaas. Het jy dit nie gesien nie?” Sy antwoord nie, kyk net behoedsaam. “Kontak asseblief vir dokter Smuts dan as jy my nie vertrou nie. Ek sal jou na hom toe neem. Kom.”
Hierdie keer kry hy haar nie betyds gekeer nie. Onbeslis volg hy haar verdwynende gestalte tussen die mense, en gefrustreerde woede teenoor haar en ook teenoor homself laat sy vuiste saamtrek.
Dis eers die volgende dag dat sy ’n koerant by haar werkplek kan deurblaai; sien dat hy nie ’n leuen vertel het nie. Dokter Smuts se boodskap is daar en kort en kragtig ook syne: Renske – kontak my onmiddellik. Brand.
Haar lippe trek wrang. Hoekom? Om my verder te verneder? O, sy haat hom … hierdie man!
Ook in die volgende dag se koerant is daar weer boodskappe vir Renske. Maar hierdie keer is die bewoording langer. Ontmoet my op dieselfde plek waar jy Brand raakgeloop het, asseblief. Desmond.
Daar is groot onsekerheid in haar. Miskien is Desmond terug in die land. Miskien het sy broer hom laat kom. Dit kon hy gewees het wat die boodskap geplaas het. Maar dit kan ook ’n valstrik wees …
Maar as dit Desmond is … Vir die eerste keer besef sy dat sy in baie dae nie aan hom gedink het nie. Sy het net probeer oorleef, en al waaraan sy kon dink, was die nuwe lewe wat in haar groei. As hy hier is en as hy haar miskien gaan vra om met hom te trou … Met ’n skok word sy daarvan bewus dat sy by hierdie gedagte terugdeins … so asof Desmond glad nie deel van hierdie prentjie is nie. Maar hy is tog die pa van haar kind!
Nou hou sy die koerant elke dag dop en elke dag is dieselfde boodskappe in die persoonlike kolomme. Gedurende die week kan sy nie see toe gaan nie, en moet sy vir die Sondag wag om finaal te besluit of sy gaan reageer.
Sy het geen benul wat dit aan Brand en dokter Smuts doen nie. Die geneesheer voel of hy kan mal raak van bekommernis. En Brand Laubscher voel of hy kan mal raak van frustrasie.
Die lewe het haar egter al ’n paar lesse geleer, en dis met die uiterste waaksaamheid dat sy daardie Sondagmiddag die strand nader. Veiligheidshalwe skuil sy eers agter ’n rots ’n entjie daarvandaan om die wêreld te bespied. Sy het net besluit om nader te loop, toe sy hom gewaar. Brand Laubscher staar om hom rond, asof hy op iemand wag. Daar is geen teken van Desmond nie. Haar lippe vorm ’n bleek, wit lyn. Hy het dus ’n valstrik vir haar gestel!
Skuilend sluip sy ongesiens weg. Haar liggaam bewe van koue woede toe sy uiteindelik haar kamer bereik. Hierdie keer sê sy die woorde hardop. “Ek haat hom!”
Haar oë flits woedend toe sy ’n pen en papier nader trek. Die volgende dag is daar weer ’n advertensie in die koerant, maar hierdie keer is dit Brand wat dit fronsend lees: Ek was daar. Dit was ’n lokval. Renske.
Woedend gooi hy die koerant neer en spring uit sy stoel uit op.
“Die ver … verdekselse vroumens!” skel hy en lag dan skielik. “Sy is nie ’n gek nie! Nee, sy is definitief geen gek nie!”
Hy haal sy pen uit sy bosak. As hierdie kinderagtige soort korrespondensie dan moet voortgaan, sal hy saamspeel, en hy skryf: Daar is ’n brief vir jou by die hoofposkantoor. Ek het daarin alles verduidelik. Brand.
Renske kyk ’n lang oomblik na die woorde en draai dan na een van die kelnerinne. “Anne, sal jy nie asseblief vir my ’n gunsie doen nie?” vra sy, en nadat sy verduidelik het, knik die meisie geredelik. Renske glimlag tevrede. As dit weer ’n lokval is, gaan iemand lekker op sy neus kyk.
Sy glip by ’n openbare telefoonhokkie in terwyl Anne na die ingang van die poskantoor aanstap. Renske bespied die sypaadjie noukeurig en dan glimlag sy onwillekeurig. ’n Paar treë van die hoofingang af staan Brand soos sy verwag het, sy oë onafgebroke op die ingang gerig.
Hoewel sy woedend is oor die wyse waarop hy haar probeer bedrieg, kan sy nie anders as om leedvermakerig te glimlag omdat sy hom elke keer so maklik ontduik nie. Toe Anne weer uitkom, stap sy skaars drie treë van hom af verby, maar natuurlik skenk hy geen aandag aan haar nie.
Hoewel Renske dit nie verwag het nie, is daar werklik ’n brief. Maar sy doen nie die moeite om dit dadelik oop te maak nie. Sy wens dat sy sy gesig kan sien wanneer hy uitvind hoe maklik sy hom om die bos gelei het en sy lag vir die eerste keer in weke hardop by hierdie gedagte.
Maar Brand voel ver van lag af toe die poskantoor om vyfuur toemaak en daar nog geen teken van Renske is nie. Hy voel na moord toe hy sy motor aanskakel. Dis vir hom onmoontlik om ook die volgende dag die poskantoor dop te hou, want hy het ’n belangrike hofsaak aan die gang. Nog nooit in sy lewe het hy so baie kragwoorde gebruik as in die afgelope paar dae nie, want hy weet hy verwaarloos sy werk. Een deel van sy brein bly steeds besig met die stompsinnige Renske.
Hy kners op sy tande. Hy weet nie wat hy aan haar sal doen as hy haar vind nie, maar as hy op hierdie oomblik sy hande op haar kon lê, is hy seker hy sal haar met ’n glimlag kan verwurg, uit skone frustrasie. Die vroumens is besig om hom na hartelus om die bos te lei!
Sy is nog steeds geamuseerd toe sy daardie aand in haar kamer die brief oopskeur. Maar die glimlag verdwyn amper oombliklik toe sy die vel papier oopvou en ’n tjek op haar skoot neerfladder. Sy staar daarna asof dit ’n slang is. Eers word haar wange rooi van verontwaardiging, dan verdwyn alle kleur daaruit. Die vermetelheid, die onbeskryflike vermetelheid van die man! Hoe durf hy haar so verneder om geld aan haar te stuur! Sy het hom niks gevra nie. Sy het niks van hom nodig nie. Haar vingers bewe onbedwingbaar toe sy die tjek in fyn, smal repies opskeur.
As Brand die vorige dag na moord gevoel het, is daar geen woorde om sy gevoelens te beskryf toe hy die volgende dag met gretige vingers ’n brief oopskeur en die inhoud in die vorm van sy opgeskeurde tjek op sy skoot uitval nie. Daar is ’n kort nota ingesluit: Hou u geld, meneer Laubscher. Daar is sekere dinge wat nie met geld gekoop kan word nie. Nie eens deur die Laubschers nie. Renske Conradie.
Brand frommel die nota met ’n woedende gebaar op. “Verduiwels!” Die woord val hard in die stilte neer. Sy hande gaan in magtelose wanhoop oop en toe.
In sy brief het hy gesê dat hy bereid is om haar te onderhou totdat die baba gebore is. Daarna sal hy vir haar ’n trust skep wat haar in staat sal stel om vir die res van haar lewe redelik goed te lewe, maar net op een voorwaarde: Sy moet van haar kind afstand doen en belowe om hom nooit weer te sien of met hom in aanraking te kom nie. Op die ingewing van die oomblik het hy ’n tjek ingesluit, want haar afgeremde voorkoms het steeds voor hom gebly. En dít is haar ondankbare, ongeskikte antwoord! Sy het sy tjek opgeskeur en aan hom teruggestuur!
“Na die duiwel met haar verduiwelse trots!” sis hy deur saamgeperste kake.
Intussen worstel Renske met die probleem of sy met dokter Smuts in aanraking moet kom of nie. Eindelik besluit sy om hom te bel. Die advertensie in die koerant klink so dringend.
Brand is net besig om die dokter se spreekkamer, waar hy die afgelope tyd ’n gereelde besoeker geword het, binne te stap toe die telefoon op die lessenaar lui.
Die twee mans knik na mekaar en dokter Smuts wys met sy hand dat Brand solank moet plaas neem.
“Ja, mevrou Botes? Ek wil eintlik nie nou gesteur word nie.”
“Dokter, hier is ’n Renske Conradie op die lyn wat met u wil praat,” sê die sekretaresse.
Dokter Smuts spring behoorlik regop: “Sit haar dadelik deur!” skree hy amper, en dan: “Renske! My liewe kind, is dit werklik jy?”
By die aanhoor van hierdie woorde is Brand met een tree langs hom.
“Waar is jy?” vra die geneesheer angstig.
“E …” Haar stem huiwer. “Ek het u advertensie in die koerant gesien.”
“Ja, my kind. Maar ons kan nie oor die telefoon gesels nie. Waar bly jy? Ek sal na jou toe kom en dan kan ons die saak bespreek.”
“Dit spyt my, dokter, maar ek gaan u nie my adres gee nie.”
Die klank in haar stem laat dokter Smuts besluit om nie aan te dring nie. “Dan moet jy my kom spreek.” Maar sy huiwer nog, en hy vervolg pleitend: “Asseblief, Renske. Ek wil baie graag met jou praat. En Brand ook. Hy is op die oomblik hier by my …”
“Brand!” Hy hoor hoe sy haar stem skerp intrek. “Wat maak Brand daar?”
Brand sug. As hy die dokter net betyds kon gewaarsku het om nie sy naam te noem nie, maar dis nou te laat. “Gee vir my, dokter,” sê hy haastig en neem die gehoorbuis. “Renske, asseblief, ons wil met jou praat. Dis vir jou eie beswil. Moenie so hardkoppig wees nie …”
“Ek het niks om met jou te bespreek nie, Brand Laubscher. Al wat ek van die lewe vra, is om jou nooit weer te sien nie. Gee asseblief die telefoon terug aan dokter Smuts of anders sit ek neer. Ek moet geraai het waar al die inligting waaroor jy beskik vandaan kom!” voeg sy bitter by.
“Renske …”
Daar is ’n klikgeluid in sy oor, en die verbinding is afgesny.
“O, verdomp!” Brand klap die gehoorbuis venynig op die mik terug. “Sy is besig om my tot raserny te dryf!”
Dokter Smuts sug. “Ek twyfel of ons nou weer van haar gaan hoor.”
“Daar is geen ander uitweg meer nie. Ek gaan ’n privaat speurder kry. Ons kan nie so aangaan nie,” is die besliste antwoord.
Maar daardie aand toe dokter Smuts laat van ’n noodgeval terugkeer huis toe, is hy net besig om die motorhuis se deure toe te maak toe daar ’n beweging by ’n struik is.
“Wie is daar?” vra hy skerp.
“Dit is ek, dokter. Renske.”
“Renske!” Hy kan huil van verligting, neem haar vinnig aan die arm. “Kom binne, kind.” Hy is vir ’n oomblik stom van skok toe hy haar in die elektriese lig bekyk. “Kind … hoekom lyk jy só? Renske, wat het met jou gebeur?”
Haar ooglede val, die stem gedemp. “Dit … gaan nie altyd maklik nie, dokter, maar ek … lewe darem.”
“Kom, kindjie. Ek het nog nie vanaand geëet nie. Kom eet saam met my. My vrou slaap al, maar sy het kos vir my in die kombuis neergesit.”
Sy stap gewillig saam, en met ’n sydelingse blik op die vermaerde gestaltetjie pak hy sommer nog koue vleis by en beveel: “Eet, Renske, en vertel my alles.”
Die swaarkryverhaal van die afgelope weke ontvou voor hom en hy luister met ontsetting. Maar sy weier om hom ’n adres of die naam van haar werkplek te gee.
“Ek het net vanaand hierheen gekom om u te vra of u my sal help wanneer … die tyd daar is.”
Hy voel sy hart kramp van medelye. “Maar natuurlik sal ek! Maar jy moet my ’n adres of telefoonnommer gee waar ek jou kan kontak. En ek moet jou tog gereeld ondersoek. Renske, jy kan nie weer net verdwyn nie! Ek en Brand is al mal …”
“Ek wil nie ’n enkele woord van Brand Laubscher hoor nie.” Die oë wat na hom kyk, is kliphard. “Hy wil my kind vat. As u my nie gaan belowe dat u my nie aan hom sal verraai nie, moet ek weer verdwyn. Ek wil daardie man nie naby my hê nie.”
“Renske, maar hy is …”
“Ek bedoel dit, dokter! Hy mag nie van hierdie besoek weet nie en hy mag my nooit kry nie.”
“Hy sal nie jou kind van jou afvat nie …”
“Hy sal. Hy het my ’n groot tjek gestuur op voorwaarde dat ek my kind sal afgee.”
“Brand het …?” vra hy verslae, ongelowig.
“Ja, hy het. Swart op wit. Ek het sy tjek opgeskeur en aan hom teruggestuur.”
“Hier is iets wat ek nie verstaan nie. Ek kan nie glo Brand sal …”
“U kan dit maar glo. Ek haat daardie man!” Sy staan op. “Ek het u belofte?”
Hy het geen keuse nie. “Ja, natuurlik, maar … Wag, Renske. Waarheen gaan jy nou?”
Haar mond trek wrang.”Terug van waar ek gekom het.”
Dis nie ’n jong meisie wat voor hom staan nie, besef die dokter. Dis ’n volwasse vrou en een wat veg vir haar kind. ’n Gedetermineerde, verharde vrou.
“Laat ek jou terugneem. Dis al laat.”
“Nee, dankie. Die bushalte is om die draai en ek is betyds vir die laaste bus.”
“Kind, in hemelsnaam! Laat ek jou terugneem en laat ons vir jou beter omstandighede uitwerk. Jy is totaal verwaarloos …”
“Nee. Ek kom reg. Dankie, dokter, ook vir die kos. Tot siens. Ek sal u weer kontak.”
“Renske, kom terug …” Maar sy is reeds weg en hy weet hy volg haar verniet. Renske het vir haarself ’n lewenspad uitgewerk – ’n harde lewenspad.

Dit is slegs met die uiterste inspanning dat advokaat Brand Laubscher sy aandag by sy werk bepaal. Selfs die belangrike saak wat hy op die oomblik behartig, geniet kwalik sy onverdeelde aandag. Dat sy kliënt onskuldig is, betwyfel hy nie – hy wat Brand Laubscher is, moet dit net bewys.
Teen die derde dag van die verhoor, toe dit vir hom duidelik word dat sy opponerende kollega besig is om sy kliënt stadig maar seker vas te trek, moet Brand sy aandag met alle mag van Renske wegskeur en sy onverbiddelike self laat geld.
Die regter sit met ’n sug van verligting terug in die bank: Die vertroue wat hy nog altyd in die bekwame jong advokaat gehad het, was dus nie misplaas nie. Die verdere afloop van die saak is dan ook genoegsame bewys daarvan toe die uitspraak uiteindelik gegee word: “Onskuldig!”
Die regter wag hom met ’n breë glimlag van gelukwensing op die trappies in. Brand sug moeg: “Wel, dis verby. Wil u nie saam met my ’n koppie koffie gaan drink nie?”
Hulle stap ’n restaurant binne en bestel twee koppies koffie. Dis toe hulle amper klaar is dat Brand terloops oor die skouer van sy vriend kyk en skaars ’n uitroep kan bedwing.
’n Vrou is besig om die vloer met ’n mop te was, haar oë stip voor haar asof sy van niks anders bewus is nie. Haar bewegings is moeisaam, en toe sy op die mop leun en met ’n bewende hand die natgeswete hare uit haar gesig wegvee, kan hy die doodsbleekheid van haar wange sien; die stom gelatenheid van ’n dier in die diep, weggesonke oë.
“Dit kan nie wees nie!” prewel hy deur wit lippe, tot in sy siel geskok deur die hartverskeurende toneel voor hom.
“Ekskuus? Het jy iets gesê?” vra die regter en sê dan bekommerd: “Wat makeer, Brand? Voel jy sleg?”
Brand sluit sy oë en vee met sy vingers daaroor asof hy die toneel voor hom wil uitwis.
“Ek het die afgelope twee nagte nie juis veel slaap gehad nie. Dis al.”
“Dis tyd dat jy trou, Brand. Jy moet iemand kry wat vir jou kan sorg.”
Hy glimlag net beleef, staan op. “Ek is ook op die volgende hofrol. Ons sal moet gaan.”
Hy kyk weer in ’n bepaalde rigting, maar sy is nou weg. Alles skree in hom om haar dadelik te gaan opsoek, maar daar is eenvoudig nie nou tyd nie. Hy moet binne ’n paar minute weer in die hof staan. Maar hy weet ten minste nou waar hy haar sal kry, en hierdie keer gaan sy nie weer ontsnap nie.
Maar Renske is op daardie oomblik reeds besig om te ontsnap.
Sy het hulle nie sien inkom nie. Dis eers toe sy skoon water gaan haal het dat sy hom en die ander man gewaar wat aan die opstaan is. Sy het gesien hoe hy aarsel, na die hoek kyk waar sy besig was, sy blik op die mop wat teen die muur staangemaak is. Sy het teruggedeins, eers gewag tot hulle verdwyn voordat sy met haar taak voortgegaan het.
Sy was oortuig hy het haar gesien en sy het geweet hy gaan terugkom. Die ou paniek het weer by haar posgevat. Hy mág haar nie kry nie! Sy moet dadelik padgee!
Haar werkgewer aanvaar haar verskoning onmiddellik.
“Ja, gaan maar. Jy is doodsbleek en lyk of jy enige oomblik kan omkap.”
Sy vlug na haar kamertjie, nie om te gaan lê soos haar werkgewer dink nie, maar om oorhaastig haar paar powere besittinkies in die ou verslete tas te pak. Sy voel sleg en skuldig om sommer net te verdwyn, maar sy kan nie anders nie. Gelukkig tog was dit gister die end van die maand, dus het sy darem ’n paar rand by haar.
En weer is sy op straat, vir die soveelste keer. Sy stap maar net, doelloos, rigtingloos, kom by ’n kerk verby, huiwer, lees die geverfde versie op die bord wat Sondag se kerktye aandui: Werp julle bekommernisse op Hom, want Hy sorg vir julle.
Haar mond smaal.
Op hierdie oomblik storm Brand so te sê die restaurant binne, net om te hoor Renske is huis toe gestuur omdat sy skielik sleg begin voel het. Die adres wat hy kry, bring hom by ’n kamertjie in ’n agterplaas. Dis die “huis” waarheen hy gestuur is. Iets wil in Brand losbreek. Die deur is oop en hy stap binne. Dit neem net ’n paar sekondes om te besef sy het hom weer ontglip. Hy kreun hardop, gryp sy kop met sy twee handpalms vas, sluit sy oë. Daardie vroumens … Toe hy weer sy oë oopmaak, sien hy dit voor sy voete lê. Hy buk, tel dit op en die gebreide babaskoentjie lyk verspot in sy hand. Hy stop dit in sy baadjiesak toe hy ’n geluid agter hom hoor en swaai vol verwagting om. Maar dis nie sy nie.
“Ek is op soek na die meisie wat hier bly. Kan u vir my sê waar sy op die oomblik is?” vra hy beleef, hoewel hy onmiddellik ’n teësin in die vrou kry.
Sy kyk hom agterdogtig aan. “Ek weet nie waar sy is nie. Ek is die eienares van die huis. Wie is jy?”
“’n Vriend. Ek wonder of u nie asseblief so vriendelik sal wees om my te bel sodra sy terug is nie. Ek moet haar baie dringend spreek,” sê hy en speel betekenisvol met ’n noot tussen sy vingers.
“Maar natuurlik! Enige tyd, meneer!” antwoord sy haastig, haar oë gulsig op die geld in sy hand gerig.
“Maar dan moet u belowe dat u haar nie van my besoek sal vertel nie – ook nie dat ek gevra het dat u my moet bel sodra sy terug is nie. Moet haar asseblief niks laat agterkom nie.”
“Goed, meneer. Ek sal dit doen. Sodra sy inkom, sal ek jou bel,” belowe sy.
“Dankie. Hier is my telefoonnommer.”
Hy patrolleer vir meer as ’n uur lank die onmiddellike omgewing, maar vergeefs. Twee keer ry hy by die kerkie verby.
Brand se oë staar somber voor hom uit terwyl hy na sy huis terugry. Hy is nie ’n man wat geseën is met baie geduld nie, en hierdie kat-en-muis-speletjie is besig om op sy senuwees te werk. Hy het dit al telkemale oorweeg om maar die polisie se hulp in te roep, maar weer daarvan afgesien. Hy weet sy sal dit as nog ’n onvergeeflike vernedering beskou as sy moet uitvind dat hy die polisie op haar spoor gesit het, en dis die laaste ding wat hy wil hê – dat sy moet dink dat hy haar nog verder wil verneder. Maar hy weet ook dat hy, indien hy ’n tragedie wil voorkom, dit nie kan waag om langer te sloer nie. As hy haar nie self baie gou opspoor nie, sal hy verplig wees om hulp in te roep, al is dit dan dié van ’n privaat speurder. Renske Conradie móét gevind word. Sy is nie belangrik nie, maar die kind wat sy dra, is ’n Laubscher …
Hy kan niks anders doen as om later aan dokter Smuts te rapporteer dat hy weer misluk het nie.
“Ek gaan nou ’n privaat speurder kry. Ons kan nie so voortgaan nie.”
“Ek is baie bekommerd oor haar, Brand. Jy het nou self gesien hoe lyk sy. Sy is naby breekpunt. Om eerlik te wees, ek is bang sy gaan haar baba verloor. Sy is ondervoed en oorwerk, behalwe ander ontberings.”
Waar Renske ’n paar minute lank die gewyde stilte van die kerkie ervaar, sluit sy haar oë, bid sy. Haar lippe beweeg, maar daar kom geen klank uit nie. Haar hart bid, maar sy weet nie wat nie.
Dan bevind sy haar by ’n voordeur, druk die klokkie.
“Ja?”
“Ek … ek soek werk, asseblief.”
Die vrou se blik dwaal krities oor haar vervalle gesig, by haar ringlose, bewende vingers verby, af na haar liggaam wat reeds sy geheim begin openbaar – en sonder ’n woord word die deur toegedruk, en Renske staan daar, met ’n pynlike blos op haar bleek wange. Maar haar nood dryf haar na die volgende huis, en die volgende … en die volgende … Oral, soms met net ’n afwysende kopswaai of flou verskoning, soms sonder ’n woord, een keer selfs met ’n dreigement, word sy die deur gewys.
Renske bekyk haar ringvinger amper beskuldigend. As sy net êrens ’n trouring in die hande kan kry … Maar sy het net ’n paar rand by haar.
Toe die aandskaduwees nader kruip, stap sy stadig in die rigting van ’n supermark en sy staar lank na die paar goedkoop ringe in die vertoonkas. Terwyl sy lighoofdig voel van honger, stap sy binne.
“Ek wil een van daardie ringe hê, asseblief,” sê sy fluisterend asof sy bang is dat iemand haar sal hoor. Sy is bewus van die opgetrekte wenkbroue en betekenisvolle glimlag van die kassier toe sy, met die ring styf in haar handpalm vasgeklem, by die deur uitstap.
Sy stap ’n lang ruk met die ring so styf vasgeklem, haar oë stip voor haar, asof sy skaam is om daarna te kyk. Dan, eindelik, laat sy dit oor haar ringvinger glip en sy staar daarop af deur ’n waas van trane. “Ring van skande!” sê sy, onbewus daarvan dat sy die woorde hardop uiter. Op daardie oomblik breek haar hart in duisend stukkies, gee haar jongmeisiedrome hul laaste stuiptrekkings …
“Wat wil jy hê?”
“Ek soek werk,” antwoord sy toonloos en hou haar hand hoopvol na bo gedraai sodat die ring dadelik sigbaar is.
“Wag ’n oomblik.”
Sy voel swak van verligting. Die ring gaan haar red.
Die volgende oomblik verskyn ’n vrou in aanddrag voor haar. “Is dit nie ’n snaakse tyd van die aand om werk te soek nie?” vra sy reguit.
Renske lek oor haar droë lippe. “Ek soek al heeldag werk, mevrou. Ek het gedink ek sal nog hier probeer en dan maar …”
“Watter soort werk soek jy?”
“O, ek gee nie om nie. Ek sal enige soort werk doen, mevrou,” antwoord sy gretig, haar oë angstig, pleitend.
“Wel, die meisie wat gewoonlik my kinders kom oppas, het nie vanaand opgedaag nie. Ons sal seker nie voor twee-uur môreoggend terug wees nie. As jy bereid is om die nag in te slaap …” sê die vrou skepties asof sy haar gaan bedink.
Oorhaastig val Renske haar in die rede. “O ja, ek sal dit doen, mevrou. Ek gee glad nie om om in te slaap nie!”
Die vrou lyk verlig. “Dan is dit reg. Waar bly jy? Kan ons jou so oor ’n halfuur kom oplaai?”
“Ek … ek was ’n lang tyd siek en kon nie werk nie. Hulle het my vandag uit my kamer gesit, want ek het nie geld om die huur te betaal nie,” erken Renske eerlik. Sy lag senuweeagtig. “Ek het nie eintlik op die oomblik ’n plek om te bly nie. U sien, ek … ek is ’n weduwee,” en sy bid dat die vrou nie die skuldigheid in haar oë moet opmerk nie.
Die man kyk ontevrede op toe sy vrou die sitkamer binnekom en haar aandjas optel. “Aletta, jy kan nie so iets doen nie! Jy ken die vroumens van geen kant af nie!”
“Ag, moet tog nie begin sanik nie! Sy lyk nie te sleg nie. Ek sal later bel om te hoor hoe dit gaan,” sê sy ongeduldig.
Die ure wat volg, is van die gelukkigste wat Renske in ’n baie lang tyd gehad het. Sy was nog altyd baie lief vir kinders, en Randi en Betsy is so dierbaar dat sy amper wil begin glo dat haar geluksengel eindelik weer aan haar sy is.
Daardie nag slaap sy op ’n divan in die kinders se speelkamer, en dis die eerste nag in ’n baie lang ruk dat sy onmiddellik aan die slaap raak. Die volgende oggend word ’n kamertjie net langs die kinders se speelkamer vir haar aangewys, en sy ontvang vier vrolike wit oorrokke.
“Ek is baie bly dat jy die kinders gaan oppas. Hulle is liewe kinders, maar ek verstaan hulle nie aldag nie,” erken die vrou effens verleë. “Dit lyk my jy het ’n slag met hulle, want hulle is al klaar geheg aan jou.”
Toe Renske daardie aand langs die divan op haar knieë neersak, is daar weer trane op haar wange, maar hierdie keer is dit trane van dankbaarheid dat die Vader eindelik haar gebede verhoor het.
Veertien dae gaan verby waarin daar tye aanbreek dat Renske amper die bitter verlede vergeet en nuwe moed en hoop vir die toekoms kry. Dan besluit Aletta van Graan dat sy ’n partytjie gaan hou.
Randi is al in droomland, maar Betsy en Renske sit so stil soos twee muise op die balkon terwyl hulle met groot belangstelling na die motors afstaar wat die een na die nader stilhou. Met aandag bekyk hulle die dames se rokke en juwele soos hulle by die voordeur in verdwyn.
Skielik verstil Renske se hartklop. Sy herken dadelik die man wat uit die groot motor klim en ’n wyle onder die lamplig vertoef. Sy donker kop is effens vooroor gebuig, maar sy weet dis Brand Laubscher.
’n Yskoue vrees pak haar beet en haar gesig vertoon strak in die maanlig. Wat soek hy hier? Het hy uitgevind waar sy is? Dan verdwyn die paniek. Hy is natuurlik een van die gaste. Sy voel eintlik swak van verligting toe sy teen die balkonreling aanleun. Natuurlik!
Sy is egter nie bang dat hy haar hier sal ontdek nie, want sy is beveel om die kinders uit die pad te hou en sy is seker daarvan dat mevrou Van Graan nie haar kinderoppasser met haar gaste sal bespreek nie. Nee, sy is veilig hier. Heeltemal veilig, al is Brand Laubscher vanaand saam met haar onder dieselfde dak …
Maar op hierdie selfde oomblik gryp die noodlot weer in. Klein Betsy het stilletjies haar kans waargeneem om met die trap af te sluip terwyl Renske so ingedagte sit en peins het. Met verwonderde kinderogies staar sy na die klomp mense.
Dan kyk haar ma op en frons vererg. “Betsy! Wat maak jy hier? Ek het vir Renske gesê dat sy julle in die bed moet sit. Waar is sy?” vra sy vies.
Brand was net van plan om vir hom ’n drankie te gaan inskink sodat hy darem nie so openlik verveeld lyk nie, toe hy sy gasvrou se ontevrede woorde hoor. Die naam wat sy noem, trek sy aandag en hy kyk vinnig op.
“Renske? Wie is dit?” vra hy en doen sy bes om dit traak-my-nieagtig te laat klink, terwyl hy aan homself sê dat sy gedagtes besig is om met hom op loop te sit. Maar die volgende oomblik stik hy amper in sy drankie toe hy sy gasvrou se antwoord hoor.
“Renske Conradie. Sy kyk na die kinders vir my. Altans, sy is veronderstel om na hulle te kyk. Kom, Betsy, dadelik terug kamer toe!”
Brand glimlag en neem die dogtertjie aan die hand. “Kom, Betsy, ek sal saam met jou stap.” Hy kyk op in die verbaasde oë van sy gasvrou en lag effens verleë. “Ek het lank laas jou seun gesien. Ek wil gaan kyk hoe groot hy al is.”
Sy lag hom openlik uit. “Hemel, Brand! As die hubare dames van die stad dít moet hoor, sal hulle weer met nuwe moed vervul wees! Maar as jy regtig ernstig is, kan jy maar saamkom.”
Brand volg haar die trap op, en sy hart slaan trom in sy ore. Eindelik het hy Renske Conradie in ’n hoek. Hierdie keer sal sy hom nie weer ontglip nie.
Intussen het Renske agtergekom Betsy is weg en sy stap na die dogtertjie se kamer. Sonder om die lig aan te skakel, kyk sy of die kind nie dalk self gaan slaap het nie. Maar nee, die bedjie is leeg en bekommerd wonder Renske waar sy na haar moet gaan soek. Sy hoor nie die sagte klikgeluid van die deur agter haar nie. Sy is ook nie bewus van die man wat haar suutjies van agter af nader nie. Sy word eers van sy teenwoordigheid bewus toe sy twee hande op haar skouers val en die volgende oomblik voel sy ’n mond hard en doelgerig op hare neerkom. ’n Oomblik is sy te verlam van skok om enigiets te doen. Dan begin sy met al die krag in haar tenger gestalte veg teen die arms wat haar omklem. Dit bring net mee dat sy nog stewiger vasgedruk word, en ’n drankwalm styg in haar neus op.
Brand gaan staan, terwyl sy gasvrou die deur oopdraai en haar hand in die donkerte na die skakelaar soek. Die lig flits aan …
Brand hoor hoe sy gasvrou haar asem skerp intrek, en hy kyk oor haar skouer. Hy staan soos ’n standbeeld, sy oë vasgenael op die skokkende toneel voor hom – Renske Conradie in die arms van sy gasheer.



6



Renske voel hoe die staalgreep om haar verslap, en dan val die arms van haar af weg. Sy knip haar oë vinnig in die helder lig en dan is dit asof die bloed in haar are verys. Haar oë staar vol walging en ongeloof na die man wat onseker op sy bene voor haar staan en rondswaai. Dis haar werkgewer!
Haar hand gaan impulsief na haar mond, en asof sy nie kan glo wat sy sien nie, sê sy fluisterend: “O nee! Nee!”
“Renske!”
Sy ruk haar kop vinnig op, en haar gesig raak spierwit. Sy staar na die man en vrou in die deur en sy retireer onder die uitdrukking in hul oë.
“Is dít die dank wat ek kry ná alles wat ek vir jou gedoen het?” sny die vrou se stem deur die swanger stilte.
Die volgende oomblik staan Brand langs haar en sy vingers vang haar pols in ’n pyngreep vas. “Ek dink ek moet haar liewer wegneem,” sê hy op ’n ysige toon, sy blik genadeloos op haar.
“Ja, neem haar weg – dadelik!” skree die vrou byna histeries, en haar bene wankel skielik onder haar. “Ek … die skok …”
Brand vang haar voor sy grondvat en dra haar na die divan in die een hoek.
“Bring brandewyn,” beveel hy kortaf, en haar man, nugter geskrik, gehoorsaam dadelik.
Renske besef dat sy haar kans nou moet waarneem om weg te kom. Sy beweeg ongemerk in die rigting van die deur en swenk dan geruisloos in die donker gang in.
Sy het geweet dat die afgelope paar weke te goed was om waar te wees! Die uitdrukking op Brand se gesig het duidelik getoon tot watter slotsom hy gekom het. Hoekom is die noodlot so wreed? Om juis vir Brand na die partytjie te bring sodat hy haar vernedering moet aanskou. En hoekom moes haar werkgewer nou juis vanaand besluit het om besope te raak en sy onwelkome attensies op haar af te dwing? Hoekom het Betsy dit vanáánd in haar kop gekry om ongehoorsaam te wees? Hoekom? Hoekom? Hoekom?
Radeloos beweeg sy maar weer, soos twee keer tevore, in die rigting van die stasiewagkamer. Die trane raak droog op haar wange. Sy is weer op straat, maar hierdie keer nie net sonder geld en werk en kos en klere nie, maar ook sonder geloof …
Brand besef dadelik dat Renske weg is. Met ’n kreun van onmag storm hy in die gang af, loer haastig by elke kamer in, hardloop dan vervaard na die balkon van waar hy die donker straat instaar.
“Die klein gek!” sê hy woedend. “Wat dink sy is sy besig om te doen? Sy kan nie vir die res van haar lewe op die vlug bly nie!” vaar hy sissend teenoor die donker nag uit.
Sy oë is ongenaakbaar. Hy het vanaand eerstehands gesien watter soort meisie sy is. In die verlede het hy half teësinnig gewonder of Renske Conradie werklik so sleg is. Verskonend het hy gedink: Sy is so jonk, eintlik maar nog ’n kind. En niemand ken sy broer se swakheid vir die teenoorgestelde geslag so goed soos hy nie. Daar was selfs ’n tyd dat hy vir haar jammer was, dat hy ’n sterk beskermingsdrang jeens haar gevoel het. Die afgelope tyd was hy selfs bereid om dokter Smuts se lofredes oor haar te glo, te aanvaar dat sy ’n meisie met karakter is; ’n meisie wat geval het weens onkunde en omdat sy gewetenloos verlei is. Hy was bereid om sy eie broer geheel en al verantwoordelik te hou vir wat gebeur het.
Maar dit wat hy vanaand gesien het, het elke greintjie teerheid of jammerte of verskoning wat hy vir haar in sy hart kon vind, vir altyd laat verdwyn. Sy is net ’n goedkoop flerrie, en hy wens meteens hart en siel dat hy sy rug op haar kan keer en haar heeltemal uit sy lewe kan skuif, heeltemal van haar bestaan kan vergeet. Maar die bitter besef dat sy die ma van ’n Laubscher gaan word, sal hy nooit kan ignoreer of vergeet nie.
Die volgende oggend staan Renske onseker by ’n bushalte. Sy weet dat sy weer êrens werk moet probeer kry, maar waar? Waar moet sy begin? Haar liggaam verstyf toe sy skielik ’n hand op haar skouer voel, en die vrees knel soos ’n band om haar keel. Dan sug sy van verligting toe sy die meisie agter haar herken.
“Renske! Is dit tog nie jy nie? Waar was jy al die tyd? Ek het gewonder wat van jou geword het.”
Sy glimlag effens, maar antwoord nie die kelnerin van die restaurant waar sy onlangs gewerk het nie.
“Watter werk doen jy nou?” dring die meisie nuuskierig aan.
“Ek is eintlik op soek na iets. Weet jy nie miskien waar ek werk kan kry nie?”
Die meisie plooi haar voorkop peinsend. “Wel, ek weet nie. Laat ek sien …” Dan glimlag sy skielik. “Hulle soek iemand by die Môrekraai. Om skottelgoed te was. Ek weet nie of jy kans sien … Die Môrekraai bly oop tot drie-uur in die oggend. Nog later as daar besigheid is.”
“O!” Renske probeer teleurgesteld klink, maar in werklikheid kan sy haar opgewondenheid skaars bedwing.
“Jy moet liewer iets anders soek.” Dan raak haar oë nuuskierig. “Jong, in watse moeilikheid is jy? Wat het jy gedoen?”
Renske kyk haar verward aan. “Wat bedoel jy?”
“Daar was gister ’n speurder by die restaurant. Hy het ons elkeen apart na die baas se kantoor laat roep en ondervra … oor jou. Of ons weet waar jy is, watter werk jy nou doen, ensovoorts.”
“O!” Renske probeer om die vrees uit haar oë te hou. Haar laggie klink senuweeagtig en onoortuigend. “Ek het nie die vaagste benul wat dit kan beteken nie. Ek het niks verkeerd gedoen nie, altans niks onwettig nie. Nie sover ek weet nie,” antwoord sy gejaag.
Die meisie lyk nie tevrede met haar antwoord nie, maar sy trek haar skouers op en sê: “Hier kom my bus. Tot siens. En, Renske, moenie bekommerd wees nie. Ek sal vir niemand vertel dat ek jou raakgeloop het nie.”
Renske glimlag haar dankbaar toe, maar haar oë is verontwaardig. Dan is dit nou Brand Laubscher se volgende stap – om ’n speurder op haar spoor te sit. Sy begin aanstap in die rigting van die Môrekraai. Hy laat haar agtervolg asof sy ’n misdadiger is. Sy weet hoekom hy so gretig is om haar in die hande te kry. Hy wil haar kind van haar af wegneem.
Haar mond vorm ’n smal, vasberade lyn. Sy het alreeds soveel gely ter wille van die lewetjie wat nog beskermd in haar liggaam groei dat sy nie kan toelaat dat hy haar opspoor nie. Dan sal al die ontbering, al die smart van die afgelope maande verniet gewees het. Nee, Brand Laubscher sal haar nie kry nie, al sit hy ook die hele land se speurders op haar spoor. Sy sal veg vir haar kind, want dit is al wat sy nog het.
Die Môrekraai lê aan die rand van die stad en Renske bereik dit eers teen laatmiddag. Sy stap onseker nader. Wat as die pos reeds gevul is?
“Verskoon my, maar kan u my sê of u nog iemand soek om hier te help?”
Die man kyk op en glimlag vriendelik – die eerste werklik opreg vriendelike glimlag wat sy in baie weke van iemand ontvang.
“Nee, nog nie, maar ek hoop hier daag iemand op voor vanaand. Ons kan nie langer so sukkel nie.”
Renske se oë glinster. “Meneer, ek sal graag vir u help as … as u my ’n kans wil gee. Ek is bereid om sommer nou te begin,” stamel sy smekend.
Hy kan kwalik sy verbasing verberg. Oor sy skouer roep hy: “Moeder! Kom ’n oomblik hier, asseblief.”
Toe ’n kort, plomp vroutjie haar verskyning langs hom maak, sê hy: “Dié meisie wil ons help.”
Die vroutjie glimlag moederlik. “Ons het hulp dringend nodig, my kind, maar ek dink nie … Ek bedoel … Jou gesondheid … Ons bly so te sê die hele nag oop,” eindig sy onbeholpe.
Renske begin desperaat pleit. “Ek weet, mevrou, maar ek gee nie om nie. U hoef nie bang te wees nie. Ek belowe u ek sal u nie in die steek laat nie. Ek lyk maar so … so maer en … Ek bedoel … so swak …” ’n Rooi gloed slaan op haar wange uit, maar sy gaan wanhopig voort: “Ek is so sterk soos ’n bees.”
Sy sien die skeptiese lig in die man en vrou se oë en raak paniekerig. “Asseblief, gee my ’n kans! Ek het nie werk nie … Asseblief …”
Die vrou se oë raak dof. As haar dogter gelewe het, sou sy seker dieselfde ouderdom as hierdie meisie gewees het. “Het jy dan nie ’n man om vir jou te sorg nie?” vra sy met innige meegevoel, en Renske kan net haar kop skud en haar blik laat sak.
“Jou arme kind! So bitter jonk al ’n weduwee! En verwagtend!” roep sy met moederlike kommer uit. Die oë word weer pleitend na haar opgehef, en sy vervolg gerusstellend: “Goed, my kind, ons sal jou neem as jy regtig kans sien. Maar jy moet belowe dat jy jou nie sal breek nie. Jy mag jou nie ooreis nie. As jy voel dis te veel vir jou, moet jy sê, hoor?”
Die lang wimpers is nat toe sy dankbaar stamel: “O, dankie, mevrou, meneer. Baie dankie. Ek belowe.”
“Ai, my kind, dis jy wat óns help,” sê die vrou en snuif hoorbaar.
“Waar bly u, mevroutjie? Is dit ver hiervandaan?” vra die man belangstellend.
Die wimpers sak. “Ek … ek het nie ’n woonplek nie. Ek het nie geld om ’n kamer te huur nie,” antwoord sy amper onhoorbaar.
“Maar …” Mevrou Jansen se oë is nou ontsteld. “Maar waar slaap jy snags? Waar is jou familie?”
“Ek slaap enige plek waar ek skuiling kry. Ek het nie familie nie. Ek het in ’n weeshuis grootgeword,” verduidelik sy met geboë hoof.
“Jou arme kind!” Mevrou Jansen kyk haar met diepe deernis aan en voeg dan impulsief by: “Jy kan by ons bly. Wag net ’n oomblik. Ons is amper klaar en dan kan ons huis toe gaan. Wat is jou naam?”
“Ek is Renske … Smit.”
Renske se oë vul met trane toe sy ’n rukkie later die kamer binnegaan wat mevrou Jansen vir haar aanwys. Vir haar, wat nog so min van die lewe ontvang het, is dit ongekende weelde. Sy streel met verwondering en bewondering oor die keurige beddeken en verkyk haar aan die pragtige gedrapeerde gordyne.
“Dis te pragtig!” fluister sy met ontsag.
“Ek is bly jy hou daarvan. Dit was my dogter se kamer,” antwoord die ouer vrou, geraak deur die openlike en eerlike bewondering.
“Waar is sy nou?”
“Sy is oorlede. Sy was ons enigste dogter.”
Renske druk die ouer vrou se hande spontaan. “Ek is jammer.”
Mevrou Jansen glimlag treurig. “Die litteken sal altyd daar wees, maar die wond het al genees.” Sy trek die gordyne oop. “Dit is my roostuin,” vervolg sy.
Renske beweeg vinnig nader en laat ’n bewonderende uitroepie hoor. “Rose is my geliefkoosde blomme!” Dan draai sy na die minsame dame langs haar. “Maar, mevrou, u weet niks van my af nie. Ek is ’n vreemdeling. Hoe weet u dat u my kan vertrou?”
Die ouer vrou se oë verteder. “Dis uit suiwer selfsug dat ek dit doen. Ek mis my dogter so ontsettend. Sy was omtrent jou ouderdom. En moenie bekommerd wees nie. My moederinstink vertel my dat ek jou kan vertrou.” Sy vou haar hand sag oor Renske se wang en sê simpatiek: “Jy het ’n moeilike tydjie agter die rug, nie waar nie, my kind?”
Renske se lippe bewe, en sy slaan haar ooglede vinnig neer. Dan skud sy haar kop. “Ja. Ja, dit was nie maklik nie.”
Vertroostende arms gaan om haar. “Maar van nou af gaan jy gelukkig wees, Renske. En as jy gelukkig is, sal jy ook ons leë harte verwarm.”
“O, mevrou Jansen …” en dan verberg sy haar gesig teen mevrou Jansen se skouer en snik haar totale ellende uit.
“Toe maar, my kind. Dis alles reg. Van vandag af sal dit beter gaan,” troos sy die huilende meisie. “En noem my tant Lettie en die oom is oom Dick.”
“Mevrou … ek bedoel, tant Lettie, ek wil u graag vertel …”
“Dat jou van nie Smit is nie? Ek weet, hartjie. Jy is maar ’n swak leuenaar.”
“O!”
Lettie Jansen glimlag. “Eendag, wanneer dit nie meer so seermaak nie, kan jy my vertel. Maar nie nou nie. Nou moet jy lekker bad en dadelik gaan slaap. Ek kan sien dat jy tot die dood toe moeg is.”
Voordat Renske tussen die vars lakens inklim, sak sy op haar knieë langs die bed neer en sluit haar oë, haar hande bewend inmekaargevou.
“Ek het ’n lang tyd nie gebid nie, maar nou wil ek dankie sê, Vader. Baie dankie …” fluister sy sag.
En in die kamer langsaan kyk tant Lettie haar man met blink oë aan.
“Ek kon aan tafel gerus in trane uitbars, Dick. Het jy opgemerk hoe gulsig sy geëet het?”
“Ja. Ek is seker sy het dae laas ’n ordentlike stukkie kos oor haar lippe gehad. Ons ken die meisie nie, maar ek hoop maar jou moederlike instink is reg,” antwoord haar man, en hy vervolg tergend: “Jy en jou verdwaaldes! As dit nie ’n verdwaalde kat is nie, is dit ’n verdwaalde meisie. Miskien kom jy nog een van die dae hier aan met ’n verdwaalde man, hm?”
Sy vrou glimlag goedig en soen hom op sy bles.
Aangesien die grootste toeloop by die restaurant laat in die nag is, raak Renske mettertyd gewoond daaraan om bedags te slaap en snags te werk. Hoewel tant Lettie haar bly vermaan om haar nie met die skottelgoed te ooreis nie, bly Renske getrou en rus net wanneer die pyn in haar rug onuithoudbaar word. Die gesonde, voedsame kos en die moederlike versorging help haar om staande te bly, en hoewel sy nog maer vertoon, blink haar oë en het die bewing in haar hande opgehou.
Die Jansens aanvaar haar as hul dogter en oorlaai haar met liefde. Hul sorgsaamheid bring trane in haar oë, maar tog vertel sy hulle nie haar geskiedenis nie. Renske is oneindig dankbaar dat hulle haar aanvaar soos sy is en nie nuuskierige vrae stel nie, selfs nie wanneer sy soms gedurende die stil ure van die middag verdwyn nie.
Hierdie afwesigheid van haar bly in die grootste geheimhouding gehul. Nie sy of die Jansens raak ooit die onderwerp aan nie. Renske sal ook nie aan hulle of haarself kan verklaar hoekom sy ’n byna onkeerbare drang het om elke dan en wan van die straat af na Brand Laubscher se huis te staan en staar nie.
Dit was terwyl sy eendag tussen tant Lettie se roosbome rondgedwaal het dat sy die eerste keer hierdie eienaardige begeerte gekry het. Daardie selfde middag het sy ’n bus gehaal na die voorstad waar Brand bly, en daar het sy stadig voor die huis verbygestap. Sy besef dat sy baie waag, maar dit is asof ’n magnetiese krag haar teen haar sin daarheen aantrek.
Terwyl sy een middag weer so met die nou al bekende heimwee in haar binneste na die rykmanshuis staar, kom tant Lettie se woorde by haar op.
“Die litteken sal altyd daar wees, maar die wond het al genees.”
Haar lippe bewe. Sal daar ooit ’n dag aanbreek dat sy dit ook sal kan sê? Sy lê ’n hand oor haar hart. Die afgelope tyd het sy begin glo dat die helende balsem van die tyd ook haar wond sal genees. Maar, vreemd genoeg, op hierdie oomblik, terwyl sy van Brand Laubscher se huis af wegdraai, voel haar hart nog meer gekneus, rouer en seerder as ooit tevore. Die wond is nog lank nie genees nie. Inteendeel …
Sy is onbewus van die nuuskierige oë van die tuinhulp wat haar dophou en haar gedrag uiters vreemd vind.
Toe hy haar die derde keer op dieselfde plek gewaar, is hy baie seker dat sy nie daarheen kom net om die tuin te bewonder, soos hy aanvanklik gedink het nie. Hy weet nie of hy sy werkgewer van die vrou moet vertel nie, want eintlik doen sy niks verkeerd nie. Al wat sy doen, is om effens verskuil agter die heining na die huis en tuin te staan en staar. Dan sal sy later stil omdraai en weer in die rigting waarvandaan sy gekom het, verdwyn.
Intussen bly Brand en dokter Smuts steeds op hul hoede. Die privaat speurder kon tot dusver nog geen spoor van Renske kry nie. Dokter Smuts moes al, heel ontrou aan sy aard, hom met groot selfbeheersing dwing om geduldig na al die klagtes van sy pasiënte te luister. En die personeel in Brand se kantoor praat onder mekaar van bedank, want volgens hul werkgewer kan hulle net niks meer reg doen nie, en oor die geringste foutjie word daar ’n groot kabaal opgeskop.
Een van die tiksters loop juis vandag deur en word beveel om ’n hele verslag oor te doen – onmiddellik!
“As ek nie geweet het dat hy, in plaas van ’n hart, ’n koue stuk klip in sy borskas het nie, sou ek gesweer het hy ly aan ’n liefdesteleurstelling!” merk sy verbitterd op en werp ’n moordende blik na die toe deur aan haar regterkant waarop die kopernaamplaat pryk: Brand Laubscher. Advokaat. Dan sug sy hartverskeurend as haar oë na die horlosie teen die oorkantste muur dwaal. Halfvyf! Sy kan haar sterre dank as sy sesuur klaarkry!
“Maar wie het ons nou die dag nog verseker dat ons darem ’n aantreklike en onweerstaanbare baas het? Was dit nie jy nie?” terg een van die ander.
“Gaan na die duiwel!” snou die eerste haar toe en begin met oorverdowende geweld tik.
Intussen vertel Josef die huishulp van die vreemde besoekster, en saam hou hulle haar nou dop.
“Sy doen niks verkeerd nie, maar dit lyk snaaks.”
Josef lyk bekommerd. “Ek dink ek sal maar vir meneer sê. ’n Mens weet nooit wat dalk aan die broei is nie! Kyk! Daar huil sy al weer!”
“Ja. Sy huil altyd. Ek voel jammer vir haar. Sy lyk altyd so treurig en ongelukkig.” Die ou tuinier klik simpatiek met sy tong.
Hulle staar haar swyend aan toe sy na ’n rukkie weer omdraai en wegstap.
’n Steeds baie bekommerde dokter Smuts besoek Brand en hulle gaan na die studeerkamer om hul koffie daar te geniet.
Brand sug. “Dit lyk nie asof die speurder enige vordering maak nie. Renske het doodseker gemaak dat sy geen spoor nalaat nie,” antwoord hy verbitterd.
“Ek wonder soms of ons haar ooit sal vind,” sê die ouer man met ’n wanhopige noot in sy stem.
“Ons sal haar vind. Ons sál haar vind!” Brand se stem is hard en vasberade. Dodelike beslistheid lê in sy oë. Hy kyk op toe die huishulp die leë koppies neem. “Jy kan maar gaan, Josef.”
“Ja, meneer, dankie, meneer. Maar ek wil meneer net iets vertel.”
Brand frons. “Kan dit nie wag tot môre nie?” vra hy ongeduldig.
“Ja, meneer. Ek sal meneer môre vertel,” antwoord hy en verlaat die vertrek.
Die volgende oggend met ontbyt word Brand weer daaraan herinner.
“Nou goed, Josef. Ek het nie baie tyd nie. Wat is dit?”
“Meneer, ek weet nie of dit belangrik is nie …”
“Ek sal self besluit of dit van belang is of nie. Wat is dit?”
“Dis ’n vrou …”
Brand staan ongeduldig op en sy oë blits. “Ek het nie tyd vir kaf nie, Josef! As jy in die moeilikheid is by ’n vrou, moet jy maar self sien kom klaar. Ek het nie raad vir my eie probleme nie,” antwoord Brand kortaf.
“Nee, meneer! Asseblief! Dis nie soos meneer dink nie! Dis ’n eienaardige vrou …”
“Ja, wat van haar? Wie is sy?”
“Ek weet nie. Sy kom gereeld hierheen en dan staan sy net daar by die heining en dan kyk en kyk sy so na die huis en dan … dan huil sy, meneer.”
Nou staan Brand reg voor Josef. “Hoekom vertel jy my nou eers daarvan? Hoe lank gaan dit al aan?” vra hy opgewonde.
“Seker al drie weke, meneer.”
“Hoe lyk sy, Josef?”
“Sy lyk baie soos die juffrou wat daardie dag saam met meneer op die stoep tee gedrink het.”
Maar Brand luister nie verder nie. Lewensgroot staan sy onder sy neus terwyl hulle die stad omkeer op soek na haar.
“Goed, Josef. Dankie. Hou haar dop en as jy haar weer gewaar, kom sê my dadelik, hoor? Of bel my onmiddellik as ek nie hier is nie. Hoe laat kom sy altyd?”
“So van drie-uur na vieruur in die middag.”
Daardie middag sit Brand roerloos agter ’n struik, sy oë stip op die heining gerig. Daar is ’n vreemde gevoel van afwagting in hom, en telkens kyk hy na die wysers van sy polshorlosie wat vanmiddag net nie gou genoeg na sy sin wil aanskuif nie. So dikwels in die verlede het hy gedink dat hy haar het, maar elke keer het sy daarin geslaag om weg te kom. Maar vandag het hy honderd persent seker gemaak. Hy het Josef en die huishulp op strategiese plekke in die tuin geplaas, maar soos die minute verbytik, begin hy rusteloos raak en weer roer die onsekerheid en onrus in sy hart toe hy opmerk dat dit reeds amper halfvyf is. Eindelik, toe hy sien dat die wysers na halfses begin aanstap, moet hy die stryd gewonne gee.
Daar is nie woorde om sy frustrasie te beskryf nie. Hierdie wagstanery gaan veroorsaak dat hy tot laatnag agterstallige werk sal moet inhaal. Sy lippe sluit verbete. Maar al moet hy vir hoe lank dit doen, hierdie keer gaan hy haar vastrek. Wat haar hierheen laat kom, probeer hy nie eens verstaan nie. Maar sy was volgens Josef al ’n paar keer hier. Sy sal weer kom, en dan …
Sy mondhoeke trek wrang. Hy moet maar erken, hoewel teësinnig. Renske Conradie is die glibberigste kalant met wie hy tot nog toe te doen gekry het. Effens ironies wonder hy wat van hom sou geword het as hy teenoor haar in ’n hof te staan moes gekom het!
By die Môrekraai gaan dit onverwags dol en Renske is later ook verplig om in te spring en met die bediening te help. Daar is nie tyd vir ’n uitstappie nie.
Privaat speurder Roelof Labuschagne stap bekommerd by die Môrekraai in. Frustrasie maak hom honger. Sy soektog na Renske Conradie het tot dusver op ’n ronde nul uitgeloop. Met rukke volg hy haar spoor baie duidelik, maar klokslag verdwyn dit weer asof in die blou.
Hy weet dat Brand op sy verslag wag, maar hy weet nie wat hy vir hom moet vertel nie. Hy kan tog nie sê hy kry net mooi niks uitgevoer nie. Mismoedig gee hy sy bestelling aan die kelner en sak moeg terug teen die kussing. Hy rol die bietjie kennis wat hy van Renske Conradie het in sy gedagtes rond en peins oor die paar spore wat sy nagelaat het. Hy is oortuig daarvan dat sy haar naam verander het, want dit is die eerste ding wat sy sou doen as sy nie onnosel is nie, en dít is Renske Conradie beslis nie – te oordeel na die oulike wyse waarop sy hom elke keer ontglip en daarin slaag om so te sê alle spore agter haar dood te vee.
Maar skielik sit hy regop toe ’n vrouestem digby hom opklink.
“Renske, het jy al tafel 5 se bestelling geneem?”
“Ja, tant Lettie.”
Opgewonde begin Roelof Labuschagne se hart vinniger klop. Die kelnerin se naam is nie net Renske nie, sy voldoen ook aan die beskrywing. Sal die noodlot hom vanaand goedgesind wees?
“O, juffrou, ek hoor u naam is Renske. Sal u … sal u omgee om my u van te sê?”
Renske kyk hom stip aan. Sy is seker dat sy hom nog nooit gesien het nie. Waarom stel hy so belang in haar?
“Ek is jammer, meneer, maar ek gee nie my naam aan vreemdelinge nie,” antwoord sy afwysend.
Speurder Labuschagne skiet die vraag op haar af:
“Dan is u nie Renske Conradie nie?”
Haar reaksie is veel hewiger as wat hy verwag of heimlik op gehoop het, en hy kan nie anders as om homself swyend geluk te wens nie. Sy snak hoorbaar na asem, en hy gewaar die senuweeagtige bewing van die skraal vingers wat lyk asof hulle skielik te min krag het om die skinkbord vas te hou. Met ’n dapper poging ruk sy haar egter reg en antwoord kalm: “Ek is jammer, meneer. Ek ken nie so iemand nie. Ek is Jansen, die skoondogter van die eienaars van hierdie plek.”
Hy wag nie vir sy bestelling nie. Hy is oortuig dat hy Renske Conradie eindelik opgespoor het. Sy vingers bewe van opgewondenheid toe hy sy motor aanskakel en haastig vertrek. Hy moet by Brand Laubscher uitkom.
Maar hy dink nie daaraan dat sy haastige vertrek opgemerk word nie. Renske staar die motor met angstige oë agterna en sy weet dat sy weer sal moet vlug. Met ’n hart wat soos ’n stuk lood in haar lê, stap sy die kombuis binne.
“Tant Lettie, ek moet dadelik gaan,” sê sy, en daar is vrees in haar oë.
Mevrou Jansen kyk haar ontsteld aan. “Voel jy nie lekker nie, my kind?”
“Nee, dis nie dit nie. Ek … ek kan nie nou verduidelik nie, maar ek moet dadelik hier wegkom. Iemand het my herken.” Sy kyk die ouer vrou smekend aan. “Asseblief, tannie, vertrou my? Ek het niks teen die wet gedoen nie, maar ’n speurder is op soek na my. Hy is nou weer weg, maar ek verwag hom enige oomblik terug. Ek moet dadelik padgee.”
“My kind …”
“Nee. Ek kan nie bly nie. Ek … ek wil u net bedank vir alles wat u vir my gedoen het … al tante se liefde en vertroue. Ek sal dit nooit vergeet nie. Ek wens net dat ek eendag in die posisie sal wees om te vergoed daarvoor.”
Tant Lettie huil nou openlik. “Ag, my kind, wat praat jy nou? Neem my liewer in jou vertroue. Jy weet dat ek en oom Dick jou leer liefkry het soos ’n eie dogter, en ons sal jou so graag wil help. My kind, jy kan nie vir altyd so voortgaan nie. Wat van jou baba?”
“Ek weet! Ek weet!” roep Renske smagtend uit. “Maar vanaand het ek geen ander keuse nie. Ek móét gaan. Daar is nie nou tyd om oom Dick te groet nie. Sê vir hom baie liefde en groete. Eendag, wanneer dit veilig is, sal julle my weer sien. Ek sal terugkom. Ek belowe! Ek sal vir julle kom dankie sê vir alles.”
“Ja, maar Renske, wat moet ek vir die speurder sê wanneer hy terugkom?”
“Vertel hom net die waarheid, tannie. Vertel hom maar alles wat u van my af weet. Dit sal geen verskil maak nie. Hulle weet wie ek werklik is en u nie. Dis nie nodig om om my ontwil leuens te vertel nie. Ek wil nie hê u moet in die moeilikheid kom nie.”
Renske omhels die ouer vrou. “Tot siens, liefste tannie Lettie. Ek sal u nooit vergeet nie … nooit ooit nie …”
“Tot siens, my kind. Hier, neem dit. Dis nie baie nie, maar kom asseblief so gou moontlik weer met ons in aanraking. Ons gaan ons morsdood bekommer oor jou. En, Renske, onthou, ons sal by jou staan. Wat jou verhaal ook al is, dit sal aan ons gevoel vir jou geen verskil maak nie. Ek wil hê jy moet dit altyd onthou. En hou moed, Renske. Jy weet waar om ons te vind as jy ons nodig het. Belowe dat ons jou weer sal sien.”
“Ek belowe, tannie. Ek sal my bes doen,” antwoord sy en neem die geld wat na haar uitgehou word. Dan, met ’n laaste, waarderende blik na die moederlike gesig wat sy so innig leer liefkry het, stap sy by die deur uit – die donker nag in …
Brand wil net uittrek toe daar ’n klop aan die voordeur is. Hy frons ontevrede toe hy op sy horlosie kyk. Hy is nie vanaand in die bui vir kuiergaste nie. Maar toe hy die deur oopmaak, verdwyn die frons onmiddellik van sy gelaat. Die speurder stap sommer ongenooid binne, en Brand kan aan sy opgewonde bewegings sien dat hy eindelik iets van belang te sê het.
“Wat is dit?” vra Brand gretig.
“Ek weet waar sy is! Ek het haar so pas gesien! Kom.” Hy vergeet in die oomblik van opgewondenheid met wie hy praat.
Brand gee blykbaar nie om nie. “Ek kry net gou my sleutels. Waar het jy haar opgespoor?”
Toe hulle die restaurant bereik, is dit egter net die Jansen-egpaar wat hulle daar aantref. Brand gebruik al sy ervaring om hulle uit te lok, maar hulle hou by hul storie dat hulle niks van Renske af weet nie. Sy het vanaand sommer weer net so geheimsinnig verdwyn as wat sy verskyn het. Eindelik is Brand verplig om hulle woord te aanvaar.
“Ek is jammer, meneer Laubscher. Maar die meisie wat ek vanaand gesien het, is Renske Conradie, al sê die Jansens haar van is Smit,” sê die speurder toe hulle voor Brand se huis stilhou.
“Dit help ons niks nie. Ons is presies nog net waar ons was,” antwoord hy, tot in sy siel teleurgesteld. “Jy moes my onmiddellik gebel het en haar in die oog gehou het.”
Nadat Labuschagne vertrek het, gaan sit Brand in een van die stoele op die stoep. Hy staar somber na die skouspel van stadsliggies. Êrens tussen al daardie baie liggies is sy. Miskien dwaal sy verlate en doelloos rond, sonder ’n plekkie waar sy kan gaan skuil. Sy vingers sluit krampagtig saam en hy kreun hoorbaar. Hy dink aan al die gevare wat om elke hoek en draai skuil en dit raak koud in hom. Ontsettende gedagtes flits deur sy kop, en hy weet dat hy geen vrede sal kry tensy hy haar vind nie.
Die volgende middag vergader dokter Smuts en die speurder by hom in sy studeerkamer terwyl Josef en die huishulp weer in die tuin waghou. Josef verlaat sy skuilplek om tee te gaan maak, en dis terwyl hy weg is dat die huishulp haar gewaar. Sy huiwer agter die heining en bespied die omgewing behoedsaam. Asof tevrede dat alles veilig is, begin sy stadig nader aan die agterhekkie beweeg, en haar hande sluit om die hout. Die huishulp waag dit skaars om asem te haal en kyk benoud na die kombuis se kant toe. Sy kan nie waag om haar pos te verlaat nie, uit vrees dat sy haar uit die oog sal verloor. Sy sug verlig toe Josef eindelik weer sy verskyning maak. Josef gewaar die besoeker onmiddellik en draai kort in sy spore om en hardloop opgewonde die huis binne.
Renske verstyf merkbaar. Daar is onraad. Sy beweeg vinnig weg en gaan soek skuiling agter die heining, haar oë waaksaam.
“Meneer!”
Brand is op sy voete. “Het sy gekom?” vra hy, maar is reeds besig om in die rigting van die deur te beweeg.
“Ja, meneer. By die agterhekkie.”
Brand is reeds in die kombuis. Hy beweeg soos blits by die trappies af en storm die tuin binne, gevolg deur die verbaasde dokter en speurder. Hy kom net ’n oomblik tot stilstand toe hy die agterhekkie bereik waar die huishulp angstig op hom staan en wag.
“Waar is sy?” vra hy hees, en kyk verwoed om hom rond.
“Daardie rigting, meneer. Sy het begin hardloop toe sy meneer by die trap sien afkom.”
Brand spring weer weg en hardloop amper die hekkie uit die grond. Maar die straat is verlate. Met asem wat jaag en ’n verbete trek om sy mond begin hy weer hardloop, en toe hy om die hoek kom, sien hy haar ’n paar honderd meter voor hom. Sy stap stadig asof sy baie moeg is. Met ’n glinstering in sy oë soos dié van ’n leeu wat sy prooi eindelik gewaar en gereed maak om te spring, beweeg hy vorentoe. ’n Sesde sintuig moes haar gewaarsku het, want op daardie oomblik kyk sy oor haar skouer. Haar oë rek verskrik toe sy hom gewaar en met ’n uitroep van vrees op haar lippe begin sy weer hardloop.
“Renske! Stop! Jy sal nie weer ontsnap nie!” skree hy bulderend agter haar aan, maar dis asof sy woorde haar net meer aanspoor.
Met ’n verwensing op sy lippe versnel hy sy pas en toe Renske hom kort agter haar hoor, kyk sy met naakte vrees in haar oë om. Die volgende oomblik swik haar voet en Brand roep waarskuwend uit, maar dis te laat.
Met hortende asemhaling buk hy langs die slap liggaam waar sy uitgestrek op die sypaadjie lê. Hy skuif sy arms versigtig onder haar in en tel die roerlose gestalte op. Hy staar neer op die wit gesig met die geslote oë. Dan maak sy haar oë oop. ’n Stonde staar hulle mekaar stil aan. Dan val die ooglede weer toe.
Voordat sy in ’n genadige beswyming wegsink, hoor sy hom deur die newels fluister: “Alles is reg, kleintjie …”
En sy weet dat sy die stryd verloor het …

Brand kyk vinnig op van waar hy besig is om op en neer in die gang te stap toe dokter Smuts by ’n deur uitkom en dit dan agter hom toetrek.
“Hoe gaan dit, dokter?” vra hy angstig.
“Ek sal later met jou praat. Ek moet eers die hospitaal bel,” antwoord die ouer man ietwat kortaf.
“Die hospitaal? Is dit dan só erg?”
“Meer as dit. Ons kan dit nie waag om haar te verskuif nie. Ek wil ’n privaat verpleegster in die hande probeer kry.”
Brand staan by die venster en uitstaar terwyl dokter Smuts die hospitaal skakel. In hom woel en kook dit. As Renske moet sterf of haar baba verloor … Dit sal so ’n antiklimaks wees.
Natuurlik wil hy nie sien dat Renske met haar lewe boet nie, maar as sy haar baba verloor … Dit kan ’n goeie oplossing wees vir al sy probleme.
Maar toe dokter Smuts die telefoon neersit, vind hy tot sy eie verbasing dat hy besig is om met die geneesheer te pleit. “Asseblief, dokter, jy moet alles moontlik doen om haar en haar kind te red. Ontsien geen koste nie. Ek gee nie om wat dit sal kos nie.”
Dokter Smuts kyk hom met nougetrekte oë aan. “Ek het nie nou tyd om met jou te praat nie, Brand. Renske het my nodig. Maar sodra die verpleegster kom, kan ons praat.”
Dokter Smuts se hart krimp ineen toe hy langs die bed gaan staan en in die oë afkyk wat so vol vrees en pyn na hom opstaar.
“Asseblief, dokter, neem my weg! Ek wil nie hier bly nie!” smeek sy, haar stem skor van emosie.
Hy skud sy kop en sy oë is teer. “Nee, Renske, ons kan dit nie waag nie. Jy gaan jou baba verloor.”
“Maar bly u dan hier by my, asseblief! Moenie dat hy hier inkom nie! Belowe my, asseblief!”
Die dokter sit sy hand vertroostend oor hare. “Ek kan jou nie verstaan nie, Renske. Hy is tog die pa van jou kind. Dis sy plig om jou in hierdie tyd by te staan.”
Opstandig sê sy in ’n helder stem: “Hy is nie die pa van my kind nie!”
Daar is verwarring en verbystering op die dokter se gesig. “Maar as dit … as … as Brand nie die pa van jou kind is nie … Waarom was hy dan so gretig om jou te vind!”
Voordat Renske egter kan antwoord, is daar ’n klop aan die deur.
“Dokter, suster Onslen is hier. Kan ons inkom, asseblief?” hoor hulle Brand by die deur vra.
Daar is wilde paniek in Renske se oë, en dokter Smuts lê ’n kalmerende hand op haar voorkop. Sy oë is gerusstellend. “Moenie bang wees nie. Ek sal hom nie in die kamer toelaat nie,” sê hy fluisterend en stap na die deur toe. “Suster Onslen kan binnekom.”
Toe die suster by hom verby is, kyk hy Brand vas aan, en sy stem is streng “Jy kom nie hier in sonder my toestemming nie, Brand. Ek verbied jou. Dis doktersbevele.”
’n Dowwe blos vlek oor Brand se nek en voorkop en die suster sien hoe sy hande saamtrek in woede. “Ek wonder of dit doktersbevele is,” sê hy sinies deur stywe lippe en draai dan weg.
’n Kwartier later stap die dokter die studeerkamer binne en wil dadelik weet: “Hoekom het jy my onder die indruk gebring dat jy vir Renske se toestand verantwoordelik is?”
Brand se lippe sluit in ’n harde lyn saam. Dan het sy gepraat. Hy staan rusteloos op en stap na die venster. “Ek het dit nooit gesê nie. Dit was jy wat sommer tot allerhande gevolgtrekkings gekom het.”
“Maar hoekom het jy my nie reggehelp nie?” roep die dokter vererg uit.
“Ek kon nie. Dit het my gepas om die nodige inligting te kry.”
“Hoekom was jy so gretig om haar op te spoor, Brand? Wat het jy met haar te doen? Wat wil jy van haar hê?”
Brand draai van die venster af weg en sy oë begin gevaarlik glinster. Hy kyk die dokter waterpas aan. “Ek is nie bereid om op jou vrae te antwoord nie, André. Moet liefs nie inmeng nie. Dit is ’n saak tussen my en Renske. Dit het niks met jou te doen nie. Hou jou hier uit.”
Maar dokter Smuts se oë is ewe uitdagend. “Renske se geluk en gesondheid gaan my beslis aan. Ek is die enigste vriend wat sy nog het, en jy is verantwoordelik, indien nie vir haar toestand nie, dan vir baie dinge wat die afgelope tyd met haar gebeur het. Ook vir baie van haar lyding. Miskien die oorgrote meerderheid daarvan. En jy sál aan my verantwoording doen!”
“Ek skuld jou geen verduideliking nie!”
Maar dokter Smuts staan sy man. “Waar pas jy in hierdie prentjie, Brand? En wat is jou planne met haar? En moenie my vertel dit gaan my nie aan nie! Ek ken hierdie kind van babadae af en iemand moet vir haar opkom.”
“In hemelsnaam!” roep Brand uit. “Dink jy ek het duistere planne …?”
“Ja, ek begin so dink. Jy het my doelbewus onder ’n wanindruk gehou. Wat wil jy met hierdie meisie maak wat ’n ander man se kind verwag?”
“Ek gaan met haar trou.”
Die wind is heeltemal uit dokter Smuts se seile geneem.
“Hoekom?” vra hy verbaas.
“Ter wille van die kind.”
“Watter belang het jy by ’n kind wat nie joune is nie?”
“Dis my broer se kind.”
Dokter Smuts neem vinnig plaas asof sy bene skielik onder hom geswik het. “En waarom, in hemelsnaam, wil jý dan met haar trou? Dis mos jou broer se verantwoordelikheid. Waar is hy?”
“Hy is ’n ingenieur in Engeland. Dis swaar om dit te sê, maar hy is ’n totale mislukking. Renske en die kind sal baie beter daaraan toe wees met my as met hom.”
“En veronderstel hulle het mekaar nog lief?”
Brand neem ook nou plaas en hy kyk die dokter geamuseerd aan.
“Kom nou, dokter! Hoe oud is jy? Hierdie is die werklikheid, nie ’n versinde liefdesverhaal nie! Liefde kan hier geen rol speel nie. Nie meer nie. Dis sogenaamde liefde wat al hierdie ellende veroorsaak het. Renske moet aan haar kind dink. Haar eie gevoelens tel nie. Dis haar skuld dat die arme bloedjie in die wêreld gaan kom. En daardie kind het ’n reg op die van Laubscher. Ek sal nie toelaat dat ’n Laubscher sy lewe lank as ’n buite-egtelike kind gebrandmerk word nie.” Hy huiwer en vervolg dan beslis: “’n Huwelik met Desmond sal aan Renske net nog meer ellende en smart besorg. Desmond is ’n losbol wat agter elke rok aanhardloop. Hy het geen verantwoordelikheidsin of lojaliteit nie. Plesier en jolyt is sy lewe. Hy sal nie met Renske trou nie, al probeer ek hom ook dwing. Hy sal eerder die kind vir aanneming gee – as ’n aborsie onmoontlik is.”
Die geneesheer kyk hom peinsend aan, sê dan op die man af: “Hoekom trou jy nie en kry jou eie Laubschers nie?”
“Dit sal nie hierdie kind minder van ’n Laubscher maak nie. Hou op om twak te praat!”
Dokter Smuts se oë raak al hoe meer peinsend, en hy wonder by homself wie nou eintlik twak praat.
“Goed, Brand. Ek weet nie of ’n mens werklik kan sê jou planne met Renske is heeltemal eerbaar nie. Sy het ook ’n sê in die saak, weet jy? Maar dit nou voorlopig daar gelaat. Ons moet haar eers gesond en uit die gevaar kry. Daarom verbied ek jou om haar kamer binne te gaan of om haar te probeer sien. Dis nie net die val vandag wat verantwoordelik is vir haar kritieke toestand nie, maar ook alles wat voorafgegaan het. En as jy nie doen wat ek sê nie, gaan ek haar hier wegneem. Is dit duidelik? Enige verdere ontsteltenis of skok kan die skaal verkeerde kant toe trek.”
Maar in die dae wat volg, is Brand soos ’n dier wat in ’n hok vasgekeer is, en sy rusteloosheid neem by die dag toe. Suster Onslen sê hom dat Renske stadigaan beter word en dat dokter Smuts haar toelaat om bedags vir ’n kort rukkie op te staan en voor die venster te gaan sit. Die gevaar dat sy haar baba sal verloor, is verby, en haar toestand is heeltemal bevredigend. Maar steeds weier dokter Smuts om hom in die kamer toe te laat!
Op kantoor kry hy ook nie rus vir sy siel nie en toe hy een middag vroeg huis toe kom, besluit hy om die bul by die horings te pak. Hy is darem nog die baas in sy eie huis. Suster Onslen het pas vertrek om inkopies te gaan doen toe Brand tuiskom. Nie dat dit sou saak gemaak het of sy daar is of nie. Hy klop net een keer en stap in.
Renske, wat rustig voor die venster in die leunstoel sit en brei, kyk op, broos en pragtig geraam teen die venster. Maar dit lyk nie asof die toneeltjie voor hom aan die donker man in die deur enige plesier verskaf nie. Hy praat nie dadelik nie, maar kyk haar net swyend aan met ’n donker frons op sy gesig wat verdiep toe sy opmerklik verbleek toe sy hom gewaar.
“In hemelsnaam, moet tog net nie flou word nie! Ek gaan jou nie opeet nie!” sê hy kwaai en kom vinnig nader.
Hy trek vir hom ’n stoel na die venster toe en kyk haar stil aan toe hy teenoor haar plaas neem.
Renske laat haar ooglede sak, haar lang wimpers donker teen die bleekheid van haar vel. Haar vingers speel doelloos met die breiwerk op haar skoot.
Die volgende oomblik buk hy impulsief vooroor en sy hand vou oor hare. “Jy het die dag toe jy uit jou kamer gevlug het van jou breiwerk verloor,” sê hy en haal ’n babaskoentjie uit sy binnesak. Maar hy oorhandig dit nie dadelik nie. Sy oë staar priemend in hare. “Hoekom het jy dit gedoen?” vra hy, en sy oë dwing haar om na hom op te kyk.
Op hierdie oomblik ervaar Renske weer daardie vreemde, magnetiese stroming wat van hom na haar toe uitgaan, asof ’n elektriese skok deur haar gaan by die aanraking van sy hand. Sy probeer dit uit syne trek, maar sy vingers vou net vaster oor hare.
“Hoekom het jy dit gedoen, Renske? Ek wou jou help,” sê hy en sy stem is effens hees.
“Jy wil my nie help nie. Jy wil my kind van my af wegneem,” fluister sy. “Jy wou selfs my baba koop!”
Hy los haar hand. “Ek bied jou hierdie keer geen geld aan nie, Renske. Ek bied jou my naam aan.”
“Wat het jy gesê?” vra sy in totale verstomming.
“Ek bied jou my naam aan. Met ander woorde: Ek vra jou om met my te trou,” antwoord hy toonloos.
Renske sou miskien nog meer verslae gewees het as sy moes weet dat Brand Laubscher op hierdie oomblik skielik skaam en ongemaklik voel oor die eerlike, oop aanstaring van haar oë.
“Hoekom? Hoekom wil jy met my trou?”
“Ter wille van die kind, natuurlik. Vergeet ’n oomblik dat jy my haat. Dink aan jou kind. Jy het ’n verantwoordelikheid teenoor hom. Jy moet aan sy toekoms dink. Hy is ’n Laubscher en het die reg om op die Laubscher-erfenis aanspraak te maak.”
“Maar … Maar … jy …”
Sy mond trek wrang. “Moenie jou oor my bekommer nie. Ek stel nie belang in sentimentele seremonies nie. Ek het geen illusie oor die huwelik en die sogenaamde liefde nie. Ek trou met jou om ’n Laubscher sy regmatige plek in die wêreld te verseker en toe te sien dat die Laubscher-erfporsie veilig is. Dink goed na, Renske. Wat kan jy hom gee? ’n Van-die-hand-in-die-tand-bestaan! Hy sal geen kans in die lewe hê nie.”
“Bly stil!” Sy is wasbleek. “Ek wil nie verder hoor nie!”
Maar sy hande skiet vorentoe en gryp haar skouers vas en hy gaan genadeloos voort. “Dit help nie om jou oë vir die werklikheid te sluit nie! Jy weet dat dit waar is, maar jy wil dit net nie erken nie. Renske, vergeet jou valse trots. Dink aan jou kind!” sê hy skor. “Dink jy dat hy jou eendag gaan bedank omdat jy hom ’n lewe van voorspoed en geleenthede misgun het wanneer hy groot genoeg is om die waarheid te weet?”
Renske staar hom afkeurend aan. Dan skud sy haar kop.
“Nooit! Ek sal nooit met jou trou nie! Geld is nie alles in die lewe nie.”
Sy vingers klem haar skouers pynigend vas. “Staak hierdie hardkoppigheid van jou! Jou kind se geluk moet tog jou prioriteit wees. Ek sal geen huwelikseise aan jou stel nie. Jy sal net my vrou in naam wees. Of vertroetel jy nog altyd die sinnelose droom dat Desmond eendag na jou sal terugkeer en jou sy vrou sal maak?”
Toe sy eindelik daarin slaag om haar oë van sy gloeiende blik af weg te skeur, dwing hy haar met ’n hand onder die ken om hom weer in die oë te kyk. “Antwoord my! Het jy die lafaard nog altyd, ná alles, lief?” eis hy bruusk.
“Hy is die vader van my kind,” antwoord sy fluisterend.
“Dan hét jy hom nog lief!” Sy hande val van haar af weg, en hy staan op. Sy krimp ineen by die kille woede wat uit sy oë straal. “Jou arme gek.” Dan vervolg hy met ’n verbete stem: “Ons twee gaan trou, Renske, so gou moontlik!”
Sy staar hom agterna terwyl hy wegstap. Haar hande rus op die plek waar haar hart pynlik klop. Met hierdie man trou? Hierdie man wat sy meer vrees as enige ander mens op aarde? Maar sy woorde bly soos dolksteke in haar siel draai: “Gaan jy dat jou trots in die weg van jou kind se geluk staan? Wat kan jy hom gee? ’n Van-die-hand-in-die-tand-bestaan!” Sy sluit haar oë. Wat moet sy doen? Wat is die beste ding om te doen? Hoekom moet haar kind boet vir die sondes wat sy ma gepleeg het?
Dis lank gelede dat sy laas aan Desmond gedink het. Met ’n skok besef sy dat hy ’n skadubeeld in haar gedagtes geword het. ’n Ander man se gesig verskyn snags voor haar wanneer sy slapeloos in haar bed lê en rondrol – ’n donker, fronsende gesig met koue, genadelose oë en ’n bitter, wrede mond. ’n Man wat so ’n grenslose mag oor haar uitoefen dat sy swak en bewerig in sy teenwoordigheid word. Sy vrees daardie mag wat hy oor haar het, omdat sy nie aan sy wense wil gehoor gee nie. Van kleins af het sy geleer om vir haarself te dink, om onafhanklik te wees, om te weet wat sy wil en nie wil nie.
Maar steeds moes sy voor sy sterkere wil swig, moes sy aanvaar dat sy onder sy dak versorg word.
Hoewel sy geprotesteer het, dra sy tog op hierdie oomblik ’n pragtige nagrok wat met sy geld gekoop is. Sy besef onrustig dat sy reeds bederf is deur al die weelde waaraan sy so skielik gewoond geraak het. Wanneer suster Onslen van die stad af terugkeer, is daar altyd boeke en tydskrifte vir haar. En babawol of ’n doos sjokolade of geurige toiletware – en sy weet dat dit met Brand Laubscher se geld gekoop is. Waar sal dit anders vandaan kom? En sy weet ook dat sy al hierdie ekstra dingetjies baie waardeer. Kan sy haar kind al hierdie voorregte ontsê? Hoeveel meer as wat sy ooit kan, kan Brand nie vir hom gee nie? Brand kan hom ’n erfenis nalaat waarop hy trots sal wees. Saam met haar sal hy net vernedering, vrees en skande ken …
Maar om met Brand te trou! ’n Man wat haar in sy siel verag en ja, dalk selfs haat. Om dag na dag saam met hom in dieselfde huis te bly … Sy ring te dra …
En dan … Sy het ’n harde les geleer. Sy het deur skande en trane en smart geleer dat daar nie so iets bestaan soos platoniese gevoelens tussen ’n man en ’n vrou nie. Dis nie moontlik nie. Dis teenstrydig met al die wette van die natuur. Desmond Laubscher het haar dit bewys. Brand het belowe dat hy geen eise aan haar sal stel nie. Hy toon duidelik dat hy nie die geringste begeerte in daardie rigting het nie. Maar as hulle dag na dag intiem saam in een huis bly … Sy is ’n vrou en hy … is ’n man! As hy in staat is om so intens te haat, sal hy ander emosies ook kan ervaar.
Dokter Smuts dink in hierdie tyd nog verder as Renske. Brand Laubscher se houding bly vir hom ’n raaisel. En hy is kwaad vir homself dat hy hom so laat mislei het. Renske het wel subiet geweier om te sê wie die pa van haar kind is, en hy het net aangeneem dat die man wat so naarstiglik na haar soek die skuldige is. Hy het Renske nooit direk gevra hoe dit dan gekom het dat sy met die beroemde advokaat deurmekaar geraak het nie, want daar was ander belangriker dinge om aan te dink. En aan Brand Laubscher stel jy net nie sulke persoonlike vrae nie.
Weliswaar klink Brand se beweegredes hoekom hy met Renske wil trou, baie eerbaar: ’n ouer broer wat instaan vir die oortredings van sy jonger broer en aan sy kind ’n naam wil gee. Maar is dit werklik al? Of beoog hy eintlik om, nadat haar kind sy regmatige naam gekry het, mettertyd van die ma van die kind ontslae te raak? Hy het dit tog duidelik gestel dit gaan alles om die kind. Maar is dit so? Dokter Smuts is ’n ewe gedetermineerde man. Brand Laubscher sal fyn dopgehou word.
Brand is nog nie tuis nie toe Renske vroeg daardie aand vir suster Onslen vra om haar gereed te maak vir die nag.
“Ek voel vaak. Ek dink ek sal vanaand vroeg gaan slaap.”
Die suster is bly om dit te hoor. “As jy seker is dat jy my nie weer sal nodig kry nie, sal ek baie graag my suster wil besoek. Ek sal nie lank wegbly nie.”
Renske stel haar vinnig gerus. “Jy hoef nie oor my bekommerd te wees nie. Gaan gerus,” glimlag sy verlig. Maar haar oë is treurig. Alles werk mee om haar ontsnapping vanaand suksesvol te laat verloop: Brand is nog nie terug nie, suster Onslen wil graag haar suster gaan besoek, dokter Smuts het vroeër die middag gebel en gesê dat hy weer môreoggend sal kom kyk hoe dit gaan, want hy moet vanaand na ’n vergadering. Diep in haar hart het sy gehoop dat daar iets sal gebeur, iets wat haar sal verhinder om haar plan deur te voer, want haar hele wese smag daarna om hier te bly. Maar sy het geen verskoning nie. Daar staan niks in haar pad nie.
Sy wag totdat sy heeltemal seker is dat suster Onslen weg is. Dis stil in die huis. Eindelik, met die wekkertjie se wysers op nege-uur, staan sy op. Sy skakel nie die lig aan nie, uit vrees dat dit miskien Josef se aandag sal trek.
Sy vind tastend haar weg na die hangkas waar sy weet haar verslete ou rokkie nog hang. Sy laat die nagrok van haar skouers afgly en ’n oomblik veroorloof sy haar die weelde om die gladde, duur materiaal teen haar wang aan te druk. Dan gly dit uit haar hande en bondel op die vloer. Met vingers bewend van senuweeagtigheid haal sy die rok uit die kas.
Sy wil dit liewer nie waag om by die voordeur uit te glip nie, want daar kan sy haar miskien teen iemand vasloop. By die agterdeur is dit ook te gevaarlik, want Josef kan haar net gewaar en hy sal sommer dadelik lont ruik. Dis net die venster wat oorbly.
Sy huiwer voor die venster. Donker, swart wolke hang voor die maan. Die tekens van ’n naderende storm is duidelik sigbaar. Sy sidder en voel meteens koud. As die storm losbars, sal sy weer op straat wees – sonder herberg. Tog lig sy haar tot op die vensterbank. Sy móét net. Met haar rug na die tuin gekeer, laat sy haar lyf stadig aan die ander kant afsak. Die venster is hoër van die grond af as wat sy vermoed het, en toe sy afkyk, sien sy dat sy die laaste meter of wat sal moet spring.
Dan bly sy roerloos hang.
Twee sterk hande het skielik asof van nêrens uit die nag gekom en haar stewig om die middel vasgevat. Sy voel hoe sy tot op die grond getel word. Binne-in haar is dit yskoud van vrees. Dan word sy omgedraai en ’n woedende stem sê bokant haar: “Renske, wat beteken dit?”
Sy het nie woorde nie, sy gesig net ’n donker vlek voor haar.
“Renske, ek weet nie meer …”
’n Knal uit die hemel demp sy stem. Die volgende oomblik voel sy hoe sy opgetel word. Sy probeer nie eens veg nie, besef dat dit futiel sal wees. In die lig van die elektriese lig in haar kamer sien sy hom oor haar troon toe hy haar op die bed neersit. Hierdie man is kwaad … só kwaad soos hy nog nooit was nie. Haar nagrok word op haar skoot gegooi.
“Trek aan!” Toe sy hom net stilswyend sit en aankyk, word die bevel weer uitgeblaf: “Trek aan – onmiddellik! Ek sal my rug draai.”
Weer is die keuse nie hare nie.
“Ek is klaar,” sê sy gesmoord en hy draai om.
Steeds met die verbete trek om sy mond word haar rok opgetel, en weer uiter sy ’n kort gilletjie toe hy dit met sterk vingers begin skeur. Dan gooi hy die stukke eenkant toe en trek die gemakstoel nader na die bed.
“Nou kan jy maar slaap. Jy gaan nêrens heen nie.”
“Jy …” Haar oë is groot. “Jy kan nie hier sit …”
“Wie gaan my keer? Maak toe jou oë en slaap.”
Sy is pynlik selfbewus, skuldig. “Brand, ek belowe jou …”
“Bêre jou beloftes vir môre.”
“Wat … wat bedoel jy?”
“Ons trou môre.” Haar hyg na asem maak sy stem net meer beslis: “En niks gaan dit keer nie.”
’n Snaakse, vreemde stilte sak oor Renske neer. Vir ’n lang oomblik meet hul oë mekaar. Dan sak sy terug teen die kussings, trek die laken oor haar skouers en maak haar oë toe, oorwonne.
Hy sit nog daar toe suster Onslen terugkeer, sy stem prosaïes toe hy sê: “Sy was ’n bietjie rusteloos. Die donderweer is swaar. Ek sal nog ’n rukkie hier sit. Gaan slaap gerus.”
“As u seker is …”
Hy glimlag skielik, maak asof hy haar verwarde blik op die rok eenkant op die ander stoel nie sien nie. “Sy slaap nou rustig, maar ek sal eers wag dat die ergste donderweer oor is. Ons trou môre. Sy moet goed rus vannag.”
Hy sit nog ’n lang ruk daar, sy oë peinsend, opsommend op die slapende gesig. Dan staan hy eindelik op, tel die flenterrok op en glimlag grimmig voordat hy daarmee uitstap.
“En jy hou dit só geheim? Hoekom het jy my nie vertel nie?” wil die suster die volgende oggend opgewonde weet toe sy Renske se kamer binnekom.
“Wat moes ek jou vertel?”
“Dat jy vanoggend trou, natuurlik! En wat ’n wonderlike, bedagsame man kry jy! Het jy geweet dat hy die hele nag langs jou bed gesit het om naby jou te wees as jy miskien bang word vir die storm? Jy is glo baie bang vir onweer. Ek het hom hier kom wakker maak in die stoel vanoggend, die arme man! Sy lyf moet behoorlik styf wees.”
Renske luister verslae. Bang vir onweer se voet! Hy was natuurlik bang dat sy weer sal probeer wegloop, ja! Tog … Daar is chaos binne-in haar. Terselfdertyd is sy so bly dat hy haar betyds betrap het! Hierdie ding is besig om haar onder te kry. Sy verstaan haarself nie meer nie. Sy vrees Brand Laubscher. Sy haat hom, het sy haarself al hoeveel keer vertel. Tog is daar skielik ’n deernis in haar om te hoor hy het die hele nag by haar gesit, om watter rede ook al.
Sy glimlag nou. “Gaan roep Brand vir my, asseblief.”
Haar blik is stil toe hy ’n paar minute later in die deur verskyn, syne waaksaam.
“Jy wou my sien?”
“Goeiemôre. Ja. Ek het net gewonder wat ek vandag sal aantrek … of sal my nagrok doen vir die troue?”
Sy betrap hom onkant, en daar is iets soos guitige plesier in haar oë toe sy sien dat daar sowaar ’n ligte kleur by sy nek verskyn. Onwillekeurig trek haar mondhoeke effens. So ja! Jy kan nie áltyd wen nie, meneer die advokaat!
Hy het hom gestaal teen wat sou kom toe hy gehoor het sy wil hom sien. Óf ’n histeriese huilbui óf weer die harde oë en absolute verwerping van die voorgenome troue … ’n besluit wat hy gisteraand in ’n oogwenk geneem het. Hy moet hierdie vroumens trou voordat sy wéér wegloop. Dat daar nog geen reëlings vir die troue geneem is ná die impulsiewe aankondiging nie, hoef sy nie te weet nie.
Sy stem is styf, en noudat sy met meer aandag na hom kyk, kan sy sweer hy lyk ietwat ongemaklik. Maar dit skemer beslis nie in sy stemtoon deur nie.
“Jy sal ’n rok hê vir die geleentheid. Tot dan bly jy rokloos.” Sy oë flits waarskuwend toe sy net kalm knik. “Ek hoop nie jy het verdere skelmstreke in jou kop nie, want jy sal bedroë daarvan afkom. Ek is die hele dag tuis.”
“En skoene wat by die rok pas, asseblief.”
Dis duidelik dat hierdie skielike inskiklikheid hom net meer agterdogtig maak, maar hy knik styf. “En skoene. Nog iets?”
Renske weet nie wat skielik in haar gevaar het nie. Dis of ’n roekeloosheid van haar besit geneem het. “’n Bruid moet darem seker ook ’n handruikertjie hê …”
Sy kan nie langer die borrelende lag in haar onderdruk nie. Sy gesig is ’n studie!
“Staak dit, Renske!” Sy probeer, maar kry dit nie reg nie. Dan is hy skielik by haar. “Ek sê staak dit!”
Sy besef sy is histeries, maar selfs toe sy hande op haar skouers haar nader ruk na hom, is sy steeds in ’n magtelose lagbui vasgevang.
Dan, meteens, is sy lippe oor haar oop mond en sy word gedwing tot swye. Dis nie ’n kort soen nie. Dis nie ’n passielose soen nie. En sy hande hou nie meer haar skouerknoppe vas nie, maar lê oopgesprei oor haar rug.
Haar oë gaan oop eers toe hy reeds in die deur staan. Sy blik is uitdagend, reguit.
“Dit was al manier om jou stil te kry. Ek kon jou tog seker nie klap nie, kon ek?”
In die gang loop hy suster Onslen raak.
“O, suster, watter nommer skoen dra Renske? Jy het laas vir haar pantoffels gekoop.”
Sy verskaf die verlangde inligting, en sy is nie al verbaasde een in hierdie huis vanoggend nie. Die huishulp sien hoe die baas van die huis na die vuilgoeddrom by die agterdeur loop, die deksel oplig en binne-in rondkrap. Dan hoor sy hom roep.
“Siena, waar is die ou rok wat ek hier ingegooi het?”
“Meneer, maar … die rok is stukkend. Uitmekaar!”
“Dit weet ek ook. Waar is die bostuk waarop staan watter nommer dit is?”
“Hierso. Ek het gedink om dit vir ’n vloerlap …”
“Gee hier.” Dan word die flenter weer terug in haar hande geprop.
’n Hele paar oproepe word gemaak, kortaf bevele gegee en dan ten laaste word dokter Smuts gebel.
Maar hy is nie in nie. ’n Boodskap word gelos. “Sê hom ons trou vanmiddag om vieruur in my huis. Hy sorg dat hy hier is. En sorg dat hy die boodskap kry, juffie. Dis lewensbelangrik.”
’n Ruk later hou ’n afleweringswaentjie met ’n bekende boetiek se naam daarop voor die deur stil. Kort daarna is daar ’n klop aan haar deur en sy knoop haastig haar kamerjas toe toe sy sien wie haar besoeker is. Sy oë spot.
“Mevrou Lategan het vir jou trouklere gebring om aan te pas. En skoene. As jy nie kry wat jy wil hê nie, kan sy ander gaan haal.” Hy gee pad en ’n deftige, middeljarige dame stap breed-glimlaggend binne. Hy het gesê net die beste. En sy hét net die beste gebring. Natuurlik ook die duurste.
Voordat hy die deur toetrek, het hy nog iets te sê, op so ’n formele wyse dat dit ’n blos na haar wange bring:
“Jou bruidsruiker is ook bestel. Dit sal stiptelik om drie-uur afgelewer word.” Sy wenkbroue lig effens. “Alles is onder beheer. Jy hoef jou oor niks te bekommer nie.”
Om tien minute voor vier sorg suster Onslen dat die bruid gereed is. ’n Klein handruikertjie met pienk roosknoppe het betyds gearriveer, soos belowe.
“Jy lyk net … pragtig!” roep die verpleegsuster uit en Renske moet saamstem. Haar spieëlbeeld het haar dit ook vertel. Die snit van die roomkleurige rok is eenvoudig, maar die amper wye A-lyn verberg so te sê heeltemal haar swangerskap.
Die hoëhaksandale pas perfek by die knielengterok en met ’n meewarige glimlaggie neem sy die ruikertjie by suster Onslen.
Daar is ’n klop aan die deur en dokter Smuts kom binne.
“Ek wil graag ’n oomblik privaat met haar wees, asseblief, suster.” Toe die deur toegaan, mors hy nie tyd nie. “Renske, wíl jy hierdie ding doen, of dwing Brand jou? Hy kan jou nie dwing nie, my kind. Sê vir my en ek stop hierdie klug onmiddellik, en ek neem jou hier weg.”
Sy is eers ’n oomblik stil. Toe kom haar antwoord reguit en eerlik: “Ek wil.”
Dit stel hom nie gerus nie. “Renske, daar is perke aan wat ’n mens ter wille van jou kind sal doen. Hierdie oorskry dit.”
Sy glimlag, knik. “Ek weet, dokter.” Wanneer het hierdie ommeswaai van gevoel jeens Brand Laubscher in haar plaasgevind? wonder sy nou. Was dit toe hy haar gesoen het, of toe hy haar rok uitmekaargeskeur het, of toe hy ’n hele nag langs haar bed gewaak het? Sy weet nie presies nie. Sy ken die rede hoekom Brand vandag met haar trou, en hoewel haar kind ook ’n oorweging is, weet sy sonder twyfel dat daar nog ’n rede is hoekom sy vandag gewillig met hom gaan trou. Daar is ’n kans, hoe gering ook al, dat hierdie huwelik teen die end gaan uitwerk. Hoekom dit nie neem nie?
Daarom stap sy nou spontaan vorentoe en druk hierdie lojale vriend van haar ’n oomblik teen haar vas, sê dan met oë wat blink: “Moenie so bekommerd wees nie, liewe dokter. Ek is oortuig in my hart hierdie is die regte stap vir my kind … maar ook vir my. Ek weet net ons is veilig by Brand Laubscher.”

Van die trouseremonie weet Renske weinig. Sy is wel bewus van wat sy belowe, maar verder is sy net bewus van die stil man hier langs haar in sy deftige pak klere. En dokter Smuts se bekommerde oë, wie sy elke keer met ’n klein glimlaggie probeer gerusstel.
Hy en suster Onslen teken as getuies dat hierdie huwelik wettig plaasgevind het, en met die beste wense van die dominee – hy kan ongelukkig nie vir tee en koek bly nie, het ’n katkisasieklas wat oor ’n paar minute op hom wag – vertrek hy, en die vier mense wat oorbly, weet vir ’n oomblik nie juis wat nou moet volg nie.
Daar staan tee en koek op ’n hoektafeltjie en weer voel Renske ’n byna onbeheerbare lagbui in haar opborrel. Hy het sowaar vir ’n onthaal ook gesorg! Meer om die lag afgesluk te kry, kondig sy aan:
“Ek gaan nou tee skink. Wil almal hê?”
Die spanning is gebreek en skielik, tot haar verbystering, hoor sy haar bruidegom hardop lag.
“Nee, dankie. Die hemel weet, nou het ek ’n dop nodig. Kom, dokter.” Dan is dit of hy sy maniere onthou. “As die dames ons sal verskoon? Die drank is in my studeerkamer.”
Dis sy beurt om verbaas na haar glimlag en gemoedelike gesigsuitdrukking te kyk.
“Gaan gerus en geniet dit. Ek en suster sal maar by die tee en koek hou.”
As suster Onslen dit, om dit sagkens te stel, ’n ongewone troue vind, hou sy dit vir haarself. Die bruidegom het dan nie eens die bruid gesoen nie! Vandag se jong mense … Sy sny ’n groot stuk koek af.
In die studeerkamer kyk die twee mans mekaar waterpas in die oë.
“Hou op om jou so te bekommer, dok. Alles is reg.”
“Is dit?”
Brand sit sy glas neer. “Ek sal mooi na haar kyk, ek belowe. Wat meer kan ek sê?”
“En haar eer?”
“Dis deel van die mooikyk, is dit nie?”
Dokter Smuts gee oor. Hy het sy bes gedoen.
In die sitkamer sit suster Onslen haar leë koppie neer en staan op.
“Nouja. Laat ek my goedjies bymekaarkry.” Renske kyk haar vraend aan, en die ouer vrou lyk half verbaas. “Ek gaan mos huis toe vanmiddag. Ek is nie meer regtig hier nodig nie. En terwyl jy nou so ’n wonderlike man het om na jou te kyk …” Sy lag, gee die ander ’n drukkie. “Wees gelukkig, mevroutjie. En alles wat mooi is vorentoe – ook met die baba.”
Renske knik begrypend. Daar is geen aspek waaraan Brand nie gedink het nie. Natuurlik sal die suster se teenwoordigheid in meer as een opsig ’n verleentheid skep.
Toe die huishulp in die binnedeur verskyn, beduie sy met die hand.
“Ons is klaar hier. Vat maar die res van die koek vir jou en Josef,” sê sy en wonder wat die “vorentoe” van suster Onslen nog alles vir haar gaan inhou.
Toe dokter Smuts ook vertrek, staan man en vrou teenoor mekaar. Suster Onslen is ook reeds weg met ’n stewige tjek in haar handsak. Die bediendes is met die koek na hul kwartiere.
Dis of nie een van hulle weet wat om te sê nie. Selfs Brand lyk ietwat selfbewus. Dis sy wat weer met ’n ironiese glimlaggie eerste die stilte verbreek.
“Ek is jammer om so … e … materialisties te klink, maar ek is in ’n effense verleentheid. Ek kan seker nie elke dag in my trourok rondloop nie?”
Hy lyk eers verbaas en dan klaar sy gesig op en ’n glimlaggie ruk aan sy mondhoek toe hy die geamuseerdheid in haar oë sien blink.
“Nee. Dit sal ’n bietjie oordadig wees,” stem hy droog saam. “Ek sal môre reël vir jou eie bankrekening. Intussen kan jy die boetiek bel om vir jou ander rokke op sig te bring.”
Haar wenkbroue lig. “Jy is goed vertroud met dié damesboetiek.” Dis haar stem wat nou droog klink.
Sy glimlaggie verbreed, die oë spot. “Daar is niks misterieus of onwelvoeglik aan nie. Ek het een keer ’n saak vir die eienaar gehanteer. Dis al.”
Ook Renske se glimlag verbreed. “En jy is nie bang ek loop weer weg as jy vir my ’n eie bankrekening gee nie?”
Sy glimlag verstil en hulle kyk diep in mekaar se oë. “Nee, mevrou Laubscher. Al loop jy weer weg, sal ek jou gaan terughaal, al is dit aan die end van die reënboog.”
“In daardie geval … Nag, advokaat Laubscher. Ek voel ’n bietjie moeg. Ek gaan maar vroeg inkruip.”
Dan is hy skielik langs haar, word haar hand geneem en tot haar algehele verbasing druk hy sy lippe op die rugkant.
“Jy het baie mooi gelyk. Dankie, Renske.”
Sy knik net en hy laat haar hand los en sy stap aan. Dankie vir wat? Dat sy ’n mooi bruid was? Maar sal sy ooit sy vrou wees? En wat van Desmond? Die belangrikste vraag is nooit gevra nie. Wat van Desmond? En sy besef dat dit vandag, haar troudag, die eerste keer in ’n lang tyd is dat sy weer aan die pa van haar kind dink.
In die dae wat volg, vind Renske haar eie plekkie in die huishouding. Gewoond om van kleins af haar kant in die kinderhuis te moes bring, neem sy op spontane wyse die huishouding oor, en is onbewus van die baie reperkussies wat volg op Brand Laubscher se skielike huwelik. ’n Bekende advokaat kan dit nog minder as die gewone mens stilhou dat hy skielik getroud is, en hierdie nuus versprei soos ’n veldbrand. Erg genoeg met ’n bloedjong dingetjie. Maar wat darem die kroon span, is dat sy boonop swanger is! Brand Laubscher van alle mense! Wys jou net!
Brand is egter deeglik bewus dat veral dié kringe waarin hy beweeg aan die brand is met allerhande gissings. Maar hy bly ongeërg, en selfs van sy kollegas wat as vriende beskou kan word, waag dit nie om direk daarna te vra nie.
Skimpe is daar genoeg, soos: “En jy gaan haak toe stilletjies af en nooi ons nie eens nie?” Dan antwoord hy maar lakonies: “Julle kerm al so lank ek moet trou en toe besluit ek maar om julle goeie raad te volg.”
Hoewel almal wil sterf om die nuwe mevrou Laubscher te sien, word hulle nie genooi nie en geen uitnodiging word aanvaar nie. Daarvoor is die verduideliking pront: “Renske moet baie rus. Ons sal maar later die bande weer optel.”
Terwyl Renske besig is om blomme vir die huis te pluk, is haar gedagtes met haar man besig, soos die meeste van die tyd.
Sy gedrag teenoor haar is onberispelik … Só onberispelik dat sy soms daarvan kan skree. Dikwels wil sy uitroep: “Ek is jou vrou, Brand, nie ’n vreemdeling nie!” Sy besef egter ook dat daar op die oomblik geen kans vir toenadering is nie. Sy is op haar laaste.
Dan is hy skielik daar … soos ’n spook uit die verlede. Maar dis ’n alte vleeslike Desmond in wie se verbysterde oë sy vaskyk toe sy omdraai.
“Dit ís jy! Ek kon my oë nie glo nie!”
Skokkend dring dit tot haar deur dat Brand nie sy broer van hulle troue vertel het nie.
“Wat maak jy hiér? Jy is die laaste mens wat ek verwag het om hier aan te tref.”
“Dit glo ek jou goed.”
Iets in haar antwoord, haar hele lyftaal laat hom frons, haar meer noukeurig bekyk. Haar lyftaal …
“Renske …” Dis nie ’n vraag nie, net ’n asemtog.
Maar sy antwoord pront, met ’n vreemde, koue kalmte wat van haar besit neem.
“Ja. Ek verwag, Desmond. Verbaas?”
“Maar hoe … wanneer …? Is jy getroud?”
“Ja. Met jou broer.” Sy lig haar linkerhand sodat hy die trouring duidelik in die sonlig kan sien flits. “Dis wat ek hier maak.”
Hy is ’n lang oomblik stil, vra dan reguit, bars: “Wie se kind is dit?”
“Vra jy vir mý?” Sy verloor in ’n mate haar vreemde kalmte. “Moenie so bekommerd lyk nie, Desmond. Jou broer het jou verantwoordelikheid op hom geneem.”
’n Rooi gloed skuif oor sy gesig. “Baie gaaf van hom, maar ek het hom nie gevra nie. Ek het nie eens hiervan geweet nie, tot ’n oomblik gelede. En jy stel toe my broer in kennis van die … e … situasie. Hy is natuurlik ’n beter vangs as ek, dit gee ek toe.”
Renske kyk na die man voor haar, en op hierdie oomblik dank sy die Vader uit haar hart dat dinge uitgewerk het soos dit het.
“Jou brief het geen adres gehad nie. Sou jy gekom het as jy gehoor het ek verwag jou kind?” Stilte. “Sou jy met my getrou het?”
“Ons … ons kon dinge … uitgewerk het.”
“Ja. ’n Aborsie of … aanneming dalk?”
“Magtig, Renske, dis nie nodig dat ’n mens móét trou as daar ’n baba op pad is nie! Want honderde mense …”
“Laat liewer ’n aborsie doen, of gee die kind vir aanneming. Maar ek is nie een van daardie honderde nie, Desmond. Sal nooit wees nie.”
“En toe betrek jy my broer.”
Skielik lag sy, en voel self ook geskok oor die geluid. Sý Brand Laubscher betrek?
“Daardie deeltjie van die verhaal moet jy maar van jou broer self hoor. Verskoon my nou. Die blomme moet in die water kom.”
Sy stap by hom verby, maar draai weer by die stoeptrappies om, en sy het geen idee hoe pragtig sy lyk nie.
Sy kyk weer terug na hom, sien hom nie meer deur die bril van die onervare jeug nie, maar met die helder oë van volwasse insig. Sy is vry van hierdie man – totaal vry.
“Ek het jou gehaat, Desmond. Maar nie meer nie. Ek het vandag uitgevind ek staan so onverskillig teenoor jou dat ek niks vir jou voel nie, nie eens haat nie. Is jy hier vir aandete? Ek sal moet reël …”
Hy draai in sy spore om en sy sien hom wegtrek met die gehuurde motor waarmee hy van die lughawe af gekom het. Dan stap sy na binne, lê ’n oomblik haar hand op haar buik waar ’n roering is. “Alles reg, kleintjie. Alles is reg.”
Brand kom agter sy lessenaar in sy kantoor orent toe die deur oopbars. Dan word dit weer hard toegemaak.
“Ek het jou nie hier verwag nie.”
“Dit glo ek goed.”
“Weggeloop van jou werk af?”
“Nee. Ek het ’n paar dae vry voor die volgende projek en ek het toe besluit om te kom kyk wat hier aangaan. Jy het my adres gehad. Hoekom het jy my nie laat weet nie?”
“Sou dit gehelp het?”
Hy sien haar weer voor sy geestesoog: ’n Vrou, ’n pragtige vrou met ’n bos blomme op ’n stoeptrap …
“Wat laat jou dink ek sou nie kom nie?”
“Ek ken jou, Desmond.”
“Regtig? Ek wonder …”
Brand gaan skielik sit, sê bars: “Staak hierdie skermutseling met woorde. Ek en Renske is getroud – wettig getroud. Einde van die saak.”
“Maar die kind wat sy verwag, is myne. Einde van ’n feit.”
“Het jy nou skielik ’n vaderlike gevoel in die vreemde ontwikkel? Of selfs ’n sin vir verantwoordelikheid?”
“Miskien het ek, ek het dit net nie geweet nie. Dit eers netnou ontdek toe ek ’n pragtige, swanger vrou in my broer se blomtuin raakloop. Ek sou graag ook só ’n vrou wou hê.”
’n Vuis slaan op die lessenaarblad en Brand spring op. “Renske is op haar laaste. Jy los haar uit!”
“Ek is genooi vir aandete.” Daar is ’n skerp intrek van asem. “Moet ek by ’n hotel inboek of gaan ek by my ouboet tuis … soos altyd?” Die onuitgesproke vraag hang swaar tussen hulle: Of is jy bang?
Die twee mans se oë meet mekaar. Dan knik Brand sy kop en aanvaar die uitdaging.
“Sedert ons ouers se dood was my huis nog altyd jou huis.”
“Dankie, broer.”

Renske se hart sak in haar skoene toe sy Desmond later weer voor die deur sien stilhou, maar sy wag hom oënskynlik kalm in.
“Ek was eers by Brand aan en het toe vir ’n paar ou pelle gaan hallo sê. My ouboet lyk goed. Jy sorg mooi vir hom. O, terloops, het ek nog my ou kamer of het jy veranderinge aangebring?”
“Die een met die buitedeur? Ja, dis beskikbaar.”
Terwyl hy sy tas gaan wegsit, hou sy haar besig in die kombuis, hoor dankbaar dat Brand ook tuisgekom het. Die twee mans is in die studeerkamer toe sy verplig is om haar verskyning te maak.
Eiegeregtig stap Desmond na die kas waar die drank gehou word.
“Die verlore seun is terug. Ons het seker iets om te vier! Dieselfde soos altyd, Brand?”
“Ja, dankie.”
Renske se hart trek saam. Hy het nog nie eens na haar gekyk nie; nie eens met die gebruiklike kopknik gegroet nie. Sy uitdrukkinglose gesig vertel niks.
“Wat vir jou, Renske? Ek onthou jy het altyd net vrugtesap gedrink. Sy was altyd ’n soet dogtertjie!” maak hy ’n onvanpaste grappie.
“Niks vir my nie. Ek gaan kyk na die kos. Ons eet oor ’n halfuur.”
“Asseblief, my meisie! Dis skaars tyd vir een dop!” Sy oë dartel in hare. Hy het haar destyds soms “my meisie” genoem.
Haar blik is koel, beslis. “Ons eet oor ’n halfuur.”
Die drie dae wat hierop volg, is vir Renske ’n marteling.
Desmond laat geen geleentheid verbygaan sonder om óf suggestief óf selfs openlik na hul universiteitsdae te verwys nie, altyd met die suggestie dat daar veel meer tussen hulle aangegaan het as dat hulle bloot saam gestudeer het.
Dis hy wat opspring en die skinkbord by haar neem, baie hulpvaardig kos tafel toe aandra, ’n deur vir haar oopmaak en al daardie klein dingetjies doen wat haar man veronderstel is om te verrig.
Haar “man” het hom volkome onttrek. Die bietjie welwillendheid wat daar tussen hulle was, het totaal verdwyn. Hy het ’n eenkant vreemdeling geword wat met ’n traak-my-nie-houding alles beluister en bekyk asof hy maar net ’n gas in sy eie huis is.
Toe Desmond met ’n CD-speler daar aankom, spesiaal vir haar, kan sy dit nie meer uithou nie.
“Vat dit weg!”
“Hoekom? Dis net om dankie te sê vir … vir jou gasvryheid, die … jou lekker kos … en …”
“Desmond, vat daardie ding weg of ek gee dit vir Josef. Ek bedoel dit.”
“Hoekom is jy so lelik met my? Jy was nie altyd …”
Sy staan met vlammende oë voor hom en is onbewus daarvan dat Brand pas tuisgekom het en in die gang huiwer.
“Stop dit! En my gasvryheid het nou ’n einde bereik. Dis tyd dat jy teruggaan Engeland toe.”
“Maar ek …”
“Jy het gesê jy is hier vir ’n paar dae. Die paar dae is nou verby.”
“Ek is van plan om hier te bly tot ná die geboorte van my seun,” sê hy uitdagend.
“Jóú seun! Jy laat my lag. Toe jy uitgevind het ek is swanger, het jy gepraat van aborsie en aanneming.”
“Ek het tot ander insigte gekom. Ek sal graag my seun wil hê … en vir jou. Renske …”
In die gang trek Brand se hande tot vuiste saam, maar hy bly roerloos staan.
“Jy is van jou verstand af! Jy is siek, Desmond Laubscher!”
“Ek bedoel wat ek sê, Renske. Noudat ek jou weer gesien het … Dis tog nie dat jy en Brand regtig getroud is nie. Julle deel nie ’n kamer nie en, soos dit vir my lyk, is julle nie eens vriende nie. Kom saam …”
“Nooit! Al is jy die laaste man op aarde.”
“As jy bang is vir Brand …”
“Ek is nie bang vir Brand nie, ook nie vir jou nie, vir niemand nie. Hierdie kind hierbinne is myne, nét myne, en niemand gaan hom van my wegvat nie. Dis jammer dat jy sy biologiese pa is, maar dis al wat jy is. Sover dit my betref, is dit so goed asof hy in ’n proefbuis in ’n laboratorium gekweek en toe in my oorgeplant is.”
Desmond se mond smaal. “Dan hoop jy dat jy Brand in jou sal kan laat belang stel?”
“Nee. Ek het geen hoop nie.” Haar stem is nou ontdaan van alle emosie. “Ek hoop op niks. Dis net my kind aan wie ek dink. Ek het niks van jou óf Brand óf enige ander man nodig nie.”
“Maar jy het met Brand gaan trou,” wys hy sarkasties uit.
“Hy het my gedwing, want ’n Laubscher mag nie in skande gebore word nie. Wel, hy sal ’n Laubscher gebore word, maar dis ook al.”
Brand se oë vernou. Dan draai hy om en stap terug na die voordeur en maak dit oop, maak dit dan hard toe.
“Hier is Brand nou. Ek het bedoel wat ek gesê het, Desmond. Jy het niks met my en my kind te doen nie. Kry jou koers.”
Die dag daarop is sy besig om na babakleertjies in ’n winkel te kyk, toe ’n opgewonde uitroep agter haar opklink.
“Renske! My hemel, dit ís jy!”
Sy kyk vinnig om en haar gesig verhelder in blye verbasing. “Cilie! O, dis wonderlik om jóú weer te sien!”
Die twee vriendinne kyk mekaar opsommend aan. Albei het verander sedert hulle mekaar laas gesien het, en daar is baie vrae in hul oë. Cilie slaak amper hoorbaar ’n sug van verligting toe sy die trouring aan Renske se ringvinger sien.
“Ek sien jy is getroud en amper ’n moedertjie daarby,” sê sy op haar reguit manier.
Renske bloos. “Ja.”
Cilie bestudeer die gesiggie meer noukeurig. Renske het werklik in ’n pragtige vrou ontluik, maar sy voel dadelik aan dat daar iets verkeerd is. Sy behoort omstraal te wees van geluk, maar sy lyk eerder bleek en moeg, die oë treurig. Maar sy lewer vir eers nie kommentaar nie, sê kameraadskaplik: “Ek het toe ook met ou Mike getrou.”
“O, Cilie, dis wonderlik! Ek moes jou al lankal kom besoek het.”
“Ja, ons het skandelik kontak verloor. Ek was amper van my verstand af van bekommernis toe jy nie ná die vakansie terug is universiteit toe nie. Niemand kon my sê waar jy is en wat van jou geword het nie.”
Renske hoor die verwyt in haar stem en sy weet dat haar getroue vriendin seergemaak voel. “Moenie vir my kwaad wees nie, Cilie, asseblief. Daar was omstandighede …” Haar oë versluier vinnig, en sy kyk op haar hande af. “Jy sal nooit weet hoeveel jou vriendskap vir my beteken het nie. Ek het jou dierbare bystand soms so nodig gehad … bitter nodig.”
Cilie se oë vul onwillekeurig met trane vir die patos wat uit die laaste gefluisterde woorde spreek. Haar kennersoog het reeds meer raakgesien as wat Renske vermoed, en impulsief lê sy nou ’n arm om die skraal skouers, en haar stem is ernstig toe sy sê: “Renske, daar was nooit enige geheime tussen ons nie. Jy weet dat ek jou liefhet soos ’n suster. Wil jy my nie maar vertel wat die moeilikheid is nie? Jy weet dat ek jou altyd sal help as ek kan. Daar ís iets verkeerd. Ek ken jou te goed om bedrieg te word deur daardie dapper glimlaggie van jou. Jy het baie swaar gely vandat ek jou laas gesien het. Dis vir my baie duidelik.”
Renske se stem is gedemp asof sy hard teen die trane stry. “Jy het reg, Cilie. Ek hét gely – is nog steeds aan die ly. As ek maar net na jou geluister het! Maar ek, met die verwaande wysheid van die jeug, het gedink dat ek beter weet! Maar jy was reg, Cilie – o, so baie, baie reg!”
Cilie voel geskok oor die bitterheid in haar vriendin se stem en neem haar vinnig aan die arm. “Ons kan nie hier praat nie. Kom saam met my huis toe as jy tyd het. Mike het ’n klein blomplasie net hier buite die stad gekoop. Ons kan daar gesels sonder om onderbreek te word.”
Toe hulle eindelik elkeen met ’n koppie tee in Cilie se smaakvol gemeubileerde sitkamer sit, kom sy terug op die onderwerp.
“Begin nou voor en vertel my alles. Ek wil jou werklik so graag probeer help. Jy is nou maar twintig, nie waar nie?”
Renske snik en sluk hard. Dan begin sy praat en vertel haar verhaal sonder om enigiets te verswyg. Soms is sy verplig om lang oomblikke stil te bly en dis dan dat die twee vroue se hande mekaar styf omklem en hulle saam huil. Cilie val haar nie een keer in die rede nie, en toe Renske eindelik stil is, is sy eers sprakeloos voor soveel smart en lyding.
Haar oë is peinsend toe sy eindelik die moed vind om in die jonger vrou se oë op te kyk. “Renske, ek is jammer, maar ek durf jou geen raad gee nie. Jy alleen moet besluit wat vir jou en jou kind die beste sal wees. Ek wil net hê jy moet onthou dat as jy my ooit nodig het, jy weet waar om my te kry. Indien daar ’n dag aanbreek dat jy miskien ’n blyplek soek, onthou dan dat my huis vir jou oopstaan. Jy sal enige tyd van die dag of nag welkom wees hier.”
Haar stem breek in ’n snik af en sy gryp haar vriendin teen haar vas. “En onthou altyd, Renske, ek sal vir jou bid. God stuur saam met die trane ook weer glimlaggies – ééndag.”
Haar ontmoeting met Cilie en die feit dat sy vir die eerste keer haar hart kon uitpraat, doen Renske goed. Sy voel skielik nie meer so alleen en verlate nie. Dit troos haar om te weet dat sy ’n plekkie het om heen te gaan as sy dalk weer op die vlug moet slaan. Sy weet dat sy altyd welkom sal wees by die Jansens, maar hulle ken nie haar verhaal nie, en sy kon nog nooit die moed bymekaarskraap om hulle alles te vertel nie. Hulle is oud, en sy wil hulle nie met haar probleme opsaal nie, juis omdat sy weet hoe diep bekommerd dit hulle sal maak.
Sy het hulle al twee keer gaan besoek, en sy het die twee liewe ou mense onder die indruk gelaat dat sy baie gelukkig getroud is.
Toe sy tuiskom, hoor sy van die huishulp dat Desmond besig is om te pak. Met ’n gebed in haar hart stap sy na sy kamer net om seker te maak.
Hy kyk op toe sy in die deur verskyn, en lyk soos ’n dikmondkleuter. Desmond sal nooit verander nie, besef sy.
“Wel, is jy tevrede? Soos jy sien, is ek gepak.”
“Ja. Dankie.” Sy trek haar asem in. “Desmond, ek wil net ’n regstelling maak oor iets wat ek vroeër vir jou gesê het. Brand … Julle is broers, sal altyd broers bly. Ek wil nie die een wees wat daardie band afsny nie. Jy het ’n wonderlike broer, Desmond. Maar, asseblief, vergeet die onsinnighede van die afgelope dae. Jy weet in jou siel jy het my nie lief nie én dat hierdie kind niks vir jou beteken nie. Ás jy enigiets, die geringste vir ons voel, vra ek mooi: gee my die kans om Brand se liefde te wen.” Sy ontmoet sy skerp blik reguit, sê reguit: “Ek het jou broer liefgekry met my hele hart. Ek wil probeer om sy liefde te wen. Asseblief!”
Hy laat sy blik sak, gryp dan die tas van die bed af.
“As dit dan so is … Good luck! Daar wag ’n harde stryd op jou.”
“Ek weet, maar ek kan nie anders nie. Ek het hom baie, baie lief.”
Dis of Desmond tog ’n bietjie skaam kry. “Ek … ek moet hom nog op kantoor gaan groet. Ek kan hom sê …”
“Nee! Nee! Jy sê hom niks.”
“Ek het hom … onder ’n wanindruk gebring oor ons …”
“Ja, maar laat dit so bly. Ek wil Brand se liefde met my hele hart hê, maar dan omdat hy my liefhet ondanks alles. Ook nie ter wille van my kind nie.”
Hy kyk peinsend na haar. “Renske … die vrou soos ek haar leer ken het, is te goed om waar te wees. Jy stel baie hoë eise aan die liefde. Maar soos jy gesê het, ek het ’n wonderlike broer. Brand sal moontlik daarby uitkom, maar nie ek nie.” Hy buk skielik en soen haar op die voorkop. “Totsiens, my meisie. Alles wat goed is vir jou vorentoe. En ek bedoel dit.”
Toe is hy weg en Renske sluit haar oë ’n oomblik. Desmond behoort eindelik finaal tot die verlede.
Soos ’n paar dae gelede gaan Brand se kantoordeur, sonder aanmelding van sy sekretaresse, oop.
“Ek kom net groet. Ek vertrek met vanmiddag se vlug. Daar was gelukkig ’n kansellasie.”
Brand sê niks, staan net op en die twee broers meet mekaar met die oë.
“Brand …”
“Ek dink hoe minder gesê word, hoe beter.” Hy hou sy hand uit. “Veilige reis.”
Dit lyk of Desmond tog iets wil sê, knik dan maar net sy kop. “Ja. Dankie. Beste hier.”
Renske wag met afwagting op Brand se tuiskoms daardie middag. Noudat Desmond weg is, sal die ergste spanning verdwyn, sal hulle darem seker weer kan terugkeer na die vlak van beleefde vriendelikheid waar hulle was voordat hy gekom het.
Maar een kyk na sy gesig vertel haar hy is steeds die afsydige vreemdeling van die afgelope dae.
Sy probeer so natuurlik moontlik klink. “Desmond het toe plek op ’n vlug gekry.”
“Ja.” Die oë kyk koud in hare terug. “Hy het nog ’n paar dae oorgehad.”
“O?”
“Het julle stry gekry?”
“Nee. Hoekom …?”
“Wonder maar net. Dit het dan gelyk dit gaan so goed met julle twee.”
“Wat bedoel jy?” Skielik bars die spanning van dae in haar los in woede. “Moenie insinuasies maak nie. Sê wat jy wil sê en kry klaar daarmee!”
“Ek insinueer niks. Ek ken die feite.”
“Nou noem dan die feite, advokaat.”
In stryd met sy gedragskode wanneer hy in die hof staan, verloor hierdie advokaat sy humeur en hy bulder dit uit: “Dink jy ek is blind? Dink jy ek sien nie wat skaamteloos onder my oë aangaan nie?”
Sy is wasbleek. “Jy het gesien wat jy wou sien. Daar het niks …”
“Stil! Ek besef nou ek het ’n fout gemaak. Ek moes julle gelos het dat julle in julle eie sop braai. Jy en Desmond is van dieselfde soort. Julle verdien mekaar. En daardie kind wat jy verwag … Hy is julle twee se maaksel. Hy verdien nie om ’n Laubscher te wees nie, so min as wat sy pa dit verdien. Wat, in hemelsnaam, het my ooit besiel om my met hierdie gemors in te meng!”
Sy voel ’n pyn deur haar skiet en haar kind roer in haar asof hy ook deur die wrede woorde geraak word. Sy weet nie hoe sy dit regkry om staande te bly nie, hoe sy dit regkry om terug te antwoord nie.
“Dis maklik om van die gemors ontslae te raak, advokaat Laubscher. Skei my en …”
“Dis wat jy graag wil hê, nie waar nie? Trou met Brand Laubscher, gee jou kind ’n naam en gee dan pad. Ek het jou een keer tevore gesê dit sal nie so werk nie. Ek sal jou gaan terughaal waar jy jou ook al op die aardbol bevind.”
“Hoekom? Hoekom, Brand?” skreeu sy dit byna uit. “Dis duidelik. Jy haat en verag my. Hoekom wil jy my nie laat gaan nie?”
Hy is stil. Vee oor sy oë asof hy hom tot nugter, kalm denke terugdwing, sê dan bloot: “Ons is getroud, Renske. Ons sal getroud bly.”
Sy hoor hoe sy motor wegtrek en sak op ’n stoel neer. Daar het geen hoop meer oorgebly nie. Haar hand strek uit na die telefoon.
“Cilie, sal jy my kom haal, asseblief? Dadelik!”
Brand weet nie presies waarheen hy op pad is toe hy wegry nie. Hy weet net hy moet wegkom. Enkele kilometers buite die stad bring hy die motor tot stilstand. Hy klim uit, neem op ’n rots plaas, kwalik bewus van die sterk wind. Want in hom het ’n groter storm losgebars.
Hoekom, Brand? Hoekom wil jy my nie laat gaan nie? Dit was soos ’n blits uit ’n blou hemel … die besef hoekom … Tot op daardie oomblik het hy aan homself redes probeer gee hoekom. Dis tog sy ouers se eerste kleinkind. Ter wille van hulle dan … Die kind wat verwag word, het Laubscher-bloed in sy are. Dis sy plig om hom sy regmatige plek as ’n Laubscher te gee. Hy het geweet Desmond sal nie, maar hy as die oudste broer is dan verantwoordelik. Dit het alles tot op daardie oomblik om die kind gegaan. Tot sy gevra het hoekom. Toe het die besef deurgedring. Dit gaan nie eintlik om die kind nie. Dit gaan om die wasbleek vrou wat saam met hom woon.
Josef is helder in sy motorligte afgeteken toe hy teen ’n spoed by die oprit indraai.
“Meneer …”
“Wat is dit, Josef?” vra hy ongeduldig.
“Dis mevrou, meneer.”
“Wat van haar?”
“Sy is weg, meneer. Iemand het haar kom haal.”
“Wat? Wanneer?”
“’n Rukkie gelede. Sy het twee groot koffers by haar gehad.”
Hy word koud van binne. “Het sy … het sy siek gelyk? Ek bedoel …”
“Nee, meneer. Sy het gestap, maar sy het gehuil.”
“Wie het haar kom haal?”
“Ek ken haar nie, meneer. Dis ’n vreemde vrou, ’n jongerige vrou.”
“Het jy nie die motor se nommer nie?”
“Nee, meneer.”
“Die fabrikaat? Die soort motor?”
“Dit het gelyk soos die bussies wat mense goed mee aflewer en daar was ’n blom op die deur.”
“Goed, Josef. Dankie.”
Hy hardloop na binne, bel dadelik dokter Smuts se nommer. Maar hy is nie beskikbaar nie. Daar is net ’n antwoorddiens.
Brand sak op ’n stoel neer, staar voor hom uit en al die wrede woorde wat hy na haar geslinger het, kom een vir een terug. Hy kreun.
Brand het al ’n paar keer weer vergeefs dokter Smuts se nommer geskakel. Renske is so na aan die einde van haar swangerskap. Maar meteens stap die geneesheer sy voordeur binne en staan ’n rukkie na die man en kyk wat met sy gesig in sy hande agter sy lessenaar sit. Toe hy opkyk, is Brand grys in die gesig.
“Dokter! Ek soek al hoe lank na jou!”
“Hoekom?”
Nog ’n hoekom, een wat hy bitter swaar moet beantwoord. “Renske … Renske het weer verdwyn.”
Dokter Smuts neem plaas, sy oë skerp maar nie juis verbaas nie. “Hoekom?” wil hy weer weet.
Brand sprei sy hande oop, ontwyk die ander se oë. “Dis ’n lang storie. Het sy jou nie gekontak nie?”
“Begin maar met jou lang storie. Ek het nou genoeg tyd. My werk vir die dag is klaar.” Toe Brand hom net fronsend sit en aankyk, vervolg hy: “Jou lang storie sal seker minder van my tyd in beslag neem as die ure wat Renske gekraam het. Begin dus vertel.”
“Renske … Sy …”
“Ja. Haar seun is gebore. Ma en baba albei wel.”
Brand is stom, glimlag dan. “Sy het begin kraam terwyl ek nie hier was nie? Die kind is gebore? Ek het gedink sy het weer verdwyn!”
“Jy het reg gedink. Sy het weer verdwyn. Sy het begin kraam nadat sy anderkant aangekom het.”
“Waar anderkant?”
“Ek is verbied om jou dit te vertel.”
“My vrou kry ’n baba en jy wil my nie sê waar sy is nie?”
“Nee. Ek wil nie. Ek sal ook nie, al het Renske my nie verbied nie. Dit was haar uitdruklike wens en ek gaan dit gehoorsaam.”
“Jy durf nie sulke inligting van my weerhou nie!”
“Brand Laubscher, jy is nie nou in ’n hofsaal nie. Ek is maar net ’n ou dokter, maar ek sal die briljante advokaat aanvat as dit nodig is. Renske het nou genoeg gely. Dit stop nou hiér.”
Brand sug. “Wat sê sy … hoekom is sy weg?”
“Sy het my niks vertel nie, maar ek ken Renske. Iets moes hier gebeur het wat haar weggedryf het.”
Brand sug. “Ek het soos ’n skurk teenoor haar opgetree.”
“Jy het wát aan haar gedoen?”
“Nee, nee. Niks gedoen nie. Gesê. Ek het wrede, wrede goed aan haar gesê.”
“Hoekom, Brand?”
“Desmond was hier.” ’n Kort stilte. “Ek was tot raserny gedryf.”
“Waar is hy nou?”
“Terug Engeland toe. En toe … toe haal ek dit op haar uit,” erken hy reguit. “Ek is bitter jammer daaroor. Ek sou haar dit graag wou sê. Ek het nie bedoel wat ek kwytgeraak het nie.”
Dokter Smuts knik. “Ek begryp, maar ek kan nie teen haar wens gaan nie, Brand. Al wat ek kan doen, is om aan haar jou spyt oor te dra. Dan kyk ons maar wat gebeur.”
Dis ook wat hy doen, maar daar is geen versagting op die stoïsynse gesig wat na hom geluister het nie.
“Hy is opreg jammer, Renske.”
“Sê hom ek aanvaar sy verskoning.”
“Is dit al? Wil jy nie maar …?”
“Dis al, dokter. Ek is klaar met Brand, met albei Laubscher-broers.”
Daar is jammerte in sy oë. “Jy het verander. Jy was ten spyte van wat met jou gebeur het, nooit verhard nie.”
Sy glimlag meewarig. “Miskien is ek verhard, maar dis nie deur my eie toedoen nie. Ek het ’n paar duur lesse geleer. Mag die liewe Heer my help dat ek dit nooit sal vergeet nie. Een ding het ek my voorgeneem: Nooit weer gaan ek my so blootstel aan die genade van ’n man nie. Hierdie afgelope nege maande is ek deur elke moontlike soort emosie. Maar nou is ek klaar daarmee. Dis nou net ek en my kind.”
“As jy jou so gaan onttrek, gaan jy lewend dood wees, my kind. Pyn is deel van die lewe. Solank as wat ons op hierdie aarde loop, sal ons pyn ken. Jy het dit pas ook ondervind toe jy geboorte geskenk het. Maar maak pyn dan die vrug wat dit baar minder wonderlik? Gee Brand ’n kans om met jou te praat, wat hom gedryf het om daardie dinge te sê, dinge wat hy nie bedoel het nie. Hy gaan ook deur hel …”
“Nee! Beslis nie! Moenie my verraai nie, dokter, asseblief! Brand mag nie weet waar ek is nie. Gee my tyd, asseblief! Gee my ’n kans om my lewe in oënskou te neem en te orden en hierdie keer die regte besluit te neem. Ek het nou ’n kind om aan te dink!”
Daarmee moes die dokter, en so ook Brand, tevrede wees.
“Solank sy net nie weer totaal verdwyn nie.”
“Nee, sy sal nie. Sy het my dit belowe. Sy besef sy het ’n kind wat sy nou in ag moet neem. Sy is goed versorg, Brand.”
“Maar wie ís die mense by wie sy is?”
“’n Ou universiteitsvriendin. Gawe mense. Ek hou baie van hulle. Gee haar die tyd wat sy vra, Brand.”
“Ek het geen keuse nie, het ek?”
“As jy miskien vir haar wil skryf …”
“Nee. Ons laat dinge maar vir eers soos sy dit wil hê. Daar is ook dinge in my lewe waaroor ek moet besluit, dinge wat ek moet orden. Miskien het ons albei hierdie tyd broodnodig.”

Dokter Smuts het nie vergroot toe hy gesê het Brand gaan deur sy eie persoonlike hel nie. Dis twyfel wat hom tot raserny wil dryf.
Sal Renske hom ooit kan vergewe? Durf hy dit van haar verwag? Die taal wat hy gebruik het, is onvergeeflik. Hy voel verbysterd, geskok in homself. Hy is nie ’n man wat sy selfbeheersing verloor nie. Hy is bekend as die advokaat wat snydend, genadeloos kan veg in die hofsaal, maar koelkop bly, altyd in beheer van homself. Maar … Selfverwyt en berou wissel mekaar in hom af.
Tog verwerp hy die voorstel wat dokter Smuts gemaak het. Om haar in ’n brief om verskoning te vra, is die pad van ’n lafaard. Selfs al sou sy bereid wees om hom oor die telefoon te woord te staan, deins hy daarvan terug. Want wat gaan hy as verskoning vir sy gedrag aanvoer? Die waarheid? Dat hy dae lank met ’n blinde jaloesie in hom rondgeloop het terwyl hy net moes toekyk hoe sy broer sy bes doen om haar weer na sy kant toe oor te haal? Dit terwyl hy die gesprek wat hy tussen hulle afgeluister het woord vir woord onthou. Sy het nie net vir Desmond onomwonde verwerp nie, maar ook vir hom.
Dan het die duiwel met genot nog ’n ander onsekerheid in sy kop geplant. Kleef Renske se hart maar nie nog aan Desmond vas nie? Hy ken haar teen hierdie tyd. Sy sal nooit te vinde wees vir iets ongeoorloofs met ’n ander man terwyl sy getroud is nie, hoe power daardie huwelik ook al mag wees. Het sy Desmond nie dalk bloot net weggestuur om daardie rede nie? Kruisig sy haar gevoel vir haar kind se pa omdat sy gebonde aan ’n ander man is? Dan moet hy haar laat gaan …
Wanneer hy by hierdie punt kom, baklei alles in hom daarteen. Hy kán haar nie sommer net aan Desmond oorgee nie, want hy ken sy broer. Desmond sal Renske nooit gelukkig kan maak nie. Maar as sy dit so begeer …?
Hy is onbewus daarvan dat hy tog een bondgenoot het in Cilie. Dié het eers, op bevel van haar man, Mike, niks gesê nie.
“Los hulle, my vrou. Hierdie is ’n saak wat hulle self moet uitwerk.”
“Maar hoe gaan hulle dit regkry as hulle nie daaroor praat nie, my man? Mekaar glad nie eers sien nie!”
Later kon sy die stilswye nie meer bewaar nie.
“Renske, julle kan nie so aangaan nie. Julle sal een of ander tyd by mekaar moet uitkom en dinge uitpraat.”
Maar die antwoord was onverbiddellik: “Daar is niks om oor te praat nie. Daar is reeds te veel gesê.”
“Ek dink jy is nou baie onredelik,” sê sy op haar reguit manier. “Hy brand seker al om die kleintjie te sien. Jy …”
Sy word smalend in die rede geval. “Allesbehalwe verseker ek jou. Hy is maar te dankbaar om van ons, die gemors, ontslae te wees.”
“Renske! Hoe durf jy julle so noem …”
“Dis nie mý woord nie, my liewe vriendin. Dis Brand se woord. Hou op drome droom, Cilie. Daar het geen drome oorgebly nie. My kind het ’n wettige naam. Hy is in die huwelik gebore, maak nie saak watter soort huwelik nie. Hy is nou aanvaarbaar vir die res van die wêreld. Om ’n geskeide ma te hê, sal hom nie minder aanvaarbaar vir die mensdom maak nie. Hiervandaan stap ek en hy die pad verder alleen saam. Dit laat my dink. Ek wou nog met jou daaroor praat. Dis tyd dat ek weer begin werk. Nee, moenie my probeer stilmaak nie. Ons kan nie vir ewig hier verniet op jul nekke lê nie. Ek voel skaam om nog ’n guns te vra, maar ek kan nie anders nie. Sal jy omgee om bedags na hom te kyk terwyl ek werk soek?”
Renske het geen idee hoe swaar dit vir haar reguit, altyd eerlike vriendin is om haar nie te vertel dat sy allermins verniet op hul nekke lê nie, soos sy dit gestel het. Via dokter Smuts het daar elke maand ’n rojale tjek van Brand gekom. Dit het baie oorreding gekos om die Ferreiras oor te haal om dit te aanvaar.
“Sy is my vriendin. Ons huisves haar en die kleintjie met liefde,” het Cilie kwaai geprotesteer.
“Ek weet, Cilie. Maar moenie jy ook vir Brand uit die prentjie druk nie. Dis al wat vir hom op die oomblik oorgebly het, om te weet hy sorg darem nog vir hulle. Gun hom dit.”
“Jy weet, dokter, ek is sommer lus en gooi alles oorboord en bel die man en sê hom hy moet sy vrou en kind kom haal, hulle hoort daar by hom, nie hier nie.”
Dokter Smuts glimlag begrypend. “Ek verstaan. Ek het ook al so gevoel, maar dit gaan nie werk nie. Ek twyfel of Brand sal reageer.”
“Jy bedoel hy wil haar nie eintlik terughê nie?”
“Nee. Hy smag dat sy moet terugkom, maar omdat sy wil, uit eie keuse.”
“Dan lê die grootste haakplek by Renske?”
“Ja. En dit sal tyd vat vir haar om Brand weer naby haar toe te laat.”
“Sy is bitter. Hy het haar en haar kind diep gegrief met sy woorde. Hy het hulle gemors genoem.”
“Nee. Hy het van die gemors gepraat van die afgelope maande en toe die situasie met Desmond. Renske verdraai sy woorde, of het dit totaal verkeerd verstaan.”
“Maar dan kan sy mos reggehelp word.”
“Laat dit bly, Cilie. Renske het nog nie al haar lessies klaar geleer nie. Een van die grootste lesse is sy nog besig om te leer.”
“Wat is dit?”
“Dat die liefde vergewe. Liefde wat nie kan vergewe nie, beteken niks.” Cilie is stil, moet dan haar kop knik. “Ook Brand is besig om lessies van en oor die liefde te leer. Soos dat daar dinge in jou lewensmaat se lewe is wat jy moet aanvaar. Renske het sy broer se kind. Dit was ’n berg waaroor hy moes kom. Maar hy het. En nou leer hy pynlik aan die les om die geliefde eerste te stel. Vroeër het hy hemel en aarde beweeg, tot ’n speurder op haar gesit, om haar op te spoor. Nou sit hy terug en wag. Want dis nog ’n les van die liefde waarin so baie mense faal. Om die ander een se wense te respekteer en jou eie ondergeskik daaraan te maak. Waar Brand vroeër sou inbars, wag hy nou, al is dit hoe swaar.”
Cilie se gesig is ernstig. “Ek besef nou eers hoe gelykmatig en rustig my en Mike se liefdeslewe was. Ons het ontmoet, byna van die eerste oomblik af verlief geraak, getrou, sonder dat daar enigsins ooit komplikasies in ons verhouding was.”
“Ja. Maar dan kry jy mense soos Renske en Brand wat eers deur vure moet loop.”
“Dan dink jy hulle sal tog teen die end geluk saam smaak?”
“Ek hoop en bid so, Cilie. Een ding moet ons nie uit die oog verloor nie. Daar is ’n Man daarbo wat teen die end die finale besluit neem.”
Dis ook wat besig is om te gebeur, duisende kilometers ver van die Ferreiras se blomplasie af.
Dokter Smuts ry van Blomweelde af direk na Brand se huis, tref hom in sy studeerkamer aan waar hy duidelik besig is om klaar te maak om êrens heen te vertrek. ’n Koffer staan reeds langs die lessenaar gereed.
“Wat is aan die gang?”
As antwoord stoot Brand ’n faks na hom toe en hy lees: Desmond Laubscher badly hurt in mine disaster. He asked for you. Not much hope.
“Jammer om dit te hoor, Brand.”
“Ek kan oor vier uur ’n vlug kry. Sal jy intussen kyk … dat alles hier vlot?”
Die dokter begryp waarna en na wie hy verwys. “Natuurlik. Moet jou nie bekommer nie.” Hy trek iets uit sy sak. “Hier. Miskien wil jy dit saamneem?”
Lank kyk Brand na die vrou en baba se gesigte op die foto. Sy kake werk krampagtig. Dan steek hy dit in sy binnesak. “Dankie.”
Later kyk Brand op die vliegtuig weer lank na die foto; sit dit dan terug in sy binnesak, kyk dan af na die aarde daar ver onder, sien die menslike spikkeltjies soos nietige miere rondskarrel. So nietig. So niks.
Maar elke spikkeltjie dra ’n hart waarin hel en hemel saamgevoeg is. Desmond … Sy spikkeltjie is besig om in die eindelose niet te verdwyn. Maar ’n ander spikkeltjie het sy plek ingeneem, en deur sy seun sal hy voortlewe, nooit werklik verdwyn nie.
Hy staan langs die hospitaalbed en twee broers se hande vou in mekaar.
“Brand.”
“Desmond.”
Twee paar oë kyk in mekaar en alle ander dinge val weg … word niks …
“Dankie dat jy gekom het.” Die asem is kort, flou, die stem sag.
“Natuurlik. Moenie praat nie. Spaar jou kragte.”
“Ek moet praat … terwyl daar tyd is.”
“Alles is reg. Moet jou oor niks bekommer nie. Sorg net dat jy beter raak.”
Die jonger man moet eers sluk, sluit sy oë ’n oomblik, gaan dan met duidelike wilskrag voort: “Ek gaan nie … beter word nie.”
“Moenie so praat nie! Jy moet veg!”
“Nee. Dit sal nie … help … nie. Maar ek moet jou vertel … Renske … sy was net ’n kind … onskuldig … onervare toe … dit gebeur het. Sy … het nie eens mooi geweet … wat aangaan nie. Brand …”
“Ek luister.”
“Dit het ook net … een keer gebeur … Dit was die aand … toe ons afskeid … geneem het. Glo my, asseblief!”
“Ek glo jou.”
“Ek is jammer … oor alles. Jy is my broer. Kan … kan jy my vergewe?”
“Natuurlik. Soos jy sê, ons is mos broers.”
“Dankie. Het jy … geweet? Ek het jou … al die jare … geïdealiseer …”
“Desmond …”
“Dis waar … al het dit nie … altyd so gelyk … nie!”
Die effense skewe glimlaggie skeur Brand se hart. Hy tas na sy binnesak. “Kyk hier.”
Hy trek sy hand los uit sy broer s’n, sit die foto tussen sy vingers, help sy arm omhoog. “Daar is jou seun.”
Dis ’n lang oomblik stil. Dan gee hy die foto terug. “Jy sal mooi kyk na hom … ’n Goeie pa vir hom … wees … beter as ek … Belowe!”
“Ek belowe.”
“En vir haar … Renske … sy het jou lief … Sy het … dit self … aan my gesê. Sy het … jou … baie lief … Belowe … jy sal vir haar … ’n goeie man wees.” Die oë staar. “Belowe, ouboet.”
“Natuurlik sal ek, want ek het haar lief.”
“Dan is dit goed … so.” Die asem is nou baie kort in die keel en die verpleegster skuif in.
“Ek dink u moet nou eers gaan, asseblief.”
Brand laat sy kontaknommer by die suster, stap die groot hospitaalgebou uit. Dis nag.
Vroeg daardie oggend lui die telefoon. Dokter Smuts antwoord, luister, vra dan ’n paar vrae en dan is die verbinding afgesny.
Dis sy taak om die tragiese nuus te gaan oordra. Renske is lank stil en dokter Smuts kom tot ’n besluit.
“Die lewe is te kort om tyd te vermors, Renske. Gaan terug na jou man. Wat sou jy gedoen het as ek jou vandag die tyding gebring het dat dit Brand is wat in ’n ongeluk dood is?”
Sy trek haar asem skerp in, en hy knik.
“Presies.”
“Maar hy wil ons nie hê nie!” roep sy skor uit.
“Nie hê nie? Nadat hy soos ’n besetene na jou gesoek het elke keer wat jy verdwyn het?”
“Dit was oor die kind.”
“Maar nou is die kind gebore en nou is hy stil. Vertel dit jou nie iets nie?” Sy kyk hom totaal verward aan. “Nou behoort hy mos eens so erg tekere te gaan noudat die kind daar is.”
“Ek … ek verstaan dit ook nie,” erken sy dan sag.
“Hy wag vir jou om na hom toe te kom. Dit was sy woorde aan my. Jy moet vrywillig na hom toe terugkom omdat jy hom liefhet. Hy kan jou op geen ander gronde terugneem nie. Vertel dít nie ook vir jou iets nie?” Sy kan hom net verdwaas aanstaar en dokter Smuts staan op. “Hy kom oor twee dae terug. Daar is natuurlik eers reëlings wat getref moet word, die verassing en so meer.”
Dis ’n moeë man wat twee dae later by sy voordeur instap reguit na sy studeerkamer toe. Hy sit sy tas neer, neem agter die lessenaar plaas en, met elmboë op die blad gedruk, skuif hy sy palms oor sy gesig.
So sien sy hom sit en haar hart keer om in haar.
“Brand …”
Hy laat sy hande sak, kyk net na haar asof sy ’n visioen is.
“Ek is terug … as jy my wil hê,” fluister sy.
Dan is hy op sy voete, die volgende oomblik by haar waar sy so onseker staan en sy voel haar man se arms om haar gaan, hoor sy skor stem:
“As ek jou wil hê!” Toe sy lippe hare neem, gooi sy haar arms vrymoedig om sy nek en hierdie keer kan daar geen misverstand wees in die taal van hulle lippe en die aandrang van hul liggame nie. Eindelik lig hy sy kop, sy stem steeds onseker van emosie. “Ek het jou hoeveel kere gaan soek en teruggebring. Maar hierdie keer moes jy self terugkom, Renske. Verstaan jy hoekom?”
“Ek verstaan nou, my man. Ek móés kom. Ek het jou te lief om weg te bly.”
“Dankie, my vrou. Want ek het jou so lief dat ek nie weet wat ek sou doen as jy vir altyd uit my lewe sou verdwyn nie.”
’n Babastemmetjie klink op, en sonder ’n verdere woord lei sy hom na die kamer waaruit die proteste al luider opklink. Sy tel hom op, haar oë dringend op die man wie se oë vasnael op die bondeltjie.
“Ek is opreg jammer oor Desmond, Brand. Ek het hom nooit enige kwaad toegewens nie.”
“Natuurlik nie.” Sy oë kyk onverskrokke terug. “Hy was baie dapper op die end. Ek moet iets bieg. Ek het hierdie kind …”
“Ons kind.”
“Ons kind se geboorte geregistreer as Desmond Laubscher. Gee jy om?”
Sy glimlag. “Natuurlik is hy Desmond. Dit was mos jou pa se naam. En so hou ons ook die ander Desmond in ere.” Sy plaas skielik die skreeuende bondeltjie in sy arms. “Dis tyd dat jy jou vaderlike pligte begin nakom, my man. Ek gaan haal sy bottel.”
Hy gaan sit, kyk af op die ontevrede gesiggie. Op hierdie oomblik besef hy Desmond kon nooit méér die vader van hierdie kind wees as wat hy is nie. Hy het van sy ontstaan af baklei vir hom. Dis my seun hierdie, dring die volle besef tot hom deur en hy druk die kleintjie aan sy hart.
Sy kom binne, gaan langs hom sit en neem klein Desmond by hom oor. Dadelik is daar stilte toe die tiet die soekende mondjie vul.
Brand sit sy arm om haar, druk haar vas terwyl ’n klein handjie sy vinger vasvat.
“Wat kan ’n man meer van sy Skepper vra?” fluister hy teen haar slaap. “Renske, daar is so baie wat ek moet verduidelik, voor jammer sê …”
“Ek ook, maar later. Laat ons nou eers hierdie wonderlike godgegewe oomblik net saam geniet … ons drie. Ek het jou lief. Dis al wat saak maak.”
“Jy is reg. En ek het jóú lief. Uiteindelik is dit tog regtig al wat belangrik is.”



Zuleka Bordeaux






1



Dit is ’n stil nag.
Ver bo die wit mastoppe skyn die sterre van die Suidelike Halfrond en weerkaats in die rustige Indiese Oseaan. ’n Ligte oostewindjie roer die vlag aan die hoofmas en veroorsaak ’n wiegende deining oor die swart watermassa wat tot by die gesigseinder strek waar ’n grys-swart skynsel die skeidslyn tussen die naghemel en die see verraai.
Al wat die stilte verstoor, is die ligte botsing van die swelling teen die ruwe skeepshout en die lui roering van die wind in die seile.
Op die bodek werp die stuurman ’n vlugtige blik na die sterre, sy hande bekwaam op die groot wiel voor hom. Dan kyk hy skuins na agter, maar alles is stil. Dis reeds lank ná slapenstyd en bemanning sowel as passasiers het al bedwaarts gekeer. Die skip beweeg traag, want gedurende die nag vaar hulle onder verkorte seil. ’n Enkele lantern gooi ’n dowwe lig oor die dek en teken spookagtige skaduwees teen die warboel toue, nette en seile.
Net buite die ligkring, leunend teen een van die maste, staan ’n jong vrou peinsend oor die reling na die donker see en uitstaar.
Op hierdie oomblik is sy nie op die Neptunus nie. Sy is terug by haar ouerhuis in haar geliefde Frankryk. Sy sug en ’n fyn fronsie verskyn tussen haar netjiese donker wenkbroue. Soms wonder sy of hierdie uitmergelende reis nie nutteloos is nie. Suzanne is nog steeds bot en onvriendelik teenoor haar, ten spyte van die feit dat hulle nou al hóé lank elke dag saam afgesonder is in die beknopte kajuit wat hulle deel sedert hulle Frankryk verlaat het. Aan die begin was sy oortuig dat sy en haar ouers reg besluit het om Suzanne na Batavia te bring, maar vanaand twyfel sy of dit ooit verstandig was.
Die gesig van haar jonger sussie kom by haar op en haar oë verteder. Suzanne is agtien jaar oud, vyf jaar jonger as sy. Hulle het van kleins af ’n baie beskermende lewe gelei as die enigste kinders van die adellike Nicolas en Lauret Bordeaux. Hulle is opgevoed in die tradisie van die Bordeaux-familie dat daar onder geen omstandighede met die gewone stand gemeng word nie. Net die beste en duurste was goed genoeg vir die twee jong meisies, en hulle het hulle nie gesteur aan die strenge grense waarin hul lewens afgebaken was nie. Hulle het geen ander leefwyse geken nie en was heeltemal tevrede om hulle deur hul ouers te laat lei.
Zuleka en Suzanne Bordeaux was gou twee baie gesogte jong dames, en hulle het geweet hulle staan bekend as die twee mooiste susters in Parys. Die hoogtepunt van hul bestaan was die maandelikse danspartye aan die koninklike hof.
En toe, so onverwags soos ’n bliksemstraal uit ’n blou hemel, het hierdie byna vervelig-rustige bestaan tot stilstand geskok en het onrus en emosionele storms die plek daarvan ingeneem.
Die jong Suzanne, pas sewentien, het openlik verklaar dat sy die nuwe jong tuinier liefhet en, tot haar ouers en suster se afgryse, dat sy met hom gaan trou. Haar gedrag was nie net skokkend en ontoelaatbaar nie, maar ook onvergeeflik. Bittere woordewisselings het gevolg waarin die eens hegte gesin in twee geskeur is – die verslae, verbitterde ouers en woedende suster aan die een kant en ’n onwrikbaar, vasbeslote Suzanne aan die ander kant. Geen verwyte of dreigemente kon haar laat afsien van haar liefde vir haar Francois nie.
Zuleka onthou die verskriklike woordewisseling tussen haar en Suzanne asof dit pas die vorige dag gebeur het: “Ek kan net nie verstaan dat jy so skaamteloos kan wees nie,” tier Zuleka met koue woede. “Dis ’n groot genoeg skande dat jy jouself kon toelaat om op ’n armsalige, patetiese werker verlief te raak, maar dat jy bereid is om dit so openlik te erken, gaan my verstand te bowe.”
Suzanne kyk haar suster met ’n bejammerende lig in haar oë aan. “Zuleka, miskien sou ek vir jou kwaad geword het, was dit nie dat ek geweet het dat jy nie die vaagste benul het van wat opregte en ware liefde beteken nie.”
Zuleka probeer om haarself te beheer. Sarkasties smaal sy: “O, jy kyk net op ’n dag in ’n man se oë en jy weet oombliklik dis liefde met die eerste oogopslag – waar en opreg.”
“Ja, Zuleka. Liefde vra nie of ’n man in die swierige klere geklee is van die adellike jongelinge en of hy die eenvoudige klere van die gewone werker dra nie.”
Zuleka snak veragtend na haar asem en kyk haar moeder stom aan.
“Is dit werklik my ou babatjie van nou die dag wat só praat?” wonder die moeder verslae. En langs haar draai haar man sy kop vinnig weg terwyl sy hart onrustig klop. Die verre verlede staan hom opeens weer helder voor oë. Hy het vaarwel gesê aan sy beminde en die harde pad van plig en tradisie gekies. Hy het die Bordeaux-naam smetloos gehou, al het dit hom weinig persoonlike geluk besorg … Toe hy weer na sy jongste dogter kyk, wonder hy woordeloos watter weg sy gaan kies wanneer die ultimatum aan haar gestel word. Hy en sy vrou het nog al die jare daarin geslaag om die mislukking van hul huwelik geheim te hou, ook vir hul dogters, maar op hierdie oomblik, toe hy in sy jongste dogter se oë kyk, weet hy dat hy daardie dag, jare gelede, verkeerd gekies het.
Zuleka glimlag minagtend. “En jy dink dat jy op sewentienjarige ouderdom weet wat die woord ‘liefde’ behels?”
“Ja!”
“Dan het jy seker net tydelik vergeet dat daar meer soorte liefde is as dié wat tussen die twee geslagte bestaan? Soos byvoorbeeld liefde vir jou ouers en vir wat hulle vir jou gedoen en beteken het.”
“Natuurlik het ek hulle lief!” Suzanne protesteer nou heftig.
“Is dít jou begrip van liefde?” Zuleka swaai woedend haar arm in die rigting van die verslae en wasbleek ouerpaar. “Is dít hoe jy jou liefde teenoor hulle betoon? Deur hulle in die steek te laat? Deur die naam van die familie wat hulle deur die jare skoon en hoog gehou het, in een oomblik onder jou voete te vertrap; deur die opvoeding wat hulle jou gegee het, te versmaad; deur die adellike bloed wat jy van hulle ontvang het, te meng met die skuim van Frankryk?”
Suzanne kyk smekend na haar ouers asof sy by hulle pleit om begrip, maar haar vader se oë is stip voor hom op die vloer gerig, en haar moeder verberg haar gesig snikkend in haar hande.
Daar is trane in haar oë toe sy haar weer tot haar suster wend. Verward skud sy haar kop. “Jy verstaan nie, Zuleka. Ek het hulle lief en daar is niks wat ek minder sal wil doen as om hulle teleur te stel en hartseer te maak nie. Ek het só gehoop dat Mamma en Pappa sou verstaan, maar …” Haar stem is dringend. “Kan julle dan nie verstáán dat ek hom liefhet nie?” Hartstogtelik roep sy uit: “Francois is geen skuim van Frankryk nie. Hy is ’n edel jong man op wie elke meisie trots kan wees.”
Op daardie oomblik gaan die deur oop en Francois du Bois stap die vertrek binne. Fier en regop sonder ’n teken van selfbewustheid of senuweeagtigheid. Met sy ken vasberade uitgestrek, ontmoet hy Nicolas Bordeaux se oë. Die vader besef dadelik dat hierdie jong man nie gestuit sal word nie.
Hy kyk nie eers in die rigting van die twee jong meisies nie, maar stap met vasberade tred na die ouerpaar toe en begroet hulle met ’n ligte buiging. Was dit nie dat hierdie jong man sy gesin so diep verdeel nie, het Nicolas Bordeaux seker geglimlag oor die byna komiese figuur wat die kêrel slaan toe hy, in sy eenvoudige klere, soos ’n egte edelman buig asof hy aan die Franse hof is.
“Wie gee jou die reg om sommer hier in te stap?” roep Lauret Bordeaux verontwaardig uit.
Die jong man kyk haar vas in die oë en antwoord kalm: “Niemand nie, madame. Ek het eie reg gebruik, waarvoor u my asseblief moet vergewe. Dit het egter noodsaaklik geword dat ek u en u man spreek …”
“Ons wéét dat jy ons jong, onskuldige dogter verlei …”
“Dis nie waar nie, Mamma!” roep Suzanne uit, maar Francois lê haar met ’n handgebaar die swye op.
“Asseblief, Suzanne. Laat ék hierdie saak hanteer.”
Nicolas Bordeaux kom nou stadig orent en sê op afgemete toon: “Jy sal niks hanteer nie, jong man. Ek sal aan my dogter ’n keuse stel. Dit staan haar vry om te kies …” Sy streng gelaat verraai niks van die spanning en woelinge in hom toe hy hom tot sy jongste kind wend nie. “Jy moet kies, Suzanne – tussen jou ouers en hierdie man.”
Suzanne word doodsbleek. “Wat bedoel u, Pappa?” Haar stem is net ’n angstige fluistering.
“Óf jy sien af van hierdie man en ons belowe jou dat ons die hele ongelukkige episode vergeet asof dit nooit gebeur het nie, óf jy kies hierdie … e … Francois, maar dan sal ek en jou moeder vergeet dat ons ooit ’n dogter met die naam Suzanne gehad het. Jou naam sal uitgekrap word uit die geslagsregister van die Bordeaux-familie. Dit sal so goed wees asof jy nooit gebore is nie.”
“Pappa!”
Selfs Zuleka kyk haar vader geskok aan, maar die patetiese uitroep van Suzanne het skynbaar geen versagtende uitwerking op hom nie, want hy herhaal ferm: “Jou toekoms is in jou eie hande, Suzanne.”
“Dit is ’n wrede en onmenslike keuse, graaf Bordeaux. Hoe kan u verwag dat ’n onskuldige meisie van sewentien jaar só ’n belangrike besluit moet neem?” Daar is magtelose woede in Francois se uitroep.
“Dit behoort nie vir haar moeilik te wees nie. Dit hang net af van wie sy die liefste het – aan wie sy die meeste lojaliteit verskuldig is.”
Daar volg ’n swanger stilte waarin almal hul oë gerig hou op die meisie wat byna wanhopig van haar ouers na haar beminde bly kyk. Toe loop sy met trane in haar oë na die jong man toe en strek haar hand na hom toe uit. Deur haar trane glimlag sy na hom toe op en sê skor: “Eintlik is daar geen keuse nie, Pappa. Ek het Francois lief en ek gaan saam met hom, en as u my om daardie rede uit u lewens wil verban, dan moet dit maar so wees!”
’n Gil skeur deur die lug en Lauret Bordeaux gryp na haar hart. Onmiddellik is daar konsternasie toe die gravin lankuit op die vloer neerstort en wasbleek bly lê. Ironies genoeg is dit Francois du Bois wat haar in sy sterk jong arms optel en haar versigtig na haar kamer dra.
Die dae wat volg, is vol spanning en angs. Suzanne skuif haar eie probleme op die agtergrond en verpleeg haar moeder met toewyding, maar agter in almal se gedagtes bly die wete dat sy haar keuse gedoen het en dat, sodra haar moeder se gesondheid dit toelaat, sy die Bordeaux-landgoed gaan verlaat. Sy en haar beminde besluit dat dit beter is dat hulle mekaar in hierdie tyd liewer nie sien nie uit respek vir haar moeder se toestand. En so kom dit dat die jong Suzanne nie kennis dra van die feit dat die keuse uit haar hande geneem word nie.
’n Maand verloop voordat sy haar vader in kennis stel dat haar moeder se toestand nou soveel verbeter het dat die tyd aangebreek het dat sy en Francois kan vertrek. Hy kyk haar eers net stil aan en gaan staan dan by die venster waar hy uitstaar na die groen wingerde van die Bordeaux-landgoed in die Seine-vallei, na die erfenis wat sy eendag sou kry. Moeg sluit hy sy oë. Hy weet dat aardse besittings nie kan opweeg teen die rykdom van die hart nie. As die hart leeg is, sal geen vol beursie daarvoor kan vergoed nie. Hy weet dit. Hy weet egter ook dat die paaie van plig en liefde selde saam loop. Toe hy hom omdraai, sê hy rustig: “Francois is reeds veertien dae gelede weg.”
Sy staar hom net aan. “Weg?”
“Ja.”
Die stomheid verlaat haar en sy tree woedend nader. “U het hom gedwing om weg te gaan!” bars die verwyt oor haar lippe.
“Nee. Hy het stil verdwyn sonder om iemand van sy voornemens te verwittig of te vertel waarheen hy gaan.” Dan, asof hy dit nie kan keer nie, sê hy opreg: “Ek is jammer, my kind.”
Sy kyk hom onseker aan en raak nog meer verward toe sy die simpatieke lig en teerheid in sy oë sien. Toe hy sy arms na haar uitstrek, hardloop sy met ’n snik na hom toe.
“Dan verstaan Pappa tog,” prewel sy en kyk vraend na hom toe op.
Hy knik instemmend en antwoord sag: “Ja, my kind, ek verstaan.” Impulsief bied hy haar ’n blik in daardie skuilhoekie van sy hart waar hy homself nie eens toelaat om rond te delf nie. “Eenmaal het ek ook voor dieselfde keuse as jy gestaan, Suzanne. Ek het die weg van plig gekies – jy die weg van liefde. Maar nou word jy gedwing om ook die lang pad en soms ’n bitter eensame pad van plig te loop.”
Suzanne huil verdrietig – nie net om haar eie persoonlike verlies nie, maar ook oor die stille leed wat haar vader soveel jare alleen gedra het. Meteens vergewe sy hom sy hardvogtigheid en kille ongenaakbaarheid. Sy is dankbaar dat hy haar met die intieme geheim van sy lewe vertrou het, en op hierdie oomblik word ’n nuwe begrip tussen hulle gebore.
Sy vee haar trane af en wend ’n patetiese poging aan om dapper te glimlag. “Dankie, Pappa. Ek sal probeer om ook so dapper soos u te wees,” fluister sy en verlaat die vertrek vinnig.
Nicolas Bordeaux kyk sy dogter swyend agterna en weet dat sy ten spyte van haar sewentien jaar ’n vrou is wat die soetheid van die liefde gesmaak het, maar wat ook die bitterheid van smart in haar hart omdra.
Die dae word weke en dit lyk asof Suzanne haar stryd teen haar leed gaan verloor. Sy dwaal stil en willoos deur die saalagtige vertrekke van die ou kasteel. Haar grappies en tergery, wat altyd soos sonskyn in die somber vertrekke was, het plek gemaak vir swyende teruggetrokkenheid en stille hartseer. Drie maande lank hou dit so aan totdat Zuleka dit nie langer kan uithou nie.
“Ons moet iets vind wat haar weer belangstelling in die lewe sal gee,” beveel sy haar ouers amper. Ná vele beraadslagings word besluit dat ’n besoek aan ’n oom en tante in Batavia dalk ’n oplossing sal bring. Sy kan egter nie alleen gaan nie, en Zuleka is bereid om haar te vergesel.
Byna ’n jaar gelede het hulle uit Frankryk vertrek en nou het hulle eindelik so ver gevorder as die ooskus van suidelike Afrika. Die Neptunus is twee keer deur moorddadige storms hopeloos van koers af gedwing en daarna deur eindelose windstiltes getart wat die reis in ’n nagmerrie laat ontaard het. Maar die grootste deel van die lang en vermoeiende vaart is nou agter die rug, en Zuleka sug verlig van waar sy uit die leunende posisie teen die maspaal orent kom.
Tot dusver het Suzanne weinig belangstelling getoon in die ander passasiers en die jong offisiere het lankal opgehou om haar aandag te probeer trek. Hopelik sal dit anders wees as hulle eers in Batavia aankom, bid Zuleka in haar hart toe sy stadig na die kajuit terugstap.
Hoewel dit reeds baie laat in die nag is, tref sy Suzanne aan waar sy roerloos na die dowwe lamplig sit en staar.
Zuleka stap nader en vir die eerste keer die afgelope maande kry sy die moed om haar arm om die smal skouertjies te slaan. “Sussie, hoekom martel jy jouself so?” vra sy sag.
Eers lyk dit nie asof Suzanne van plan is om haar te antwoord nie, maar dan sê sy stil, sonder om haar kop te draai: “Ek martel nie myself nie, Zuleka. Hy is altyd by my. Hy sal altyd by my wees.”
Zuleka frons ongeduldig. “Hy is dit nie werd nie!”
Nou draai Suzanne haar kop en kyk haar suster vas aan. “Of hy dit werd is of nie, maak geen verskil nie. Ek het hom lief. Dis al.”
“Maar hoe kan jy so seker wees dat hy die enigste man vir jou is as jy geen vriendskap met ’n enkele ander man wil sluit nie? Hoe weet jy dat dit nie net verspotte kalwerliefde is nie?”
“Ek wéét dis nie net ‘verspotte kalwerliefde’ nie. Maar goed dan. As dit jou wens is, sal ek daaraan voldoen.”
“Wat bedoel jy?”
Suzanne staan op en haar oë skiet vuur. “As jy verlang dat ek flirtasies met ander mans moet aanknoop, sal ek dit doen. Maar dan moet jy net ophou om aan my te torring!” bars sy los en draai dan met ’n snik weg.
Zuleka kyk magteloos na die rukkende skouers. Sy glo dat sy op drie-en-twintigjarige leeftyd volwasse is. Sy weet hoe om haar soos ’n fyn, welopgevoede dame te gedra. Al die kunsies van die hoë sosiale kringe waarin sy opgegroei het, ken sy op die punte van haar vingers. Maar in één aspek van die lewe is sy totaal onkundig. Nog nooit het sy meer as vriendskap jeens ’n jong man gekoester nie. Haar hart was nog altyd haar eie en die fyngespanne snare van haar vrouesiel wag nog steeds om aangeraak te word. Sy het nie opgemerk dat haar jonger suster opgestaan het nie. Dis eers toe sy hier reg voor haar praat, dat sy besef dat Suzanne haar aandagtig staan en betrag.
“Jy is ’n pragtige mens, Zuleka. Liggaamlik is jy ’n volmaakte vrou, maar in jou hart is jy ’n kind. Jy laat my baie aan ’n slapende tierwyfie dink. Die dag as ’n man jou gaan wakker maak, gaan jy net so vinnig en vol primitiewe hartstog bemin soos ’n tierwyfie. Ek dink jy sal verbaas wees die dag wanneer jy ontdek wat agter jou beheersde uiterlike skuil.”
Sy het niks hierop te sê nie, begin haar maar net swyend ontklee. Die res van die nag spook haar suster se woorde egter by haar en ’n vae onrus stoot in haar op. Suzanne se woorde het so baie na ’n voorspelling geklink – ’n voorspelling wat dalk bewaarheid kan word. En meteens is sy bang dat die dag gaan aanbreek dat haar hart nie meer haar eie is nie.

Die volgende oggend, toe sy wakker word, is sy verbaas om te sien dat Suzanne se slaapbank reeds netjies opgemaak is. Gewoonlik is dit ’n gesukkel om haar betyds uit die bed te kry vir ontbyt. Sy trek haastig aan en gaan na die bodek waar sy ’n vrolike Suzanne aantref, guitig besig om met ’n paar van die offisiere te gesels. Te oordeel na haar suster se verleidelike glimlaggie is dit duidelik dat sy vas van plan is om haar voorneme van die vorige aand gestand te doen.
Zuleka besluit om liewer niks te sê nie; sy weet nie hoe Suzanne op ’n teregwysing sal reageer nie. Maar toe ’n week verbygaan en die passasiers agter hul hande begin fluister wanneer Suzanne in die onmiddellike omtrek is, besluit Zuleka dat die klug nou ver genoeg gevoer is. Sy stap vasberade op haar suster af waar sy teen die reling staan.
“Suzanne, wanneer gaan jy hierdie kinderagtige optrede van jou staak? Jy is besig om ’n gek van jouself te maak,” praat sy sommer reguit.
Suzanne gee ’n kortaf laggie en daar is soveel verbittering daarin dat Zuleka effens terugdeins.
“Ek weet die hele skip skinder van my. Daardie ou dik tannie met die rooi hare het my gister ’n goedkoop flerrie genoem. Maar dit was tog jóú raad?”
Zuleka probeer haar bes om nie haar humeur te verloor nie. “Jy weet goed dat ek nie bedoel het jy moet flirtasies met al wat man is, aanknoop nie.”
“Maar hoe moet ek hom dan beter leer ken? As jy bedoel het dat ek net met hulle moet gesels, dan ken ek mos hónderde mans.”
Zuleka sug. “Werklik, Suzanne! Ek weet nie meer wát ek met jou moet maak nie!” sê sy ongeduldig.
“Dis juis die probleem, Zuleka,” antwoord haar suster driftig. “Julle wil almal iets met my maak! Pappa en Mamma wil van my ’n Bordeaux-ornament maak; ’n dooie strooipop sonder gevoel of verstand wat met toutjies beheer kan word. Jý wil van my ’n heilige madonna maak – ver verhewe bo sulke menslike emosies soos liefde – só heilig dat dit benede my is om ’n gewone mens te bemin! En julle dwing my Batavia toe en dink dat ek Francois dáár sal vergeet. Het ’n mens dan geen reg om self iets van jou eie lewe te wil maak nie? Soos dit vir mý lyk, het julle ’n lieflike gemors van my lewe gemaak.” Sy klem die houtreling voor haar styf vas terwyl die trane op haar wange blink.
Soos ’n verblindende slag tref dit Zuleka dat haar suster die waarheid praat. Van kleins af is hulle in elke klein dingetjie voorgeskryf deur hul ouers. Hulle het sonder vrae gehoorsaam. Vandat hulle hul verstand gekry het, is elke spoor vir hulle afgemeet en nooit het hulle dit gewaag om daarvan af te wyk nie.
Die twee susters kyk mekaar stilswyend aan en dan sê die ouer een in ’n vreemde stemtoon: “Ek is jammer, Suzanne. Miskien is jy reg. Miskien hét ons te veel probeer om jou lewe vir jou uit te werk. Tog het ons dit gedoen uit liefde vir jou. Maar al het ons ook nie ingemeng nie, moes jy tog besef het dat …”
“Dat dit heeltemal onmoontlik is vir ’n adellike meisie om op ’n man uit die burgerstand verlief te raak?”
“Ja.”
Suzanne sug. “Zuleka, ek voel so innig jammer vir jou, my suster.”
“Vir my?”
“Ja, vir jou. As jy op ’n gewone man verlief moet raak, sal jy bitter swaar kry – nog swaarder as wat ek nou kry.”
Zuleka glimlag beterweterig. “Ons sal maar sien wat die toekoms oplewer.”
Vroeg die volgende oggend trek die wag in die kraaines sy oë op skrefies en staar stip na die gesigseinder voor hom. Met sy hand bo sy oë staan hy roerloos terwyl die wit seile om hom bol in die wind. Dan buk hy af en bring sy hande bakgemaak na sy mond.
“Hooo … laaaaa!”
Die kaptein kyk op van waar hy langs die stuurman staan.
Die wag wys na vore. “Skip van voooor!”
Die kaptein trek dadelik die teleskoop uit en bring dit voor sy oog. “Nog te ver om die vlag uit te maak. Hou maar koers, Johansen. Ons sal twee kabellengtes by hulle verbygaan – ver genoeg indien daar enige gevaar is,” sê hy en oorhandig die teleskoop aan die stuurman.
Van die bemanning en passasiers wat op dek is, het die geroep uit die kraaines gehoor en bondel nou belangstellend na vore. Daar heers groot opgewondenheid terwyl bespiegel word oor die naderende skip. Dis ’n indrukwekkende gesig en gou is dit duidelik dat dit ’n veel vinniger skip as die Neptunus is.
“Sê nou maar dis ’n seerower,” laat een van die passasiers hoor, en die bemanning kyk hom betigtigend aan. Maar die vroue het hom gehoor en lyk nou duidelik onrustig.
Ook Zuleka en Suzanne kyk mekaar ontsteld aan, maar sug verlig toe een van die matrose hulle verseker dat die Neptunus baie goed bewapen is.
Die kaptein bring weer die teleskoop omhoog en laat dan tot almal se verligting hoor: “Dis die Franse vlag. Dis die Paris. Swenk ’n bietjie, Johansen. Ons moet darem groet.”
’n Gejuig klink op en die twee susters kyk mekaar glimlaggend aan. Die naderende skip het skynbaar ook hul identiteit vasgestel en swaai nou ook sywaarts sodat die twee skepe mekaar tegemoetseil.
Almal is nou op dek; matrose en passasiers waai geesdriftig met die hande. Die ander skip is nou só naby dat hulle duidelik die naam kan lees wat op die houtbuik pryk.
Maar omtrent twee kabellengtes van die Neptunus af swaai die skip meteens sodat sy geskutspoorte duidelik in die helder sonlig blink. Die kaptein se gelaat verstrak, maar dan glimlag hy toe ’n paar saluutskote oor die water skeur. Die Neptunus beantwoord dan ook dadelik die eerbewys. Zuleka en Suzanne, wat styf teen die houtreling aangedruk word, word deur die opgewondenheid aangesteek en waai ook geesdriftig.
Dan verstyf hul hande in die lug en sterf die luide geroep op hul lippe toe die Franse vlag stadig neergelaat word. Asof niemand dit kan begryp nie, staar tientalle oë na die swart-en-wit vlag wat wapperend omhoog gehys word. Voor haar geskokte oë sien Zuleka hoe die naam van die skip afgehaak word, en ’n paar oomblikke later pryk ’n ander naam op dieselfde plek.
“Seeleeu!” adem sy in totale ongeloof.
Die naam word uitgeroep in stemtone vol skok en vrees. Meteens is alles om haar in totale chaos. Gravin Du Puy en haar dogter gaan histeries aan die gil en huil, bevele word uitgebulder terwyl dit om haar dreun soos die matrose na hul poste toe hardloop. Maar dis asof Zuleka nie besef dat sy al vrou is wat op die dek agtergebly het, en dat sy in doodsgevaar verkeer nie.
“U moet onmiddellik ondertoe gaan, mademoiselle,” hoor sy iemand langs haar sê en sy knik sonder om te gehoorsaam.
Sy staar op na die vlag met die wit kopbeen en twee doodsbeendere teen die swart agtergrond wat so uitdagend aan die mastop wapper, en dan meteens sien sy hom raak …
Hy staan op die voorstewe – ’n blonde reus met ontblote lyf en nousluitende broek. Die spiere staan duidelik uit op sy kaal, bruin vel en daar is ’n glimlag van genot op sy gelaat terwyl sy blik seëvierend oor die deurmekaarspul op die dek van die Neptunus dwaal. Toe twee van die Franse matrose in hul haas om by hul poste te kom mekaar uit die grond uit hardloop, klink sy lag satanies bo die geraas uit en Zuleka byt op haar tande. In sy een hand hou hy ’n swaard omhoog. Dan laat hy sy arm sak en gee ’n onaardse kreet.
Die volgende oomblik word sy van haar voete af geruk toe die rowerskip ’n volle salvo skote op die Neptunus afstuur. ’n Hand help haar op en sy kyk op in die kaptein se oë.
“Dis geen plek vir ’n vrou nie, mademoiselle! Gaan ondertoe,” skree hy streng en haas hom dan verder.
Struikelend sukkel sy deur die kruitwalms wat so erg is dat sy skaars ’n tree voor haar kan sien. Die Seeleeu val met mening aan en stuur vir elke sarsie wat die Neptunus afstuur twee terug. Met bewende knieë bereik sy die res van die passasiers wat veiligheidshalwe in die skeepsruim gaan skuiling soek het. Hulle moet met mening vashou wanneer die kanonskote die skip tref, en dit raak al meer benoud en bedompig. Dis hier waar die groente en drankvate en die grootste deel van die vrag bewaar word, en dis nie lank nie of Zuleka voel hoe ’n mislikheid in haar opstoot.
Haar blik val op Suzanne waar sy eenkant op ’n vaatjie sit. Sy toon nie die minste belangstelling in wat om haar aangaan nie. Zuleka wonder vererg of selfs ’n seeroweraanval haar nie uit haar doodse houding sal opwek nie en of haar suster al ooit daaraan gedink het wat met hulle sal gebeur indien die Seeleeu die oorwinning behaal. Hierdie gedagte laat haar hart meteens tot stilstand skok. Sy het al genoeg van seerowers se optrede gehoor om te weet wat die lot is wat op hulle wag indien hulle in die hande van hierdie barbare val. Sy sidder.
Die passasiers kyk mekaar vraend aan toe ’n gejuig op die dek losbars. In almal se gedagtes is die vraag: Is dit die bemanning van die Neptunus wat so oorwinnend skree? ’n Halfuur gaan verby waarin hulle net met angstig kloppende harte kan sit en wag. Soos ’n klomp muise in ’n val, skiet dit Zuleka te binne.
Almal is op hul voete toe hulle die geluid van naderende voetstappe hoor, en elke oog is met gemengde gevoelens van vrees en afwagting op die deur gerig. Dis asof ’n elektriese skok deur hul liggame gaan toe die deur oopswaai en twee seerowers in die opening verskyn. Hul oë gaan oor die twaalf mense voor hulle.
“Aha! Kyk wat het ons hier!” roep die een uit en stap nader, sy oë gulsig op Zuleka gerig.
Sy moet haar met alle mag beheer om nie terug te deins toe hy voor haar tot stilstand kom nie. Hy is ’n groot, ruwe vent met ’n vosrooi baard en snor. Oor sy kop is ’n swart doek geknoop en sy harige bolyf is heeltemal ontbloot.
“’n Oulike poppie, of hoe sê jy, Raaf?” vra hy oor sy skouer en vat aan haar ken.
Zuleka se vuiste bal langs haar sye en haar donker oë skiet vuur. “Haal jou vuil pote van my af,” sis sy.
Sy hand verstyf onder haar ken en sy oë trek nou. “Jy sal nie meer so parmantig wees as ek met jou klaar is nie, poppie.”
“Laat staan haar, Twak. Jy weet wat die kaptein se bevele is. Jy soek moeilikheid,” waarsku Raaf en kom nader. Hy is heelwat korter as sy maat en het skerp gelaatstrekke wat hom heel waarskynlik sy naam besorg het.
Twak draai weg en brom ontevrede. “Dis die een ding waarmee ek nie tevrede is nie.”
“En van wanneer af skryf jy vir die kaptein van jou skip voor wat hy moet doen en wat nie?” vra ’n ysige stem vanuit die deuropening en die twee matrose swaai verskrik om.
Zuleka loer oor Raaf se skouer. Sy sien ’n blok van ’n mens, sterk en imponerend met sy blonde krulle wat in geel wanorde oor sy voorkop lê, sy koperkleurige vel waaronder die spiere glinsterend rol by die geringste beweging. Onder sy broek, wat soos ’n handskoen pas, bult die spiere van sy kuite en bobene. Sy besonderse ligblou oë steek skerp teen die bruin van sy vel af en staar hard terug in die opstandige oë van die groot matroos wat verplig is om eerste weg te kyk.
Dan beveel hy kortaf: “Bring die gevangenes boontoe.”
Hy wil wegdraai, maar dis asof iets hom skielik byval. Hy laat sy blik opsommend oor sy prisoniers dwaal en hy frons ontevrede. Hy is gewoond daaraan dat sy gevangenes hom met vrees en angs aankyk, en dis die eerste keer in sy lewe dat hy openlike veragting en uitdaging in die oë van ’n gevangene sien, en dit nogal ’n beeldskone meisie. Hy kyk Zuleka stip aan, maar sy laat nie haar blik voor syne wyk nie. Dis asof hulle stilswyend kragte meet. ’n Fyn glimlaggie verskyn om sy sterk mond, maar die ligblou oë bly hard. Dan draai hy vinnig om en hardloop rats die trappies op.
“Wie … wie is hierdie man?” vra een van die passasiers met ’n bewende stem.
Raaf antwoord met besitlike trots: “Dit is kaptein Juan, bekend as die Leeu van die See, en die mees gevreesde seerower wat nog ooit oor die sewe seë van die aardbol geseil het!”

Toe die passasiers op die dek kom, deins hulle verskrik terug vir die grusame toneel wat hul oë begroet. Die dek van die Neptunus lê besaai met lyke. Die middelmaspaal is geknak; die hoofseil hang aan flarde bokant hul koppe. Daar is groot krake in die houtreling en die takelwerk is vertoiing.
Van oral klink die gekerm van gewonde mense op sodat Suzanne haar ore toedruk en haar oë sluit. Zuleka staar egter wasbleek om haar asof sy nie kan glo wat sy sien nie. Dan kyk sy vas in ’n paar blitsblou oë. ’n Oomblik lank staar hulle mekaar stip aan. Met duidelike veragting en ’n siddering van afsku keer sy haar rug op hom.
Daar verskyn ’n onverklaarbare uitdrukking op die man se gesig. Dan vorm ’n diaboliese glimlaggie om sy sterk mond. Hy keer sy blik na die ander, en dis asof hulle voor hom wegkrimp van vrees. Ook sy matrose bemerk die uitdrukking op sy gesig en kyk mekaar veelseggend aan, want ná baie jare ken hulle al hul kaptein. Hulle weet dat dáárdie glimlag beteken dat hy selfs nie vir die duiwel sal stuit nie.
Met ’n buiging wat eerder aan die Franse hof as op ’n seerowerskip hoort, wend hy hom tot die passasiers wat in ’n bevreesde bondeltjie saamdrom.
“Welkom in ons geledere,” en die ligblou oë vonkel vermakerig terwyl hy die geskokte gesigte voor hom gadeslaan. “Aangesien ek weet dat u baie angstig is om by die geledere van die Seeleeu aan te sluit, sal ek nou vir my makkers vra wat hulle daarvan dink. Ek neem nooit ’n belangrike besluit sonder om hul opinie te vra nie.” Hy kyk na sy seerowers en hou sy gesig ernstig. “Kom nou, maters, laat ek hoor – wat moet ek met hulle doen?” Hy wuif met sy hand in die rigting van die groepie gevangenes.
’n Geraas styg op, maar kaptein Juan hou sy hand omhoog.
“Nee, vriende, ons kan nie almal gelyk praat nie. Een op ’n keer, asseblief. Kom, Raaf, laat ons hoor wat dink jy.”
“Gooi hulle in die see! Die haaie is honger!” skreeu hy en die geraas breek weer los.
“Ja, gooi hulle vir die haaie!” dreun dit oor die dek.
Juan lyk tevrede. “’n Goeie voorstel, Raaf. Ons sal dit in gedagte hou. Nog ander voorstelle?”
’n Olierige kêrel met lang toutjieshare en ’n swart klap op die linkeroog wys met ’n vuil vinger en roep baldadig uit: “Kom ons gaan verkoop hulle op die slawemark van Rahola!”
Nou is die gejuig oorverdowend. Juan loop laggend nader na die groepie, wat nou openlik bewe van vrees. Ongemerk beweeg hy nader aan die meisie wat oor die see staan en uitstaar asof wat agter haar gebeur haar nie aangaan nie. Hy kyk fronsend na haar pikswart hare wat tot onder haar skouers hang en waarin die sonlig silwer strepe trek. Dan kom hy langs haar staan en keer sy rug op die see. Sy blik dwaal oor haar wasbleek gelaat en rus lank op die syagtige wimpers en vol, soet mond. Dan draai hy sy kop stadig weg en roep uit: “Ek dink dis twee puik voorstelle. Ons sal die mans in die see gooi en die vroue in Rahola gaan verkoop!” Onder die gejuig wat losbars, kyk Juan weer af na die vrou langs hom. “Of het u ’n beter voorstel, mademoiselle?”
Sy lig haar wimpers stadig op totdat hul oë ontmoet. Maar voordat sy hom die bytende antwoord kan gee wat op haar lippe huiwer, hoor hulle ’n stem onder die geledere van die seerowermatrose uitroep: “Hou daardie meisie vir die opvolger, kaptein Juan!”
Die man langs haar se liggaam ruk letterlik en die glimlag verdwyn van sy gelaat.
’n Ongemaklike stilte daal oor die seerowers neer. Dan stap kaptein Juan vorentoe en sy stem is ysig toe hy beveel: “Neem die gevangenes en smyt hulle in die Seeleeu se skeepsruim. En bring die buit. Die skip is aan die sink.”
Sonder ’n verdere blik in iemand se rigting klim hy met die touleer af.
Wat het daardie seerower bedoel? wonder Zuleka toe sy en Suzanne saam met die ander die Seeleeu bestyg. Ter wille van haar suster probeer sy haar dapper hou, maar sy kan die vrees in haar hart nie onderdruk nie. Dis asof duistere magte besig is om ’n net om haar te span. Toe die deur agter hulle toegaan, vou die donkerte in bedompige walms soos ’n versmorende kombers om hulle. Zuleka soek na haar sussie se hand en gee dit ’n bemoedigende drukkie. Niemand praat nie, want wat is daar om te sê? Ure later is daar beweging en besef hulle dat hulle besig is om weg te vaar van die Neptunus af. In die donker trek Zuleka haar asem skerp in. Die volle aakligheid van hul situasie dring tot haar deur. Haar verantwoordelikheid druk swaar op haar. As daar iets met Suzanne gebeur, sal sý daarvoor verantwoordelik wees. Oor ’n paar maande sal die nuus Frankryk bereik dat die Neptunus in die hande van seerowers geval het. Sal haar ouers ooit die skok oorlewe?
Laat die nag is daar ’n geskuifel van voete voor die deur en twee matrose met ’n lantern bring kos – as die brousel wat in die houtbakke lê kos genoem kan word. Niemand wend ’n poging aan om van die kos te neem nie en met ’n ruwe vloek gooi die een matroos dit voor hul voete neer.
“Julle is natuurlik te deftig om dit te eet, nè?” smaal hy en trek ’n kort sweep onder sy breë lyfband uit. Hy gee dreigend ’n tree nader. “Julle sal dit eet, al moet ek dit ook in julle kele afslaan!” sis hy.
Vervaard gryp die gevangenes na die bakke, begin oorhaastig eet en die seerower glimlag tevrede. Dan verdwyn die glimlag toe hy sien dat twee jong meisies nog geen aanstaltes gemaak het om van die kos te neem nie, en hy lig die sweep omhoog. Zuleka spring vinnig voor haar suster in en Suzanne gil hard toe die punt van die sweep Zuleka oor die skouer tref.
“Staak dit!” klap ’n stem van die deur af. Die volgende oomblik skiet kaptein Juan se vuis deur die lug en die seerower slaan soos ’n os op die vloer neer. “Slaan hom in ysters,” beveel hy skerp en die ander seerower haas hom om die bevel te gehoorsaam.
Juan kyk fronsend na Suzanne wat nou histeries begin huil. Dan gaan sy blik na Zuleka wat met ’n wasbleek gelaat haar suster probeer troos.
“Laat staan haar. Dit sal haar goed doen om uit te huil. Laat ek jou skouer sien.”
Sy deins terug en skud haar kop woordeloos.
Sy hand skiet uit en hy swaai haar om.
Die volgende oomblik ruk sy los en sis buite haarself van woede en vernedering: “Haal jou vuil seerowerpote van my af, jou dierasie!”
Daar volg ’n geskokte stilte. Suzanne vergeet haar trane en kyk met vreesgevulde oë na die man wat Zuleka net uitdrukkingloos bly aanstaar.
Toe hy praat, is dit asof hy moeite ondervind om sy kake van mekaar te kry. “Jy hoef nie bang te wees nie, mademoiselle Bordeaux. Ek is baie kieskeurig waaraan ek vat. En aan jou sal ek nie eens met ’n stok raak nie.”
Hy swaai op sy hak om en die volgende oomblik klap die deur agter hom toe.
Kaptein Juan gaan nie dadelik na sy kajuit nie. Toe hy op die dek kom, stap hy stadig na die houtreling en leun daaroor. Die maan gooi ’n silwer pad oor die golwe en die ruisende lied van die oseaan harmonieer met die gekraak van die takelwerk. Maar al wat hy hoor, is: “Jou vuil seerowerpote … Jou vuil seerowerpote …” Sy gelaat is hard en koud en geslote, en sy hande klem krampagtig om die reling voor hom. Die haat kolk soos warm lawa in sy binneste.
Hy hoor weer ’n stem uit die verlede sê: “Jou ma is weg, my kind. Sy het ons verlaat vir ’n ryk edelman.” Met geskokte kinderoë het hy na die geboë skouers gekyk wat altyd so sterk en breed was. En toe het hy die trane deur die diklittige, gebarste vingers sien rol – die trane van ’n groot man – maar deur die toedoen van ’n vrou ’n gebroke man. En vir elke traan wat hy deur sy vader se vingers sien rol het, het die haat teen die vrou wat daarvoor verantwoordelik was, toegeneem. Met die jare het dit aangegroei tot ’n monster wat heeltemal van hom besit geneem het, totdat hy nie net sy moeder meer gehaat het nie, maar haar hele geslag.
Daar is geen tyd of plek in sy lewe vir ’n vrou nie, want al is hulle ook hoe mooi van buite, bly hulle sleg en ontrou en verrot van binne. Sy seerowers hou nou al jare lank aan dat hy vir hom ’n vrou moet neem sodat hy ’n opvolger kan kry, want wat sal van hulle word as hy die dag nie meer daar is nie? Wie sal kaptein Juan, die seerower, se legendariese naam voortdra? Maar nog altyd het hy teengekap; hulle met vae beloftes tevrede gestel. Diep in sy hart weet hy egter dat hy die een of ander tyd aan hul wens sal moet voldoen. Hulle is so afhanklik van hom soos ’n skip van sy stuurman. Hy besef sy plig teenoor hulle maar te goed, en ’n fyn, bleek gesiggie met donkerblou oë en pikswart hare wat tot onder die skouers hang, verskyn voor hom. Hy kners op sy tande. Hy voel weer die sagte warmte van haar welgevormde skouer onder sy vingerpunte, en ’n vreemde trilling gaan deur sy liggaam.
Soos ’n tierwyfie het sy omgespring en in die lig van die lantern kon hy die wilde klopping van haar hart teen haar hals sien. Haar vel was roomwit in die dowwe lig, en toe sy na hom opkyk, het hy die trotse boog van haar nek met sy oog gevolg. Sy is ’n ongelooflik pragtige vrou en behoort ’n rekordprys op die mark in Rahola te behaal. Hy het haar naam in die register van die kaptein van die Neptunus gekry. Zuleka Bordeaux. Selfs haar naam is uitsonderlik, net soos sy. Half onwillig moet hy aan homself erken dat sy die mooiste meisie is wat nog ooit die dek van die Seeleeu betree het. Maar sy is ’n vrou – en daarom verag hy haar. Dis ook duidelik dat sy van die adelstand van Frankryk is – nog ’n rede waarom hy haar moet haat en verfoei.
Toe hy eindelik terug is in sy kajuit, huiwer hy eers, maar ontbied dan een van die seerowers. Toe hy opkyk, staan Raaf voor hom.
“Sorg dat die twee kajuite hier langs myne môreoggend skoongemaak word. Die mans bly onder in die ruim, maar die vroue kom môreoggend boontoe.”
Raaf kyk sy kaptein met openlike verbasing aan en ’n ligte rooi blos versprei onder die sonbruin vel.
“Toe! Toe! Wat staan jy my so en aangaap!” sê hy vererg, en die verstomde Raaf maak hom haastig uit die voete.
Toe die deur agter Raaf toegaan, spring Juan uit sy stoel op en begin rusteloos heen en weer stap. Hy kan Raaf nie kwalik neem nie. Hy was byna net so verras soos Raaf toe hy die bevel gegee het. Hy voel skielik ontevrede met homself. Wat hom besiel het om so iets te doen, kan hy nie begryp nie. Dis die eerste keer dat hy genade aan sy gevangenes betoon. Gewoonlik word hulle as gyselaars gebruik, of langs die een of ander kus aan land gesit om verder self te sien en kom klaar.
“Verduiwels!” mompel hy en die ergerlikheid in sy blou oë verdiep toe hy aan die konsternasie dink wat hierdie optrede van hom onder die seerowers gaan teweegbring. Sy manne sal allerhande wilde afleidings maak. Hy sug. Laat hulle maar dink wat hulle wil. Hy doen dit maar net omdat … omdat … ’n Gesig met diepblou oë waaruit veragting en afsku straal, verskyn voor hom, en hy gee ’n sterk kragwoord.
Vroumense! Hy weet nou dat hy ’n fout begaan het toe hy daardie bevel gegee het. Maar hy sal die bevel nie nou weer kan terugtrek nie. Hy haal ’n klein, bruin dagboekie uit ’n laai te voorskyn. Voor op die omslag staan: Die Dagboek van Casper Costeaux. Hy staar swyend na die naam. Soos soveel keer in die verlede staan hy met die boekie in sy hande en begeer om die bladsye om te slaan, maar soos altyd plaas hy dit weer ongeopen terug in die laai en draai die sleutel in die slot.
Hy kan homself net nie sover bring om die eerste bladsy om te slaan nie. “Jy is ’n lafaard, Juan Costeaux! Jy is te bang om dit te lees!” tart hy homself, maar dan skud hy sy kop. Hy kan dit nie doen nie. Daar was in sy lewe net één mens wat hy bewonder het – sy vader. As kind het hy hom verafgod en later, as volwasse man, het hy sy foute en tekortkominge raakgesien, maar dit het geen verskil aan sy verering gemaak nie. Die dag toe sy vader gesterf het, het hy die enigste persoon wat hy ooit liefgehad het en wat vir hóm omgegee het, verloor. Ondanks sy seerowers, wat hom mateloos bewonder, is hy ’n eensame mens. Hy kon nog nooit ’n geestesmaat onder hulle vind nie, en daarom bly sy geheime begeertes en verlangens in sy hart opgesluit. In sy vader het hy ’n geesgenoot gehad, en toe hy weg is, was dit net hierdie skip met sy barbaarse bemanning en die klein bruin dagboekie wat hy oorgehou het.
Hy het die skip oorgeneem en die aanvoerder, en ook die vader en die broer, van hierdie klomp uitgeworpenes van die samelewing geword. Die boekie het hy in ’n laai weggebêre sonder om dit te lees, want hy het geweet dat dit die rou wond wat sy vader al die jare swyend in hom rondgedra het, sou ontbloot en hy wou dit nie sien nie. Hy wil nie daaraan herinner word nie.
Hy kyk na buite waar die fosfor op die branders speel. Die see. Sy oë word sag. Soos ’n moeder het sy hom ontvang toe hy en sy vader jare gelede by haar kom troos soek het. En deur al die jare het sy vir hom ’n moeder gebly. Op die deinende golwe van haar boesem het hy rus gevind en eendag, wanneer die uur aanbreek, weet hy, sal sy hom ook met dieselfde liefde in haar skoot ontvang … ’n Teer glimlag trek om sy mondhoeke. Nie altyd is sy so rustig en stil soos vanaand nie. Soos ’n wispelturige vrou kan sy ook maar opstandig raak, en dan moet hy mooi loop om nie deur haar woede verswelg te word nie. Maar dan, asof sy jammer en skaam kry oor haar onverwagte uitbarsting, kan sy weer dae lank met ligte golfies teen die Seeleeu raak asof sy om verskoning vra vir haar slegte gedrag. Die see … Ja, dis al bodem wat hy die afgelope twintig jaar ken. Nog altyd was hy tevrede om oor die blou oseane te seil, en hy het heimlik trots gevoel om Juan, die Leeu van die See, genoem te word.
En nou, vanaand, het hierdie gedagte nie meer soveel betowering vir hom nie, swel sy hart nie meer van trots as hy aan sy skip dink nie. Dis asof die helder maanlignag meteens ’n onrus in hom wakker gemaak het, ’n gevoel van rusteloosheid, ’n hunkering na iets onverklaarbaars; ja, en ook ’n vae, byna onbekende gevoel van skaamte; ’n sagte geklop aan sy gewete.
Soos iemand wat meteens sy rigting byster geraak het, keer hy terug na die dek en staar na die wit, bollende seile ver bo sy kop en die wapperende vlag met sy doodsbeendere. Hy wag angstig op daardie gevoel van byna baldadige trots en die soete smaak van oorwinning en tevredenheid wat altyd in hom opwel wanneer hy na die seerowervlag staar. Maar vanaand wag hy tevergeefs. Sy binneste is meteens leeg en koud asof al sy oorwinnings hom nie meer raak nie. Sy oë is onrustig toe hy stadig terugstap na sy kajuit.
Die volgende oggend is sy ligblou oë troebel toe hy sien hoe Raaf die vier vroue na bo begelei. Hy bring hulle na sy kaptein wat hulle stilswyend betrag. Sy blik dwaal oor die middeljarige gravin Du Puy met haar rooi hare en plompe liggaam. Sy lyk soos ’n vet, bang kat en dis duidelik dat sy haar bes doen om nie in trane uit te bars nie. Langs haar staan haar dogter, Marthe, met haar vaal hare in twee dik vlegsels om haar kop gedraai. Haar pofferige, kleurlose gesig vertrek en sy huil sommer openlik en sien nie die verergde blik wat Zuleka haar gee nie. Dan kyk hy na Suzanne wat met neergeslane ooglede na die dek staar. Sy is popmooi met haar klein figuurtjie en byna babaagtige gesiggie wat verraai dat sy nog baie jonk moet wees. Hoewel hy nie na haar kyk nie, is kaptein Juan sterk bewus van die vierde meisie en kan hy haar koel, uitdagende blik op hom voel.
Skielik begin Marthe du Puy hardop kerm – tot groot vermaak van die seerowers wat eenkant die petalje staan en beskou. “Asseblief, kaptein, ek sal enigiets doen, enigiets, moet my net nie vir hierdie … e … mense gee nie! Asseblief! Ek smeek u!” roep sy uit en val voor sy voete neer.
’n Geskater breek los, en uitroepe van “Kom ons trek lootjies!” en “Jy kan haar maar kry! Sy is te vet vir my!” word gehoor.
Die volgende oomblik buk Zuleka vooroor en ruk die meisie orent. Dan skiet haar hand uit en sy klap haar op die wang sodat die rooi vingermerke daar lê. ’n Stilte sak oor die dek neer, maar Zuleka merk dit skaars op. Haar donkerblou oë skiet vuur en daar brand twee rooi kolle op haar wange toe sy die verslae meisie heen en weer skud sodat haar tande op mekaar klap.
“Is jy van jou sinne beroof? Het jy geen trots in jou nie?” sis sy en haar lippe bewe van woede. “Om voor ’n seerower se voete neer te val en om genade te smeek! Kan jy nie sien dat hulle dit geniet nie? Hoe kán jy jouself so verneder, jou klein gek?”
Suzanne kom nader en lê ’n beskermende arm om die meisie se rukkende skouers. “Almal is nie so sterk soos jy nie, Zuleka.” Sy kyk na die ruwe klomp voor hulle. “Miskien sal ons ook nog soos wurms voor hulle kruip en om genade smeek.”
Kaptein Juan tree nader. “Jou suster het heeltemal gelyk. Veral jý sal nog om genade smeek,” en sy stem is hard en koud.
Zuleka ruk om en kyk hom moordend aan. “Ek sterf eerder voordat ek voor jou voete kruip, jou gemene boef!”
Hulle kyk mekaar vas aan. Dan lig Juan sy hand. “Neem hulle terug na onder,” beveel hy kortaf en draai weg asof hy meteens moeg is vir die speletjie.
In die dae wat volg, voel dit vir die gevangenes asof hulle lewend begrawe is. Twee keer per dag bring Raaf die kos wat hulle eet asof dit die heerlikste lekkerny is. Elke keer word die deur weer stewig agter hom gegrendel en later weet hulle nie meer of dit dag of nag is nie. Die lug in die ruim word onuithoudbaar bedompig. Hulle het dae laas gewas of hare gekam, en almal se senuwees word aan flarde gevreet deur die lang ure waarin hulle net met hulle eie gedagtes besig bly.
Selfs bo-op die dek het daar ’n verandering ingetree. Die Seeleeu het al vele kere in die verlede gevangenes onder in die ruim gehad, maar dis asof dit hierdie keer anders is; asof niemand kan vergeet van die twaalf mense wat nou al ’n week daar onder sit nie. Met vreemde stilswye doen elkeen sy werk en hulle kyk mekaar vraend, skouerophalend aan wanneer kaptein Juan by hulle verbykom.
“Wat sou met hom aangaan?” wonder Raaf uiteindelik hardop.
Twak kyk die groot gestalte agterna en skud sy kop. “Moenie vir mý vra nie. Ek weet self nie wat skort nie. Seta sê my hy eet ook omtrent niks die afgelope week nie.”
“Dit kan ek glo. Kyk hoe lyk hy. So bleek en beduiweld soos die see wyd is. Ek wil nie die een wees wat hom nóú kwaad maak nie.”
“Hm.” Twak vrywe met ’n skurwe hand oor sy baard en sit die borsel neer waar hulle besig is om die dek met seewater en asyn te skrop. “Raaf, ek sê jou, dit het iets met die mense hier onder te doen.”
Raaf kyk sy maat met opgetrekte wenkbroue aan en sit ook sý borsel neer. “Maar hoekom? Dis mos nie die eerste keer dat daar gevangenes daar sit nie.”
Twak trek sy oë op skrefies en Raaf kyk hom onrustig aan. Dis algemeen bekend op die skip dat Twak ’n gawe het om dinge te “sien”. “Ek sê jou, Raaf, hier is iets vreemds aan die gang, en dit het met daardie mense te doen. Ek dink ons het hierdie keer iets op ons skip gelaai wat nog by ons gaan kom spook.”
Raaf lyk nou heeltemal verbouereerd. “Wat bedoel jy?”
Twak skud sy kop en tas na sy borsel. “Ek weet self nie. Ons sal maar moet wag en sien,” en hy kyk onder sy wimpers deur na Juan se bleek, gespanne gelaat toe hy weer by hulle verbystap.
Daardie aand, toe Raaf die deur oopmaak, deins hy verskrik terug toe hy hom byna vasloop in ’n vrouegestalte wat hom reg voor die deur staan en inwag. Twak se woorde het hom baie ontstel, en bygelowig soos wat ’n seerower is, het hy allerhande vreemde gedagtes oor die mense begin optower. In die dowwe lig wat deur die deuropening skyn, vertoon Zuleka se bleek gelaat half doods waar sy bewegingloos voor hom staan en hy retireer versigtig.
“Jou naam is Raaf,” sê sy en vir die eerste keer in dae hoor sy weer haar eie stem. Hol en krakerig kom dit uit.
Raaf knik sy kop amper onderdanig en wonder waar sy aan sy naam kom. Hy is nou vas oortuig dat hierdie vrou iets bonatuurliks in haar het en wil sommer kort omdraai, maar verstyf in sy spore toe Zuleka weer praat.
“Wag! Kom nader!” beveel sy en hy gehoorsaam onwillig.
“Hoe lank gaan ons nog hier opgesluit bly?”
Hy skud sy kop. “Ek … ek weet nie.”
“Hoe ver is Rahola nog?”
“Nog drie weke ver.”
“Wat gaan jou kaptein met ons maak?”
“Ek weet nie.”
Zuleka tree nader en hy kyk haar vreesbevange aan.
“Jy weet! Antwoord my! Gaan hy ons vroue aan julle uitdeel of in Rahola verkoop?”
“Ek … ek weet nie. Regtig! Miskien sal hy …”
Hy swyg en sug verlig toe hy Twak skielik langs hom gewaar.
“Wat het julle bedoel toe julle van ’n opvolger gepraat het?” vra sy en kyk na Twak.
Hy antwoord half teen sy sin: “Ons kaptein moet ’n vrou vat om ’n opvolger te kry.”
Zuleka trek haar asem in en byt op haar tande. “Wat gebeur met die vroue wat in Rahola verkoop word?”
“Hulle word verkoop aan enigiemand wat goed kan betaal. Party word as slawe verkoop. Ander weer, as hulle mooi is, word as vrouens gekoop.”
“Word hulle goed behandel?”
Twak trek sy skouers op. “Die meeste van die tyd word hulle tonge uitgeslag sodat hulle nie kan oorvertel nie.”
Zuleka hoor ’n dowwe slag agter haar en toe sy omdraai, sien sy Suzanne uitgestrek op die vloer lê.
“Gee water,” beveel sy kortaf en begin haar suster met bewende hande lawe terwyl haar gedagtes onrustig maal. Sy voel hoe die hartseer ’n knop in haar keel bring toe sy die vermaerde gesiggie onder haar vingerpunte voel. Die spanning en skok wat sy voor die seereis deurgemaak het, het haar gestel baie verswak. En die smart waarin hulle die afgelope dae gelewe het, het haar geknak. Die grusame lot wat op hulle wag, was die finale slag. Terwyl Zuleka die klein gesiggie afvee, besef sy dat Suzanne dit nie veel langer sal kan uithou nie en dat sy gou aan iets sal moet dink of haar suster gaan van haar verstand af raak. Ná ’n rukkie kom Suzanne effens by en begin hartverskeurend na Francois roep. Dit gaan soos ’n mes deur haar suster se hart. Met ’n snik op haar lippe spring sy op.
“Gaan sê vir julle kaptein ek wil hom spreek,” beveel sy en die twee seerowers gehoorsaam.
Ná ’n ruk kyk Zuleka weer op en sien hom in die deur staan. Hul oë ontmoet en dan gaan sy blik na die ylende meisie wat nog steeds haar beminde se naam uitroep.
“Ek het jou nie laat kom om voor jou te kruip nie, kaptein Juan,” hoor hy haar langs hom sê en hy kyk af in haar oë wat diep weggesink in haar kop lê.
Sy hart ruk meteens, maar sy stem is koud toe hy vra: “Hoekom het jy my dan laat roep?”
“Om te sien of daar nog enige menslikheid in jou oorgebly het as jy na haar kyk,” en sy wys na haar suster wat voor hul voete lê.
“Ek het al baie erger dinge as dít gesien,” antwoord hy ongeërg.
Zuleka trek haar asem in. Sy keer haar rug op hom en sluit haar oë terwyl sy haar hande styf inmekaarklem.
“Jy kan saamkom om haar te verpleeg.”
Toe sy omdraai, sien sy hom met haar suster in sy arms by die deur uit verdwyn. Sy volg met wankelende knieë, en toe sy bo kom, moet sy haar oë eers ’n oomblik sluit voordat sy hulle hongerig oor die maanverligte see laat gaan. Soos een wat net betyds van versmoring gered is, trek sy die koel soutluggie diep in haar longe in. Met ’n bewende hand vee sy die krulle weg wat oor haar voorkop koek, en probeer dan so statig moontlik die gestalte met die vrou in sy arms voor haar volg.
Daardie nag, nadat sy met moeite daarin geslaag het om Suzanne ’n kommetjie sop te laat drink, lê sy haar vermoeide liggaam op die ander slaapbank neer. Hoewel sy tot die dood toe uitgeput en swak van honger is, kan sy nie slaap nie. Haar gedagtes bly maal om die grusame lot wat op hulle wag en stadig pers die trane onder haar digte wimpers uit en maak nat spore in die diep holtes in haar wange. Eindelik sluimer sy in, net om te droom hoe kaptein Juan met ’n mes Suzanne se tong uitsny terwyl sy net magteloos kan toekyk.
Met ’n gil op haar lippe skrik sy wakker terwyl sy aanhoudend uitroep: “Nee! Nee! Nee!”
“Zuleka, in hemelsnaam, wat gaan aan? Wat makeer jou?” hoor sy ’n stem en sy maak haar oë verward oop. Suzanne sit regop in haar bed en kyk haar vreesbevange aan. “Wat is dit, Zuleka?” vra sy bekommerd.
Moeg vee die ouer meisie oor haar gesig en draai haar kop weg terwyl sy swaar sluk. “Dis … dis niks nie, Suzanne. Ek het maar net gedroom. Probeer weer slaap. Jy is baie siek.”
Suzanne gehoorsaam, maar vra ná ’n rukkie met ’n bewende stem: “Zuleka?”
“Ja?”
“Is dit waar wat daardie seerower vertel het? Sal hulle regtig ons … ons tonge uitslag?”
Zuleka probeer gerusstellend lag, maar haar stem klink onoortuigend in haar eie ore. “Natuurlik nie! Dis sommer bangmaakstories. Slaap nou en moet jou nie verder bekommer nie.”
Ná ’n rukkie luister sy verlig na die egalige asemhaling langs haar. Met wydstarende oë kyk sy na die donker plafon. Wat moet ek doen? Wat moet ek doen! vra sy haarself wanhopig af. En dan weet sy meteens … Haar oë is gesper van vrees en alles in haar kom in opstand teen die enigste weg wat sy oopsien. Sy verberg haar kop in die kussing en die trane van die altyd kalm en sterk jong meisie deurweek haar kussing.
Toe die daglumier eindelik by die kajuitvenster inloer, is sy egter kalm en vasberade. Net om die soet, jong mond is daar fyn lyntjies van smart afgeteken – die enigste bewys van die stryd wat sy in die donker nagure gestry het …
Versigtig staan sy op om nie die slapende Suzanne te steur nie en maak die kajuitdeur saggies agter haar toe. Op die dek aangekom, soek sy ’n stil plekkie uit en leun vermoeid teen die maspaal aan. Die koel môrewind roer deur haar deurmekaar krulle en streel haar warm voorhoof en slape waar haar pols onrustig klop.
Dan, asof sy tot ’n besluit gekom het, draai sy haar beslis om. Sy kom egter weer dadelik tot stilstand toe sy die man voor haar gewaar waar hy haar met peinsende oë staan en betrag.
“Goeiemôre,” groet hy beleef.
“Goeiemôre.”
Voor sy deurdringende blik laat sy haar oë vinnig sak en draai weer terug na die reling. Haar bewende hande span so styf om die ruwe hout dat die blou are duidelik onder die bleek vel uitstaan. Sy hoor hom nader kom totdat hy langs haar is en sy voel hoe sy blik oor haar gesig dwaal.
“Hoe gaan dit met jou suster?” vra hy kalm.
Sy werp hom ’n vinnige blik toe en kyk dan weer weg. “Sy het goed geslaap en is beter vanmôre. Dankie …” Sy byt op haar onderlip. “Dankie vir die sop,” kry sy dit eindelik styf uit.
’n Geamuseerde flikkering trek oor sy gesig. “Nie te danke nie,” antwoord hy egter ernstig en beskou die rooi blos wat uit haar nek oor haar wange spoel. “Ek kan gerus sê: bravo! Dit is seker baie swaar om vir ’n seerower dankie te sê – veral as ’n mens nooit vantevore geleer het om enigiemand vir ’n weldaad te bedank nie.”
“’n Weldaad!” Sy kyk woedend na hom op. “Noem jy ’n bakkie sop ’n weldaad nadat dit deur jóú toedoen is dat Suzanne in so ’n ellendige toestand is?”
Hy trek sy skouers traak-my-nieagtig op. “Dit hang natuurlik af van die lewe waaraan jy gewoond is. Wat ons seerowers betref, is ’n bakkie sop aan ’n gevangene ’n baie groot weldaad.”
Sy maak haar mond oop om die barbaar presies te vertel wat sy van seerowers dink, maar sluit dan weer haastig haar lippe. Dit sal net haar planne in die wiele ry.
“Wie is dié Francois na wie sy so geroep het?” vra Juan en hou haar fyn dop.
“Dis sommer iemand … wat sy gedink het dat sy liefhet,” antwoord sy bot, onwillig om hom die geskiedenis te vertel.
“En het sy hom nie meer lief nie?”
“Natuurlik nie!”
“Hoekom nie?”
Sy frons vererg. “Omdat hy van die gewone werkersklas was.”
“En daarom is dit benede haar om hom lief te hê?”
“Ja.”
Hy swyg terwyl hy die koue, beeldskone gesig langs hom betrag. “Gisteraand het dit nie juis geklink asof sy hom nie meer liefhet nie,” merk hy droog op.
“Sy het geyl.”
“Werklik?”
Hierdie keer kyk sy hom stip aan. “Wat probeer jy voorgee, kaptein Juan?”
“Net dít, mademoiselle Bordeaux: Jou suster het haar Francois nog steeds lief en jy is te blind om dit raak te sien. Wat het jy teen dié Francois? Net dat hy nie ’n verwyfde Franse adellike heer is nie?”
Haar oë flits gevaarlik. Sy is nie daaraan gewoond om so sonder respek aangespreek te word nie, en dit nogal deur ’n seerower! Haar stem is styf toe sy antwoord: “Ek kan jou natuurlik nie kwalik neem dat jy nie die etiket van die Franse adelstand verstaan nie, kaptein Juan! Maar ’n verhouding tussen die adel en die gepeupel is ’n oortreding van die reëls waarvolgens ons leef.”
“En suster Zuleka het daarvoor gesorg dat daardie belaglike reël gehandhaaf word, al is dit dan ook ten koste van haar eie suster se geluk?”
Sy antwoord nie, kyk net minagtend weg, maar aan haar hele houding kan hy sien dat hy die spyker op die kop geslaan het.
“Dan is dit deur jóú verwaande trots dat jou suster nou op ’n seerowerskip sit en binnekort op die mark van Rahola aan die hoogste bieër verkoop sal word,” vryf hy sout in die wonde.
Magteloos om te antwoord, bly sy oor die see uitstaar.
“Julle hoëlui,” sê hy met veragting. “Omdat julle ryk is, dink julle dat julle beter is as die gewone mens. Maar is julle? Julle sit in julle kastele wat deur die gewone mens skoongemaak moet word; julle ry in jul versierde koetse waarvan die gewone mens die leisels moet hou; julle eet die duurste, heerlikste geregte terwyl daar elke dag honderde mense langs die strate van Frankryk beswyk van honger.” Hy raak aan die pêrelversierde valletjie op haar rok. “Hierdie rok sal ’n arm gesin ’n jaar lank van kos voorsien. Blink satynklere en kantrokke versier julle liggame terwyl die werkers in toiings geklee gaan. Julle drink julle dronk aan die Franse wyn – wyn wat deur die sweet en arbeid van die gewone mens gemaak is.” Hy bly stil en kyk met kil oë na haar wit gelaat. “Julle is nog slegter as ons seerowers, want ons veg darem vir ons buit. Ons stel ons lewens in gevaar vir wat ons eet en drink en aantrek. Maar julle? Julle sit in jul paleisies met jul handjies gevou en alles word na julle toe aangedra – en dan het jul nog nie eens geleer om dankie te sê daarvoor nie! Julle neem al daardie dinge as vanselfsprekend aan. Dit moet mos so wees. Julle is mos die adellikes – en ons ander is die honde, die uitvaagsels!”
Zuleka is nie in staat om te antwoord nie. Bewend van ontsteltenis staan sy daar. Hy sit sy hand onder haar ken en draai haar kop sodat sy in sy oë moet kyk.
“So pragtig!” fluister hy. “Ja, so beeldskoon van buite – en so verrot van binne!”
“Hoe durf jy!” kry sy dit eindelik skor uit en klap sy hand weg.
“Hoe durf ek aan jou raak?” Hy gooi sy kop agteroor en lag spottend. “Ek durf enigiets met jou, Zuleka Bordeaux. Jy is nie meer aan die Franse hof waar verwyfde mans met slap handjies voor jou buig en jou pols soen nie. Jy is nou op ’n seerowerskip, of het jy vergeet? En hier vra ons nie wie van adellike afkoms is nie. Hier takseer ons ’n man vir ’n man – en ’n vrou vir ’n vrou. Op die Seeleeu soen ons nie ’n Franse mademoiselle se pols nie. As ons daarvoor lus het, soen ons haar behoorlik – soos ’n vrou gesoen moet word!”
Doelbewus trek hy haar nader, maar voordat sy lippe teen hare raak, staan hy terug en lag meerderwaardig. “Al wat my daarvan weerhou om jou te soen, Zuleka Bordeaux, is dat ek net nie daarvoor lus is nie!” Toe hy die vinnige intrek van haar asem hoor, weerklink sy honende lag oor die dek. Net betyds vang hy haar hand vas. “Ai! Dit lyk darem tog of jy iets van ’n ware vrou in jou het. Adellike dames klap nie ’n man nie. Dis die gewone vrou wat so iets doen.”
“Ek haat jou!” sis sy buite haarself van woede.
Die glimlag verdwyn eensklaps van sy gelaat. “Nie meer as wat ek jou en jou geslag haat nie,” werp hy terug.
Sy deins terug voor die gloed in sy oë. Meteens onthou sy weer van die besluit wat sy gedurende die nag geneem het. Terwyl sy in sy oë kyk, wonder sy hoe sy dit ooit sal regkry om haar voorstel aan hom te doen. Die gedagte aan haar suster gee haar egter weer moed en sy trek haar arm uit sy greep.
“Ek wou iets met jou bespreek het, maar soos dit vir my lyk, sal dit nie help nie,” sê sy en keer haar rug op hom terwyl sy oor haar pols vryf waar sy sterk vingers die teer vel gekneus het.
“Ek is altyd bereid om te luister,” antwoord hy en daar volg ’n lang stilte waarin sy haar oë sluit en woordeloos bid om krag vir hierdie ding wat sy nou gaan doen.
“Ek verstaan dat jou … e … bemanning graag wil hê dat jy moet trou sodat daar ’n opvolger kan kom,” sê sy en haar stem bewe hoorbaar. Hy antwoord nie en sy vervolg byna fluisterend: “Ek … ek is bereid om …” Sy sluk en strengel haar vingers inmekaar. “Om myself aan jou te gee vir daardie doel as jy my suster en die ander gevangenes sal laat gaan.”
Kaptein Juan kyk haar in totale ongeloof aan. Sy verbysterde blik dwaal oor haar swart krulle en die rooi, opgehewe merk oor haar skouer waar die sweep haar getref het. Sy vuiste bal langs hom. Dan skiet sy hande uit en hy swaai haar om. Woordeloos laat hy sy oë oor haar gaan, van haar blanke voorhoof tot waar haar bors onrustig onder die duur satyn van haar rok beweeg.
Dan val sy hande langs sy sye terug en sy stem is skor van woede toe hy antwoord: “Het dit nog nie tot jou hoogmoedige brein deurgedring dat ek jou kan neem as ek jou wil hê nie? Het daardie trotse verstand van jou jou nog nie vertel dat jy geheel en al in my mag is nie; dat ek nie hoef te wag tot jy soos ’n koningin uit die hoogte aanbied om die draer van my opvolger te wees in ruil vir ’n prys nie? Maar ek besef dat dit vir jou, die trotse Zuleka Bordeaux, baie moes gekos het om hierdie aanbod te maak. Daarom sê ek nou beleef: Nee, dankie. Ek stel nie belang nie.”
Doodsbleek staar sy sy breë rug agterna asof haar brein hierdie aaklige vernedering nie heeltemal kan snap nie. Met ’n snik spring sy vorentoe en gryp hom aan die arm sodat hy moet omdraai. Haar vingers klem sy hemp vas toe sy uitroep: “Wat gaan jy dan met ons doen? Gaan jy my suster in Rahola verkoop?”
Sy gee nie meer om dat hy die vrees in haar oë sien of die trane op haar wange nie. Die angs in haar hart is op hierdie oomblik te groot.
Ook sy gelaat is bleek en die lippe is in ’n dun, wit lyn saamgetrek. “Nee, ek gaan julle nie in Rahola verkoop nie. Ek gaan julle môreoggend aflaai aan die kus van Madagaskar.”
“Die kus van Madagaskar? Maar … dis onherbergsaam en …”
“Ek weet. Julle kan self sien hoe julle Frankryk weer gaan bereik. Hoe gouer julle van my skip af kom, hoe beter …”
Zuleka se hande val terug en haar ooglede sak. Die slawemark van Rahola of die barre kus van Madagaskar – wat is die verskil? Die lewende dood wag by albei … vir Suzanne, en ook vir haar …
Daar is naakte vrees in haar oë toe sy stadig omdraai en na die kajuit terugloop …

So bitter soos gal is die haat en wraak in haar binneste terwyl Zuleka in die eens so bekende vertrek rondstaar. Meer as twee jaar het verloop sedert sy hier in hierdie stoel gesit het. Is dit maar net twee jaar? vra sy haarself verwonderd af. Dit voel soos eeue.
So helder soos gister onthou sy daardie dag toe Juan, die seerower, sy twaalf gevangenes aan die kus van Madagaskar afgelaai het. Soos weerlose diere het hulle die sierlike skip sien wegseil. Die blonde kop van kaptein Juan het bo die ander uitgetroon waar hy, met sy hande agter sy rug saamgevat, na die klein groepie op die strand staan en kyk het. Die sonlig het op sy bruin, ontblote bors gespeel, en sy gelaat was strak en uitdrukkingloos.
Sy het die skip met haar oë gevolg totdat dit net ’n klein stippeltjie op die horison was. Toe het sy opgekyk en ’n enkele meeu ver bokant haar kop in die blou lug sien draai, en dit was vir haar asof dit die simbool was van die eensaamheid wat om hulle toegesak het. Asof op ’n teken het hulle omgedraai en die onbekende land voor hulle ingestaar.
Met ’n onrustige beweging, asof die vrees van daardie dag haar nog nie verlaat het nie, spring Zuleka op uit die stoel en gaan voor die groot kaggel staan. Haar oë is somber terwyl sy na die leë vuurmaakplek staar. Drie maande lank het hulle daar gebly, drie maande wat sy liewer wil vergeet. Uit ruwe klip en takke het sy en Suzanne die mans gehelp om skuilings te bou totdat hul hande later net so vol eelte en gebars was soos dié van die mans. Sekere soorte wortels het hulle uitgegrawe om te dien as groente by die soutlose visse wat die mans met die grootste moeite tussen die rotse gevang het. Vrugte was daar gelukkig volop. Piesangs- en papajabome het in volle drag gestaan, maar Zuleka het geys wanneer sy aan die winter gedink het. Wat sou van hulle word as hulle in die winter daar moes bly?
Drie keer in die drie maande het hulle ’n skip op die gesigseinder gewaar. Dan het hulle onbeheers gewuif en bosse aan die brand gesteek om aandag te trek. Die eerste skip het nie hul tekens opgemerk nie. Die tweede keer is dit wel gesien, maar toe die skip nader kom, het hulle tot hul ontsteltenis ontdek dat dit ’n seerowerskip was. Haar hart het in haar skoene gesak toe sy die seerowervlag aan die maspaal sien wapper en die naam Seeleeu lees.
“Ek weet nie wat julle gaan doen nie, maar ek sal gek word as ek ’n dag langer hier bly. As hulle my wil neem, gaan ek saam met hulle,” het gravin Du Puy beslis gesê.
Zuleka het vinnig na haar suster gekyk. “Wat gaan jý doen, Suzanne?”
“Ek maak soos jy maak, Zuleka.”
Toe het Zuleka besluit: “Ek gaan vlug. Ek klim nie op daardie skip nie.”
“Maar hier sal maande lank nie weer ’n skip verbykom nie! En die winter lê voor. Het jy al dááraan gedink?”
“Ek sterf liewer hier van honger voordat ek weer op daardie skip klim. Julle kan maak wat julle wil, maar ek bly hier.”
“Ek bly saam met jou hier, Zuleka,” het Suzanne bemoedigend gesê en langs haar suster plaasgeneem.
“Moenie gek wees nie! Wil julle selfmoord pleeg?” het een van die mans gesê.
“Ek dink dis veel eerder selfmoord om op daardie skip te klim as om hier te bly. Maar maak soos julle wil. Kom, Suzanne.”
Vanuit hul skuilplek kon hulle die groepie besluiteloos op die strand sien rondstaan. Toe het gravin Du Puy na vore geloop en nog onseker het die ander haar gevolg. Woordeloos het die twee jong meisies gesien hoe die skip al verder van die kus af wegseil totdat dit naderhand heeltemal uit hul gesigsveld verdwyn het.
Nog steeds swyend het hulle van agter die bosse te voorskyn gekom en dit nie gewaag om mekaar in die oë te kyk nie. Langs haar het Suzanne gestap met ’n verlangende, hartseer blik in haar oë. Haar gedagtes was by Francois, en sy het gewonder of sy hom ooit weer sou sien … Zuleka se oë was egter koud en om haar mond het ’n harde, verbitterde trek gelê. Diep in haar hart het die saadjie van haat begin ontkiem, en elke dag het dit aangewas – totdat dit haar hele gedagtewêreld in besit geneem het.
Toe, ná twee maande, het daar weer ’n skip op die horison verskyn. ’n Spaanse skip onder bevel van kaptein Roque de Lassom. Toe hulle eindelik, ná soveel maande van ontbering, afsondering en eensaamheid, op die dek staan en kyk hoe die streep water tussen hulle en die strand al groter en groter word, het haar ysere selfbeheersing uiteindelik gebreek en die trane het ongehinderd oor haar wange geloop. Sy het na haar vernielde hande gekyk, na die eelte en die gebreekte naels en verbittering het op daardie oomblik haar suurstof geword.
Haar blik het afgedwaal na haar eens deftige rok, nou verflenter en vuil, en die monster van haat en wraak het in haar binneste ontwaak. Toe sy haarself ná maande weer in die spieël bekyk het, kon sy nie glo dat dit die altyd deftige en trotse Zuleka Bordeaux was wat na haar terugstaar nie. Haar vel was dor, haar wange hol en haar pragtige blou oë het agter in haar kop gesit. Haar hare was dof en glansloos, en die geskeurde rok het los om haar middel gehang. Sy het in swyende verbittering na haar suster gekyk en dieselfde verwaarlosing by haar opgemerk.
En toe, ná maande van ontbering, het hulle eindelik in Frankryk aangekom …
Zuleka klem haar hande inmekaar by die herinnering aan daardie bittere oomblik toe hulle weer, ná meer as twee jaar, by die swaar voordeur van die kasteel op die Bordeaux-landgoed ingestap het.
Die oomblik was te groot vir woorde en hulle het swyend in die groot ingangsportaal bly staan. Daar was trane in hul oë. Maar dit was stil binne – baie stil … En toe het hulle die smartlike tyding ontvang: Hul ouers was nie meer daar nie. Hul moeder het, toe hulle die nuus ontvang dat die Neptunus in die hande van seerowers geval het, aan ’n hartaanval beswyk. Hul vader is – gebroke – ses maande gelede ook na sy graf toe. Hulle het alleen agtergebly.
Zuleka stap na die venster toe en gewaar haar suster waar sy lusteloos onder die koeltebome rondstap. Haar oë verhard. Suzanne is nie meer haar jong, lewenslustige sussie nie; haar gelaat het nie meer daardie bloesende jeugdigheid nie. Dit het geslote en strak geword, soos dié van ’n vrou wat al baie gely het. Nog ’n triomf vir Juan, die seerower. Verblind deur verdriet en haat hou sy Juan verantwoordelik vir haar ouers se dood en vir die verwoesting van haar suster se lewe. En meteens kom sy tot ’n besluit. Sy sal hom laat boet vir al die smart wat hy oor hulle gebring het. Hy sal duur betaal vir wat hy aan die Bordeaux-familie gedoen het …
Daardie aand staar Suzanne haar suster met verbysterde oë aan en roep dan angstig uit: “Jy moet van jou verstand af wees om so iets te wil doen, Zuleka!”
Zuleka se stem is hard toe sy antwoord: “Dit maak nie saak wát ek is nie, Suzanne, maar ek sal hom soek tot ek hom kry.”
Suzanne se oë is simpatiek. “Sus, ek verstaan hoekom jy dit wil doen. Glo my, ek verstaan. Maar dit is nie die moeite werd nie. Jy gaan jouself net nog meer smart en ongeluk op die hals haal.” Sy slaan haar arms om Zuleka. “Probeer liewer die afgelope twee jaar vergeet en kry hierdie mal plan uit jou kop.”
“Nee!” Zuleka maak haar los uit Suzanne se omhelsing. “Nee, Suzanne, ek het al probeer, maar ek kan die smart, die vernedering, Mamma, Pappa … alles … nooit vergeet nie. Dit is te veel gevra.”
“En as jy hom gevind het, wat gaan jy dán doen?”
“Ek sal hom eers verneder en laat ly soos ons gely het … en dan sal hy sterf!” antwoord sy verbete en haar oë blink onnatuurlik.
Suzanne kyk haar suster geskok aan. Ontsteld wonder sy of die tyding van hul ouers se dood Zuleka nie geestelik geknou het nie. Haar oë word sag. So vol was sy van haar eie smart dat sy nooit dié van haar suster opgemerk het nie. Nou besef sy eers hoe swaar die afgelope twee jaar vir Zuleka met haar trotse geaardheid moes gewees het. Haar blik rus aandagtig op die beeldskone gelaat voor haar en sy sien nou vir die eerste keer die hardheid daarin. Dan kyk sy op in haar oë en sy besef dat niks wat sy nou doen of sê Zuleka van plan sal laat verander nie.
“As jy dan vas besluit het, gaan ek saam.”
Zuleka skud haar kop. “Nee, Suzanne. Jy bly op die Bordeaux-landgoed. Ek gaan alleen.”
Suzanne stry nie, maar sy weet, al gebeur wat ook al, sy gaan haar suster op hierdie voorgenome reis vergesel.

Sierlik en grasieus, soos ’n ware Franse dame, seil die Bordeaux oor die golwe van die Indiese Oseaan. Soos ’n groot swaan wieg dit oor die skommelende deining en die seile bol trots in die ligte seebries.
Suzanne laat haar oë oor die toneel voor haar dwaal en al sien sy dit nou al die afgelope tien maande lank, kan sy nie help om bewondering in haar te voel opstoot nie. Die Bordeaux is ’n pragskip. Voor pryk die Bordeaux-wapen kunstig in hout en koper uitgewerk. By die gedagte aan die sowat honderd “matrose” moet Suzanne glimlag. Hulle is almal vroue, hoewel geen mens dit sommer sal agterkom nie.
Zuleka het haar “bemanning” van oor die hele Frankryk bymekaargemaak. Die meeste het sy langs die strate en in die hawens gewerf: fris en sterk geboude vroue wat hulle net so goed van hul taak kan kwyt as enige man.
Hulle is maar ’n ruwe klomp en heimlik wonder Suzanne of hulle nie erger as hul manlike eweknieë is nie. Almal moes van kindsbeen af veg om aan die lewe te bly onder haglike en gevaarlike omstandighede. Daarom is dit vir hulle nie vreemd om seerowers te wees nie.
Inteendeel. Baie van hulle het hulself kom aanbied, omdat dit vir hulle veiliger sou wees om eers ’n rukkie uit Frankryk te verdwyn. Zuleka het almal se hare kort laat afsny en almal dra mansklere – nie net om makliker te werk nie, maar ook om nuuskierige vrae te ontwyk.
Suzanne se oë draai na haar suster en sy skud haar kop ongelowig. Sy kan maar nie aan hierdie nuwe Zuleka gewoond raak nie, en soms kan sy byna nie haar eie oë glo as sy na haar eens deftige en sjarmante suster kyk nie. Om die respek en gehoorsaamheid van haar ruwe bemanning af te dwing, was sy verplig om haar fyn maniertjies agterweë te laat en die enigste taal te gebruik wat hulle verstaan. Soms was sy al verplig om haar moue op te rol en soos ’n wafferse seerowerkaptein met die sambok tussen ’n klomp krappende en klouende matrose in te spring. Dan het Suzanne met stomme verbasing gesien hoe sy sonder ’n teken van vrees of vroulike verfyndheid die orde herstel. Lang-samerhand het die adellike mademoiselle plek gemaak vir die streng seerowerkaptein en het sy die respek en bewondering van haar bemanning gewen.
Suzanne beskou die netjiese figuur noukeurig waar sy onder die hoofmas staan en haar glimlag verdiep, hoewel daar ook kommer in haar oë verskyn. Zuleka se lang, donker hare is in twee vlegsels op haar kop saamgevat met ’n rooi kopdoek daarom gebind. ’n Wye wit pofmouhemp verberg haar vroulike rondings. ’n Swart broek span styf om haar heupe en bene en aan die breë, swart leerband om haar middel hang ’n pistool, ’n harsvanger en ’n opgerolde sambok.
’n Sug ontsnap Suzanne se lippe en sy vra haarself in stilte af: “Wat gaan die uiteinde van hierdie wraaksug van Zuleka wees?”
Tot dusver het hulle nog geen teken van die Seeleeu gewaar nie, maar van eergister af staan Zuleka byna onafgebroke met die teleskoop, en die wag in die kraaines mag geen oomblik haar pos verlaat nie, want hierdie water is kaptein Juan se jagveld en hulle kan die seile van sy skip op die gesigseinder nou elke oomblik te wagte wees.
Maar dit is eers die volgende dag laatmiddag dat hulle ’n seil op die gesigseinder gewaar. Met gespanne aandag staar elke oog daarna en instinktief weet hulle dat hul eerste vuurproef op hande is. In die maande wat verby is, het hulle al etlike skepe teëgekom, maar altyd gesorg dat hulle op onherkenbare afstand verbyseil. Die gewone handelskepe het hulle vermy om nuuskierige vrae oor die sonderlinge bemanning van die Bordeaux te ontduik, en die enkele seerowerskip het hulle ongehinderd gelaat en veilig ontglip, omdat Zuleka nie daarin belang gestel het om met hulle kragte te meet nie. Dit is na die Seeleeu wat sy soek, en nou is dit duidelik dat sy hom gevind het. Die Seeleeu het hulle ook gewaar en Suzanne se hart begin wild klop toe sy sien hoe hy van koers verander en reguit op hulle afpyl. Daar is ’n duidelike rusteloosheid onder die vroue toe die naam van die naderende skip gelees kan word. Hulle almal het al van die Seeleeu gehoor, en in die hawens van baie lande word afgryslike en fantastiese stories vertel oor die durf en onoorwinlike mag van die gevaarlike en gevreesde kaptein Juan.
Lala, ’n Amasone van ’n meisie wat as stuurman diens doen, kyk fronsend na Zuleka wat langs haar staan. “Moet ek koers hou, kaptein?” vra sy met ’n growwe stem.
“Ja.”
Lala kyk veelseggend na Suzanne en vra weer: “Gaan ons veg?”
“Ja.”
“Maar … maar weet u wie die kaptein is?” Sy kyk na die bollende seile van die Seeleeu.
“Ja.”
“Maar dis selfmoord …”
Zuleka kyk haar met blitsende oë aan. “Ék is die kaptein van hierdie skip, Lala. En as ek sê ons veg, dan vég ons, verstaan?” Haar oë word spottend en sy vra met fyn vroulike lis: “Of is jy bang?”
Lala se onvroulike gelaatstrekke word rooi. Bang? Nog so nooit nie! Hoe kan die kaptein selfs net daaraan dink? Sy het maar net bedoel …
Zuleka knipoog tevrede vir Suzanne. Dan keer sy haar na haar bemanning. “Soos julle seker almal gesien het, is dit kaptein Juan se Seeleeu wat op ons afpyl – en ons gaan veg. Dié van julle wat nie daarvoor kans sien nie, moet nóú praat. Dan kan ek julle in die skeepsruim opsluit en later op ’n slawemark verkoop. Of is julle bereid om op jul poste te bly en tot die dood toe te veg en ’n rojale beloning te ontvang wanneer ons die oorwinning behaal?”
Suzanne en Lala glimlag veelseggend vir mekaar. Zuleka se woorde het die gewenste uitwerking op haar bemanning, want almal gaan sonder ’n woord van ontevredenheid na hul onderskeie poste.
Twee uur later blyk dit dat Zuleka ’n bietjie voorbarig was, want dit is duidelik dat sy nie opgewasse is teen die gedugte seerowerkaptein nie. Die Bordeaux het reeds ’n paar lelike knoue weg, maar die Seeleeu het nog geen noemenswaardige skade opgedoen nie. Tog slaag Lala daarin om te verhoed dat die skip só na aan die Bordeaux kom dat hulle die vangysters kan gebruik.
Zuleka is wasbleek en sy hoes van die kruitdampe wat verstikkend in haar neus saampak.
“Ons het die geveg klaar verloor, sus. Ons sal moet vlug,” gee Suzanne goeie raad.
“Vlug? Nooit!”
Suzanne gryp haar suster se skouers vas. “Moenie ’n gek wees nie, Zuleka! Wat sal jy behaal deur nou in Juan se hande te val? As jy nou dadelik vlug, kan jy altyd weer later met hom afreken.”
Zuleka besef dat haar suster gelyk het, maar sy is te trots om te erken dat sy die aftog sal moet blaas. Sy draai woordeloos om en ná ’n rukkie rek Suzanne se oë toe sy haar suster weer op die dek gewaar.
Oomblikke later ruk Juan se kop in ongeloof en sy hande span styf om die touwerk langs hom. Deur die digte kruitnewels sien hy ’n vrouegestalte trots en oop staan op die voorstewe van die skip wat hy besig is om te oorrompel. Haar lang, donker hare hang tot op haar skouers en hy kan selfs van hier af die vlamrooi van haar hoepelrok sien glans. Dis reeds sterk skemer en in die vreemde lig van die aandgloor en kanonvuur lyk sy soos ’n bonatuurlike wese – bleek en beeldskoon.
“Staak vuur!” skree hy dit hees uit en onmiddellik is daar stilte.
Verontwaardig kyk sy manne na hom en dan gewaar hulle ook die vreemde wese wat asof uit die niet voor hulle verrys. Almal se oë is vasgenael op die vrouegestalte wat soos ’n marmerbeeld roerloos en swyend na hulle staan en kyk. Die stuk water tussen die twee skepe word al groter, maar die bevel om die verdwynende skip te agtervolg, bly uit.
Kaptein Juan staan bewegingloos totdat die gestalte van die vrou deur die naderende nag verswelg word, dan vra hy skor: “Wat was daardie skip se naam nou weer?”
Die stuurman antwoord gedemp: “Dit was die Bordeaux.”
’n Onrustige fluistering styg agter sy rug op en kaptein Juan frons verward. Hy ken sy mense. Hy weet wat hulle nou dink. Almal onthou nog die episode van ’n paar jaar gelede toe die twaalf gevangenes aan die kus van Madagaskar afgelaai is. Hulle onthou die beeldskone Zuleka Bordeaux. Bygelowig soos hulle is, sal hulle nou vas glo dat Zuleka Bordeaux uit die dood teruggekeer het om hom te straf. Juan voel ’n vreemde rilling deur hom gaan. Hy is ’n man met ’n nugter verstand. Hy glo nie aan bonatuurlike verskynsels nie.
En tog … Die onbekende seerowerskip met die naam Bordeaux en die vreemde, roerlose vrouegestalte op die voorstewe en die geheimsinnigheid wat haar soos ’n waas omhul het, laat hom meteens kriewelrig voel. Maar dit kan tog nie wees nie … Is dit moontlik dat Zuleka Bordeaux, die fyn, trotse, adellike mademoiselle, ’n seerower geword het wat daarop uit is om hom terug te betaal vir wat hy aan haar gedoen het? Hierdie gedagte is so vergesog dat hy dit ná ’n oomblik van oorweging van hom af wegwerp. Maar watter ander verklaring is daar dan?
Die jong man langs hom se gesig is ook bleek onderwyl hy oor die donker golwe tuur na waar die Bordeaux verdwyn het. Francois du Bois vee oor sy oë. Die pyn in sy hart het die afgelope tyd verdof en hy het begin glo dat hy die teleurstelling te bowe gekom het. Maar vanaand, toe hy die naam van die naderende skip lees, het hy geweet dat hy dit nooit sal kan verwerk nie. Daar is ’n rou desperaatheid in sy oë toe hy fluisterend prewel: “Suzanne …”
Vir Zuleka is die vernedering ’n geweldige slag, maar sy besef dat sy nie opgewasse is teen die vindingryke Juan nie. Daarom dat sy ná ’n paar dae, toe hulle ’n ander seerowerskip teëkom, die bevel gee dat hulle gaan veg. Die ander skip kom niksvermoedend nader, want die vlag bo aan die mastop wys dat die Bordeaux ’n seerowerskip is, en dis ’n ongeskrewe wet dat een seerower nie ’n ander aanval of sy prooi afneem nie.
Die aanval is so onverwags dat sy nie anders kan as om die oorwinning te behaal nie, en nadat sy die verstomde bemanning van die ander skip na die Bordeaux oorgebring het, verduidelik sy hoekom sy die skip aangeval het.
“Soos julle kan sien, is ons net vroue hier op die Bordeaux. Julle moet ons leer veg – veral die fynere puntjies …”
’n Jouende gelag breek los en ’n rooi gloed kruip onder Zuleka se sonbruin vel op. Sy pers haar lippe op mekaar.
“Stilte!” bulder sy dit uit en die gelag bedaar. Haar oë flits gevaarlik heen en weer oor die steeds glimlaggende gesigte voor haar. “Laat ons mekaar van die begin af goed verstaan. Ék is kaptein van hierdie skip en mý bevele word gehoorsaam. Indien daar van julle is wat nie bereid is om my bevele te eerbiedig nie, moet julle nou praat.”
Daar is ’n oomblik stilte, en dan beur die kaptein na vore. ’n Kolossale mens met ’n sweterige gesig wat soos ’n gorilla beweeg. Suzanne moet styf aan die reling vashou om nie aan die begeerte toe te gee om weg te hardloop nie. Maar Zuleka kyk onverskrokke terug in die swart kraaloë wat haar uittartend op en af beskou.
“Dink jy ek sal van ’n vroumens bevele ontvang? Ek, kaptein Bara?” Hy skater dit uit en sy sien die pienk binnekant van sy dik lippe. “Ék sal die bevele gee en jý sal gehoorsaam – jou oulike ding!” en hy tree nader, sy hande uitgestrek.
Soos blits sak haar hand af na haar sy en die volgende oomblik swiep die sambok deur die lug en tref die woestaard deur die gesig sodat sy een mondhoek lelik oopgekloof word. Dis meteens baie stil om hulle. Met ongelowige oë staar die seerowers na die grote Bara. Asof hy nie heeltemal begryp wat gebeur het nie, vee hy ingedagte met die agterkant van sy hand die bloed weg en kyk woordeloos na die klein gestaltetjie wat met bene effens van mekaar uitdagend voor hom staan.
“Dit is my antwoord, Bara. Miskien sal jy nou verstaan dat ek ernstig is. Almal wat weier om my as kaptein te erken en my bevele te gehoorsaam, sal gekielhaal word – nie net een keer nie, maar totdat hy dood is of instem om hom te onderwerp.”
Met ’n dierlike brul storm Bara vorentoe. Sy oë is bloedbelope. Maar Zuleka het die aanval verwag en spring rats weg sodat sy veilig buite bereik van sy hande is. Weer swiep die sambok deur die lug en tref die breë rug met soveel geweld dat dit die hemp oopkloof. Bara reageer soos ’n gekweste leeu en lyk skoon waansinnig toe hy weer stadig, doelbewus nader kom. Zuleka retireer versigtig en dan voel sy tot haar ontsteltenis die harde hout van die reling teen haar rug. Sy kan nie verder padgee nie, en voor haar is Bara. Toe sy in sy moorddadige oë opkyk, sien sy reeds ’n lig van oorwinning daarin, want hy besef ook dat sy in ’n hoek is. Een van die seerowers wat nog ’n bietjie menslike gevoel in hom oor het, draai sy kop weg toe Bara storm. Hy het al gesien hoe hierdie reus ’n groot man tussen sy twee hande breek. En hierdie keer is dit maar ’n skraal, tenger vrou wat voor hom te staan gekom het.
Zuleka se verstand werk blitsvinnig en toe Bara se hande, wat soos die kloue van ’n roofdier lyk, na vore skiet, buk sy vinnig tot op haar hurke. Hy storm met soveel geweld op haar af dat hy byna oor haar struikel, sy hande tastend in die lug. Met krag wat uit desperaatheid gebore is, span sy haar arms om sy kuite en kom dan met ’n ruk orent sodat hy bo-oor haar kop skuif. Die volgende oomblik deurklief ’n onaardse gil die stilte toe die groot liggaam na benede stort en in die blougroen dieptes verdwyn. Zuleka se asemhaling is gejaag en sy moet aan die reling vasklou om haar liggaam te help stut. Dis die eerste keer in haar lewe dat sy iemand doodmaak, en ’n mislikheid stoot in haar op. ’n Rilling van afsku gaan deur haar, hoewel sy besef dat sy niks anders kon doen nie. Dit was óf hy óf sy. Toe sy na die bemanning kyk, is haar gesig wasbleek, maar haar stem ferm.
“As daar nog een van julle is wat soos Bara voel, moet hy kom. Ek sal hom oor die reling help.”
Niemand antwoord of beweeg nie.
“Nou goed dan. Julle weet wat ek verlang. As beloning vir jul hulp sal ek julle, nadat julle ons alles geleer het, op die naaste hawe besorg. Hoe gouer julle dus my bevele uitvoer, hoe gouer is julle vry.”
’n Handegeklap bars los waaronder Zuleka meteens verleë raak en kortom wegdraai. Wat sy nie weet nie, is dat sy vandag, deur Bara te troef, die ewigdurende respek en bewondering van hierdie seerowers gewen het. Naas Juan was Bara die magtigste seerower, en seker die wreedste. Sy mense het hom gevrees en tot dusver was daar nog niemand wat Bara oorwin het nie. En nou het ’n vrou dit reggekry. In hul bygelowige koppe glo die matrose vas dat Zuleka ’n bonatuurlike wese is en hulle vrees haar. Haar onverskrokkenheid het hul respek afgedwing en haar bevele word stiptelik gehoorsaam.
Nie dat dit die einde van haar probleme beteken nie. Sy word telkens in die jaar wat volg, verplig om die strengste strawwe toe te pas as gevolg van haar gemengde bemanning, maar nietemin voel sy ná ’n jaar dat hulle aan hul doel beantwoord het. In hul gevegte met ander seerowerskepe het hulle uitstekende ervaring opgedoen. Sy het egter nie een skip tot sink gebring nie. Net voordat sy die finale slag sou toedien, het die Bordeaux omgedraai en weggeseil – tot die ewige verligting en algehele verbystering van haar opponent wat so ’n stap nie kon begryp nie. Telkens het die bemanning van die ander skip die geheimsinnige, beweginglose gestalte van ’n vrou in ’n pragtige rooi rok op die voorstewe gewaar en hulle het die Bordeaux die “spookskip” gedoop. Die gevolg is dat almal die skip so ver moontlik vermy en dat stories daaroor legendariese afmetings begin aanneem.
Ná verloop van ’n jaar laai Zuleka die mans soos afgespreek af, oortuig dat haar matrose volleerd is. Eindelik voel sy opgewasse teen Juan en sy gee bevel dat die ankers gelig word en die Bordeaux in ’n suidwestelike rigting vaar. Sy weet nie dat kaptein Juan ’n week later by dieselfde hawe aandoen en op die klomp seerowers afkom nie. Hy luister stilswyend na die fantastiese verhaal van kaptein Zuleka van die Bordeaux en sit haar dadelik agterna. Ongelukkig vir hom word hy ’n paar dae later deur drie skepe van die Hollands-Oos-Indiese Kompanjie gewaar en agtervolg, en dit is dus met drie skepe op sy hakke dat hy die Bordeaux op die gesigseinder gewaar.
Dis vroegmiddag toe hy tot sy ontsteltenis gewaar dat die Bordeaux besig is om terug te draai in sy rigting. Zuleka weet natuurlik nie van die drie skepe wat agter die Seeleeu aan is nie, want hy het daarin geslaag om ’n hele ent voor hulle te bly. Juan loer onrustig oor sy skouer. As die Bordeaux hom aanval, sal hy verplig wees om hom te verdedig en dit sal die ander drie skepe kans gee om tot by hulle te kom. As Zuleka net bereid sal wees om saam met hom te veg, is hy seker dat hulle die oorwinning sal behaal, want oor die algemeen is die ander skepe maar lomp in ’n geveg. Maar hy weet dat dit ’n ydele hoop is, want Zuleka is op soek na hóm, daarvan is hy seker. Hy het geen sinnigheid om teen vroue te veg nie, maar as sy moeilikheid soek, sal hy verplig wees om haar ’n les te leer. Hy het ’n kosbare vrag aan boord en sien nie kans om dit af te gee nie.
Soos hy gevrees het, pyl die Bordeaux met mening op hom af. Kaptein Juan besef dat hy hom tussen twee vure bevind. Hoewel teësinnig om te veg, gee hy egter die bevel dat almal na hul poste moet gaan. Net een man bly huiwerig langs hom staan.
“Wat makeer jou? Het jy nie my bevel gehoor nie?” vra hy fronsend.
Die man skud sy kop. “In die paar jaar wat ek nou al saam met jou is, het ek jou nog nooit ’n guns gevra nie, nie waar nie, Juan?”
Juan kyk met verskerpte aandag na die man langs hom. Daar het ’n hegte vriendskap tussen hom en Francois du Bois ontwikkel en hy beskou hom as maat en broer. Daarom onderdruk hy nou sy ongeduld en vra: “Wat is dit?”
“Moenie teen daardie skip veg nie, Juan. Asseblief!”
Juan kyk fronsend na die naderende skip waarvan die naam nou duidelik sigbaar word en vra verbaas: “Hoekom nie?”
“Dit maak nie saak wat my rede is nie. Ek vra jou dit bloot as ’n guns.” Francois se stem is grof.
“Francois!” roep Juan uit asof daar ’n lig vir hom opgaan. “Francois! Jy is Suzanne Bordeaux se Francois!”
Die jonger man snak na asem. “Wat weet jy daarvan af?”
“Dis ’n lang storie. Ek het nie nou tyd om jou te vertel nie, maar wees getroos. Ek was nie van plan om teen haar en haar suster te veg nie. Maar ek gaan daardie Zuleka ’n les leer, dis vir seker. Die verduiwelde vroumens plaas ons in ’n moeilike posisie.”
Die bevele wat Juan uitbulder, maak dat die seerowers hom oopmond aangaap.
“Dis mos malligheid …”
Juan ruk om. “Het jy gepraat, Raaf?”
“Nee! Nee, kaptein!”
“Verstaan my goed. Nie een enkele skoot op die Bordeaux nie,” herhaal hy en keer dan terug na sy plek op die voorstewe.
“Vandag sal jy jou storie moet ken, Francois,” sê hy en Francois du Bois knik. Hy is saam met Twak stuurman van die Seeleeu. Die twee mans kyk mekaar ’n oomblik vas aan en elkeen wonder wat in die ander se binneste omgaan, maar niemand praat ’n woord nie. Vir die eerste keer in sy bestaan gaan die Seeleeu nie terugveg nie – ’n ongekende en ongehoorde ervaring vir sy bemanning.
Dis ’n deurmekaarspul op die dek van die Bordeaux soos hulle vir die voorgenome geveg gereed maak, maar kaptein Juan gee skaars aandag daaraan. Sy ligblou oë rus bekommerd op die drie skepe wat nou vinnig nader kom. Die kaptein van die Bordeaux is blykbaar so besig dat sy hulle nog nie opgemerk het nie.
Oomblikke later bars die eerste kruitdampe by die geskutspoorte van die Bordeaux uit. Francois en Juan blik mekaar vinnig aan.
“Ek gaan daardie vroumens darem vandag ’n les leer! Dek my, Francois.”
“Wat gaan jy doen, Juan?” roep Francois bekommerd uit en moet die wiel vinnig swaai om voor die geskutspoorte aan die stuurboordkant van die Bordeaux weg te kom.
“Jy sal sien. Hou hulle voor by stuurboord besig,” antwoord Juan kortaf en verdwyn in die voorkasteel.
Minute later snak Francois na sy asem toe hy ’n roering voor hom in die water gewaar. Dis reeds sterk skemer, maar hy het die blonde kop herken wat net ’n oomblik lank bo die branding verskyn het.
“Is hy dan mal?” wonder hy hardop, maar moet dan weer al sy aandag aan die wiel voor hom gee. Hy kan nie help om met ’n mate van bewondering na die Bordeaux te kyk nie. Hul aanvalstaktiek is onverbeterlik, en hy het sy hande vol om uit die pad van hul geskutspoorte te bly.
Op die dek van die Bordeaux voel Zuleka allesbehalwe bewondering vir die knap wyse waarop die Seeleeu elke keer die dodelike kanonskote van die Bordeaux ontduik, of byna skadeloos stel. Sy kan nie verstaan dat die ander skip nie tot die geveg toetree nie. Die swartheid van die nag het reeds verdiep en weldra sal dit byna onmoontlik wees om die geveg voort te sit totdat die maan eers opgekom het. Zuleka frons vererg. Sy het gehoop dat hulle voor donker al die oorwinning sou behaal het, maar nou sal dit heel waarskynlik moet wag tot diep in die nag.
Agter haar, in die donker, glimlag kaptein Juan toe haar gesig ’n oomblik verlig word deur ’n swaaiende lantern en hy die woedende trek om haar mond gewaar. Daar is ’n geamuseerde vonkeling in sy oë toe hy weer geruisloos, soos hy gekom het, agter die reling verdwyn.
Dis ’n baie donker nag. Op die Bordeaux en die Seeleeu brand nie ’n enkele lig wat hulle kan verraai nie. Maar toe die maan eindelik opkom en sy strale oor die wiegende deining gooi, vloek Zuleka nes ’n egte seerower toe sy na die kaal, deinende oppervlak staar waar die Seeleeu behoort te lê. Daar is geen spoor van hom nie. Wat haar egter meteens koud laat word, is die drie skepe wat, binne trefafstand, stadig besig is om nader te kom. Sy besef dat sy heeltemal deur hulle omring is en dat dit dwaas sal wees om haar teen so ’n oormag te probeer verdedig.
“Wat gaan jy doen, Zuleka?” vra Suzanne angstig langs haar.
Zuleka ruk die rooi kopdoek van haar hare af en gryp haar suster aan die arm.
“Kom! Daar is nie tyd nie. Ek sal verduidelik terwyl ons aantrek.”
Enkele minute later kyk die drie kapteins verbaas op toe die wit vlag van oorgawe gehys word. Die drie skepe nader die Bordeaux behoedsaam. So ’n onvoorwaardelike oorgawe het hulle nie verwag nie. Dit kan net ’n lokval wees. Toe die drie skepe binne hoorafstand van die Bordeaux kom, kry die bemanning die skok van hul lewe toe ’n beeldskone dame op die voorstewe verskyn.
“Sal die drie kapteins my die eer aandoen om na die Bordeaux te kom?” roep sy in ’n melodieuse stem.
“Wie is jy?” skree die een kaptein, en dit lyk asof hy glad nie sy eie oë kan glo nie.
“Ek is gravin Zuleka Bordeaux.”
Ná ’n oor-en-weer-skreëry besluit die drie kapteins om tog maar aan haar versoek te voldoen aangesien hulle in die meerderheid is.
Zuleka ontvang hulle met ’n diep buiging en ’n vriendelike glimlag. Haar glimlag verdiep toe sy die algehele verbystering op hul gesigte sien.
“Wie is in bevel van hierdie skip, gravin?” vra kaptein Barré, die oudste van die drie, agterdogtig.
“Ek is, kaptein,” antwoord Zuleka dadelik.
Kaptein Barré frons vererg. Sy humeur is op die oomblik maar kort. Eintlik kan hy glad nie verstaan wat aangaan nie. Hy was besig om die Seeleeu te agtervolg en toe die maan weer opkom, was daar geen spoor van die Seeleeu te sien nie, maar het dié skip voor hulle gelê. Daarom klink sy stem skoon bot toe hy sê: “Ek het nie tyd vir grappies nie, jonge dame …”
Zuleka lag hartlik. “Dis geen grappies nie, kaptein Barré. Ek gee u die reg om my hele skip te deursoek en as u een man aantref, gee ek u die kroonjuwele van Frankryk. Agter u staan my bemanning. U kan uself oortuig.”
Die drie mans draai om en laat hul oë swyend oor die vroue dwaal. Dan kyk kaptein Barré verward terug na haar.
“Maar … maar wat gaan hier aan? Ek het in my lewe nog nie so iets gesien nie!”
Grasieus beweeg sy voor hulle verby en sê vriendelik, selfversekerd: “U is nie die enigste wat verbaas is nie, kaptein. Maar kom na my kajuit toe. Daar sal ek alles verduidelik terwyl ons ’n glasie klink. Ek is baie dankbaar dat u op die toneel verskyn het. Ek was slaags met die Seeleeu, soos u seker gesien het.”
Hulle sê niks hierop nie, volg haar net gehoorsaam na die voorkasteel waar Suzanne vir elkeen ’n glasie Franse wyn skink.
“U is seker baie nuuskierig, dus sal ek maar my verhaal vertel. Ek en my suster het ons ouers ’n paar jaar gelede verloor – die graaf en gravin Bordeaux van die Bordeaux-landgoed in Noord-Frankryk. Miskien het u van hulle gehoor. Wel, ons het verveeld geraak en toe besluit om ons eie skip te koop en vir ’n tante en oom van ons in Batavia te gaan kuier. Dis al. Daar is niks geheimsinnigs aan nie!” Sy lag gemeensaam en kyk hulle kalm in die oë.
Kaptein Barré en die ander twee kyk mekaar kopskuddend aan. Dan trek hy sy skouers op asof hy wil sê: “Vroumense! Ek sal hulle nooit verstaan nie!” Meteens begin hy lag, en weldra val die ander twee ook in.
Zuleka en Suzanne wissel ’n betekenisvolle blik en van skone verligting lag hulle hartlik saam.
“U weet, gravin, as iemand met hierdie storie by my aangekom het, sou ek hom nooit geglo het nie. ’n Hele skip vol vroumense! Arrie, nee! Waar julle grille darem sal ophou, weet geen mens nie!” Dan versober sy gelaat. “Maar dat daardie seerower ons so ontglip het! Ons het hom byna gehad. Hierdie keer sou hy nie weggekom het nie.”
“Is daar dan iets van belang op sy skip?” vra Suzanne onskuldig.
“Ek sou so dink! Die jong graaf Gardiol is in daardie Juan se mag, en hy eis ’n fortuin vir sy lewe.”
“Graaf Gardiol! Steven!” roep Suzanne geskok uit.
Zuleka kyk hulle bekommerd aan. “Ons ken Steven Gardiol – ons het so te sê saam met hom grootgeword. Ek hoop van harte u sal hom veilig terugkry.”
“Ek móét hom veilig terugkry, anders sal dit maar beroerd met my gaan. Soos u weet, is hy ná verwant aan die koninklike familie.”
“Ja, ek weet. Die arme Steven! Ek hoop hy lewe nog.”
“O, ja, hy lewe nog. Daardie skurk van ’n Juan het nog die vermetelheid gehad om graaf Gardiol só teen een van die maste op te hys dat ons hom duidelik deur die verkykers kon sien.” Hy spring op, sy gesig rooi van verontwaardiging: “As ek net aan daardie man dink, kry ek die skone bewerasie van woede. Hy is die mees geslepe vuilgoed wat ek nog ooit teengekom het.” In sy drif gee hy nie vir sy taal om nie, maar Zuleka glimlag simpatiek. Dan neem hy sy gepluimde hoed op en buig galant. “Baie dankie vir u gasvryheid. Dit was werklik aangenaam om weer in twee sulke aanvallige dames se geselskap te verkeer, maar plig roep en ons sal moet gaan.” Hy buig oor haar hand. “Tot ons mekaar weer ontmoet, gravin. My beste wense vir ’n veilige reis verder.”
Ook die twee ander kapteins buig oor die susters se hande, en dan vergesel Zuleka en Suzanne hulle na die dek. Meteens struikel een van die kapteins oor ’n donker voorwerp en bring die lantern nader wat hy in sy hand hou. ’n Frons verskyn op sy voorkop en hy buk haastig af. Hy draai die slap liggaam om en kyk dan vinnig op.
“Kaptein! Kyk hier!”
Die groepie tree haastig nader en dan verstyf Zuleka se liggaam en haar gelaat word grysbleek van skok terwyl dit kompleet voel of die bloed in haar are stol.
Voor haar in die lig van die lantern herken sy die bleek gelaat van Steven Gardiol …

Kaptein Barré rig hom stadig orent en in die donker trek sy oë saam tot skrefies. “U lyk baie verbaas, mademoiselle,” merk hy droog op.
Zuleka skud haar kop verdwaas. “Maar natuurlik is ek verbaas, kaptein Barré – verbaas en geskok. Ek het graaf Gardiol jare laas gesien, en om hom nou só te sien. . .” Sy swyg. “Dis verskriklik! Wie kan so monsteragtig wreed wees?” roep sy uit terwyl haar oë op die grusame toneel voor haar voete rus.
“Ek stem saam met u. Dis net ’n monster wat dít kon gedoen het. Ek wonder nou net wat die Franse hof sal sê wanneer hulle hiervan te hore kom,” sê hy veelseggend en tree nader aan haar. Hy het reeds tot die gevolgtrekking gekom dat hierdie vrou baie goed toneel kan speel en sy gelaat verhard in vasbeslotenheid. Sy volgende vraag skiet hy so vinnig op haar af dat dit haar woordeloos van vrees laat. “Hoekom het jy hom vermoor?”
Zuleka voel hoe ’n dun, koue straal van angs deur haar liggaam trek en die koue sweet maak haar voorkop klam. Sy is net nie in staat om te antwoord nie. Dis Suzanne wat nou vinnig na vore tree. “U glo tog nie … Kaptein, u dink tog nie regtig dat óns hom vermoor het nie!” roep sy geskok uit, haar oë angstig in haar wasbleek gelaat. Sy gee ontsteld ’n tree nader en gryp hom aan die mou. “Dis verspot om te sê dat Zuleka hom vermoor het!”
Kaptein Barré se blik dwaal van die een beeldskone gesig na die ander. “Vreemder dinge het al gebeur, mademoiselle!”
“Maar … maar ons is ’n klomp vroue! U kan tog nie dink dat ’n vróú so iets …” Sy huiwer en kyk af. Haar stem is laag van afgryse.
Kaptein Barré kyk na die groep matrose wat die toneel swyend en gespanne staan en dophou.
“Vroue kan soms veel wreder as mans wees,” antwoord hy koud.
“Maar … maar ons het u tog reeds vertel dat ons op pad is na Batavia. Dis die waarheid! U móét dit glo! U het ons self vertel dit was die Seeleeu wat Steven Gardiol aan hulle maspaal vir u ten toon gestel het,” wys sy uit. “Ek het geen idee hoe sy lyk op mý skip kom nie!”
Die kaptein is egter vasbeslote. “Julle werk natuurlik saam.”
“Ek en daardie seerower saamwerk!” roep sy heftig uit. “Dis die laaste ding wat ooit sal gebeur. U kan mos sien …”
“Ek glo net wat ek sien, mademoiselle Bordeaux. U sal u onskuld aan die Franse hof moet gaan bewys. Al wat ek weet, is dat graaf Gardiol grusaam vermoor op die dek van die Bordeaux aangetref is. Hy kon nie uit die lug geval het nie. Hy is maande gelede ontvoer. Hoe hy op die dek van die Bordeaux gekom het, sal u in Frankryk moet verklaar. En dit was nie ’n spook wat hom vermoor het nie. Dit was iemand … iemand op hierdie skip! En aangesien u die kaptein is, hou ek u verantwoordelik vir die moord tot tyd en wyl die teenoorgestelde bewys is.”
“Maar in u hart glo u vas dat dit wel sy is wat hom vermoor het!” verwyt Suzanne en haar stem bewe.
“Ja. Ek het van die begin af getwyfel aan die fantastiese storie wat u aan my opgedis het. U onderskat my intelligensie as u verwag dat ek moet glo dat ’n skip vol vroue van Frankryk na Batavia seil net om ’n oom en tante te gaan besoek terwyl die see van seerowers krioel. Dis ongehoord. Hierdie skip en sy bemanning moet ’n fortuin kos. Seker daarom dat die losprys op 20 000 frank gestel is!”
“Ons het nie 20 000 frank nodig nie, kaptein. Al wil u dit nie glo nie, was my vader fabelagtig ryk en kan my suster hierdie skip bekostig sonder die hulp van lospryse,” verweer Suzanne, nou byna in trane.
“Dit mag wees dat u ’n fabelagtige fortuin geërf het, mademoiselle. Maar dis ook ’n algemene feit dat hoe meer party mense het, hoe meer wil hulle hê!”
Suzanne gryp Zuleka aan haar skouers vas. “Sus, jy móét hulle oortuig dat ons niks met hierdie moord te doen het nie!”
Zuleka kyk op, vas in kaptein Barré se oë en sy antwoord: “Dit sal nie help nie, Suzanne. Maar as hulle dink dat hulle my só maklik gaan veroordeel vir iets wat ek nié gedoen het nie, misreken hulle hulle deeglik.” Haar gelaat is strak en vasbeslote. “Staan stil, kaptein. Julle al drie is onder skoot en die geringste beweging beteken ’n koeël deur die hart!”
Suzanne kyk vinnig af en gewaar die pistool wat haar suster ongemerk uit haar skede gehaal het en nou dodelik sekuur op die drie verslae mans voor haar gerig hou. Sy stoot Suzanne liggies weg en stap nader.
“Gooi neer julle wapens!” beveel sy en net een blik na haar vasbeslote gesig laat hulle dadelik gehoorsaam, hoewel kaptein Barré woedend protesteer.
“Jy dink tog seker nie dat jy hiermee gaan wegkom nie, kaptein,” sê hy smalend en glimlag selfversekerd. “Onthou, ons is drie teen een. Of verwag jy dat ons bemanning sal toelaat dat jy oop en bloot die hasepad kies?”
Zuleka vererg haar egter nie vir sy sarkasme nie, en antwoord kalm: “Dis presies wat gaan gebeur en jy, kaptein, gaan die bevel gee. Jy gaan die skepe beveel om my met rus te laat en dan onderneem ek dat ek julle heelhuids aan die kus van Madagaskar sal aflaai waar hulle julle dan weer kan gaan optel.”
“Jy moet van jou verstand af wees as jy dink …”
“Dis presies wat ek dink, kaptein. Kom, ek is nie lus om heelnag te staan en redekawel nie.” Sy druk die loop teen sy rug vas. “En onthou, my vinger bewe van ongeduld. Moet dus niks dwaas aanvang nie.”
Die kaptein swyg vernederd en ’n blos van woede kruip teen sy nek op. Hy sou nooit kon dink dat die dag sou aanbreek dat hy na ’n vroumens se pype moet dans nie, en dit nogal met ’n pistool in die rug.
Hy stap na die reling, maak sy hande bak en skree: “Hooo-laaaaa!”
Net ’n vlugtige stonde lank huiwer die kaptein. As laaste waarskuwing druk Zuleka die loop vaster teen sy rug aan, haar gelaat strak en gespanne. Met ’n grimmige glimlag bring kaptein Barré weer sy hande omhoog en bulder dit uit: “Val aan!”
’n Geskokte stilte volg waarin Zuleka net die swaar klop van haar eie hart hoor. Die volgende oomblik wink sy na Lala en kaptein Barré word hardhandig op die dek neergetrek en stewig vasgebind.
Zuleka is bleek van woede. “Jou gek!” sis sy en swaai met blitsende oë om na die ander twee kapteins.
“Beveel hulle om terug te val,” en sy kyk gebiedend oor haar skouer. “Of julle is dood.”
“Het u gesê ons moet aanval?” roep die stuurman na sy kaptein, wat hy nie kan sien nie. Hy kan net nie glo dat hy die onsinnige bevel moet gehoorsaam nie.
Zuleka lig haar pistool. “Antwoord hom soos ek beveel het. En doen dit nóú. My geduld raak op.”
Skouerophalend gehoorsaam die jonger kaptein en roep terug: “Laat die Bordeaux ongehinderd verbykom en moet ons nie volg nie. Sodra julle ons aanval of probeer agtervolg, sal ons sterf.”
Die bemanning van die drie skepe staan verslae en toekyk hoe die Bordeaux stadig langs hulle verbyseil. Niemand weet wat om te doen nie. Strak en gespanne kyk hulle na hul kapteins wat duidelik by die reling sigbaar is.
Toe hulle byna by die laaste van die drie skepe verby is, roep Zuleka uit: “Julle kan die kapteins oor veertien dae langs die kus van Madagaskar kom oplaai. Maar onthou! Indien julle nie die bevele stiptelik uitvoer nie, sterf hulle!”
Stadig seil die sierlike rowerskip al verder weg.
Die drie kapteins word in die skeepsruim opgesluit en toe Zuleka en Suzanne uiteindelik terug is in die kapteinskajuit, kyk hulle mekaar bekommerd aan.
“Jy besef natuurlik dat die koeël nou deur die kerk is. Jy is nou vir altyd as ’n seerower gebrandmerk.”
Zuleka sug en staar met verstarde oë na die gladde blad van die tafel voor haar. “Ja, ek weet. Daar is vir my geen terugkeer meer na my ou lewe nie.” Sy lag verbitterd. “Hoe het Zuleka Bordeaux nie gedaal nie! Van adellike tot seerower! Van die adellike tot skuim!” Sy spring op en kom voor haar suster staan. “En dit alles, alles, is Juan se skuld! O, hoe haat ek daardie man! Dat hy my so ’n lae, vuil streep kon trek deur graaf Gardiol na my skip oor te smokkel. En die onskuldige man nog boonop te vermoor ook! Dit wys net watter onmens hy is. En nou is ek ’n seerower – vir altyd gedoem. Ek sal dit nooit weer kan waag om na my geliefde Frankryk terug te keer nie. Elke hawe op aarde sal vir my gesluit wees. Vir die res van my lewe sal ek op die sewe seë van die aardbol moet rondswerf – ’n uitgeworpene van die beskawing!” Sy swyg en haar bors dein opstandig op en neer. “Maar hy sal boet daarvoor, Suzanne! Al kos dit my my laaste druppel bloed – hy sal boet! Goed. Ek is van nou af ’n seerower. Dis wat hy van my gemaak het! Die adellike gravin Bordeaux het van die toneel verdwyn. Van nou af is ek net kaptein Zuleka van die Bordeaux – ’n goedkoop, veragtelike seerower!” Sy lag histeries en buk oor en plaas haar hande op haar bekommerde suster se skouers. “Dink net, Suzanne! Dit was vir my die grootste vernedering van my lewe toe ek moes uitvind dat jy ’n verhouding aangeknoop het met ’n kneg in ons vader se diens. En nou? Nou is ek nog laer as wat hy was. ’n Seerower! Klink dit nie vir jou ook snaaks nie?”
Haar histeriese gelag vul die kajuit en Suzanne spring ontsteld op. Dis die eerste keer dat Zuleka haar selfbeheersing so totaal verloor, en Suzanne besef dat daar net een uitweg is. Met al haar mag klap sy haar suster op die wang. Oombliklik versober Zuleka. Verslae kyk sy haar jonger sussie aan en bars dan in trane uit. Dadelik gaan Suzanne se arms om haar en hou sy die rukkende skouers styf vas terwyl sy moedig sluk aan die knop in haar keel.
“Ek moes dit doen, Zuleka. Vergewe my. Maar dis nie nou tyd vir histerie nie. As dit vir jou enigsins tot troos kan wees, wil ek jou net sê dat jy nie alleen is nie. Ek sal by jou bly. Ek is saam met jou in hierdie ding.”
Zuleka kyk op en hoewel Suzanne al teen hierdie tyd gewoond is aan haar suster se skoonheid, kan sy nie help om haar weer daaroor te verwonder nie. Die trane hang aan die lang, donker wimpers en die harde trek om haar mond is weg. Haar lippe is sag en weerloos en haar pragtige oë mistig toe sy teer fluister: “Ek kan dit nie aanvaar nie. Dis dierbaar van jou, maar ek kan jou nie ook ’n uitgeworpene maak nie. Jy moet teruggaan. Die Bordeaux-landgoed lê en wag …”
“Nee, Zuleka. Jy beteken vir my meer as die Bordeaux-landgoed. Ek bly by jou.”
Zuleka kyk beskaamd weg. “En dit ná alles wat ek aan jou gedoen het …” fluister sy skor.
Suzanne sit haar hand onder Zuleka se ken en draai haar kop terug totdat hul oë ontmoet. “Jy moet jou nooit weer daaroor verwyt nie, sus. Asseblief! Dit was vir my bitter en ek het jou gehaat – ek erken dit. Maar nie meer nie. Daardie dinge lê in die verlede – en die verlede is verby, vir altyd verby. Ek het dit so aanvaar en jy moet probeer om dieselfde te doen. Ek weet nou dat dit nie jou en Pappa-hulle se skuld was nie. As Francois my werklik liefgehad het, sou hy nie sommer net weggegaan het nie. Hy het die pad van ’n lafaard gevolg.”
“Nee, Suzanne. Jy mag hom nie veroordeel nie. Ek is seker hy het ’n baie goeie rede gehad om so stil te verdwyn sonder om jou weer te sien.”
Suzanne glimlag. Hoe baie het hulle albei nie verander nie! Sy het geleer om te vergewe en te aanvaar. En Zuleka … Sommer nog ’n paar maande gelede wou sy skaars Francois se naam hoor. Vandag verdedig sy hom! Daarom antwoord sy net: “Goed, sus. Ek sal hom nie veroordeel nie. Van vandag is dit net die hede en die toekoms wat tel. Ons gaan nie weer terugkyk na die verlede nie. Is dit ’n belofte?”
Die twee susters glimlag teenoor mekaar. Dan sê Zuleka ietwat verwonderd: “Ek vind nou eers uit dat ek jou nooit werklik geken het nie, Suzanne. Ten spyte van jou babagesiggie en tenger figuurtjie het jy meer diepte en sterkte in jou as baie mans. Ek is so innig dankbaar dat jy bereid is om by my te bly.” Sy staan op en trek Suzanne saam met haar op. “Goed. Van vandag af is dit net die hede en die toekoms wat saak maak.”
Suzanne kry ’n peinsende uitdrukking in haar oë. “Ek het aan nog iets gedink. Aangesien ons nou seerowers is,” en sy glimlag vlugtig asof dié gedagte haar nie bekommer nie, “kan ons net sowel ‘goeie’ seerowers wees.”
“Wat bedoel jy met ‘goeie’ seerowers?”
“Aangesien ons teen kaptein Juan oorlog verklaar het, kan ons dit net sowel teen die res van die seerowergemeenskap ook doen. Al bring ons ook net een seerowerskip tot sink, sal ons ’n weldaad aan die hele wêreld bewys.”
“Suzanne! Dis ’n puik gedagte!” Zuleka klink heeltemal opgewonde. “Haal vir ons die wynkraffie uit sodat ons daarop ’n glasie kan klink.” Oomblikke later rinkel die glasies teen mekaar en die twee susters glimlag geheimsinnig. “Op die Bordeaux! Mag hy altyd as oorwinnaar uit die stryd tree!”
Suzanne lig haar glasie. “Op kaptein Zuleka! Mag sy die mees gevreesde seerower van alle tye wees!”
Onder gelag word die glasies geledig.

In die vier maande wat volg, word hierdie woorde bewaarheid. Omdat Zuleka niks waag tensy sy nie absoluut seker van ’n oorwinning is nie, slaag sy daarin om nie minder nie as ses seerowerskepe tot sink te bring. Sy val net seerowerskepe aan wat alleen vaar. Waar sy meer as een teëkom – soms seil hulle in ’n klein vloot van tot ses saam – salueer sy vriendelik en seil hulle tegemoet.
Die nuwe seerowerskip met sy vroulike bemanning het aanvanklik heelwat opskudding veroorsaak, maar met verloop van tyd raak die ander gewoond aan die vreemde verskynsel en word Zuleka en haar bemanning in die seerowergemeenskap aanvaar. Rahola, die hawe en tuiste van hierdie ruwe groep seemanne, word vir hulle oopgestel, en Zuleka kry ’n ereplek aan die kapteinstafel wanneer sy daar aandoen vir herstelwerk aan die Bordeaux en om vars water en voorrade te kry. Die fooi wat sy vir hierdie voorreg moet betaal, kry sy uit die buit van die skepe wat sy gesink het. Met vroulike lis werk sy haar daar in, en niemand vind dit skynbaar vreemd dat sy nooit die name van die skepe noem wat sy tot sink bring nie. Maar die feit dat sy haar fooie betaal met die algemene seerowerbuit van klere, juwele en vreemde geldstukke, stel hulle tevrede dat sy niks anders as ’n seerower kan wees nie.
Haar skoonheid dra daartoe by dat sy heeltemal veilig tussen hulle voel. Sy weet dat die een nie die ander sal toelaat om haar aan te raak nie, en wyslik is sy ewe vriendelik teenoor almal.
Haar oorwinning oor Bara het soos ’n veldbrand versprei en dwing respek en bewondering af.
Dit is tydens een van hierdie besoeke aan Rahola dat sy vir die eerste keer in ’n lang tyd die man sien vir wie sy gedurig op die uitkyk bly.
Sy sit, soos dit haar gewoonte is, aan die kapteinstafel terwyl sy ewe luimig skerts en ongemerk haar bier onder die tafel op die vloer uitgooi. Sy het van die begin af besef dat sy haar soos ’n ware seerower sal moet gedra om nie agterdog te wek nie en sy doen mee met ’n natuurlikheid wat Suzanne se oë soms geskok laat rek. Saam met die Bordeaux is daar nog vyf ander skepe in die hawe geanker en hul kapteins is reeds ver heen terwyl hulle onder luide gelag na haar vertelling van haar oorwinning oor Bara luister.
“Ek sjê jou ek glo jou nie! Jý vir Bara in die sjee gooi! Nooit!” sê die een en stop met ’n vuil hand die straaltjie bier wat teen sy ken afloop.
“Vertel hom hoe jy dit gedoen het,” moedig die ander haar aan.
“Soos ek julle reeds vertel het: Hy het my aangeval.”
“Sjo ’n vark! Waar het jy gehoor onsj val mekaar aan?”
“Dis wat my net so geskok het. Ek het ewe vriendelik nader geseil om hom te groet, en toe die twee skepe langs mekaar kom, gooi hulle die vangysters uit en toe ek my kom kry, wil Bara my gevange neem om hier op die mark te kom verkoop.”
Dit word stil in die taverne en almal luister nou aandagtig.
“Ek kon niks anders doen as om myself te verdedig nie. Ek het hom twee keer met die sambok geslaan en toe hy die derde keer storm, het ek besef dit is óf ek óf hy. Ek het vinnig gebuk en hom om sy enkels gegryp en toe vinnig orent gekom.” Sy lag honend. “Hy het soos ’n pyl uit ’n boog bo-oor my getrek en onder in die water beland! Ek wonder of die haaie ooit aan hom geëet het.”
Die mans lag uitbundig en dan buig een kaptein oor na haar.
“Hoekom sou die haaie dan nie aan hom geëet het nie?”
Sy leun ook na vore en kyk hom vas aan. “Omdat hy te veel gestink het!” fluister sy geheimsinnig en hy sak vinnig terug op sy stoel.
Die ander lag ongemaklik. Zuleka is nou wel ’n seerower, maar sy is altyd onberispelik netjies en skoon. Ongemerk skuif hulle effens weg van haar terwyl hulle ongemaklik oor hul lang hare en vuil hemde vee.
“Mag ek die eer hê om die persoon te ontmoet wat die onoorwinlike Bara vir die haaie gevoer het?” vra ’n stem agter haar en sy ruk blitsvinnig haar pistool uit.
Doodstil rus almal se oë op die vrou wat strak met die pistool in haar hand staan terwyl die nuwe aankomeling haar met vernoude oë aankyk.
Dan gooi hy sy kop agteroor en lag ontwapenend. “Asseblief! Asseblief! Ek gee oor, skone dame!” roep hy uit – tot groot vermaak van die toeskouers wat hom handeklappend toejuig.
Verleë laat Zuleka die pistool sak en sit dit dan terug. Haar oë bly egter waaksaam. “’n Mens moet gereed wees vir enigiets,” maak sy lomp verskoning. Sy kyk die man voor haar vas aan. Wat gaan hy doen?
Kaptein Joost, die nugterste van die vyf, staan op en klop Juan op die skouer. “Jy was so lank laas hier dat jy nog nie eens ons nuutste kameraad ontmoet het nie.”
“Ja, ek was lank laas hier – té lank laas,” antwoord Juan veelseggend, sy oë op die beeldskone gelaat voor hom.
“Ontmoet kaptein Zuleka van die Bordeaux. Dit is kaptein Juan van die Seeleeu. Jy het seker al van hom gehoor.”
“O ja. Ek het al baie van hom … e … gehoor,” antwoord sy en hou haar hand na hom uit terwyl sy uitdagend glimlag.
Sy vingers vou oor hare, maar nie ’n spier verroer in haar gesig toe hy haar hand pynlik hard druk nie.
“Ek kan altyd moed bewonder, kaptein Zuleka,” sê hy sag en sy weet dat hy nie sodanig van haar uithouvermoë teen pyn praat nie.
“Kom sit, Juan, sodat sy jou van Bara kan vertel.”
“Ek het dit reeds gehoor. Wat ek eerder wil weet, kaptein Zuleka, is hoeveel skepe jy al gebuit het?” Hy kyk haar met ’n fyn glimlaggie aan.
“Ses.”
“Baie goed. Watter ses was dit?”
Zuleka se hart ruk. Hy het haar in ’n hoek. Sy kan dit nie waag om sommer enige naam te noem nie. Nou moet sy mooi dink.
“Wat is die name van die skepe?” herhaal Juan en kyk haar ondersoekend aan.
“Ag …”
“Francois!”
Suzanne se uitroep sny haar sin kort en sy kyk vinnig in die rigting van die deur waar ’n jong man verskyn het en oorbluf tot stilstand kom terwyl hy ongelowig na die meisie voor hom staar.
“Suzanne! In hemelsnaam! Wat maak jy hiér?” vra hy skor en gee ’n vernietigende blik in die rigting van die kapteinstafel.
Hy gryp Suzanne aan die arm en marsjeer met haar na waar Juan en Zuleka hulle staan en inwag. Woedend kom hy voor Zuleka tot stilstand. “Ek het geweet jy is gevoelloos en besit geen gewete of hart nie. Maar dat jy darem so ver sal gaan om Suzanne in ’n seerowernes in te sleep, het selfs ék nie kon raai nie,” sis hy dit uit.
Juan tree berispend na vore.
“Bly stil, Francois,” sê hy bedaard.
“Ek kan jou vermoor, jou …”
“Bly stil, sê ek!” fluister Juan nou dringend en gryp hom aan die skouer sodat hy verplig is om in sy kaptein se oë te kyk. “Is jy van jou sinne beroof?” sis hy op sy beurt en sy ligblou oë skiet vuur. “Een woord uit sy plek en hul lewens is niks werd nie.”
Francois sluk en word kalmer, hoewel dit duidelik is dat daar nog baie is wat hy graag sou wou kwytraak. “Goed. Ek sal nóú my mond hou, maar ek waarsku jou …”
“En ék waarsku jou! Een woord verder en ek slaan jou mond toe, jou gek!” fluister Juan en wend hom tot Zuleka. “Mag hulle nog nie met mekaar praat nie, of kan Francois maar ’n rukkie alleen met haar wees?”
Zuleka kyk na haar suster en toe sy die smekende blik gewaar, glimlag sy tot Francois se grootste verbasing na hom op.
“Hulle kan so lank gesels en so alleen wees as wat hulle wil, kaptein.” Sy kyk Francois stip aan. “Ek neem jou nie kwalik vir wat jy so pas gesê het nie, Francois. Ek verdien dit. Al wat ek kan sê, is dat ek jammer is.” Sy neem die twee aan hul arms en stap so ’n entjie weg. “Suzanne, jy kan hom maar vertel wat jy nodig ag. Maar, Francois, ter wille van haar veiligheid, smeek ek jou om wat jy hoor soos die graf te bewaar.”
Sy stap terug na kaptein Juan terwyl Francois en Suzanne by die deur uit verdwyn.
“Ek moet sê dis ’n vinnige ommeswaai van opinie. Ek het gedink …”
“Daar is baie dinge wat jy dink wat nie so is nie, kaptein.”
Hy maak seker dat niemand hom kan hoor nie en sê dan sarkasties: “Reken, nè? Ook van die ses skepe wat jy gebuit het?”
Zuleka trek haar wenkbroue omhoog. “Ek weet nie wat jy insinueer nie, kaptein, en ek stel ook nie belang nie.”
“My makkers sal ongetwyfeld belang stel, veral as hulle moet hoor dat ses seerowerskepe vermis word. Miskien, as ek nou vir hulle die sommetjie gee om te maak, sal hulle twee en twee bymekaarsit …”
“En vyf kry soos kaptein Juan,” val sy hom koel en uitdagend in die rede. “Jy is ’n baie dapper man wanneer jy in Rahola is, nè, kaptein? Dan veg jy met bedekte dreigemente, maar as ons op see ontmoet, dan sluip jy soos ’n lafaard in die nag weg en laai ongewenste buit op my dek af.”
Hy lag asof sy ’n groot grap vertel het en skud sy kop meewarig.
’n Woedende blos kleur haar wange en sy kyk hom stip aan. “Jy weet jou kanse is hier in Rahola baie beter as myne. Maar hoekom ontmoet jy my nie op die see waar ons kanse gelyk is nie?” Hy antwoord nie en sy vervolg sag, haar oë groot en onskuldig: “Of is jy bang?”
Weer weerklink sy hartlike lag deur die groot vertrek. Hy buig teatraal en sê dramaties: “Ek salueer jou, kaptein Zuleka van die Bordeaux. Jy is die enigste persoon wat my nog ’n lafaard genoem en lewend daarvan afgekom het.”
Sy kyk hom boos aan. “Ek was ernstig.”
“Goed. Ek neem jou uitdaging aan. Ons ontmoet op see. Kom, ons gaan drink daarop. Maar jy gooi nie weer jou drank onder die tafel uit nie! Terloops, ek sal my ongewenste buit nou weer terugneem. Baie dankie dat jy die kêrel intussen vir my opgepas het.”
Sy kyk hom verbaas aan. “Het jy verwag dat ek ’n lyk maande lank saam met my moes rondkarwei?”
Hy steek vas en gryp haar pols vas. “’n Lyk! ’n Lyk sê jy? Maar … maar is hy dan dood?”
“Maar natuurlik! Of verwag jy hy moes lewe nadat jy hom van bo tot onder oopgekloof het?”
“Ek het hom lewend op jou dek gelaat!”
“Wel, ék het hom nie vermoor nie. Toe ons hom ontdek het, was hy reeds dood, sy hele buik oopgesny.”
Juan skud sy kop. “Dis jammer. Wie kon dit dan gedoen het?”
“Is jy seker dis nie jy nie?” vra sy skepties, maar toe Juan haar antwoord, glo sy dat hy die waarheid praat en sy vertel hom sommer spontaan hoe sy die drie kapteins aangehou het om die ander drie skepe te dwing om haar met vrede te laat.
“Nou is jy vir altyd as ’n seerower gebrandmerk,” sê hy en hy klink spytig.
“Ja, en dit het ek aan jou te danke. Ek sal jou dit nooit vergewe nie.” Haar oë is hard en haar stem gelaai met verbittering en haat. “Maar ek is van plan om jou te laat boet – al kos dit my my lewe.” Hulle kyk mekaar swyend aan. “Jy is verantwoordelik vir my ouers se dood, vir die feit dat ek en my suster soos uitgeworpenes moet lewe. Jy is ook verantwoordelik vir die dood van ons vriend Steven Gardiol. Ek sal jou dit nooit vergewe nie. Jy sal betaal vir wat jy aan die Bordeauxs gedoen het.”
Hy buig galant voor haar, sy oë spottend. “Ek betaal altyd wat ek skuld, gravin Bordeaux, maar ek betaal op mý terme. Ek sien uit na ons ontmoeting op see. Jý het ook ’n groot rekening om te vereffen. Ses skepe kos baie geld!”
Toe hy omdraai en wegstap, verdwyn die glimlag om sy mondhoeke en daar kom ’n peinsende uitdrukking op sy sterk gelaat.
Maar die twee mense wat verlore in hul omhelsing staan, merk dit nie op nie. Juan huiwer onderwyl hy die toneel voor hom betrag. Dan draai hy stil om en stap in die rigting van die hawe waar die Seeleeu en die Bordeaux soos twee groot vriende sy aan sy op die ligte golfies wieg.
“Ek kan dit net nie glo nie. Is jy seker Zuleka gee nie meer om dat ons mekaar bemin nie?”
Suzanne kyk met stralende oë op na haar minnaar en nestel stywer teen hom aan. “Dis waar. Sy het jou selfs een keer verdedig!”
Hy skud sy kop en staar verby haar na die hawe waar die seerowerskepe se seile wit teen die blou hemel afgeteken staan. Suzanne het hom alles vertel, selfs van die ses seerowerskepe wat hulle gekelder het. Die hele verhaal is vir hom net ongelooflik, maar hoe hy ook al pleit, sy verseg om terug te gaan na Frankryk.
“Ek kan Zuleka nooit alleen laat nie. Sy het my nou baie nodig. Wie weet, eendag sal dit dalk vir ons twee moontlik wees om vir altyd bymekaar te wees, maar nie nou nie.”
Daarmee moet hy maar tevrede wees en toe die Bordeaux die volgende dag stadig uit die hawe seil, kan hy maar net hartseer toekyk.
Toe die skip by die hawemond uitseil, beveel Juan kortaf: “Ons vertrek oor twee dae. Sorg dat alles in gereedheid gebring word.”
’n Maand later ontmoet die twee verliefdes mekaar weer – maar onder heel ander omstandighede. Suzanne is bleek en moeg waar sy langs haar suster op die dek van die Seeleeu staan. Met betraande oë kyk sy na die Bordeaux wat soos ’n gekweste swaan op die branders dobber. Haar heimlike vrees het werklikheid geword. Die Seeleeu het die Bordeaux verslaan. Sy soek na haar suster se hand en gee dit ’n bemoedigende drukkie. Dit moet ’n galbitter oomblik vir Zuleka wees.
En langs haar staan Zuleka swyend en verslae, asof sy die nederlaag net nie kan aanvaar nie. Sy sien gehawend daar uit. Haar klere is geskeur en die lang, donker hare het gedurende die geveg losgeraak en hang nou in wilde wanorde oor haar skouers. Op haar een wang sit ’n koek droë bloed waar ’n swaard se punt dit skrams getref het. Haar hande hang bewegingloos langs haar sye terwyl haar bors vinnig op en af dein van uitputting.
Hulle het dapper geveg, maar was nie opgewasse teen kaptein Juan se vernuf en ervaring nie. En nou is sy in die hande van die man wat sy so haat, die man wat sy so getart en beledig het. Die man wat sy wou laat ly het, het nou die mag om háár na willekeur te martel. Toe sy eindelik sover kom om haar kop op te lig en hom in die oë te kyk, besef sy dat sy geen genade kan verwag nie.
Daar is iets diabolies in die glimlag om sy mondhoeke. Spottend wil hy weet: “En wat het jy nou te sê, kaptein?” Hy lag hard toe sy hom met flitsende oë aankyk.
Hy veg hard teen die gevoel, maar bewondering styg in hom op toe Zuleka Bordeaux haar skraal skouers vierkantig maak onder die geskeurde hemp. Hy kan die moeë lyne duidelik op haar gesig sien, maar haar blou oë is uitdagend, vas op hom gerig. Sy is in sy mag, maar nog nie oorwin nie.
“Jy blaai te vinnig, kaptein Juan. Dis nog nie die slot van die storie nie.”
“En wat beteken dit nogal?”
“Dat jy heeltemal te seker van jou saak is.”
Hulle kyk mekaar waterpas aan. Dan tree hy terug en wys met sy hand in die rigting van die voorkasteel waar sy kajuit is. “Suzanne, jy kan maar bly. Jy en Francois het mekaar lank laas gesien,” sê hy toe Suzanne hulle wil volg.
Sy kyk hom dankbaar aan en draai terug na Francois wat haar met gretige arms ontvang.
In die kajuit bied Juan Zuleka ’n stoel aan en sy gaan sit asof sy ’n troon aangebied word, dink hy vererg. Hy kyk haar streng aan en sê aanvallend: “Ek hoop jy het nou uiteindelik tot die besef gekom dat die seerowerslewe nie vir ’n vroumens bedoel is nie. Jy weet natuurlik dat ek jou volgens seerowerskode kan doodmaak.”
“En watter kode is dit?” vra sy sonder die geringste teken van onderdanigheid.
Hy kyk haar skerp aan en dis duidelik dat hy sy bes probeer om nie kwaad te word nie. “Die feit dat jy ’n seerowerskip aangeval het terwyl jy self onder die seerowervlag gevaar het, is met die dood strafbaar. Jy is geheel en al in my mag. Ná wat vandag gebeur het, is ook Rahola vir jou verbode.”
“Jy hoef jou regtig nie oor my te bekommer nie. Ek kan vir myself sorg.”
Hy spring op en ruk haar uit die stoel uit op. “My magtig, vroumens, het jy dan geen verstand nie!” roep hy kwaad uit. “Besef jy dan nie wat alles met jou kan gebeur nie? Jy is ’n vrou, al wil jy dit nie erken nie. Dis geen lewe vir jou dié nie. Ek het die volste reg om jou met jou lewe te laat boet, maar ek gaan jou ’n keuse gee. As jy toestem om hierdie kinderagtige toneelspelery van jou te laat vaar, sal ek jou laat gaan. Maar dan moet jy my plegtig belowe dat jy teruggaan Frankryk toe en nooit weer so iets sal waag nie. Anders …”
“Anders?”
“Sterf jy!”
“Wat ’n keuse!” Sy beduie na sy sy. “Daar hang jou swaard. Niks verhoed jou om dit sommer nou te gebruik nie.”
Hy kyk haar verbyster aan. “Jy kan tog nie ernstig wees nie!”
“Ek is. Ek weier om deur jou beveel te word. Ek het nog nie gedoen wat ek wou nie. Ek is hier tussen die seerowers net om een rede, en dit is om jou te laat boet.”
Juan bal sy vuiste in magtelose woede en sy lippe is ’n dun, wit lyn. “As jy net nie ’n vrou was nie!” roep hy uit en sy hande bewe.
Sy glimlag oorwinnend, trek net haar skouers traak-my-nieagtig op.
“Ek het nog nooit ’n vroumens doodgemaak nie. Maar moenie my té veel tart nie. Elke mens kom tot op ’n punt waar sy uithouvermoë knak en dan is hy nie meer verantwoordelik vir wat hy doen nie.” Skielik kners hy op sy tande. “Ek wou redelik wees, maar jy wil my nie tegemoetkom nie. Nou sal ek jou dwing om my voorstel te aanvaar.”
“En hoe gaan jy dít regkry?” vra sy skynbaar ongeërg, maar vrees laat haar hart meteens onstuimig klop.
“Ek het my metodes,” antwoord hy geheimsinnig en sy oë glinster. “Kom ons skink ’n glasie daarop.” Hy hou die drankie na haar toe uit en sy neem dit. Hul vingers raak aan mekaar en haar vingerpunte verstil teen sy vel. Hul oë ontmoet en sy kop kom nader. Sy hand span om haar pols en ’n paar druppels wyn mors op sy sterk bruin vingers.
Sy lippe is byna teen hare toe sy haar pols vinnig draai en die glasie wyn vol in sy gesig skiet. Sy liggaam ruk, maar hy sê geen woord nie.
“Onthou jy? Een keer tevore was jý nie lus om my te soen nie. Nou is ék weer nie lus nie!” fluister sy saggies, hul gesigte nog baie na aan mekaar.
Sy vingers gly stadig van haar pols af en hy vee sy gesig met sy sakdoek af. Dan sê hy baie sag: “Soos jy verkies, mademoiselle.”
Hy hou die kajuitdeur vir haar oop en ’n enkele sekonde bly sy bewegingloos staan. Dan stap sy kop omhoog voor hom uit.
Oomblikke later roep Suzanne geskok uit toe sy sien dat Juan Zuleka na ’n mandjie lei wat met dik toue aan die hoogste mastop vasgemaak is.
“Sal jy asseblief plaasneem, kaptein?” sê hy en sit sy hand onder Zuleka se elmboog.
Sy gehoorsaam woordeloos, maar toe sy eindelik sit en die toue stewig om haar vasgemaak word, sluit sy haar oë. Sy het al baie gehoor van hierdie wrede straf. Die slagoffer word stewig in die mandjie vasgemaak sodat hy nie kan roer nie en dan opgehys tot waar die mandjie bokant die hoogste seile vassteek. Daar moet hy in die bloedige son, snerpende koue, tierende wind en gietende reën sit sonder kos of water. Maar geen woord van smeking kom oor haar lippe nie, ook nie toe Suzanne nader hardloop en Juan voor die bors gryp nie.
“Jy kan dit nie doen nie! O, asseblief! Francois, praat met hom! Ek smeek u, kaptein!”
Kaptein Juan is ongenaakbaar. “Ek wil geen woord van Francois of van jou hoor nie. Ek sal haar laat afsak wanneer sý daarom vra.”
Zuleka voel hoe sy al hoër en hoër opstyg totdat die mandjie eindelik tot stilstand ruk. Sy maak nie haar oë oop nie; sy luister met ’n pakkende vrees in haar na die geloei van die wind wat soos ’n sirene in haar ore druis …
Twee dae en ’n nag is Zuleka nou al daar bo, maar die bevel bly uit om haar te laat sak. Hulle lê nog steeds voor anker op dieselfde plek waar die geveg plaasgevind het. Die Bordeaux is ook geanker, en die bemanning probeer om dit na die beste van hul vermoë te herstel.
Intussen hou Suzanne en Francois onder die maspaal wag.
“Ek kan dit nie meer uithou nie, Francois! Ek sal gek word! Sy is seker al dood …” snik Suzanne en Francois slaan sy arms om haar.
“Ek wens ek kon iets doen,” roep hy driftig uit. “Ek het dít darem nie van Juan verwag nie.”
Dan is hulle weer stil. Dis net Suzanne se snikke wat die stilte verbreek. Almal doen hul werk stilswyend, gedurig bewus van die mandjie wat nou al so lank daar bo teen die mastop die elemente trotseer, maar niemand waag dit om iets te sê nie.
Ná die tweede dag kom die bevel uiteindelik dat die mandjie laat sak moet word.
Verwese staar Suzanne na die mandjie wat leeg voor haar voete op die dek staan. “Daar is dan niemand in nie!” roep sy bedroef uit en begin hartverskeurend huil.
Kaptein Juan se kake klem op mekaar terwyl hy die toue bestudeer waarmee Zuleka vasgebind was. Hulle is met ’n skerp mes deurgesny. Niemand waag dit om te praat toe hy sy blik oor die bemanning van die Bordeaux en die Seeleeu laat dwaal nie. Sy stem is soos ’n ysige wind toe hy beveel: “Deursoek albei skepe.”
Elke hoekie en draaitjie word gefynkam, maar Zuleka word nie gevind nie. Kaptein Juan loop soos ’n leeu rond wat sy prooi bekruip. Hy praat met niemand nie. Sy gelaat vertoon bleek en sy oë is hard en koud.
Toe die aandskemerte oor die water trek en sy nog nie gevind is nie, teister sy moeë brein hom. Sy móét op een van die twee skepe wees. En tog … hulle het oral gesoek …
Hy spring op van sy slaapbank en gaan voor die venster staan. Hy vloek gedemp. “Waar ís sy?” vra hy hardop aan homself.
“Agter jou!” antwoord Zuleka en kom versigtig onder die klap van die slaapbank te voorskyn, ’n pistool in haar hand. Die loop blink onheilspellend in die lamplig.
Asof ’n koeël hom getref het, ruk Juan om en staar haar aan asof hy ’n gees voor hom sien.
“Jy het oral gesoek, kaptein, net nie onder jou eie slaapbank nie! Ek het dit verwag.” Sy lag triomferend. “Ek is jammer om jou so van jou plesier te beroof, maar ek het jou gewaarsku dat jy te seker van jou saak is. Soos jy kan sien, is die bordjies verhang en is ék nou weer in bevel!”

Juan staar haar sprakeloos aan. Dan bars hy woedend los: “Wil jy my sê dat jy die hele tyd onder my slaapbank gelê het terwyl ons ons byna mal gesoek het na jou?”
Zuleka glimlag ingenome. “Dis presies wat gebeur het. Lala, my stuurman, het my verlede nag kom red, en toe jy vanoggend jou kajuit verlaat het, het ek hier ingeglip en my heerlik uitgeslaap.” Sy het intussen nader gekom en staan nou reg voor hom.
Hy antwoord nie, maar sy voel meteens ongemaklik onder sy blik. Daar skuil iets onverklaarbaars in die ligblou oë.
Op hierdie oomblik verstaan Juan homself nie. By die aanskoue van haar verwaarloosde voorkoms, die rooiverbrande gesig, die gebarste lippe en die hol blik in haar oë, wel daar meteens ’n skaamte in hom op en ’n vreemde gevoel van … teerheid. Ja, teerheid … Hy frons. Dis tog onmoontlik dat hy meteens so week kan word. Maar daar is ’n onbekende roering in sy hart, ’n drang wat skielik in hom opstoot om haar te vergoed vir die lyding van die afgelope twee dae. Hierdie gevoel is so vreemd vir hom dat hy net sprakeloos na haar bly kyk. Dis Zuleka wat die stilte verbreek. “Soos jy geen genade aan my betoon het nie, so sal jy ook geen genade van my kry nie, kaptein Juan.” Haar stem is skor en hees: “Wat jy my die afgelope twee dae laat deurmaak het, is maar net nog ’n inskrywing op die rekening wat jy sal moet vereffen. Die totaal word al hoe groter en ek gaan nie langer vir die afrekening wag nie.” Sy tree terug. “Stap uit op die dek,” beveel sy en hy het geen ander keuse as om te gehoorsaam nie.
Toe hulle op die dek verskyn, bars die bemanning van die Bordeaux in gejuig los terwyl dié van die Seeleeu vraend na hul kaptein staar wat met geslote gelaat, sy ligblou oë versluier, oor die blou see uitstaar.
Suzanne gryp Francois se arm vas en vra fluisterend: “Wat gaan nou aan? Hoe …?”
“Ek weet nie, maar hier kom lelike dinge,” fluister Francois terug, sy oë diep bekommerd. “Dit sal my nie verbaas as sy hom voor almal gaan kielhaal nie.”
“Nee! Nee, Francois! Sy kan dit nie doen nie! Ek sal met haar gaan praat.”
Hy gryp haar hand vas en hou haar terug. “Nee, my skat. Niks wat jy nou sê, sal Zuleka van plan laat verander nie. Kyk na haar gesig.”
Suzanne se oë vul met trane toe sy na haar suster kyk. “O, Francois, kyk die barste in haar lippe! Kyk hoe vreeslik verniel is sy!” snik sy dit uit.
Ook Francois se stem bewe. “Ja. ’n Mens kan haar nie kwalik neem as sy geen genade betoon nie. Hy het háár nie ontsien nie. Ek kan dit nou nog nie glo nie. Dit stryk nie met sy geaardheid nie. Hemel, kyk daar!” roep hy gedemp uit toe Juan aan sy polse vasgemaak en sowat ’n voet bokant die dek opgetrek word. Suzanne staar geskok na die sambok wat Zuleka in haar hand neem.
“Sy gaan hom doodslaan, Francois!” fluister sy en leun swaar teen hom aan. “Nee! Nee …”
Hy vang haar net betyds voordat sy flou op die dek neersak.
Later is hy dankbaar dat sy haar bewussyn verloor het en nie die grusame toneel kon aanskou nie. Dit was asof Zuleka van die duiwel besete was. Hoewel sy nog swak was, het sy met al die krag wat sy kon bemeester die sambok meedoënloos op die naakte, breë rug van kaptein Juan laat neerreën totdat die bloed vrylik uit die diep snye gevloei het. Selfs die bemanning van albei skepe het later hul koppe weggedraai.
Toe Zuleka uitgeput teen die maspaal aanleun, val die sambok uit haar bewende hand en haar stem is byna onhoorbaar toe sy hees fluister: “Dít was vir elke sekonde wat ek daar bo moes sit.”
Soos in ’n droom kyk sy nou op na die man wie se slap liggaam voor haar aan die toue hang. Sy gelaat is wasbleek en sy asemhaling hortend, maar nie ’n enkele geluid kom oor sy saamgeperste lippe nie. Ook sy oë is gesluit. Dan lig hy sy ooglede traag op en kyk haar vas in die oë, maar daar is geen uitdrukking in die ligblou dieptes nie. Asof gehipnotiseerd staar sy na hom op en bedek dan skielik haar gesig met haar hande. Met ’n rou snik in haar keel swaai sy om en hardloop na die kapteinskajuit waar sy die deur agter haar grendel en haarself huilend op die slaapbank neerwerp.
Hoekom sy huil, weet sy self nie. Hoekom haar hele wese meteens met ’n diepe selfverwyt gevul is, weet sy ook nie. Dit was net asof daar iets binne-in haar gebreek het toe sy in sy oë gekyk het. Sy het gewag op daardie gevoel van bevrediging, daardie gevoel van oorwinning wat moes volg terwyl sy na die man gestaar het wat sy uiteindelik laat betaal het vir wat hy aan haar gedoen het. Maar daar was niks nie. Net ’n leë pyn in haar hart wat sy nie kan begryp nie.
Sy probeer die lyding wat hy háár laat deurmaak het, onthou – daardie lang ure in die skroeiende son totdat dit vir haar gevoel het asof haar hele liggaam in vlamme gehul is, daardie lang nag wat gevolg het waarin sy bewend van koue in die snerpende wind moes sit, en die verskriklike dors … ’n massa water om haar – maar nie een enkele druppel om te drink nie! Die knaende hongerpyne op die krop van haar maag …
En tog … op hierdie oomblik lyk die straf wat sy daarvoor uitgedeel het nie meer regverdig nie. Die lang, skerp hale wat sy breë rug oopgekloof het totdat die bloed in poeletjies onder sy voete op die dek gelê het … Die swaar liggaam wat net aan die polse gehang het sodat dit wou voorkom asof die lyf van die arms gaan afskeur. ’n Siddering gaan deur haar terwyl sy opnuut haar gelaat in haar hande verberg. ’n Walging vir haarself en vir die lae peil van dierlikheid waartoe sy gedaal het, stoot in haar op.
En op die dek laat Francois die byna bewustelose liggaam versigtig neersak en Suzanne kniel langs hom.
“Ek is so jammer, Juan. So jammer …” snik sy, en vir die eerste keer gaan sy lippe oop.
“Ek het nooit kon glo dat ’n vrou goed kan wees nie, maar jy is goed. Francois is ’n gelukkige man,” sê hy moeisaam terwyl hy uitgeput plat op sy maag lê.
“Nee. Ek is nie goed nie. Dis net … Ek kan wreedheid nie verstaan nie. Ek kan nie begryp hoekom jy en Zuleka mekaar moet martel en seermaak nie. Dis so sinloos, so sonder doel,” antwoord sy sag en hou sy hand styf vas.
Hy kyk haar stil aan en sluit dan weer sy oë. “Ek verstaan dit ook nie,” sê hy meer tot homself as tot haar. “Terwyl ek haar gemartel het, het ek myself verag. Miskien sal ek eendag weet hoekom daar, wanneer ek Zuleka Bordeaux sien, ’n drang in my opkom om haar seer te maak, haar te verneder, haar te laat ly …”
Die volgende dag weerklink die roep van die wag uit die kraaines oor die dek. ’n Hele vloot skepe is in aantog. Zuleka is verplig om haar persoonlike sake agterweë te laat en inderhaas voorbereidings te tref. Die skepe het hulle reeds gewaar en daar is geen kans om betyds weg te kom nie. Die Bordeaux is nog nie in staat om te seil nie en daar is dus geen ander keuse as om te veg nie.
Maar tot haar ontnugtering vind sy dat die bemanning van die Seeleeu geensins van plan is om haar in hierdie geveg by te staan nie. Hulle kan haar nie vergewe vir wat sy aan hul kaptein gedoen het nie. Al haar dreigemente en beloftes maak geen indruk op hulle nie. Met hande gevou, swyend, staan hulle uitdrukkingloos voor haar.
“Wil julle hê daardie skepe moet ons laat sink?” roep sy uit, maar niemand antwoord haar nie.
Sy skel soos ’n egte seerower en staar angstig na die vier groot skepe wat met mening op hulle afpyl. Daar is geen tyd te verspeel nie. Nog ’n oomblik huiwer sy en stap dan na die voorkasteel waar kaptein Juan op sy slaapbank lê. Toe sy binnekom, kan sy sien dat hy nog baie pyn verduur, maar nie ’n enkele klag het nog oor sy lippe gekom nie. Sy skenk geen aandag aan Suzanne en Francois nie, maar gaan voor Juan staan wat haar met ’n geslote gelaat lê en betrag.
“Vier skepe is in aantog. Ons sal moet veg.” Sy swyg, maar hy lewer geen kommentaar nie. ’n Rooi blos kleur haar hals en sy sluk vererg voordat sy onwillig verklaar: “Jou bemanning weier om my te help. Hulle staan hande gevou op die dek en maak asof hulle my nie hoor nie.”
Die bekende fyn glimlaggie trek om sy mondhoeke en hy antwoord kalm: “Miskien sal hulle gehoorsaam as jy hulle met die sambok deurloop.”
Sy stamp haar voet. “In hemelsnaam, wees ernstig! Ons sit in ’n gemors. As jy op dek kom, sal jy self besef dat daar geen tyd te verspil is nie. Ons is juis aan die kortste ent deurdat die Bordeaux so beskadig is. As die Seeleeu weier om te help, kan ons net sowel onvoorwaardelik oorgee.”
“Jý is in beheer van die twee skepe. Ek het niks daarmee te doen nie.”
Sy trek haar asem in en draai vinnig weg. Sy weet wat hy van haar verlang. As sy op haar knieë gaan en hom smeek om sy bemanning te beveel om te veg, sal hy dit doen. En Zuleka Bordeaux het niemand nog ooit gesmeek nie …
Moeisaam staan kaptein Juan op en stap voetjie vir voetjie nader. Die beweging laat van die wonde weer bloei, maar hy steur hom nie daaraan nie.
“Wat wil jy hê moet ek doen?” vra hy agter haar.
“Jy weet wat ek wil hê,” antwoord sy stug, haar rug nog steeds op hom gekeer.
“Maar jy is nie van plan om daarvoor te pleit nie,” sê hy.
Sy draai stadig om en kyk hom vas aan. “Nee, ek sal nooit by jou pleit nie. Net so min as wat jy ooit by my sal smeek.”
Sy oë is goedkeurend. “Goed. Ek sal doen wat jy verlang, maar net op een voorwaarde.”
“Ek het so iets verwag,” antwoord sy bitter.
“Natuurlik verwag ek vergoeding.” Sy kyk hom agterdogtig aan, maar antwoord nie en hy vervolg kalm: “Ek sal jou help veg, maar …” Hy huiwer. Sy stem is baie sag. “Dan is daar nog die kwessie van my opvolger …”
Haar kop ruk orent asof hy haar geklap het. “Jy bedoel …?” vra sy skor, haar oë groot en geskok.
Hy knik sy kop. “Presies.”
Daar volg ’n swanger stilte waarin net Zuleka se diep asemhaling gehoor word. Haar oë lyk soos dié van ’n dier wat in ’n vanghok vasgekeer is. Ná ’n paar oomblikke, wat soos eeue voel, draai sy stil om en stap na die deur toe. Daar huiwer sy net ’n oomblik en beveel Francois dan oor haar skouer: “Help kaptein Juan op die dek sodat hy sy bemanning kan beveel om te veg.”
’n Paar uur later bars die geveg los wat Zuleka haar lewe lank sal onthou. Hulle veg soos besetenes teen die oormag. Kaptein Juan ontsien niks en niemand nie. Zuleka kan nie help om telkens bewonderend na die dek van die Seeleeu te kyk nie. Juan se strategie is meesterlik. Hy onderskep die aanvalle van die vyand met lis, en met groot behendigheid beskerm hy terselfdertyd die Bordeaux, wat weens sy veelvuldige letsels lomp en swaar hanteerbaar is. Binne ’n uur het hy twee van die aanvallers buite aksie gestel en is die stryd nou meer gelykop.
Kaptein Juan oortref homself, en toe die son soos ’n rooi bal agter die horison wegsak, is die kanonne stil. Een van die vier aanvallers is besig om die hasepad te kies, en ná aarseling besluit sy maat om ook te vlug, en Juan laat hulle gaan. Sy kragte is gedaan en die verterende pyn in sy rug skeur sy liggaam aan twee.
Francois help hom na sy kajuit, waar hy tot die dood toe moeg neerval en byna onmiddellik aan die slaap raak. Op die Bordeaux is dit ook stil. Zuleka sit in haar kajuit terwyl sy die naderende nag deur die patryspoort dophou. ’n Paar oomblikke later verskyn Suzanne in die deur.
“Jy is nog van plan om daarmee voort te gaan?” sê-vra sy treurig.
“Ek het geen keuse nie.” Zuleka staan op en kyk haar suster besorg aan. “Dis reeds donker. Jy moet gaan.” Sy kom nader en lê haar hande op haar suster se skouers. “Tot siens, my sussie. Miskien sien ons mekaar eendag weer. Vir wat jy vir my in die verlede beteken het, kan ek net dankie sê. Ek het nie woorde nie.” Haar stem breek en sy trek die huilende Suzanne styf teen haar bors vas. “Ek hoop jy sal baie gelukkig wees. Moenie so huil nie. Francois sal vir jou goed wees. Ek is bly dat julle mekaar uiteindelik gevind het.”
“O, Zuleka! Bly by ons, asseblief!”
“Om aan kaptein Juan sy erfgenaam te gee? Nee, Suzanne. Ek sien nie daarvoor kans nie. En onthou, jy het gesweer jy sal my nie verraai nie.”
“Ek sal jou nooit verraai nie, maar …” Sy swyg en staan dan terug. “Tot siens, Zuleka. Mag dit met jou goed gaan, my suster.”
’n Uur later vra Zuleka vir Lala: “Is alles nog reg?”
“Ja, kaptein. Sy het veilig op die Seeleeu gekom en niemand het haar gewaar nie.”
“Goed. Ek het jou nog nie behoorlik bedank vir my ontsnapping uit die mandjie nie. Dit was dapper van jou.”
Lala lag verleë. “Ag, ek wou maar net probeer vergoed het, kaptein.”
“Vergoed? Waarvoor?” vra Zuleka verbaas en kyk haar skerp aan.
Lala trap ongemaklik rond. “U sien, dit was ek wat … wat graaf Gardiol op die dek vermoor het.”
“Lala!” Zuleka se oë rek. “Maar waarom?”
“Ek het hom vir iemand anders aangesien.”
“Vir wie?”
“Vir Teena. Sy het my krale gesteel,” regverdig Lala haarself.
“En toe wou jy haar oor ’n string krale doodmaak?” vra Zuleka geskok.
Lala swyg en Zuleka sug.
“Miskien is dit waar dat vroue soms wreder as mans kan wees. Nou ja, Lala, ek praat jou handelswyse nie goed nie, maar ons laat dit nou daar. Dis al pikdonker. Ek dink dis veilig om die anker te lig. Maar, onthou! Doodse stilte!”
’n Digte mis lê oor die see sodat die Seeleeu glad nie hiervandaan gesien kan word nie. Gewoonlik is digte mis ’n skip se grootste vyand, maar vanaand vind Zuleka ’n bondgenoot daarin. Dit sal haar help om ongesiens weg te seil, en kaptein Juan sal maar eers die volgende oggend agterkom dat die Bordeaux gedurende die nag verdwyn het.
Die volgende oggend vroeg storm een van die wagte die kapteinskajuit binne waar kaptein Juan nog rustig lê en slaap. Maar hy is onmiddellik nugter wakker toe die boodskap wat die wag gebring het, tot hom deurdring.
“Wat sê jy?” vra hy skerp en kom vinnig orent. Die pyne skiet soos dolksteke deur sy rug, maar hy voel dit skaars.
“Die Bordeaux is weg, kaptein,” herhaal die wag en kyk bevrees na die woede wat in die blou oë ontvlam.
“Hoe de duiwel het dit gebeur?” sis hy en spring so vinnig op as wat hy kan.
“Die … die mis was baie dik, kaptein. Ons … ons kon die Bordeaux glad nie sien nie,” stotter die wag en retireer.
Juan uiter ’n kragwoord en hardloop by die deur uit. Op die dek haas hy hom na die reling, maar die see strek leeg voor hom uit. Gedurende die nag het daar ’n sterk wind gewaai, en die Bordeaux is seker al kilometers ver.
“Waar is Du Bois?” vra hy skerp, maar Francois, wat met Suzanne aan sy arm op die dek verskyn, antwoord self.
“Hier is ek.”
Juan kyk met ’n strak gelaat na Suzanne. “Wat maak jý hier?” vra hy bars.
“Ek het besluit om by Francois agter te bly. Dit wil sê as u nie omgee nie, kaptein,” voeg sy haastig by toe hy haar kwaai bly aankyk.

Kaptein Juan vaar kruis en dwars oor die see, maar Zuleka Bordeaux en haar skip het skynbaar in die lug verdamp.
Dit is ’n paar maande later in Rahola dat hy vir die eerste keer weer ’n spoor van die Bordeaux ontdek. Die Seeleeu het die middag in die hawe anker gegooi en Juan het pas sy eerste beker bier ontvang toe een van die ander kapteins sê: “Ek gee julle te raaie wat ek op my laaste reis raakgeloop het.”
Juan gee nie veel aandag nie, maar sit meteens regop toe hy sy volgende woorde hoor.
“Die Bordeaux!”
“Waar?” vra hy kortaf nadat die verbaasde uitroepe bedaar het, want dis algemeen aanvaar dat die Bordeaux in een of ander skermutseling verwoes is. Dit is net die kaptein en bemanning van die Seeleeu wat die ware toedrag van sake ken.
“By die suidpunt van Afrika. Hy moes hom op die rotse te pletter geloop het. Ek kon dit nie waag om nader ondersoek in te stel nie, want die kus is gevaarlik rotsagtig daar, maar ek kon die naam duidelik deur my verkyker lees.”
Juan staan vinnig op en verlaat die tafel om Francois en Suzanne te vertel wat hy so pas gehoor het.
Suzanne kyk angstig op. “Dan beteken dit dat almal op die Bordeaux verdrink het.”
“Moenie daaraan dink nie,” sê Francois vinnig en lê ’n kalmerende hand op haar skouer. “Tot die teendeel bewys is, moet ons bly glo dat sy nog lewe.”
Juan knik. “Ja. En as sy nog lewe, is die vanselfsprekende plek om haar te gaan soek Kaap die Goeie Hoop.”
“Wat het jy in gedagte?” vra Suzanne gretig.
Juan se plan vind dadelik byval en twee maande later word ’n bootjie in die nag langs die Seeleeu neergelaat en ’n man sak langs die touleer daarin af. Hulle is baie na aan die kus van suidelike Afrika, en dit beteken gevaargebied vir ’n seerowerskip. Toe die man uiteindelik die bootjie uit die vlak water trek en die binneland begin instap, lig die Seeleeu anker en verdwyn weer net so geheimsinnig en stil as wat hy gekom het.
Die son skyn heerlik toe die vrou by die stoeptrap van een van die deftige huise in die Heerengracht afstap na die tuin toe. Sy verlustig haar in die kleureweelde en gaan telkens staan om eers die prag en volmaaktheid van ’n besondere blom te bewonder. Die gravin Le Fevre is so diep ingedagte dat sy nie opmerk hoe een van die verbygangers vassteek en haar skerp aankyk nie. Ook bemerk sy nie dat hy ná ’n paar oomblikke haastig terugloop in die rigting waarvandaan hy gekom het nie.
’n Maand later waag die Seeleeu dit weer naby die suidelike kusgebied van Afrika. Nie lank nie of ’n liggie flits vinnig op die donker strand en ’n bootjie word van die skip af neergelaat. ’n Uur later staan Raaf in die kapteinskajuit.
“Wat het jy toe uitgevind? Is sy aan die Kaap?”
“Ja, kaptein.”
Suzanne spring opgewonde op. “Dis wonderlike nuus! Vertel ons, Raaf. Het jy haar gesien?” vra sy gretig, terwyl trane van verlange en blydskap agter haar ooglede prik.
“Ja, madame. Ek het haar gesien. Sy woon in die derde huis langs die Heerengracht van die westelike punt af. Sy staan as die gravin Le Fevre bekend, en soos dit vir my van die straat af gelyk het, verkeer sy in goeie gesondheid.”
Die verligting is so groot dat Suzanne in trane uitbars, en Francois slaan sy arms vertroostend om sy vrou. Hulle is ’n paar maande gelede getroud, maar hoewel Juan hulle aangemoedig het om terug te keer Frankryk toe, het hulle besluit om te bly totdat hulle weet of Zuleka nog lewe en waar sy haar bevind. Francois voel diep dankbaar dat die soektog op ’n end is, en dat hy en Suzanne nou met geruste harte kan terugkeer na hul geliefde vaderland – veral noudat hulle ’n baba te wagte is.
Ook Juan is baie ingenome. “Het sy jou gesien?” wil hy by Raaf weet.
“Nee. Ek het u brief afgelewer soos u my beveel het.”
“Wie het dit ontvang.”
“Lala. Ek het haar by die hek ingewag.”
“’n Brief? Watse brief?” vra Francois verbaas.
“’n Brief wat ek aan Zuleka geskryf het waarin ek haar daaraan herinner dat sy nog nie haar belofte nagekom het nie,” antwoord Juan en kyk hulle uitdagend aan.
Francois frons en Suzanne tree vinnig nader.
“Ag, Juan, sal jy haar nie maar met rus laat nie?”
“Nee! Sy sal haar belofte nakom.”
Hy is meteens weer die ou Juan. Die grappige, vriendelike maat van die afgelope paar maande het verdwyn. Dis weer die verbitterde vrouehater wat voor hulle staan – die seerower wat geen genade ken nie.
“As sy my bevele gehoorsaam, behoort sy nou enige oomblik hier te wees. Ek sal haar op die strand inwag,” sê hy kortaf en verlaat die kajuit met Raaf wat hom getrou volg.
Die ure gaan egter verby en Zuleka daag nie op nie.
“Hoe lank het dit jou geneem om by die gravin uit te kom?” vra Juan aan Raaf terwyl hy speurend na die sterre opkyk.
“Nie langer as ’n uur nie. Die hawe is net hier om die punt.”
“Bly hier tot ek kom,” beveel hy kortaf en verdwyn tussen die digte bosse.
Dis byna middernag toe ’n skaduwee geruisloos van een struik na die ander in die tuin van gravin Le Fevre sluip. Die suidooster het gaan lê en die maan skyn swak en dof agter die miswolkies. Gravin Le Fevre het vroeg al gaan lê, maar sy lê nog steeds en lees, want vanaand kan sy nie slaap nie. Haar gedagtes dwing al terug na die verlede – die verlede wat sy so graag wil vergeet …
Dis nou al amper ’n jaar dat sy hier aan die Kaap woon. Verbittering styg in haar op. ’n Jaar van afsondering en eensaamheid. Sy kan dit nie waag om te vrylik met die mense te meng nie. Die nag toe die hewige storm die Bordeaux op die rotse verpletter het, het net sy en Lala die ramp oorleef.
Aangesien die stranding so ná aan die nedersetting plaasgevind het, kon dit nie geheim bly nie. Die mense het op die strand saamgedrom en sy het toe eers uitgevind hoe berug Zuleka Bordeaux en haar skip was. Sy het vertel dat sy gravin Le Fevre was wat deur seerowers ontvoer is en dit het tydelik alle agterdog die nek ingeslaan. Haar afgesonderde leefwyse het egter baie gissings aan die Kaap laat ontstaan, en sy het geweet dat baie mense haar steeds met agterdog bejeën. Dit het haar nog meer in haarself laat keer, maar mettertyd het hulle haar en haar eksentrieke leefwyse aanvaar sodat sy begin glo het dat sy uiteindelik rustig kon begin lewe.
En toe gebeur dit …
Sy was besig om aandete te nuttig toe Lala met ’n brief instorm wat Raaf vir haar afgelewer het. Met bewende hande het sy die koevert oopgeskeur en die enkele vel papier oopgevou. Die drie sinne het voor haar oë rondgedans:
Dis tyd dat jy jou belofte nakom. Ontmoet my op die plek waar die Bordeaux gestrand het. Onthou, Suzanne is nog in my mag!
Dit was nie onderteken nie, maar sy het geweet van wie dit kom.
Paniek het haar oorval, en toe het sy meteens kalmer geword. Juan het Francois reeds verlof gegee om terug te keer na Frankryk voordat sy verdwyn het. Hy en Suzanne is seker al maande gelede terug, maar Juan weet natuurlik nie dat sy daarvan bewus is nie.
Sy het besluit om haar nie aan die brief te steur nie, maar sy laat nou haar boek sak en staar met onsiende oë voor haar uit. Wat as Suzanne nog by Juan op die skip is? Sal hy haar suster regtig kwaad aandoen? As sy werklik nog in Juan se mag is, het sy, Zuleka, geen ander keuse as om haar belofte gestand te doen nie. Sy verbleek by hierdie gedagte. Sy kán nie!
So verdiep is sy in haar gedagtes versonke dat sy nie die beweging van die gordyne gewaar nie, nie voordat Juan met een sprong te voorskyn tree nie.
“Goeienaand, gravin Le Fevre,” sê hy sag en toe haar lippe van mekaar gaan, stap hy rats nader en lig sy hand waarskuwend op. “Nie ’n geluid nie, asseblief.” Haar lippe gaan weer toe en hy lag goedkeurend terwyl sy blik deur die vertrek dwaal. “’n Groot verskil van die seerowerbestaan, nie waar nie, kaptein?”
“Wat wil jy hê?” vra sy bars, maar die vrees in haar hart slaan deur in haar stem.
“Toe jy nie opdaag nie, het ek besluit om te kom kyk wat aangaan. Ook maar goed, want jy was klaarblyklik nie van plan om te kom nie.”
“Natuurlik nie. Dink jy dan ek sal vir ’n leë dreigement skrik? Ek weet Suzanne is nie in jou mag nie. Sy en Francois sou al maande gelede teruggekeer het na Frankryk.”
“Jy begaan ’n groot fout, my liewe Zuleka. Hulle bly nog altyd op die Seeleeu.” Zuleka antwoord nie en hy vervolg: “Dis die waarheid. Sy en Francois is al ’n paar maande getroud. Noudat sy weet dat jy nog lewe, wil sy en Francois graag terugkeer na hul vaderland en rustig daar gaan bly – veral aangesien ’n seerowerskip seker nie juis die gewenste plek is vir die geboorte van jou eerste kind nie.”
Zuleka snak na asem. “Suzanne verwag?” fluister sy skor.
“Ja. En dis in jóú hande of sy haar baba op die Bordeaux-landgoed gaan grootmaak of op ’n rowerskip.”
“Wat bedoel jy?”
“Net dit. As jy weier om jou belofte aan my na te kom, weier ek om Francois uit my diens te ontslaan, en sal Suzanne die res van haar lewe op die Seeleeu bly. Maar as jy saam met my kom, kan hulle terugkeer Frankryk toe.”
“En hoe weet ek dat jy die waarheid praat?”
Van onder sy hemp trek hy ’n bababaadjie uit en wys haar die naam Du Bois wat daarop uitgeborduur is. Met bewende hande neem sy dit en streel daaroor.
“Dis een van baie. Die skip het omtrent nie meer plek vir al die speelgoed wat die bemanning vir die klein Du Bois bly maak nie.” Hy lag en sy oë is meteens sag. “Die bemanning is so trots en begaan oor hierdie groot gebeurtenis dat dit eintlik belaglik is.”
Hul oë ontmoet en daar is meteens ’n vreemde blinkheid in hare toe sy fluister: “En jy wil sy lewe vernietig?”
Hy trek sy skouers op en die teerheid verdwyn uit sy oë. “Dit sal nie ék wees wat sy lewe vernietig nie. Dit sal jý wees, omdat jy nie jou belofte gestand doen nie.”
Sy druk die baadjie teen haar lippe vas. Met neergeslane ooglede prewel sy: “Goed. Ek sal my belofte nakom. Maar gee my ’n week om my sake in orde te kry.”
“Goed. Maar moenie my probeer verraai nie. Onthou, Suzanne is op die Seeleeu.” Hy skud sy kop toe sy die baadjie na hom uithou. “Hou dit. En kyk daarna as jy dalk voel jy wil kop uittrek. Vanaand oor ’n week verwag ek jou op die afgesproke plek. Ek hoop jy sal verstandig wees en my nie laat wag nie.”
Sonder ’n groet verdwyn hy agter die gordyne, en Zuleka sak terug teen die kussings en staar met mistige oë na die kledingstukkie in haar hande.
’n Week is verby. Die nag het lankal reeds toegesak oor die klein gemeenskappie aan die Kaap. Die Heerengracht is verlate, want dis reeds middernag. ’n Koets rol deur die groot hekke van een van die wonings en rammel die straat af in ’n oostelike rigting. Eerlank lê die paar huise en die Kasteel agter die rug, en is dit so donker tussen die bosse dat die koets snelheid moet verminder. Weldra bereik hulle egter die wit duine en Zuleka leun by die venstertjie uit. Maar dis só donker dat sy niks op die see kan uitmaak nie. As die Seeleeu daar geanker lê, het hulle al die ligte uitgedoof sodat hy nie van die land af gesien kan word nie.
Versigtig klim sy uit en stap ’n paar tree in die rigting van die strand.
“Sien jy iets?”
“Nee, gravin. Dis baie donker.”
“Ek wonder …”
“Jy wonder wanneer die ander skepe opdaag?” vra ’n stem ’n paar treë agter hulle, en toe hulle verskrik omspring, gewaar hulle die buitelyne van ’n mansgestalte. Toe hy by hulle kom, skiet sy hand uit en vou om haar pols. “Ongelukkig vir jou het ek al van eergister af spioene aan die Kaap en weet ek dat jy my verraai het.”
“Ek weet nie waarvan jy praat nie,” fluister sy, maar ’n koue rilling trek deur haar liggaam.
“Nie? Weet jy nie van die naamlose brief wat by die Kasteel afgelewer is waarin die goewerneur verwittig word dat Juan die seerower vannag op hierdie plek sal anker gooi nie?”
Sy swyg en hy sis by haar oor: “Dan noem jy my wreed? Wat van jou suster wat ook op die Seeleeu is? Het jy dan nie daaraan gedink dat sy saam met die res van die bemanning sou sterf nie?”
“Die oormag is só groot dat jy verplig sal wees om oor te gee en dan sal Suzanne niks oorkom nie.”
“Dis net waar jy die fout begaan. Kaptein Juan gee nóóit oor nie. Hy veg tot die bitter einde toe. Óf hy oorwin óf hy sterf!” Hy lag geamuseerd. “Ongelukkig sal al hul moeite tevergeefs wees. Die Seeleeu lê nie hier geanker nie.”
“Wat!”
“Lala, jy moet terugkeer. Jy kan enige storie oor jou gravin se skielike verdwyning opdis. Ek gee jou vyf minute, dan moet jy weg wees.”
Lala het geen ander keuse nie as om te gehoorsaam, en toe die perdegetrippel wegsterf, vra Zuleka: “Waar is die Seeleeu?”
“Verder noord. Ons het ’n lang pad voor. Kom!”
“Gaan ons lóóp?”
“Ja, tensy ons êrens perde te steel kry.” Hy klink haastig. “Dit sou nie nodig gewees het as jy my nie verraai het nie.”
Sy swyg, maar die trane prik agter haar neergeslane ooglede toe sy langs hom begin aanstap. Later laat sy effens uitasem hoor: “Ek behoort die laaste persoon te wees wat jy sou kies om die moeder van jou erfgenaam te wees. Daar is baie ander vroue wat maar net te gewillig sal wees …”
“Ek wil nie ’n ander vrou hê nie. Ek wil jóú hê!” sê hy bars en Zuleka kyk vinnig op.
“Hoekom?” vra sy opreg verbaas.
Hy gaan staan en trek haar nader sodat hy haar gesig kan sien. “Omdat jy Zuleka Bordeaux is.”
“En omdat jy my nog steeds wil verneder en laat ly,” fluister sy terug.
“Presies.”
Dis of hy ’n oomblik huiwer. Dan trek hy haar stewig in sy omhelsing in en vir die eerste keer lê sy mond vol op hare.

Die volgende twee weke sal Zuleka nooit vergeet nie. Dis vir haar erger as al die gevare saam wat sy ooit op see moes deurmaak. Die land is woes en gevaarlik. Telkens moet hulle vir roofdiere en slange vlug. Bendes inboorlingjagters lê hulle voor en stuur gifpyle op hulle af, maar hulle ontsnap – net om honger en dors voort te ploeter. Juan spaar haar geensins nie. Saans is sy so moeg dat sy sommer op enige plek neerval en onmiddellik aan die slaap raak. Ná ’n paar dae is haar voetsole rou en deurgeloop, maar Juan verslap nie sy pas nie.
As hy soms die trane op haar wimpers sien, lewer hy geen kommentaar nie, en Zuleka is te trots om hom te vra om stadiger te loop. Die lang, swaar satynrok maak dit vir haar nog moeiliker, en sy verwens haarself dat sy nie liewer haar seerowerdrag aangetrek het nie. Maar sy het nooit kon dink dat sy op ’n honderd kilometer lange staptoer, soos dit vir haar voel, sou gaan nie!
Later gee sy nie meer om as die bosse en takke groot skeure in die deftige rok maak nie. Hoewel Juan haar bly aanjaag, vorder hulle maar stadig. Soms moet hulle groot draaie loop om inboorlingstatte, wat meestal by die mondings van riviere lê, te vermy. Dan weer is die plantegroei só dig dat hy verplig is om met sy swaard vir hulle ’n pad oop te kap. Ander kere weer moet hulle hande-viervoet oor rotse kruip.
Dit is teen die einde van die eerste week dat hy, pas nadat hy na ’n vastrapplek moes soek, omkyk en Zuleka met geslote oë teen ’n rots sien aanleun. Hy frons vererg. As daar nog verdere oponthoud kom, sal hulle nooit die paal haal nie.
Die Seeleeu het opdrag om net veertien dae lank vir hulle te wag. Indien hulle dan nog nie opgedaag het nie, moet hulle vertrek, want dit is te gevaarlik vir ’n seerowerskip om so lank naby die kus van Afrika te bly lê. Dis die prosedure wat deur al die ander skepe gevolg word; as ’n sterk vloot hulle miskien gewaar, sal dit die einde van die Seeleeu beteken.
“Ons kan nie nou rus nie!” raas hy, maar sy toon geen teken dat sy hom gehoor het nie en hy is verplig om om te draai.
Toe hy by haar kom, kyk hy haar ondersoekend aan toe hy die pyn op haar gesig sien. “Wat makeer?” vra hy onrustig, want hy ken haar darem al teen hierdie tyd en weet dat sy nie sommer sal tou opgooi nie.
Sy skud haar kop woordeloos en die blink trane dwing onder haar geslote ooglede deur.
Hy neem haar aan die arms. “Kom. Kom, rus ’n bietjie.”
“Ek kan nie …”
“Hoekom nie?”
“Ek … ek kan nie loop nie,” fluister sy hees. “My voete …”
Hy tel haar in sy arms op en sit haar op ’n rots neer. Versigtig begin hy haar skoene uittrek en neem geen notisie van haar flou proteste nie.
Toe die skoene van haar voete af is, vloek hy gedemp toe hy die rou voetsole gewaar waaruit die bloed syfer. “Zuleka! Hoekom het jy my nie gesê nie?”
Sy sak terug teen die rots en rou snikke ruk deur haar liggaam. Hy neem langs haar plaas en sy oë is vol selfverwyt toe hy na haar kyk, maar sy sien dit nie, want haar kop is weggedraai.
“Ek is jammer,” sê hy sag.
Sy kyk oorbluf, ongelowig na hom op. Dan trek ’n verbitterde glimlaggie aan haar mondhoeke. “Jy hoef nie voor my toneel te speel nie, Juan. Jy het my mos belowe dat jy my sal laat ly, nie waar nie?”
Tot haar verbasing antwoord hy nie, maar staan vinnig op. “Hier anderkant het ek ’n stroompie gesien. Ons kan jou voete daar gaan baai,” sê hy net en tel haar weer in sy arms op.
Hierdie keer protesteer sy nie. Sy is te moeg en die brandpyn in haar voete te erg. Gewillig leun sy teen hom aan en sluit haar oë. Selfs toe hy haar neersit en haar voete begin baai, bly sy stil. Sy kyk na sy sterk hande waarvan die aanraking meteens teer is, en tot haar ontsteltenis begin haar hart meteens onstuimig klop. Juan die seerower ken sy, verstaan sy en sien sy kans voor. Maar hierdie ander Juan, wat om verskoning vra en wie se hande teer en strelend is, laat haar onrustig voel. Juan met die sagte stem maak haar só week dat sy net in trane wil uitbars. Hy hou haar om die enkels vas terwyl hy die water saggies oor die rou plekke sprinkel. Sy gelaat is geslote en sy oë agter neergeslane ooglede verberg.
“Dis nou genoeg. Dit voel al heelwat beter. Ons kan nou maar weer verder,” sê sy haastig en wil haar voete uit sy hande trek, maar sy greep verstewig.
“Jy kan nie ’n tree verder op hierdie voete loop nie.” Toe dit lyk asof sy wil protesteer, vervolg hy streng: “Moenie koppig wees nie. Ek sal ’n plan maak.” Hy haal sy pistool af en hou dit na haar toe uit. “Hou die pistool terwyl ek weg is. Hier naby moet mense wees te oordeel na die voetpaadjie tussen die bosse deur.”
“Jy waag baie om ’n pistool vir my te gee,” laat sy sedig hoor.
Hy kyk haar lakonies aan. “Ek sal dit maar moet waag. Ek het geen ander keuse nie,” antwoord hy en begin ongeërg aanstap.
’n Uur later verskyn hy weer tussen die bosse, omring deur ’n twaalftal inboorlinge wat haar nuuskierig betrag.
“Ek het hulle op ’n manier verduidelik dat ek ’n draagbaar en vier draers wil hê. Hulle sal dit egter nie sonder vergoeding doen nie, en ek het niks by my nie.”
“Jy kan dít maar neem,” sê sy en haal haar moeder se ring van haar vinger af.
Dis ’n lieflike groot topaas en hy kyk haar onseker aan. “Hierdie ring is baie werd.”
“Dit was my moeder s’n, ja. Maar ons kan nie anders nie. Gee dit maar,” antwoord sy dapper.
Die inboorlinge vleg behendig met rats vingers ’n draagbaar van takke en hulle vertrek. Die vier draers is uitgerus en ken die wêreld goed sodat hulle nou baie vinniger vorder.
’n Dag voordat die veertien dae verstryk het, bereik hulle die Seeleeu. ’n Bootjie wag hulle in en sonder om tyd te verspil roei hulle na die skip, waar hulle juigend begroet word.
“Dis wonderlik om jou weer te sien, sus,” sê Suzanne en huil openlik van blydskap.
Zuleka kan nie antwoord nie. Sy is seker dat Suzanne nie weet van die swaard wat Juan bo haar kop gehou het nie; sy weet nie dat dit haar suster se opofferende liefde is wat dit vir haar gaan moontlik maak om terug te keer Frankryk toe om haar kind in vrede groot te maak nie.
Daardie aand, terwyl die vier aandete nuttig, is die atmosfeer ongemaklik en gespanne, en nadat Francois en Suzanne vergeefse pogings aangewend het om ’n geselsie aan die gang te kry, laat hulle dit maar vaar. Zuleka en Juan se houding teenoor mekaar is weer koel en vyandig noudat hulle terug is op die Seeleeu. Hulle vermy mekaar se oë en spreek mekaar net direk aan wanneer dit absoluut noodsaaklik is. Francois en Suzanne lyk baie bekommerd, maar hulle durf die delikate saak nie aanroer nie. Hulle sê dus maar vroeg nag en laat Zuleka en Juan alleen.
Daar volg eers ’n lang stilte. Dan: “Ek wil jou sê, Juan, dat ek my belofte sal nakom net as ons wettig getroud is.”
Hy lyk stuurs en sê dan: “Dit was my plan. Ons sal in Rahola in die huwelik tree.”
“Daar is nog iets wat ek wil weet.”
“Ja?”
Sy lyk ongemaklik, maar gaan dan dapper voort: “Ná die … e … kind se geboorte …” Sy kyk op. “Wat dan?”
“Dan keer jy terug na waar jy jou ook al wil vestig.”
“En die kind?”
“Bly natuurlik by my.”
Sy trek haar asem skerp in. “Hoe laag sal jy nóg daal? Ek het net soveel seggenskap en reg op hom as jy. Jy het geen reg …”
“Ek het alle reg,” val hy haar bytend in die rede. “Jy het van die begin af geweet dat ek net in ’n opvolger belang stel en nie in jou nie. Sodra jy jou belofte nagekom het, is ek klaar met jou.”
Die koue woorde val soos fisieke houe op haar en sy spring op en gaan staan voor hom met blitsende oë. “Ek haat jou! Jy is die gemeenste mens …”
“Stil!”
“Ek bly nie stil nie! Dis tyd dat iemand jou vertel presies wie en wat jy is. Niks is vir jou heilig nie. Jy vertrap alles en almal voor jou. Jy ontsien nie die wreedste metodes om jou doel te bereik nie. Al waarin jy belang stel, is jou eie sin en begeertes.”
Hy lag, maar dis ’n lelike lag. “En jy? Wat is jy anders of beter as ek? Nee, Zuleka Bordeaux, ons is voëls van eenderse vere. In hierdie geval kan die pot nie die ketel verwyt nie. Hoe gouer jy aan die gedagte gewoond raak dat jy my vrou gaan wees en die moeder van my kind, hoe beter vir jou.” Sy oë glinster meteens en sy hande neem haar skouers gevange. “Om dit vir jou makliker te maak, behoort jy nou al te begin oefen om meer liefdevol teenoor my te wees.”
Sy hartlike lag weerklink deur die kajuit toe hy die verbystering op haar gelaat lees en nog steeds laggend vervolg hy: “Jy het nogal nie te sleg gevaar toe ek jou ’n paar weke gelede op die strand gesoen het nie – veral as ’n mens in ag neem dat jy my uit die diepste dieptes van jou hart haat. Nie dat ek veel daarvan hou om jou te soen nie, maar aangesien dit seker van ’n man verwag word om soms sy vrou te soen, kan ons dit gerus weer probeer.”
Zuleka is stom voor hierdie vernederende woorde, en toe hy haar hard teen hom aanruk en haar lippe soek, is die seer in haar hart so diep dat sy nie die krag kan vind om teen hom te stry nie. Daar is ’n kille woede in sy oë toe hy haar eindelik laat gaan.
“Jy sal moet leer om te reageer op my liefkosings, Zuleka,” sê hy gebiedend.
“Dit is één ding wat jy nie in jou mag het nie – my gevoelens.”
Sy oë vernou. “Is jy seker?” vra hy sag, en voordat die verslae Zuleka aan ’n antwoord kan dink, draai hy kort om en verlaat die kajuit.
Bleek staar sy na die deur wat agter hom toegaan en haar hand bewe toe sy die krulle wat hy deurmekaargemaak het, terugstoot. Sy laaste vraag het haar soos ’n verblindende slag getref. Meteens het al die vreemde, botsende emosies in haar hart in plek geval en soos die stukkies van ’n ingewikkelde legkaart pasmaats gevind, sodat sy nou verbyster besef: Sy haat hierdie man nie!
Van die eerste oomblik af toe sy hom gesien het en die drang in haar hart gebore is om hom te verneder en te martel, was dit net omdat sy nie haar eie hart geken en verstaan het nie. Die dag toe sy hom met die sambok tot in ’n halwe beswyming geslaan het, wou haar hart hierdie wonderlike geheim aan haar openbaar, maar sy wou dit nie erken nie, en sy het dit van haar af weggewerp. Maar selfs nie eens sy wrede woorde van vandag kon dit langer onderdruk nie en sy moet die waarheid eindelik in die gesig staar, die feit dat sy, hoe ongelooflik, fantasties en selfs onwelkom dit ook al mag wees, Juan bemin!
Hierdie wete bring egter geen vreugde nie. Suzanne het eenkeer gesê dat sy nóg swaarder sal kry as sy op ’n gewone man verlief moet raak. Maar Juan is geen gewone man nie. Selfs ’n gewone man het ook sy oomblikke van swakheid – hoe wreed en hard hy ook al mag voorkom.
Maar Juan … Sy het nog nooit in hom enige swak plek ontdek nie. Al wat sy van hom weet, is dat hy die mees genadelose en hardste mens is wat sy al ooit teëgekom het; dat hy die woord “liefde” nie ken nie. En nou gaan hy haar sy vrou maak en die moeder van sy kind sonder dat daar ’n greintjie gevoel of liefde van sy kant af vir haar is.
Met droë oë en trane in haar hart sit sy die volgende oggend en kyk hoe Suzanne met kunstige stekies ’n bababaadjie uitborduur, en haar oë versomber toe sy die gloed van liefde en trots in Francois se oë sien toe hy by hulle verbykom en vir sy vrou glimlag. Ook Juan kom een keer daar verby, maar behalwe vir ’n vae knik van sy kop, lyk dit asof hy hulle skaars raaksien. Haar blik dwaal rusteloos oor die uitgestrekte waterveld om haar en dis of al die durf en krag uit haar wegspoel en net ’n leë verslaenheid agterlaat.
Suzanne, wat haar die hele tyd ongemerk dophou, sien die pyn in die blou oë en haar hart bloei. Van vanoggend af bemerk sy ’n lusteloosheid by Zuleka wat geheel en al in stryd is met haar vurige natuur. Dit is asof die vuur haar verlaat het en sy wonder bekommerd wat so ’n verandering oor haar kon gebring het. In die verlede sou Zuleka eerder gesterf het as om voor Juan te buig, maar nou wil dit voorkom asof hy haar eindelik gebreek het. Impulsief lê sy ’n hand op haar arm.
“Zuleka …”
“Ja?”
“Wat is dit? Hoekom lyk jy so … so …?” Sy swyg asof sy geen woorde kan vind nie.
As antwoord skud Zuleka haar kop woordeloos en hou haar oë stip op die branders gerig.
“Ek weet vir watter doel Juan jou teruggebring het, Zuleka. Ek voel so jammer vir jou, sus. Ek het hom gesmeek om jou met rus te laat, maar hy was onverbiddelik.”
“Hy is in alles onverbiddelik, Suzanne. Maar as jy nie omgee nie, wil ek dit liewer nie bespreek nie.”
“Ek verstaan, maar daar is iets wat ek jou moet vertel voordat jy … sy vrou word. Ek het Francois belowe dat ek niemand ooit sal vertel nie, maar ek voel dat jy dit moet weet.” Zuleka kyk haar vraend aan en sy vervolg: “Juan skenk die grootste deel van sy buit aan die armes en behoeftiges van Frankryk.”
Sy sien die ongeloof in haar suster se oë en sê met oortuiging: “Dit is waar, Zuleka. Ek wou dit ook eers nie glo nie, maar die afgelope paar maande het ek met my eie oë gesien dat dit wel so is.”
Zuleka lag kortaf. “Asseblief, Suzanne. Moenie my kwalik neem nie, maar ek glo jou nie.”
“Miskien sal jy my glo as jy die hele storie ken. Sal jy luister?”
Zuleka sug. “Vertel maar, maar moenie dink ek sal alles vir soetkoek opeet nie. Daarvoor ken ek Juan te goed,” voeg sy verbitterd by.
“Ek weet. Sy wreedheid teenoor jou is een van die dinge wat ek net nie kan begryp nie. Francois vertel my dat hy nooit die vroue op die skepe wat hy buit, mishandel nie. Ook laat hy nie toe dat sy bemanning hulle molesteer nie. Hy verkoop hulle ook nooit as slawe nie, maar laai hulle gewoonlik aan ’n kus af waar hy weet skepe hulle sal oppik.”
“Verskoon my dat ek jou in die rede val, maar jy wou my van Juan se skenkings vertel het,” werp Zuleka tussenin.
“Dit is die waarheid, Zuleka, al klink dit vir jou hoe onmoontlik. Hy laat nie skepe sink nie. Al waarin hy belang stel, is die buit. En nadat hy dit geneem het, laat hy hulle met rus sonder onnodige bloedvergieting.”
“En die buit gaan na die behoeftiges in Frankryk? Regtig, Suzanne!” laat Zuleka spottend hoor.
Suzanne antwoord kalm: “Ja. Nadat hy sy bemanning en Rahola se hawefooi betaal het, stuur hy die res Frankryk toe, waar dit deur verskillende kanale uiteindelik by die armes uitkom.”
“En hoe kry hy dit dáár?” Zuleka klink nog steeds skepties.
“Hy is bevriend met ’n groot aantal Franse skeepskapteins. ’n Paar kilometer noord van die plek waar Juan ons jare gelede op die kus van Madagaskar afgelaai het, lê ’n klein eilandjie. Hy lewer die goed daar af en die ander skepe kom laai dit weer daar op wanneer hulle verbykom.” Sy kyk haar suster onseker aan. “Miskien het ons hom te gou geoordeel, Zuleka.”
Zuleka se oë is hard. “Hoekom kies hy dan vir mý uit om al sy haat op uit te stort?”
Suzanne sug. “Hy het ’n baie ongelukkige kinderlewe gehad. Hy was baie jonk toe sy moeder weggeloop het met ’n edelman met wie sy tog nooit kon trou nie. Sy het Juan en sy vader alleen agtergelaat. Sy vader was gebroke en het sy toevlug tot die see geneem en later onder die seerowers verval. Hy het ’n harde en verbitterde man geword en sy seun van kleins af geleer om alle vroue te haat en te wantrou.
“Juan het sy vader aanbid en hom in alles slaafs nagevolg – ook in die haat. Kan ons hom kwalik neem dat hy só is, Zuleka? Hy het nooit liefde geken nie. Hy het op ’n seerowerskip grootgeword te midde van daaglikse wreedheid. Hy haat ons, omdat ons van adellike afkoms is. Maar kan ’n mens hom kwalik neem? Wanneer hy die woord ‘adellike’ hoor, herinner dit hom daaraan dat dit deur ’n edelman was dat sy moeder hom en sy vader verlaat het.” Suzanne se oë word vol trane. “Ek kan soms nie help om daaraan te dink hoe bitter sy kinderlewe moes gewees het nie. Stel jou voor: ’n klein ou seuntjie tussen ’n klomp ruwe mans op ’n seerowerskip – altyd aan die veg, altyd aan die vlug. Niemand om ’n bietjie aandag aan hom te skenk, om hom te vertroos as hy hom seergemaak het, om saans vir hom te bid en die komberse lekker warm agter sy ruggie in te vou nie. Daar was niemand op wie hy sy kinderliefde kon uitstort nie. Sy vader was die eienaar van ’n seerowerskip wat geen tyd vir sagtheid of liefde gehad het nie. Daar was nooit ’n maatjie om mee te speel nie; niemand met wie hy sy verlange en hartseer en ideale kon deel nie. En dan die gevegte …” Haar stem bewe. “Ek sien hom in my verbeelding in ’n bondeltjie in ’n hoekie weggekruip sit terwyl die kanonne om hom bulder en die golwe oor die dek slaan sodat hy koud en nat word. Sy kinderlewe moes bitter gewees het, Zuleka. As ek daaraan dink, kan ek nie anders as om hom te vergewe vir die wreedheid en hardheid in hom nie, want dis al wat hy geken het.”
Zuleka antwoord nie, nie omdat sy niks te sê het nie, maar omdat die trane ’n knop in haar keel vorm. Sy voel meteens innig dankbaar dat Suzanne haar vertel het. Toe Juan ’n paar oomblikke later weer voor hulle verbystap, is dit asof sy met nuwe oë na hom kyk.
Gedurende die daaropvolgende weke merk almal haar veranderde houding op. Die bemanning van die Seeleeu het haar hartlik toegejuig toe hulle hoor dat sy die aanstaande vrou van hul kaptein is. Dit was duidelik dat die kaptein se keuse groot byval gevind het. Hulle meet hul medemens net met een maatstaf – onverskrokkenheid – en Zuleka het reeds bewys dat sy die toets dubbel en dwars slaag.
Telkens gedurende hierdie tyd betrap Zuleka Juan se vraende blik op haar, maar sy gee voor dat sy dit nie raaksien nie. Hierdie mak houding van die vurige Zuleka Bordeaux verwar hom. Selfs die paar kere dat hy haar direk aanleiding gee om haar te vererg en hom iets toe te snou soos in die verlede, laat sy met ’n geheimsinnige glimlaggie verbygaan sodat hy ’n groot gek voel en later ophou om haar te tart. Hy is bewus daarvan dat sy hom sover moontlik vermy – nog iets wat hy nie kan verstaan nie. In die verlede sou sy nie ’n geleentheid laat verbygaan het om hom te verneder en te beledig nie.
Die aand voordat hulle Rahola bereik, vra hy Zuleka om saam met hom op die dek te gaan. Dis die eerste keer dat hulle heeltemal alleen is ná daardie eerste aand toe sy die groot ontdekking gedoen het. Haar hart klop in haar keel, maar sy is uiterlik kalm toe sy voor hom op die maanverligte dek uitstap. Die stilte rek al hoe langer, maar Juan is blykbaar nie van plan om dit te verbreek nie. Haar hande bewe liggies toe sy hulle om die reling voor haar vou en sy is meteens intens bewus van die oë wat ondersoekend op haar gerig is. Selfs toe hy langs haar kom staan, duur die stilte voort. Later plaas hy sy hand oor hare en voel die ligte bewing van haar vingers onder syne.
“Kry jy koud?”
“Nee.”
“Jy bewe.”
Stilte.
“Opgewonde?”
“Waaroor?”
“Oor die troue môre.”
“Miskien.”
Hy leun nader sodat hy haar gesig duideliker kan sien. Haar oë is onskuldig op hom gerig.
“Zuleka …” Hy huiwer. “Jy het verander. Ek wonder net of dit ten goede of ten kwade is.”
“Dit sal die tyd ons moet leer.”
Hy frons. “Hierdie gedweë houding pas jou nie,” sê hy ietwat vererg.
Sy lag meteens en kyk ondeund na hom op. Sy begin die speletjie geniet. Dit begin reeds vrugte afwerp. As sy hom nou moet vertel dat sy nie meer met hom baklei nie omdat sy hom liefhet, kry hy seker die stuipe.
“Jý is die een wat gesê het ek sal moet begin oefen om meer liefdevol teenoor jou te wees!” sê sy sag, verwytend.
Sy frons verdiep. Dat hier ’n haai in die see is, is baie seker! Hy weet net nie waar nie.
“Noem jy dít liefdevol? Dan het jy nog baie te leer,” sê hy en sy moet haarself bedwing om nie hardop te lag nie.
“Ek gee nie om om te leer nie,” antwoord sy sedig.
Die volgende oomblik draai hy haar om na hom toe en kyk fronsend op haar af. Hy kan elke trek op haar gesig duidelik in die helder maanlig sien. “Is jy besig om met my die gek te skeer?”
Haar oë rek. “Ek sal nooit so iets waag nie,” verweer sy haar vurig, maar daar blink ’n duiweltjie agter in haar oë.
“Aangesien jy so goed onthou, kan jy jou nie herinner wat ek nog gesê het nie?” en hy hou sy hande op haar skouers.
“Ja. Jy het gesê ek sal moet leer om op jou liefkosings te reageer.”
Hy trek haar saggies nader en sy leun gewillig teen hom aan. Met sy mond baie na aan hare vra hy fluisterend: “En is jy gewillig om ook dít te leer?”
Sy sluit haar oë en bring haar mond nader. “Dit hang af of jy my goed kan leer!” fluister sy terug.
Hy lag geamuseerd en sy glimlag met geslote oë.
Dan gly sy hande van haar skouers af en vou stadig, doelgerig om haar rug en skraal middeltjie. Sy snak sag na asem toe sy lippe hare vind en sonder dat sy bewus is daarvan, gly haar een hand langs sy gespierde nek op en woel in sy sagte blonde hare waaruit die maanlig goud tower …
Toe hy eindelik sy lippe van hare wegneem, laat hy haar nog nie gaan nie, maar fluister in haar oor: “Ek moes my baie goed van my taak gekwyt het, want jy leer ongelooflik vinnig.”
Sy druk haar kop skeef teen sy breë bors vas en antwoord gesmoord: “Jy het. Maar onthou, ek is ’n baie slim leerling!”
Sy gelukkige lag weerklink oor die dek en waar Suzanne en Francois op pad is na hul kajuit, kom hulle tot stilstand en kyk mekaar met groot oë aan.
“Kan dit wees?” vra Suzanne ongelowig.
Francois trek sy skouers op en neem haar aan die arm. “Ek weet nie, my vrou. Met Zuleka en Juan is enigiets moontlik,” antwoord hy lakoniek en soen haar in die nek.
Zuleka druk Juan saggies terug. “Ek sal nou moet gaan slaap, anders is jou bruid môre bleek en lelik.”
Hy hou haar hande gevange. “Bleek sal sy miskien wees, maar een ding weet ek, lelik kan Zuleka Bordeaux nooit wees nie.”
Sy trek haar hande uit syne en lê hulle teen haar bonsende hart.
“Goeienag, Juan.”
“Goeienag, my … bruid.”
In Rahola word daar feesgevier soos nog nooit tevore nie. Kaptein Juan, die grootste van alle seerowerkapteins, is vandag getroud met die mooiste vrou wat nog ooit voet aan wal gesit het in hierdie berugte nes. Die drank vloei vrylik, en hoe later dit in die aand word, hoe joliger gaan dit daaraan toe. Die koppe is al so beneweld en die oë so verlep dat niemand opmerk dat Zuleka en Juan stil verdwyn nie.
Dis baie rustig op die Seeleeu waar dit omring van agt ander skepe in die goedverskuilde hawe lê. Vanaf die land kom die rumoer van die bruilofgaste tot die twee mense wat swyend langs mekaar op die dek staan.
Dis ’n lieflike aand. Die sterre is besonder helder, so asof selfs hulle bewus is daarvan dat dit geen gewone aand is nie. Die maan tower fosfor uit die branders op.
Zuleka staan bewegingloos. Die vrede van hierdie goddelike aand daal neer in haar gemoed waar botsende emosies heeldag hoogty gevier het. Sy dwing haarself om nie verder as die onmiddellike hede te dink nie. Môre, oormôre, weet sy, sal daar miskien weer trane en verbittering wees, maar vanaand wil sy nie daaraan dink nie. Sy weet dat daar binne ’n paar maande miskien ’n swaard deur haar hart sal gaan, maar nou wil sy net onthou dat sy vandag die vrou geword het van die man wat sy bemin – die man wat sy al jare gelede onder die dekmantel van haat liefgekry het. Vanaand wil sy vergeet dat sy eens kaptein Zuleka van die Bordeaux was. Vanaand wil sy net ’n vrou wees – die vrou van kaptein Juan, die seerower.
Ook die man langs haar praat nie. Sy gesig is uitdrukkingloos.
Zuleka kyk skugter na hom op en haar hart krimp. Beskou hy my werklik maar net as die instrument tot ’n doel, of roer daar darem iets in sy hart by die wete dat ek sy bruid is? wonder sy met weemoed. Gisteraand … Sy sluit haar oë. Gisteraand het hy haar gesoen met ’n hartstog wat haar sprakeloos gelaat het. As hy dan niks in sy hart vir haar voel nie, hoe is dit moontlik dat daar soveel gevoel in sy lippe was wat so eisend en dringend op hare gerus het?
Sy roer onrustig langs hom en Juan kyk af na haar geboë hoof wat skaars tot by sy skouer reik.
“Dis al baie laat en dit was ’n vermoeiende dag. Wil jy nie gaan rus nie?”
Sy knik haar kop. “Ja, ek dink ek sal maar gaan slaap.”
Hy sê niks verder nie en sy draai om en stap stadig in die rigting van die agterkasteel waar ’n kajuit vir hulle in gereedheid gebring is.
Sy haal haar fynste en mooiste nagrok uit, en toe sy voor die spieël gaan sit en haar blouswart hare loskam sodat dit in ’n digte sluier oor haar skouers val, besef sy vir die eerste keer ten volle dat sy ’n vrou is. Aandagtig laat sy haar blik oor haar spieëlbeeld dwaal en ’n blos kleur haar wange toe sy met nuwe oë na haar vroulike rondings kyk; die sagte lippe en fynbesnede gesiggie met die reguit, aristokratiese neus waarneem. Haar skoonheid het sy nog altyd met ’n traak-my-nieagtige houding aanvaar, maar vanaand voel sy dat sy mooi is, mooi en begeerlik.
Asof sy meteens skuldig voel oor hierdie gedagte, spring sy haastig op en blaas die groot lamp dood sodat net ’n kleiner lampie bokant die slaapbank ’n dowwe liggie versprei. Sy het net die beddegoed oor haar getrek toe daar ’n ligte kloppie aan die deur is.
Sy sluit haar oë vinnig en toe Juan versigtig die deur oopstoot, is sy skynbaar reeds vas aan die slaap. Sy luister met ’n bonsende hart na sy bewegings in die kajuit, en toe hy eindelik langs haar op die bank kom sit, is haar asemhaling só onegalig dat hy meteens glimlag.
Hy leun vooroor en laat sy lippe op haar voorkop rus waar ’n swart krul moedswillig afgeval het. Sy hoor hom fluister: “Ek sou nooit kon droom dat Zuleka Bordeaux ooit bang sou wees om my in die oë te kyk nie!”
Haar ooglede fladder en gaan dan stadig oop. ’n Lang stonde kyk hulle diep in mekaar se oë en daar is iets onverklaarbaars in die ligblou dieptes toe hy eindelik skor sê: “Ek het gedink dat jy vandag beeldskoon gelyk het, maar vanaand is jy baie mooier.”
Bewend lê sy, bewus van sy blik wat oor haar gly, en toe hy haar meteens nader trek, gly haar arms spontaan om sy nek.
“Juan …”
Sy naam is net ’n sagte fluistering op haar lippe, ’n versugting wat uit die dieptes van haar vrouehart kom. Dan sak haar kop weg in die kussing onder die krag van sy lippe wat hare opeis.

Met oë wat dof en glansloos is, staar Zuleka die Seeleeu agterna toe dit stadig uit die hawe van Rahola die diep see invaar. Hoewel sy so ver gegaan het om hom te smeek om haar saam te neem, was hy onverbiddelik.
“Nee. ’n Mens weet nooit wat kan gebeur nie. Jy is veiliger hier.”
Sy sit nou hier in die privaatheid van haar kamer haar hart en uitsnik. In die twee maande wat verstryk het van die dag dat hulle getroud is, het die hoop in haar hart opgevlam dat sy tog Juan se liefde sou wen, want hy het haar behandel met ’n teerheid wat haar groot geluk besorg het.
Bedags was hy nog teruggetrokke en kortaf met haar asof hy haar nog steeds wantrou, maar snags, in die intieme afsondering van hul slaapkamer, het alle skanse tussen hulle verdwyn en het hulle aan mekaar behoort met ’n intensiteit wat haar soms bang gemaak het.
Sy het die dag gevrees wanneer sy sou uitvind dat sy sy kind verwag, want dan sou sy die tyd wat sy nog saam met hom sal kan wees in maande moet aftel. En nou, ná twee maande, weet sy dat sy ’n nuwe lewetjie onder haar hart dra. Hierdie gedagte gee haar intense pyn sowel as bruisende vreugde. Net die gedagte dat dit haar en Juan se kindjie is, laat haar hart só swel dat dit vir haar voel asof dit uit haar bors wil bars.
’n Snydende pyn deurklief haar nou egter weer toe sy daaraan dink dat hierdie kindjie net hare gaan wees solank as wat sy hom in haar skoot berg en dat sy hom sal verloor, en nie net vir hom nie, maar ook sy vader, die dag as hy die eerste lewenslig aanskou.
Dis of Juan net op haar versekering gewag het, want hy het dadelik voorbereidings begin tref om te vertrek en al haar gesoebat het op dowe ore geval. In haar hart het sy vas geglo dat sy Juan se liefde in die nege maande wat moet volg, sal kan wen, maar as hulle maande weg van mekaar is, is sy bevrees dat dit weer verwydering tussen hulle gaan bring.
En sy was reg.
Toe Juan ná vier maande eindelik weer in die hawe van Rahola anker gooi, is hy weer die vreemdeling wat sy vroeër geken het. Al belangstelling wat hy in haar toon, is sy navraag na haar gesondheid, en toe sy hom die versekering gee dat alles tot dusver goed verloop, is dit of hy alle belangstelling in haar verloor.
Maar die wond in haar hart word daardie aand nog dieper geslaan toe hy verklaar dat hy sommer op die skip gaan slaap sodat hulle kan gereedmaak vir die volgende vertrek, wat so gou moontlik sal wees.
Sy kyk hom woordeloos aan, en draai dan stil om en loop terug na die huis wat vir haar beskikbaar gestel is.
Suzanne, wat besluit het dat sy en Francois eers hier in Rahola gaan bly tot ná Zuleka se bevalling, kyk geskok na haar suster se bleek gelaat en starende oë toe sy soos ’n slaapwandelaar by haar verbyloop en in haar slaapkamer verdwyn. Daar is trane in haar oë toe sy haar seuntjie, nou reeds drie maande oud, uit sy wiegie optel en aan haar hart druk. Haar hart bloei vir haar suster, want sy weet nou dat die toekoms nie vir Zuleka uitwerk soos sy gehoop het nie. Sy is nou dankbaar dat hulle nie teruggekeer het Frankryk toe soos die oorspronklike plan was nie. Hoewel sy besef dat sy magteloos is om Zuleka in haar groot verdriet te help, is sy bly dat sy in hierdie moeilike, smartvolle tyd naby haar kan wees.
’n Paar dae later vertrek die Seeleeu weer, en hierdie keer doen Juan nie eens die moeite om sy vrou met ’n soen te groet nie. Zuleka bly soos ’n dwalende gees rondloop en Suzanne vrees naderhand dat sy haar baba gaan verloor as sy langer so aangaan. Sy bid dat Juan moet terugkeer, want Zuleka se wagtyd nader nou vinnig die einde, maar steeds kom hy nie. Suzanne, wat in die verlede altyd ’n verskoning vir Juan kon vind, kry hierdie keer niks om sy laakbare gedrag te verdedig nie. Selfs Francois begin ’n mate van verbittering teenoor hom voel en neem hom in stilte voor om Juan kaalkop die waarheid te vertel wanneer hy terugkeer.
En toe, een nag, toe die wind deur die hawemond loei en hoë golwe teen die rotse vasdryf, word Zuleka se seuntjie gebore. Met hande wat bewe en trane wat openlik oor haar wange loop, draai Suzanne ná ure van kommer en sukkel die klein liggaampie toe en lê dit in haar suster se slap arms. Met moeë oë waarin die diepste smart skuil, kyk Zuleka af op die klein, verkreukelde gesiggie.
Toe Juan skielik oor haar buk, kyk sy na hom op asof sy hom nie herken nie. Hy lê sy hand oor hare, wat met beskermende moederinstink oor die klein vuisies vou. Dan sak haar kop vermoeid teen die donsige koppie neer.
“Sy slaap,” fluister Suzanne, maar dis of die man haar nie hoor nie.
’n Lang ruk kyk hy na moeder en kind en voor hierdie mooiste wonder moet hy sy kop buig. Dan soen hy haar sag op die vermoeide ooglede en lê sy vingerpunte teen die fluweelagtige wangetjie van sy seun.
Asof hy meteens oud en moeg geword het, staan hy op en stap met geboë hoof die kamer uit.
Suzanne kry hom nie jammer nie. Die gedagte aan haar suster se lyding van die afgelope maande en die hel waardeur sy so pas gegaan het, laat haar agter hom aanloop na die sitkamer.
Met bitter verwyt in haar stem sê sy: “Hoe kón jy, Juan?”
Hy vee moeg oor sy gelaat en antwoord dan skor: “Ek kon nie anders nie.”
“Hoekom nie?” vra Francois hard en daar is geen jammerte in sy oë nie.
“Julle verstaan nie …”
“Ek sou so dink!” laat Francois woedend hoor. “Geeneen kan verstaan dat énige mens, al is dit ook ’n seerower, só laag en gemeen kan optree nie!” En dan voeg hy verbitterd by: “Of moet ons dankbaar wees dat jy darem nog opgedaag het en nie sommer heeltemal verdwyn het nie!”
Juan se skouers sak, maar hy verdedig homself nie.
“Juan, ek wou nooit weer haat nie. Maar in die maande wat jy weg was, en vanaand toe ek magteloos moes staan en toekyk hoe Zuleka ly, het ek jou gehaat met my hele hart.” Sy begin saggies huil. “As jy net wil verduidelik! Diep in my hart glo ek dat daar ’n rede moet wees hoekom jy van die begin af so wreed teenoor Zuleka was. Asseblief, Juan! Ons wil so graag verstaan, maar ons kan nie as jy ons in die duister hou nie.”
Juan staan op en neem haar hande in syne. “Dankie, Suzanne. Ek sal jou woorde nooit vergeet nie. Al is ek ’n seerower, het ek tog gevoel in my.” Hy los haar hande en gaan voor die venster staan met sy rug na hulle gekeer. “Maar ek kan geen verduideliking gee nie. Glo en vertrou my as ek julle vanaand sê dat ek nie anders kon nie; dat dit só die beste vir Zuleka is.”
“En jy verwag dat ons dit net so moet aanvaar?”
Hy draai na Francois en kyk hom vas aan. “Ek kan julle niks meer sê nie. Miskien tog net dit – ek hét Zuleka lief. Ek bemin haar met alles wat in my is, maar ons paaie kan nooit saamloop nie. Nooit nie!”
Nog ’n oomblik huiwer hy asof hy nog iets wil sê, maar dan stap hy na die deur. Hy verdwyn die donker nag in en die wind slaan die deur hard agter hom toe.
Daar heers spanning op die dek van die Seeleeu soos nog nooit tevore nie – nie eens voor die ergste seegeveg nie. Stadig nader die sierlike skip die kus van suidelike Afrika, en ’n rukkie later haak die anker onder aan die rotse op die bodem van die oseaan vas. Daar heers doodse stilte.
Die bemanning van die Seeleeu betrag die toneel voor hulle met uitdrukkinglose gesigte. By die reling waar die touleer afsak in die skommelende bootjie wat heen en weer rondgegooi word deur die branders wat rasend strand toe storm, staan vier mense.
Bo die geraas van die see kan die bemanning die snikke van ’n vrou hoor. Maar die ander een is stil. In haar arms hou sy ’n seuntjie van sowat ses maande vas. Haar bewende hande streel met die teerste moederliefde die blonde koppie en sak dan af oor die blosende wangetjies en die vet beentjies waar die kuiltjies met elke skop te voorskyn kom. Dan druk sy hom teen haar boesem vas en die man sien haar bleek gelaat en geslote oë voor hom in die lanternlig. Nog vir laas prewel sy: “My klein seuntjie! My dierbaarste!” Hongerig gaan haar blik oor die klein gestaltetjie en verberg sy haar gelaat in die warm nekkie. Dan, met ’n vasberade beweging, maak sy die klein vingertjies los wat om haar krulle span en hou sy hom na die man voor haar uit.
Hy ontvang sy seun woordeloos. ’n Oomblik lank kyk man en vrou mekaar stil aan. Dan stap sy na die touleer. Voordat haar kop agter die reling verdwyn, kyk sy op. “Kyk mooi na hom, Juan! Asseblief! Kyk baie mooi na hom …”
Hy reageer nie en met ’n laaste gebroke blik na die seuntjie in sy arms, klim sy af na die bootjie wat vir haar wag …

Verslae staar hulle na die vrou wat hulle net bewegingloos sit en aankyk.
“Zuleka …” kry Suzanne dit eindelik huiwerig uit, maar swyg dan weer.
Zuleka staan stadig uit die stoel op en kom nader. Daar skyn ’n vreemde lig in haar oë toe sy eindelik trots voor hulle tot stilstand kom. Star kyk sy hulle aan. “Goeienaand,” groet sy onpersoonlik.
Nog ’n oomblik huiwer Suzanne, maar dan gooi sy haar arms snikkend om haar suster se nek.
“Zuleka! O, my sussie!”
Oombliklik verdwyn die hardheid uit Zuleka se gelaat en bewend fluister sy: “Suzanne!”
Die ouer vrou se blik dwaal oor haar skouer na die man wat nog bewegingloos op dieselfde plek staan en hul oë ontmoet, maar sy sê niks nie. ’n Pynlike blos kleur haar hals en wange en sy skud haar kop woordeloos. Dan vra sy skor: “Hoe … hoe gaan dit met my kind? Waar is hy? Het julle hom saamgebring?”
“Nee. Juan het gedink … dit sal … beter wees as … hy nie saamkom nie,” antwoord Suzanne hakkelend.
“Ek verstaan.”
“Dit gaan goed met hom, Zuleka,” vervolg Suzanne haastig. “Ek en Francois het toe nie teruggekeer na Frankryk nie. Klein Juan en André word nou saam groot. Hy … hy is ’n pragtige seun, Zuleka. Hy is nou amper ’n jaar oud en die liefling van almal op Dereabar.”
“Dereabar?”
“Dis ’n eilandjie noord van Madagaskar. Ons woon al die afgelope ses maande daar. Ek het gevoel dat Rahola nie die beste plek is om twee jong kinders groot te maak nie.”
“Hoe lyk hy, Suzanne?” vra Zuleka bewoë en Suzanne moet hard sluk aan die knop in haar keel.
“Hy is dierbaar. My klein André is heeltemal verspot oor hom. Hy lyk nes … Juan.”
Zuleka laat haar ooglede vinnig sak en Suzanne kyk met traangevulde oë op haar bewende hande neer.
“Hoekom het julle gekom?” vra Zuleka dan fluisterend.
“Ek wou self kom kyk hoe dit met jou gaan.” Sy swyg en haar oë rus op haar suster se vol figuur. “Is jy weer getroud?”
’n Verbitterde glimlaggie verskyn op die vrou se bleek gelaat. “Hoe kan ek weer trou? Ek is dan getroud,” antwoord sy bitter en keer dan haastig haar rug op hulle. Haar stem is net ’n droewe fluistering toe sy ná ’n rukkie vervolg: “Dit gaan goed met my, Suzanne. Jy hoef jou nie oor my te bekommer nie. Ek wil julle net een guns vra. Moet nooit weer hierheen kom nie. Asseblief!”
Die man, wat nog die hele tyd nie ’n enkele woord gesê het nie, kom nou nader. “Ek wil Zuleka alleen spreek, Suzanne. Sal jy omgee om ’n oomblik buite te gaan wag?”
Met ’n onrustige, smekende blik na hom verlaat Suzanne die vertrek en toe die deur agter haar toegaan, is daar ’n vreemde lig in sy oë toe hy nog nader na die vrou kom wat nog steeds met haar rug na hom gekeer staan.
“Zuleka, wie se kind is dit?” Die vraag val in die swanger stilte neer. Maar dan duur die stilte voort. “Ek eis ’n antwoord, Zuleka. Wie se kind is dit wat jy verwag?” Sy stem is vasbeslote.
Stadig draai sy om sodat sy hom vas aankyk. Daar is ’n byna histeriese lig in haar oë en haar mond is hard. “Wat maak dit aan jou saak wie se kind ek onder my hart dra?”
Daar is ’n waarskuwende noot in sy stem toe hy antwoord: “Ek wil die waarheid weet! Is dit mý kind?”
“Miskien.”
Hy trek sy asem stadig in en dan gryp hy haar skouers vas. “Antwoord my! Is dit ’n ander man se kind?”
Sy kyk hom smalend aan. “Miskien.”
Hy ruk haar nader sodat hul gesigte skaars ’n duim van mekaar verwyder is. Sy oë boor in hare, maar sy stem is baie sag. “Zuleka, al moet ek dit uit jou wurg, die waarheid wil ek weet. Antwoord my!”
“Dan kan jy maar solank begin wurg, seerower. Niks, nie eers die wreedste foltering, sal maak dat ek jou sê nie. Dit kán jou kind wees. Jy weet dit. Maar dit kan ook ’n ander s’n wees, wie weet? Jy kan my doodmaak, Juan. Ek sal jou dit nooit vertel nie!”
“Zuleka, wil jy dít ook nog oor my bring? Het ek nie al genoeg gely nie?” fluister hy skor.
“Jý gely?” Sy lag honend.
“Bly stil!” bulder Juan.
Maar die vrou is in ’n magtelose histerie vasgevang, en sy lag nou openlik in sy gesig.
Die deur bars oop en Suzanne storm binne, maar dan gaan sy meteens staan. Verslae staar sy na haar suster wat lag dat die trane oor haar wange rol.
“Vertel haar, Juan! Vertel haar wat jy so pas gesê het!” en sy sak magteloos op ’n stoel neer.
Nog ’n oomblik staar die man op sy vrou af. Dan begin hy deur toe stap. “Kom. Ons moet teruggaan,” beveel hy kortaf.
“Maar …”
“Kom! Dis netnou lig.”
Met ’n laaste ontstelde blik in die rigting van haar suster gehoorsaam sy. Maar op pad terug na die Seeleeu kan Suzanne nie langer stilbly nie. Pleitend wend sy haar na die swyende gestalte langs haar. “Juan, dis nie wat jy dink nie. Zuleka sal nie … Sy kán nie! Dit … kán jou kind wees, nie waar nie?”
Hy antwoord nie dadelik nie. Maar lank daarna, toe sy begin dink dat hy haar nie gehoor het nie, kom die antwoord. “Ja. Ja, dit kan my kind wees.”
Hy draai sy kop weg en staar met onsiende oë oor die donker see om hom. Teen sy sin keer sy gedagtes terug na daardie laaste aand wat Zuleka in Rahola was. Hoe hard hy ook al daarteen gestry het, uiteindelik moes hy swig voor die begeerte om na sy vrou toe te gaan. Hy het suutjies die kamer binnegegaan. In die wiegie langs haar bed het die donserige haartjies van sy seun bo die kombersie uitgesteek. Hy het swyend na die klein gesiggie gestaar. Byna het hy die klein liggaampie opgetel en teen hom vasgedruk. Toe het sy blik na sy vrou gedwaal. Sy verstand het hom gewaarsku, maar hy het dit verontagsaam. Haar skoonheid het hom na sy asem laat snak. Sy het soos ’n visioen uit ’n ander wêreld gelyk, daar waar sy rustig slapend teen die kussings gelê het, en hy het geweet dat hy verlore was, dat hy nie weer die aand na sy eie kamer sou terugkeer nie.
Toe sy lippe hunkerend oor haar ontspanne gelaat huiwer, het sy in haar slaap geroer en gesug. Met al die honger van maande het hy sy lippe op hare gelê. Toe sy wakker word en besef dat dit hy is wat by haar is, het sy flou gespartel, maar sy liefkosings het inniger, intiemer geword en skielik het sy sy liefkosings met soveel vuur beantwoord dat hy skoon lighoofdig geword het van passie. Vroeg die volgende oggend, terwyl sy nog rustig langs hom geslaap het, het hy opgestaan en die kamer verlaat. In al die maande op die skip met hul reis na Afrika waar sy op die strand afgelaai is, het sy nie deur woord of gebaar na daardie nag verwys nie. En hy was dankbaar, want hy wou dit liewer vergeet.
En toe, vannag …
Toe hy Zuleka voor hom sien staan en die besef tot hom deurdring dat sy ’n kind verwag, was dit asof sy verstand nie wou funksioneer nie. Sy het hom vas in die oë gekyk en daar was trots en veragting in haar blik. Hoekom weier sy om hom te vertel?
Verbittering syg deur sy hele wese, en toe hy weer op die dek van die Seeleeu staan, is dit asof hy niemand raaksien nie. Strak, swyend en onverbiddelik stap hy na sy kajuit toe waar hy die deur agter hom toemaak en op grendel sit.
Op die dek bly Suzanne langs Francois staan en hulle kyk mekaar stil aan. Dan sê Suzanne: “Francois, kan ek nie maar na haar terugkeer nie? Sy het my so nodig! Ek kan haar nie nou so alleen laat nie!”
Francois neem haar teer in sy arms en soen haar bewende lippe. “Goed, my vrou. Gaan jy alleen?”
“Ja. Ek kan nie vir André saamneem en klein Juan laat bly nie.”
“Ek verstaan.”
Oomblikke later word die touleer weer neergelaat, en toe die rooidag stadig oor die water trek, word die anker gelig en seil die Seeleeu in ’n noordelike rigting op pad terug na Dereabar.
“Juan, jy kan nie so aangaan nie. Dis of jy alle belangstelling in die lewe verloor het. Die Seeleeu lê nou al maande lank onbenut. Die bemanning raak rusteloos. Jy is dwalende. Wat is dit tog?”
Hoewel Francois se stem in ’n mate ongeduldig klink, kan Juan die ondertoon van ware vriendskap en belangstelling daarin hoor. Byna wanhopig sprei hy nou sy hande oop en staan op.
“As jy nie omgee nie, wil ek dit liewer nie bespreek nie.”
Hy wil wegstap, maar Francois spring vinnig uit sy stoel uit op en kom vasberade voor hom staan.
“Nee, Juan. Vandag gaan jy my nie weer ontwyk nie. Vandag wil ek weet wat aangaan. En dit sal nie help om te sê dat ek niks daarmee te doen het nie. Wat jou en Zuleka raak, raak ook vir my en Suzanne, en dit raak my kind sowel as jou kind. Langer kan dit nie só aangaan nie. Ek en jy en die kinders sit op Dereabar en ons vroue is daar ver aan die Kaap die Goeie Hoop!”
“Ek het nie gesê dat Suzanne moet agterbly nie,” antwoord Juan styf.
“Nee, jy het nie, maar in jou hart is jy bly, want jy is net so bekommerd oor Zuleka as wat Suzanne is,” daag Francois hom uit, maar hy kry geen antwoord nie. Hy lê sy hand op een geboë skouer. “Juan, jy weet dat ek jou vriend is. Ons het baie gevare saam getrotseer. Wil jy my nie maar in jou vertroue neem nie?”
Juan sug en kyk sy vriend moedeloos aan. “Wat sal dit help?”
“As dit dan werklik so hopeloos is dat ek jou nie kan help nie, sal dit darem vir my duidelik wees hoekom jy so optree.”
“Jy weet hoekom. Jy ken my verlede.”
“Ag, Juan, jy kan tog nie vir die res van jou lewe verbitterd wees omdat jou ma jou en jou pa in die steek gelaat het vir ’n ryk man nie. Is dit werklik al rede wat jou só ongenaakbaar laat optree teenoor die vrou wat jy liefhet?”
Juan draai hom onder sy hand uit en gaan leun met sy skouer teen ’n maspaal terwyl hy na die skuim op die branders staar.
“Die man wat my moeder liefgehad het en waarmee sy nie kon trou nie, was Nicolas Bordeaux – Zuleka en Suzanne se vader.” Hy kyk oor sy skouer na sy verslae vriend. “Verstaan jy nou?” vra hy sag en wil wegstap, maar Francois spring hom weer voor.
“Dit verklaar baie dinge, maar hoekom moet die dógter boet?”
“Jy verstaan nog nie, Francois.” Hy sug. “Kom. Kom, ons gaan sit.”
Francois gehoorsaam en toe hulle albei plaasgeneem het, kyk Juan eers ’n rukkie in stilte voor hom uit voordat hy begin.
“Toe ek en Zuleka kennis gemaak het, het ek nog nie geweet dat die man wat my moeder bemin het háár vader was nie. Zuleka was nie net ’n verleidelike vrou nie, maar boonop van adellike afkoms. Dié twee faktore het dadelik my hare laat rys.” Daar is veragting in sy stem. “En boonop het ek geweet van die rol wat sy in jou en Suzanne se lewe gespeel het. Hoewel ek haar liewer in die see sou wou gooi, het ek haar saam met die ander gevangenes aan die kus afgelaai en haar lewe gespaar. Ek het geglo dat ek haar nooit weer sou sien nie.”
“En toe het Zuleka besluit om wraak te neem.”
“Ja. Jy weet self dat ek nooit teen haar wou veg nie. Maar jy weet ook dat sy geen geleentheid laat verbygaan het om my te tart, te beledig en te verneder nie. My geduld het naderhand opgeraak, en toe sy my in Rahola openlik uitdaag, het ek besluit om haar ’n goeie les te leer. Jy weet wat gebeur het. Toe ek haar voor die keuse gestel het om aan my ’n opvolger te gee of self toe te sien hoe sy haar teen die vyandelike vloot gaan verdedig, het ek dit nie werklik bedoel nie – hoewel ek toe reeds geweet het dat sy ’n onverklaarbare houvas op my het.
“Dit het toe nog nie tot my deurgedring dat ek haar liefhet nie. Ek was natuurlik woedend toe sy ontsnap het, maar toe lees ek die dagboek van my vader …” Hy swyg ’n oomblik. “Hoekom ek dit gedoen het, en juis op daardie tydstip, weet ek nie. Dit het vir soveel jare ongeopen in my kajuit gelê. Toe ek uitvind dat Nicolas Bordeaux háár vader was, was dit asof ’n duiwel in my losgeraak het. Ek het my verbeel dat ek haar haat. Verbeel, sê ek, want ná ons troue het ek besef dat ek haar onmeetlik liefhet. Aan die een kant het ek soos ’n verraaier teenoor die nagedagtenis van my vader gevoel en aan die ander kant het ek myself verag vir alles wat ek haar laat deurmaak het, maar al my veragting kon niks aan die saak verander nie. En toe ek eindelik besef dat sy my kind verwag, was my beker van selfverwyt vol. Maar ook daaraan kon ek niks verander nie. Die koeël was reeds deur die kerk.”
“Maar hoekom het jy haar dan weggestuur?” vra Francois in totale onbegrip.
“Wat kon ek anders doen? Sy het my gehaat. Sy het my dit oor en oor verseker.”
Francois leun na vore. “Sy sou gebly het as jy haar net gevrá het.”
“Ja. Ek weet, maar alleenlik ter wille van die kind. En daarvoor het ek nie kans gesien nie. Ek is ’n mens van vlees en vloed. Hoe, dink jy, sou ek dit kon verduur om jaarin en jaaruit saam met haar te lewe in die wete dat sy my haat; dat sy my en my liefkosings ter wille van klein Juan verduur? Om klein Juan aan haar te gee, daarvoor het ek ook nie kans gesien nie. Hy was ál wat ek vir die leë toekoms oorgehad het, ál stukkie van haar wat ek by my kon hou.”
“En het jy nie daaraan gedink wat dit háár gekos het om hom af te gee nie? Sy het hom in die wêreld gebring. Sy is die moeder,” sê Francois sag en die pyn in die ligblou oë verdiep.
“Ek weet dit was onvergeeflik van my, maar ek het vas geglo dat sy later, wanneer die stories van kaptein Zuleka, die seerower, oorgewaai het, sou terugkeer na Frankryk en weer in die huwelik sou tree en ander kinders sou hê. Ek het geweet dat daar nooit weer ’n ander vrou in my lewe sou wees nie en dat klein Juan al nageslag is wat ek ooit sal hê.”
“En toe vind jy uit dat dit nie so is nie; dat Zuleka weer swanger is.”
“Ja.”
“En toe begin jy allerhande vertwyfelende gedagtes kry,” hou Francois vol.
Juan skud sy kop. “In my hart weet ek dat dit my kind is, maar net die blote gedagte dat sy miskien aan ’n ander man kon behoort het of nog sál behoort, maak my byna gek.”
“En het jy al ooit probeer om uit te vind of sy jou werklik so haat as wat sy in die verlede wou voorgee?”
“Dis nie vir my nodig om dit te probeer uitvind nie. Ek weet dit is so. Daar was steeds veragting in haar oë toe ek haar nou laas gesien het.”
“Wat kan jy anders verwag? Jy het haar kind, haar eie vlees en bloed van haar weggeneem. Maar dis nog nie te sê dat sy jou nie miskien tog liefhet nie.”
’n Vlugtige glimlag, deurdrenk met pyn, gaan oor sy gelaat. “My vriend …” Hy sug. “Toe maar. Ek weet dat jy en Suzanne steeds hoop dat alles nog vir my en Zuleka sal regkom, maar … wonderwerke gebeur nie meer nie.”
“Niks sal ooit uitwerk as almal so hardkoppig en trots soos jy en Zuleka is nie. Ons laat dit maar daar. Ek wou jou nog vra of ek die Seeleeu kan leen om my vrou te gaan haal. Dit wil sê as jy nie ook wil saamgaan nie.”
“Jy kan hom kry. Ek sal nie saamgaan nie.”
“Dankie. Zuleka se baba behoort nou al twee maande oud te wees. Ek wonder hoe dit hierdie keer gegaan het.”
Juan staan vinnig op en stap haastig weg terwyl Francois hom met ’n fyn glimlaggie agterna staar.

“Francois!”
Met ’n wilde kreet van vreugde spring Suzanne op en storm op die man af wat skielik in die deur verskyn het.
Nadat sy hom behoorlik bekyk en betas het om haarself te vergewis dat dit werklik hy is, kom hy nader om sy skoonsuster te groet. Zuleka is ook opreg bly om hom te sien.
“Ek het al sterk daaraan begin dink om haar met ’n sloep terug te stuur na Dereabar! Sy het skoon weggekwyn van verlange!” terg Zuleka en Suzanne bloos verleë.
“Dit was darem nie só erg nie!” verweer sy.
“Nog erger! Glo my, Francois. Sy het my behoorlik bekommerd gehad!”
“Dit is nié waar nie!” Haar blos verdiep onder haar man se warm blik.
“So? Nou ja, dan gaan ek maar eers weer terug. Ek sal jou so oor ’n jaar weer kom haal,” sê Francois ernstig.
Suzanne gryp hom haastig aan die arm. “Ek speel maar, my man. Ek hét verskriklik verlang. Waar is André? Het hy agtergebly?”
“Ja. Ek wou hom eers saambring, maar toe besluit ek dat klein Juan darem te alleen sal wees.”
“Hoe gaan dit met … klein Juan?” vra Suzanne en ontwyk Zuleka se oë.
“Baie goed. Hy het amper saamgekom.” Hy hoor hoe Zuleka haar asem vinnig intrek.
Suzanne se oë is groot. “Wat bedoel jy met ‘amper’?” vra sy.
Francois glimlag. “Ons wou net die anker lig toe ek hom in my kajuit gewaar. Hy het gesê dat sy pa hom vertel het hy gaan na sy mamma toe. Ek het toe mooi aan hom verduidelik hoe alleen André sonder hom sou wees en dat ek liewer sy mamma na hóm toe sal bring. Hy was toe doodtevrede om agter te bly.”
“Francois! Hoe kon jy hom so bedrieg het? Die arme kind! Dink net aan die verskriklike teleurstelling as ons daar aankom en hy sien dat jy nie jou belofte nagekom het nie!” roep Suzanne geskok uit.
Dan blik sy vinnig in die rigting van Zuleka, wat roerloos na hulle staan en luister.
Meteens weergalm ’n protesterende stemmetjie uit die vertrek langsaan en Francois stap dadelik daarheen, gevolg deur die twee vroue. Hy tel die paar maande oue baba in sy arms op en kyk die huilende gesiggie bestuderend aan.
“Wat is dit?”
“’n Seuntjie,” antwoord Suzanne en wil hom neem, maar Francois hou hom stywer vas.
“Hy is die ewebeeld van klein Juan.”
’n Pyntrek flits oor Zuleka se gelaat en Suzanne neem die skreeuende bondeltjie beslis uit haar man se arms. Zuleka kom stadig nader en kyk met verwarde oë na Francois op. “Francois, hoe … hoe het klein Juan op die skip gekom?” vra sy.
“Juan het hom daar gaan wegsteek menende dat ek hom eers sal ontdek nadat ons al ’n hele ent van die kus af is. Maar ons het snuf in die neus gekry toe hy nie opdaag om ons te groet nie.”
“Hoekom het hy dit gedoen?”
“Hy het besluit dat klein Juan moet terugkeer na sy moeder.”
“Maar hoekom? Hoekom?” roep sy hartstogtelik uit.
Francois kyk haar vas aan. “Omdat Juan weet dat jou hart verteer word deur die verlange na jou kind. Maar die grootste rede … is dat hy jou liefhet.”
Zuleka verberg haar gesig in haar hande en rou snikke skeur deur haar bors. Suzanne lê die nou meer tevrede kleinding terug in sy wiegie en kyk haar man ernstig aan. “Maar wat het dan gebeur dat Juan ná twee jaar besluit het om hom na Zuleka toe terug te stuur?” vra sy.
“Juan het aan my probeer verduidelik hoekom hy so wreed teenoor Zuleka was: Die man vir wie sy moeder hom en sy vader verlaat het, was jou en Zuleka se pa – Nicolas Bordeaux.”
Suzanne trek haar asem skerp in. “Hemel! Ek het van die episode geweet, maar nooit dat die vrou Juan se moeder was nie.”
“Juan hou vol dat Zuleka hom haat en dat, as sy ooit na hom terugkeer, dit net ter wille van klein Juan sal wees.” Hy draai na Zuleka, wat met geslote oë sit en luister. “Zuleka, jy besef miskien nie watter geweldige opoffering dit Juan gekos het om sy kind op die Seeleeu te sit nie. Hy het daardie kind verskriklik lief. Klein Juan is sy hele bestaan. Om sy eie woorde te gebruik: Dit is ál wat hy nog van jou het. Maar hy het jou lief genoeg om hom aan jou te wou terugstuur. Ek kon dit egter nie toelaat nie omdat so ’n groot opoffering onnodig is. Jy het Juan lief, nie waar nie, Zuleka? Juan het jou lief. Hy was bereid om sy hart uit sy binneste te skeur en al wat hy het – sy seun – aan jou te gee. Nou is dit jou beurt om hom tegemoet te kom en hom sy ander seun te gee. Hy is tog die vader. Hierdie kind is net so ’n deel van hom as wat hy van jou is.”
“Bedoel jy …?”
“Nee. Ek bedoel nie dat jy hom saam met my moet terugstuur nie. Soos in die geval van klein Juan, sal ek hom nie saamneem nie. Behalwe as sy moeder saamkom.”
Zuleka staan op en wring haar hande inmekaar. “Hoe kan ek eerste na hom toe teruggaan? Dit was hý wat my van hom af weggestuur het. Jy weet dat ek nooit sou weggegaan het as hy my nie gedwing het nie.”
“Hy het jou weggestuur omdat hy vas oortuig is dat jy hom haat. Hy was bang dat jy net sou bly ter wille van die kind as hy jou sou vra, en soos hy gesê het: Hy is ’n mens van vlees en bloed.” Hy neem haar aan die skouers. “Zuleka, Juan sou na jou toe gekom het as dit nie was dat hy te skaam is nie. Hy is skaam oor al die lyding wat jy as gevolg van hom moes deurmaak. Hy is skaam omdat sy kindergemoed so verwring is deur haat dat hy alle redelikheid verloor het en jou laat boet het vir iets waarvoor jy nie verantwoordelik is nie. Ek het hom nie vertel dat jy hom liefhet nie. Dit is jóú plig. As jy weier om nou die minste te wees, sal dit net wees omdat jy nog steeds die hoogmoedige, trotse en ontoegeeflike Zuleka Bordeaux van destyds is. En dít glo ek nie.”
Zuleka kyk pleitend na haar suster en Suzanne beaam sag: “Francois praat die waarheid, Zuleka. Juan hét jou lief. Hy het dit die aand met die geboorte van klein Juan vir ons gesê. Daar is niks meer wat tussen julle staan nie. As jy net wil toegee.”
Trane biggel oor haar bleek wange toe Zuleka hees fluister: “Natuurlik wil ek! Ek wil! Ek wil so graag – so baie graag!”
’n Glimlag sprei oor Francois se gelaat. ’n Glimlag van vreugde, maar ook van verligting. Hy weet dat Juan seker woedend is omdat hy klein Juan weer afgelaai en eintlik so sy bevel verontagsaam het. Maar as hy daar aankom met Zuleka en hul tweede seun, sal hy sekerlik nie meer kwaad wees nie!
Francois besluit egter om eers alleen terug te keer, want die Seeleeu kan dit nie waag om helder oordag in die hawe van Kaap die Goeie Hoop te lê nie. Zuleka moet reël om saam met een van Juan se kapteinsvriende te kom wat welkom sal wees aan die Kaap.
Koorsagtig en oorhaastig tref Zuleka haar reëlings. Daar kom egter ook nog oomblikke van vertwyfeling waarin dit al Suzanne se vindingrykheid verg om haar te oortuig dat sy die regte ding doen. Dan gebeur dit weer dat Suzanne op haar afkom waar sy met drome in haar oë voor haar sit en uittuur.
’n Maand later storm Lala die vertrek binne en vertel hulle dat die Bereland onder kaptein Prieur in Tafelbaai anker gegooi het.
Dadelik word ’n brief na hom gestuur, en toe die kaptein dit oopvou, lees hy: Ek wil u graag dringend spreek. Indien moontlik, kan u môre na my huis kom? Dis in verband met Dereabar. Gravin Le Fevre.
Hy kyk fronsend voor hom. Dereabar is kaptein Juan, die seerower, se eiland. Wat het hierdie gravin met hom te doen? Hy is opreg verbaas toe Zuleka haarself die volgende dag as Juan se vrou voorstel. Hy het nie geweet dat Juan getroud is nie.
Op haar vraag of hy vir haar en haar suster plek het op sy skip, antwoord hy hartlik: “As daar nie plek is nie, maak ek plek. Vir Juan sal ek enigiets doen. Hy is ’n wonderlike man.”
’n Blos van vreugde sprei oor haar wange: “Ja, hy is,” antwoord sy en die kaptein se glimlag verdiep.
“En ’n gelukkige man – ’n baie gelukkige man,” voeg hy by, sy oë bewonderend op die pragtige vrou voor hom.
“Nie gelukkiger as ek nie, kaptein.”
Suzanne luister glimlaggend, haar oë teer op haar suster. Zuleka het die afgelope maand met ’n natuurlikheid en ongeërgdheid oor die verlede begin praat wat haar skoon verbaas. Die ou bitterheid is weg. Maar hoewel Suzanne haar vreugde deel by die vooruitsig om binnekort by haar beminde te wees, kan sy nie help om natuurlik ’n bietjie skepties te staan teenoor die verwelkoming wat op hulle wag nie. Met Juan kan ’n mens nooit weet nie. Maar hierdie gedagtes hou sy vir haarself en die kere wat Zuleka self begin twyfel, praat sy dit met soveel oortuiging weg dat sy haar eie vrees doodsmoor.
So gebeur dit dat die twee mans twee maande later die seile van ’n skip op die horison gewaar. Hulle staan op en stap na die natuurlike hawe. Juan bring die verkyker na sy oë toe: “Dis die Bereland. Ek sal Prieur moet teleurstel. Ek het geen buit vir hom nie. Sal ook nooit weer vir hom hê nie.”
“Gaan jy die seerowerlewe nou finaal vaarwel toeroep?” vra Francois en kyk sy vriend nuuskierig aan.
“Ja. Ek is moeg van veg en haat en bloedvergieting. Ek gaan van nou af hier op Dereabar bly en verbygaande skepe van vars water en voorrade voorsien. Dit behoort my darem aan die lewe te hou.”
“Dit behoort, ja. Hierdie eiland is ryk aan tropiese vrugte en die aarde is vrugbaar. Dis ’n klein paradys.”
“Hier is plek vir jou ook. Of is jy nog van plan om na Frankryk terug te keer?”
“Persoonlik sal ek veel eerder hier wil bly, maar ek sal dit met Suzanne bespreek. Dankie vir die aanbod. Wat van jou bemanning?”
“Ek het hulle reeds hul vryheid gegee. ’n Paar wil graag terugkeer na hul geboorteland. Ander is al te lank seerowers om enigiets anders te wil wees en gaan terug na Rahola. Omtrent die helfte het gevra of hulle nie hier kan bly nie. Ek gee nie om nie. Hier is meer as genoeg werk vir almal.”
“En die Seeleeu?”
Juan laat sy blik oor die sierlike lyne van sy skip dwaal en daar is meteens weemoed in sy oë. “Sy sal ook maar moet aftree. Ek sal haar egter nooit tot niet maak nie. Sy is deel van my. Ons kan haar soms inspan om vis te vang of wanneer die lewe vir Suzanne hier te eensaam word en sy in Frankryk of by Zuleka wil gaan kuier. Die res van die tyd moet sy maar veilig hier in die hawe lê.”
Die aankomende skip is nou so naby dat hulle mense op die dek kan sien beweeg. Francois se hart bons opgewonde, maar Juan se oë rus sonder veel belangstelling op die sierlike wit seile.
En van die skip af sien Zuleka die twee mans wat hulle op die strand staan en inwag. Paniek oorval haar en sy kyk angstig na Suzanne, wat haar bemoedigend toeglimlag.
“Nie nou bang word nie, sus.” Haar glimlag verbreed. “Kyk daar, Zuleka! Sien jy hom?”
Zuleka gryp die reling voor haar vas. Twee seuntjies kom hand aan hand na die hawe aangehardloop. Dan struikel die kleinste een en dadelik is Juan by en tel hom in sy arms op. Vader en seun se goue hare smelt saam in ’n goue bal in die weldadige son.
Zuleka se oë is mistig en haar stem onegalig toe sy sag sê: “Ek kan sien dat hy vreeslik bederf word!”
Suzanne se oë is teer. “Juan het hom baie lief, Zuleka. Hy het sy swyende belofte aan jou nagekom. Hy het baie mooi na jul seuntjie gekyk.”
“Die bootjies is neergelaat. U kan maar kom,” sê kaptein Prieur agter hulle en die susters werp mekaar ’n vlugtige blik toe voordat hulle hom volg.
Francois kyk na Juan toe die twee vroue oor die reling met die touleer afsak. Juan se gelaat het nog nooit só gelyk nie. Dan sê hy deur stywe lippe: “Jy het hiervan geweet!”
Francois knik bevestigend: “Ja.”
Onbeheerste woede vlam in die ligblou oë op. “Hoekom het jy klein Juan nie saam met jou geneem nie? Dan hoef sy hom nie nou te kom haal het nie. Hoekom het jy dit gedoen, Francois! Ek kan nie weer deur dieselfde hel gaan deur nog ’n keer van my kind te moet afskeid neem nie!” roep hy uit en druk die seuntjie krampagtig teen hom vas.
Francois draai sy kop vinnig weg en sê gedemp: “Moenie so gou tot gevolgtrekkings kom nie, Juan. Ek dink jy begaan ’n fout.”
En dan is daar nie meer tyd om verder te praat nie, want die bootjie word reeds op die strand uitgesleep.
Suzanne hardloop oor die sand na hulle toe en huiwer ’n oomblik langs die doodsbleke Juan. Haar oë is pleitend. “Gaan na haar toe, Juan. Sy het so lank op hierdie oomblik gewag en daarna uitgesien.”
Dan keer sy haar na haar man en seuntjie wat met ope arms op haar wag.
Zuleka staan nog op dieselfde plek waar sy uit die bootjie geklim het. Oor die strook wit sand soek haar oë na dié van haar man wat met die seuntjie aan sy hand haar nog bewegingloos staan en aanstaar. In haar arms hou sy haar baba vas – die seuntjie wat ook die ewebeeld van sy vader is.
Met kake krampagtig op mekaar geklem, begin sy bene hom eindelik na haar toe dra. Twee treë van haar af gaan hy staan. Hy soek na die haat en veragting op haar gelaat, maar al wat hy sien, is die smekende, mistige blik terwyl sy afwagtend voor hom staan. Daar kom verwarring in sy oë en stadig word nuwe hoop in sy hart gebore.
“Pappa …”
Zuleka kyk na die seuntjie wat aan sy vader se hand rem. Dis alleen ’n moeder wat só kan lyk terwyl haar honger blik oor die gestaltetjie van haar kind dwaal.
“Pappa, mooi tannie,” lispel hy en kyk haar met groot, bewonderende oë aan.
Weer ontmoet man en vrou se oë en Zuleka hou stadig die lewende bondeltjie in haar arms na hom toe uit. “Jou ander seun, Juan,” fluister sy skor.
Met versluierde oë kyk hy af na sy seuntjie wat hy nog nooit gesien het nie. Daar is meteens ’n vaal mistigheid voor sy oë toe hy in die oë van sy kind kyk – oë wat net so ligblou soos sy vader s’n is. Hy beskou die blonde haartjies wat donsig om die koppie krul en toe hy dit eindelik weer waag om na haar te kyk, is daar ’n smeking om vergiffenis in die ligblou dieptes.
As antwoord glimlag die vrou deur ongestorte trane na hom op. “Dis nie ’n tannie nie, Juan. Dis Mamma,” fluister sy skor.
“Mamma? Mý mamma?” vra die kind opgewonde vir sy pa.
“Ja. Onthou jy dat ek jou vertel het dat sy baie mooi is? En ís sy nie mooi nie?” vra Juan sag en onder die skielike gloed wat meteens in sy oë vlam, trek ’n blos oor haar hals sodat sy haar blik vinnig na haar seun laat sak wat haar met die grootste belangstelling betrag. Dan glimlag hy haar skielik vrolik toe.
“My mamma mooi!”
Met ’n lag wat in ’n snik oorslaan, buk Zuleka en druk hom aan haar hart.
Verwonderd kyk sy na die trane op haar wange. “Mamma huil! Hoekom Mamma huil?” vra hy.
Sy moet eers hard sluk voordat sy hees antwoord: “Mamma huil omdat sy so baie na jou verlang het, my klein liefling – na jou én na Pappa.” Haar stem breek, maar sy glimlag dapper deur haar trane en lê ’n bewende hand op die goue krulle.
“Ek bly Mamma hier. Pappa ook bly?” vra hy en kyk vraend op na sy vader.
Sy antwoord val soos salwende druppels op haar bloeiende hart. “Ja, my seun. Ek is ook bly – báie bly,” beaam hy met sy blik op die swart hare van sy vrou gerig.
Dan staan sy stadig op en sy gloeiende blik trek haar oë op na syne. Met ’n vinnige beweging sit hy sy sewe maande oue seun op die sand neer.
“Kom, Juan. Kom speel met jou boetie. Sy naam is …” Hy kyk vraend op. “Wat is sy naam?”
“Ek … ek noem hom Nicolas,” antwoord sy, haar oë onseker.
“Nicolas … Sy oupa Bordeaux se naam.” Hy hou sy hand na haar uit en toe sy oorstelp haar hand in syne plaas, sê hy: “Nicolas sal hy wees. ’n Mooi naam. ’n Naam om op trots te wees.”
Verbasing, ongeloof en uiteindelik vreugde wissel mekaar op haar gesig af en hy trek haar saggies nader totdat sy in die kring van sy arms staan. Daar is ’n lang stilte waarin hulle mekaar net woordeloos aankyk.
“Zuleka Bordeaux.” Sy stem is sag, verwonderd soos ’n liefkosing.
Maar sy skud haar kop. “Nee. Nie Zuleka Bordeaux nie. Weet jy dan nie, my liefling? Ek is die vrou van Juan Costeaux!”
Hy glimlag en sy arms span stywer. “Zuleka Costeaux, sal jy ooit weet, ooit besef hoe diep, hoe eindeloos opreg ek jou bemin?”

Ena Murray
Die Einde

